Numărul 1 o 
în topul autorilor a . LEDA 
e romane polițiste - i 
in Marea Britanie 


4 


IAN RANKIN 


APELUL MORȚILOR 


nl 


Traducere din limba engleză şi note de Carmen lon 


I.S.B.N. 
978-973-102-543-8 


IAN RANKIN 
THE NAMING OF THE 
Editura LEDA 
2012 


APELUL MORȚILOR 


IAN RANKIN este autorul numărul 1 în topul scriitorilor de 
romane polițiste din Marea Britanie. Originar din Scoţia, a 
absolvit Universitatea din Edinburgh, lucrând ulterior în diverse 
domenii. În 1987, a publicat primul volum din seria Rebus, Knots 
& Crosses, cărţile sale fiind traduse de atunci în 26 de limbi şi 
devenind bestselleruri internaţionale. Ecranizările TV ale acestor 
romane au cunoscut, la rândul lor, un succes extraordinar. De-a 
lungul carierei, Rankin a câştigat unele dintre cele mai 
prestigioase premii şi distincţii literare: Dagger Award, Macallan 
Gold Dagger Award şi Cartier Diamond Dagger Award acordate 
de Crime Writers' Association, Crime Thriller Award, British Book 
Award, Edgar Award acordat de Mystery Writers of America etc. 
De asemenea, a primit titlul de Hawthomden Fellow şi a fost 
câştigător al Chandler-Fulbright Award. In 2002, i-a fost acordat 
Ordinul Imperiului Britanic pentru merite deosebite în literatură. 
Lui lan Rankin i-au mai fost decernate o serie de titluri onorifice 
din partea unor universităţi renumite. In prezent, locuieşte la 
Edinburgh împreună cu partenera sa şi cei doi fii ai lor. 


Tuturor celor aflați la Edinburgh 
pe data de 2 iulie 2005. 


Avem libertatea de a încerca să ne facem 
o viață mai bună în fiecare zi, de a rosti 
adevărurile pe care le ştim în fiecare zi, 
de a înainta cu paşi mărunți în fiecare zi. 


A.L. Kennedy, 
despre marşul de la Gleneagles 


Scrieţi un capitol de care să fim mândri. 


BONO, într-un mesaj către G8 


PARTEA ÎNTÂI 


Povara sângelui 


Vineri, 1 iulie 2005 

IMNUL RELIGIOS DE FINAL FUSESE ÎNLOCUIT DE UN CÂNTEC. 
The Who. „Love Reign O'er Me.” Rebus l-a recunoscut din prima 
clipă, de când a început să răsune în capelă, acoperind bubuitul 
tunetelor şi al rafalelor de ploaie de afară. Se aşezase în prima 
bancă, la insistenţele lui Chrissie. Cu toate că ar fi preferat să 
stea mai în spate, în locul pe care îl ocupa de obicei la 
înmormântări. Fiul şi fiica lui Chrissie îşi încadrau mama. Lesley o 
consola, cu braţele petrecute în jurul ei şi cu lacrimile şiroind pe 
obraji. Kenny se uita drept în faţă, reţinându-şi emoţiile pentru 
mai târziu. In dimineaţa aceea, la ei acasă, Rebus îl întrebase 
câţi ani avea. Urma să împlinească treizeci peste o lună. Lesley 
era cu doi ani mai mică. Fratele şi sora semănau foarte bine cu 
mama lor, iar asta îi amintea lui Rebus de ceea ce spuneau 
oamenii despre el şi Michael: Sunteţi amândoi bucăţică ruptă din 
mama voastră. Michael... sau mai bine zis Mickey. Fratele lui mai 
mic, mort la cincizeci şi patru de ani, aflat acum într-un sicriu 
lucios cu mânere. Rata mortalităţii în Scoţia - cea a unei ţări din 
Lumea a Treia. Stilul de viaţă, regimul alimentar, genele - 
nenumărate teorii. Nu aveau încă toate rezultatele autopsiei. 
Accident vascular cerebral, asta îi spusese Chrissie lui Rebus la 
telefon, asigurându-l că fusese o moarte „subită” - ca şi cum 


asta mai avea vreo importanţă. 

Subit însemna că Rebus nu avusese ocazia să-şi ia adio de la 
fratele său. Insemna că ultimele cuvinte adresate lui Michael 
fuseseră o glumă despre echipa lui favorită de fotbal, Raith 
Rovers, spusă la telefon cu trei luni în urmă. Un fular Raith, 
bleumarin cu alb, fusese drapat în jurul coşciugului, alături de 
coroanele funerare. Kenny purta o cravată care îi aparținuse 
tatălui. Avea imprimată pe ea emblema clubului Raith - un soi de 
animal ţinând între labe o cataramă de curea. Rebus îl întrebase 
care era semnificaţia emblemei, dar Kenny se mulţumise să 
ridice din umeri. Uitându-se de-a lungul băncilor, Rebus l-a zărit 
pe bărbatul care se îngrijea de biserică făcând un gest. Toată 
lumea s-a ridicat în picioare. Chrissie a pornit să străbată 
culoarul dintre bănci, flancată de cei doi copii. Bărbatul şi-a 
îndreptat apoi privirea către Rebus, dar acesta nu s-a clintit din 
loc. S-a aşezat din nou, ca să le arate clar celorlalţi că nu aveau 
motive să-l aştepte. Cântecul trecuse acum de jumătate. Era 
partea finală din „Quadrophenia”. Michael fusese mare fan The 
Who. În timp ce Rebus îi preferase pe cei de la The Rolling 
Stones. Deşi era nevoit să admită că albume precum „Tommy” şi 
„Quadrophenia” conţineau anumite pasaje pe care cei de la 
Stones n-aveau să le reuşească niciodată. Daltrey! urla acum că 
i-ar prinde bine o băutură. Rebus era de acord, numai că trebuia 
să se gândească şi la drumul de întoarcere cu maşina la 
Edinburgh. 

Sala de întruniri a unui hotel local fusese rezervată. Toată 
lumea era invitată, după cum le amintise preotul din amvon. li 
aşteptau pahare de whisky, ceşti de ceai şi platouri cu 
sandviciuri. Urmau anecdote şi amintiri, zâmbete, priviri cu 
subînţeles, şoapte. Personalul avea să se mişte în tăcere, 
arătându-şi respectul cuvenit. Rebus încerca acum să formuleze 
în minte fraze, cuvinte pe post de scuză. 

Trebuie să mă întorc la serviciu, Chrissie. Chestiuni urgente. 

Avea să mintă şi să dea vina pe G8. In dimineaţa aceea, la ei 
acasă, Lesley remarcase că unchiul ei era probabil ocupat până 
peste cap cu luarea măsurilor de siguranţă. El ar fi putut s-o 
contrazică şi să-i spună: Se pare că sunt singurul polițist de care 
nu au nevoie. Fuseseră aduşi agenţi din toate părţile. Numai din 
Londra urmau să vină o mie cinci sute. Şi totuşi inspectorul John 


1 Roger Harry Daltrey (n. 1944), cântăreţ, textier şi actor britanic, 
fondator, alături de Pete Townshend, al formaţiei The Who. 


8 


Rebus părea să fie de prisos. Cineva trebuia să menţină corabia 
pe linia de plutire - aşa se exprimase inspectorul-şef James 
Macrae când acolitul său, aflat ca de obicei alături, zâmbise cu 
un aer superior. Inspectorul Derek Starr se considera 
moştenitorul de drept al tronului lui Macrae. Într-o bună zi, avea 
să preia şefia secţiei de poliţie din Gayfield Square. John Rebus, 
care avea numai un an până la pensionare, nu reprezenta în nici 
un fel o ameninţare pentru poziţia pe care urma să o ocupe. 
Starr însuşi îi spusese: „Nimeni nu te-ar învinovăţi dacă ai lăsa-o 
niţel mai moale, John. Oricine ar face-o, la vârsta ta.” Poate că 
da, însă The Rolling Stones erau mai bătrâni decât Rebus; la fel 
şi Daltrey şi Townshend. Şi continuau cu toţii să cânte şi să facă 
turnee. 

Melodia era acum pe terminate şi Rebus s-a ridicat iarăşi în 
picioare. Rămăsese singur în capelă. A aruncat o ultimă privire 
spre paravanul din catifea purpurie. Poate că sicriul era în 
continuare dincolo de el sau poate că fusese dus într-o altă zonă 
a crematoriului. Şi-a amintit de anii adolescenţei: doi fraţi care 
împărțeau aceeaşi cameră şi ascultau discuri de vinii cumpărate 
de pe Kirkcaldy High Street. „My Generation” şi „Substitute”, 
Mickey întrebând de ce Daltrey se bâlbâia la al doilea. Rebus îi 
răspunsese că el citise undeva că era o treabă legată de droguri. 
Singurul drog pe care fraţii şi-l îngăduiseră era alcoolul, trăseseră 
câte o duşcă din sticlele păstrate în cămară, din bidonul cu bere 
neagră greţoasă, deschis şi împărţit după ce în casă se dădea 
stingerea. Stăteau pe Kirkcaldy, uitându-se în zare, către mare, 
iar Mickey cânta „l Can See for Miles”. Dar oare memoria nu îi 
juca feste? Discul fusese lansat în '66 sau '67, când Rebus 
plecase deja în armată. Nu, trebuie să fi fost în timpul unei 
permisii. Da, exact, Mickey cu părul lui lung până la umeri, 
căutând să-l copieze pe Daltrey şi Rebus, cu nou dobândita sa 
cultură militară, inventând poveşti pentru a face armata să pară 
mai interesantă, înaintea plecării în Irlanda de Nord... 

Pe vremea aceea fuseseră apropiaţi şi Rebus îi trimitea mereu 
scrisori şi cărţi poştale, iar tatăl său era mândru de el, mândru de 
amândoi băieţii. 

Bucăţică ruptă din mama voastră. i 

A păşit afară. Pachetul de ţigări era deja pregătit în mână. În 
jur, alți fumători. Care au înclinat din cap, târşindu-şi picioarele. 
Coroanele şi cartonaşele pe care stăteau imprimate regretele 
veşnice fuseseră aliniate în faţa uşii şi erau acum cercetate de 


persoanele venite la înmormântare. Cuvintele uzuale în astfel de 
situaţii aveau să înceapă să curgă: „condoleanţe” şi „pierdere” şi 
„durere”. Familia avea să rămână „în gândurile noastre”. Numele 
lui Michael nu avea să fie rostit. Moartea avea propriul set de 
reguli şi protocoale. Participanţii mai tineri la înmormântare îşi 
verificau acum mesajele pe telefoane. Rebus l-a scos şi el din 
buzunar pe al lui şi l-a deschis. Cinci apeluri nepreluate, toate de 
la acelaşi număr. Rebus îl cunoştea pe dinafară. A apăsat pe 
butoane şi a dus telefonul la ureche. Sergent Siobhan Clarke a 
răspuns imediat. 

— Am încercat să dau de tine toată dimineaţa, s-a plâns ea. 

— Am avut telefonul închis. 

— Unde eşti? 

— Incă n-am plecat din Kirkcaldy. 

Sunetul aerului tras în piept. 

— Dumnezeule, John. Mi-a ieşit complet din cap. 

— Nu-ţi face griji. L-a privit pe Kenny cum îi deschidea portiera 
lui Chrissie. Lesley se îndrepta spre Rebus, ca să-l anunţe că 
porneau spre hotel. Maşina era un BMW - Kenny se descurca 
bine ca inginer mecanic. Nu era însurat şi avea o iubită, care însă 
nu reuşise să ajungă la funeralii. Lesley era divorțată şi cei doi 
copii ai ei, o fată şi un băiat, erau plecaţi în vacanţă cu tatăl lor. 
Rebus a dat din cap spre ea în clipa în care Lesley s-a urcat pe 
bancheta din spate a maşinii. 

— Am crezut că înmormântarea e săptămâna viitoare, a spus 
Siobhan. 

— Să înţeleg că m-ai sunat de dragul distracţiei? Rebus a 
pornit spre Saabul său. Siobhan fusese în ultimele două zile în 
Perthshire, împreună cu Macrae, într-o misiune de evaluare a 
măsurilor de securitate pentru reuniunea G8. Macrae era prieten 
vechi cu adjunctul comisarului-şef din Tayside?. Liderii G8 urmau 
să se întâlnească la hotelul Gleneagles, la periferia orăşelului 
Auchterarder, iar de jur-împrejur nu erau decât hectare întregi de 
vegetaţie sălbatică şi mile de garduri de protecţie. In mass- 
media apăruseră o mulţime de poveşti de groază. Reportaje 
despre trei mii de puşcaşi marini americani care urmau să 
descindă în Scoţia pentru a-şi apăra preşedintele. Comploturi ale 
anarhiştilor vizând blocarea de drumuri şi poduri cu ajutorul unor 
camioane deturnate. Bob Geldof? ceruse ca un milion de 


2 Regiune din sud-estul Scoției. 
3 Robert Frederick Zenon Geldof sau „Bob” Geldof (n. 1951), 

demonstranți să ia cu asalt Edinburghul. Aveau să fie cazaţi în 
camerele libere din case, în garaje şi grădini, aşa le promisese. 
Urmau să fie trimise bărci în Franţa pentru a-i aduce pe 
protestatari. Grupări cu nume precum Ya Basta şi Black Bloc 
aveau să încerce să producă haos, în timp ce The People's 
Golfing Association“ intenţiona să spargă cordoanele de poliţie 
pentru a juca vreo câteva găuri pe renumitul teren de la 
Gleneagles. 

— Sunt de două zile cu inspectorul-şef Macrae, spunea acum 
Siobhan. Ce e de râs în asta? 

Rebus a descuiat portiera, s-a strecurat în maşină şi s-a 
aplecat în faţă pentru a băga cheia în contact. S-a îndreptat din 
nou de umeri, a tras un ultim fum din ţigară şi a aruncat mucul 
pe drum. Siobhan zicea acum ceva despre o echipă de cercetare 
la faţa locului. 

— Stai aşa, a oprit-o Rebus. N-am prins despre ce era vorba. 

— Uite ce-i, ai şi-aşa destule pe cap şi fără asta. 

— Fără ce? 

— Il mai ţii minte pe Cyril Colliar? 

— Deşi am început să înaintez în vârstă, încă mai am memoria 
bună. 

— S-a întâmplat ceva realmente ciudat. 

— Ce? 

— Cred c-am găsit bucata lipsă. 

— Din ce? 

— Din jachetă. 

Rebus s-a pomenit că se afundă mai tare în scaunul şoferului. 

— Nu înţeleg. 

Siobhan a râs nervos. 

— Nici eu. 

— Unde eşti acum? 


cantautor irlandez, solist al formaţiei punk-rock The Boomtown Rats şi 
activist politic, cunoscut pentru acţiunile privind combaterea sărăciei şi 
foametei în Africa. La 2 iulie 2005 (cu patru zile înaintea începerii 
reuniunii la nivel înalt G8 din Scoţia), a organizat „Live 8”, o serie de 
concerte-maraton desfăşurate simultan în mai multe oraşe din lume 
având drept scop trezirea conştiinţei civice a cetăţenilor din statele 
industrializate cu privire la problemele ţărilor sărace din Africa. 

1 Organizaţie creată în 2005, înaintea summitului G8 din Scoţia, care 
a încercat să atragă atenţia liderilor lumii prin programarea unor turnee 
open de golf în apropierea locurilor unde se desfăşurau întruniri 
internaţionale importante. 

— La Auchterarder. 

— Acolo a apărut jacheta? 

— Cam aşa ceva. 

Rebus şi-a tras picioarele înăuntru şi a închis portiera. 

— Atunci vin să arunc o privire. Macrae e cu tine acum? 

— A plecat la Glenrothes. Acolo a fost stabilit centrul de 
control pentru G8. Eşti sigur că poţi să vii încoace? a adăugat 
Siobhan după o pauză. 

Rebus pornise între timp motorul. 

— Mai întâi trebuie să mă scuz, dar cred că pot să ajung într-o 
oră. Sunt probleme pe drumul spre Auchterarder? 

— E liniştea dinaintea furtunii. Când străbaţi oraşul, să te uiţi 
după indicatorul spre Clootie Well. 

— Cum ai spus? 

— O să te descurci când o să vezi cu ochii tăi. 

— Bun, atunci aşa o să fac. Locul crimei e în drumul coloanelor 
oficiale? 

— Da. 

— Asta înseamnă că se va duce vestea. 

— Să îl anunţ pe inspectorul-şef? 

— Te las pe tine să decizi. Rebus a prins telefonul între umăr şi 
obraz, pentru a putea conduce pe drumul întortocheat către 
porţile crematoriului. 

— Vezi că pierzi semnalul, l-a avertizat Siobhan. 

Nu şi dacă pot să evit asta şi-a spus Rebus în sinea lui. 


Cyril Colliar fusese ucis cu şase săptămâni înainte. La vârsta 
de douăzeci de ani, fusese închis pentru o perioadă de zece ani, 
fară posibilitatea eliberării condiţionate, pentru un viol însoţit de 
acte de cruzime. După ce îşi executase sentinţa, fusese eliberat, 
în pofida rezervelor conducerii închisorii, a poliţiei şi a serviciilor 
de asistenţă socială. II considerau o ameninţare la fel de mare, 
având în vedere că nu arătase nici pic de căinţă şi îşi negase 
permanent vinovăția, ignorând probele ADN indubitabile. Colliar 
se întorsese apoi în Edinburghul natal. Acolo valorificase din plin 
exerciţiile de body building practicate în puşcărie. Noaptea lucra 
ca gorilă în baruri, iar ziua ca mardeiaş. Patronul său, pentru 
ambele slujbe, era Morris Gerald Cafferty. „Marele Ger” era un 
ticălos cu vechi state de plată. Sarcina chestionării acestuia cu 
privire la cel mai nou angajat al său căzuse pe umerii lui Rebus. 

— Ce treabă am eu cu el? întrebase Cafferty. 

— E un individ periculos. 

— Oricine şi-ar pierde răbdarea dacă ar fi hărțuit de voi, 
spusese Cafferty, legănându-se în scaunul său de piele în spatele 
biroului de la MGC Lettings. 

Când cineva întârzia cu plata chiriei săptămânale la 
apartamentele deţinute de Cafferty, probabil că intervenea 
Colliar, bănuia Rebus. Cafferty mai avea o afacere cu maşini de 
închiriat şi era proprietarul a cel puţin trei baruri situate în cele 
mai insalubre zone ale oraşului. Aşa încât Cyril Colliar avea 
destul de lucru. 

Asta până în noaptea în care sfârşise prin a fi ucis. Craniul 
sfărâmat, lovitura venită din spate. Medicul legist fusese de 
părere că lovitura în sine ar fi putut să îl omoare, însă, pentru a fi 
mai sigur, cineva îi injectase şi o doză de heroină pură. Nici un 
indiciu că decedatul fusese narcoman la viaţa lui. „Decedatul” 
era termenul pe care îl folosiseră - fără tragere de inimă - 
majoritatea poliţiştilor care lucraseră la caz. Nimeni nu se 
obosise să îl numească pe Colliar „victimă”. Şi nimeni nu 
îndrăznise să spună ce gândea - Wenorocitul a căutat-o cu 
lumânarea - pentru că în zilele noastre ar fi fost considerată o 
afirmaţie incorectă politic. 

Fapt care nu îi împiedicase să schimbe priviri pline de 
subînţeles şi să clatine din cap. Rebus şi Siobhan se ocupaseră 
de caz, unul printre multe altele. Puţine piste şi prea mulţi 
suspecți. Victima violului fusese interogată, împreună cu rudele 
şi cu iubitul pe care îl avea la acea vreme. Un cuvânt apăruse în 
mod repetat în descrierea sorții lui Colliar: „meritată”. 

Cadavrul fusese găsit lângă maşină, pe o alee lăturalnică de 
lângă barul la care lucra. Nici un martor, nici un fel de probe la 
locul faptei. O singură curiozitate: o lamă ascuţită cu care fusese 
tăiată o fâşie din jacheta lui Colliar. O jachetă aparte, neagră, de 
aviator, din nailon, având brodată pe spate emblema CC Rider. 
Aceasta fusese decupată, dând la iveală căptuşeala albă. 
Poliţiştii intraseră în pană de idei. Să fi fost o încercare stângace 
de a masca identitatea decedatului sau poate că ceva fusese 
ascuns în căptuşeala hainei? Rezultatele testelor efectuate 
pentru depistarea urmelor de droguri erau negative, lăsându-i pe 
poliţişti în imposibilitatea de a face altceva decât să ridice din 
umeri şi să se scarpine în cap. 

Pentru Rebus, afacerea prezenta toate indiciile unui asasinat 
executat la comandă. Poate că decedatul îşi făcuse un duşman 

sau poate că omorul era un mesaj adresat direct lui Cafferty. 
Deşi interogatoriile luate patronului lui Colliar nu scoseseră nimic 
la lumină. 

— Face rău reputației mele, fusese principala reacţie a lui 
Cafferty. Ceea ce înseamnă că fie îl prindeţi pe cel care a făcut- 
0... 

— Fie? 

Nu aşteptase răspunsul - nici nu era nevoie. Pentru că în 
momentul în care Cafferty ajungea primul la cel vinovat, avea să 
îngroape totul şi poliţia n-avea să mai descopere niciodată nimic. 

Pistele nu duseseră nicăieri. Ancheta se lovise de un zid şi 
aproape concomitent pregătirile pentru reuniunea G8 
canalizaseră eforturile poliţiştilor - majoritatea din ele stimulate 
de perspectiva plății orelor suplimentare - spre cu totul altceva. 
Interveniseră şi alte cazuri, de data asta cazuri cu victime - cu 
victime reale. Echipa implicată în cazul Colliar fusese complet 
demotivată. 

Rebus a coborât geamul şi a simţit cu bucurie briza răcoroasă. 
Nu cunoştea drumul cel mai scurt spre Auchterarder; ceea ce 
ştia însă era că la Gleneagles se ajungea trecând prin Kinross, 
aşa că a pornit într-acolo. Cu câteva luni în urmă, cumpărase un 
GPS, dar nu avusese timp să citească instrucţiunile. Acum 
aparatul zăcea pe scaunul pasagerului, cu ecranul gol. In una din 
zilele următoare avea să îl ducă la garajul unde îi instalaseră CD- 
playerul din maşină. Inspectarea banchetei din spate, a podelelor 
şi a torpedoului nu a scos la iveală nici un album The Who, aşa 
că acum Rebus asculta Elbow’ - la recomandarea lui Siobhan. l-a 
plăcut titlul melodiei care dădea numele albumului - „Leaders of 
the Free World”$. A ascultat-o de mai multe ori. Solistul părea să 
considere că din anii '60 lucrurile începuseră să meargă prost. 
Rebus tindea să-i dea dreptate, chiar dacă ajunsese la aceeaşi 
concluzie venind dintr-o altă direcţie. Presupunea că solistul şi-ar 
fi dorit o schimbare mai semnificativă şi o lume condusă de 
Greenpeace şi CND’, în care sărăcia să fi devenit deja istorie. 
Rebus participase şi el la câteva marşuri în anii '60, înainte şi 
după ce se înrolase în armată. În cel mai rău caz, fusese o ocazie 
de a cunoaşte fete. Pentru că de obicei după marş urma o 


3 Formatie britanică de rock alternativ. 

ê Conducătorii lumii libere. 

7 Campaign for Nuclear Disarmament - Campania pentru Dezarmare 
Nucleară, organizație apolitică britanică fondată în 1958. 


14 


petrecere. Acum însă, anii '60 reprezentau pentru el finalul unei 
ere. La un concert din 1969, un fan fusese înjunghiat mortal şi 
deceniul sfârşise prin a-şi pierde din farmec. Anii '60 le dăduseră 
tinerilor posibilitatea de a savura gustul revoltei. Nu mai aveau 
încredere în vechea ordine socială şi mai cu seamă nu o 
respectau. S-a gândit la miile de demonstranți care aveau să ia 
cu asalt Gleneagles şi la confruntările iminente. Greu de 
imaginat în acest peisaj de ferme şi dealuri în pantă, râuri şi 
vâlcele. Presupunea că izolarea fusese un factor decisiv în 
alegerea locului. Liderii lumii aveau să fie în siguranţă acolo, 
pentru a-şi pune semnăturile pe decizii care fuseseră deja luate 
în altă parte. Formaţia cânta acum despre cineva care încerca să 
escaladeze coasta abruptă şi alunecoasă a unui deal. Imaginea l- 
a însoţit tot drumul până la intrarea în Auchterarder. 

Nu-şi amintea să mai fi trecut pe acolo. Totuşi locul i se părea 
cunoscut. Un orăşel scoţian tipic: o singură stradă principală, 
bine delimitată, din care porneau drumuri laterale înguste, 
construite în ideea că oamenii aveau să meargă pe jos spre 
magazinele locale. Mici prăvălii independente; nu vedea mai 
nimic de natură să-i inflameze pe militanţii antiglobalizare. Mai 
mult, la brutărie se vindeau plăcinte G8 în ediţie limitată. 

Locuitorii cumsecade din Auchterarder fuseseră cu toţii 
verificaţi temeinic şi-a amintit el acum, sub pretextul că li se vor 
da legitimaţii de acces individuale, necesare pentru a trece de 
eventualele filtre ale poliţiei. Şi totuşi, aşa cum îi spusese şi 
Siobhan, oraşul părea cuprins de o linişte stranie. Doar câţiva 
oameni ieşiţi la cumpărături şi un tâmplar care părea să măsoare 
o fereastră pentru a instala panouri de protecţie. Maşinile erau 
nişte 4x4 pline de noroi care petreceau probabil mai mult timp 
pe drumurile de fermă decât pe şosele. O şoferiţă purta chiar o 
basma pe cap, ceva ce Rebus nu mai văzuse de multă vreme. In 
câteva minute a traversat oraşul, îndreptându-se spre autostrada 
A9. A întors maşina în trei mişcări şi a luat-o înapoi, de data asta 
uitându-se cu atenţie după indicatoare. Cel pe care îl căuta se 
afla lângă un pub şi arăta spre o străduţă. A semnalizat şi s-a 
înscris pe drum, trecând pe lângă garduri vii şi alei care duceau 
spre case şi apoi pe lângă un complex rezidenţial mai nou. 
Spaţiul s-a deschis şi în depărtare se zăreau dealuri, în câteva 
clipe a ieşit iar din oraş, flancat acum de şiruri de garduri vii 
frumos tăiate care aveau să-i zgârie maşina în cazul în care că ar 
fi trebuit să facă loc unui tractor sau unei camionete cu marfa. In 

stânga era o pădurice, iar un alt indicator l-a anunţat că se afla în 
Clootie Well? Cunoştea termenul datorită găluştelor c/ootie, un 
desert lipicios, preparat la aburi, pe care mama lui îl gătea 
uneori. La gust şi aspect semănau izbitor cu budinca de Crăciun; 
erau negricioase, săţioase şi dulci. Stomacul i-a chiorăit, 
amintindu-i că nu mai pusese nimic în gură de ore bune. Se 
oprise pentru scurt timp la hotel şi schimbase câteva vorbe, în 
şoaptă, cu Chrissie. Ea îl îmbrăţişase, aşa cum făcuse şi mai 
devreme în dimineaţa aceea, acasă. In atâţia ani de când se 
cunoşteau, nu se îmbrăţişaseră prea des. La început, el chiar o 
plăcuse, fapt stânjenitor, având în vedere circumstanţele. lar ea 
păruse că-şi dă seama. Pe urmă fusese cavaler de onoare la 
nunta fratelui său, iar în timpul unui dans ea îi suflase, 
răutăcioasă, în ureche. Mai târziu, în cele câteva ocazii când 
Chrissie şi Mickey se certaseră, Rebus luase de flecare dată 
partea fratelui său. Poate că ar fi trebuit atunci să o sune şi să 
discute cu ea, dar nu o făcuse. lar când Mickey intrase în bucluc 
şi fusese condamnat la închisoare, Rebus nu îi vizitase pe 
Chrissie şi pe copii. Adevărul e că nu îl vizitase nici pe Mickey 
prea des, în puşcărie sau după ce fusese eliberat. 

Mai existau şi alte elemente în toată această istorie: atunci 
când Rebus şi soţia lui se despărţiseră, Chrissie dăduse toată 
vina pe el. Se înţelesese dintotdeauna bine cu Rhona şi după 
divorţ păstrase legătura cu ea. Ceea ce nu semăna deloc cu 
purtarea cuvenită din partea unui membru al familiei. Campanie, 
tactică şi diplomaţie; prin comparaţie, politicienii aveau o viaţă 
mult mai uşoară. 

Intors la hotel, Leslie îşi imitase mama şi îl îmbrăţişase. Kenny 
şovăia, întrebându-se probabil dacă era cazul să repete gestul, 
aşa că Rebus îl scosese pe bietul băiat din încurcătură 
întinzându-i mâna. Se gândea acum dacă aveau să urmeze 
certuri: aşa se întâmplă de multe ori la înmormântări. Odată cu 
durerea vin şi reproşurile şi resentimentele. Mai bine că nu 


8 Clootie sau cloot - termen scoţian însemnând „bucată de pânză 
sau de haină”. În tradiţia celtă, care se păstrează încă în unele părţi din 
Scoţia şi Irlanda, c/ootie wells („fântânile clootie”) sunt locuri de 
pelerinaj la fântâni sau izvoare, în apropierea unor copaci în care sunt 
atârnate cârpe, ca parte a unui ritual de însănătoşire sau a unei 
rugăciuni în care este invocat spiritul izvorului. Este considerat o 
continuare a obiceiului celtic de a lăsa ofrande votive în puțuri şi 
fântâni. 

rămăsese. Pentru că dacă era rost de o bătaie, lovea cu mult mai 
multă forţă decât te-ai fi aşteptat judecând după greutatea lui şi 
aşa deloc neglijabilă. 

Imediat peste drum era o parcare. Părea să fie construită de 
curând, copacii fiind proaspăt tăiaţi, cu rămăşiţe din scoarță 
împrăştiate pe jos. Spaţiul era suficient pentru patru maşini, dar 
acum numai un loc era ocupat. Siobhan Clarke stătea rezemată 
de maşină, cu braţele încrucişate. Rebus a tras frâna şi a 
coborât. 

— Frumos loc, a spus el. 

— E aici de mai bine de o sută de ani, a răspuns ea. 

— Nu cred că mi-a luat atât ca să ajung aici. 

Siobhan s-a mărginit să se strâmbe uşor, apoi a luat-o înainte, 
conducându-l spre pădure, cu braţele încă încrucişate. Era 
îmbrăcată mai formal decât de obicei: fustă neagră lungă până la 
genunchi şi ciorapi negri. Avea pantofii murdari, mai parcursese 
drumul o dată în dimineaţa aceea. 

— Am văzut indicatorul ieri, zicea ea acum. Pe cel de pe 
şoseaua principală. Şi m-am decis s-o iau pe aici, să arunc o 
privire. 

— Nu mă mir, dacă aveai de ales între asta şi a merge la 
Glenrothes... 

— In luminiş este un panou unde sunt afişate câteva informaţii 
despre acest loc. De-a lungul anilor, s-au petrecut aici tot felul de 
fapte atribuite vrăjitoarelor. Urcau acum o pantă, înconjurând un 
stejar bătrân, cu trunchiul strâmb. Cei din oraş cred că locul e 
bântuit de spirite: strigăte noaptea, genul ăsta de treburi. 

— Zgomote făcute mai mult ca sigur de fermierii din zonă, a 
spus Rebus. 

Siobhan a încuviinţat din cap. 

— Totuşi au început să lase aici mici ofrande. De unde şi 
numele locului. Şi-a ridicat privirea spre el. Eşti singurul scoţian 
get-beget din echipa noastră; presupun că ştii ce înseamnă 
clootie. 

Rebus şi-a amintit brusc imaginea mamei scoțând budinca din 
oală. Budinca învelită în... 

— Pânză. 

— Şi haine, a adăugat Siobhan în timp ce intrau într-un alt 
luminiş. 

S-au oprit şi Rebus a răsuflat adânc. Pânze ude... pânze ude şi 
putrezite. Sesizase mirosul cu mai bine de o jumătate de minut 


17 


în urmă. Duhoarea emanată de haine în casa veche în care 
locuise în copilărie, atunci când nu erau scoase la aerisit, când le 
ajungea umezeala şi erau atacate de mucegai. Pe crengile 
copacilor din jur atârnau cârpe şi resturi de haine. Unele bucăţi 
căzuseră la pământ, unde se descompuneau, amestecându-se cu 
ţărâna. 

— Tradiţia spune că erau lăsate în copaci pentru a aduce 
noroc, îi explica acum Siobhan cu voce joasă. Pentru a ţine de 
cald spiritelor, ca să vegheze asupra oamenilor şi să nu lase să li 
se întâmple nimic rău. O altă teorie: atunci când mureau copiii, 
părinţii atârnau bucăţi din hainele lor în copaci, în semn de 
amintire, a adăugat Siobhan înecându-se şi dregându-şi vocea. 

— Nu sunt din porțelan, a asigurat-o Rebus. Poţi folosi cuvinte 
precum „amintire”. N-o să încep să mă smiorcăi. 

Ea a încuviinţat iarăşi cu o mişcare a capului. Rebus a dat ocol 
luminişului. Frunze şi muşchi moale sub picioare şi sunetul unui 
izvor, susurul unei apei care ţâşnea de sub pământ. Lângă 
aceasta fuseseră lăsate lumânări şi monede. 

— Nu prea aduce a fântână, a comentat el. 

Siobhan s-a mulţumit să ridice din umeri. 

— Am stat aici doar câteva clipe... nu prea am avut timp să 
intru în atmosferă. Dar am remarcat câteva bucăţi de haine 
aduse aici mai recent. 

Rebus şi-a ridicat privirea. Da, Siobhan avea dreptate. Lucruri 
noi atârnate de crengi. Un şal, un halat de lucru, o batistă cu 
buline roşii. Un pantof de tenis aproape nepurtat, agăţat de 
copac de şireturi. Chiar şi lenjerie de corp şi ceva care semăna 
cu nişte ciorapi pentru copii. 

— Hristoase, Siobhan, a murmurat Rebus, neştiind ce altceva 
să spună. Mirosul era acum şi mai înţepător. Şi i-a trezit o altă 
amintire: un chef monstru de zece zile, în urmă cu mulţi ani... din 
care ieşise pentru a descoperi că uitase rufele în maşina de 
spălat. Când deschisese uşa, îl izbise acelaşi miros. Spălase 
hainele din nou, dar în cele din urmă se văzuse nevoit să le 
arunce. A întrebat-o pe Siobhan: Dar parcă ai zis ceva de o 
jachetă. 

Colega lui s-a mărginit să arate cu degetul. Rebus s-a apropiat 
păşind încet de copac. Bucata de nailon fusese găurită şi agăţată 
de o ramură scurtă. Acum se legăna uşor în vânt. Fire 
destrămate atârnau din ea, însă emblema era perfect vizibilă. 

— CC Rider, a spus el. 

Siobhan îşi trecea acum mâinile prin păr. Avea o mulţime de 
întrebări în minte, iar Rebus ştia că femeia le recapitulase cât 
timp îl aşteptase. 

— Deci ce avem de făcut? a îmboldit-o el. 

— Este scena unei crime, a început ea să explice. Am chemat 
o echipă încoace, vin dinspre Stirling. Trebuie să securizăm locul 
şi să periem zona, în căutare de probe. Trebuie să adunăm din 
nou echipa de criminalişti care a lucrat iniţial la acest caz şi să 
începem să batem din uşă în uşă... 

— Inclusiv în Gleneagles? a întrerupt-o Rebus. Tu eşti experta, 
aşa că spune-mi: de câte ori a fost verificat personalul hotelului? 
Şi cum o să batem din poartă în poartă în cursul acestei 
demonstraţii de forţă care se va întinde pe o săptămână 
întreagă? Cu toate că securizarea locului nu va fi o problemă, 
având în vedere toate echipele alea de la serviciile secrete care 
vor da năvală... 

Evident, Siobhan se gândise deja la toate aspectele. Era 
convins de asta în clipa în care şi-a lăsat fraza neterminată. 

— O să ţinem totul secret până se termină summitul, a propus 
ea. 

— Sună tentant, a admis el. 

Siobhan a zâmbit. 

— Asta numai pentru că îţi dă ţie un avantaj la start. 

Rebus a recunoscut făcându-i cu ochiul. 

Ea a oftat. 

— Totuşi va trebui să-i spunem lui Macrae. lar el le va spune 
poliţiştilor din Tayside. 

— Dar criminaliştii vor veni de la Stirling. Care aparţine de 
Central Region, a adăugat Rebus. 

— Deci numai trei forţe poliţieneşti vor fi informate... Ceea ce 
înseamnă că nu va fi chiar aşa de greu să ţinem totul secret 
deocamdată. 

Rebus s-a uitat înjur. 

— Dacă am putea să verificăm scena crimei şi să o 
fotografiem... şi pe urmă să ducem haina la laborator... 

— Inainte să înceapă distracţia? 

Rebus şi-a umflat obrajii şi a pufnit. 

— Tevatura începe miercuri, nu? 

— G8? Da. Insă mâine are loc Marşul „Să facem din sărăcie 
istorie” şi luni e programat un alt marş. 

— În Edinburgh, nu în Auchterarder... 

Abia apoi şi-a dat seama la ce făcea aluzie Siobhan. Chiar şi 
dacă probele ajungeau în laborator, Edinburghul avea să fie sub 
asediu. lar drumul din Gayfield Square până la laboratorul situat 
în Howdenhall străbătea tot oraşul... asta presupunând că 
tehnicienii reuşeau cumva să se apuce de lucru. 

— De ce-o fi lăsat-o aici? a întrebat Siobhan, studiind din nou 
bucata de nailon. Ca pe un soi de trofeu? 

— Chiar dacă ar fi un trofeu, de ce aici şi nu în altă parte? 

— Ar putea fi cineva din zonă. Există vreo legătură de familie 
cu careva de aici? 

— Din câte ştiu, Colliar e din Edinburgh. 

Siobhan i-a aruncat o privire. 

— Mă refeream la victima violului. 

Rebus şi-a ţuguiat buzele în semn de mirare. 

— E ceva demn de luat în considerare, a adăugat ea. Apoi a 
tăcut. Ce-i cu zgomotul ăsta? 

Rebus s-a bătut cu palma peste burtă. 

— N-am pus nimic în gură de ceva vreme. Crezi că e deschis la 
Gleneagles pentru un ceai de după-amiază? 

— Depinde cum ne organizăm. În oraş există câteva ceainării. 
Dar unul din noi ar trebui să rămână aici ca să-i aştepte pe 
criminalişti. 

— Atunci rămân eu; nu vreau să fiu acuzat că vreau să ies în 
faţă. De fapt, cred că meriţi o ceaşcă gratuită din cel mai bun 
ceai din Auchterarder. S-a întors să plece, dar ea l-a oprit. 

— De ce eu? De ce acum? l-a întrebat ţinându-şi braţele pe 
lângă corp. 

— De ce nu? a răspuns el. Aşa a vrut soarta. 

S-a întors din nou spre ea. 

— Nu asta am vrut să spun, a rostit ea încet. Doar că nu sunt 
deloc sigură că vreau să-i prindem pe vinovaţi. Pentru că dacă îi 
prindem şi se află că eu am fost la mijloc... 

— Dacă se află, Shiv, o să fim cu toţii băgaţi până la gât. A 
împuns aerul cu degetul, arătând spre fâşia de nailon. Dar dacă o 
să ne vedem de treabă şi o să lucrăm în echipă... 


Echipa de criminalişti nu se arătase deloc entuziasmată la 
aflarea veştii că Rebus şi Siobhan pătrunseseră în spaţiul 
delimitat ca loc al crimei. Le luaseră amprentele pantofilor şi 
mostre de fire de păr pentru a fi eliminate prin comparaţie cu 
altele găsite în luminiş. 

— Atenţie la păr, spusese Rebus. Nu-mi permit să pierd prea 
mult. 

Criminalistul se scuzase. 

— Trebuie să smulgem firele din rădăcină pentru a obţine 
ADN-ul. 

In cele din urmă, a treia încercare cu penseta se dovedise 
reuşită. Unul dintre colegi aproape că terminase filmarea locului. 
Altul continua să facă fotografii, iar un al treilea discuta cu 
Siobhan despre ce alte haine, în afara bucății din jachetă, ar fi 
trebuit să ducă la laborator pentru teste. 

— Numai pe cele mai noi, a spus Siobhan cu ochii la Rebus. 
Acesta a dat aprobator din cap, împărtăşindu-i părerea. Chiar 
dacă uciderea lui Colliar constituia un mesaj adresat lui Cafferty, 
asta nu însemna că locul nu conţinea şi altele. 

— Tricourile sport au în general pe ele embleme de firme, a 
comentat criminalistul. 

— Slujba ta nici că putea fi mai uşoară, a spus Siobhan 
zâmbind. 

— Eu nu fac decât să strâng probele. Restul cade în sarcina 
voastră. 

— Apropo, i-a întrerupt Rebus, crezi că avem vreo şansă ca 
probele să fie trimise la Edinburgh şi nu la Stirling? 

Criminalistul şi-a îndreptat umerii. Rebus nu-l cunoştea 
personal, dar ştia genul: se apropia de cincizeci de ani şi îşi 
petrecuse jumătate de viaţă în slujba poliţiei. Intre secţiile locale 
exista şi aşa destulă rivalitate. Şi-a ridicat braţele, imitând în 
bătaie de joc gestul capitulării. 

— Ceea ce vreau să spun este că acest caz ţine de poliţia din 
Edinburgh. Şi ar fi bine dacă oamenii noştri n-ar trebui să facă 
drumul până la Stirling de fiecare dată când aveţi ceva de arătat. 

Siobhan zâmbea acum din nou, amuzată de felul în care 
Rebus se referise la „oamenii noştri”. A dat uşor din cap, în semn 
că recunoştea utilitatea trucului. 

— Mai ales acum, cu demonstrațiile astea şi toate celelalte, a 
continuat Rebus să argumenteze. S-a uitat la elicopterul care 
plana deasupra lor. Şi care supraveghea probabil toată zona. 
Cineva acolo, sus, era mirat de apariţia subită la Clootie Well a 
două automobile şi a două dube albe fără însemne pe ele. 
Intorcându-şi privirea spre criminalist şi-a dat seama că 
elicopterul îl convinsese. În momente ca acestea, cooperarea era 
de o importanţă vitală. Fapt întărit în repetate rânduri de 

înştiinţările trimise de şefi către secţiile locale. Subliniat şi de 
Macrae de nenumărate ori în cursul ultimelor instructaje de la 
secţia din Gayfield Square. 

„Ce drăguţ. Colaboraţi. Ajutaţi-vă între voi. Pentru că în 
următoarele câteva zile mapamondul va sta cu ochii pe voi.” 

Poate că şi criminalistul participase la astfel de şedinţe. Pentru 
că acum a dat încet din cap şi s-a îndepărtat pentru a-şi continua 
treaba. Rebus şi Siobhan au mai schimbat o privire. Rebus şi-a 
vârât apoi mâna în buzunar în căutarea ţigărilor. 

— Nu lăsaţi urme aici, l-a prevenit un alt membru al echipei de 
criminalişti, aşa că Rebus a luat-o înapoi spre parcare. Tocmai îşi 
aprindea ţigara când o altă maşină şi-a făcut apariţia. Cu cât 
suntem mai mulți, cu atât va fi mai vesel şi-a zis în clipa în care 
inspectorul-şef Macrae a sărit jos. Era îmbrăcat într-un costum 
care părea nou-nouţ. Plus o cravată nouă şi o cămaşă albă 
apretată. Era un bărbat cu păr rar şi cărunt, faţa puhavă şi nas 
borcănat, brăzdat de vene roşii. 

E de aceeaşi vârstă cu mine şi-a spus Rebus. Atunci de ce 
arată cu mult mai bătrân? 

— Bună ziua, domnule, a spus Siobhan. 

— Credeam că eşti la înmormântare. Tonul era acuzator, ca şi 
cum Rebus născocise o moarte în familie pentru a lenevi o zi 
întreagă în pat. 

— Sergent Clarke m-a apelat, a explicat Rebus. M-am gândit 
că ar trebui să cercetez locul crimei. Un răspuns dat cu un glas 
care voia să sugereze ideea de sacrificiu. Dar care şi-a atins 
ţinta. Falca încordată a lui Macrae s-a destins puţin. 

A dat norocul peste mine, s-a gândit Rebus. Mai întâi 
criminaliştii, acum şi şeful. Macrae se purtase de fapt destul de 
bine, permițându-i să-şi ia o zi liberă imediat ce aflase de 
moartea lui Mickey. li spusese lui Rebus să se ducă să se îmbete 
criţă, iar Rebus se conformase - era felul tipic scoţian de a face 
faţă morţii. Apoi se trezise într-o parte a oraşului care îi era 
complet necunoscută, fără să ştie cum ajunsese acolo... şi 
intrase într-o farmacie să întrebe unde se afla. Răspunsul: 
Farmacia Colinton Village. Le mulţumise cumpărând nişte 
aspirine... 

— Scuze, John, a spus Macrae răsuflând adânc. Cum a mers? a 
întrebat încercând să pară interesat. 

— A mers, s-a mărginit să răspundă Rebus. S-a uitat în sus 
spre elicopterul care se înclinase abrupt, făcând o buclă pentru a 

se întoarce. 

— Sper din toată inima că nu e de la vreun post de televiziune, 
a comentat Macrae. _ 

— Chiar şi aşa, mare lucru nu-i de văzut. Imi pare rău că v-am 
smuls de la Glenrothes, domnule. Cum decurge Sorbus? 

Operaţiunea Sorbus era numele dat de poliţie activităţilor 
legate de reuniunea G8. li sugera lui Rebus un îndulcitor sintetic 
folosit de cei care ţineau regimuri de slăbire. Siobhan îi explicase 
însă că era numele unei specii de copaci”. 

— Suntem pregătiţi pentru orice eventualitate, a răspuns 
Macrae sec. 

— Poate cu excepţia uneia, a simţit Rebus nevoia să adauge. 

— Nimic nu trebuie să transpire din afacerea asta până 
săptămâna viitoare, John, a mormăit şeful. 

Rebus a dat aprobator din cap. 

— Asta presupunând că şi ei vor fi de acord. 

Macrae şi-a îndreptat atenţia în direcţia în care privea Rebus şi 
a zărit o maşină apropiindu-se. Era un Mercedes argintiu cu 
geamurile din spate fumurii. 

— Probabil că elicopterul nu era de la un post de televiziune, a 
comentat Rebus, pentru a-l lămuri pe Macrae. S-a aplecat spre 
scaunul pasagerului din propria maşină, de unde a scos resturile 
unui sandvici cu salată şi şuncă: a luat o gură şi a înghiţit 
aproape fără să mestece. 

— Ce naiba se întâmplă? întreba acum Macrae printre dinţii 
încleştaţi. Mercedesul oprise brusc lângă una din dubele echipei 
de criminalişti. Uşa şoferului s-a deschis şi un bărbat a păşit 
afară. A ocolit maşina şi a deschis una dintre portierele din spate. 
După câteva clipe şi-a făcut apariţia un bărbat. Era înalt şi 
subţire şi avea ochii ascunşi în spatele unor ochelari de soare. Și- 
a închis toţi cei trei nasturi de la haina costumului, părând să 
studieze între timp cele două dube albe şi cele trei maşini care 
nu purtau însemnele poliţiei. Intr-un târziu şi-a ridicat privirea 
spre cer, i-a murmurat ceva şoferului şi s-a îndepărtat de maşină. 
Numai că, în loc să se apropie de Rebus şi Macrae, s-a îndreptat 
spre panoul care îi informa pe turişti asupra istoricului locului - 
Clootie Well. Şoferul s-a aşezat din nou în spatele volanului, fără 
să-şi ia ochii de la Rebus şi Macrae. Rebus i-a trimis o mică 
sărutare, mulţumindu-se să rămână pe loc până ce noul sosit 
avea să catadicsească să se prezinte. A recunoscut din nou 


% Sorb sau scoruş - arbore din familia rozaceelor. 

genul: rece şi calculat, dându-se în spectacol pentru a arăta cine 
e deţinătorul puterii. Probabil un om de la echipele de securitate, 
avertizat de cei care survolaseră zona din elicopter. 

Macrae n-a rezistat decât câteva secunde. S-a apropiat 
călcând cu paşi mari şi l-a întrebat cine este. 

— Sunt de la S012. Tu cine naiba eşti? a răspuns omul cu o 
voce măsurată. Poate că lipsise de la şedinţele pe tema 
cooperării prieteneşti. Accent englezesc. Da, avea sens. S012 
făceau parte din Special Branch, cu baza în Londra. O treaptă 
mai jos faţă de agenţii secreţi. Vreau să spun, a continuat 
bărbatul, concentrându-se aparent tot asupra panoului cu 
informaţii, că ştiu ce sunteţi. Sunteţi de la CID™, iar acelea sunt 
dubele criminaliştilor. În luminişul din faţa noastră sunt oameni în 
costume albe de protecţie care examinează în detaliu copacii şi 
pământul. Intr-un târziu, s-a întors spre Macrae şi şi-a dus mâna 
încet spre faţă pentru a-şi scoate ochelarii. Cum m-am descurcat 
până acum? 

Macrae se înroşise tot de furie. Toată ziua fusese tratat cu 
respectul cuvenit. Nu şi acum. 

— Aveţi vreo legitimaţie? a ripostat scurt. Bărbatul s-a uitat la 
el, apoi i-a aruncat un zâmbet strâmb. Asta-i tot ce poți să scoţi 
din tine? părea să spună zâmbetul. A vârât mâna în buzunar, 
fără să se obosească să desfacă nasturii costumului, în timp ce 
ochii îi fugeau de la Macrae la Rebus. Zâmbetul i-a rămas 
întipărit pe faţă, invitându-l parcă pe Rebus să se alăture jocului. 
Un mic portofel din piele neagră a fost deschis pentru a fi 
inspectat de către Macrae. 

— Poftim, a spus omul închizând portofelul cu un pocnet. 
Acum aţi aflat tot ce trebuie să ştiţi despre mine. 

— Sunteţi Steelforth, a spus Macrae dregându-şi glasul în 
intervalul dintre cuvinte. Rebus a sesizat că şeful său fusese luat 
prin surprindere. Macrae s-a întors spre el. Comandantul 
Steelforth este responsabil de securitatea reuniunii G8, a explicat 
el. Rebus ghicise însă. Macrae s-a răsucit din nou spre Steelforth. 
Azi-dimineaţă am fost la Glenrothes, unde am făcut un tur, prin 
bunăvoința comisarului-şef adjunct Finnigan. lar ieri am fost la 
Gleneagles... a adăugat pe un ton din ce în ce mai stins, pentru 
că Steelforth se îndepărta de el, ducându-se spre Rebus. 

— Sper că nu te-am întrerupt din lucrul la tromboza 


10 Criminal Investigation Department (CID) - Departamentul de 
Investigaţii Criminale. 

coronariană? a întrebat aruncând o privire către sanavici. 

Rebus a râgâit, răspunsul cel mai potrivit la o asemenea 
întrebare. Steelforth l-a privit cu ochii mijiţi. 

— Nu putem să luăm cu toţii masa pe banii contribuabililor, a 
spus Rebus. Apropo, cum e mâncarea de la Gleneagles? 

— Mă îndoiesc că vei avea ocazia să descoperi, sergent. 

— N-aţi greşit cu mult, domnule, dar ochii vă înşală. 

— Dânsul e inspectorul Rebus, l-a prezentat Macrae. Eu sunt 
inspectorul-şef Macrae. De la Poliţia Lothian and Borders. 

— Cu sediul unde? a întrebat Steelforth. 

— In Gayfield Square, a răspuns Macrae. 

— Din Edinburgh, a adăugat Rebus. 

— Vă aflaţi cam departe de zona de jurisdicție, domnilor. 
Steelforth o luase acum pe potecă. 

— Un om a fost ucis la Edinburgh, a explicat Rebus. Şi am 
găsit o parte din hainele lui aici. 

— Şi aţi aflat de ce? 

— Intenţionăm să ținem totul secret deocamdată, 
comandante, a afirmat Macrae. Imediat ce criminaliştii îşi 
termină treaba, plecăm de aici. 

Macrae mergea acum în spatele lui Steelforth, cu Rebus în 
ariergardă. 

— Vreo şansă ca unii dintre premieri sau preşedinţi să treacă 
pe aici pentru a lăsa o mică ofrandă? a întrebat Rebus. 

Steelforth nu a răspuns. A intrat în schimb în luminiş. Şeful 
criminaliştilor l-a oprit, împungându-l cu degetul în piept. 

— Nu mai vreau urme de paşi pe aici, a mârâit el. 

Steelforth s-a uitat la mâna criminalistului. 

— Ştii cine sunt eu? 

— Nu-mi pasă nici cât negru sub unghie. Dacă distrugi 
probele, o să răspunzi. 

Omul de la Special Branch a căzut o clipă pe gânduri, apoi a 
renunţat şi s-a întors pe acelaşi drum spre marginea luminişului, 
mulţumindu-se să-i urmărească pe criminalişti de la distanţă. 
Telefonul lui a sunat şi bărbatul a răspuns, îndepărtându-se 
pentru a nu fi auzit. Siobhan l-a privit întrebător. Rebus a 
murmurat: „Mai târziu” şi a scotocit prin buzunare, scoțând o 
bancnotă de zece lire. 

— Poftim, a spus oferind-o criminalistului. 

— Pentru ce? 

Rebus i-a făcut cu ochiul, iar bărbatul a băgat banii în buzunar, 

adăugând: „Mersi”. 

— Intotdeauna dau bacşiş pentru servicii suplimentare, l-a 
lămurit Rebus din nou pe Macrae. Acesta a dat din cap, a scotocit 
prin propriul buzunar şi i-a întins lui Rebus o bancnotă de cinci 
lire. 

— Facem juma-juma, a zis inspectorul-şef. 

Steelforth s-a întors în luminiş. 

— Trebuie să mă ocup acum de treburi mai presante. Când 
credeţi că veţi termina aici? 

— Intr-o jumătate de oră, a răspuns unul dintre criminalişti. 

— Mai mult, dacă va fi nevoie, a adăugat „rivalul” lui 
Steelforth. Locul unei crime e locul unei crime, indiferent ce alte 
lucruri se petrec concomitent. La fel ca Rebus, îl ghicise şi el 
rapid pe Steelforth. 

Comandantul s-a întors spre Macrae. 

— Ce zici, să-l informez eu pe comisarul-şef adjunct Finnigan? 
Să-i spun că vom beneficia de deplina voastră înţelegere şi 
cooperare? 

— Cum doriţi, domnule. 

Faţa lui Steelforth s-a mai destins puţin. Mâna lui a atins braţul 
lui Macrae. 

— Pot să pariez că nu ţi s-a arătat tot ce era de văzut. După ce 
termini ce ai de făcut aici, întoarce-te la Gleneagles. O să faci cu 
mine turul aşa cum trebuie. 

Macrae s-a topit tot, ca un copil în dimineaţa de Crăciun. Şi-a 
revenit însă brusc şi şi-a îndreptat din nou spatele. 

— Mulţumesc, comandante. 

— Poţi să-mi spui David. 

Stând pe vine în căutarea probelor, cu câţiva paşi în spatele 
lui Steelforth, şeful criminaliştilor a mimat că îşi vâră degetul pe 
gât. 


Maşinile urmau să plece separat. Rebus s-a înfiorat gândindu- 
se la ce ar fi spus ecologiştii despre asta. Macrae a fost primul 
care a luat-o din loc, pornind spre Gleneagles. Rebus trecuse mai 
devreme pe lângă hotel. Când veneai dinspre Kinross către 
Auchterarder, vedeai hotelul şi împrejurimile sale cu mult înainte 
de a ajunge în oraş. Mii de acri de teren, dar puţine senine că s- 
ar fi luat măsuri de securitate speciale. Nu zărise decât o bucată 
de gard şi asta numai pentru că fusese avertizat de o construcţie 
temporară pe care o catalogase turn de observaţie. Rebus l-a 

urmat pe Macrae, care a claxonat în momentul în care a intrat pe 
aleea care ducea către hotel. Siobhan considerase că drumul cel 
mai scurt era prin Perth, în timp ce Rebus optase să revină la 
Edinburgh pe acelaşi drum de ţară, pentru ca eventual de acolo 
să o ia pe autostrada M90. Cerul era în continuare senin. Verile 
scoțiene erau o adevărată binecuvântare, o răsplată pentru 
iernile lungi şi întunecate. Rebus a dat muzica mai încet şi a 
sunat-o pe Siobhan. 

— Sper că foloseşti dispozitivul hanas free, a spus ea. 

— Nu face pe deşteapta. 

— Pentru că altfel ai da un exemplu prost. 

— Există un început în toate. Ce părere ţi-a făcut amicul 
nostru de la Londra? 

— Spre deosebire de tine, eu n-am probleme. 

— Ce probleme? 

— Cu autorităţile... cu englezii... cu... Să continui? a întrebat 
ea după o pauză. 

— Din câte ştiu, îţi sunt superior în grad. 

— Şi ce-i cu asta? 

— AŞ putea să te acuz de insubordonare. 

— Şi să le dai şefilor prilej să se tăvălească de râs? Rebus a 
răspuns printr-o tăcere care spunea totul. Fie Siobhan devenise 
mai impertinentă cu trecerea anilor, fie el cam ruginise. Ambele, 
probabil. 

— Crezi c-ai putea să-i convingi pe experţii de la laborator să 
lucreze sâmbătă? a întrebat el. 

— Nu ştiu. Depinde. 

— Poate încerci cu Ray Duff. O vorbă să-i spui şi e al tău. 

— Şi tot ce-ar trebui să fac în schimb ar fi să stau o zi întreagă 
cu el, plimbându-mă în maşina aia a lui care pute. 

— E un model clasic. 

— Chestie pe care nu oboseşte niciodată să mi-o amintească. 

A oftat tare. R 

— Ce zici de legişti? Aştia au cu toții hobby-uri. 

— Deci o să vorbeşti cu Duff? 

— Da, o să-l rog. leşi în oraş în seara asta? 

— Nu, sunt în schimbul de noapte. 

— În aceeaşi zi cu înmormântarea? 

— Cineva trebuie s-o facă şi pe asta. 

— Pun pariu că te-ai oferit singur. 

Nu a răspuns, preferând să o întrebe ce planuri avea ea pentru 

acea seară. 

— O să mă culc devreme. Vreau să fiu odihnită şi cu mintea 
limpede pentru marş. 

— Ce sarcini ţi-au trasat? 

Siobhan a izbucnit în râs. 

— Nu e sarcină de serviciu, John. Mă duc pentru că aşa vreau 
eu. 

— Nu-mi vine să cred. 

— Ar trebui să vii şi tu. 

— Da, vezi să nu. De parcă ar avea vreo importanţă. Mai bine 
stau acasă şi protestez în felul meu. 

— Impotriva cui? 

— A nenorocitului ăluia de Bob Geldof. Siobhan a început din 
nou să râdă. Pentru că dacă se adună atâta lume cât a chemat 
el, o să pară că el e tartorul peste toţi. Nu pot s-accept aşa ceva, 
Siobhan. Mai gândeşte-te la asta înainte de a semna pentru 
cauză. 

— Eu mă duc, fie ce-o fi, John. Dacă nu pentru altceva, măcar 
ca să am grijă de mama şi de tata. 

— Vrei să zici că ai tăi...? 

— Au venit de la Londra - şi nu din cauza celor spuse de 
Geldof. 

— Şi au de gând să participe la marş? 

— Da. 

— O să-i cunosc şi eu? 

— Nu. 

— De ce? 

— Pentru că eşti exact genul de poliţist cum se tem că voi 
ajunge şi eu. 

Aici el ar fi trebuit să râdă, însă ştia că Siobhan nu glumise 
decât pe jumătate. 

— Punct marcat, s-a mulţumit să replice. 

— Ai scăpat de şef? O schimbare de subiect deliberată. 

— L-am lăsat în parcarea cu valet. 

— Nu e de râs - au aşa ceva la Gleneagles. Te-a claxonat la 
plecare? 

— Tu ce crezi? 

— Eram convinsă că aşa o să facă. Toată excursia asta l-a 
întinerit cu câţiva ani. 

— Ca să nu punem la socoteală şi faptul că n-a mai fost nevoit 
să stea la secţie. 

— Deci e un câştig pentru toată lumea. Crezi că acum ai o 
şansă? 

— Ce vrei să zici? 

— Cyril Colliar. Pentru că o săptămână sau cam aşa ceva de- 
aici încolo nimeni n-o să te ţină în zgardă. 

— Nu ştiam că mă stimezi atât de tare. 

— John, mai ai un an până la pensie. Ştiu că vrei să mai faci o 
încercare să-l prinzi pe Cafferty... 

— Şi pe deasupra constat că vezi prin mine ca prin sticlă. 

— Uite ce-i, nu fac decât să... 

— Ştiu şi, crede-mă, sunt mişcat. 

— Chiar crezi că omul care l-a ucis e Cafferty? 

— Dacă nu a făcut-o el, atunci va vrea capul vinovatului. 
Ascultă, dacă atmosfera devine prea încărcată cu părinţii tăi... 
Acum cine schimba subiectul? Trimite-mi un mesaj pe telefon şi o 
să mă prezint să mergem cu toţii la o băutură. 

— In regulă, aşa o să fac. Acum poţi să întorci CD-ul cu Elbow 
pe partea cealaltă. 

— Ai urechea bună. Vorbim mai încolo. 

A închis telefonul şi a făcut ce i se sugerase. 


2 


SE RIDICAU BARAJE. PE PODUL GEORGE IV ŞI PE PRINCES 
STRET, dintr-un capăt în altul, muncitorii erau ocupați cu 
amplasarea lor în locurile stabilite. Lucrările de reparaţii şi 
construcţii fuseseră pe moment sistate, iar schelele îndepărtate 
pentru a nu fi dezmembrate şi folosite eventual pe post de arme. 
Cutiile poştale fuseseră sigilate şi obloanele unor magazine 
bătute în cuie. Instituţiile financiare fuseseră  avertizate, 
personalul sfătuit să nu poarte haine prea formale - pentru a nu 
deveni ţinte uşoare. Oraşul era liniştit pentru o seară de vineri. 
Dubele de poliţie, cu grilaje metalice de protecţie fixate pe 
parbriz, patrulau pe străzile centrale. Alte dube stăteau parcate, 
ascunse vederii, pe aleile laterale neiluminate. Poliţiştii din dube 
purtau echipamentul special pentru intervenţii în cazul tulburării 
ordinii publice şi râdeau, depănând poveşti de luptă din acţiunile 
la care luaseră parte. Câţiva veterani fuseseră implicaţi în ultimul 
val de greve ale minerilor. Alţii îşi aminteau de bătăile dintre 
galeriile echipelor de fotbal, demonstrațiile împotriva creşterii 

impozitelor sau de linia de centură a oraşului Newburry!. Îşi 
dădeau cu părerea despre posibila mărime a contingentului 
italian de anarhişti aşteptaţi să sosească. 

— Au fost instruiți la Genova. 

— Exact cum ne place nouă, este, băieţi? 

Bravadă, nervi şi camaraderie. Discuţiile încetau de fiecare 
dată când un emiţător radio prindea viaţă. 

Poliţiştii în uniformă care se ocupau de gară erau îmbrăcaţi în 
jachete galben-aprins. Şi aici se ridicau baraje. Se blocau ieşiri, 
pentru a rămâne o singură cale de acces. Câţiva agenţi cărau cu 
ei aparate de filmat pentru a înregistra feţele celor sosiți cu 
trenul de la Londra. Mai multe garnituri de tren fuseseră 
deliberat puse la dispoziţia protestatarilor pentru a facilita 
identificarea lor. Cu toate că astfel de măsuri nu se dovedeau a fi 
cu adevărat necesare: protestatarii cântau cu rucsacurile în 
spate, purtând insigne, tricouri inscripţionate şi brățări elastice la 
încheieturile mâinilor. Duceau cu ei steaguri şi bannere, purtau 
pantaloni lălâi, jachete de camuflaj şi bocanci. Rapoartele 
serviciilor speciale precizau că primele autobuze cu protestatari 
părăsiseră deja sudul Angliei. Estimările iniţiale se învârteau în 
jurul cifrei de cincizeci de mii de participanţi. Cele mai recente 
previziuni indicau însă peste o sută de mii. Aceştia, adăugaţi 
turiştilor veniţi vara la Edinburgh, aveau să crească în mod 
simţitor populaţia oraşului. 

Undeva în oraş mulţimea se adunase deja, dând startul 
„Alternativelor G8”, o serie de marșuri şi întruniri ce aveau să se 
desfăşoare pe parcursul întregii săptămâni. Şi mai multe forţe de 
poliţie urmau să fie trimise aici. La nevoie, avea să se facă apel 
la poliţia călare. De asemenea, existau suficienţi poliţişti cu câini 
dresați; patru dintre ei aveau sarcina să patruleze prin mulţimea 
adunată în gara Waverley. Planul era cât se poate de simplu: o 
demonstraţie de forţă. Viziere, bastoane şi cătuşe; cai, câini şi 
dube. 

In număr cât mai mare. 

Şi bine echipați. 

Tactică. 


11 între ianuarie şi aprilie 1996, defrişarea a 150 de hectare de teren 
şi doborârea a aproape 10 000 de copaci pentru construirea şoselei 
ocolitoare a oraşului Newburry din sudul Angliei a dat naştere unora 
dintre cele mai ample proteste de acest gen din istoria Europei, la care 
au participat circa 7 000 de demonstranți, 800 dintre ei fiind arestaţi. 

Pe parcursul istoriei sale, Edinburghul se dovedise a fi expus 
invaziilor. Locuitorii săi se ascunseseră în spatele zidurilor şi 
porţilor, iar atunci când acestea cedau asalturilor, se refugiau în 
labirintul de tuneluri de sub Castel şi High Street, lăsând oraşul 
pustiu, iar atacatorilor o victorie lipsită de glorie. O artă de care 
cetăţenii oraşului îşi aminteau cu mândrie în fiecare an, recreând 
astfel de scene la festivalul din luna august. Pe măsură ce oraşul 
s-a dezvoltat, localnicii au devenit tot mai puţin vizibili, 
retrăgându-se în fundal. Fapt care explică probabil, cel puţin 
parţial şi înclinația Edinburghului spre industrii „invizibile”, 
precum cea bancară sau a asigurărilor. Până de curând, se 
spunea că St. Andrews Square, care etala ostentativ mai multe 
sedii centrale ale unor mari corporaţii, este locul cel mai bogat 
din Europa. Însă cum preţurile terenurilor erau încă un chilipir, 
noi construcţii au apărut pe Lothian Road şi s-au extins mai apoi 
spre vest, către aeroport. Sediul Royal Bank din Gogarburn, 
recent finalizat, era considerat de poliţişti o ţintă posibilă. La fel 
şi clădirile deţinute de Standard Life şi Scottish Widows, ocupate 
de personalul acestor companii. Străbătând străzile fară nici un 
scop anume, Siobhan şi-a zis că oraşul avea să fie pus la 
încercare mai mult decât oricând în zilele care urmau. 

Un convoi de maşini de poliţie, cu sirenele puse în funcţiune, a 
trecut pe lângă ea. Rânjetul de şcolar de pe faţa şoferului nu lăsa 
loc interpretărilor: omul se distra de minune, oraşul îi oferea o 
pistă de curse numai a lui. Un Nissan roşu-închis, plin cu localnici 
tineri, a pornit în urma convoiului. Siobhan a aşteptat zece 
secunde, apoi a semnalizat, reintrând în trafic. Era în drum spre 
o tabără temporară din Niddrie. Una dintre zonele mai puţin 
plăcute ale Edinburghului. Pentru a nu-şi înălța corturile în 
grădinile oamenilor, protestatarii fuseseră îndrumați spre acest 
loc. 

Niddrie. 

Consiliul local alesese pajiştile din jurul Centrului Jack Kane. Se 
aşteptau la zece, poate chiar cincisprezece mii de vizitatori. 
Fuseseră amplasate toalete ecologice şi duşuri şi angajaseră o 
firmă privată de pază. Probabil, nu s-a putut abţine Siobhan să 
gândească, pentru a ține mai degrabă bandele din vecinătate 
afară, decât pe demonstranți înăuntru. Printre localnici circula o 
glumă: în următoarele săptămâni, în jurul puburilor aveau să fie 
scoase la vânzare o mulţime de corturi şi echipamente de 
camping. Siobhan se oferise să-şi găzduiască părinţii. Bineînţeles 

că se oferise, doar ei o ajutaseră să-şi cumpere apartamentul. 
Puteau să doarmă în pat; ea avea să se întindă pe canapea. 
Părinţii nu se lăsaseră înduplecaţi: aveau să vină cu autobuzul şi 
să campeze „cu ceilalţi”. Amândoi făcuseră facultatea în anii '60 
şi nu se rupseseră niciodată cu adevărat de atmosfera acelei 
perioade. Deşi se apropia de şaizeci de ani - generaţia lui Rebus 
- tatăl ei îşi ţinea şi acum părul legat la spate într-un soi de 
coadă de cal. lar mama ei purta în continuare rochii-caftan. 
Siobhan şi-a amintit ce îi spusese lui Rebus mai devreme: Eşti 
exact genul de polițist cum se tem că voi ajunge şi eu. Adevărul 
era că, privind retrospectiv, îşi dădea acum seama că se înrolase 
în poliţie parţial pentru că fusese convinsă că părinţii ei nu vor fi 
de acord. După toată grija şi afecțiunea cu care o înconjuraseră 
dintotdeauna, simţise nevoia să se revolte. Pentru a se răzbuna 
pe mutările pe care fusese obligată să le suporte atunci când ei 
îşi schimbaseră locurilor lor de muncă - erau profesori - pentru 
şcolile noi unde fusese forţată să meargă. Răzbunare din simplul 
motiv că îi stătea în putere. Prima oară când îi informase cu 
privire la intenţiile sale, privirile lor aproape că o făcuseră să dea 
înapoi. Numai că asta ar fi fost o dovadă de slăbiciune. Desigur, o 
sprijiniseră, dar în acelaşi timp îi sugeraseră că munca de poliţist 
nu era probabil cea mai bună cale pentru ea de a-şi demonstra 
talentele. Fapt care o îndârjise şi mai tare. 

Aşa că devenise poliţist. Nu în Londra, acolo unde locuiau 
părinţii ei, ci în Scoţia, unde nu fusese de fapt deloc până când 
nu venise aici la colegiu. O ultimă rugăminte adresată din inimă 
de mama şi tatăl ei: 

— Oriunde, numai în Glasgow nu. 

Glasgow, unde se spunea că oamenii sunt duri, că e plin de 
cuţitari înrăiţi şi că există o împărţire strictă a claselor sociale. 
Dar cu toate astea, aşa cum avea să descopere Siobhan, un loc 
minunat pentru cumpărături. Un loc unde mergea uneori cu 
prietenele - petreceri între fete, în timpul cărora se cazau la câte 
un mic hotel, gustând viaţa de noapte şi ferindu-se de barurile 
păzite de gorile - un punct de referinţă pe lista locurilor unde 
puteai să chefuieşti, lucru asupra căruia căzuse de acord cu John 
Rebus. In timp ce Edinburghul se dovedise a fi cu mult mai 
periculos decât şi-ar fi imaginat vreodată părinţii ei. n 

Deşi ea nu le-ar fi mărturisit asta niciodată. In cursul 
convorbirilor lor telefonice duminicale, Siobhan încerca să evite 
întrebările îngrijorate ale mamei. Se oferise să vină să îi ia de la 

autobuz, însă ei replicaseră că aveau nevoie de timp ca să-şi 
ridice cortul. Acum, stând la un semafor, această imagine o făcea 
să zâmbească. Aveau aproape şaizeci de ani şi încă mai mergeau 
cu cortul. Amândoi se pensionaseră anticipat cu un an înainte, 
renunțând la slujbele lor de profesori. Deţineau o casă decentă în 
Forest Hill, cu ipoteca achitată. Şi o întrebau mereu dacă nu avea 
nevoie de bani... 

— Pot să vă rezerv o cameră la hotel, sugerase Siobhan, dar ei 
rămăseseră fermi pe poziţie. Lumina semaforului s-a făcut verde, 
iar ea s-a înscris din nou în trafic, întrebându-se dacă nu cumva 
atitudinea lor nu trăda o formă de demenţă. 

A parcat maşina pe The Wisp Street, ignorând conurile 
portocalii reflectorizante, apoi a pus pe parbriz o foaie pe care 
scria „POLIŢIA”. Auzind zgomot de motor, un om de la pază în 
jachetă galbenă a venit pentru a arunca o privire. A clătinat din 
cap, arătând spre foaie. Apoi a făcut un semn cu palma, imitând 
tăierea gâtului şi dând din cap în direcţia celui mai apropiat 
cartier de locuinţe. Siobhan a luat foaia de pe parbriz, dar a lăsat 
maşina acolo unde era. 

— Bandele locale, a explicat omul de la pază. O foaie ca aia îi 
întărâtă la fel ca pelerina roşie pe tauri. Şi-a strecurat mâna în 
buzunar, umflându-şi mai mult pieptul şi-aşa destul de lat. Deci 
ce te aduce pe aici, doamnă ofiţer? 

Bărbatul era ras în cap, etalând în schimb o barbă deasă, 
neagră şi nişte sprâncene stufoase. 

— De fapt, e o vizită de curtoazie, a răspuns Siobhan, 
arătându-i legitimaţia. Un cuplu pe nume Clarke. Trebuie să stau 
de vorbă cu ei. 

— Atunci intră. 

A condus-o spre o poartă în gardul care împrejmuia 
perimetrul. Totul imita, în miniatură desigur, măsurile de 
securitate luate la Gleneagles. Exista până şi un soi de turn de 
observaţie. La aproximativ fiecare zece paşi era postat câte un 
om de pază. 

— Poftim, pune-ţi asta la mână, a adăugat noul ei prieten, 
întinzându-i o brățară elastică pentru încheietură. O să arăţi mai 
puţin bătător la ochi. Aşa îi ţinem sub observaţie pe dragii noştri 
vizitatori. 

— La modul cel mai propriu, a spus ea, prinzându-şi brăţara. Şi 
cum merg lucrurile până acum? 

— Tineretul de prin partea locului nu e prea mulţumit. Au 

încercat să pătrundă în incintă, dar deocamdată asta e cam tot 
ce s-a întâmplat, a răspuns bărbatul ridicând din umeri. Inaintau 
acum pe un culoar metalic, pe care l-au părăsit pentru o clipă 
pentru a face loc unei fete pe role, urmărită cu privirea de mama 
ei, care stătea aşezată cu picioarele încrucişate pe pământ, 
lângă cortul său. 

— Câţi sunt? a întrebat Siobhan, care nu putea face o 
estimare. 

— In jur de o mie, să zicem. Mâine vor veni şi alţii. 

— Nu ţineţi socoteala? 

— Şi nici nu îi legitimăm - aşa că nu sunt sigur că o să-ţi 
găseşti amicii. Singurul lucru care ni s-a permis a fost să le 
încasăm banii pentru spaţiul de campare. 

Siobhan s-a uitat înjur. Fusese o vară uscată şi pământul era 
tare. Dincolo de linia orizontului, mărginită de blocuri şi case, se 
distingeau nişte siluete mai vechi: Holyrood Park şi Arthur's 
Seat!?. Se auzeau incantaţii, câteva chitare şi fluiere. Râsete de 
copii şi un bebeluş gata să primească următoarea masă. Aplauze 
şi pălăvrăgeli, dintr-odată reduse la tăcere de un megafon ţinut 
în mână de un bărbat cu părul strâns într-o pălărie 
supradimensionată din lână. Purta pantaloni peticiţi care îi 
fluturau în dreptul genunchilor şi şlapi. 

— Cortul mare şi alb, oameni buni - veniţi acolo. Curry 
vegetarian la patru lire, prin bunăvoința moscheii locale. Doar 
patru lire... 

— Poate că acolo o să dai de prietenii tăi, a spus însoţitorul. 

Siobhan i-a mulţumit şi omul s-a întors la postul său. 

„Cortul mare şi alb” părea să servească drept loc de întrunire. 
Altcineva a anunţat că un grup urma să meargă în oraş, la un 
pahar. Se întâlneau în cinci minute la steagul roşu. Siobhan a 
trecut pe lângă un şir de toalete ecologice, hidranţi şi câteva 
duşuri. Nu mai rămăseseră acum de cercetat decât corturile. 
Oamenii se aşezaseră la coadă pentru a cumpăra curry. Cineva a 
încercat să-i vâre în mână o lingură din plastic şi ea a clătinat din 
cap, apoi şi-a adus aminte că nu mai mâncase de ceva vreme. 
Cu farfuria din polistiren plină ochi, s-a decis să facă o plimbare 
prin tabără, în jur, oamenii îşi găteau mâncarea pe propriile 
butelii de camping. Unul a arătat spre ea. 

— Îţi aminteşti de mine? Am fost la Glastonbury”. Siobhan s-a 


12 Cel mai înalt dintre dealurile din Holyrood Park, Edinburgh. 
13 Oraş din comitatul Sussex din sud-vestul Angliei, cunoscut pentru 

mulţumit să nege dând din cap. Şi dintr-odată şi-a zărit părinţii şi 
faţa i s-a lăţit într-un zâmbet. Cei doi campaseră cu stil: cortul lor 
roşu era mare şi avea ferestre şi o verandă acoperită. Aveau 
masă şi scaune pliante şi o sticlă de vin deschisă, alături de 
pahare din sticlă. S-au ridicat în picioare la vederea ei, s-au 
îmbrăţişat, s-au sărutat şi s-au scuzat că nu aduseseră decât 
două scaune. 

— Pot să stau pe iarbă, i-a asigurat Siobhan. O altă tânără 
făcea exact acelaşi lucru. Nu se clintise la apariţia lui Siobhan. 

— Tocmai îi povesteam lui Santal despre tine, i-a spus mama 
lui Siobhan. Eve Clarke arăta mai tânără decât era şi numai 
ridurile de expresie îi trădau vârsta. Nu acelaşi lucru se putea 
spune şi despre tatăl ei, Teddy, care făcuse burtă şi avea o faţă 
lăsată. Incepuse să şi chelească, iar coada de cal era tot mai rară 
şi mai căruntă. A umplut din nou paharele de vin cu mare 
entuziasm, fără a-şi desprinde nici o clipă privirea de la sticlă. 

— Sunt sigură c-aţi pus-o pe Santal la curent, a spus Siobhan 
acceptând paharul. 

Tânăra a schiţat un zâmbet vag. Avea părul lung până la 
umeri, de un blond murdar, dat cu gel sau poate prost coafat, 
aşa încât i se înălța pe creştet în ghemotoace şi codițe. Nu era 
fardată, dar avea mai multe piercinguri în urechi şi unul pe o 
nară. Purta un tricou fără mâneci de culoare verde-închis; pe 
ambii umeri avea tatuate inscripţii celtice, iar pe abdomenul 
dezgolit se vedea un alt inel, prins în buric. Avea o mulţime de 
şiraguri la gât, care atârnau spre ceea ce părea a fi o cameră 
video digitală. 

— Aşadar tu eşti Siobhan, a spus ea, sâsâind uşor. 

— Mă tem că da, a toastat Siobhan, ridicând paharul. Un altul 
fusese scos dintr-un coş de picnic, împreună cu o sticlă de vin. 

— la-o mai uşor, Teddy, l-a avertizat Eve Clarke pe soţul ei. 

— Trebuie să-i umplu paharul lui Santal, s-a justificat bărbatul, 
cu toate că Siobhan remarcase că paharul fetei era aproape la fel 
de plin ca alei. 

— Voi trei aţi călătorit împreună? s-a interesat ea. 

— Santal a făcut autostopul tocmai de la Aylesbury!*, a 
răspuns Teddy Clarke. După călătoria asta îngrozitoare cu 
autobuzul, cred că data viitoare o să fac şi eu la fel. Şi-a dat ochii 
peste cap, apoi a deschis a doua sticlă de vin. Vin de prima 


Festivalul anual de arte ale spectacolului. 
14 Oraş din sudul Angliei. 

calitate, Santal. Să nu zici că lumea modernă n-are şi ea 
avantajele ei. 

Tânăra s-a abținut să răspundă. Siobhan nu ar fi fost capabilă 
să explice de ce nu o plăcuse din start pe străina aceea. Poate 
pentru simplul fapt că era o străină şi ea şi-ar fi dorit să fie cu 
mama şi cu tatăl ei. Numai ei trei. 

— Santal şi-a ridicat cortul lângă noi, a lămurit-o Eve. Şi cum 
noi aveam nevoie de ceva ajutor cu cortul... 

Soţul ei a izbucnit brusc într-un hohot zgomotos de râs, 
umplându-şi paharul. 

— A trecut ceva vreme de când n-am mai fost cu cortul, a 
spus el. 

— L-am împrumutat de la vecini, a adăugat mama pe un ton 
liniştit. 

Santal s-a ridicat în picioare. 

— E cazul să plec... 

— Nu din cauza noastră, a protestat Teddy Clarke. 

— Câţiva din grup vor să meargă la un pub... 

— Imi place aparatul tău. 

Santal a aruncat o privire în jos, spre camera de filmat. 

— Dacă un curcan vrea să-mi facă o poză, vreau şi eu una cu 
el. Aşa e corect, nu? a spus privindu-i fără să clipească pe cei 
doi, cerându-le tacit acordul. 

Siobhan s-a întors spre tatăl ei. 

— Văd că i-aţi povestit cu ce mă ocup, a rostit ea încet. 

— Sper că nu ţi-e ruşine cu meseria ta, nu-i aşa? Santal 
aproape că a scuipat cuvintele. 

— Dimpotrivă, sinceră să fiu. Siobhan şi-a mutat privirea de la 
tatăl la mama ei. Brusc, amândoi păreau grozav de preocupaţi 
de băuturile lor. Şi-a întors privirea spre Santal şi a văzut-o pe 
tânără îndreptând aparatul de filmat spre ea. 

— O poză pentru albumul de familie, a spus Santal. O să-ţi 
trimit un jpeg pe e-mail. 

— Mersi, a replicat Siobhan pe un ton rece. Ai un nume cam 
ciudat, Santal. 

— Inseamnă lemn de santal, a intervenit Eve Clarke. 

— Măcar numele meu poate fi silabisit cu uşurinţă de oricine, 
a precizat fata. 

Teddy Clarke a râs în hohote. 

— l-am povestit lui Santal cum te-am împovărat cu un nume 
pe care nimeni din sud nu era în stare să-l pronunţe. 

— l-aţi mai împărtăşit şi alte istorii de familie? s-a zbârlit 
Siobhan. Alte poveşti jenante despre care ar trebui să ştiu? 

— Cam sensibilă fata asta a voastră, a comentat Santal spre 
mama lui Siobhan. 

— Adevărul e, a recunoscut Eve Clarke, că noi nu ne-am dorit 
niciodată ca ea să devină... 

— Pentru numele lui Dumnezeu, mamă! a ripostat Siobhan. 
Dar orice alte obiecţii ar fi avut, ele au fost întrerupte de nişte 
zgomote venite dinspre gard. A zărit mai mulţi oameni de la pază 
îndreptându-se în grabă într-acolo. Dincolo de gard, nişte tineri 
executau salutul nazist. Purtau hanorace închise la culoare, ca 
nişte uniforme şi cereau cu vehemenţă ca „gunoaiele hipiote” să 
fie date afară. 

— Revoluţia începe aici! a urlat unul dintre ei. Cu spatele la 
zid, labagiilor! 

— Ce penibil, a sâsâit mama lui Siobhan. 

De acum, diverse obiecte începuseră să zboare în jurul lor, 
prin întunericul care se lăsa. 

— Aplecaţi-vă, i-a avertizat Siobhan, aproape împingându-şi 
mama în cort, nesigură însă de protecţia oferită de bucata de 
pânză împotriva ploii de pietre şi sticle. Tatăl ei făcuse câţiva 
paşi în direcţia de unde venea pericolul, dar l-a tras şi pe el 
înăuntru. Santal rămăsese pe loc şi îşi îndreptase aparatul spre 
locul unde se produsese învălmăşeala. 

— Nu sunteţi decât nişte turişti! striga acum unul dintre 
localnici. Urcaţi-vă înapoi în ricşele care v-au adus aici şi căraţi- 
vă naibii acasă! 

Râsete aspre printre localnici; glume deşucheate şi gesturi 
zeflemitoare. Dacă vizitatorii nu erau lăsaţi să iasă, atunci se 
mulţumeau şi cu oamenii de la pază. Care nu erau însă atât de 
proşti. Prietenul lui Siobhan chema acum întăriri prin emițătorul 
radio. Situaţii de genul acesta puteau oricând să se liniştească în 
câteva clipe sau, dimpotrivă, să se inflameze, transformându-se 
într-un adevărat război. Omul s-a răsucit şi-a dat cu ochii de 
Siobhan, care stătea acum umăr la umăr cu el. 

— Nu-ţi face griji, a spus bărbatul. Sunt convins că ai 
asigurare. 

Siobhan a avut nevoie de câteva secunde ca să înţeleagă ce 
voia să spună. 

— Maşina mea! a strigat luând-o spre poartă. Şi-a croit drum 
dând din coate printre alţi doi oameni de la firma de pază. A ieşit 

în fugă în drum. Capota era tăiată şi zgâriată, luneta spartă. Pe 
una dintre portiere fuseseră mâăzgălite cu spray inițialele NYT”. 

Tineretul din Niddrie. 

Stăteau acolo, unul lângă altul, râzând de ea. Unul dintre ei a 
ridicat telefonul pentru a face o fotografie. 

— N-ai decât să faci câte poze vrei, a spus ea. Asta n-are 
decât să ne ajute să te identificăm mai repede. 

— Poliţistă împuţită ce eşti! a scuipat un altul. Stătea în 
centru, încadrat de doi locotenenţi. 

Liderul. 

— Poliţia o să-şi facă datoria aşa cum trebuie, a ripostat 
Siobhan. Zece minute la prăvălia noastră din Craigmillar şi o să 
ştiu mai multe despre tine decât ştie maică-ta. Gesticula acum 
spre el, pentru a-şi sublinia spusele, dar tânărul s-a mulţumit să 
pufnească batjocoritor. Doar o treime din faţa lui era vizibilă, dar 
fără îndoială avea să-i găsească chipul în dosarele din arhiva 
poliţiei. O maşină în care se vedeau trei bărbaţi se apropia acum. 
Siobhan l-a recunoscut pe cel aşezat pe bancheta din spate: un 
consilier local. 

— Plecaţi cu toţii de aici! a strigat acesta, ieşind din maşină şi 
fluturându-şi braţele, de parcă îşi îndemna oile să intre înapoi în 
staul. Şeful bandei s-a prefăcut că tremură de frică, însă şi-a dat 
seama că soldaţii săi începuseră să dea înapoi. Şase oameni de 
la pază se apropiaseră de ei prin spatele gardului, cu bărbosul în 
frunte. In depărtare se auzeau sirene şi urletul lor răsuna tot mai 
tare. 

— Haideţi, valea! a insistat consilierul. 

— Tabăra asta-i plină de lesbiene şi homosexuali, a răspuns 
mârâind liderul bandei. Şi cine plăteşte pentru toate astea, ai? 

— Mă îndoiesc foarte tare că tu ai fi acela, fiule, a zis 
consilierul. Era acum flancat de ceilalţi doi bărbaţi din maşină. 
Oameni solizi, care probabil că nu se dăduseră niciodată în lături 
de la câte o bătaie. Exact genul de agent electoral indispensabil 
unui politician din Niddrie. 

Liderul bandei a scuipat pe jos, apoi s-a întors şi a plecat. 

— Mersi de ajutor, a spus Siobhan întinzând mâna 
consilierului. 

— Cu plăcere, a răspuns el, părând să nu dea prea mare 
importanţă incidentului, inclusiv lui Siobhan. Strângea acum 
mâna bărbosului de la firma de pază, pe care îl cunoştea fără 

îndoială dinainte. 

— Altfel, e o seară liniştită? a întrebat consilierul. Omul de la 
pază a răspuns chicotind uşor. 

— Putem să vă ajutăm, domnule Tench? 

Consilierul Tench a aruncat o privire în jur. 

— Sunt doar în trecere. Voiam să îi asigur pe oamenii aceştia 
minunaţi că îi sprijin întru totul în lupta lor împotriva sărăciei şi a 
nedreptăţii din lumea noastră. De acum avea audienţă: vreo 
cincizeci de oameni se strânseseră de cealaltă parte a gardului. 
Prin zona asta a Edinburghului ştim cu toţii câte ceva despre 
sărăcie şi nedreptate, a mugit el, dar asta nu înseamnă că nu ne 
facem timp pentru cei mai necăjiţi decât noi. Imi place să cred că 
suntem oameni cu inimi mari. A văzut-o pe Siobhan examinând 
daunele aduse maşinii. Sigur, avem şi câţiva mai nebunatici 
printre noi, dar în ce comunitate nu există aşa ceva? Zâmbind, 
Tench şi-a deschis braţele din nou, de data asta ca un predicator 
tunând şi fulgerând împotriva păcătoşilor. 

— Bine aţi venit la Niddrie! şi-a salutat el congregația. Sunteţi 
cu toţii bine-veniţi. 


Rebus era singur în încăperile ocupate de CID. Îi luase o 
jumătate de oră pentru a găsi notele luate în cursul anchetei: 
patru cutii şi o serie de dosare; floppy discuri şi un singur CD- 
ROM. Pe ultimele le lăsase în fişet, întinzând pe birou o parte din 
hârtii. Lipise cele şase birouri neocupate, împingând la o parte 
tăvile pentru documente şi tastaturile. Deplasându-se prin 
cameră, parcurgea diversele etape ale anchetei: de la locul 
crimei la primele interogatorii; de la profilul criminologie al 
victimei la interogatoriile ulterioare; cazierul judiciar al lui Colliar; 
legăturile cu Cafferty; rezultatele autopsiei şi raportul toxicologic. 

Telefonul din micul birou al inspectorului sunase de câteva ori, 
însă Rebus nu-l luase în seamă. Nu el era inspectorul principal al 
departamentului, ci Derek Starr. Şi micul ticălos slugarnic ieşise 
undeva în oraş, fiind vineri seara. Rebus cunoştea obiceiurile lui 
Starr pentru că însuşi inspectorul obişnuia să împărtăşească 
tuturor, fără excepţie, ce făcuse peste weekend: câteva pahare 
la Hallion Club, pe urmă poate o întoarcere acasă pentru un duş 
şi o schimbare de haine, apoi revenirea în oraş; înapoi la Hallion 
dacă atmosfera era animată, dar urmată întotdeauna de o ieşire 
pe George Street - cu opriri la Opal Lounge; Candy Bar; Living 
Room. Şi un ultim pahar înainte de culcare la Indigo Yard, asta 

dacă până atunci nu „îl lovise norocul”. Pe Queen Street se 
deschisese un nou club de jazz, proprietatea lui Jools Holland!€. 
Starr începuse deja să se intereseze de condiţiile cerute pentru a 
deveni membru. 

Telefonul a sunat din nou; Rebus l-a ignorat. Dacă ar fi fost 
ceva urgent, s-ar fi încercat apelarea lui Starr pe mobil. Dacă 
transferaseră legătura din centrală... ei bine, se ştia că Rebus 
avea să fie aici. Poate că era cineva care voia să-l provoace, în 
speranţa că el avea să răspundă, pentru ca apoi să se scuze 
spunând că inspectorul Starr era cel pe care îl căuta de fapt. 
Rebus îşi cunoştea locul în lanţul trofic: undeva jos, în mijlocul 
planctonului, consecinţa unor ani întregi de insubordonare şi 
conduită nechibzuită. Faptul că pe parcurs obținuse şi oarece 
rezultate nu mai avea relevanţă: pentru şefii cei mari, tot ce 
conta acum era modul în care ai obţinut rezultatele; totul se 
reducea mai nou la eficienţă şi responsabilitate; la percepţia 
publică, la respectarea strictă a regulilor şi a protocolului. 

In traducerea lui Rebus: la a-ţi păzi fundul. 

S-a oprit în faţa unui dosar cu fotografii. Pe unele le scosese 
deja şi le împrăştiase pe birou. Acum le-a răsfoit şi pe celelalte. 
Povestea publică a lui Cyril Colliar: tăieturi din ziare, fotografii 
Polaroid oferite de rude şi prieteni; fotografia oficială realizată 
după arestare şi proces. Cineva adăugase chiar şi un instantaneu 
înfăţişându-l pe Colliar în închisoare, culcat pe pat, cu braţele sub 
cap şi uitându-se la televizorul din celulă. Această fotografie 
ajunsese pe prima pagină a tabloidelor: „Cât de dulce poate fi 
viaţa în puşcărie pentru o bestie de violator?” 

Dar acum totul se terminase. 

Următorul birou: detalii privitoare la familia victimei violului. Al 
cărei nume fusese ţinut secret de poliţie. Era Victoria Jensen, iar 
la momentul atacului avea optsprezece ani. Vicky, aşa-i spuneau 
apropiații. Ochită într-un club de noapte... urmărită în timp ce 
mergea cu două prietene spre staţia de autobuz. Un autobuz de 
noapte: Colliar îşi găsise un loc undeva în spatele celor trei. Vicky 
coborâse singură din autobuz. Se afla la un mai mult de cinci 
sute de metri de casă atunci când Colliar o atacase, acoperindu-i 
gura cu o mână şi trăgând-o într-o alee... 

Imaginile surprinse de camerele de supraveghere stradale îl 
arătau părăsind clubul imediat după fată. Urcându-se apoi în 


16 Julian Miles „Jools” Holland (n. 1958), pianist, compozitor, cântăreţ 
şi prezentator de televiziune englez. 

autobuz şi aşezându-se. Probele ADN găsite la faţa locului îi 
pecetluiseră soarta. Prietenii săi fuseseră în sală la proces şi 
ameninţaseră familia victimei. Care nu depusese însă nici o 
plângere. 

Tatăl lui Vicky era medic veterinar; mama lucra la Standard 
Life. Rebus însuşi fusese cel care le dusese vestea uciderii lui 
Colliar acasă, în cartierul Leith. 

— Mersi că ai venit să ne anunţi, spusese tatăl. O s-o informez 
eu pe Vicky. 

— Nu cred că înţelegeţi, domnule, răspunsese Rebus. Aş vrea 
să vă pun câteva întrebări. 

Dumneavoastră l-aţi ucis? 

Sau aţi angajat pe cineva care s-o facă? 

Ştiţi pe cineva care ar fi putut fi constrâns s-o facă? 

Veterinarii aveau acces la droguri. Poate nu heroină, dar altele 
care ar fi putut fi schimbate pe heroină. Traficanţii vindeau 
ketamină în cluburi - însuşi Starr subliniase acest lucru. 
Ketamina era folosită de veterinari pentru tratamentul cailor. 
Vicky fusese violată pe o alee. Colliar ucis pe o alta. Thomas 
Jensen păruse ofensat de insinuare. 

— Vreţi să spuneţi că nu v-aţi gândit niciodată la asta? Că nu 
v-aţi propus să vă răzbunaţi? 

Bineînţeles că Jensen se gândise: Colliar putrezind într-o celulă 
sau arzând în iad. 

— Nu că astfel de lucruri s-ar putea întâmpla cu adevărat, 
inspectore, nu-i aşa? Nu în lumea reală... 

Prietenii lui Vicky fuseseră şi ei chestionaţi şi nici unul nu 
făcuse mărturisiri. 

Rebus a trecut la biroul următor. Morris Gerald Cafferty se 
zgâia la el din fotografii şi transcrierea unor interogatorii. Rebus 
fusese nevoit să insiste pentru ca Macrae să-l lase să se apropie 
de Cafferty. Senzaţia era că istoria lor comună mergea mult prea 
departe. Unii îi cunoşteau drept duşmani neîmpăcaţi; alţii îi 
considerau prea asemănători... şi prea familiari unul cu celălalt. 
Cât despre Starr, acesta îşi exprimase dubiile de faţă atât cu 
Rebus, cât şi cu inspectorul-şef Macrae. lar încercarea lui Rebus 
de a-l înşfăca pe colegul inspector de cămaşă fusese, după cum 
avea să declare mai târziu Macrae, „o altă fixaţie de-a ta, John”. 

Cafferty era un individ abil. Se implicase în orice activitate 
criminală imaginabilă. Saune şi protecţie; muşchi şi intimidare. 
De asemenea, droguri, fapt care i-ar fi permis accesul la heroină. 

Şi dacă nu era implicat personal, atunci amicii săi mardeiaşi erau 
cu siguranţă. Nu era un lucru neobişnuit ca unele cluburi să fie 
închise atunci când se descoperea că presupusele gorile care 
păzeau intrarea controlau de fapt afluxul de droguri în incintă. 
Oricare dintre ei ar fi putut să încerce să scape de „bestia de 
violator”. La mijloc ar fi putut fi şi o motivaţie de ordin personal: 
o remarcă lipsită de respect; o desconsiderare a iubitei. 
Multiplele şi variatele ipoteze fuseseră examinate pe îndelete şi 
în detaliu. La prima vedere aşadar, o anchetă făcută după toate 
regulile. Nimeni n-ar fi avut nimic de obiectat în această privinţă. 
Atâta doar... că Rebus îşi dăduse seama că echipa nu se 
străduise prea tare. Câteva întrebări fuseseră omise; nişte piste 
rămăseseră neexplorate. Note întocmite neglijent. Era acel gen 
de lucru observabil numai de către cineva apropiat de caz. 
Eforturile fuseseră drămuite, atât cât să arate clar ce anume 
credeau cu adevărat ofiţerii de poliţie despre aşa-zisa „victimă”. 

Autopsia, în schimb, fusese efectuată cu maximă 
scrupulozitate. Profesorul Gates declarase în nenumărate 
rânduri: pe el nu îl interesa câtuşi de puţin identitatea celui ce 
zăcea pe lespedea de la morgă. Erau cu toţii fiinţe umane, fiica 
sau fiul cuiva. 

— Nimeni nu se naşte rău, John, murmurase el, aplecat peste 
scalpel. 

— De acord, dar nimeni nu te poate obliga să comiţi fapte 
rele, replicase Rebus. 

— Ah, cedase până la urmă Gates. lată o dilemă pe care 
capete mai luminate decât ale noastre nu au reuşit să o 
descifreze de secole: ce anume ne împinge să facem în 
continuare lucruri atât de groaznice? 

Rebus se abţinuse să răspundă. Dar altceva din ceea ce 
spusese doctorul i-a revenit acum în minte, în timp ce se apropia 
de biroul lui Siobhan pentru a lua în mână una dintre fotografiile 
post-mortem ale lui Colliar. /n moarte, ne întoarcem cu toții la 
starea de inocentă, John... Adevărat, judecând după expresia de 
pe chipul lui Colliar; omul părea să-şi fi găsit liniştea, ca şi cum 
nimic nu îl tulburase vreodată. 

Telefonul a sunat din nou în biroul lui Starr. Rebus nu a 
răspuns, a ridicat în schimb receptorul de pe biroul lui Siobhan. 
Pe unitatea de hard disk era fixat un post-it: şiruri de nume şi de 
numere de telefon. Ştia că n-avea nici un rost să încerce să sune 
la laborator, aşa că a preferat să formeze un număr de mobil. 

La care Ray Duff a răspuns aproape instantaneu. 

— Ray? Sunt inspectorul Rebus. 

— Te pomeneşti că m-ai sunat ca să mă inviţi la un tur al 
puburilor într-o vineri seara? A răspuns tăcerii lui Rebus cu un 
oftat. De ce oare nu sunt surprins? 

— Lasă că mă surprinzi tu pe mine, Ray. Să înţeleg că îţi 
neglijezi îndatoririle de serviciu? 

— Află că nu dorm la laborator. 

— Dacă zici tu, cu toate că amândoi ştim că asta-i o minciună. 

— OK, mai lucrez uneori noaptea... 

— Uite, de-asta îmi place mie de tine, Ray. Vezi tu, noi doi 
suntem mânaţi de aceeaşi pasiune pentru munca noastră. 

— O pasiune pe care aş risca s-o pun în pericol ducându-mă la 
pubul meu preferat în seara concursului „Cine ştie câştigă”? 

— Nu eu sunt în măsură să te judec, Ray. Te-am sunat doar ca 
să aflu ce se mai aude cu noile probe în cazul Colliar. 

Un chicotit obosit s-a auzit la celălalt capăt al firului. 

— Nu te dai niciodată bătut, nu-i aşa? 

— N-o fac pentru mine, Ray. Doar o ajut şi eu niţel pe Siobhan. 
Asta ar putea fi pentru ea o şansă uriaşă de promovare, în cazul 
în care rezolvă cazul. Ea e cea care a găsit bucata de jachetă. 

— Din păcate, probele au ajuns aici acum trei ore. 

— Ai auzit de expresia „bate fierul cât e cald”? 

— Da, dar berea din faţa mea e rece, John. 

— Ar însemna enorm pentru Siobhan. Abia aşteaptă să te 
vadă clamându-ţi premiul. 

— Ce premiu? 

— Şansa de a-ţi etala maşina aia de epocă. O zi la ţară, numai 
voi doi, pe drumeagurile alea şerpuitoare. Şi, cine ştie, poate 
chiar o cameră de hotel la final, dacă îţi joci cum trebuie cărţile. 
Rebus a tăcut o clipă. Ce-i cu muzica aia din fundal? 

— E una din întrebările din concurs. 

— Pare a fi Steely Dan”, „Reeling în the Years”. 

— Bun. Dar de unde vine numele formaţiei? 

— O jucărie sexuală. Apare într-un roman de William 
Burroughs. Promite-mi acum că o să te duci la laborator imediat 
ce... 
Satisfăcut pe deplin de rezultatul intervenţiei sale, Rebus s-a 
tratat cu o cană de cafea şi şi-a întins picioarele. In clădire era 
linişte. Sergentul care era de serviciu fusese înlocuit de unul 


17 Trupă rock americană. 

dintre adjuncţii săi. Rebus nu l-a recunoscut, dar l-a salutat totuşi 
cu o înclinare a capului. 

— Am încercat să dau de inspectorul-şef, e căutat la telefon, a 
spus tânărul ofiţer. Şi-a trecut un deget pe sub gulerul cămăşii. 
Avea gâtul pătat de acnee sau de un soi de iritaţie. 

— Eu sunt acela, a zis Rebus. Care-i urgenţa? 

— Avem probleme la Castel, domnule. 

— Au început deja protestele? 

Agentul în uniformă a negat cu un semn din cap. 

— Am primit rapoarte referitoare la un țipăt şi un corp care s-a 
prăbuşit în Grădini. Se pare că a căzut cineva de pe metereze. 

— Castelul nu-i deschis la ora asta din noapte, a afirmat Rebus 
înălţând din sprâncene. 

— Dineu pentru nişte mahări... 

— Cine-i cel care a căzut? 

Agentul a ridicat din umeri. 

— Să le răspund că n-avem pe moment pe nimeni disponibil? 

— Nu fi prost, fiule, a zis Rebus mergând să-şi ia jacheta. 


În afară de a fi o atracţie turistică majoră, Castelul din 
Edinburgh servea şi drept cazarmă funcţională, lucru pe care 
comandantul David Steelforth nu a omis să-l sublinieze imediat 
ce l-a interceptat pe Rebus la intrarea pe poarta zăbrelită. 

— Văd că te-nvârţi prin cercuri sus-puse, a remarcat Rebus în 
chip de răspuns. Omul de la Serviciile Speciale era îmbrăcat la 
patru ace: papion, smoching cu brâu, pantofi de firmă. 

— Vreau să spun că, sub egida forţelor armate, este întru totul 
normal ca... 

— Nu sunt convins că ştiu ce-nseamnă „egida”, comandante. 

— Inseamnă, a sâsâit Steelforth, din ce în ce mai impacientat, 
că poliţia militară are dreptul de a ancheta mobilurile şi 
împrejurările faptelor petrecute aici. 

— Cina a fost bună, nu-i aşa? Rebus continua să meargă. 
Cărarea urca şerpuind pe deal şi rafalele de vânt îi şfichiuiau pe 
amândoi. 

— Sunt oameni importanţi aici, inspectare Rebus. 

Ca pentru a-i confirma spusele, o maşină şi-a făcut apariţia 
ieşind dintr-un fel de tunel aflat în faţa lor. S-a îndreptat spre 
porţi, silindu-i pe Rebus şi pe Steelforth să elibereze drumul. 
Rebus a reuşit să prindă din fugă imaginea persoanei aflate pe 
bancheta din spate: licărirea din spatele unor ochelari cu rame 

metalice, o faţă prelungă, pală, părând îngrijorată. Dar, pe de 
altă parte, secretarul de stat avea întotdeauna un aer îngrijorat, 
după cum i-a spus Rebus lui Steelforth. Omul de la Serviciile 
Speciale s-a încruntat, nemulţumit că bărbatul din maşină fusese 
recunoscut. 

— Sper că nu voi fi nevoit să-l interoghez, a comentat Rebus. 

— Ascultă, inspectare... 

Insă Rebus o luase înainte. 

— Uite care-i treaba, comandante, a aruncat el peste umăr. 
Poate că victima a căzut - ori a sărit, sau orice alt „mobil”, sau 
„împrejurare” o fi fost la mijloc - iar eu nu am de gând să pun 
nici o clipă la îndoială faptul că acest lucru s-a întâmplat într-o 
zonă militară... Numai că de aterizat, a aterizat la câteva sute de 
metri mai la sud de grădinile de pe Princes Street, iar asta îl face 
să fie cazul meu, a schiţat Rebus un zâmbet. 

A continuat să meargă, încercând între timp să îşi aducă 
aminte când fusese ultima oară în interiorul zidurilor Castelului. 
Işi adusese fiica aici, desigur, dar asta se petrecuse în urmă cu 
douăzeci de ani. Castelul domina cerul oraşului. Se zărea din 
Bruntsfield şi din Inverleith!*. Văzut dinspre aeroport, avea alura 
unui întunecat bârlog transilvănean, făcându-te să te întrebi 
dacă nu cumva ţi-ai pierdut simţul culorii. De pe Princes Street, 
Lothian Road şi Johnston Terrace, pereţii săi vulcanici păreau 
realmente inexpugnabili - şi aşa se dovediseră a fi de-a lungul 
anilor. Şi totuşi, dacă te apropiai dinspre Lawnmarket, urcai o 
pantă domoală către intrare, cu puţine elemente care anunțau o 
prezenţă atât de masivă. 

Venind dinspre Gayfield Square, Rebus fusese aproape 
împiedicat să ajungă aici. Poliţiştii în uniformă nu-l lăsaseră să 
intre pe podul Waverley. În scrâşnete şi zornăit de metal, 
barierele erau mutate pe poziţie, în pregătirea marşului din ziua 
următoare. Claxonase, ignorând semnalele care îi indicau să 
caute o altă cale de acces. Un ofiţer se apropiase, iar Rebus 
coborâse geamul maşinii şi îşi arătase legitimaţia. 

— Drumul e închis, spusese omul. Accent englezesc, poate din 
Lancashire. 

— Sunt de la CID, răspunsese Rebus. lar după mine vor apărea 
probabil o ambulanţă, un medic legist şi o dubă a criminaliştilor. 
Ai de gând să le spui şi lor acelaşi lucru? 


18 Suburbii ale Edinburghului, situate în sud-vestul, respectiv nordul 
oraşului. 

— Despre ce este vorba? 

— Cineva s-a prăbuşit în Grădini, a explicat Rebus arătând 
spre Castel. 

— Ai naibii protestatari... unul a rămas mai devreme prins 
între stânci. A fost nevoie de pompieri ca să fie scos de-acolo. 

— Ei bine, oricât mi-ar plăcea să mai stăm la taclale... 

Ofiţerul i-a aruncat o privire furioasă, însă a mutat bariera. 

Acum în faţa lui Rebus se ivise o nouă barieră. Comandantul 
David Steelforth. 

— Jocul ăsta e unul periculos, inspectore. Mai bine l-ai lăsa pe 
seama noastră, a specialiştilor în informaţii. 

Rebus şi-a mijit ochii. 

— Mă faci prost? 

Un râset scurt, mai mult un lătrat. 

— Bine. Rebus a trecut din nou pe lângă Steelforth. A văzut 
încotro ar fi trebuit să se îndrepte. Militari zgâindu-se pe 
deasupra marginilor meterezelor. Câţiva bărbaţi în vârstă, 
distinşi, îmbrăcaţi elegant pentru cină, pândeau în apropiere, 
fumând ţigări de foi. 

— Acolo a căzut? i-a întrebat Rebus pe oamenii de la pază. Işi 
deschisese portofelul în care îşi ţinea legitimaţia, dar s-a decis să 
nu se identifice ca aparţinând poliţiei civile. 

— Pe acolo pe undeva, a răspuns unul dintre ei. 

— A coborât careva să vadă? 

O clătinare din cap. 

— Mai devreme a avut loc un incident, a precizat acelaşi 
soldat. Cineva a rămas prins între stânci. Fuseserăm preveniţi că 
protestatarii ar putea încerca să pătrundă în incintă. 

— Şi? 

— Şi soldatului Andrews i s-a părut că vede ceva în partea 
opusă. 

— N-am susţinut că aş fi sigur, s-a apărat Andrews. 

— Deci aţi luat-o cu toţii la fugă spre celălalt colţ al Castelului? 
a întrebat Rebus prefăcându-se că-şi trage zgomotos răsuflarea. 
Nu se chema asta pe vremuri „părăsirea postului”? 

— Inspectorul Rebus nu are jurisdicție aici, îi informa între 
timp Steelforth pe bărbaţii în vârstă. 

— Fapt care ar putea fi considerat un act de trădare, a 
avertizat Rebus. 

— Ştim dacă lipseşte vreun invitat? a intervenit unul dintre 
vârstnici. 

Rebus a auzit o maşină apropiindu-se de poarta zăbrelită. 
Felinarele aruncau umbre stranii asupra zidurilor din faţă. 

— Greu de spus, din moment ce toată lumea a luat-o la fugă. 

— Nimeni nu „a luat-o la fugă”, s-a zbârlit Steelforth. 

— Poate o parte din cei cu greutate? a presupus Rebus. 

— Oamenii ăştia sunt teribil de ocupați, inspectore. Aici se iau 
decizii care pot schimba faţa lumii. 

— Dar n-ar putea schimba cu nimic soarta nefericitului căzut 
acolo, a arătat Rebus cu capul spre zid, întorcându-se apoi către 
Steelforth. Deci ce s-a petrecut pe aici în seara asta, 
comandante? 

— Discuţii în timpul cinei. Toate converg spre ratificarea 
tratatului. 

— Veşti bune pentru toţi şobolanii. Cine sunt invitaţii? 

— Reprezentanţi G8 - miniştri de externe; personal de 
securitate; funcţionari de nivel înalt. 

— Probabil nici vorbă de cutii de pizza şi o doză sau două de 
bere. 

— La astfel de întruniri se întâmplă o groază de lucruri. 

Rebus se uita acum peste marginea zidurilor. Nu se dăduse 
niciodată în vânt după înălţime, aşa că nu a zăbovit prea mult pe 
acolo. 

— Nu pot să văd nimic, s-a plâns el. 

— L-am auzit pe om, a spus unul dintre soldaţi. 

— Ce anume ai auzit? a întrebat Rebus. 

— Un țipăt, în timp ce cădea. Omul s-a uitat în jur, cerând 
sprijinul camarazilor. Unul dintre ei a dat din cap în semn de 
aprobare. 

— Cred că a ţipat până când a atins pământul, a adăugat 
acesta cutremurându-se. 

— Mă întreb dacă asta exclude posibilitatea sinuciderii, a 
speculat Rebus. Ce părere ai, comandante? 

— Cred că n-ai ce afla bântuind pe aici, inspectore. Mai cred 
că e cel puţin ciudat că apari ori de câte ori avem de-a face cuo 
veste proastă. 

— Ce amuzant. Şi eu mă gândeam la acelaşi lucru, a spus 
Rebus sfredelindu-l cu privirea, dar despre tine... 


Patrula de cercetare fusese alcătuită din agenţi îmbrăcaţi în 


jachete galbene care păzeau barierele. Echipaţi cu torţe, nu le 
luase prea mult timp. Paramedicii îl declaraseră mort pe bărbat, 

cu toate că oricine ar fi putut constata asta. Gâtul răsucit într-un 
unghi neobişnuit; un picior îndoit nefiresc din cauza impactului; 
sânge prelingându-se din craniu. In cădere îşi pierduse un pantof, 
iar cămaşa i se sfâşiase, probabil prinsă într-o protuberanţă a 
stâncii. De la sediul poliţiei fusese trimis un singur criminalist, 
care fotografia acum cadavrul. 

— Vrei să pariezi ceva bănuţi pe cauza morţii? l-a întrebat 
criminalistul pe Rebus. 

— Nici vorbă, Tam. Criminalistul nu pierduse nici un pariu în 
ultimele cincizeci sau şaizeci de cazuri. 

— A sărit sau a fost împins, asta ar trebui să te întrebi. 

— Văd că-mi citeşti gândurile, Tam. Ghiceşti cumva şi-n 
palmă? 

— Nu, dar fotografiez mâini. Şi ca pentru a o dovedi, a luat un 
prim-plan cu una din mâinile victimei. Tăieturile şi zgârieturile 
pot fi foarte utile, John. Vrei să ştii de ce? 

— Impresionează-mă. 

— Dacă a fost împins, ar fi încercat orbeşte să se agaţe de 
stâncă. 

— Spune-mi ceva ce nu ştiu. 

Criminalistul a mai făcut o fotografie folosind blitzul. 

— Omul e Ben Webster. S-a întors pentru a urmări reacţia lui 
Rebus, părând satisfăcut de rezultat. l-am recunoscut chipul - 
sau ce a mai rămas din el. 

— II cunoşteai? 

— Ştiu cine e. Parlamentar de Dundee. 

— In Parlamentul scoţian? 

Tam a clătinat din cap. 

— In cel de la Londra. Se ocupa cu ceva care se cheamă 
Dezvoltare Internaţională - cel puţin aşa îmi amintesc. 

— Tam... a spus Rebus pe un ton exasperat. Cum naiba de ştii 
asemenea lucruri? 

— Mă ţin la curent cu politica, John. Trebuie s-o fac. Politica 
pune roţile în mişcare. În plus, unul dintre tinerii mei prieteni de 
aici are acelaşi nume cu tenorul meu preferat. 

Rebus cobora însă deja cu greu panta acoperită cu iarbă. 
Cadavrul fusese sprijinit de o ieşitură a unei stânci situată la vreo 
patru metri şi jumătate deasupra uneia dintre cărările înguste 
care şerpuiau în jurul bazei craterului bătrânului vulcan. 
Steelforth se afla şi el pe cărare, vorbind la telefon. A încheiat 
convorbirea în timp ce Rebus se apropia. 

— Mai ţii minte, i-a atras Rebus atenţia, că l-am văzut pe 
secretarul de stat plecând în maşina sa cu şofer? Ciudat că nu 
era însoţit de oamenii lui. 

— Ben Webster, a rostit Steelforth. La telefon erau cei de la 
Castel. Se pare că Ben Webster e singurul invitat care lipseşte. 

— Dezvoltare Internaţională. 

— Văd că eşti bine informat, inspectore, a comentat 
Steelforth, măsurându-l ostentativ din cap până în picioare. 
Poate că te-am judecat greşit. Dezvoltarea Internaţională este un 
departament separat în cadrul Ministerului de Externe. Webster 
lucra acolo ca secretar parlamentar privat”. 

— Adică? 

— Adică era mâna dreaptă a ministrului. 

— Scuză-mi ignoranţa. 

— Nu contează. Sunt oricum impresionat. 

— Aici urmează să-mi prezinţi oferta ca să nu-ţi mai stau în 
coaste? 

Steelforth a zâmbit. 

— De obicei, aşa ceva nu este necesar. 

— Ar putea fi, în cazul meu. 

Steelforth clătina acum din cap. 

— Mă îndoiesc că te-ai lăsa cumpărat într-un asemenea mod. 
Cu toate astea, amândoi ştim că în câteva ore cazul îţi va fi luat, 
aşa că de ce ai irosi atâta energie? Luptătorii ca tine înţeleg de 
obicei când vine vremea să se dea deoparte pentru a se odihni şi 
a-şi recăpăta forţele. 

— Ai cumva de gând să mă inviţi în Sala Mare la un pahar de 
Porto şi o ţigară de foi? 

— Nu, nu fac decât să-ţi spun adevărul în faţă, cel puţin aşa 
cum îl percep eu. 

Rebus urmărea acum o altă dubă sosind pe drumul aflat mai 
jos. Era probabil de la morgă, venise pentru a lua cadavrul. O 
nouă sarcină de lucru pentru profesorul Gates şi oamenii lui. 

— Ştii ce cred eu că te deranjează de fapt, inspectore? a spus 
Steelforth apropiindu-se cu un pas. Telefonul său a sunat, dar nu 
l-a luat în seamă. Consideri toate astea o intruziune. Edinburgh e 
oraşul tău şi tot ce îţi doreşti e să ne cărăm cu toţii cât mai 
repede de aici. Ce zici, am dreptate? 

— Oarecum, a admis Rebus. 


19 Private Parliamentary Secretary (PPS) - funcţie echivalentă cu cea 
de ministru pentru relaţia cu Parlamentul. 

— Totul se va termina în câteva zile, ca un coşmar din care te 
trezeşti. Dar între timp... Acum buzele lui aproape atingeau 
urechea lui Rebus. Obișnuieşte-te cu ideea, a  şoptit, 
îndepărtându-se. 

— Pare un tip de treabă, a comentat Tam. Rebus s-a răsucit 
spre el. 

— De când stai pe aici, trăgând cu urechea? 

— Nu de mult. 

— Vreo informaţie nouă pentru mine? 

— Medicul legist e cel care furnizează răspunsurile. 

Rebus a încuviinţat încet din cap. 

— Totuşi... 

— Nimic nu pare să indice faptul că tipul a făcut altceva decât 
să sară. 

— A ţipat până jos. Crezi că un sinucigaş ar face aşa ceva? 

— Ştiu că eu, unul, aşa aş face. Numai că mie mi-e frică de 
înălţime. 

Rebus s-a scărpinat în barbă. S-a uitat în sus, spre Castel. 

— Prin urmare, fie a căzut, fie a sărit. 

— Sau a fost împins brusc de cineva, a adăugat Tam. Şi n-a 
avut timpul necesar ca să încerce să se agaţe de ceva. 

— Mersi pentru precizarea asta, Tam. 

— Poate că între felurile de mâncare li s-au servit şi recitaluri 
la cimpoi. Care l-au făcut să-i piară cheful de viaţă. 

— Eşti un snob, Tam. Un meloman înnebunit după jazz şi un 
snob. 

— Aşa-mi place mie să fiu. 

— Nu ai găsit nici un bileţel vârât în haină? 

Tam a scuturat din cap. 

— Nu, dar m-am gândit că n-ar fi rău să-ţi dau asta. l-a întins 
un mic etui din carton. Se pare că Webster s-a cazat la hotel 
Balmoral. 

— Drăguţ din partea ta să mi-l dai. Rebus a deschis etuiul şi a 
zărit cârdul din plastic de intrare în cameră. L-a închis şi a 
examinat semnătura lui Ben Webster şi numărul camerei. 

— Poate că te aşteaptă acolo un bileţel de „Adio, lume 
crudă!”, a spus Tam. 

— Nu pot să aflu decât într-un singur fel, a răspuns Rebus 
strecurând cârdul în buzunar. Mersi, Tam. 

— A, să nu uit: tu ai găsit etuiul. Nu vreau să am necazuri. 

— Am priceput. Cei doi bărbaţi au rămas pentru o clipă în 

tăcere. Doi profesionişti care văzuseră la viaţa lor cam tot ce le 
putuseră oferi slujbele pe care le aveau. Asistenţii de la morgă se 
apropiau acum, unul dintre ei cărând un sac pentru cadavre. 

— Şi-a ales o noapte plăcută, a comentat omul. Totul e gata, 
Tam? 

— Doctorul n-a ajuns încă. 

Asistentul s-a uitat la ceasul de la mână. 

— Crezi că mai întârzie mult? 

Tam s-a mulţumit să ridice din umeri. 

— Depinde cine a tras paiul cel scurt. 

Asistentul şi-a umflat obrajii şi a pufnit. 

— O să fie o noapte lungă, a spus el. 

— Al naibii de lungă, a repetat colegul său, ca un ecou. 

— Ştiţi că ne-au pus să mutăm nişte cadavre din morgă? 

— De ce? a întrebat Rebus. 

— În caz că apar incidente la marşurile şi demonstrațiile alea. 

— Curțile tribunalelor şi celulele închisorilor sunt şi ele goale şi 
aşteaptă să fie umplute, a adăugat Tam. 

— Secţiile de urgenţă din spitale sunt şi ele pregătite, a 
completat asistentul. 

— Exageraţi, doar nu suntem în Apocalipsul acum”, a spus 
Rebus. Mobilul său a sunat şi s-a îndepărtat puţin pentru a 
răspunde. Apelant: Siobhan. 

— Cu ce te pot ajuta? a întrebat. 

— Mi-ar prinde bine un pahar, a răspuns ea. 

— Probleme cu părinţii? 

— Mi-a fost vandalizată maşina. 

— l-ai prins asupra faptului? 

— Oarecum. Ce-ai zice să ne întâlnim la barul Oxford? 

— Sună tentant, dar am treabă. Am însă o idee... 

— Ce? 

— Să ne vedem la Balmoral. 

— Vrei să-ţi cheltuieşti toţi banii primiţi pentru orele 
suplimentare? 

— Asta rămâne la latitudinea ta. 

— In douăzeci de minute e bine? 

— OK. A închis telefonul cu un pocnet. 

— Familia asta e mereu lovită de tragedii, spunea acum Tam 


20 Apocalypse Now (1979), film în regia lui Francis Ford Coppola, cu 
Martin Sheen, Robert Duval şi Marlon Brando, o alegorie a demenţei 
războiului şi descoperirii de sine. 

pe un ton meditativ. 

— Ce familie? 

Criminalistul a dat din cap în direcţia cadavrului. 

— Maică-sa a fost atacată acum câţiva ani şi şi-a pierdut viaţa. 
Poate că o chestie de genul ăsta îţi rămâne pentru totdeauna în 
minte, a adăugat după o pauză. 

— Şi nu e nevoie decât de ceva anume care să declanşeze 
nebunia, a intervenit unul dintre asistenții de la morgă. 

Toată lumea a ajuns acum să facă pe psihologul şi-a zis Rebus. 


S-a decis să lase maşina acolo unde era şi să o ia pe jos. 
Ajungea mai repede aşa decât dacă încerca din nou să se 
strecoare printre barajele poliţiei. Peste câteva minute era la 
Waverley; a fost nevoit să sară în drum peste câteva obstacole. 
Câţiva turişti ghinionişti tocmai coborâseră din tren. Nici un taxi 
prin apropiere, aşa că stăteau în spatele grilajelor, năuci şi 
abandonaţi. l-a ocolit, a dat colţul intrând pe Princes Street şi a 
ajuns în faţa hotelului Balmoral. Unii localnici îi mai spuneau şi 
acum North British, cu toate că-şi schimbase numele cu ani în 
urmă. Ceasul din turnul său, înalt şi bine luminat, mergea şi 
acum cu câteva minute înainte, ca oaspeţii să nu piardă trenul. 
Un portar în uniformă i-a deschis uşa, poftindu-l înăuntru, unde 
un asistent administrator cu ochi ageri l-a identificat imediat 
drept o posibilă pacoste. 

— Cu ce vă pot ajuta în seara aceasta, domnule? 

Rebus şi-a arătat legitimaţia cu o mână, ţinând în cealaltă 
cârdul de intrare în cameră. 

— Trebuie să arunc o privire în camera asta. 

— Şi pentru ce anume, inspectore? 

— Se pare că oaspetele dumneavoastră a părăsit hotelul mai 
devreme decât era prevăzut. 

— Imi pare rău să aud asta. 

— Cred că altcineva i-a plătit nota. De fapt, aţi putea să mă 
ajutaţi verificând voi. 

— Mai întâi trebuie să iau legătura cu directoarea de serviciu, 
ca să-i cer aprobarea. 

— In regulă. Eu o să urc între timp. A fluturat cardul. 

— Mi-e teamă că şi pentru asta voi fi nevoit să cer acordul 
directoarei. 

Rebus a făcut un pas înapoi pentru a-şi cântări mai bine 
oponentul. 

— Cât va dura? 

— Va trebui să o găsesc pe doamna directoare... câteva 
minute, nu mai mult. Rebus l-a urmat către biroul de recepţie. 
Sara, spune-mi, te rog, Angela e pe aici? 

— Cred c-a urcat. O să-i transmit pe pager să coboare. 

— lar eu voi verifica dacă e în biroul ei, i-a spus asistentul lui 
Rebus, luând-o iar din loc. Rebus a rămas să-l aştepte, urmărind- 
o pe recepţioneră cum formează numere, apoi aşază jos 
receptorul. Apoi şi-a ridicat privirea spre el şi i-a zâmbit. Fata era 
conştientă că se întâmplase ceva şi voia să afle mai multe 
detalii. 

— Oaspetele vostru tocmai a fost găsit mort, i-a făcut Rebus 
pe plac. 

Recepţioneră s-a uitat la el cu ochii mari. 

— ingrozitor. 

— Domnul Webster. Camera 214. Stătea singur în cameră? 

Fata şi-a trecut grăbită degetele peste tastatură. 

— Cameră dublă, dar nu am eliberat decât o cheie. Nu cred 
că-mi amintesc de el... 

— A dat adresa de acasă? 

— Londra. 

Rebus bănuia că era vorba de o a doua locuinţă, de serviciu, 
folosită în timpul zilelor de lucru. S-a aplecat peste biroul de 
recepţie, încercând să afişeze un aer nepăsător, nesigur câte 
răspunsuri avea să mai poată smulge. 

— A plătit cu cârdul, Sara? 

Fata a studiat ecranul. 

— Toate cheltuielile vor fi suportate de către... S-a întrerupt 
brusc, conştientă de apariţia portarului. 

— Toate cheltuielile vor fi suportate de către...? a îmboldit-o 
Rebus. 

— Inspectore, l-a strigat portarul, simțind că ceva era în 
neregulă. 

Telefonul Sarei a sunat. Tânăra a ridicat receptorul. 

— Recepţia, a ciripit ea. O, bună, Angela. A sosit un alt 
poliţist... 

Un alt polițist? 

— Cobori tu sau să-l trimit sus? 

Portarul se apropiase acum şi se afla în spatele lui Rebus. 

— O să-l conduc eu pe domnul inspector sus, i-a spus el Sarei. 

Un alt polițist... sus... Rebus avea o presimţire urâtă. A auzit 


53 


uşile ascensorului deschizându-se şi s-a întors. David Steelforth a 
ieşit din lift. Omul de la Serviciile Speciale a schiţat un zâmbet şi 
o înclinare a capului. Cu un mesaj cât se poate de clar: Amice, 
nici vorbă să te apropii de camera 214. Rebus s-a răsucit şi a 
întors monitorul calculatorului spre el. Portarul l-a prins de braţ. 
Sara a scos un mic țipăt în telefon, probabil asurzind-o pe 
directoarea de serviciu. Steelforth s-a repezit înainte, spre locul 
conflictului.. 

— Asta nu-i deloc în ordine, a sâsâit portarul. Care-i strângea 
braţul ca într-o menghină. Rebus şi-a zis că omul văzuse ceva 
acţiune la viaţa lui şi a decis să nu împingă lucrurile mai departe. 
Şi-a retras mâna de pe monitor. Pe care Sara l-a întors spre ea. 

— Poţi să-mi dai drumul acum, a spus Rebus. Portarul l-a 
eliberat din strânsoare. Sara se zgâia la el, şocată, cu telefonul în 
continuare în mână. Rebus s-a răsucit spre Steelforth. 

— O să-mi spui că n-am dreptul să cercetez camera 214. 

— Nici vorbă, a replicat Steelforth, cu zâmbetul lăţindu-i-se pe 
faţă. Dar o să ţi-o spună directoarea de serviciu; la urma urmei, 
asta-i prerogativa ei. 

Ca la un ordin, Sara şi-a dus receptorul la ureche. 

— Directoarea vine încoace, a anunţat ea. 

— Pun pariu că da. Ochii lui Rebus erau în continuare fixaţi 
asupra lui Steelforth, însă puţin în spatele lui îşi făcuse apariţia o 
nouă figură: Siobhan. Barul e încă deschis, nu-i aşa? l-a întrebat 
el pe portar. Omul şi-ar fi dorit cu disperare să nege, însă ar fi 
fost o minciună prea bătătoare la ochi. A încuviinţat dând încet 
din cap. N-o să te invit să mi te alături, i-a spus Rebus lui 
Steelforth. S-a strecurat printre cei doi bărbaţi şi a urcat treptele 
spre barul Palm Court. A rămas lângă tejghea, în aşteptarea lui 
Siobhan. A răsuflat adânc şi şi-a vârât mâna în buzunar, căutând 
o ţigară. 

— Probleme cu direcţiunea? a întrebat Siobhan. 

— L-ai văzut pe prietenul nostru de la S012? 

— Drăguţi, ticăloşii ăştia de la Specialist Protection. 

— Nu ştiu dacă tipul e cazat aici, dar un individ pe nume Ben 
Webster a fost. 

— Parlamentarul laburist? 

— Unul şi acelaşi. 

— Presimt că s-a întâmplat ceva grav. Umerii ei erau puţin 
lăsaţi şi Rebus şi-a amintit că şi Siobhan avusese parte de nişte 
aventuri în seara aceea. 

— Povesteşte tu prima, a insistat el. Barmanul aşezase un 
castronaş plin de covrigei în faţa lor. Un whisky Highland Park 
pentru mine, i-a cerut el. Şi o vodcă tonic pentru doamna. 

Siobhan a dat din cap în semn de aprobare. În timp ce 
barmanul s-a întors pentru a le aduce băuturile, Rebus a luat un 
şerveţel de pe masă. A scos un pix din buzunar şi a mâzgălit 
ceva pe bucăţica de hârtie. Siobhan şi-a înclinat capul ca să vadă 
mai bine. 

— Cine sau ce e Pennen Industries? 

— Oricine ar fi, au buzunare adânci şi un cod poştal de Londra. 
L-a zărit cu coada ochiului pe Steelforth urmărindu-i din pragul 
uşii. A fluturat ostentativ şerveţelul înspre el înainte de a-l 
împături şi a-l vâri în buzunar. 

— Cine ţi-a vandalizat maşina? CND, activiştii de la 
Greenpeace sau Stop the War? 

— Niddrie, a răspuns Siobhan. Mai precis, NYT. 

— Crezi c-am putea să-i convingem pe demnitarii G8 să îi 
declare celulă teroristă? 

— Câteva mii de puşcaşi marini ar rezolva problema asta cât 
se poate de rapid şi eficient. 

— Din păcate, însă, NYT ar trebui să fie plini de bani, ceea ce 
nu e cazul. Rebus a întins mâna spre paharul cu malţ. Degetele i- 
au tremurat, dar foarte puţin. A toastat pentru colega sa, pentru 
G8 şi puşcaşii marini... şi era gata să toasteze şi în onoarea lui 
Steelforth. 

Numai că în pragul uşii nu se mai afla nimeni. 


Sâmbătă, 2 iulie 

REBUS A FOST TREZIT DIN SOMN DE LUMINA ZILEI ŞI SI-A DAT 
seama că nu trăsese draperiile în noaptea precedentă. La 
televizor erau ştirile de dimineaţă. Subiectul părea a fi concertul 
din Hyde Park. Erau intervievaţi organizatorii. Nici o vorbă despre 
Edinburgh. A închis televizorul şi a intrat în dormitor. Şi-a 
schimbat hainele, trăgându-şi pe el o pereche de pantaloni 

comozi din bumbac şi o cămaşă cu mâneci scurte. S-a stropit cu 
apă pe faţă, a studiat rezultatul şi a văzut că nu era suficient. Și- 
a înşfăcat cheile şi telefonul - îl lăsase la încărcat peste noapte, 
deci nu se îmbătase chiar aşa de tare - şi a ieşit afară. A coborât 
cele două trepte ale casei. Cartierul în care locuia, Marchmont, o 
enclavă studenţească, prezenta avantajul că vara era linişte. La 
sfârşitul lui iunie îi urmărise pe studenţi plecând, încărcându-şi 
maşinile lor sau pe ale părinţilor, îndesând lucruri în fiecare 
colţişor rămas liber. Dăduseră petreceri pentru a sărbători 
terminarea examenelor, fapt care îl forţase pe Rebus să-şi mute 
de două ori triunghiurile de parcare. A rămas o clipă pe trotuar, 
trăgând în piept ceea ce mai rămăsese din răcoarea nopţii, apoi 
s-a îndreptat spre Marchmont Road, unde chioşcurile de ziare 
tocmai se deschideau. Două autobuze au trecut huruind pe lângă 
el. Rebus şi-a zis că se rătăciseră, apoi şi-a amintit. A auzit 
imediat ciocanele muncitorilor: se testa sistemul de sonorizare. 
L-a plătit pe vânzător, a deschis sticla de Irn-Bru şi a dat sucul pe 
gât, simțindu-se mai bine. Mai cumpărase una. A descojit banana 
şi a mâncat-o în timp ce mergea - nu înapoi spre casă, ci în jos 
pe Marchmont Road, spre intersecţia cu The Meadows. Nume 
care spunea totul, căci aşa arătase zona secole la rând: o pajişte 
situată la periferia oraşului. In timp ce Marchmont nu fusese 
decât o fermă înconjurată de câmpuri cultivate. Acum, The 
Meadows era folosită ca teren dejoacă, pentru partide de fotbal 
şi crichet, pentru jogging şi picnicuri. 

Dar nu şi astăzi. 

Melville Drive fusese deja blocată, o arteră de circulaţie 
importantă transformată în parcare pentru autobuze. Erau 
câteva zeci, înşiruite până spre locul unde strada cotea şi mai 
departe, aşezate în unele locuri câte trei în rând. Veniseră din 
Derby, Macclesfield şi Huli, din Swansea şi Ripon, din Carlisle şi 
Epping. Din ele coborau oameni îmbrăcaţi în alb: Rebus şi-a 
amintit că li se ceruse participanţilor să poarte haine de aceeaşi 
culoare. Pentru a crea imaginea unei panglici lungi, perfect 
vizibile, atunci când aveau să mărşăluiască prin oraş. Şi-a 
verificat propria îmbrăcăminte: pantaloni cafenii, cămaşă bleu 
pal. 

Slavă Domnului! 

O mare parte dintre aceşti oameni păreau în vârstă, unii 
destul de fragili. Dar toţi îşi etalau cu mândrie brăţările elastice 
prinse de încheieturile mâinilor şi tricourile inscripţionate cu 

sloganuri. Unii cărau bannere scrise de mână. Păreau încântați 
că se află acolo. Ceva mai departe fuseseră ridicate corturi. 
Sosiseră şi câteva rulote, gata să vândă chipsuri şi burgeri 
vegetarieni maselor înfometate. Se amenajaseră scene şi un set 
uriaş de piese puzzle din lemn fusese amplasat lângă nişte 
macarale. Lui Rebus i-a luat câteva secunde să recompună 
textul: SĂ FACEM DIN SĂRĂCIE ISTORIE. În apropiere fuseseră 
postați agenţi de poliţie în uniformă, dar Rebus nu a zărit nici un 
chip cunoscut. Probabil că nu erau din oraş. S-a uitat la ceas. 
Abia trecuse de nouă, încă trei ore până la start. Aproape nici un 
nor pe cer. Şoferul unei dube de poliţie a considerat că drumul 
cel mai scurt trecea peste trotuar, obligându-l astfel pe Rebus să 
se retragă pe iarbă. S-a uitat urât la şofer, care i-a întors privirea 
furioasă. Geamurile laterale ale maşini au fost coborâte. 

— Care-i treaba, tataie? 

Rebus i-a arătat degetul mijlociu, dorindu-şi ca şoferul să se 
dea jos. Pentru o mică discuţie amicală. Insă omul avea alte 
planuri: a continuat să înainteze. Rebus şi-a terminat de mâncat 
banana, s-a gândit să arunce coaja pe jos, apoi şi-a zis că risca 
să fie săltat de poliţia responsabilă de controlul reciclării. Aşa că 
s-a îndreptat spre un coş de gunoi. 

— Poftim, l-a invitat o tânără întinzându-i o sacoşă. Rebus a 
aruncat o privire înăuntru: câteva stickere şi un tricou 
inscripţionat cu textul: „Ajutaţi-i pe bătrâni”. 

— Ce naiba să fac eu cu astea? a mârâit el. Femeia şi-a retras 
sacoşa, străduindu-se din răsputeri să îşi păstreze zâmbetul pe 
faţă. 

Rebus a mers mai departe, deschizând a doua sticlă de Irn- 
Bru. Îşi simţea creierul mai puţin cleios, dar pe spate îi curgea 
transpiraţia. O amintire tot încercase să-şi croiască drum în 
mintea sa şi a lăsat-o acum să răzbească la suprafaţă: ieşirile la 
iarbă verde, după slujba religioasă de duminică, spre Bumtisland. 
Autobuze, cu steaguri fluturând la geamuri, îi duceau într-acolo. 
Şiruri de autobuze care aşteptau apoi să-i ducă după picnic 
înapoi, acasă şi concursurile de alergare pe iarbă - Mickey, care 
îl întrecea întotdeauna când luau startul din picioare, aşa că 
până la urmă el se lăsase păgubaş, singura armă care îi mai 
rămăsese pentru a contracara vigoarea şi determinarea fratelui 
mai mic. Cutii albe din carton cu prânzul: sandviciuri cu gem; 
prăjituri glazurate; uneori şi câte un ou. 

Pe care, invariabil, nu-l mâncau. 

Vara: weekenduri aparent nesfârşite şi inalterabile. Acum 
Rebus ura sfârşitul de săptămână. Ura faptul că se întâmplau 
atât de puţine lucruri. Dimineţile de luni erau o adevărată 
binecuvântare, când se desprindea de pe canapeaua de acasă şi 
de pe scaunul de la bar, scăpa de cumpărăturile la supermarket 
şi de prânzurile la localurile de curry. Colegii săi reveneau la 
lucru cu tot felul de poveşti despre isprăvile făcute la 
cumpărături, despre meciurile de fotbal, despre excursiile cu 
bicicleta în familie. Siobhan mergea la Glasgow sau la Dundee, în 
vizită la prieteni. Filme la cinematograf şi plimbări pe lunca râului 
Leith. Nimeni nu îl mai întreba pe Rebus cum îşi petrecuse timpul 
liber. Ştiau cu toţii că va ridica din umeri. 

Nimeni nu te-ar învinovăţi dacă ai lăsa-o niţel mai moale... 

Numai că lăsatul mai moale era exact lucrul pe care nu şi-l 
putea permite. Fără slujbă, aproape că înceta să mai existe. 
Motiv pentru care a format un număr de telefon şi a aşteptat. A 
ascultat; era serviciul de mesagerie vocală. 

— Bună dimineaţa, Ray, a spus după ce a fost invitat să lase 
mesajul, aici e ceasul tău deşteptător. O să te sun din oră în oră, 
până când o să încep să capăt răspunsuri. Ne auzim mai încolo. A 
terminat convorbirea, lăsând apoi un mesaj identic pe robotul lui 
Ray. Odată rezolvată problema mobilului şi a telefonului fix, nu 
avea altceva de făcut decât să aştepte. Concertul „Live 8” 
începea în jurul orei două, dar se îndoia că The Who sau Pink 
Floyd aveau să-şi facă apariţia până spre seară. Suficient timp 
pentru a revedea notele în ancheta Colliar. Suficient timp pentru 
a încerca să afle câte ceva despre Ben Webster. Şi a împinge 
sâmbăta spre duminică. 

Rebus şi-a spus, încrezător, că avea să supravieţuiască. 


Tot ce a găsit în anuare cu privire la Pennen Industries a fost 
un număr de telefon şi o adresă în centrul Londrei. Rebus a 
sunat, dar robotul l-a informat că lucrul urma să fie reluat luni 
dimineaţă. S-a gândit că trebuia să afle mai multe, aşa că a 
sunat la cartierul general al operaţiunii Sorbus din Glenrothes. 

— Aici CID, Divizia B, Edinburgh. A traversat livingul şi s-a uitat 
pe fereastră. O familie, copii având feţele vopsite, se îndrepta 
spre The Meadows. Au început să circule nişte zvonuri legate de 
Clown Army?!. Se pare că şi-au fixat drept ţintă... a continuat el 

21 Clandestine Insurgent Rebel Clown Army - Armata Rebelă 
Clandestină Insurgenţă a Clovnilor, organizaţie britanică de extremă 

cu o pauză, ca şi cum căuta printre documente, o firmă pe nume 
Pennen Industries. In privinţa căreia suntem în beznă şi ne 
întrebam dacă analiştii voştri nu ar putea cumva să ne ajute. 

— Pennen aţi spus? 

Rebus i-a dictat numele pe litere. 

— Sunteţi...? 

— Inspectorul Starr... Derek Starr, a minţit Rebus fără să 
clipească. N-avea de unde şti cine avea să-i scape o vorbă lui 
David Steelforth. 

— Daţi-mi zece minute. 

Rebus a vrut să-i mulţumească, dar omul închisese telefonul. 
Fusese o voce bărbătească şi din fundal se auzeau sunetele 
specifice unui loc care mustea de activitate. Şi-a dat seama că 
ofiţerul nu îi ceruse numărul de telefon... probabil cifrele erau 
afişate automat pe un monitor, în numai câteva secunde. 

Ceea ce însemna că era uşor de depistat. 

— Ups şi-a spus încetişor, îndreptându-se spre bucătărie 
pentru a bea o cafea. Şi-a amintit că Siobhan plecase de la 
Balmoral după două pahare. El adăugase un al treilea, apoi 
traversase strada pentru o ultimă băutură la Cafe Royal. 
Dimineaţa detectase urme de oţet pe degete, fapt care dovedea 
că mâncase chipsuri în drum spre casă. Da, exact: taxiul îl lăsase 
la The Meadows, în capăt, de unde o luase pe jos. S-a gândit să o 
sune pe Siobhan, ca să se asigure că ajunsese cu bine acasă. 
Numai că Siobhan se enerva de fiecare dată când făcea asta. 
Oricum, probabil că deja ieşise pentru a-şi întâlni părinţii, la 
marş. Abia aştepta să-i vadă pe scenă pe Eddie Izzard?” şi Gael 
Garcia Berna”. Şi alte vedete aveau să ţină discursuri: Bianca 
Jagger?*; Sharleen Spiteri?5...îi povestise despre toate astea de 
parcă era vorba de un carnaval. lar el spera că nu se înşelase. 


stânga care se opune globalizării corporatiste, războiului etc. prin 
acţiuni nonviolente, militanţii săi purtând măşti şi haine de clovni. 
Înfiinţată în 2003, cu ocazia vizitei preşedintelui american George W. 
Bush în Regatul Unit şi a protestelor de stradă contra războiului din 
Irak, s-a dovedit deosebit de activă în perioada summitului G8 din 2005 
din Scoţia. 

22 Actor de comedie şi scenarist britanic (n. 1962). 

23 Actor şi regizor de film mexican (n. 1978). 

24 Activistă pentru drepturile omului, de origine nicaraguană, fostă 
actriţă şi fotomodel (n. 1945). 

25 Cantautoare scoțiană (n. 1967). 

Mai trebuia să se ocupe şi de maşină, să o ducă la atelier, la 
reparat. Rebus îl ştia pe consilierul Tench sau cel puţin auzise 
câte ceva despre el. Un soi de predicator laic; avusese la un 
moment dat locul lui, la poalele Colinei, de unde îi îndemna pe 
cei ieşiţi la cumpărături în weekend să se căiască. Rebus îl vedea 
adesea când se ducea la cafeneaua Ox, pentru a lua prânzul. 
Individul îşi construise o bună reputaţie în Niddrie, unde obținuse 
numeroase subvenţii pentru proiecte de dezvoltare urbană, 
crease fonduri pentru acţiuni caritabile, chiar şi pentru susţinerea 
UE. Rebus îi povestise toate astea lui Siobhan, apoi îi dăduse 
numărul de telefon al unui atelier de reparaţii, la ieşirea de pe 
Buccleuch Street. Guy se specializase în Volkswagenuri, dar îi era 
dator lui Rebus... 

Telefonul a sunat. Şi-a luat cana de cafea în living şi a răspuns 
apelului. 

— Nu sunteţi la secţie, a rostit cu un ton precaut aceeaşi voce 
care îi răspunsese mai devreme. 

— Nu, sunt acasă. Auzea un elicopter zburând undeva, pe 
deasupra casei. Intr-o misiune de supraveghere; asta dacă nu 
cumva elicopterul aparţinea unui canal de ştiri. Sau poate că 
Bono? se paraşuta, gata să-şi ţină şi el predica? 

— Pennen nu deţine nici un fel de birouri în Scoţia, spunea 
acum vocea. 

— Atunci n-o să avem nici o problemă, a replicat Rebus, 
încercând să păstreze un ton detaşat. In vremuri ca astea, 
maşina de fabricat zvonuri funcţionează la maximă capacitate, la 
fel ca noi toţi, de altfel. A râs, pregătit să lanseze o nouă 
întrebare, fapt care s-a dovedit a nu mai fi necesar datorită 
intervenţiei vocii. 

— Sunt furnizori pentru industria de apărare, aşa că zvonurile 
ar putea fi întemeiate. 

— Industria de apărare? 

— Firma a aparţinut Ministerului Apărării; a fost vândută acum 
câţiva ani. 

— Mda, cred că mi-amintesc ceva, a ezitat Rebus, prefăcându- 
se că se gândeşte. Au sediul la Londra, nu-i aşa? 

— Da. Problema e că directorul lor executiv se află aici în 
momentul de faţă. 

Rebus a fluierat. 


26 Paul David Hewson, nume de scenă Bono (n. 1960), solistul trupei 
rock irlandeze U2 şi cunoscut activist pentru drepturile omului. 

— Ţintă posibilă. 

— Oricum, l-am verificat pentru potenţialul de risc. Omul e în 
siguranţă. Cuvintele nu sunaseră bine în gura tânărului ofiţer. 
Rebus bănuia că individul învățase expresiile pe dinafară de 
foarte puţină vreme. 

Poate că de la Steelforth. 

— Nu s-a cazat la Balmoral, nu-i aşa? a întrebat Rebus. 

— De unde ştiţi? 

— Aşa am auzit. Oricum, înţeleg că e păzit de gărzi de corp? 

— Da. 

— Ale lui sau ale noastre? 

Ofiţerul nu a răspuns pe loc. 

— De ce vreţi să ştiţi? 

— Nu fac decât să veghez la liniştea contribuabilului, a râs 
Rebus din nou. Credeţi că ar fi oportun să discutăm cu el? a 
adăugat cerându-i sfatul, ca şi cum ofiţerul era şeful. 

— O să transmit solicitarea dumneavoastră superiorilor mei. 

— Cu cât stă mai mult în oraş, cu atât ne va fi mai greu... l-a 
întrerupt Rebus. Nici măcar nu ştiu cum îl cheamă. 

Dintr-odată, o altă voce a intervenit la telefon. 

— Inspectorul Starr? Sunteţi inspectorul Starr? 

Steelforth... 

Rebus a răsuflat adânc. 

— Alo? a continuat Steelforth. Ce faci, inspectore, te-ai 
emoţionat brusc? 

Rebus a întrerupt convorbirea. A format un alt număr şi a 
răspuns centralista de la ziarul local. 

— Departamentul editorial, vă rog, a cerut el. 

— Nu cred că e cineva pe-acolo acum, i s-a răspuns. 

— Dar la ştiri? 

— Suntem ca un fel de vas-fantomă, din motive evidente. 
Femeia părea că îşi dorea să nu se afle acolo, dar i-a făcut 
legătura. A durat ceva vreme, dar până la urmă cineva a 
răspuns. 

— Sunt inspectorul Rebus. De la CID, secţia de poliţie din 
Gayfield Square. 

— Mă bucur întotdeauna când am plăcerea să discut cu un 
reprezentant al legii, a spus reporterul pe un ton vioi. Atât oficial, 
cât şi neoficial... 

— Nu am sunat ca să-mi fac reclamă, fiule. Vreau doar să 
vorbesc cu Mairie Henderson. 

— Mairie e ziarist independent. Şi lucrează pentru secţia 
editorială, nu pentru cea de ştiri. 

— Ceea ce nu v-a împiedicat s-o puneţi pe ea şi pe Marele Ger 
Cafferty pe prima pagină, nu-i aşa? 

— M-am gândit la chestia asta cu ani în urmă, să ştii... 
Reporterul părea să se simtă în largul lui, gata să stea la taifas. 
Nu doar interviuri cu acel Cafferty, dar cu toţi gangsterii, de pe 
coasta de est până la cea de vest. Cum de s-au apucat de afaceri 
necurate, după ce principii se conduc în viaţă şi aşa mai 
departe... 

— Mersi de informaţie, dar îţi închipui că am Parkinson sau ce? 

Reporterul a mormăit ceva. 

— Nu voiam decât să fac şi eu conversaţie. 

— Nu-mi spune: toată lumea a părăsit vasul, aşa este? Au 
plecat cu laptopurile, încercând să transforme marşul de protest 
într-o proză elegantă? Uite totuşi care-i treaba... azi-noapte, un 
tip a căzut de pe meterezele Castelului şi n-am văzut nici o ştire 
despre asta în ziarul de dimineaţă. 

— Am aflat ştirea prea târziu pentru a o include în ediţia asta. 
Dar a fost sinucidere curată, nu? a adăugat reporterul după o 
pauză. 

— Tu ce părere ai? 

— Eu am pus primul întrebarea. 

— De fapt, eu am fost primul care a cerut ceva - am cerut 
numărul de telefon al lui Mairie Henderson. 

— De ce îţi trebuie? 

— Dă-mi-l şi o să-ţi spun ceva ce n-am de gând să-i spun ei. 

Reporterul a căzut o clipă pe gânduri, apoi i-a cerut lui Rebus 
să rămână la telefon. A revenit după o jumătate de minut. Intre 
timp, telefonul lui Rebus a scos un ţărâit, avertizându-l că 
altcineva voia să ia legătura cu el. A ignorat apelul şi a notat 
numărul dat de reporter. 

— Mersi, a spus. 

— Bun, acum o să-mi primesc răsplata? 

— Intreabă-te următorul lucru: de ce, dacă a fost o sinucidere, 
un tip alunecos pe nume Steelforth, de la Serviciile Speciale, se 
ocupă de afacerea asta? 

— Steelforth? Cum se scrie...? 

Dar Rebus întrerupsese deja convorbirea. Telefonul a început 
să sune aproape imediat. Nu a răspuns; era aproape sigur cine îl 
căuta - cei de la operaţiunea Sorbus îi cunoşteau numărul: în mai 


62 


puţin de un minut, Steelforth avea să afle cine locuia la acea 
adresă. Incă un minut pentru a-l sima pe Derek Starr pentru a i 
se confirma că inspectorul habar n-avea de nimic. 

Bip-bip-bip. 

Rebus a aprins din nou televizorul; a apăsat butonul „mut” de 
pe telecomandă. Nu era ora la care se difuzau ştiri, ci doar 
programe pentru copii şi videoclipuri pop. Elicopterul survola din 
nou zona. A verificat dacă locuinţa sa era luată în vizor. 

— Nu fi paranoic, John... a mormăit în barbă. Telefonul nu mai 
suna acum; a format numărul lui Mairie Henderson. Cu câţiva ani 
în urmă, fuseseră intimi; făceau schimb: sex contra informaţii, 
informaţii contra sex. Apoi ea scrisese o carte despre Cafferty - 
beneficiind de colaborarea deplină a gangsterului. li ceruse lui 
Rebus să-i acorde un interviu, dar el o refuzase. Mairie insistase. 

— Din felul în care vorbeşte Marele Ger despre tine, îl linguşise 
ea, chiar cred că ar fi util să-ţi prezinţi şi tu punctul de vedere. 

Rebus nu simţise însă deloc nevoia. 

Fapt care nu ştirbise cu nimic din succesul enorm de care se 
bucurase cartea, nu numai în Scoţia, ci şi mai departe. SUA, 
Canada, Australia. Fusese tradusă în şaisprezece limbi. Zile la 
rând, Rebus nu putuse să deschidă ziarul fără să nu dea peste un 
articol despre ea. Primise câteva premii; autoarea şi eroul cărţii 
fuseseră invitaţi în showuri televizate. Nu fusese îndeajuns că 
Marele Ger îşi petrecuse întreaga viaţă distrugând oameni şi 
comunităţi, terorizând pe toată lumea... acum devenise brusc şi 
o celebritate la nivel mondial. 

Mairie îi trimisese un exemplar; el îl returnase prin poştă. 
După două săptămâni, ieşise în oraş şi cumpărase cartea - la 
jumătate de preţ - de pe Princes Street. O răsfoise, fără a avea 
nervii necesari ca s-o citească de la un capăt la altul. Nimic nu te 
poate îngreţoşa mai tare decât gesturile unui pocăit... 

— Alo? 

— Mairie, aici e John Rebus. 

— Singurul John Rebus pe care-l cunosc a murit. 

— Zău aşa, nu fi nedreaptă. 

— Mi-ai returnat cartea! După ce îţi scrisesem o dedicație! 

— Ce dedicație? 

— „Orice ţi-ai dori în viaţă, să ai parte din plin.” 

— Imi pare rău, Mairie. Te-am sunat ca să mă revanşez. 

— Cerându-mi o favoare? 

— Cum de-ai ghicit? a zâmbit Rebus. Te duci la marş? 

— Aşa mă gândeam. 

— AŞ putea să-ţi fac cinste cu un burger tofu. 

Mairie Henderson a pufnit. 

— De multă vreme nu m-am mai lăsat cumpărată atât de 
ieftin. 

— Sunt dispus să adaug o ceaşcă de cafea decof... 

— Ce naiba vrei de la mine, John? Vorbe reci, dar rostite cu un 
glas ce părea să se înmoaie. 

— Vreau nişte informaţii cu privire la o firmă pe nume Pennen 
Industries. Care a lucrat pentru Ministerul Apărării. Cred că şeful 
firmei se află acum în oraş. 

— Şi ce treabă am eu cu asta? 

— Tu nu, dar eu am... S-a oprit pentru a aprinde o ţigară, 
inhalând fumul în timp ce vorbea. Ai auzit de amicul lui Cafferty? 

— Care dintre ei? 

— Cyril Colliar. Am găsit bucata aia ruptă din jacheta lui. 

— Şi ce? Avea mărturisirea lui Cafferty scrisă pe ea? Mi-a spus 
el că n-o să te dai bătut niciodată. 

— M-am gândit să te informez - nu e tocmai o ştire cunoscută 
de toată lumea. 

Mairie a tăcut pentru o clipă. 

— Bun şi care-i treaba cu Pennen Industries? 

— N-are nici o legătură. Ai auzit ce s-a întâmplat cu Ben 
Webster? 

— Sigur, au anunţat la ştiri. 

— Pennen i-a plătit camera la Balmoral. 

— Şi ce-i cu asta? 

— Şi aş vrea să aflu mai multe despre ei. 

— Numele directorului executiv e Richard Pennen. Mairie a 
râs, sesizându-i mirarea. Ai auzit de Google? 

— Cum ai făcut-o? In timp ce vorbeam? 

— Tu ai măcar un computer în casă? 

— Mi-am cumpărat un laptop. 

— Deci ai acces la internet? 

— Teoretic, a recunoscut el. Dar tocmai am câştigat un joc de 
Minesweeper”... 

Mairie a râs din nou şi Rebus şi-a dat seama că lucrurile între 
ei aveau să evolueze în bine. A auzit în fundal un zgomot: 
clinchetul unor ceşti. 


27 Joc video în care obiectivul este de a curăța terenul de 
mine fără a le detona. 

— În ce cafenea eşti? a întrebat. 

— La Montpellier. Afară sunt nişte oameni îmbrăcaţi în alb. 

Montpellier era în cartierul Bruntsfield, la cinci minute de mers 
cu maşina. 

— Aş putea să ajung acolo, ca să îţi fac cinste cu cafeaua, aşa 
cum ţi-am promis. Şi tu m-ai putea învăţa cum să-mi folosesc 
laptopul. 

— Tocmai plecam. Vrei să ne întâlnim mai încolo la The 
Meadows? 

— Nu prea. Ce-ai zice să ne vedem la un pahar? 

— Poate. Să văd ce pot să aflu despre Pennen. Te sun când 
termin. 

— Eşti o comoară, Mairie. 

— Başca o autoare de bestseller. Cafferty şi-a donat partea lui 
pentru acţiuni de caritate, ca să ştii, a adăugat ea după o pauză. 

— Îşi poate permite să fie generos. Vorbim mai încolo. A închis 
telefonul şi s-a decis să îşi verifice mesajele. Nu era decât unul, 
cel la care se aştepta. Nu l-a lăsat pe Steelforth să rostească 
decât câteva cuvinte, apoi l-a întrerupt. Amenințarea lăsată 
neterminată îi vuia în cap în timp ce a traversat camera şi a dat 
drumul combinei stereo, din care a început imediat să răsune o 
melodie a celor de la Groundhogs?... 

Să nu-ți închipui cumva că eşti mai deştept decât mine, 
Rebus. Pentru că dacă aşa-ți imaginezi, eu... 


— ... şi-a fracturat majoritatea oaselor principale, spunea 
profesorul Gates. A ridicat din umeri. La ce să te aştepţi după o 
asemenea căzătură? 

Se apucase imediat de lucru: Ben Webster era subiect de ştiri. 
Şi totodată în mare grabă: toată lumea era interesată de 
închiderea cazului cât mai repede cu putinţă. 

— Un verdict drăguţ de sinucidere, descrisese Gates situaţia 
ceva mai devreme. In sala de autopsie i se alăturase doctorul 
Curt. Conform legislaţiei scoțiene, era nevoie de doi medici 
legişti; concluziile se formulau prin coroborare. Ceea ce înlesnea 
mersul lucrurilor în sala de tribunal. Gates era mai solid decât 
colegul său. Avea faţa străbătută de vinişoare roşii şi nasul 
strâmb din cauza loviturilor încasate în tinereţe ca aruncător într- 
o echipă de rugby (versiunea lui) sau poate a unei încăierări 
studenţeşti care se sfârşise prost. Curt, mai tânăr decât el cu 


28 Formaţie rock britanică. 

numai patru sau cinci ani, era ceva mai înalt şi cu mult mai slab. 
Ambii predau la Universitatea Edinburgh. După terminarea 
semestrului, ar fi putut să plece oriunde, pe tărâmuri mai 
însorite, dar Rebus nu-şi amintea să-i fi auzit vreodată că-şi 
luaseră concediu - ar fi fost interpretat un semn de slăbiciune de 
amândoi. 

— Nu te-ai dus la marş, John? a întrebat Curt. Cei trei erau 
strânşi în jurul unei mese din oţel la morga de pe Cowgate 
Street. Chiar în spatele lor, un asistent muta nişte căzi şi 
instrumente, în scrâşnete şi zdrăngănituri metalice. 

— Prea cuminte pentru mine, a răspuns Rebus. Mă rezerv 
pentru ziua de luni. 

— Alături de anarhişti, a adăugat Gates făcând o incizie în 
cadavru. În sală exista o zonă specială pentru vizitatori şi Rebus 
ar fi stat în mod normal acolo, la adăpostul plexiglasului şi la 
distanţă de acest ritual. Insă „cum erau în weekend”, declarase 
Gates, „atunci îşi puteau permite un oarece grad de 
informalitate”. Rebus mai avusese ocazia să vadă măruntaie 
umane, dar şi-a ferit privirea. 

— Câţi ani avea - treizeci şi patru, treizeci şi cinci? a întrebat 
Gates. 

— Treizeci şi patru, a confirmat asistentul. 

— Se vede... chiar şi-aşa că era într-o formă destul de bună. 

— Sora lui zice că îi plăcea să se menţină în formă: jogging, 
înot, gimnastică. 

— Ea l-a identificat? a întrebat Rebus, mulţumit că avea un 
motiv pentru a-şi întoarce capul spre asistent. 

— Părinţii sunt morţi. 

— S-a scris în ziare, nu? a rostit tărăgănat Curt, aruncând o 
privire spre colegul său. Scalpelul e suficient de ascuţit, Sandy? 

Gates s-a prefăcut că nu-l aude. 

— Mama a fost ucisă în timpul unui jaf. O adevărată tragedie: 
tatăl n-a mai putut trăi fără ea. 

— S-a stins, pur şi simplu, nu-i aşa? a completat Curt. Vrei să 
preiau eu de aici, Sandy? E normal să te simţi obosit, după cât 
am avut de lucru în ultima vreme... 

— Nu mă mai bate la cap. 

Curt a răspuns oftând şi ridicând din umeri, ambele în 
beneficiul lui Rebus. 

— Sora a venit aici din Dundee? l-a întrebat Rebus pe asistent. 

— Lucrează la Londra. E polițistă, mai drăguță decât 


66 


majoritatea. 

— Nici o iubită pentru tine anul viitor de Sfântul Valentin, a 
remarcat Rebus răutăcios. 

— Cu excepţia celei actuale, evident. 

— Biata fată, a comentat Curt. Să-şi piardă toată familia aşa... 

— Erau apropiaţi? nu s-a putut stăpâni Rebus să nu întrebe. 
Lui Gates intervenţia sa i s-a părut ciudată; şi-a ridicat ochii spre 
el. Rebus nu l-a băgat în seamă. 

— Nu cred că îşi vedea prea des fratele în ultima vreme, a 
răspuns asistentul. 

La fel ca mine şi Michael... 

— Totuşi părea destul de tulburată. 

— Sper că n-a călătorit singură până aici, a spus Rebus. 

— N-a venit însoţită de nimeni la identificare, a precizat 
asistentul, pe un ton pragmatic. După aia am lăsat-o singură în 
sala de aşteptare şi i-am oferit o cană de ceai. 

— Nu-i încă aici, nu-i aşa? s-a zbârlit Gates. 

Asistentul s-a uitat în jur, nesigur ce reguli încălcase. 

— A trebuit să pregătesc bisturiele... 

— Locul e pustiu, cu excepţia noastră, a lătrat Gates. Du-te şi 
vezi dacă se simte bine. 

— Mă duc eu, s-a oferit Rebus. 

Gates s-a răsucit spre el, cu mâinile pline de măruntaie 
strălucitoare. 

— Ce s-a întâmplat, John? Ţi s-a aplecat? 


În sala de aşteptare nu se afla nimeni. O cană goală, decorată 
cu emblema echipei de fotbal Glasgow Rangers, lângă un scaun. 
Rebus a atins-o: era caldă încă. S-a îndreptat spre uşa principală. 
Publicul pătrundea în clădire printr-o alee ce se desprindea de pe 
Cowgate Street. S-a uitat la dreapta şi la stânga, dar n-a zărit pe 
nimeni. A dat colţul, a intrat pe Cowgate şi a văzut o siluetă 
aşezată pe zidul jos, nu departe de morgă. Femeia se uita la 
creşa de vizavi. Rebus s-a proptit în faţa ei. 

— Ai o ţigară? a întrebat ea. 

— Vrei una? 

— Mi-e indiferent. 

— Inseamnă că nu eşti fumătoare. 

— Şi ce-i cu asta? 

— Nu vreau să te corup. 

Femeia şi-a ridicat pentru prima oară ochii spre el. Avea păr 

blond, tuns scurt şi o faţă rotundă, cu bărbie proeminentă. Fustă 
până la genunchi; câţiva centimetri de picior se iţeau deasupra 
marginii din blană a cizmelor maronii. Pe zid, lângă ea, se afla o 
sacoşă imensă, probabil tot ce apucase să ia cu ea - în grabă, la 
întâmplare - înainte de a porni spre nord. 

— Sunt inspectorul Rebus. Imi pare rău pentru fratele tău. 

Femeia a dat încet din cap, întorcându-şi privirea spre creşă. 

— Funcţionează? a întrebat, arătând în acea direcţie. 

— Din câte ştiu eu, da. Deşi, desigur, astăzi e închisă... 

— Nu e decât o creşă. S-a răsucit pentru a examina clădirea 
din spate. Chiar vizavi de asta. O călătorie scurtă, nu-i aşa, 
inspectore Rebus? N 

— Presupun că ai dreptate. Imi pare rău că nu am fost de față 
când ţi-ai identificat fratele. 

— De ce? Il cunoşteai pe Ben? 

— Nu... Doar că... Spune-mi, cum se face că nu e nimeni cu 
tine? 

— Ca de pildă? 

— Cineva din circumscripţia lui... de la partid. 

— Crezi că laburiştii mai dau acum vreun ban pe el? a întrebat 
femeia, râzând scurt. Se vor alinia cu toţii în fruntea 
nenorocitului ăluia de marş pentru a fi fotografiaţi. Ben îmi tot 
repeta cât de tare se apropiase de ceea ce el numea „puterea”. 
Chestie care nu i-a folosit la nimic. 

— Ai grijă ce spui, a prevenit-o Rebus. După cum vorbeşti, te- 
ai integra perfect în atmosfera marşului. Femeia a pufnit cu 
dispreţ, dar nu a spus nimic. Vreo idee de ce s-ar fi...? Glasul i s-a 
frânt. Ştii că sunt obligat să te întreb asta, nu-i aşa? 

— Sunt şi eu polițistă. L-a urmărit scoțând din buzunar 
pachetul de ţigări. Numai una, l-a implorat. 

Cum s-o refuze? A aprins amândouă ţigările şi s-a rezemat de 
zidul de lângă ea. 

— Nu trece nici o maşină, a început ea. 

— Oraşul e închis, a lămurit-o el. O să ai probleme să găseşti 
un taxi, dar mi-am parcat maşina... 

— O să merg pe jos, l-a întrerupt ea. N-a lăsat nici un bilet de 
despărţire, dacă asta voiai să afli. leri seara părea în regulă, era 
relaxat etc. Colegii nu-şi pot explica... nici o problemă la locul de 
muncă. S-a oprit, ridicându-şi ochii spre cer. Numai că Ben avea 
întotdeauna probleme la locul de muncă. 

— Inţeleg că eraţi apropiaţi. 

— Stătea la Londra mai toată săptămâna. Nu ne văzuserăm de 
vreo lună - probabil mai degrabă de două - dar schimbam 
mesaje, e-mailuri... A tras din ţigară. 

— Ziceai că avea probleme la muncă? a îmboldit-o Rebus. 

— Ben se specializase în ajutoare acordate în străinătate - 
stabilea care dictatură africană pe ducă merită sprijinul nostru. 

— De aceea se afla aici, a constatat Rebus, mai mult pentru 
sine. 

Femeia a dat încet din cap, tristă. 

— Ca să se afle cât mai aproape de putere - un dineu elegant 
în timp ce discuţi despre sărăcia şi foametea din lume. 

— Era conştient de ironia situaţiei? a întrebat Rebus. 

— O, da. 

— Şi de inutilitatea demersului? 

Ea l-a fixat cu privirea. 

— N-ar fi acceptat ideea asta niciodată, a rostit încet. Nu îi 
stătea în fire. A clipit pentru a-şi alunga lacrimile şi-a tras nasul şi 
a oftat, apoi a aruncat ţigara, aproape nefumată, în drum. 
Trebuie să plec. A scos un portofel din geanta pe care o ţinea pe 
umăr şi i-a întins lui Rebus o carte de vizită. Pe care nu stătea 
scris nimic altceva decât numele ei - Stacey Webster - plus un 
număr de mobil. 

— De când lucrezi în poliţie, Stacey? 

— De opt ani. Ultimii trei petrecuţi la Scotland Yard. Şi-a aţintit 
privirea asupra lui. Presupun că mai ai şi alte întrebări: Avea 
duşmani? Probleme financiare? Relaţii amoroase care sfârşiseră 
prost? Poate mai încolo, de acord? Sună-mă peste o zi sau două. 

— OK. 

— Nimic care să... Nu reuşea să termine fraza; a tras aer în 
piept şi a încercat din nou. Nimic care să sugereze că n-a fost un 
accident? 

— Băuse un pahar sau două de vin - poate că se ameţise 
puţin. 

— Nimeni nu a văzut nimic. 

Rebus a răspuns ridicând din umeri. 

— Eşti sigură că nu vrei să te duc cu maşina? 

A scuturat din cap. 

— Simt nevoia să merg pe jos. 

— Dă-mi voie să-ţi dau un sfat: ţine-te departe de marş. Poate 
că ne mai vedem... şi, încă o dată, îmi pare foarte rău pentru 
Ben. 

Femeia l-a sfredelit cu privirea. 

— Pare că-ţi pasă cu adevărat. 

Aproape că i-a mărturisit - /eri m-am despărțit de fratele meu, 
era într-o cutie de lemn. — însă nu a făcut decât să strâmbe din 
buze. Stacey ar fi început probabil să îl asalteze cu întrebările: 
Erați apropiați? Cum te simţi, eşti bine? Intrebări la care 
realmente n-ar fi ştiut ce să răspundă. A urmărit-o în timp ce 
pornea singură pe Cowgate Street, apoi a intrat din nou în morgă 
pentru actul final al autopsiei. 

CÂND SIOBHAN A AJUNS LA THE MEADOWS, COADA DE 
protestatari care aşteptau se întindea pe lângă vechea 
infirmerie, străbătând terenurile dejoacă, până la şirurile de 
autobuze parcate. Cineva anunţa acum prin megafon că ar putea 
trece două ore înainte ca oamenii aflaţi în capătul cozii să 
înceapă să se mişte. 

— Sunt nişte porci, a explicat un protestatar. Nu ne dau voie 
să înaintăm decât în grupuri de câte patruzeci sau cincizeci. 

Siobhan aproape că a sărit în apărarea tacticii poliţieneşti, 
însă şi-a dat seama că risca să se deconspire. A pornit de-a 
lungul cozii, întrebându-se cum avea să-şi găsească părinţii. Vreo 
sută de mii de oameni, dacă nu de două ori pe atât. In viaţa ei nu 
văzuse atâţia oameni la un loc; la T in the Park” nu se 
strânseseră decât şaizeci de mii. Derbiul local de fotbal atrăgea 
probabil, într-o zi bună, circa optsprezece mii de suporteri. lar de 
Anul Nou, pe Princes Street şi străzile din jur, se adunau înjur de 
o sută de mii de oameni. 

Aici erau cu mult mai mulţi. 

Şi cu toţii zâmbeau. 

Abia dacă se vedea câte un agent în uniformă şi nici 
organizatorii nu păreau prea numeroşi. Familii venite din 
Momingside, Tolleross şi din Newington. Dăduse peste mai multe 
cunoştinţe şi vecini. Procesiunea era condusă de lordul Provost”. 


29 T in the Park Festival - T, inițiala principalului sponsor, 
producătorul de bere Tennents - este un amplu eveniment muzical 
organizat în Scoţia anual, începând cu 1994. 

30 Echivalentul scoţian al Onorabilului Lord Primar al Londrei. 

Se zvonea că Gordon Brown”! însuşi se afla în mulţime. Şi că 
urma să ţină un discurs; forţele de protecţie erau în alertă, cu 
toate că şefii operaţiunii Sorbus îl clasificaseră ca reprezentând 
un „factor scăzut de risc” datorită poziţiei sale active în favoarea 
ajutorării Lumii a Treia şi a comerţului echitabil“. Siobhan 
primise lista celebrităților aşteptate la demonstraţii: Geldof şi 
Bono, evident; poate şi Ewan McGregor (care urma oricum să ia 
parte la un eveniment organizat în Dunblane); Julie Christie; 
Claudia Schiffer; George Clooney; Susan Sarandon... 

După ce a parcurs întreaga coadă, s-a îndreptat spre scena 
principală. O orchestră cânta, o mână de oameni dansa cu mare 
entuziasm. Majoritatea stătea însă pe iarbă şi urmărea 
spectacolul. In micul cort alăturat se ofereau activităţi distractive 
pentru copii, primul ajutor în caz de necesitate, petiţii pentru a fi 
semnate şi expoziţii. Se vindeau produse meşteşugăreşti, se 
distribuiau afişe. Un tabloid realizase pancarte cu textul „Să 
facem din sărăcie istorie”. Cei care le primeau rupeau partea de 
sus, pe care era tipărit frontispiciul ziarului. Baloane umplute cu 
heliu urcau spre cer. O fanfară improvizată dădea ocol terenului, 
urmată de o formaţie de tobe africană. Alte dansuri, aceleaşi 
zâmbete. 

Şi atunci a ştiut, a ştiut că totul avea să fie în regulă. Nu aveau 
să se producă incidente, nu la acel marş. 

Şi-a verificat mobilul. Nici un mesaj. Incercase să-şi sune 
părinţii de două ori, însă nu răspunseseră. Aşa că a luat-o de la 
capăt, pornind să facă un nou tur al locului. O scenă mai mică 
fusese ridicată în faţa unui autobuz care staţiona. Pe scenă 
fuseseră amplasate camere de luat vederi şi se luau interviuri. l- 
a recunoscut pe Pete Postlethwaite? şi pe Billy Boyd3; l-a zărit în 


31 Politician laburist britanic (n. 1951), prim-minstru şi şef al 


partidului între 2007 şi 2010. La data summitului din Scoţia deţinea 
funcţia de ministru de finanţe. 

32 În original, fair trade - concept şi mişcare economico-politică şi 
financiară apărute în SUA în anii '50, iar în Europa la sfârşitul anilor '60, 
care urmăresc dezvoltarea unor relaţii comerciale echitabile cu ţările 
subdezvoltate. în magazinele organizaţiilor afiliate, denumite world 
shops, se vând produse etichetate Fair Trade, importate din statele 
Lumii a Treia. 

33 Actor englez de teatru, film şi televiziune (1946-2011). 

34 Actor şi muzician scoţian (n. 1968). 

fugă şi pe Billy Bragg”. Actorul pe care voia realmente să-l vadă 
era însă Gael Garcia Bernal, doar pentru a se convinge că arăta 
la fel de bine şi în carne şi oase... 

Cozile la rulotele cu mâncare vegetariană erau mai lungi decât 
la cele cu burgeri. Fusese şi ea vegetariană la un moment dat, 
dar renunţase în urmă cu câţiva ani, din cauza chiflelor cu şuncă 
pe care Rebus i le tot flutura prin faţă. S-a gândit să-i trimită un 
SMS, să-l cheme acolo. Oricum, ce altceva avea colegul ei de 
făcut? Fie se prăbuşise pe canapea, acasă, fie stătea cocoţat pe 
un scaun, la Oxford Bar. In schimb, a trimis un mesaj părinţilor, 
apoi s-a apropiat din nou de mulţimea aflată în aşteptare. 
Fuseseră înălțate bannere; se sufla din fluiere; se bătea din tobe. 
Toată acea energie care plutea în aer... Rebus ar fi zis că e 
irosită. Ar fi zis că înțelegerile politice fuseseră deja încheiate. Şi 
ar fi avut dreptate: aflase asta de la oamenii care conduceau 
operaţiunea Sorbus. Gleneagles era un loc de întâlnire pentru 
discuţii în particular şi şedinţe foto pentru ochii opiniei publice. 
Adevăratele afaceri fuseseră puse la punct dinainte, de către 
eşalonul doi, dar în primul rând de către miniştrii de finanţe. 
Totul făcut în taină şi ratificat prin opt semnături în ultima zi a 
reuniunii G8. 

— Cam cât o fi costat cu totul? se întrebase Siobhan. 

— O sută cincizeci de milioane sau cam aşa ceva. 

Răspunsul provocase un icnet scurt din partea inspectorului- 
şef Macrae. Siobhan îşi ţuguiase buzele, fără a mai comenta. 

— Ştiu ce gândeşti, continuase informatorul ei. Cu banii ăştia 
s-ar fi putut cumpăra o mulţime de vaccinuri... 

Fiecare alee din The Meadows era acum ticsită de 
demonstranți în aşteptare. Un nou şir se formase, întinzându-se 
de la terenurile de tenis din spate până în Buccleuth Street. În 
timp ce se strecura prin mulţime, fără să-şi fi zărit părinţii, a 
sesizat cu coada ochiului o mişcare a uniformelor colorate. 
Jachete galben-aprins repezindu-se în jos pe Meadow Lane. S-a 
luat după poliţişti, dând colţul şi intrând în Buccleuth Place. 

Unde a fost oprită. 

In jur de şaizeci de protestatari îmbrăcaţi în negru fuseseră 
încercuiți de un număr dublu de poliţişti. Protestatarii erau 
înarmaţi cu claxoane, care zgâriau urechile cu vaietul lor 
asurzitor. Purtau ochelari de soare şi eşarfe negre care le 
acopereau feţele. Unii aveau şi jachete cu glugă. Nu aveau 


35 Muzician englez (n. 1957). 

pancarte şi nici unul nu zâmbea. Doar scuturile îi despărţeau de 
forţele de ordine. Cineva desenase cu spray pe un scut 
transparent simbolul anarhist. Pe de altă parte, mulţimea de 
demonstranți presa, împingându-se şi cerând acces spre The 
Meadows. Numai că tactica poliţienească se opunea acestei idei: 
siguranţa mai presus de orice. Un demonstrant limitat în mişcări 
era un demonstrant controlat. Siobhan era impresionată: colegii 
ei fuseseră preveniţi că protestatarii porniseră deja. Şi-şi 
ocupaseră poziţiile în mare viteză; nu aveau de gând să lase 
situaţia să evolueze mai mult decât se prezenta în locul şi la 
momentul acelea. Câţiva privitori păreau sfâşiaţi între plăcerea 
urmăririi spectacolului şi impulsul de a se alătura marşului. Unii 
făceau fotografii cu telefoanele mobile. Siobhan s-a uitat în jur, 
să se asigure că nu exista riscul ca un nou aflux de poliţişti să o 
înconjoare pe ea. Vocile care se auzeau din interiorul cordonului 
păreau străine, spaniole sau poate italiene. Cunoştea câteva 
dintre numele grupărilor anarhiste: Ya Basta, Black Bloc. Bine 
măcar că nu apăruseră grupări şi mai exotice, ca de pildă 
Wombles sau Rebel Clown Army. 

Şi-a dus mâna la buzunar, strângând în pumn legitimaţia, gata 
să o arate în caz că lucrurile degenerau. Un elicopter dădea ocol 
pe deasupra capetelor şi un ofiţer în uniformă filma desfăşurarea 
de forţe de pe treptele uneia dintre clădirile universităţii. Omul a 
scanat strada cu aparatul, oprindu-se pentru o clipă pe chipul ei, 
înainte de a-şi îndrepta atenţia asupra altor spectatori. Numai că 
Siobhan a sesizat dintr-odată că o altă cameră era fixată asupra 
lui. Santal se afla în interiorul cordonului şi filma totul cu aparatul 
ei digital. Era îmbrăcată la fel ca toţi ceilalţi, cu rucsacul aruncat 
pe un umăr, foarte concentrată asupra a ceea ce filma, fără să 
dea semne că se grăbeşte să se alăture protestatarilor în 
scandări şi sloganuri. Demonstranţii doreau să aibă propriile 
înregistrări, pe care să le urmărească ulterior, desfătându-se: era 
şi o modalitate de a se familiariza cu tacticile poliţieneşti şi de a 
lua măsuri pentru a le contracara pe viitor, mai ales în cazul - 
sau în speranţa - unui comportament ezitant din partea forţelor 
de ordine. Ştiau să manipuleze mass-media şi printre activişti se 
numărau şi avocaţi. Pelicula filmată în Genova“ fusese difuzată 
în întreaga lume. Nici un motiv aşadar pentru ca un nou film sau 


35 Ora o mai piu („Acum ori niciodată”), film italian despre activitatea 
unui grup de studenţi protestatari, culminând cu demonstrațiile violente 
înregistrate cu ocazia reuniunii G7 din 2001 de la Genova. 

o înregistrare proaspătă despre abuzurile poliţieneşti să nu se 
dovedească la fel de eficace. 

Siobhan şi-a dat seama că Santal o văzuse. Aparatul de filmat 
era îndreptat în direcţia ei şi gura care se iţea de sub display se 
strâmbase într-un zâmbet batjocoritor. Siobhan şi-a zis că nu era 
momentul potrivit să o abordeze ca să afle pe unde umblau 
părinţii ei. Mobilul a început să vibreze, prevenind-o că era 
sunată. A verificat numărul apelantului, dar nu l-a recunoscut. 

— Siobhan Clarke, a spus ducând cutiuţa plată la ureche. 

— Shiv? Aici e Ray Duff. Cred că tocmai mi-am câştigat ieşirea 
aia la ţară. 

— leşire? Ce ieşire? 

— Cea cu care îmi eşti datoare... A făcut o pauză. Numai că nu 
aşa te-ai înţeles cu Rebus, este? 

Siobhan a zâmbit. 

— Depinde. Eşti la laborator? 

— Unde muncesc pe brânci pentru tine. 

— Bucata de material de la Clootie Well? 

— Da, cred că am ceva pentru tine, deşi s-ar putea să nu-ți 
placă. Cât de repede poţi să ajungi aici? 

— Într-o jumătate de oră. S-a răsucit pe călcâie, asurzită de 
sunetul neaşteptat al unui claxon. 

— E clar unde eşti, a spus Ray. Tocmai mă uitam pe canalul de 
ştiri. 

— La ce? Ce transmit? Marşul sau demonstraţia? 

— Demonstrația, evident.  Protestatarii fericiţi, cetățenii 
respectabili care organizează un marş legal nu prea sunt subiect 
de reportaj, chiar dacă numără un sfert de milion. 

— Un sfert de milion? 

— Aşa au spus. Bun, ne vedem într-o jumătate de oră. 

— Pa, Ray. A închis telefonul. O asemenea cifră... peste 
jumătate din populaţia Edinburghului. Echivalentul a trei milioane 
de oameni ieşiţi pe străzile Londrei. Şi şaizeci de siluete 
îmbrăcate în negru care aveau să monopolizeze emisiunile de 
ştiri pentru o oră sau două. 

Pentru că după aceea toţi ochii aveau să se întoarcă spre 
concertul „Live 8” din Londra. 

Nu, nu, nu şi-a spus, eşti prea cinică, Siobhan, ai ajuns să 
gândeşti exact ca nenorocitul de John Rebus. Nimeni nu putea 
ignora un lanţ uman care înconjurase oraşul, o panglică albă, 
toată acea pasiune şi speranţă... 

Nimeni în afară de unul. 

Oare intenţionase cândva să rămână acolo, să se alăture, cu 
toată modestia, statisticilor? Acum nici nu mai încăpea vorbă. 
Avea să-şi ceară scuze părinţilor mai târziu. Deocamdată, trebuia 
să se pună în mişcare, să se îndepărteze de The Meadows. Ideea 
era să ajungă la St. Leonard, cea mai apropiată secţie de poliţie. 
De unde să fie dusă cu o maşină de patrulare; la nevoie, să fure 
una. Maşina ei se afla în atelierul de reparaţii recomandat de 
Rebus. Mecanicul îi spusese să-l sune luni. Şi-a amintit acum de 
proprietara unui 4x4 care îşi mutase maşina din oraş pe durata 
demonstrațiilor, pentru ca rebelii să nu o ia la ochi. Incă una 
dintre poveştile acelea de groază, sau cel puţin aşa crezuse 
Siobhan la momentul respectiv.. 

Santal nu a părut să-i remarce plecarea. 


— ... nu mai poţi nici să trimiţi o scrisoare, spunea acum Ray 
Duff. Au sigilat cutiile poştale ca nu cumva cineva să plaseze 
bombe în ele. 

— Unele vitrine de pe Princes Street au fost bătute în cuie, a 
adăugat Siobhan. De cine crezi că se tem cei de la Ann 
Summers“? 

— De separatiştii basci, poate? a presupus Rebus. Oricum, ce- 
ar fi să revenim la treburile noastre? 

Duff a pufnit. 

— Se teme că va rata marea întâlnire. 

— Marea întâlnire? a întrebat Siobhan, uitându-se mirată la 
Rebus. 

— Pink Floyd, a răspuns Rebus. Deşi, dacă o iau pe urmele lui 
MacCartney şi U2, mai bine mă lipsesc. 

Cei trei se aflau într-unul dintre laboratoarele aparţinând 
Lothian and Borders Forensic Sceince Unit de pe Howdenhall 
Road. Duff, un bărbat înjur de treizeci şi cinci de ani, cu păr 
castaniu tuns scurt şi o chelie care rupea adânc din frunte, 
înaintând în formă de V spre vârful capului, îşi curăța ochelarii cu 
marginea halatului alb de laborator. Succesul serialului CSI a 
avut un efect nociv asupra experților de la Howdenhall şi-a zis 
Rebus. In pofida lipsei de resurse financiare şi de dotări 
performante ale departamentului, ca şi a fundalului sonor din 
film, ajunseseră cu toţii să se creadă actori. Mai mult, unii 
detectivi de la CID le dădeau apă la moară şi începuseră să le 


37 Lanţ multinațional de sex-shopuri şi magazine de lenjerie intimă. 

ceară să copieze cele mai fanteziste tehnici medico-legale 
prezentate în serialele TV. Duff părea că alesese să joace rolul 
geniului excentric. Drept urmare, se descotorosise de lentilele de 
contact şi revenise la ochelarii cu rame Eric Morecambe, care se 
asortau mai bine cu şirul de pixuri multicolore ce se iţeau din 
buzunarul de sus al halatului. In plus, îşi prinsese la rever o serie 
de clipsuri metalice. Aşa cum îi atrăsese atenţia Rebus imediat 
ce sosise, Duff arăta de parcă tocmai descinsese dintr-un 
videoclip Devo*. 

lar acum îi ţinea ca pe jar. 

— Nu te grăbi, l-a încurajat Rebus. Stăteau în picioare în faţa 
unei mese de lucru pe care fuseseră înşirate diverse piese de 
îmbrăcăminte. Duff plasase cuburi numerotate lângă fiecare şi 
alte pătrate, mai mici - aparent pe coduri de culoare - lângă 
fiecare pată sau defect al articolelor. Cu cât terminăm mai 
repede, a continuat el, cu atât mai iute poţi să te apuci să 
lustruieşti accesoriile cromate ale MG-ului. 

— A! Apropo, a spus Siobhan. Mersi că m-ai oferit pe post de 
premiu lui Ray. 

— Să fi văzut premiul întâi, a murmurat Rebus. Bun, profule, 
ce vrei să ne arăţi aici? 

— In cea mai mare parte pete de noroi şi găinaţ, a spus Duff 
punându-şi mâinile în şolduri. Maronii în primul caz, cenuşii în al 
doilea, a continuat arătând spre pătrăţelele colorate. 

— Ceea ce înseamnă că albastrul şi rozul... 

— Albastrul indică lucruri care necesită analize mai 
aprofundate. 

— Spune-mi că rozul provine de la ruj de buze, l-a rugat 
Siobhan cu o voce joasă. 

— De fapt, de la sânge, a explicat Ray umflându-se în pene. 

— A, bună treabă, a replicat Rebus, cu ochii pironiţi asupra lui 
Siobhan. Câte astfel de pete ai găsit? 

— Deocamdată două... Numerotate cu unu şi doi. Unu este o 
pereche de pantaloni maro din catifea reiată. Sângele poate fi 
uşor confundat pe un fundal maro - seamănă cu rugina. Doi eo 
cămaşă sport galben pal, după cum puteţi vedea şi singuri. 

— Nu tocmai, a spus Rebus aplecându-se pentru a privi mai de 
aproape. Cămaşa era murdară de praf. Ce-i chestia aia de pe 
piept? O emblemă sau ce? 


38 Formaţie americană de punk-rock înfiinţată în 1973; se numără 
printre pionierii videoclipului muzical. 

— E un înscris - Keogh's Garage. Picătura de sânge e pe 
spatele cămăşii. 

— Picătura? 

Duff a dat din cap în semn de aprobare. 

— Care e în concordanţă cu ipoteza unei lovituri la cap. Cu un 
obiect de genul unui ciocan. După ce se face contactul, pielea se 
rupe, iar când retragi ciocanul sângele zboară în toate direcţiile. 

— Keogh's Garage? întrebarea lui Siobhan îi fusese adresată 
lui Rebus, care s-a mulţumit să ridice din umeri. Duff însă şi-a 
dres glasul. 

— Numele nu se găseşte în anuarul telefonic din Perthshire. Şi 
nici din Edinburgh, dacă vreţi să ştiţi. 

— Bravo, bine lucrat, Ray, a exclamat aprobator Siobhan. 

— Ai mai marcat un punct, Ray, maroniu sau nu, a comentat 
Rebus, făcându-i cu ochiul. Dar ce poţi să ne spui despre 
concurentul numărul unu? 

Duff s-a prins imediat. 

— De data asta nu mai avem de-a face cu sânge împroşcat, ci 
cu scurgeri mari pe cracul drept al pantalonilor, la nivelul 
genunchilor. Dacă loveşti pe cineva cu putere în cap, obţii astfel 
de pete. 

— Vrei să zici că am avea trei victime şi un atacator? 

Duff a ridicat din umeri. 

— Sigur, n-am cum s-o dovedesc. Dar gândeşte-te şi tu: ce 
şanse sunt ca trei victime cu trei atacatori diferiţi să sfârşească 
în acelaşi loc obscur? 

— Ai dreptate, a recunoscut Rebus. 

— În concluzie, avem de-a face cu un criminal în serie, a rostit 
Siobhan în tăcerea care se aşternuse. Grupele de sânge diferă, 
presupun. Duff a încuviinţat. Ai idee în ce ordine au fost omorâţi? 

— CC Rider a fost ucis ultimul. Şi tipul cu cămaşa sport e 
victima cea mai veche. 

— Nici un alt indiciu pe pantalonii din catifea reiată? Duff a 
clătinat încet din cap, apoi şi-a vârât mâna în buzunarul halatului 
de laborator, de unde a scos un plic din polietilenă transparentă. 

— Nimic, desigur cu excepţia ăstuia. 

— Ce e? a întrebat Siobhan. 

— Un card de debit, a răspuns Duff savurând momentul. 
Eliberat pe numele Trevor Guest. Aşa că să nu vă mai aud că nu 
mi-am câştigat mica recompensă... 

Reveniţi în aerul proaspăt de afară, Rebus şi-a aprins o ţigară. 
Siobhan se plimba de colo-colo prin parcare cu braţele 
încrucişate. 

— Un ucigaş, a afirmat ea. 

— Mda. 

— Două victime cunoscute. A treia, un mecanic auto... 

— Sau poate un vânzător de maşini, a completat gânditor 
Rebus. Dacă nu, cineva care a avut acces la o cămaşă imprimată 
cu emblema unui atelier auto. 

— Mersi că nu te pripeşti să limitezi cercul. 

Rebus a ridicat din umeri. 

— Dacă am fi găsit un fular cu emblema echipei de fotbal 
Hibemian, ce-am fi făcut? Ne-am fi mărginit la membrii echipei? 

— OK, OK, am înţeles. S-a oprit din mers. Trebuie să te întorci 
la morgă? 

Rebus a negat. 

— Unul dintre noi va trebui să-i dea vestea lui Macrae. 

Siobhan l-a aprobat. 

— O să mă ocup eu. 

— Nu prea mai avem ce face pe aici. 

— Atunci ce vrei să faci? Te întorci să vezi concertul? Rebus a 
ridicat din nou din umeri. 

— Dar tu? Te întorci la The Meadows? 

Siobhan a încuviinţat, cu gândul în altă parte. 

— Nici că se putea moment mai prost pentru crimele astea, a 
spus ea. 

— Tocmai de asta ne plătesc aşa de bine, a zis Rebus trăgând 
adânc nicotină în piept. 


Un pachet voluminos îl aştepta pe Rebus la uşa 
apartamentului. Siobhan revenise la The Meadows. Rebus o 
invitase să treacă mai târziu pe la el, la un pahar. Şi-a dat seama 
că în living aerul era stătut, aşa că a deschis larg ferestrele. De 
afară se auzeau zgomote venite dinspre marşul de protest: 
ecourile amplificau vocile; bătăi de tobe, sunete de fluiere. 
Concertul „Live 8” era transmis în direct la televizor, dar nu a 
recunoscut nici o formaţie. A dat sonorul la minimum şi a deschis 
pachetul. Înăuntru era un bileţel de la Mairie - NU MERIŢI 
CHESTIA ASTA - şi nişte printuri. Ştiri din presă despre Pennen 
Industries, datând de după despărţirea de MoD. Extrase din 
articole din reviste de business, cu cifre care indicau creşteri ale 

profitului. Profiluri elogioase ale lui Richard Pennen, însoţite de 
fotografii. Întruchiparea omului de afaceri de succes: aspect 
îngrijit, costum în dungi fine, freză impecabilă. Păr înspicat, cu 
toate că nu depăşise patruzeci şi cinci de ani. Ochelari cu rame 
din oţel şi o bărbie pătrăţoasă, dinţi perfecţi. 

Richard Pennen fusese salariat la MoD, fiind un soi de vrăjitor 
al microcipurilor şi programelor de calculator. Omul sublinia că 
firma sa nu se ocupa cu vânzarea propriu-zisă de arme, ci de 
componente care făceau ca armele să fie cât se poate de 
eficiente. „Mai bune decât ale concurenţei”, era el citat. Rebus a 
răsfoit rapid interviurile şi prezentările. Nimic care să facă 
legătura între Pennen Industries şi Ben Webster, cu excepţia 
faptului că ambii erau implicaţi în anumite „afaceri”. Nici un 
motiv pentru care firma Pennen Industries să nu îi răsfeţe pe 
parlamentari cu sejururi la hoteluri de cinci stele. Rebus şi-a 
îndreptat atenţia spre următorul set de pagini prinse în cleme şi 
i-a mulţumit în sinea sa lui Mairie, care adăugase şi o listă de 
informaţii cu privire la Ben Webster. Nu că ar fi oferit prea multe 
date despre cariera lui de parlamentar. Insă cu cinci ani în urmă 
presa manifestase un interes subit faţă de familia lui, în urma 
şocantului atac asupra mamei sale. Ea şi soţul îşi petreceau 
vacanţa în Borders*”, unde închiriaseră o căsuţă la ţară, în 
apropiere de satul Kelso. Soţul mersese într-o după-amiază în 
oraş, la cumpărături şi, când se întorsese, găsise casa răscolită şi 
soţia moartă, strangulată cu sfoara de la jaluzele. Fusese bătută, 
dar nu violată. Din geantă fuseseră luaţi banii şi telefonul mobil. 
Nimic altceva nu lipsea. 

Doar nişte mărunţiş şi un telefon mobil. 

Şi viaţa unei femei. 

Ancheta trenase săptămâni în şir. Rebus s-a uitat la 
fotografiile casei de ţară izolate, ale victimei, ale soţului 
îndurerat, ale celor doi copii - Ben şi Stacey. A scos din buzunar 
cartea de vizită primită de la Stacey şi şi-a trecut degetele peste 
marginile acesteia în timp ce continua să citească. Ben, 
parlamentar de Dundee North; Stacey, activă în cadrul Poliţiei 
Metropolitane, fiind descrisă de colegi drept „sârguincioasă şi 
îndrăgită”. Casa se afla la marginea unei păduri, ascunsă printre 
dealuri, fără alte locuinţe în apropiere. Soţului şi soţiei le plăceau 
plimbările lungi şi fuseseră des văzuţi în barurile şi restaurantele 
din Kelso. Zona fusese de mulţi ani destinaţia lor preferată de 


3% Regiune din sudul Scoției. 

vacanţă. Consilierii se grăbiseră să sublinieze că Scottish Borders 
„rămânea o regiune în mare parte neafectată de infracţiuni şi o 
oază de linişte”. Nu voiau ca evenimentele să îi alunge pe 
turişti... 

Ucigaşul nu fusese prins niciodată. Povestea fusese alungată 
în paginile interioare ale ziarelor, apoi îngropată tot mai adânc, 
reieşind sporadic la suprafaţă atunci când era prezentat Ben 
Webster. Fusese intervievat în detaliu în momentul în care 
devenise secretar parlamentar privat, dar nu dorise să discute 
despre tragedia prin care trecuse familia lui. 

Mai bine zis tragedii, la plural. Tatăl nu supravieţuise mult 
după uciderea soţiei. Murise din cauze naturale. „Dorinţa de a 
trăi îl părăsise”, aşa descrisese situaţia un vecin din Broughty 
Ferry. „Şi acum şi-a găsit în sfârşit liniştea alături de iubirea vieţii 
lui.” 

Rebus s-a uitat încă o dată la fotografiile făcute lui Stacey în 
ziua înmormântării mamei. Apăruse, din câte înţelegea el, la 
televizor, făcând apel la public pentru furnizarea de informaţii. 
Mai puternică decât fratele ei, care nu i se alăturase la conferinţa 
de presă. Rebus spera cu adevărat ca tânăra să-şi păstreze 
curajul. 

Sinuciderea părea concluzia cea mai plauzibilă, tristeţea 
ajungându-l în cele din urmă pe fiul rămas orfan. Numai că Ben 
Webster ţipase în timpul căderii. lar gărzile fuseseră alertate de 
pătrunderea în perimetrul securizat a unui intrus, în plus, de ce 
să se fi sinucis tocmai în noaptea aceea? Şi în locul acela? Cu 
toată presa internaţională aflată în oraş... 

Un gest făcut în văzul publicului. 

Cât despre Steelforth... ei bine, Steelforth voia să îngroape 
totul. Pentru ca nimic să nu abată atenţia de la summitul G8. 
Pentru ca nimic să nu tulbure delegaţiile prezente. Rebus era 
nevoit acum să admită că motivul pentru care se ţinea cu dinţii 
de caz era dorinţa de a-l călca pe nervi pe omul de la Serviciile 
Speciale. S-a ridicat de la masă şi s-a dus în bucătărie, unde şi-a 
preparat o altă cană de cafea, pe care a adus-o în living. A 
schimbat canalele TV, fără a da peste informaţii despre marş. 
Mulțimea adunată în Hyde Park părea să se distreze de minune, 
cu toate că în faţa scenei era un fel de îngrăditură, cu câţiva 
oameni înăuntru. De la firma de pază sau poate reprezentanţi ai 
presei. De data asta, Geldof nu cerea bani; scopul concertelor 
Live 8 era acela de a canaliza inimile şi minţile spre lucruri cu 

adevărat importante. Rebus s-a întrebat câţi spectatori aveau să 
ia în seamă chemarea şi să pornească spre nord, cale de patru 
sute de mile, către Scoţia. Şi-a aprins o ţigară la cafea, s-a aşezat 
într-un fotoliu şi s-a uitat la televizor. Şi-a amintit de Clootie Well 
şi de ritualurile desfăşurate acolo. Dacă Ray Duff nu se înşela, 
aveau de-a face cu trei victime şi cu un criminal care ridicase la 
Clootie Well un soi de sanctuar. Posibil ca acesta să fie un 
localnic. Cât de multă lume din afara Auchteraderului ştia de 
Clootie Well? Locul era oare menţionat în cărţile de călătorie, în 
ghidurile turistice? Fusese special ales din cauza proximităţii cu 
summitul G8, criminalul bănuind că toate acele patrule 
poliţieneşti suplimentare erau o garanţie că mica sa ofrandă 
macabră avea să fie găsită? Caz în care petrecerea se termina. 
Sau nu? 

Trei victime... imposibil ca totul să fie ţinut secret faţă de 
presă. CC Rider... Keogh's Garage... un card de debit... Ucigaşul 
le făcuse în mod deliberat poliţiştilor viaţa uşoară; individul voia 
ca ei să ştie că se afla pe acolo. Reprezentanţi ai presei 
internaţionale veniseră în Scoţia în număr nemaiîntâinit, 
oferindu-i ucigaşului acoperire mondială. Macrae nu avea să 
scape ocazia. Avea să iasă în faţă, cu pieptul înainte, răspunzând 
întrebărilor. Umăr la umăr cu Derek Starr. 

Siobhan îi promisese că avea să-l sune pe inspectorul-şef de la 
marş şi să îl informeze cu privire la descoperirile făcute în 
laboratorul de criminalistică. Intre timp, Ray Duff urma să facă 
alte teste, încercând să prevaleze probe ADN din sânge, să 
izoleze şi să identifice eventualele fire de păr şi fibre. Rebus şi-a 
amintit din nou de Cyril Colliar. Nu tocmai o victimă tipică. 
Criminalii în serie îi atacau de obicei pe cei slabi şi marginalizaţi. 
O eroare de loc şi de timp? Omul fusese ucis la Edinburgh, dar 
jacheta sa fusese găsită la Auchterarder, exact în momentul 
demarării operaţiunii Sorbus: într-un copac... fâşia de nailon cu 
însemnele CC Rider lăsată într-o poiană. Dacă exista vreo 
legătură cu G8, Rebus era convins că agenţii secreţi aveau să le 
smulgă cazul din mâini. Steelforth nu avea să renunţe. În timp ce 
criminalul îi lua peste picior... 

Lăsând în urmă cărţi de vizită. 

Cineva bătea la uşă. Probabil Siobhan. A stins ţigara, s-a 
ridicat şi a aruncat o privire înjur. Camera nu arăta prea rău: nici 
o cutie goală de bere sau de pizza. Sticla de whisky zăcea lângă 
fotoliu; s-a aplecat, a luat-o de jos şi a aşezat-o pe poliţa 

şemineului. A mutat pe un canal de ştiri şi s-a îndreptat spre uşă. 
A deschis-o şi a recunoscut chipul vizitatorului; stomacul i s-a 
strâns. 

— Ai conştiinţa împăcată, nu-i aşa? a întrebat el, mimând 
indiferența. 

— La fel de pură precum un fulg de nea, Rebus. Dar tu? Tu 
poţi să spui acelaşi lucru? A 

Nu era Siobhan, ci Morris Gerald Cafferty. Imbrăcat într-un 
tricou alb inscripţionat cu sloganul „Să facem din sărăcie istorie”. 
Cu mâinile vârâte în buzunarele pantalonilor. Le-a scos încet şi 
le-a ridicat în aer ca să-i arate lui Rebus că erau goale. Cap de 
mărimea unei bile de bowling, lucios şi aproape chel. Ochi mici, 
adânciţi în orbite. Buze umede. Fără gât. Rebus a dat să îi 
trântească uşa în nas, însă Cafferty l-a oprit. 

— Aşa te porţi cu un vechi amic? 

— Du-te dracului! 

— Cred c-ai ajuns deja acolo înaintea mea - cămaşa asta ai 
luat-o de pe o sperietoare de ciori? 

— Şi pe tine cine te îmbracă - Trinny şi Susannah“%? 

Cafferty a pufnit dispreţuitor. 

— De fapt, le-am cunoscut, la o emisiune matinală... Vezi, nu e 
mai bine aşa? Să stăm la o mică discuţie amicală? 

Rebus a renunţat să mai încerce să închidă uşa. 

— Ce mama naibii cauţi aici, Cafferty? 

Cafferty şi-a examinat palmele, îndepărtând nişte fire 
imaginare de praf. 

— De când locuieşti aici, Rebus? Trebuie să fie vreo treizeci de 
ani. 

— Şi? 

— Ai auzit de expresia „a urca pe scara socială”? 

— Dumnezeule, acum am ajuns şi la Location, Location, 
Location“... 

— N-ai încercat niciodată să-ţi îmbunătăţeşti statutul social. 
Nu pot să pricep de ce. 

— Poate că am să scriu cândva o carte pe tema asta. 


10 Trinny Woodall şi Susannah Constantine - consiliere britanice de 
modă, autoare de articole şi prezentatoare de emisiuni TV de 
specialitate pentru canalele BBC şi ITV. 

11 Reality show difuzat de Channel 4 începând din 2001 în care 
prezentatorii îi ajută pe potenţialii cumpărători să-şi găsească locuinţa 
perfectă. 

Cafferty a rânjit. 

— Mă gândesc să public o continuare în care să prezint mai 
multe dintre „neînţelegerile” noastre. 

— De asta ai venit? Ca să-ţi împrospătezi memoria? 

Cafferty s-a întunecat la faţă. 

— Am venit din cauza băiatului ăla al meu, Cyril. 

— Ce-i cu el? 

— Am auzit că ancheta înaintează şi s-au făcut descoperiri. 
Vreau să aflu despre ce este vorba. 

— Cine ţi-a spus de chestiile astea? 

— Deci e adevărat? 

— Chiar dac-ar fi, doar nu-ţi închipui că m-aş apuca să-ţi 
povestesc. 

Cafferty a scos un mârâit şi-a aruncat braţele în faţă, 
împingându-l pe Rebus în hol, unde acesta s-a izbit de zid. L-a 
înşfăcat din nou, dezgolindu-şi dinţii, dar de data asta Rebus era 
pregătit şi a reuşit să-l prindă de tricou. Cei doi bărbaţi s-au 
luptat, răsucindu-se şi învârtindu-se, înaintând pe hol până când 
au ajuns pe pragul uşii din living. Nici unul nu rostise un cuvânt, 
lăsând ochii, mâinile şi picioarele să vorbească în locul lor. 
Cafferty a aruncat o privire înăuntrul încăperii şi a părut să 
îngheţe brusc. Rebus a reuşit să se elibereze din strânsoare. 

— Doamne Dumnezeule... Cafferty se uita fix la cele două cutii 
aşezate pe canapea - o parte a notelor din ancheta Cyril Colliar 
aduse de Rebus acasă de la secţia din Gayfield Square cu o 
seară înainte. Deasupra mormanului de foi trona una dintre 
fotografiile luate în timpul autopsiei, iar dedesubt, abia vizibilă, o 
fotografie mai veche a lui Cafferty. 

— Ce-i cu toate chestiile astea aici? a întrebat Cafferty 
răsuflând greu. 

— Nu-i treaba ta. 

— Văd că tot mai încerci să dai vina pe mine... 

— Nu la fel de mult ca înainte, a recunoscut Rebus. S-a dus 
spre şemineu şi a luat de pe poliţă sticla de whisky. A ridicat 
paharul de pe podea şi şi-a turnat un strop. 

— Oricum, o să devină curând informaţie publică, a spus, 
făcând apoi o pauză pentru a sorbi. Credem că Cyril Colliar nu e 
singura victimă. 

Cafferty şi-a mijit ochii, încercând să-şi dea seama de 
implicaţiile veştii. 

— Cine sunt ceilalţi? 

Rebus a clătinat încet din cap. 

— Acum pleacă naibii de aici. 

— Pot să ajut, a spus Cafferty. Cunosc multă lume... 

— Nu zău? Numele Trevor Guest îţi sună cunoscut? 

Cafferty s-a gândit câteva clipe înainte de a se da bătut. 

— Dar de Keogh's Garage ai auzit? 

Cafferty şi-a încordat umerii. 

— Pot să aflu o mulţime de lucruri pentru tine, Rebus. Am 
legături în locuri care te-ar înspăimânta. 

— Când vine vorba de tine, totul mă înspăimântă, Cafferty. 
Probabil că mi-e teamă să nu mă contaminez. Cum se face că 
eşti aşa de pornit în privinţa lui Colliar? 

Ochii lui Cafferty s-au abătut spre sticla de whisky. 

— Imi oferi şi mie un pahar? 

Rebus a adus unul din bucătărie. Când s-a întors în living, l-a 
găsit pe Cafferty citind bileţelul de la Mairie. 

— Văd că doamna Henderson ţi-a dat o mână de ajutor, a spus 
Cafferty cu un zâmbet rece. l-am recunoscut scrisul. 

Rebus n-a spus nimic; a turnat puţin whisky în pahar. 

— Prefer whisky-ul single malt, s-a plâns Cafferty adulmecând 
băutura. De ce eşti interesat de Pennen Industries? 

Rebus nu a răspuns. 

— Te-am întrebat de Cyril Colliar. Cafferty a dat să se aşeze. 
Stai în picioare, i-a ordonat Rebus. N-o să faci prea mulţi purici 
pe-aici. 

Cafferty a dat băutura pe gât şi a pus paharul pe masă. 

— Nu de dragul lui Cyril mă dau eu de ceasul morţii, a admis 
el, dar când se întâmplă asemenea lucruri... încep să circule 
zvonuri. Zvonuri cum că există cineva care poartă cuiva pică. 
Chestia asta nu face bine la afaceri. După cum ştii şi tu foarte 
bine, Rebus, în trecut mi-am făcut suficienţi duşmani... 

— Ciudat, s-au cam dat la fund în ultima vreme. 

— Sunt destui şacali care vor o parte din pradă... din prada 
mea, a adăugat Cafferty, împungându-şi pieptul cu degetul. 

— Ai început să îmbătrâneşti, Cafferty. 

— La fel şi tu. Numai că în meseria mea nu se oferă pachete 
sociale când ieşi la pensie. 

— Şi între timp şacalii devin tot mai tineri şi mai înfometați? şi- 
a dat Rebus cu părerea. lar tu trebuie să dovedeşti că deţii în 
continuare controlul. 

— Niciodată n-am dat înapoi, Rebus. Şi nici nu o s-o fac 

vreodată. 

— Totul va ieşi curând la lumină. Dacă nu ai nici o legătură cu 
celelalte victime, atunci nu există motive pentru ca moartea lui 
Colliar să fie considerată o vendetă. 

— Dar între timp... 

— Ce vrei să spui? 

Cafferty i-a făcut cu ochiul. 

— Keogh's Garage şi Trevor Guest. 

— Lasă-ne pe noi să ne ocupăm de asta, Cafferty. 

— ŞI, cine ştie, Rebus, poate că o să-ncerc să aflu câte ceva şi 
despre Pennen Industries. Cafferty a pornit spre uşă. Mersi 
pentru băutură şi pentru micul nostru exerciţiu fizic. Acum cred 
c-o să mă aşez şi eu în coada marşului. Sărăcia a fost 
dintotdeauna o preocupare majoră pentru mine. S-a oprit în hol, 
aruncând o privire înjur. Totuşi nu pot să nu-ți spun: în viaţa mea 
n-am văzut ceva mai urât, a adăugat, îndreptându-se spre scară. 

ONARABILUL GORDON BROWN MEMBRU AL PARLAMENTULUI, 
ministru de finanţe, îşi începuse deja discursul în clipa când 
Siobhan a intrat în sală. Auditoriul, format din nouă sute de 
oameni, se strânsese în Marea Aulă din vârful Colinei. Ultima 
oară când Siobhan fusese aici, locul servea drept sediu provizoriu 
al Parlamentului Scoţian, numai că Parlamentul îşi avea acum 
propria incintă spațioasă, vizavi de reşedinţa reginei de pe 
Holyrood, lăsând din nou Marea Aulă în proprietatea exclusivă a 
Bisericii Scoției, cea care, alături de organizaţia filantropică 
Christian Aid, organizase evenimentul din seara aceea. 

Siobhan se afla acolo pentru o întâlnire cu comisarul-şef al 
poliţiei din Edinburgh, James Corbyn. Corbyn îşi preluase 
îndatoririle de numai un an, înlocuindu-l pe sir David Strathern. 
Numirea sa provocase câteva murmure dezaprobatoare. Corbyn 
era englez, un „funcţionar cu mânecuţe” şi în plus, „mult prea 
tânăr”. Se dovedise însă a fi un poliţist energic, care făcea 
frecvent vizite în prima linie. Stătea aşezat la câteva rânduri în 
spatele primului şir de scaune, în uniformă, cu şapca odihnindu- 
se în poală. Siobhan ştia că este aşteptată, aşa că s-a mulţumit 
să îşi găsească un loc în apropierea uşilor şi să-l asculte pe 
ministru rostindu-şi promisiunile şi angajamentele. In momentul 

în care acesta a anunţat că datoriile celor mai sărace treizeci şi 
opt de state africane aveau să fie şterse, publicul a izbucnit 
spontan în aplauze. Insă după ce acestea s-au mai potolit, 
Siobhan a auzit o voce care îşi exprima dezacordul. Un 
protestatar solitar se ridicase în picioare. Era îmbrăcat în kilt, pe 
care l-a ridicat, dând la iveală faţa lui Tony Blair imprimată pe 
partea din faţă a chiloţilor. Organizatorii s-au mişcat iute, 
beneficiind şi de ajutorul celor aflaţi în jurul individului. În timp ce 
era scos pe uşă, au răsunat din nou aplauze, de data asta pentru 
eficienţa organizatorilor. Ministrul, care se prefăcuse ocupat cu 
aranjarea în ordine a notiţelor şi-a reluat discursul. 

Incidentul s-a dovedit însă util pentru James Corbyn, care s-a 
putut strecura afară. Siobhan l-a urmat pe hol şi s-a prezentat. 
Nici urmă de protestatar sau de cei care îl săltaseră pe individ, 
doar câţiva funcţionari care se plimbau de colo-colo, aşteptând 
ca şeful să-şi termine cuvântarea. Cărau cu ei mape cu 
documente şi telefoane mobile şi păreau cu toţii epuizați de 
evenimentele de peste zi. 

— Inspectorul-şef Macrae m-a informat că avem o problemă, a 
spus Corbyn. Fără introduceri dulcege, direct în miezul 
problemei. Era un bărbat cu puţin trecut de patruzeci de ani, cu 
păr negru despărţit de o cărare în partea dreaptă. Solid, cu puţin 
peste un metru optzeci înălţime. Avea pe obrazul stâng o aluniţă 
mare la care Siobhan fusese avertizată să nu se zgâiască. 

„Al naibii de greu să i te uiţi în ochi, o prevenise Macrae, când 
ai tot timpul chestia aia mare în raza ta vizuală...” 

— S-ar părea că avem de-a face cu trei victime, a spus ea 
acum. 

— Şi crimele au fost comise chiar lângă locul unde se 
desfăşoară reuniunea G8? a lătrat Corbyn. 

— Nu tocmai, domnule. Nu cred că vom găsi cadavre acolo, 
doar probe. 

— Vor pleca de la Gleneagles vineri. Până atunci vom trage de 
timp cu ancheta. 

— Pe de altă parte, a intervenit Siobhan, liderii nu vor sosi 
decât miercuri. Ceea ce înseamnă trei zile întregi la dispoziţia 
noastră... 

— Ce propui? 

— Să ne comportăm cu maximă discreţie, dar să şi înaintăm 
cu investigația cât mai mult cu putinţă; până atunci, criminaliştii 
vor putea să termine examinarea probelor. Singura noastră 

victimă este un fost puşcăriaş din Edinburgh, deci nu avem de ce 
să facem valuri şi să deranjăm VIP-urile. 

Corbyn a studiat-o cu atenţie. 

— Ai grad de sergent, dacă am înţeles eu bine. 

Siobhan a încuviinţat dând din cap. 

— Cam tânără ca să te afli la conducerea unei astfel de 
anchete. Nici o notă de critică în glasul său; era doar o 
constatare. 

— Un inspector de la secţia noastră mă ajută, domnule. Noi 
suntem cei care ne-am ocupat iniţial de cazul în care a fost 
condamnat individul despre care v-am vorbit. 

— De câte ajutoare ai nevoie? 

— Nu ştiu de câte vă puteţi lipsi, domnule. 

Corbyn a zâmbit. 

— E o perioadă dificilă, sergent Clarke. 

— Inţeleg asta. 

— Sunt convins că da. Şi acest inspector al tău... e un om de 
încredere? 

Siobhan a dat din cap, păstrând contactul vizual cu 
interlocutorul. Şi gândindu-se: Poate că e venit de prea puțin 
timp ca să fi auzit de John Rebus. 

— Nu te deranjează să lucrezi într-o zi de duminică? a întrebat 
bărbatul. 

— Nu, domnule, câtuşi de puţin. Deşi nu ştiu cât de încântați 
sunt criminaliştii... 

— Mda, ar trebui să pun o vorbă bună, asta ar trebui să-ţi fie 
de ajutor. A privit-o meditativ. Marşul de protest a trecut fără 
incidente... poate că totul se va dovedi mai uşor decât ne-am 
închipuit noi. 

— Da, domnule. 

Privirea bărbatului s-a focalizat din nou asupra ei. 

— Ai accent englezesc, a remarcat el. 

— Aşa e, domnule. 

— Ai avut probleme din cauza asta? 

— Am fost luată peste picior de câteva ori, atâta tot... 

Corbyn a dat încet din cap. 

— Foarte bine. Şi-a îndreptat spatele. Vezi ce poţi face până 
miercuri. Dacă ai probleme, anunţă-mă. Insă încearcă să nu calci 
pe nimeni pe bătături, a adăugat, aruncând o privire în direcţia 
funcţionarilor de pe hol. 

— La S012 e un ofiţer pe nume Steelforth, domnule. Care ar 

putea ridica nişte obiecţii. 

Corbyn s-a uitat la ceas. 

— Indrumă-l spre biroul meu. Şi-a fixat chipiul cu şiret pe cap. 
Trebuie să plec. Sper că înţelegi ce răspundere enormă...? 

— Da, domnule. 

— Transmite-i asta şi colegului tău. 

— Da, domnule. Sunt sigură că înţelege situaţia. 

Bărbatul a întins mâna. 

— Atunci e-n regulă. Să batem palma, sergent Clarke. 

Şi-au strâns mâinile. 


Jurnalul de ştiri transmis la radio cuprindea un raport asupra 
marşului de protest, iar într-un postscript, moartea ministrului 
dezvoltării globale, Ben Webster, era tratată drept „un tragic 
accident”. Ştirea principală se referea la concertele din Hyde 
Park. Siobhan auzise destule plângeri din partea oamenilor 
adunaţi la The Meadows. Se temeau că vedetele pop aveau să 
treacă în prim-plan. 

— Lumina reflectoarelor şi creşterea volumului vânzărilor, 
asta-i tot ce îi interesează, spusese un bărbat. Nişte ticăloşi 
aroganti... 

Cea mai recentă estimare privind numărul participanților la 
marş se ridica la două sute douăzeci şi cinci de mii de oameni. 
Siobhan nu ştia câți asistaseră la concertele din Londra, dar se 
îndoia că jumătate dintre ei fuseseră acolo. Străzile erau pline de 
maşini şi trecători. O mulțime de autocare se îndreptau spre 
sudul oraşului. In vitrinele unora dintre magazinele şi 
restaurantele pe lângă care a trecut fuseseră atârnate afişe: 
„Sprijinim Mişcarea «Să facem din sărăcie istorie»”... „Nu folosim 
decât produse Fair trade”... „Mic retailer local”... „Protestatarii 
sunt bine-veniţi”. Erau şi graffiti: simboluri anarhiste şi mesaje 
care îndemnau trecătorii să „acţioneze, să facă propagandă, să 
demonstreze”. Pe unul scria: „Roma nu a fost jefuită într-o 
singură zi.” Siobhan spera ca optimismul comisarului-şef să se 
adeverească, dar până acolo mai era cale lungă... 

In faţa taberei din Niddrie erau parcate autobuze. Satul de 
corturi se extinsese între timp. De serviciu era acelaşi individ ca 
în seara precedentă. Siobhan l-a întrebat cum îl cheamă. 

— Bobby Greig. 

— Bobby, eu sunt Siobhan. Pare o zi agitată pe-aici. 

Bărbatul a ridicat din umeri. 

— Câteva mii de oameni. Presupun că mai mult de-atât n-or să 
se adune. 

— Pari cam dezamăgit. 

— Consiliul municipal a cheltuit un milion cu amenajarea - cu 
banii ăştia ar fi putut să le asigure tuturor câte o cameră la hotel, 
ca să nu mai vorbim de un camping în sălbăticie. A arătat cu 
capul spre maşina pe care ea tocmai o încuiase. Văd că ai făcut 
rost de un înlocuitor. 

— Am împrumutat-o de la secţia de pe St. Leonard Street. Ai 
mai avut necazuri cu localnicii? 

— Nu, s-au purtat frumos, a răspuns bărbatul. Deşi acum, că s- 
a întunecat... e ora la care ies la joacă. Ştii cum mă simt aici? a 
întrebat scanând din ochi complexul. Ca într-unul dintre filmele 
alea cu zombi... 

Siobhan l-a liniştit cu un zâmbet. 

— Ai rămas ultima speranţă a lumii noastre, Bobby. Chestia 
asta ar trebui să te flateze. 

— Schimbul meu se termină la miezul nopţii, a strigat Bobby în 
timp ce ea îşi croia drum spre cortul părinţilor. 

Nu se afla nimeni prin preajmă. Siobhan a tras fermoarul 
cortului şi a aruncat o privire înăuntru. Masa şi scaunele pliante 
fuseseră strânse, iar sacii de dormit rulaţi strâns. A rupt o foaie 
de hârtie din carnet şi le-a lăsat un mesaj. Nici un semn de viaţă 
în corturile învecinate; Siobhan s-a întrebat dacă mama şi tatăl ei 
nu ieşiseră în oraş la un pahar în compania lui Santal. 

Santal: ultima dată o zărise la demonstraţia din Buccleuth 
Place. Ceea ce însemna că tânăra putea fi o pacoste... sau, 
dimpotrivă, că putea da de necaz. 

Hei. Fă bine şi vino-ți în fire, fato. Ţi-e teamă ca părinții tăi 
stângişti, mereu în ton cu moda, să nu o ia pe căi greşite. 

S-a dojenit singură şi s-a decis să-şi omoare timpul făcând o 
plimbare prin tabără. Puţine schimbări faţă de noaptea 
precedentă: zdrăngănit de chitară, cântăreţi stând în cerc cu 
picioarele încrucişate, copii jucându-se cu picioarele goale prin 
iarbă, mâncare ieftină distribuită în cortul cel mare. Nou-veniţilor, 
obosiţi după marş, li se înmânau brățări elastice şi li se arăta 
unde să îşi ridice corturile. Pe cer se mai zărea o rază de lumină, 
iar Arthur's Seat se profila ciudat în apropiere. S-a gândit că ar fi 
putut să urce dealul a doua zi, să îşi rezerve o oră. Priveliştea 
care se vedea de sus o încânta întotdeauna... asta dacă avea să 
îşi permită atâta timp numai pentru ea. Ştia că trebuia să-l sune 


89 


pe Rebus, să-l informeze asupra situaţiei. Inspectorul era 
probabil tot acasă, în faţa televizorului. Avea suficient timp la 
dispoziţie ca să-i dea veştile. 

— E sâmbătă seara, a spus Bobby Greig. Se apropiase şi 
stătea acum chiar în spatele ei, ţinând în mâini o lanternă şi un 
emiţător radio. Ar trebui să fii în altă parte, să te distrezi. 

— Se pare că de asta se ocupă prietenii mei, a răspuns 
Siobhan arătând cu capul în direcţia cortului părinţilor. 

— O să merg şi eu la un pahar, după ce îmi termin schimbul, a 
aruncat el nada. 

— Mâine am de lucru. 

— Sper să fii plătită pentru orele suplimentare. 

— Mersi de invitaţie... poate altă dată. 

Bărbatul a ridicat din umeri. 

— Bun, o să mă străduiesc să nu mă simt respins. 
Radioemiţătorul său a prins viaţă cu un sâsâit. L-a duse la buze. 
Repetă, Turnule. 

— Au revenit, s-a auzit, distorsionată, vocea. 

Siobhan s-a uitat spre gard; n-a desluşit nimic în întuneric. A 
pornit în urma lui Bobby Greig, către poartă. Da: erau vreo 
doisprezece, cu glugile pe cap şi ochii umbriţi de cozoroacele 
şepcilor de baseball. Nici urmă de arme, cu excepţia unei mici 
sticle cu băutură ieftină pe care o treceau de la unul la altul. 
Şase oameni de la pază se strânseseră în spatele porții, 
aşteptând ca Greig să le dea semnalul. Banda de dincolo de gard 
începuse să gesticuleze: Hai ieşiţi, să vedem de ce sunteți în 
stare. Greig s-a uitat la ei, părând plictisit de spectacol. 

— Să cerem întăriri? a întrebat unul dintre oamenii de la pază. 

— Nu văd nici o armă, a răspuns Greig. Cred că putem să ne 
descurcăm şi singuri. 

Banda se apropia, înaintând cu paşi fermi spre gard. Siobhan l- 
a recunoscut pe individul din mijloc drept liderul care se afirmase 
ca atare în seara de vineri. Mecanicul de la atelierul auto 
recomandat de Rebus o informase că reparaţiile aveau să o 
coste circa şase sute de lire. Ea îl întrebase dacă auzise de 
Keogh's Garage, dar omul clătinase din cap. 

— Poţi să te interesezi? 

Mecanicul îi promisese s-o ajute, apoi îi ceruse un acont. 

O sută de lire îşi luaseră zborul, într-o clipită, din contul ei 
bancar. Aveau să urmeze alte cinci, iar vinovaţii se aflau acum în 
faţa ei, la mai puţin de şapte metri distanţă. Ce bine ar fi fost 

dacă ar fi avut şi ea o cameră video, ca Santal... să le facă nişte 
fotografii şi să le ducă la criminalistică, la Craigmillar, pentru a fi 
identificaţi. Trebuia să existe totuşi nişte camere de 
supraveghere în zonă. Da, poate că ar fi putut să... 

Sigur că ar fi putut. Dar ştia că n-ar fi făcut-o. 

— Haide, plecaţi, striga acum Bobby Greig pe un ton ferm. 

— Niddrie e al nostru, a scuipat parcă vorbele liderul. Vo; 
sunteţi cei care ar trebui să daţi înapoi. 

— Ai dreptate, dar nu putem. 

— Te dai mare şi tare, este? Să faci pe babysitterul pentru 
nişte ţigani împuţiţi... 

— Nişte scursuri de hipioţi, a adăugat unul dintre acoliţii 
tânărului. 

— Mersi de opinie, s-a mărginit Bobbie Greig să spună. 

Liderul a scos un râset ca un lătrat; un membru al bandei a 
scuipat spre gard. Urmat de un altul. 

— Am putea să-i reținem, Bobby, a propus un om de la pază. 

— Nu e cazul. 

— Ticălos gras ce eşti! l-a întărâtat liderul. 

— Ticălos gras şi poponar! a adăugat unul dintre locotenenţii 
săi. 

— Pedofilule! 

— Beţivule! 

— Chelios holbat, lingău... 

Ochii lui Greig erau pironiţi acum asupra lui Siobhan. Bărbatul 
părea că încearcă să se decidă ce să facă. Ea a clătinat încet din 
cap. Nu îi lăsa să câştige. 

— Boschetarule! 

— Bărbosule! 

— Nenorocit umflat ce eşti! 

Bobby Greig şi-a întors privirea spre omul de la pază cel mai 
apropiat şi a dat uşor din cap. 

— La semnalul meu, a spus el încet. 

— Nu te obosi, Bobby. Omul a făcut un salt înainte, urmat 
imediat de colegii săi. Membrii bandei s-au împrăştiat, dar s-au 
regrupat de cealaltă parte a drumului. 

— Să vă vedem de ce sunteţi în stare! 

— La dispoziţia voastră! 

— Vreţi să puneţi laba pe noi? Aici suntem! 

Siobhan şi-a dat seama ce urmărea banda. Voiau ca oamenii 
de la pază să-i fugărească până spre labirintul de străduţe din 


91 


apropiere. Să-i atragă într-un război de gherilă în care 
cunoaşterea locurilor putea prevala asupra puterii armelor de 
foc. Arme - dinainte pregătite sau improvizate - ar fi putut să îi 
întâmpine acolo. O armată mai numeroasă putea sta ascunsă în 
spatele gardului viu şi mai jos, în împrejmuirile umbrite. lar între 
timp tabăra avea să fie lăsată nepăzită... 

Fără să ezite, Bobby a sunat pe mobil: 

— Avem nevoie de întăriri. A dat pe scurt detalii despre locul 
unde se afla. 

In două-trei minute aveau să sosească. Secţia de poliţie 
Craigmillar nu era departe. Liderul bandei se dădea acum în 
spectacol, aplecându-se şi arătându-i fundul lui Bobby Greig. 
Unul dintre oamenii lui Greig a acceptat provocarea insultătoare 
în numele şefului său şi a fugit spre lider, care a făcut exact ceea 
ce se temuse Siobhan: a părut că se retrage şi mai mult. 

Spre inima cartierului de locuinţe. 

— Aveţi grijă! a strigat ea, dar nimeni nu stătea s-o asculte. S- 
a întors şi a sesizat că o parte dintre demonstranţii veniţi cu 
cortul urmăreau scena. Poliţia va fi aici într-un minut, i-a asigurat 
ea. 

— Nişte porci, a rostit un demonstrant, vădit dezgustat. 

Siobhan a ieşit în goană în drum. Banda se împrăştiase de 
acum de-a binelea, cel puţin la prima vedere. A luat-o pe urmele 
lui Bobby Greig, mergând pe o potecă şi dând într-o fundătură. 
Blocuri joase de jur-împrejur, unele dintre cele mai urâte străzi 
vechi rămase în picioare. Scheletul unei biciclete fusese 
abandonat pe trotuar. Un coş de cumpărături cu roţi de la un 
supermarket zăcea pe bordură. Umbre, târşâituri şi urlete. 
Zgomot de sticlă spartă. Dacă încăierarea începuse deja, ea, 
una, nu avea cum să vadă. Grădinile din spate constituiau 
terenul de luptă. Şi scările blocurilor. Câteva feţe iţite la ferestre, 
retrăgându-se apoi brusc, înlocuite de licărul rece albăstrui al 
televizoarelor. Siobhan a continuat să înainteze, uitându-se în 
stânga şi în dreapta. Şi întrebându-se cum ar fi reacţionat Greig 
dacă ea nu s-ar fi aflat acolo, martoră la provocările bandei. 
Naiba să-i ia pe bărbați, cu tendința aia a lor de a se da macho 
cu tot... 

__ Capătul străzii: tot nimic. A cotit la stânga, apoi la dreapta. 
Intr-una din curţile caselor, o maşină stătea ridicată pe butuci. 
De pe un stâlp de felinar fusese îndepărtat capacul lămpii şi 
tăiate firele. Locul arăta ca un nenorocit de labirint şi cum se 

făcea că nu auzea încă sirenele? Acum nu se mai auzeau nici 
strigăte, în afara unor strigăte care răzbătea dintr-un 
apartament. Un puşti de zece sau unsprezece ani s-a îndreptat 
spre ea pe un skateboard, studiind-o. Şi-a zis că dacă făcea la 
stânga, se întorcea pe şosea. Dar a nimerit într-o altă fundătură 
şi a înjurat printre dinţi - nu se zărea nici măcar o străduţă. S-a 
gândit că era mai bine să treacă de blocurile de la marginea 
cartierului şi apoi să sară gardul. Incă un bloc şi avea să revină 
de unde plecase. 

Poate. 

— Ce-o fi o fi, a spus, păşind pe dalele sparte. Dincolo de şirul 
de blocuri nu mai era aproape nimic: buruieni şi iarbă înaltă până 
la glezne şi resturile contorsionate ale unui uscător de rufe. 
Gardul era rupt şi uşor de sărit pentru a ajunge la următorul şir 
de grădini din spatele caselor. 

— Ala era răsadul meu de flori, s-a auzit un glas lamentându- 
se în bătaie de joc. Siobhan a privit în jur. Şi s-a pomenit uitându- 
se în ochii de un albastru lăptos ai şefului bandei. 

— Bună bucăţică, a zis tânărul măsurând-o din cap până în 
picioare. 

— Nu crezi că ai deja destule necazuri? a întrebat ea. 

— Ce necazuri? 

— Maşina pe care aţi distrus-o aseară era a mea. 

— Habar n-am despre ce vorbeşti. Tânărul a făcut un pas 
înainte. Două siluete au apărut în spatele său, flancându-l. 

— Cel mai bun lucru pe care ai putea să-l faci acum ar fi să 
pleci, l-a avertizat Siobhan. Răspunsul: un hohot de râs înfundat. 

— Sunt de la CID, a spus ea, sperând ca vocea să nu îi trădeze 
spaima. Dacă se întâmplă ceva, te aşteaptă închisoarea pe viaţă. 

— Şi atunci de ce tremuri ca varga? 

Siobhan nu s-a clintit, nu s-a retras nici un centimetru. Stăteau 
acum ochi în ochi. Atât de aproape că ar fi putut să-l lovească în 
vintre cu genunchiul. A simţit cum îşi recapătă încrederea. 

— Pleacă, i-a cerut pe un ton calm. 

— Poate că n-am chef. 

— Sau poate că ai, s-a auzit o voce adâncă, bubuitoare. 

Siobhan s-a răsucit pe călcâie şi s-a uitat în spate. Era 
consilierul Tench. Stătea cu mâinile încleştate, cu picioarele puţin 
depărtate. Blocându-i aproape complet vederea. 

— Chestia asta n-are nimic de-a face cu tine, s-a plâns liderul 
bandei, arătând cu degetul în direcţia lui Tench. 


93 


— Tot ce se petrece aici are ceva de-a face cu mine. Şi cei 
care mă cunosc ştiu asta. Acum, faceţi bine şi vă întoarceţi în 
găurile voastre de şobolani şi-o să dăm uitării toată povestea. 

— Se crede mare şef, a surâs batjocoritor un membru al 
bandei. 

— In universul meu nu există decât un „şef”, fiule şi ăla e 
acolo, sus, a gesticulat Tench spre cer. 

— Vise, predicatorule, vise, a spus liderul. Dar s-a întors şi s-a 
îndepărtat, înghiţit instantaneu de beznă, cu locotenenţii pe 
urmele sale. 

Tench şi-a descleştat mâinile şi şi-a relaxat umerii. 

— Chestia asta ar fi putut să se sfârşească prost, a spus el. 

— Mda, l-a aprobat Siobhan. Apoi s-a prezentat. Bărbatul a dat 
din cap. 

— Mi-am zis eu aseară - fătuca asta arată ca o polițistă. 

— Se pare că v-aţi făcut o datorie din a reinstaura pacea. 

Bărbatul s-a strâmbat, ca pentru a-şi intra în rol. 

— Pe aici e de obicei linişte noaptea. Doar c-ai ales tu o 
săptămână nepotrivită pentru vizite. Se auzea o sirenă de poliţie 
apropiindu-se. Aha, ai chemat în ajutor cavaleria? a întrebat, 
conducând-o înapoi în tabără. 

Pe maşina lui Siobhan - cea închiriată de pe Leonard Street - 
cineva scrisese NYT cu spray-ul. 

— Asta întrece orice glumă şi-a spus Siobhan printre dinţii 
încleştaţi. l-a cerut lui Tench numele membrilor bandei. 

— Nu dau nume, a spus bărbatul. 

— Dar îi cunoaşteţi. 

— Şi ce importanţă are? 

Siobhan s-a întors spre agenţii în uniformă de la secţia 
Craigmillar şi le-a dat descrierea liderului bandei, înălţime, haine, 
culoarea ochilor. Ei au clătinat din cap. 

— Tabăra n-a fost distrusă, a afirmat unul dintre ei. Asta e tot 
ce contează. Tonul lui spunea totul - ea era cea care îi chemase, 
într-un loc unde nu aveau nimic de văzut sau de făcut. Câteva 
înjurături şi nişte (presupuse) schimburi de pumni. Nici unul 
dintre oamenii de la pază nu fusese rănit. Dimpotrivă, păreau cu 
toţii exaltaţi, adevăraţi fraţi de arme. Nici o ameninţare reală la 
adresa demonstranţilor din tabără şi nici o stricăciune de 
raportat - în afara maşinii ei. 

Ceea ce echivala cu a umbla după potcoave de cai morţi. 

Tench se plimba printre corturi, prezentându-se şi strângând 

mâini, mângâind copiii pe cap şi acceptând un pahar de ceai de 
plante. Bobby Greig îşi îngrijea încheieturile învineţite, deşi, 
potrivit unuia dintre oamenii săi, singurul contact pe care îl 
avusese fusese cu un perete. 

— Chestiile astea te mai scot din plictiseală, este? i-a spus el 
lui Siobhan. 

Ea nu a răspuns. S-a dus spre cortul cel mare, unde cineva i-a 
turnat o cană de ceai de muşeţel. Era afară, suflând în ceai, când 
a văzut că lângă Tench se înființase cineva înarmat cu un 
reportofon. A recunoscut-o pe ziaristă, fusese amica lui Rebus... 
Mairie Hederson, da, aşa o chema. Siobhan s-a apropiat şi l-a 
auzit pe Tench vorbind despre cartierul Niddrie. 

— Toate bune şi frumoase cu reuniunea asta G8, însă 
executivul ar face bine să stea mai mult cu ochii pe ce se 
întâmplă acasă. Copiii ăştia n-au nici un fel de viitor. Investiţii, 
infrastructură, industrie - ceea ce ne trebuie nouă este 
reconstrucţia unei comunităţi zgâlţâite din temelii. E o 
nenorocire, dar lucrurile pot fi îndreptate. Cu puţin ajutor, aceşti 
copii vor avea ceva de care să fie mândri, ceva care să le dea de 
lucru, să-i facă productivi. După cum zice sloganul, e bine şi la 
modă să gândeşti global, însă în practică trebuie să acţionezi 
local. Mulţumesc foarte mult. 

Apoi a pornit din nou să se plimbe, să strângă alte mâini, să 
mângâie alţi copii pe creştet. Reportera o zărise pe Siobhan şi se 
repezise spre ea, cu reportofonul în mână. 

— Nu doriţi să ne oferiţi şi punctul de vedere al poliţiei, 
sergent Clarke? 

— Nu. 

— Din câte am auzit, veniţi aici pentru a doua seară la rând. 
Ce anume v-a atras? 

— N-am nici un chef să comentez, Mairie. Spune-mi, chiar ai 
de gând să scrii un reportaj despre povestea asta? a adăugat 
după o pauză. 

— Mapamondul e cu ochii pe noi, a răspuns Mairie. A închis 
reportofonul. Spune-i lui John că sper că a primit pachetul. 

— Ce pachet? 

— Pachetul cu documente despre Pennen Industries şi Ben 
Webster. Deşi nu pot să-mi dau seama la ce i-ar putea folosi. 

— O să găsească el ceva. 

Mairie a dat din cap. 

— Nu pot decât să sper că n-o să uite că l-am ajutat. S-a uitat 

la cana din mâna lui Siobhan. Ăla e ceai? Abia îmi mai trag 
sufletul. 

— De acolo, a spus Siobhan, arătând cu capul în direcţia 
cortului. Deşi e cam slab. Spune-le să îţi prepare unul mai tare. 

— Mersi, a zis reportera, îndepărtându-se. 

— Cu plăcere, a spus Siobhan încet, vărsând conţinutul cănii 
pe jos. 


S-a vorbit despre concertele „Live 8” la jurnalul de noapte. Nu 
numai despre cel de la Londra, ci şi cel din Philadelphia, Eden 
Project“? şi din alte părţi. Văzând cifrele afişate, de sute de 
milioane de participanţi, Rebus s-a gândit, îngrijorat, că oamenii 
aceia aveau să fie nevoiţi să petreacă noaptea afară. 

— Ttt, a spus, sorbind resturile din ultima cutie de bere. Pe 
ecran se succedau acum scene filmate la marşul „Să facem din 
sărăcie istorie”; apăruse şi o celebritate care afirma zgomotos că 
simţise pur şi simplu nevoia „de a se afla aici şi acum pentru a 
face istorie, ajutând ca sărăcia să devină un lucru de domeniul 
trecutului”. Rebus a trecut pe Channel 5 - Lege şi ordine - 
Brigada Specială. N-a înţeles titlul: oare fiecare victimă nu era, în 
felul ei, specială? Şi-a amintit însă de Cyril Colliar şi şi-a răspuns 
singur: „nu”. 

Cyril Colliar, gorila Marelui Ger Cafferty. Omul care păruse 
iniţial ţinta unei crime la comandă, dar care acum aproape sigur 
nu mai putea fi considerat aşa. Omul care se aflase la locul 
nepotrivit la momentul nepotrivit. 

Trevor Guest... deocamdată doar o bucată de plastic, însă 
codurile de bare aveau să îi dezvăluie identitatea. Rebus căutase 
în cartea de telefon numele Guest şi găsise aproape douăzeci de 
persoane. Sunase la jumătate din de, îi răspunseseră numai 
patru - şi nici una nu auzise de Trevor. 

Keogh's Garage... In cartea de telefon a Edinburghului figurau 
vreo doisprezece oameni cu acest nume, dar Rebus renunţase la 
ideea că toate cele trei victime nu puteau fi decât din oraş. Dacă 
trasai un cerc suficient de mare împrejurul orăşelului 
Auchterarder, puteai include în interiorul circumferinței lui nu 
numai Edinburghul, ci şi Dundee şi Stirling şi, de ce nu, Glasgow 


42 Obiectiv turistic din regiunea Cornwall, Regatul Unit, un complex 
destinat studierii mediului natural care cuprinde grădini de plante şi 
arbuşti, cea mai mare seră din lume etc. şi unde au loc frecvent şi 
concerte. 

sau Aberdeen. Victimele puteau proveni de oriunde. Până luni nu 
putea face nimic. 

Nimic decât să stea şi să mediteze, dând pe gât bere după 
bere şi ieşind la magazinul din colţ pentru o cină semipreparată, 
încălzită apoi la microunde, formată din cârnaţi de Lancashire cu 
sos de ceapă şi piure cu parmezan. Plus alte patru beri. Oamenii 
care stăteau la coadă să plătească i-au zâmbit. Purtau în 
continuare tricourile albe de la marş. Şi discutau între ei despre 
acea „după-amiază uluitoare”. 

Rebus dăduse din cap aprobator. 

O autopsie a unui membru al Parlamentului. Trei victime şi un 
criminal rămas anonim. 

Cumva, „uluitor” era chiar prea puţin spus. 

PARIEA A DOUA 


Dans cu diavolul 


Duminică, 3 iulie 


6 


— PRI URMARE CUM ŢI SA PĂRUT CEI DE LA THE WHO? a 
întrebat Siobhan. Dimineaţa de duminică era pe sfârşite şi îl 
invitase pe Rebus la brunch. Contribuţia lui Rebus: o pungă cu 
nişte cârnaţi şi patru chifle. Pe care ea le dăduse deoparte şi 
făcuse în schimb ouă jumări, adăugând şi câte o felie de somon 
afumat şi câteva capere. 

— The Who au cântat bine, a răspuns Rebus, folosindu-şi 
furculiţa pentru a împinge caperele spre marginea farfuriei. 

— Ar trebui să guşti, îl admonestase ea. 

Rebus a strâmbat din nas şi a ignorat sfatul. 

— Şi Pink Floyd au fost buni, a completat el. Nici o distonanţă 
majoră. Stăteau faţă în faţă, la mica masă pliantă din living. 
Siobhan locuia într-un apartament situat imediat la ieşirea de pe 
Broughton Street, la numai cinci minute de mers pe jos de 
Gayfield Square. Dar tu ce-ai făcut? a întrebat el privind înjur. Din 
câte se pare, nu ţi-ai făcut de cap azi-noapte. 

— Nu prea am avut ocazia. A zâmbit gânditoare şi i-a povestit 
ce se petrecuse la Niddrie. 

— Ai avut noroc că ai scăpat teafără, a comentat Rebus. 

— Amica ta Mairie era şi ea pe acolo, se documenta pentru un 
articol despre consilierul Tench. Mi-a spus ceva despre nişte 

documente pe care ţi le-a trimis. 

— Richard Pennen şi Beb Webster, a confirmat el. 

— Şi încotro se îndreaptă ancheta? 

— Tot înainte, Shiv. Am sunat şi la câteva persoane cu numele 
Guest şi Keogh - fără rezultat. E ca şi cum aş alerga după cai 
verzi pe pereţi. Şi-a curăţat farfuria, lăsând caperele deoparte şi 
s-a rezemat de spetează. Avea chef de o ţigară, dar ştia că 
trebuia s-o aştepte pe Siobhan să termine de mâncat. A şi am 
avut şi eu o întâlnire interesantă. 

l-a povestit despre Cafferty în timp Siobhan îşi golea farfuria. 

— Cafferty e ultimul lucru de care avem nevoie acum, a spus 
ea ridicându-se în picioare. Rebus a dat să se ofere să strângă 
masa, dar ea a arătat spre fereastră. Zâmbind, Rebus s-a 
îndreptat într-acolo şi a deschis-o. Aerul răcoros a pătruns în 
cameră şi el s-a aplecat peste pervaz. A suflat fumul pe geam, 
ţinând între pufăituri ţigara afară. 

Regulile impuse de Siobhan. 

— Mai vrei cafea? a strigat ea. 

— Ar mai merge una, a răspuns. 

Siobhan a intrat din bucătărie în living cu cafea proaspăt 
preparată. 

— Mai e programat un marş astăzi, a spus ea. „Opriţi Coaliția 
de Război.” 

— Cam târziu pentru asta - părerea mea. 

— Plus „Alternativele G8”... George Galloway* o să ţină un 
discurs. 

Rebus a pufnit şi şi-a stins ţigara de pervazul ferestrei. 
Siobhan curăţase masa şi aşezase pe ea una dintre cutiile pe 
care le adusese Rebus. 

Cazul Cyril Colliar. 

James Corbyn îi convinsese pe cei de la criminalistică să 
alcătuiască o echipă după ce se oferise să dubleze plata orelor 
suplimentare. Se aflau acum în drum spre Clootie Well. Siobhan îi 
prevenise să nu facă valuri. 

— Nu vrem să ni-i ridicăm în cap pe cei de la poliţia locală. 

La aflarea veştii că echipa de criminalişti din Stirling periase 
exact aceeaşi zonă cu două zile înainte, unul dintre criminaliştii 
din Edinburgh începuse să chicotească. 

— Atunci să-i lăsăm pe adulţi să preia cazul, fusese 


43 Politician britanic (n. 1954), parlamentar din partea Partidului 
Laburist. 

comentariul său. 

Siobhan nu era prea optimistă. Chiar şi aşa, tot ceea ce 
reuşise echipa să facă în ziua de vineri fusese să prevaleze probe 
de la unul din locurile crimei. Indiciile găsite sugerau că mai 
avuseseră loc încă două. Ceea ce confirma necesitatea unor 
investigaţii şi mai amănunțite. 

A început să scoată pagini şi dosare din cutie. 

— Ai parcurs deja totul? l-a întrebat pe Rebus. 

Rebus a închis fereastra. 

— Şi tot ce am aflat a fost că Cyril Colliar era un mare ticălos. 
Care şi-a făcut probabil la viaţa lui mai mulţi duşmani decât 
prieteni. 

— Care sunt şansele să fi căzut victimă în mod întâmplător...? 

— Foarte mici - amândoi ştim asta. 

— Şi totuşi aşa se pare că s-au petrecut lucrurile. 

Rebus a ridicat un deget în aer. 

— Poate că am dedus noi prea multe din câteva piese de 
îmbrăcăminte cu proprietar necunoscut. 

— L-am căutat pe Trevor Guest la „Persoane dispărute”. 

— Şi? 

Siobhan a clătinat din cap. 

— Nu figurează în nici un registru local. A aruncat cutia goală 
pe canapea. E iulie, e duminică dimineaţa, John... şi nu prea mai 
avem ce face până mâine. 

El a încuviinţat cu o mişcare a capului. 

— Cardul lui Guest? 

— A fost emis de HSBC. Nu au decât o filială în Edinburgh - şi 
destul de puţine în Scoţia, cu totul. 

— O fi de bine ori de rău? 

Siobhan a oftat. 

— Am sunat la un call center de-al lor. Mi-au spus să mă 
adresez luni dimineaţă filialei locale. 

— Nu există vreun cod de filială imprimat pe card? 

Siobhan a dat din cap. 

— Nu e genul de informaţie pe care să ţi-o dea la telefon. 

Rebus s-a aşezat la masă. 

— Keogh's Garage? 

— Nu am descoperit nimic în cartea de telefon. Şi n-are nici 
pagină web. 

— Numele e irlandez. 

— În cartea de telefon am găsit o duzină de persoane cu 

numele Keogh. 

Rebus s-a uitat la ea şi a zâmbit. 

— Deci ai verificat şi tu? 

— Imediat cum am scăpat de cei de la criminalistică. 

— Inţeleg că ai avut multă treabă. Rebus a deschis o mapă; 
cercetase deja tot conţinutul. 

— Ray Duff mi-a promis că o să se ducă astăzi la laborator. 

— E chitit să-şi încaseze premiul... 

Siobhan i-a aruncat o privire furioasă, apoi a golit ultima cutie. 
S-a dezumflat când a văzut maldărul de documente. 

— Zi de odihnă, parcă aşa îi zice, nu? a spus Rebus. S-a auzit 
sunând un telefon. 

— E al tău, l-a anunţat Siobhan. Rebus s-a dus spre canapea şi 
şi-a scos mobilul din buzunarul interior al hainei. 

— Rebus, s-a prezentat el. A ascultat preţ de o clipă, 
înnegrindu-se la faţă. Asta pentru că eu nu sunt acolo... Altă 
pauză. Nu, vin eu. Unde trebuie să ajungi? S-a uitat la ceas. În 
patruzeci de minute e bine? Şi-a întors privirea spre Siobhan. 
Bun, voi fi acolo. 

A închis clapa telefonului cu un pocnet. 

— Cafferty? şi-a încercat Siobhan norocul. 

— Cum de-ai ghicit? 

— Are un anumit efect asupra ta... asupra feţei, vocii. Ce vrea? 

— M-a căutat acasă. Zice că are ceva să-mi arate. N-am vrut 
să îl invit aici. 

— Mersi frumos. 

— Are de rezolvat o afacere cu un teren şi trebuie să ajungă 
acolo. 

— Vin şi eu cu tine. 

Rebus ştia că n-avea nici un rost să încerce să o facă să se 
răzgândească. 


Queen Street... Charlotte Street... Lothian Road. Saabul lui 
Rebus, cu Siobhan pe post de pasager precaut, cu mâna stângă 
încleştată pe mânerul portierei. Fuseseră opriţi la barajele 
poliţieneşti şi nevoiţi să-şi arate legitimaţiile mai multor agenţi în 
uniformă. Intăririle erau pe drum: duminică era ziua când urma 
să aibă loc marele exod spre nord al forţelor de ordine. Măcar 
atâta lucru aflase şi Siobhan în cele două zile petrecute alături de 
Macrae. l-a oferit informaţia lui Rebus. 

— Uite o nouă temă, a spus el, tocmai bună pentru emisiunea 

Masterboard. 

In timp ce aşteptau la semaforul de pe Lothian Road, au zărit 
o mulţime adunată în faţă la Usher Hali. 

— Summitul alternativei, a explicat Siobhan. Acolo o să ia 
cuvântul Bianca Jagger. i 

Rebus s-a mulțumit să îşi dea ochii peste cap. In replică, ea l-a 
lovit peste coapsă. 

— Ai văzut marşul la televizor? Două sute de mii de oameni! 

— O zi frumoasă în aer liber pentru toată lumea, a comentat 
Rebus. Care nu schimbă cu nimic lumea în care trăiesc eu. l-a 
aruncat o privire. Dar ce zici de ce s-a întâmplat aseară la 
Niddrie? Undele de la vibraţiile alea pozitive au ajuns şi până 
acolo? 

— Nu au fost decât o duzină de oameni, John, însă în tabără s- 
au strâns vreo două mii. 

— Dac-ar fi după mine, ştiu eu pe ce-aş paria... 

Au parcurs apoi în tăcere restul drumului până la 
Fountainbridge. 

Fostă zonă de fabrici de bere şi uzine şi loc în care Sean 
Connery îşi petrecuse copilăria, Fountainbridge se schimba 
văzând cu ochii. Vechile industrii aproape că dispăruseră cu 
desăvârşire. Cartierul financiar se extindea. Se deschideau baruri 
cu ştaif. Una dintre cârciumile preferate ale lui Rebus fusese deja 
demolată şi el bănuia că sala de bingo de alături - pe nume 
Palais de Danse - avea să aibă aceeaşi soartă. Canalul, pe 
vremuri doar un şanţ de scurgere, fusese curăţat. Familiile 
mergeau acum acolo în plimbări cu bicicletele sau pentru a hrăni 
lebedele. Nu departe de complexul Cine World se înălţau porţile 
încuiate ale unei fabrici de bere. Rebus a oprit maşina şi a 
claxonat. Un tânăr îmbrăcat în costum a apărut din spatele 
zidului şi a descuiat lacătul, împingând o jumătate de poartă - 
atât cât să permită Saabului să se strecoare în incintă. 

— Sunteţi domnul Rebus? a întrebat, aplecându-se peste 
geamul din partea şoferului. 

— Exact. 

Tânărul a aşteptat să vadă dacă Rebus intenţiona să o 
prezinte pe Siobhan. Apoi a zâmbit nervos şi i-a întins o broşură. 
Rebus a aruncat o privire peste ea înainte să i-o dea lui Siobhan. 

— Eşti agent imobiliar? 

— Lucrez la Casa de avocaţi consultanţi Bishops, domnule 
Rebus. Suntem specializaţi în proprietăţi comerciale. Să vă dau 

cartea mea de vizită... A băgat mâna în buzunarul hainei. 

— Unde e Cafferty? 

Tonul vocii l-a neliniştit şi mai tare pe tânăr. 

— A parcat pe cealaltă parte a... 

Rebus nu l-a lăsat să continue. 

— Crede că eşti în cârdăşie cu Cafferty, a spus Siobhan. ŞI 
judecând după picăturile de sudoare de pe buza de sus, aş zice 
că ştie cu ce se ocupă amicul Cafferty. 

— Orice ar crede, vestea bună e că omul nostru e aici. 

— De ce crezi asta? 

Rebus s-a întors cu faţa spre ea. 

— Pentru că asta scade riscul de a ne fi întins o capcană. 

Maşina lui Cafferty era un Bentley GT albastru. 

Proprietarul stătea aplecat, ţinând cu mâna pe capotă o schiţă 
a terenului, pentru ca hârtia să nu zboare. 

— Uite, apucă şi tu de un colţ, a spus el. Siobhan s-a 
conformat. Cafferty i-a aruncat un zâmbet. Sergent Clarke. E o 
plăcere, ca întotdeauna. Bănuiesc că promovarea nu e prea 
departe, nu? Mai ales că însuşi comisarul-şef ţi-a încredinţat o 
anchetă atât de importantă. 

Siobhan s-a uitat spre Rebus, care a clătinat din cap ca să îi 
dea de înţeles că nu el îi furnizase informaţia lui Cafferty. 

— CID e ca o sită, plin de scurgeri, a oferit Cafferty explicaţia. 
Au fost şi vor mai fi şi de aici încolo. 

— Ce treabă ai tu cu terenul ăsta? nu s-a putut Siobhan abţine 
să nu întrebe. 

Cafferty a lovit cu dosul palmei foaia de hârtie care se 
încăpăţâna să nu stea la locul ei. 

— Pământul, sergent Clarke. Uneori nu ne dăm seama cât de 
preţios este aici, în Edinburgh. La nord e Firth of Forth**. La est 
Marea Nordului, iar la sud dealurile Pentland. Dezvoltătorii se 
străduiesc să pună pe hârtie proiecte... şi să facă presiuni asupra 
consiliului local pentru a da undă verde la construcţii pe Centura 
Verde a oraşului. lar ăsta e un lot de opt hectare la numai cinci 
minute de mers pe jos de cartierul financiar. 

— Şi ce-ai de gând să faci cu el? 

— In afară de a îngropa nişte cadavre în fundaţie, a intervenit 
Rebus. 

Cafferty a ales să râdă la observaţia inspectorului. 


14 Fiord de pe coasta de est a Scoției şi totodată gura de vărsare a 
râului Forth în Marea Nordului. 

— Cartea aia pe care am publicat-o mi-a adus nişte bani. Pe 
care trebuie să-i învestesc. 

— Mairie Henderson trăieşte cu impresia că ţi-ai donat partea 
acţiunilor de caritate, a remarcat Rebus. 

Cafferty nu l-a băgat în seamă. 

— Ai citit-o, sergent Clarke? 

Ea a ezitat, fapt interpretat de bărbat drept un răspuns 
afirmativ. 

— Ţi-a plăcut? a întrebat el. 

— Nu mi-o amintesc prea bine. 

— Se gândesc să o ecranizeze. Sau cel puţin primele capitole. 
A luat schiţa, a împăturit-o şi a azvârlit-o pe scaunul Bentleyului. 
Nu sunt foarte sigur în legătură cu terenul ăsta... Şi-a îndreptat 
atenţia asupra lui Rebus. Ai rostit cuvântul cadavre. Uite, asta e 
o chestie care are cu adevărat sens pentru mine. Oamenii care 
lucrau aici şi care şi-au pierdut slujbele... şi odată cu asta s-a 
prăbuşit şi industria scoțiană. Eu am avut mulţi mineri în familie - 
pun pariu că nu ştiai asta. A făcut o pauză. Tu, Rebus, eşti din 
Fife. Sunt convins că ai crescut înconjurat de munţi de cărbune. 
Din nou tăcere. Imi pare rău pentru fratele tău. 

— Condoleanţe din partea diavolului, a spus Rebus. Asta îmi 
mai lipsea. 

— Un ucigaş care are conştiinţă socială, a adăugat Siobhan în 
şoaptă. 

— N-aş fi primul... Vocea lui Cafferty s-a stins. S-a frecat cu 
degetul sub nas. De fapt, poate că tocmai de aceea ţi-a picat 
asta în poală. Şi-a vârât iarăşi capul în maşină, de data asta 
întinzându-se spre torpedou. De unde a scos câteva coli de 
hârtie rulate şi a dat să i le întindă lui Siobhan. 

— Spune-mi despre ce este vorba, i-a cerut ea cu mâinile în 
şolduri. 

— Despre cazul pe care îl anchetezi, sergent Clarke. Dovezi că 
avem de-a face cu un ticălos nenorocit. Un ticălos nenorocit care 
se dă în vânt după alţi ticăloşi nenorociţi. 

Siobhan a luat hârtiile, dar nu s-a uitat la ele. 

— Avem de-a face cu...? a reluat ea. 

— N-am făcut nici o înţelegere cu tine, a afirmat Rebus. 

— Fie că-ţi convine sau nu, de data asta sunt de partea ta. 
Cafferty şi-a pironit iarăşi ochii asupra lui Siobhan. Hârtiile astea 
m-au costat nişte favoruri substanţiale. Şi sper să vă fie de folos. 
Numai că şi eu o să-l vânez... cu sau fără ajutorul vostru. 

— Atunci de ce te-ai oferit să ne ajuţi? 

Muşchii de pe faţa lui Cafferty s-au strâns într-un spasm. 

— Cursa va fi cu atât mai incitantă. A împins scaunul 
pasagerului în faţă. E loc destul în spate... faceţi-vă comozi. 

Rebus şi Siobhan s-au aşezat pe bancheta din spate, în timp 
ce Cafferty a urcat în faţă. Cei doi detectivi erau conştienţi de 
privirea insistentă a lui Cafferty. Omul dorea cu orice preţ să îi 
impresioneze. 

Lui Rebus îi venea greu să nu se dea de gol. Era mai mult 
decât impresionat; fusese luat prin surprindere. 

Keogh's Garage se afla în Carlisle. Unul dintre mecanici, un 
individ pe nume Edward Isley, fusese găsit mort cu trei luni 
înainte. Cadavrul fusese aruncat într-o groapă de gunoi 
comunală de la periferia oraşului. O lovitură în cap şi o injecție cu 
heroină. Corpul era gol de la brâu în sus. Nici un martor, nici un 
indiciu, nici un suspect. 

Siobhan şi Rebus s-au uitat unul la celălalt. 

— Avea cumva vreun frate? a întrebat Rebus. 

— Vreo preferință muzicală neobişnuită? şi-a dat cu 
presupusul şi Siobhan. 

— Citeşte în continuare, Macduff“, a răspuns Cafferty. 

Notele exact asta şi erau - spicuiri din arhivele poliţiei. 

Arhive care arătau că Isley fusese angajat la atelierul auto cu 
numai o lună înainte, după ce fusese eliberat din puşcărie, unde 
executase o pedeapsă de şase ani pentru viol şi atac sexual. 
Ambele victime fuseseră prostituate; una agăţată în Penrith şi 
cealaltă mai la sud, în Lancaster. Femeile lucrau pe autostrada 
M6 şi se ocupau cu predilecție de satisfacerea nevoilor şoferilor 
de camioane. Se credea că existau şi alte victime, înspăimântate 
fie de perspectiva de a depune mărturie, fie de a fi identificate. 

— Cum ai pus mâna pe notele astea? întrebarea ţâşnise de pe 
buzele lui Rebus. L-a făcut pe Cafferty să chicotească. 

— Rețelele de informaţii sunt nişte chestii minunate, Rebus - 
ar trebui să ştii asta. 

— Ai uns destule palme, sunt convins. 

— Hristoase, Rebus, a sâsâit Siobhan. la uită-te aici. 

Rebus s-a apucat din nou să citească. Trevor Guest. Notele 
debutau cu date privitoare la conturile lui bancare şi cu adresa - 
în Newcastle. Guest nu lucrase deloc după ce fusese eliberat din 

15 Personaj din tragedia shakespeariană Macbeth, cel care 
suspectându-l pe Macbeth de regicid, îl ucide în actul final. 

închisoare - fusese condamnat la trei ani pentru tâlhărie cu 
circumstanţe agravante şi atac asupra unui bărbat la ieşirea 
dintr-un pub. În timpul unei pătrunderi prin efracţie încercase să 
violeze o adolescentă care lucra ca babysitter în casa respectivă. 

— Alt nenorocit, a murmurat Rebus. 

— Care a sfârşit ca şi ceilalţi, a spus Siobhan trasând cu 
degetul arătător pasajele cele mai importante. Cadavrul fusese 
descoperit pe țărm, lângă Tynemouth, imediat la est de 
Newcastle. Capul zdrobit... o doză letală de heroină. Omorul 
fusese comis în urmă cu două luni. 

— Nu apucase să stea în libertate decât două săptămâni. 

Edward Isley: mort cu trei luni în urmă. 

Trevor Guest: cu două. 

Cyril Colliar: cu şase săptămâni. 

— Se pare că Guest a încercat să se apere, a comentat 
Siobhan. 

Da: patru degete rupte; laceraţii pe faţă şi piept. Urme de 
lovituri pe corp. 

— Deci avem un ucigaş care se axează exclusiv pe scursorile 
societăţii, a rezumat Rebus. 

— Şi, după părerea ta, n-are decât să-i dea înainte, nu? a 
presupus Cafferty. 

— Un justiţiar, a spus Siobhan. Care face ordine printre 
violatori... 

— Amicul nostru tâlhar n-a violat pe nimeni, a simţit Rebus 
nevoia să sublinieze. 

— Dar a încercat, a punctat Cafferty. Spuneţi-mi, informaţiile 
astea vă ajută cu ceva sau îngreunează ancheta? 

Siobhan s-a mulţumit să ridice din umeri. 

— Observ că omul nostru dă lovituri la intervale destul de 
regulate, i-a spus ea lui Rebus. 

— Douăsprezece, opt şi şase săptămâni, a convenit el. Ceea 
ce înseamnă că am putea avea de-a face de acum cu o nouă 
crimă. 

— Poate că s-a comis deja şi nu ştim noi. 

— Dar de ce la Auchterarder? a întrebat Cafferty. Era o 
întrebare bună. 

— Unora le place să ia trofee. 

— Şi să le atârne în locuri publice? s-a încruntat Cafferty. 

— Nu sunt prea mulţi vizitatori la Clootie Well... Siobhan a 
căzut pe gânduri, a revenit la prima pagină şi s-a apucat să 

recitească totul de la capăt. Rebus a coborât din maşină. Mirosul 
de piele începuse să-l irite. A încercat să îşi aprindă o ţigară, însă 
vântul tot stingea flacăra. A auzit portiera Bentleyului 
deschizându-se şi închizându-se la loc. 

— Poftim, a spus Cafferty întinzându-i bricheta cromată a 
maşinii. Rebus a luat-o şi-a aprins ţigara şi i-a înapoiat-o 
înclinând aproape insesizabil din cap. 

— N-a fost nimic personal pe vremuri, Rebus, doar chestiuni 
de afaceri... 

— Asta-i un mit drag vouă, măcelarilor. Uiţi c-am văzut ce le-ai 
făcut tu oamenilor, Cafferty. 

Cafferty a ridicat încet din umeri. 

— Alte vremuri, altă lume... 

Rebus a dat drumul fumului din piept. 

— Oricum, se pare că poţi sta liniştit. Omul tău a fost ales, e 
adevărat, dar nu din cauza legăturilor cu tine. 

— Cel care a făcut-o poartă ranchiună cuiva. 

— Şi ce mai ranchiună, a admis Rebus. 

— Şi ştie multe despre puşcăriaşi... cum ar fi datele la care 
sunt eliberaţi şi ce fac ei mai departe. 

Rebus a încuviinţat din cap şi a zgâriat cu călcâiul bitumul de 
pe drumul desfundat. 

— Ai de gând să încerci să îl prinzi? a întrebat Cafferty. 

— Pentru asta sunt plătit. 

— Nu banii contează pentru tine, Rebus... tu nu ţi-ai 
considerat niciodată munca o simplă slujbă. 

— N-ai cum să ştii asta. 

— Ba da, a dat Cafferty din cap. Dacă ar fi fost altfel, aş fi 
încercat de mult să te ademenesc şi să te pun pe statul meu de 
plată, aşa cum am făcut-o cu zeci de colegi de-ai tăi de-a lungul 
anilor. 

Rebus a aruncat chiştocul pe jos. Fire de scrum au zburat prin 
aer, aterizând pe haina lui Cafferty. 

— Chiar ai de gând să cumperi cloaca asta? a întrebat Rebus. 

— Probabil că nu. Cu toate că aş putea, dacă aş vrea. 

— Şi asta te excită? 

— Cele mai multe lucruri ne stau la îndemână, Rebus. Atâta 
doar că ne temem de ceea ce am putea descoperi dacă le-am 
privi cu atenţie. 

Siobhan coborâse şi ea din maşină, dând un bobârnac ultimei 
coli de hârtie. 

— Ce-i chestia asta? a întrebat, ocolind Bentleyului şi 
îndreptându-se spre ei. Cafferty şi-a mijit ochii, parcurgând 
concentrat textul. 

— Pare să fie un extras dintr-o pagină web, a răspuns el. 

— Sigur că-i un site, s-a zbârlit ea. Jumătate din ce ne-ai dat 
provine de pe site-uri, a adăugat fluturându-i foile prin faţă. 

— Vrei să zici că ai găsit un indiciu acolo? a întrebat el cu 
viclenie. 

Dar Siobhan se întorsese cu spatele şi pornise spre Saabul lui 
Rebus, făcându-i semn că era momentul să o ia din loc. 

— Fătuca face progrese, este? i-a şoptit Cafferty lui Rebus. 
Cuvintele nu i s-au părut o simplă laudă lui Rebus; după părerea 
lui, gangsterul îşi asuma măcar parţial creditul. 


Pe drumul de întoarcere, Rebus a dat la radio peste un post de 
ştiri local. Un summit alternativ al copiilor se ţinea la Dunblane. 

— De fiecare dată când aud numele acesta, mă cutremur“. 

— Hai să-ţi spun un secret. Profesorul Gates a fost unul dintre 
medicii legişti care au examinat victimele. 

— N-am ştiut. 

— Nu-i place să vorbească despre asta, a spus Rebus. A dat 
volumul mai tare. Bianca Jagger se adresa publicului adunat la 
Usher Hali. 

„S-au străduit cu mare viclenie să ne confişte campania «Să 
facem din sărăcie istorie».” 

— Se referă la Bono & Co., a comentat Siobhan. Rebus a dat 
din cap aprobator. 

„Bob Geldof nu numai că a dansat cu diavolul, dar s-a şi culcat 
cu duşmanul...” 

Au răsunat aplauze şi Rebus a dat mai încet volumul. 
Reporterul preciza acum că informaţiile pe care le avea nu 
indicau faptul că publicul din Hyde Park s-ar fi îndreptat în masă 
către nord. De fapt, mulţi dintre participanţii la marşul de 
sâmbătă plecaseră deja din Edinburgh spre casă. 

— Dans cu diavolul, a spus gânditor Rebus. Cântecul lui Cozy 
Powell”, mi se pare. S-a întrerupt brusc şi a apăsat cu piciorul pe 


46 Aluzie la masacrul din 1996 dintr-o şcoală din Dunblane, când un 
atacator a omorât şaisprezece copii şi un adult, înainte de a se 
sinucide. 

17 Baterist englez (1947-1998); a cântat cu trupe precum Rainbow, 
Whitesnake şi Black Sabbath. 

frână. Un convoi de dubiţe albe se năpustea spre Saab, circulând 
neregulamentar. Cu farurile aprinse, dar cu sirenele nepuse în 
funcţiune. Parbrizele dubiţelor erau acoperite cu apărătoare din 
plasă. Se apropiaseră în mare viteză pe banda pe care circula 
Saabul pentru a depăşi câteva vehicule. Prin geamurile laterale 
se vedeau poliţişti în costume de intervenţie. Prima dubă a 
revenit în goană pe banda corectă, ratând aripa din faţă a 
Saabului cu numai câţiva centimetri. A fost urmată de celelalte. 

— Ce mama naibii! a icnit Siobhan. 

— Fă cunoştinţă cu statul polițienesc, a adăugat Rebus. 
Motorul se oprise, aşa că l-a pornit din nou. Cu toate că, trebuie 
să recunosc, m-aş fi descurcat frumos la examenul pentru 
carnetul de şofer la proba de oprire în caz de urgenţă. 

— Or fi de-ai noştri? a întrebat Siobhan răsucindu-se pentru a 
se uita după convoiul care dispărea în viteză. 

— Nu ştiu, n-am văzut nici un fel de însemne pe maşini. 

— Crezi că s-au înregistrat incidente pe undeva? se gândea la 
Niddrie. 

Rebus a clătinat din cap. 

— Dacă mă-ntrebi pe mine, se grăbesc să se întoarcă la 
Pollock Halls pentru ceai şi prăjiturele. Şi au făcut cascadoria 
asta doar pentru că îşi pot permite. 

— Vorbeşti de „ei” de parcă noi n-am fi de aceeaşi parte a 
baricadei. 

— Asta rămâne de văzut, Siobhan. Ce-ai zice de o cafea? Am 
nevoie de ceva care să-mi pună inima bătrână în mişcare... 

La intersecția Lothian Road cu Bread Street era un local 
Starbucks. Greu de găsit un spațiu de parcare. Se aflau prea 
aproape de Usher Hali, asta bănuia Rebus că era cauza. In cele 
din urmă, a parcat paralel cu o altă maşină şi a pus o foaie cu 
inscripţia „POLIŢIA” pe bord. In cafenea, Siobhan îl întreba pe 
adolescentul din spatele tejghelei dacă se temea de protestatari. 
Băiatul s-a mulţumit să ridice din umeri. 

— Am fost instruiți ce să facem. N 

Siobhan a aruncat o liră în cutia de bacşiş. Işi adusese geanta 
de umăr cu ea. După ce s-a aşezat la masă, a scos din ea 
laptopul şi i-a dat drumul. 

— Te pomeneşti că ai venit cu laptopul ca să mă meditezi? a 
întrebat Rebus suflând în ceaşcă. Alesese cafea la filtru, 
plângându-se că variantele mai scumpe costau cât un borcan 
întreg cumpărat de la supermarket. Siobhan şi-a lins degetul 

înmuiat în frişca de deasupra ciocolatei calde. 

— Poţi vedea bine ecranul de acolo? a întrebat ea. Rebus a dat 
afirmativ din cap. Atunci, fii atent aici. In câteva clipe a intrat on 
line şi a tastat câteva nume pe un motor de căutare. 

Edward Isley. 

Trevor Guest. 

Cyril Colliar. 

— O mulţime de referinţe, a comentat ea, derulând lista de 
site-uri. Dar numai una care să reunească cele trei nume. A 
revenit cu cursorul asupra primei pagini web afişate. A apăsat de 
două ori pe tastatura tactilă şi a aşteptat. 

— Ai fi verificat şi tu, sunt sigură, a spus. 

— Bineînţeles. 

— Mă rog... unii dintre noi ar fi verificat. Deşi ar fi trebuit mai 
întâi să cunoaştem numele lui Isley. S-a uitat la Rebus. Cafferty 
ne-a scutit de o zi pierdută degeaba. 

— Ceea ce nu înseamnă că am de gând să mă înscriu în fan 
clubul lui. 

Pe ecran s-a afişat pagina de start a unui site, cu urarea „Bine 
aţi venit”. Siobhan a examinat-o. Rebus s-a tras aproape ca să 
vadă mai bine. Site-ul se numea BeastWatch“. Cuprindea 
instantanee cu şase bărbaţi, fotografiaţi cap şi umeri, însoţite de 
texte explicative în partea dreaptă. 

— Ascultă, a spus Siobhan, urmărind cu degetul cuvintele 
afişate pe ecran. „In calitatea noastră de părinţi ai unor victime 
ale violurilor, considerăm că este dreptul nostru să cunoaştem 
locul unde se stabileşte atacatorul după eliberarea din 
închisoare. Scopul acestui site este acela de a permite familiilor 
şi prietenilor - precum şi victimelor - să posteze datele eliberării 
din închisoare ale atacatorilor, împreună cu fotografii şi descrieri 
ale acestora, pentru a pregăti mai bine societatea în vederea 
primirii lor în rândurile sale...” Vocea lui Siobhan s-a stins. A 
parcurs restul textului dând din buze în tăcere. Site-ul conţinea 
linkuri către o galerie foto denumită Beast In View“%, un afişier şi 
un grup de discuţii, ca şi o petiție on line. Siobhan a fixat cursorul 
pe fotografia lui Edward Isley şi a apăsat pe tastatură. Pe ecran 
s-a afişat o pagină care oferea detalii referitoare la data 
presupusă a eliberării, porecla pe care o avea - „Eddie cel lute” - 
şi locurile unde se credea că avea să-şi facă apariţia. 


48 Aproximativ „Cu ochii pe bestii” (Ib. engleză). 
19 „Bestiile la vedere.” 

— Aici scrie „data presupusă a eliberării”, a subliniat Siobhan. 

Rebus a dat din cap. 

— Dar nici o altă informaţie actualizată... nici un indiciu că s-ar 
fi aflat unde lucrează. 

— Se precizează totuşi că era mecanic de meserie... apare şi 
numele oraşului Carlisle. Datele au fost postate de către... a spus 
Siobhan cercetând, „un cetăţean preocupat”, atât. 

A accesat apoi datele cu privire la Trevor Guest. 

— Acelaşi tip de informaţii, a comentat Rebus. 

— Postate anonim de data asta. 

A revenit la pagina de gardă şi a dat clic pe Cyril Colliar. 

— E aceeaşi fotografie pe care o avem şi noi la dosar, a 
observat ea. 

— A fost publicată de un tabloid, i-a explicat Rebus, uitându-se 
la alte fotografii ce apăreau acum pe ecran. Siobhan a înjurat 
printre dinţi. Ce-i? 

— Fii atent la text: „Acesta este animalul care a transformat 
viaţa fiicei noastre într-un coşmar şi ne-a distrus familia. 
Urmează a fi eliberat în curând, după ce nu a dat nici un semn de 
căinţă şi nici nu şi-a recunoscut vreodată vina, în pofidă dovezilor 
incontestabile. Am fost atât de şocaţi la aflarea veştii privind 
eliberarea lui iminentă, încât am simţit nevoia să facem ceva şi 
rezultatul este acest site. Dorim să vă mulţumim tuturor pentru 
sprijin. Credem că este primul site de acest gen din Marea 
Britanie, cu toate că site-uri similare au apărut în alte părţi ale 
lumii şi vrem să le mulţumim în mod special prietenilor noştri din 
SUA care ne-au acordat tot ajutorul în realizarea lui.” 

— Părinţii lui Vicky au făcut asta? a întrebat Rebus. 

— Aşa se pare. 

— Şi cum se face că noi n-am ştiut? 

Siobhan a ridicat din umeri, concentrându-se pe citirea paginii. 

— Îi ia la rând, a continuat Rebus. Asta face individul, nu-i aşa? 

— Individul sau individa, l-a corectat Siobhan. 

— Deci trebuie să aflăm cine a accesat site-ul. 

— Eric Bain de la sediul central din Fettes ne-ar putea fi de 
folos. 

Rebus i-a aruncat o privire. 

— Vrei să spui Brains5%? Aţi păstrat legătura? 

— Nu ne-am văzut de ceva vreme. 


50 Joc de cuvinte în Ib. engleză bazat pe apropierea ortografică şi 
fonetică dintre Bain şi cuvântul brains („creiere, minţi”). 

— Şi anume de când i-ai dat papucii? 

Siobhan s-a încruntat şi Rebus a ridicat braţele în semn că se 
recunoaşte vinovat. 

— Merită încercat totuşi, a admis el. Pot să îl rog eu, dacă vrei. 

Siobhan s-a rezemat de speteaza scaunului şi şi-a încrucişat 
braţele peste piept. 

— Te roade, nu-i aşa? 

— Ce? 

— Eu sunt sergent, tu inspector, dar Corbyn mi-a încredinţat 
mie ancheta. 

— Doar n-o să-mi cadă nasul, a răspuns Rebus, prefăcându-se 
deranjat de acuzaţie. 

— Eşti sigur? Pentru că dacă vom lucra împreună la acest 
caz... 

— N-am făcut decât să te întreb dacă vrei să discut eu cu 
Brains. lritarea răzbătea acum clar din tonul lui. 

Siobhan şi-a desfăcut larg braţele şi a înclinat capul. 

— Scuze, John. 

— Nu contează, tu n-ai băut espresso, s-a mărginit el să 
replice. 

— Da şi tare bine mi-ar fi prins o zi liberă, a afirmat Siobhan 
zâmbind. 

— Poţi oricând să te întorci acasă şi să stai cu picioarele în 
sus. 

— Sau? 

— Sau să mă însoţeşti la domnul şi doamna Jensen acasă. A 
fluturat o mână în direcţia laptopului. Vezi ce găseşti acolo 
despre contribuţia lor la Marea Reţea Mondială”. 

Siobhan a încuviinţat încet din cap şi şi-a înmuiat din nou 
degetul în frişcă. 

— Bun, atunci presupun că asta ar trebui să facem, a spus ea. 


Domnul şi doamna Jensen locuiau într-o clădire dărăpănată de 
patru etaje, cu vedere spre terenul de golf Leith. Subsolul era 
domeniul fiicei lor, Vicky. Avea propria intrare, la care se ajungea 
coborând câteva trepte din piatră. Uşa din capul scărilor avea 
lacăt, iar ferestrele care o încadrau erau prevăzute cu grilaje, 
plus un sticker care îi avertiza pe eventualii intruşi de existenţa 
unui sistem de alarmă. 

Nici una din aceste măsuri de securitate nu fusese considerată 


51 World Wide Web - internetul. 

necesară înainte de atacul lui Cyril Colliar. La acea vreme, Vicky 
era o fată inteligentă în vârstă de optsprezece ani, elevă la 
Colegiul Nappier. Acum, zece ani mai târziu, încă mai locuia cu 
părinţii, din câte îşi dăduse Rebus seama. A rămas în pragul uşii, 
ezitând o clipă. 

— Diplomaţia nu a fost niciodată punctul meu forte, a 
prevenit-o pe Siobhan. 

— Atunci lasă-mă pe mine să vorbesc. A trecut pe lângă el şi a 
apăsat pe butonul soneriei. 

Thomas Jensen şi-a scos ochelarii când a deschis uşa. L-a 
recunoscut pe Rebus şi a făcut ochii mari. 

— Ce s-a întâmplat? 

— Nimic de natură să vă îngrijoreze, domnule Jensen, l-a 
liniştit Siobhan arătându-i legitimaţia. Numai că trebuie să vă 
punem câteva întrebări. 

— Sunteţi pe urmele ucigaşului lui Colliar? a ghicit Jensen. Era 
un bărbat de înălţime medie, cu puţin trecut de cincizeci de ani. 
Părul începuse să-i încărunţească la tâmple. Puloverul cu guler în 
V părea nou şi scump. Caşmir, poate. Şi de ce naiba vă închipuiţi 
c-aş fi dispus să vă ajut? 

— Ne interesează site-ul dumneavoastră. 

Jensen s-a încruntat. 

— E ceva comun în zilele noastre printre medicii veterinari... 

— Nu de site-ul profesional suntem noi interesaţi, l-a lămurit 
Rebus. 

— Ci de BeastWatch, a completat Siobhan. 

— A, ăla. Jensen s-a uitat în jos şi a scos un oftat. E proiectul 
de suflet al lui Dolly. 

— Dolly fiind soţia? 

— Da, Dorothy. 

— E acasă? 

Bărbatul a clătinat din cap. S-a uitat peste umerii lor, ca şi 
cum examina lumea exterioară în căutarea unui semn din partea 
soţiei. 

— Mi-a spus că se duce la Usher Hall. 

Rebus a dat din cap, de parcă asta explica totul. 

— Adevărul e, domnule, că avem o mică problemă... 

— Da? 

— O problemă care e legată de site-ul dumneavoastră. Rebus 
a gesticulat în direcţia holului. Ce-ar fi să intrăm să discutăm 
despre asta...? 

Jensen a părut să şovăie, dar buna creştere a învins în cele din 
urmă. l-a condus în living. Alături se afla sufrageria, cu masa 
doldora de ziare. 

— Se pare că ne petrecem toată duminica lecturându-le, a 
explicat vârându-şi ochelarii în buzunar. l-a invitat să ia loc. 
Siobhan s-a aşezat pe canapea, iar Jensen într-un fotoliu. Rebus 
însă a preferat să rămână în picioare, lângă uşile de sticlă care 
dădeau spre sufragerie, uitându-se prin ele la vraful de ziare. 
Nimic neobişnuit... nici un articol sau paragraf subliniat. 

— Problema este, domnule Jensen, a spus Siobhan pe un ton 
măsurat, că Cyril Colliar a fost ucis şi la fel alţi doi oameni. 

— Nu înţeleg. 

— Credem că avem de-a face cu un singur vinovat. 

— Dar... 

— Un ucigaş care este posibil să-şi fi ales toate cele trei 
victime consultând site-ul dumneavoastră. 

— Toate trei? 

— Celelalte sunt Edward Isley şi Trevor Guest, a recitat Rebus. 
Şi mai aveţi o mulţime de nume expuse în vitrina ruşinii... Mă 
întreb cine va fi următorul. 

— Cred că e o greşeală. 

Lui Jensen îi pierise sângele din obraji. 

— Cunoaşteţi cât de cât oraşul Auchterarder, domnule? a 
întrebat Rebus. 

— Nu... nu tocmai. 

— Gleneagles? 

— Am fost o dată acolo... invitat la o conferinţă a veterinarilor. 

— Şi aţi făcut cumva o excursie, poate cu autobuzul, la Clootie 
Well? 

Jensen a negat din cap. 

— N-au fost decât nişte seminarii şi o seară dansantă. 
Bărbatul părea derutat. Uitaţi ce e, nu cred că vă pot ajuta... 

— Site-ul a fost ideea soţiei dumneavoastră? a întrebat 
Siobhan pe un ton jos. 

— Ca o modalitate de a face faţă... A căutat ajutor on line. 

— Ajutor? 

— De la familiile victimelor. Voia să afle cum să o ajute 
concret pe Vicky. Ideea siteului i-a venit pe parcurs. 

— A solicitat sprijin pentru a concepe site-ul? 

— Am angajat o firmă de design. 

— Şi celelalte site-uri din America...? 

— A, da, ne-au ajutat la machetare. Dar odată pus pe 
picioare... a ridicat Jensen din umeri, practic funcţionează singur. 

— Aveţi abonaţi? 

Jensen a încuviinţat din cap. 

— Dacă vor să primească buletinul informativ, trebuie să se 
aboneze. Newsletterul ar trebui să apară trimestrial, dar nu sunt 
sigur că Dolly a reuşit să ţină pasul. 

— Aveţi lista abonaților? a întrebat Rebus. 

Siobhan i-a aruncat o privire. 

— Nu trebuie să fii abonat ca să poţi accesa site-ul. 

— Trebuie să existe o listă pe undeva pe-aici, a răspuns 
Jensen. 

— De când e funcţional site-ul? a întrebat Siobhan. 

— De opt sau nouă luni. De când a început să se apropie data 
eliberării lui... Dolly devenise din ce în ce mai îngrijorată. S-a 
oprit şi s-a uitat la ceas. Din cauza lui Vicky, vreau să spun. 

Ca la comandă, uşa de la intrare s-a deschis şi s-a închis. O 
voce entuziasmată, gâfâită, s-a auzit din hol. 

— Am reuşit, tati. Am fost până la The Shore şi înapoi! Femeia 
care ocupa toată uşa era roşie la faţă şi supraponderală. A scos 
un țipăt văzând că tatăl ei nu era singur. 

— E în regulă, Vicky... 

Însă ea s-a răsucit pe călcâie şi a ieşit în goană. O altă uşă s-a 
deschis şi s-a închis cu un pocnet. Au auzit-o tropăind spre 
refugiul de la subsol. Thomas Jensen a urmărit-o cu umerii căzuţi. 

— Până acolo a reuşit să ajungă de una singură, i-a lămurit el. 

Rebus a dat din cap. Cartierul The Shore se afla la mai puţin 
de o jumătate de milă distanţă. Acum ştia de ce Jensen îi 
întâmpinase cu atâta nervozitate şi de ce se uitase cu atenţie în 
josul străzii. 

— Plătim pe cineva ca să stea cu ea în zilele de lucru, a 
continuat Jensen cu mâinile în poală. In felul ăsta ne putem 
păstra amândoi serviciul. 

— l-aţi spus de moartea lui Colliar? a întrebat Rebus. 

— Da, a confirmat Jensen. 

— A fost interogată de poliţie pe tema asta? 

Jensen a scuturat din cap. 

— Ofiţerul care a venit să ne pună întrebări... a fost foarte 
înţelegător atunci când i-am explicat situaţia lui Vicky. Rebus a 
schimbat o privire cu Siobhan: să te mişti ca prin ceață... să nu 
te fortezi prea tare... Nu noi l-am omorât, să ştiţi. Chiar şi dacă ar 

sta acum aici, în faţa mea... nu cred c-aş fi în stare să o fac. Ochii 
i s-au împăienjenit. 

— Toţi trei au fost ucişi prin injectare, domnule Jensen, a 
precizat Siobhan. 

Veterinarul a clipit de câteva ori, a ridicat încet o mână şi s-a 
şters sub ochi, de o parte şi de alta a nasului. 

— Dacă intenţionaţi să mă acuzaţi de ceva, aş dori ca avocatul 
meu să fie prezent. 

— Domnule, nu vrem decât ajutorul dumneavoastră. 

Jensen s-a uitat intens la Siobhan. 

— Şi tocmai asta sunt decis să nu vă ofer. 

— Va trebui să discutăm cu soţia şi cu fiica dumneavoastră, a 
spus Siobhan, dar Jensen se ridicase deja în picioare. 

— Acum o să vă rog să plecaţi. Trebuie să mă ocup de Vicky. 

— Desigur, a spus Rebus. 

— Dar ne vom întoarce, a adăugat Siobhan. Fie că avocatul 
dumneavoastră va fi prezent sau nu. Şi nu uitaţi, domnule 
Jensen, compromiterea probelor constituie o acuză gravă, pentru 
care puteţi ajunge la închisoare. A pornit cu paşi mari spre uşă, 
cu Rebus pe urmele ei. Odată ajunşi afară, el şi-a aprins o ţigară, 
uitându-se la un meci de fotbal improvizat pe terenul de golf. 

— Vezi, ţi-am spus eu că diplomaţia nu e punctul meu forte... 

— Şi ce? 

— Incă vreo cinci minute şi l-ai fi dat pe brazdă. 

— Nu fi prost. Dar se înroşise deja la față. Şi-a umflat obrajii şi 
a pufnit, exasperată. 

— Ce ai vrut să spui prin compromiterea probelor? a întrebat 
Rebus. 

— Site-urile pot fi „aranjate”. Listele cu abonaţi pot fi 
„rătăcite”. 

— Atunci, cu cât vom discuta mai repede cu Brains, cu atât 
mai bine. 


Eric Bain urmărea concertul Live 8 pe computer - sau cel puțin 
aşa i s-a părut lui Rebus, numai că Bain s-a grăbit să-l corecteze. 

— De fapt îl editam. 

— İl descărcai? a întrebat Siobhan, însă Bain a clătinat din cap. 

— L-am copiat deja pe un DVD-ROM; acum scot tot ce nu îmi 
trebuie. 

— Mie mi-ar lua o groază de timp, a spus Rebus. 

— E destul de uşor dacă te prinzi cum funcționează. 

— Cred, a intervenit Siobhan în discuţie, că inspectorul Rebus 
vrea să spună că ar şterge probabil o bună parte din înregistrare. 

Bain a zâmbit. Nu se ridicase în picioare de la sosirea lor şi 
abia dacă îşi dezlipise ochii de pe monitor. lubita lui, Molly, le 
deschisese uşa şi tot ea îi îmbiase cu o ceaşcă de ceai. Acum era 
în bucătărie, pusese ceainicul pe foc, în timp ce Bain îşi vedea de 
treabă în living. 

Se aflau într-un apartament situat la etajul cel mai de sus al 
unui depozit transformat în bloc de locuinţe, la ieşirea de pe 
Slateford Road. Broşura publicitară îl prezentase probabil drept 
„mansardă”. De la ferestrele mici vedeai în bună parte coşuri de 
fum şi fabrici dezafectate. Vârful dealului Corstorphine se zărea 
în depărtare. Camera era mai ordonată decât se aşteptase 
Rebus. Nici urmă de cabluri, cutii din carton, ciocane de lipit sau 
console de jocuri. In nici un fel reşedinţa tipică a unui 
autointitulat împătimit al gadgeturilor de acest fel. 

— De când locuieşti aici, Eric? a întrebat Rebus. 

— De câteva luni. 

— Voi doi v-aţi hotărât să vă mutaţi împreună? 

— Bun, cam asta ar fi tot. O să termin într-o clipă... 

Rebus a dat din cap, s-a îndreptat spre canapea şi s-a făcut 
comod. Molly a intrat târşâindu-şi picioarele, ţinând tava cu ceai 
în mâini, debordând de energie. In picioare purta papuci. Blugi 
mulaţi, care îi ajungeau numai până la gambe. Un tricou roşu 
imprimat cu chipul lui Che Guevara. O feţişoară foarte drăguță şi 
un păr lung şi blond - vopsit, dar care îi venea bine. Rebus a fost 
nevoit să recunoască în sinea lui că era impresionat. Riscase şi 
aruncase câteva priviri în direcţia lui Siobhan şi o surprinsese la 
un moment dat studiind-o pe Molly, la fel cum un om de ştiinţă ar 
examina un şoarece de laborator. In mod clar şi ea considera că 
Bain se descurcase bine în viaţa privată. 

lar Molly îşi pusese amprenta asupra lui Brains: băiatul fusese 
domesticit. Cum suna versul acela al lui Elton John? „You nearly 
had me roped and tied”*?...De fapt, Bernie Taupin îl scrisese. Un 
cântec din albumul Captain Fantastic and The Brown Dirt 
Cowboy. 

— Apartamentul arată fantastic, a complimentat-o Rebus pe 
Molly atunci când a primit ceaşca de ceai. Şi-a primit 


52 „Aproape că m-ai prins în mreje şi sedus” - versuri de Bernie 


Taupin pentru melodia „Someone saved my life tonight” a lui Elton 
John. 

recompensa: buzele ei roz şi dinţii albi perfecţi au schiţat un 
zâmbet. 

— N-am reţinut numele de familie... 

— Clark, a răspuns ea. 

— La fel ca Siobhan, a informat-o el. Molly i-a aruncat o privire 
lui Siobhan, în aşteptarea confirmării. 

— Scris cu „e” la sfârşit, a explicat Siobhan. 

— La mine e fără „e”, a replicat Molly. Se aşezase pe canapea, 
lângă Rebus, dar se tot mişca, de parcă nu-şi găsea locul. 

— Totuşi aveţi ceva în comun, a continuat Rebus cu 
tachinările, primind o uitătură furioasă din partea lui Siobhan 
pentru eforturile depuse. Când v-aţi cunoscut? 

— Acum cincisprezece săptămâni, a răspuns Molly cu 
răsuflarea tăiată. Nu e prea mult, nu? Numai că uneori pur şi 
simplu ştii. 

Rebus a aprobat-o dând din cap. 

— Asta îi tot repet şi eu lui Siobhan, că ar trebui să se aşeze la 
casa ei. Pentru că tu asta îţi doreşti, nu-i aşa, Molly? 

Tânăra nu părea prea convinsă, dar s-a uitat la Siobhan cu o 
privire aparent înţelegătoare. 

— Da, cam aşa ceva, a subliniat. 

Siobhan l-a fulgerat cu privirea pe Rebus şi şi-a luat ceaşca de 
ceai. 

— De fapt, a continuat Rebus, cu ceva vreme în urmă Siobhan 
şi Eric au fost oarecum împreună. 

— N-am fost decât prieteni, a spus Siobhan forţându-se să 
râdă. 

Bain părea să fi încremenit în faţa monitorului, cu mâna 
nemişcată pe mouse. 

— Aşa să fie, Eric? a întrebat Rebus. 

— John glumeşte, a asigurat-o Siobhan pe cealaltă femeie. Nu- 
| băga în seamă. 

Rebus i-a făcut cu ochiul lui Molly. 

— Foarte bun ceaiul, a spus el. 

Molly continua să se foiască pe canapea. 

— Ne cerem scuze că v-am deranjat într-o zi de duminică, a 
intervenit Siobhan. N-am fi făcut-o dacă n-ar fi intervenit o 
urgenţă... 

Scaunul lui Bain a scârţâit când acesta s-a ridicat. Rebus a 
remarcat că slăbise destul de mult, poate chiar peste şase 
kilograme. Faţa palidă îi era în continuare cărnoasă, însă 

burdihanul i se micşorase. 

— Tot la Departamentul de IT de la Criminalistică lucrezi? l-a 
întrebat Siobhan. 

— Da. A acceptat ceaşca de ceai şi s-a aşezat lângă Molly. Ea 
i-a înconjurat protector umărul cu braţul, materialul tricoului ei 
întinzându-se şi accentuând astfel şi mai mult curbura sânului. 
Motiv pentru care Rebus s-a concentrat şi mai tare asupra lui 
Bain. 

— Am fost ocupat cu reuniunea G8, spunea acesta acum, cu 
analizarea rapoartelor serviciilor de informaţii. 

— Ce fel de informaţii? a întrebat Rebus ridicându-se, ca 
pentru a-şi dezmorţi picioarele. Cu Bain aşezat lângă Molly, 
canapeaua devenise prea aglomerată. 

— Secrete, a răspuns Bain. 

— Şi ai dat cumva în cursul analizelor peste numele 
Steelforth? 

— Ar fi trebuit să dau? 

— E de la S012... pare să fie şeful. 

Dar Bain s-a mulţumit să clatine încet din cap, apoi i-a întrebat 
ce doreau de la el. Siobhan i-a întins o foaie de hârtie. 

— E un site, a explicat ea. Care s-ar putea să dispară brusc. 
Avem nevoie de toate datele pe care le poţi obţine: listele 
abonaților; numele celor care l-au accesat; poate chiar să 
descarci nişte fişiere... 

— Imi ceri o favoare mare. 

— Ştiu, Eric. Felul în care i-a rostit numele a părut să atingă o 
coardă sensibilă. Bain s-a sculat şi s-a dus spre fereastră, poate 
pentru a ascunde de Molly roşeaţa care începuse să-i cuprindă 
obrajii. 

Rebus a luat o coală de hârtie de lângă computer. Era o 
scrisoare purtând antetul Axios Systems şi semnată de un 
oarecare Tasos Symeonides. 

— Un nume grecesc, a comentat el. Eric Bain a părut uşurat 
de schimbarea subiectului. 

— E o firmă de IT, a spus el. Cu sediul chiar aici, în oraş. 

Rebus i-a fluturat scrisoarea în faţă. 

— Scuze, nu vreau să-mi bag nasul, Eric, dar... 

— E o ofertă de lucru, a intervenit Molly. Primeşte foarte des 
oferte. S-a ridicat în picioare, a traversat camera spre Bain şi l-a 
înlănţuit cu braţele. Dar eu încerc mereu să îl conving cât de 
importantă e munca lui în cadrul poliţiei. 

Rebus a pus coala de hârtie la loc şi s-a aşezat din nou pe 
canapea. 

— Mai pot primi o ceaşcă? Molly s-a grăbit să-l servească. Bain 
a prins momentul şi a fixat-o pe Siobhan cu o privire care spunea 
mai mult decât zeci de cuvinte. 

— Grozav, a spus Rebus acceptând o picătură de lapte. Molly i 
s-a alăturat iar pe canapea. 

— Cât de curând ar putea fi închis site-ul? a întrebat Bain. 

— Nu ştiu, a recunoscut Siobhan. 

— Diseară? 

— Mai degrabă mâine. 

Bain a studiat foaia de hârtie primită de la Siobhan. 

— Bine, a murmurat el. 

— Nu-i minunat? Rebus părea să fi adresat tuturor întrebarea, 
numai că Molly nu-l mai asculta. Işi acoperise faţa cu mâinile şi 
rămăsese cu gura căscată. 

— Am uitat de biscuiţi! A sărit în picioare. Cum de-am uitat? Şi 
nimeni nu a spus nimic... S-a întors spre Bain. Ai fi putut să îmi 
atragi atenția! Cu obrajii în flăcări s-a năpustit afară din cameră. 

Şi pentru prima oară Rebus şi-a dat seama că locul nu era 
doar ordonat. 

Ci maniacal de ordonat. 

SIOBHAN URMĂREA PROCESIUNEA, CU SCANDĂRELE ŞI 
bannerele ei antirăzboi. De-a lungul drumului stăteau înşiraţi 
poliţişti, pregătiţi să facă faţă unor eventuale incidente. Siobhan 
a simţit în nări mirosul dulceag de canabis, dar se îndoia că 
poliţia avea să intervină pentru a opera arestări; şedinţele de 
pregătire a operaţiunii Sorbus o preveniseră în acest sens. 

„Dacă-i vedeţi că-şi injectează droguri, săltaţi-i; dacă nu, 
lăsaţi-i în pace...” 

Indiferent cine era cel care luase în vizor site-ul BeastWatch, 
avea acces la heroină de cea mai bună calitate. S-a gândit din 
nou la Thomas Jensen, un bărbat aparent atât de liniştit. Chiar 
dacă veterinarii nu aveau acces direct la heroină, puteau oricând 
să facă schimb. 

Accesul la heroină şi ranchiuna. Cele două amice ale lui Vicky, 
care fuseseră cu ea la club şi apoi în autobuz... poate că şi ele ar 

fi trebuit interogate. 

Lovitura dată în cap... întotdeauna din spate. De către cineva 
mai puţin puternic decât cei atacați. Care urmărea să-i culce la 
pământ înainte de a le injecta heroina. Şi care se aruncase oare 
asupra lui Trevor Guest pentru că nu reuşise să-l doboare? Dar 
poate că asta dovedea că asasinul devenise mai puţin atent, mai 
nechibzuit, sau că începuse să-i placă să ucidă. 

Totuşi Guest fusese a doua victimă. A treia, Cyril Colliar, nu 
fusese omorâtă cu aceeaşi cruzime. Poate pentru că apăruse 
cineva din întâmplare la locul faptei şi ucigaşul fusese nevoit s-o 
şteargă înainte de a apuca să se distreze? 

să fi ucis din nou? Dacă da... Siobhan a ţâţâit din buze. E/ sau 
ea, s-a corectat. 

„Bush, Blair şi CIA, câţi copii aţi omorât azi, hei?” 

Scandarea fusese acum preluată de mulţime. Care urca dealul 
Calton, cu Siobhan pe urmele ei. Câteva mii de oameni 
îndreptându-se spre locul programat pentru miting. Vântul 
devenise muşcător şi dealul era expus furiei naturii. Spre vest, 
dincolo de oraş, se zărea regiunea Fife. Spre sud, Holyrood şi 
Parlamentul, înconjurat zi şi noapte de cordoane de poliţie. 
Dealul Calton şi-a amintit Siobhan, era unul dintre vulcanii stinşi 
din Edinburgh. Castelul era aşezat pe un altul; la fel şi Arthur's 
Seat. În vârf se aflau un observator astronomic şi mai multe 
monumente publice. Cel mai interesant dintre ele, Monumentul 
Naţional, era un singur zid cu coloane din ceea ce fusese gândit 
a fi o copie în mărime naturală a Parthenonului din Atena. 
Donatorul, un bărbat care nu era în toate minţile, murise, lăsând 
construcţia neterminată. Câţiva dintre participanţii la marş se 
cocoţaseră pe el. Alţii se strânseseră în jurul său pentru a asculta 
cuvântările. O tânără, care plutea într-o lume numai a ei, dansa 
pe margine, cântând pentru sine. 

— Nu ne aşteptam să te vedem aici, dragă. 

— Voi nu, dar eu m-am gândit c-o să vă găsesc. Siobhan şi-a 
îmbrăţişat părinţii. Am trecut ieri pe la The Meadows, dar nu v- 
am văzut. 

— A fost fantastic, nu-i aşa? 

Tatăl a râs. 

— Mama ta nu s-a oprit din plâns. 

— A fost foarte emoţionant, a confirmat soţia. 

— V-am căutat aseară. 

— Am ieşit la un pahar. 

— Cu Santal? a încercat Siobhan să rostească întrebarea pe un 
ton detaşat. Şi-a trecut o mână peste cap, ca pentru a-şi înăbuşi 
vocea interioară: Fir-ar să fie, eu sunt fiica voastră, nu ea! 

— A stat puţin cu noi... dar nu i-a plăcut. 

Mulțimea bătea acum din palme şi îl aclama pe primul 
vorbitor. 

— Billy Bragg urmează mai încolo, a zis Teddy Clarke. 

— M-am gândit c-am putea merge împreună la masă, a spus 
Siobhan. E un restaurant în Waterloo Place... 

— Ţi-e foame, dragă? şi-a întrebat Eve Clarke soţul. 

— Nu prea. 

— Nici mie. 

Siobhan a ridicat din umeri. 

— Atunci poate mai târziu? 

Tatăl ei şi-a dus un deget la buze. 

— Şşt, începe, a şoptit el. 

— Ce începe? a întrebat Siobhan. 

— Apelul morţilor. 

Asta şi era: citirea numelor a o mie de victime ale războiului 
din Irak, oameni aflaţi de ambele părţi ale baricadei. O mie de 
oameni, nume citite cu schimbul de către vorbitori, în linişte 
deplină. Până şi tânăra de pe zid s-a oprit din dans. A rămas 
locului, uitându-se în gol. La un moment dat, Siobhan s-a retras 
puţin, dându-şi seama că uitase să-şi închidă telefonul. Nu voia 
să fie sunată chiar atunci de către Eric Bain, cu veşti. L-a scos din 
buzunar şi l-a trecut pe vibrații. S-a îndepărtat şi mai mult, dar 
nu atât cât să rateze citirea catalogului. Mai jos se vedea 
stadionul Hibemian, gol acum, pentru că sezonul se încheiase. 
Marea Nordului era calmă. Berwick Law spre est, arătând ca un 
alt vulcan stins. Şi numele continuau să fie rostite, storcându-i un 
zâmbet tainic, trist. 

Pentru că asta era ceea ce făcea ea, la asta se reducea toată 
munca ei. Striga numele morţilor. Le cerceta ultimele clipe de 
viaţă, încercând să afle cine fuseseră cu adevărat şi de ce 
muriseră. Dădea glas celor uitaţi, celor dispăruţi. O lume plină de 
victime, aşteptându-i pe ea şi pe alţi detectivi aidoma ei. 
Detectivi ca Rebus, care se frământau pentru fiecare caz în parte 
sau se lăsau copleşiţi de el. Fără să se dea niciodată bătuţi, 
pentru că asta ar fi însemnat insulta supremă pentru numele 
acelea. Telefonul a bâzâit. L-a dus la ureche. 

— S-au mişcat repede, a spus Eric Bain. 

— Au şters site-ul? 

— Mda. 

A înjurat printre dinţi. 

— Ai reuşit să salvezi măcar o parte? 

— Ici-colo câte ceva. N-am putut să sap mai adânc, nu cu 
echipamentul de acasă. 

— Lista de abonaţi? 

— Mi-e teamă că nu. 

Un alt vorbitor venise acum la microfon... numele continuau să 
se înşire. 

— Mai poţi încerca şi altceva? a întrebat ea. 

— Da, de la birou, poate încă două sau trei trucuri. 

— Mâine atunci? 

— Dacă şefii noştri de la G8 se vor putea lipsi de mine. Bain a 
tăcut o clipă. Mi-a făcut plăcere să te revăd, Siobhan. Imi pare 
rău că ai fost nevoită s-o întâlneşti pe... 

— Opreşte-te, Eric, l-a prevenit ea. 

— Să mă opresc din ce? 

— Din tot... din tot ce ai de gând să spui. Hai să lăsăm 
lucrurile aşa cum sunt, OK? 

O tăcere lungă s-a aşternut. 

— Prieteni? a întrebat el într-un târziu. 

— Absolut. Sună-mă mâine. A închis telefonul. Trebuise să o 
facă, altfel i-ar fi spus: „Rămâi cu iubita ta nervoasă, bosumflată, 
ţâţoasă... s-ar putea să aveţi un viitor împreună”. 

La viaţa ei, văzuse lucruri şi mai ciudate. 

Şi-a studiat părinţii, privindu-i din spate. Se ţineau de mână şi 
mama îşi rezemase capul de umărul tatălui. Siobhan a simţit 
lacrimile amenințând să îi inunde ochii, dar a clipit ca să le 
alunge. Şi-a amintit de Vicky Jensen şi de felul cum ieşise în fugă 
din cameră; şi de Molly, care făcuse exact acelaşi lucru. Ambele 
speriate de viaţă. In adolescenţă, Siobhan ieşise şi ea în fugă din 
nenumărate camere, camere în care se aflau părinţii ei. Pandalii, 
certuri violente, bătălii spirituale, jocuri ale puterii. Şi acum, tot 
ce voia era să stea acolo, între ei. Asta voia - şi chiar lucrul ăsta 
nu-l putea face. A rămas aşadar la cincisprezece metri în spatele 
lor, dorindu-şi ca ei să îşi întoarcă spre ea capetele. 

Dar ei ascultau înşiruirea de nume... numele unor oameni pe 
care nu îi cunoscuseră niciodată. 


— Mulţumesc că ai venit, a spus Steelforth ridicându-se pentru 


123 


a strânge mâna lui Rebus. Stătea picior peste picior în holul de 
recepţie de la Balmoral. Rebus se lăsase aşteptat un sfert de oră, 
timp folosit pentru a trece de mai multe ori prin faţa uşilor 
hotelului şi a se uita înăuntru ca să vadă dacă omul de la 
Serviciile Speciale intenţiona să îi întindă o cursă. Marşul „Opriţi 
războiul” trecuse pe acolo, îi zărise coada luând-o în sus spre 
Waterloo Place. Siobhan îl informase că avea să meargă şi ea la 
marş; spera să-şi întâlnească părinţii. 

— Nu prea ai avut timp pentru ei, spusese Rebus, plin de 
simpatie. 

— Şi viceversa, murmurase ea. 

Uşa hotelului era păzită: erau prezenţi nu numai portarul în 
livrea şi asistentul administrator - altul decât cel pe care îl 
cunoscuse sâmbătă seara - ci şi, după cum bănuia Rebus, nişte 
agenţi în haine civile, aflaţi probabil sub comanda lui Steelforth. 
Omul de la Serviciile Speciale arăta mai energic ca oricând în 
costumul său la două rânduri, în dungi fine. După ce au dat 
mâna, bărbatul a arătat spre barul Palm Court. 

— Un păhărel de whisky? 

— Depinde cine plăteşte. 

— Permite-mi să fac eu cinste. 

— In cazul ăsta, a declarat Rebus, cred că mi-ar prinde bine o 
porţie mai zdravănă. 

Râsul lui Steelforth a răsunat suficient de tare, dar dogit. S-au 
aşezat la o masă într-un colţ. O chelneriţă a apărut imediat, ca 
trezită la viaţă de simpla lor prezenţă. 

— Carla, a informat-o Steelforth, am vrea două whisky-uri. 
Duble. S-a întors spre Rebus. 

— Laphroaig, a precizat acesta îndatoritor. Cu cât mai vechi, 
cu atât mai bine. 

Carla a dat din cap şi s-a făcut nevăzută. Steelforth şi-a 
aranjat haina, aşteptând-o să plece înainte de a vorbi. Rebus nu 
i-a dat ocazia. 

— Ai reuşit să muşamalizezi cazul parlamentarului mort? a 
întrebat el cu voce tare. 

— Ce era de muşamalizat? 

— Nu ştiu. Tu să-mi spui. 

— Din câte îmi dau eu seama, inspectore Rebus, ancheta ta 
constă deocamdată din interogarea neoficială a surorii celui 
decedat. Steelforth a renunţat să se mai joace cu haina 
costumului şi şi-a încrucişat mâinile în poală. În plus, un 

interogatoriu luat regretabil de curând după ce făcuse 
identificarea formală a cadavrului fratelui. A tăcut o clipă. Sper 
că observaţia mea nu te-a jignit, inspectore. 

— Nici vorbă, comandante. 

— Desigur, probabil că ai fost ocupat cu alte chestiuni. Am fost 
nevoit să avertizez sever nu mai puţin de doi ziarişti să-şi ţină 
gura. 

Rebus a încercat să se arate surprins. Mairie Henderson, plus 
omul de la departamentul de ştiri al ziarului Scotsman care îi 
răspunsese la telefon. Ambilor le datora acum o favoare... 

— Ei bine, a spus, cum nu e nimic de muşamalizat, presa nu 
are cum să ajungă prea departe. A făcut o pauză. La un moment 
dat mi-ai spus că ancheta îmi va fi luată... fapt care nu s-a 
adeverit deocamdată. 

Steelforth a ridicat din umeri. 

— Pentru că nu e nimic de investigat. Verdict: moarte 
accidentală. Şi-a descleştat mâinile când au sosit băuturile şi 
împreună cu ele o cană cu apă şi un castron cu nişte cuburi de 
gheaţă. 

— Vreţi să lăsaţi contul deschis? a întrebat Carla. Steelforth i-a 
aruncat o privire lui Rebus, apoi a clătinat din cap. 

— Nu, o să ne mărginim la un pahar. A semnat pentru băuturi 
cu numărul camerei sale. 

— Contribuabilul plăteşte nota, s-a interesat Rebus, sau 
trebuie să-i mulţumesc domnului Pennen? 

— Richard Pennen face cinste acestei ţări, a declarat 
Steelforth turnând prea multă apă în paharul cu whisky. Şi în 
special Scoției, a cărei economie ar fi mai săracă fără contribuţia 
lui. 

— Nu mi-am dat seama până acum că Balmoralul e atât de 
scump. 

Steelforth şi-a mijit ochii. 

— Mă refeream la slujbele pe care le-a creat în domeniul 
apărării, după cum bine ştii. 

— Şi dacă îl voi chestiona în legătură cu moartea lui Ben 
Webster îşi va muta brusc afacerile în altă parte? 

Steelforth s-a aplecat în faţă. 

— Trebuie să îi păstrăm bunăvoința, sunt sigur că înţelegi ce 
vreau să spun. 

Rebus a savurat aroma malţului înainte de a duce paharul la 
buze. 

— Noroc, a spus Steelforth pe un ton duşmănos. 

— Slainte”, a replicat Rebus. 

— Am auzit că nu te dai în lături de la un strop de tărie, a 
adăugat Steelforth. Poate chiar mai mult decât un strop. 

— Văd că ţi-ai făcut bine temele. 

— Nu mă deranjează băutorii... atât timp cât obiceiul ăsta nu 
dăunează muncii lor. Dar am mai auzit că de multe ori băutura ți- 
a afectat judecata. 

— Nu şi judecata de caracter, a răspuns Rebus punând 
paharul pe masă. Treaz sau pilit, te-aş recunoaşte oricând drept 
ceea ce eşti - un ticălos de prima mână. 

Steelforth şi-a ridicat paharul, toastând în bătaie de joc. 

— Aveam de gând să îţi ofer ceva, pentru a compensa 
dezamăgirea pe care ţi-am produs-o. 

— Arăt eu ca şi cum aş fi dezamăgit? 

— N-o să ajungi nicăieri cu ancheta în cazul Ben Webster, fie 
că a fost sinucidere, fie că nu. 

— Ai revenit la teza sinuciderii? Să înţeleg că aţi găsit biletul 
de adio? 

Steelforth şi-a pierdut răbdarea. 

— Nu există nici un afurisit de bilet! a scuipat el vorbele. Nu 
există nimic. 

— Atunci e vorba de o sinucidere cel puţin ciudată, nu? 

— Moarte accidentală. 

— Deci asta e teza oficială. Rebus şi-a dus din nou paharul la 
buze. Bun, ce ziceai că ai de gând să îmi oferi? 

Steelforth l-a studiat câteva clipe cu atenţie înainte de a 
răspunde. 

— iți dau oamenii mei, a spus el. Cazul acesta de omucidere 
pe care îl anchetezi... înţeleg că e vorba de trei victime. 
Presupun că eşti cam depăşit de situaţie. Deocamdată doar tu şi 
sergent Clarke vă ocupați de caz, nu? 

— Mai mult sau mai puţin. 

— Eu am o mulţime de oameni la dispoziţie, Rebus - oameni 
foarte buni. Cu tot felul de abilităţi şi specializări. 

— Şi-ai fi dispus să ni-i împrumuţi? 

— Asta intenţionam. 

— Ca să ne concentrăm asupra crimelor şi să renunţăm la 
anchetarea morţii parlamentarului? Rebus s-a prefăcut că 
meditează cu seriozitate asupra propunerii; a mers până acolo 


53 Sănătate - toast folosit mai ales în Irlanda, Scoţia şi Insula Man. 

încât şi-a împreunat mâinile şi şi-a sprijinit bărbia în vârfurile 
degetelor. Paznicii de la Castel au declarat că un intrus a încercat 
să pătrundă în incintă, a spus el încet, de parcă gândea cu voce 
tare. 

— Nu există dovezi în acest sens, s-a grăbit să riposteze 
Steelforth. 

— Dar de ce se urcase Webster pe metereze...? lată o 
întrebare la care nu s-a găsit răspunsul. 

— Ca să ia o gură de aer. 

— Se retrăsese cu scuze de la dineu? 

— Dineul era pe terminate... se ajunsese la vinul de Porto şi 
trabucuri. 

— A spus cuiva că are de gând să iasă? Ochii lui Rebus erau 
acum fixaţi asupra lui Steelforth. 

— Nu tocmai. Oamenii se ridicau ca să-şi dezmorţească 
picioarele... 

— l-ai interogat pe toţi? a ghicit Rebus. 

— Pe majoritatea, a precizat bărbatul de la Serviciile Speciale. 

— Şi pe secretarul de stat? Rebus a aşteptat răspunsul, care 
nu a venit. Nu, aşa mă gândeam şi eu. Atunci poate pe delegaţii 
străini? 

— Pe unii dintre ei. Am făcut cam tot ceea ce ai fi făcut şi tu, 
inspectore. 

— Nu ştii ce aş fi făcut eu. 

Steelforth a acceptat reproşul cu o înclinare a capului, încă nu 
băuse din pahar. 

— N-ai nici o greață? Nu-ţi pui nici o întrebare? a continuat 
Rebus. 

— Nici una. 

— Şi totuşi habar n-ai de ce s-au întâmplat toate astea. Rebus 
a clătinat încet din cap. Nu eşti un poliţist prea grozav, 
Steelforth. Poate că eşti tu un maestru la strâns mâini şi la dat 
ordine la şedinţe, dar în privinţa anchetării, impresia mea e că nu 
ai nici cea mai vagă idee. Eşti doar un vitrinier, atâta tot. S-a 
ridicat în picioare. 

— Şi tu ce eşti, inspectore Rebus? 

— Eu? Rebus a căzut o clipă pe gânduri. Aş zice că sunt omul 
de serviciu... cel care mătură după tine. A făcut o pauză, în 
căutarea replicii finale. După tine şi în jurul tău, dacă e cazul. 

A ieşit din scenă prin dreapta. 

Înainte de a pleca de la Balmoral, Rebus a coborât la 
restaurant, plimbându-se de colo-colo prin hol, în pofida privirilor 
dezaprobatoare ale personalului. Localul era plin, dar nici urmă 
de Richard Pennen. Rebus a urcat treptele şi a ieşit în Princes 
Street. S-a decis să facă o oprire la Cafe Royal. Barul era 
surprinzător de gol. 

— Afacerile merg al naibii de prost, s-a confesat patronul. O 
mulţime de localnici stau cu capetele la cutie în perioada asta. 

După două pahare, a pornit pe George Street. Muncitorii 
sistaseră săpăturile - la ordinele consiliului municipal. Un nou 
sistem de străzi cu sens unic fusese introdus recent, semănând 
confuzie printre participanţii la trafic. Situaţie care li se părea 
stânjenitoare până şi poliţiştilor de la circulaţie, care nu se 
dădeau peste cap să impună respectarea indicatoarelor de sens 
interzis. George Street era şi ea liniştită. Nici urmă de armata lui 
Geldof. Gorilele de la clubul Dome l-au informat că localul era pe 
trei sferturi gol. Pe Young Street, sensul unic al aleii înguste 
fusese schimbat. Rebus a împins uşa barului Oxford, zâmbind în 
sinea lui la amintirea unei poante care circula pe seama noului 
sistem de sensuri unice. 

„Schimbarea se va produce treptat: pentru o vreme se va 
putea circula în ambele direcţii...” 

— O halbă de IPA, Harry, a spus scotocind după ţigări. 

— Mai sunt opt luni, a mormăit Harry, umblând la pompa de 
bere. 

— Nu-mi mai aminti şi tu. 

Harry număra zilele până la intrarea în vigoare a legii scoțiene 
privind interzicerea fumatului în locurile publice... 

— Ceva nou? a întrebat unul dintre clienţii fideli ai barului. 
Rebus a clătinat din cap, conştient că în lumea închisă a 
beţivanilor apariţia unui criminal serie nu prea se încadra în 
categoria „noutăţilor”. 

— Nu e nici un marş programat acum? l-a completat Harry. 

— Cel de pe dealul Calton, a confirmat un alt client. Cu banii 
cheltuiţi pentru G8 am fi putut trimite fiecărui copil din Africa un 
coşuleţ cu hăinuţe de la Jenners5*. 

— Da, dar Scoţia a ajuns în felul ăsta în prim-planul scenei 
mondiale, a punctat Harry, arătând cu capul spre 

Charlotte Square, reşedinţa primului ministru scoţian. Un preţ 
care merită toţi banii, aşa zic englezii. 


54 Magazin universal din Edinburgh. 

— Asta pentru că nu ei îl plătesc, a bodogănit clientul. Soţia 
mea lucrează la noul magazin de pantofi de pe Frederick Street. 
Zice că la fel de bine ar fi putut să închidă prăvălia toată 
săptămâna. 

— Royal Bank va fi închisă mâine toată ziua, a anunţat Harry. 

— Ai-ai, mâine o să fie ziua cea mai rea, a mormăit clientul. 

— Şi când mă gândesc că am intrat ca să mă mai înveselesc 
niţel, s-a văitat Rebus. 

Harry s-a uitat la el, prefăcându-se mirat. j 

— Ar fi trebuit să ştii la ce să te aştepţi, John. Incă un pahar? 

Rebus nu era prea convins; totuşi a acceptat propunerea. 

Câteva halbe mai târziu şi după ce înfulecase şi ultima chiflă 
umplută oferită la tejghea, s-a decis că ar fi cazul să o ia din loc 
spre casă. Citise Evening News, urmărise rezumatul Turului 
Franţei şi ascultase alte şi alte plângeri despre noul sistem de 
străzi cu sens unic. 

— Dacă nu îl schimbă, nevastă-mea zice că patronul ei ar 
putea la fel de bine să tragă obloanele. V-am spus că lucrează la 
magazinul ăla nou de pantofi de pe Frederick Street...? 

Harry şi-a dat ochii peste cap în timp ce Rebus se îndrepta 
spre uşă. S-a gândit dacă s-o ia pe jos sau să sune la secţia din 
Gayfield Square să vadă dacă trimiseseră vreo maşină în 
patrulare, care să îl ia şi pe el. O mulţime de taxiuri evitaseră 
centrul, însă ştia că avea o şansă în faţa hotelului Roxburghe, cu 
o condiţie: să dea impresia unui turist bogat... 

A auzit uşile deschizându-se, dar s-a întors prea încet. Nişte 
mâini i-au înşfăcat braţele, răsucindu-le la spate. 

— Ai exagerat cu băutura? a lătrat o voce. O noapte în celulă 
şi mâine ai să te simţi ca nou, amice. 

— Lăsaţi-mă în pace, s-a zvârcolit Rebus, fără rezultat. A simţit 
cătuşele din plastic pe încheieturile mâinilor, strânse atât cât să 
îi oprească circulaţia sângelui. Nici vorbă să le lărgeşti odată ce 
erau prinse la mână; singura soluţie era să le scoţi. 

— Ce naiba se întâmplă? a sâsâit Rebus. Sunt de la CID. 

— Nu prea aduci a poliţist, a răspuns vocea. Puţi a băutură, ai 
tras vânturi, eşti îmbrăcat în zdrenţe... Accent englezesc, 
londonez poate. Rebus a zărit o uniformă, apoi alte două. Feţe 
rămase în umbră - bronzate parcă - dar aspre şi hotărâte. Duba 
era mică şi nu purta însemne. Uşile din spate erau deschise şi l- 
au îmbrâncit înăuntru. 

— Am legitimaţia în buzunar, a spus. În dubă era o banchetă. 

Geamurile erau camuflate şi protejate în exterior de un grilaj 
metalic. In aer plutea un miros vag de vomă. Un alt grilaj 
despărţea spatele dubei de partea din faţă şi un carton bloca 
accesul. 

— E o greşeală! a urlat Rebus. 

— Plânge-te la puşcaşii marini, i-a răspuns o voce. 

Duba a început să se mişte. Rebus a zărit semafoare prin 
geamul din spate. A socotit: trei oameni nu aveau cum să încapă 
în faţă; exista un al doilea vehicul. Oriunde l-ar fi dus - Gayfield 
Square, West End sau St Leonard - avea să fie recunoscut. N- 
avea de ce să-şi facă griji, cu excepţia degetelor umflate din 
cauza slabei circulații a sângelui. Il dureau şi umerii, traşi în 
spate din cauza strânsorii cătuşelor. A trebuit să-şi depărteze 
picioarele pentru a le împiedica să alunece. Inaintau cam cu 
cincizeci de mile pe oră, fără să se oprească la semafoare. A 
auzit doi pietoni ţipând, după ce duba aproape că dăduse peste 
ei. Sirena nu fusese pusă în funcţiune, dar girofarul da. Duba din 
spate părea să nu aibă însă nici sirenă, nici girofar. Ceea ce 
însemna că nu era o maşină de patrulare... şi nici vehiculul în 
care se afla el nu era tocmai regulamentar. Rebus a avut 
impresia că se îndreptau spre est, adică spre Gayfield, dar la un 
moment au cotit brusc la stânga, spre Oraşul Nou, coborând 
dealul în viteză, aşa încât Rebus s-a lovit cu capul de plafon. 

— Unde Dumnezeu...? Dacă mai devreme fusese beat, acum 
se trezise de-a binelea. Singura destinaţie la care se putea gândi 
era Fettes, dar asta însemna sediul central al poliţiei. Nu acolo îi 
duceau pe beţivi peste noapte, să-şi revină după chefuri. Fettes 
era locul unde îşi făceau veacul ofiţerii superiori, James Corbyn şi 
amicii lui. După cum se aştepta, au luat-o la stânga, intrând pe 
Ferry Road, dar după aceea nu au cotit spre Fettes... 

De acum singura variantă era secţia de poliţie Drylaw, un 
avanpost îndepărtat, în capătul de nord al oraşului - Circa 
Treisprezece, aşa îi spuneau unii. Un loc întunecat, în orice caz. 
Acum duba tocmai se oprise la intrare. Rebus a fost târât afară 
apoi dus în clădire, în timp ce ochii lui încercau să se adapteze la 
strălucirea bruscă a becurilor chioare. Nu era nimeni la biroul de 
primire; locul părea pustiu. L-au condus în spatele clădirii, unde 
două celule de arest aşteptau, ambele cu uşile larg deschise. A 
simţit cum presiunea asupra unei mâini scade şi sângele începe 
să circule, furnicându-l, prin vene. A fost împins din spate şi 
trimis, împleticindu-se, înăuntrul celulei. Uşa s-a trântit în urma 

lui. 

— Hei! a strigat Rebus. Ce-i asta? O glumă proastă? 

— Avem noi feţe de clovni, amice? Ai cumva impresia că ai 
nimerit într-un episod din Dirty Sanchez”? Din spatele uşii s-au 
auzit hohote de râs. 

— Du-te să tragi un pui de somn, a adăugat o altă voce şi nu 
ne da bătăi de cap; dacă nu, o să intrăm peste tine şi o să îţi 
administrăm unul dintre sedativele noastre speciale, nu-i aşa, 
Jacko? 

Lui Rebus i s-a părut că aude un sâsâit. Apoi s-a aşternut 
liniştea, iar el a ştiut de ce. Tipii făcuseră o greşeală, îi oferiseră 
un nume. 

Jacko. 

A încercat să îşi întipărească în minte fețele lor, pentru a-şi 
pregăti mai bine răzbunarea. Dar tot ce reuşise să reţină era că 
aveau feţe bronzate sau bătute de vânt. In schimb, n-avea cum 
să le uite vocile. Nimic neobişnuit la uniformele pe care le 
purtau... numai că însemnele de pe epoleţi fuseseră îndepărtate. 
lar fară insigne identificarea avea să fie mult îngreunată. 

Rebus a dat cu piciorul în uşă de câteva ori, apoi a băgat 
mâna în buzunar, căutând telefonul. 

Şi şi-a dat seama că nu mai era acolo. l-l luaseră sau poate că- 
i căzuse. li rămăseseră însă portofelul şi legitimaţia, ţigările şi 
bricheta. S-a aşezat pe lespedea rece de beton care ţinea loc de 
pat şi şi-a examinat încheieturile mâinilor. Mâna stângă era în 
continuare încătuşată. li eliberaseră doar dreapta. A încercat să- 
şi plimbe mâna liberă pe braţ, masând încheietura, palma şi 
degetele pentru a-şi pune sângele în mişcare. Poate că ar fi putut 
să dea foc cătuşelor cu bricheta, dar nu fără să-şi sfâşie carnea. 
Aşa că şi-a aprins în schimb o ţigară şi s-a străduit să-şi 
domolească bătăile inimii. S-a dus din nou spre uşă, a lovit în ea 
cu pumnul, s-a întors cu spatele şi a pocnit-o cu călcâiul. 

De câte ori nu vizitase el celulele din Gayfield şi din St. 
Leonard... şi auzise astfel de semnale. Bum-bum-bum-bum-bum. 
Glumind cu paznicul pe seama lor... 

Bum-bum-bum-bum-bum. 

Sunetul speranţei versus experienţă. Rebus s-a aşezat din 
nou. În încăpere nu existau nici toaletă, nici chiuvetă, doar o 
găleată de metal într-un colţ. Fecale vechi cu care fusese mânijit 


55 Serial TV britanic având drept protagonişti mai mulţi cascadori 
cunoscuţi. 


131 


peretele alăturat. Mesaje dăltuite în tencuială: „Marele Malky e 
şefu'”; „Echipa de Juniori Wardie”; „Hearts YA Bass”. Greu de 
crezut, dar până şi un cunoscător al latinei fusese la un moment 
dat închis aici: „Nemo Me Impune Lacessit”5* ...în scoțiană, 
„Whau Daur Meddle Wi' Me”. Adică: „Pune-te cu mine şi-o să te 
regulez de o să-ţi meargă fulgii.” 

S-a ridicat iarăşi în picioare, ştiind acum ce se întâmplase; ar fi 
trebuit să-şi dea seama de la bun început. 

Steelforth. 

Căruia i-ar fi fost uşor să pună mâna pe nişte uniforme de 
rezervă... să trimită trei dintre oamenii pe care îi avea în 
misiune... aceeaşi oameni pe care se oferise mai devreme să îi 
împrumute. Probabil că îl urmăriseră după ce părăsise hotelul. 
Din bar în bar, până găsiseră locul potrivit. Aleea de la ieşirea din 
barul Oxford era perfectă. 

— Steelforth! a urlat Rebus apropiindu-se de uşă. Vino încoa' 
să stăm de vorbă! Eşti laş, nu numai fanfaron? Şi-a lipit urechea 
de uşă, dar nu a auzit nimic. Vizorul era închis. Ferestruica prin 
care era împinsă farfuria cu mâncare în celulă era încuiată. S-a 
fâţâit dintr-un capăt în celălalt al celulei, a deschis pachetul de 
ţigări, dar şi-a spus că trebuia să îşi conserve proviziile. S-a 
răzgândit şi a aprins totuşi una. Bricheta a fâsâit la aprindere; nu 
mai avea prea mult gaz... să dea cu banul, care dintre ei avea să 
cedeze primul? Ora zece, aşa arăta ceasul de la mână. O 
grămadă de timp până a doua zi dimineaţa... 


Luni, 4 iulie 


8 


ZGOMOTUL CHEII RĂSUCITE ÎN BROASCĂ L-A DESTEPTAT. Uşa 
s-a deschis cu un scârţâit. Primul lucru pe care l-a văzut a fost un 
agent tânăr în uniformă, cu gura căscată de uimire. lar în stânga 
sa, inspectorul-şef John Macrae, nervos şi nepieptănat. Rebus şi- 
a privit ceasul: cu puţin trecut de patru. Ziua de luni abia 


55 Nimeni nu mă atacă fără a suporta consecinţele. 

începuse. 

— Aveţi vreun cuţit? a întrebat cu gura uscată. A întins 
mâinile, arătându-le încheietura. Era umflată, cu palma şi 
articulațiile albite. Inspectorul a scos un briceag din buzunar. 

— Cum aţi ajuns aici? a întrebat agentul cu voce o 
tremurătoare. 

— Cine a fost aseară, la ora zece, de serviciu? 

— Am fost cu toţii chemaţi într-un loc, a răspuns agentul. Și 
am încuiat secţia înainte de plecare. 

Rebus n-avea nici un motiv să nu-l creadă. 

— Ce a spus cel care v-a sunat? 

— A fost o alarmă falsă. Imi pare foarte rău... De ce n-aţi 
încercat să ţipaţi? 

— Presupun că apelul nu apare nicăieri în înregistrările 
oficiale. Cătuşele au căzut pe podea. Rebus a început să-şi frece 
degetele pentru a pune sângele în mişcare. 

— Nu. Şi n-aveam de ce să verificăm celulele; ştiam că sunt 
goale. 

— Ştiaţi că sunt goale? 

— Ca să avem loc pentru turbulenţi. 

Macrae i-a studiat încheietura mâinii stângi. 

— Vrei să te vadă un doctor? 

— N-am nimic, s-a strâmbat Rebus. Cum m-aţi găsit? 

— Am primit un mesaj pe telefon. Il lăsasem la încărcat în 
biroul de acasă şi bipul a trezit-o din somn pe soţie. 

— Pot să văd şi eu mesajul? 

Macrae i-a întins telefonul. În partea de sus a ecranului era 
afişat numărul apelantului, iar dedesubt, cu litere mari, mesajul - 
REBUS ÎN CELULĂ LA DRYLAW. Rebus a apăsat pe butonul 
„Răspuns”, dar n-a auzit decât un robot care l-a informat că 
numărul nu era alocat. l-a dat telefonul lui Macrae. 

— Pe ecran zice că apelul a fost efectuat la miezul nopţii. 

Macrae şi-a ferit privirea. 

— Am auzit telefonul mai târziu. Şi-a amintit însă de funcţia pe 
care o ocupa şi şi-a îndreptat spatele. Eşti amabil să îmi explici şi 
mie ce s-a întâmplat? 

— Nişte băieţi s-au distrat pe seama mea, a improvizat Rebus. 
A continuat să-şi flexeze mâna stângă, încercând să-şi ascundă 
durerea înfiorătoare. 

— Numele? 

— Fără nume. 

— Deci dacă o să vreau să le răspund la mesaj... 

— Numărul a fost deja suspendat, domnule. 

Macrae l-a privit cu atenţie. 

— Inţeleg că ai băut câteva pahare aseară, este? 

— Câteva. S-a întors spre agentul în uniformă. N-ai zărit din 
întâmplare un mobil lăsat pe biroul de la intrare? 

Tânărul ofiţer a clătinat din cap. Rebus s-a aplecat spre el. 

— Dacă transpiră ceva din chestia asta... sigur, o să fie nişte 
glume pe seama mea, dar vo; o să fiţi cei care veţi da de bucluc. 
Celulele neverificate, secţia lăsată nesupravegheată, uşa din faţă 
descuiată... 

— Uşa era încuiată, l-a contrazis agentul. 

— Totuşi nu e în regulă, nu? 

Macrae l-a bătut protector pe agent pe umăr. 

— E mai bine ca toată treaba asta să rămână între noi, ne-am 
înţeles? Acum haide, inspectore Rebus, o să te las acasă înainte 
să se ridice din nou barajele. 

Afară, Macrae s-a oprit în faţa Roverului său. 

— Ştiu că ai toate motivele să vrei să muşamalizăm povestea, 
dar fii sigur că dacă o să dau eu de făptaşi, o să-i pun să 
plătească. i 

— Da, domnule, a încuviinţat Rebus. Imi pare rău că v-am 
făcut necazuri. 

— Nu-i vina ta. Urcă. 

Au străbătut oraşul în tăcere, mergând spre sud, în timp ce 
soarele răsărea la est. Câteva camionete care livrau marfa şi o 
mână de pietoni zăriţi ca prin ceaţă, dar puţine indicii privitoare 
la ceea ce putea aduce ziua. Luni era proclamat „Carnavalul 
distracţiei depline”, iar poliţia ştia că denumirea nu era decât un 
eufemism pentru tulburări de stradă. Era momentul când 
oamenii legii se aşteptau să intre în acţiune Clown Army, 
Wombles şi Black Bloc. Care aveau să încerce să blocheze 
complet oraşul. Macrae schimbase postul de radio la ţanc pentru 
o ştire de ultima oră - o tentativă de a închide pompele la o 
staţie de benzină de pe Queensferry Road. 

— Weekendul n-a fost decât de încălzire, a comentat 
inspectorul-şef oprind pe Arden Street. Bun, sper că te-ai distrat, 
Rebus. 

— A fost drăguţ şi relaxant, domnule, a răspuns Rebus, 
deschizând portiera. Mersi că m-aţi adus. A bătut uşurel cu 
palma în capotă, a urmărit maşina plecând, apoi a urcat cele 

două trepte spre uşa de intrare în casă, scotocind în buzunare 
după chei. 

Fără să le găsească. 

Sigur că nu: erau atârnate în broască. A înjurat printre dinţi, a 
descuiat, a scos cheile din broască şi, cu ele strânse în mâna 
dreaptă, a intrat în hol, mergând pe vârfuri. Nici un zgomot, nici 
o lumină aprinsă. S-a furişat pe lângă bucătărie şi dormitor. A 
intrat în living. Cutiile cu notele la cazul Colliar lipseau. 
Bineînţeles; le dusese acasă la Siobhan. Dar documentele pe 
care i le pusese la dispoziţie Mairie Henderson - despre Pennen 
Industries şi parlamentarul Ben Webster - erau împrăştiate peste 
tot prin cameră. Şi-a luat mobilul de pe masă. Drăguţ din partea 
lor că i-l returnaseră. S-a întrebat cât de conştiincios îi 
cercetaseră apelurile date şi primite, mesajele vocale şi restul. 
Oricum, treaba nu-l deranja prea tare; obişnuia să le şteargă la 
sfârşitul fiecărei zile. Fapt care nu însemna că nu rămâneau 
ascunse într-un cip, pe undeva... în plus, tipii aveau autoritatea 
de a cere companiei de telefoane lista apelurilor. Dacă erai în 
S012, ţi se permitea aproape orice. 

A intrat în baie şi a dat drumul la robinet. Dura puţin până 
când apa se încălzea. Intenţiona să se lăfăie sub duş un sfert de 
oră, dacă nu douăzeci de minute. A verificat bucătăria şi 
amândouă dormitoarele: nici un obiect nu părea să fi fost 
deplasat de la locul său, fapt care în sine nu îi spunea nimic. A 
umplut ceainicul şi l-a pus pe foc. Oare îi instalaseră microfoane? 
N-avea cum să afle şi, oricum, trecuseră vremurile când puteai 
descoperi ceva desfăcând capacul telefonului fix. Documentele 
referitoare la Pennen Industries fuseseră împrăştiate prin 
cameră. Nu le luaseră. De ce? Pentru simplul motiv că tipii ştiau 
că i-ar fi fost uşor să le obţină din nou. La urma urmei, erau 
informaţii publice, la numai un clic sau două distanţă pentru 
oricine. 

Le lăsaseră acolo pentru că nu foloseau la nimic. 

Pentru că Rebus nu se apropiase nici pe departe de ceea ce 
încerca să protejeze Steelforth. 

Şi pentru a adăuga şi o insultă răului deja făcut, îi lăsaseră 
cheile de la intrare în broască şi telefonul mobil la vedere. Şi-a 
flexat din nou mâna stângă, întrebându-se cum puteai 
recunoaşte un cheag de sânge de tromboză. Şi-a luat cana de 
ceai în baie, a închis robinetul de la chiuvetă şi-a scos hainele şi 
a intrat sub duş. A hotărât să îşi golească mintea de 

evenimentele petrecute în ultimele şaptezeci şi două de ore. A 
început să treacă în revistă discurile din seria „Desert Island” 
pe care le avea. Nu s-a putut decide ce melodie de pe „Argus”58 
să aleagă. Când a început să se şteargă cu prosopul, era încă 
prins în această dilemă; s-a trezit că fredonează „Throw Down 
the Sword”. 

— Nici pomeneală, a declarat în faţa oglinzii. 

Era hotărât să tragă un pui de somn. Cinci ore de moţăială, 
stând încovrigat pe o lespede rece, nu puteau fi puse la 
socoteală. Dar mai întâi trebuia să-şi încarce telefonul. A băgat 
încărcătorul în priză şi şi-a verificat mesajele. Unul singur - de la 
acelaşi apelant anonim. 

E TIMPUL PENTRU ARMISTIȚIU. 

Trimis cu mai puţin de o jumătate de oră înainte. De unde 
deducea două lucruri. Primul, că indivizii ştiau că el se află acasă. 
Şi al doilea, că „numărul nealocat” reintrase, într-un fel sau altul, 
în scenă. Prin minte i-au trecut o duzină de replici, dar s-a decis 
să închidă telefonul. Incă o cană de ceai şi s-a vârât în aşternut. 


Panică pe străzile din Edinburgh. 

Siobhan nu simţise niciodată atâta tensiune plutind în aer. Nici 
în timpul derby-urilor locale dintre Hibs şi Hearts; nici măcar la 
marşurile republicane sau organizate de Loja Portocalie5. Aerul 
părea cumva mai însufleţit, ca şi cum era străbătut de un curent 
electrizant. Situaţia încordată nu se limita la Edinburgh: o Tabără 
a Păcii fusese instalată la Stirling. Se înregistraseră izbucniri de 
violenţă. Nu degeneraseră, dar fuseseră dramatice. Mai erau 
două zile până la deschiderea reuniunii G8, însă protestatarii 
ştiau că unele delegaţii sosiseră deja. O bună parte dintre 
soldaţii americani fuseseră încartiruiţi la Dunblane Hydro, la mică 
distanţă cu maşina de Gleneagles. Unii ziarişti străini se treziseră 
însă cazaţi mult mai departe, în hoteluri din Glasgow. Oficialii 
japonezi ocupaseră multe dintre camerele hotelului Sheraton din 


57 Unul dintre cele mai longevive programe radio din lume (a fost 
difuzat de postul BBC 4 pentru întâia oară în 1942). în fiecare 
săptămână, un invitat alege opt piese muzicale, o carte şi un obiect de 
lux pentru o şedere imaginară pe o insulă pustie. 

58 Album al formaţiei britanice de rock Wishbone Ash, celebră în anii 
'70. 

5 Orange Institution sau Orange Order/Orange Lodge - organizaţie 
protestantă unionistă din Irlanda de Nord, dar activă şi în Scoţia. 

Edinburgh, chiar vizavi de cartierul financiar. Siobhan a încercat 
să folosească parcarea hotelului, care era însă închisă cu lacăt. 
Un agent în uniformă s-a apropiat în timp ce cobora geamul. Ea i- 
a arătat legitimaţia. 

— Îmi pare rău, doamnă, s-a scuzat el pe un ton politicos cu 
accent englezesc. N-am ce face. Ordine de sus. Cel mai bine ar fi 
să vă întoarceţi. A arătat cu degetul spre Western Approach 
Road. S-au adunat câţiva idioţi pe caldarâm... şi încercăm să îi 
împingem spre Canning Street. O mână de clovni, din câte se 
pare. 

Siobhan s-a conformat, sfârşind prin a găsi un loc liber la linia 
galbenă din faţa Teatrului Lyceum. A traversat pe la trecerea cu 
semafor, însă în loc să intre în sediul firmei Standard Life, a 
trecut pe lângă clădire, îndreptându-se către aleile asfaltate care 
străbăteau ca un labirint întreaga zonă. A cotit pe Canning Street 
şi s-a pomenit oprită de un cordon de poliţie, vizavi de care se 
afla un grup de demonstranți îmbrăcaţi în negru, printre care se 
amestecaseră şi câteva siluete de la circul Big Top. Nişte clovni, 
la propriu. Era pentru prima oară când Siobhan îi vedea în carne 
şi oase pe cei de la Clown Army. Purtau peruci roşu cu violet şi 
aveau feţele vopsite cu alb. Unii roteau în aer cârpe de şters 
praful din pene, alţii fluturau garoafe. O faţă zâmbitoare fusese 
desenată pe un scut. Poliţiştii erau şi ei îmbrăcaţi tot în negru, cu 
genunchii şi coatele protejate de apărători şi purtau veste de 
protecţie şi coifuri cu vizieră. Un demonstrant reuşise cumva să 
se caţăre pe un zid înalt şi îşi bâţâia fesele dezgolite spre 
poliţiştii aflaţi mai jos. De jur-împrejur erau ferestre prin care 
priveau funcţionari. Mult zgomot, dar deocamdată nici un semn 
de violenţă adevărată. Când mai mulţi agenţi au pătruns în raza 
ei vizuală, Siobhan s-a retras până la podul pietonal care 
traversa strada spre Western Approach Road. Şi aici protestatarii 
erau copleşiţi numeric. Unul dintre ei era într-un scaun cu rotile, 
cu stindardul scoţian agăţat în spate şi fluturând în vânt. 
Circulaţia spre centrul oraşului fusese oprită. Se sufla în fluiere, 
însă caii poliţiei nu păreau deranjaţi de sunet. Un şir de poliţişti a 
pornit să mărşăluiască pe sub pod, cu scuturile ridicate deasupra 
capetelor, pentru a se proteja. 

Situaţia părea să fie sub control şi nu dădea senine de 
înrăutăţire, aşa că Siobhan s-a îndreptat spre destinaţia finală. 

Uşa turnantă care dădea spre holul unde se afla recepţia de la 
Standard Life era încuiată. Un paznic s-a zgâit la ea înainte de a 

apăsa pe un buton şi a-i da drumul înăuntru. 

— Vreţi să-mi arătaţi legitimaţia, domnişoară? 

— Nu lucrez aici, i-a arătat Siobhan insigna. 

Omul a luat-o s-o studieze. l-a înapoiat-o dând din cap în 
direcţia biroului de recepţie. 

— Vreo problemă pe aici? a întrebat Siobhan. 

— Câţiva huligani au încercat să pătrundă. Unul din ei a 
escaladat latura de vest a clădirii. Şi se pare că s-a înţepenit 
acolo, la etajul trei. 

— Pare distractiv pentru toţi cei implicaţi. 

— Aşa ne justificăm şi noi salariile, domnişoară. Bărbatul a 
gesticulat spre biroul de recepţie. Gina vă va ajuta. 

Şi Gina a ajutat-o într-adevăr. Mai întâi cu o legitimaţie de 
vizitator - „ţineţi-o tot timpul la vedere, vă rog” - şi apoi cu un 
telefon la un birou aflat la etaj. Holul era luxos, cu canapele şi 
reviste, cafea şi un televizor cu ecran plat pe care era difuzată o 
emisiune matinală de design interior. O femeie s-a apropiat cu 
paşi mari de Siobhan. 

— Sergent Clarke? Vă conduc sus. 

— Doamna Jensen? 

Femeia a negat din cap. 

— Scuze că v-am făcut să aşteptaţi. După cum vă imaginati, 
atmosfera e cam încărcată... 

— Nu face nimic. Am avut timp să decid ce lampă cu picior să 
cumpăr. 

Femeia a zâmbit, fără să-i fi înţeles pe deplin replica şi a 
condus-o pe Siobhan spre lift. Cât aşteptau şi-a studiat hainele. 

— Astăzi ne-am îmbrăcat cu toţii lejer, a lămurit-o ea cu privire 
la pantalonii largi şi bluza pe care le purta. 

— Bună idee. 

— E amuzant să-i vedem pe colegii noştri bărbaţi în blugi şi 
tricouri. Unii sunt greu de recunoscut. O mică pauză. Sunteţi aici 
din cauza revoltelor? 

— Nu. 

— Doamna Jensen părea să fie în ceaţă... 

— Atunci de mine depinde să arunc un pic de lumină asupra 
chestiunii, nu? a replicat Siobhan cu un zâmbet în momentul în 
care s-au deschis uşile ascensorului. 

Pe plăcuţa de pe uşa biroului lui Dolly Jensen era scris doar 
Dorothy Jensen, fără a oferi informaţii despre poziţia ei în cadrul 
firmei. Era probabil destul de înaltă, a presupus Siobhan. 

Asistenta lui Jensen a bătut în uşă, apoi s-a retras la masa ei de 
lucru. Etajul era împărţit în cubicule şi o mulţime de feţe s-au ițit 
din spatele computerelor pentru a o studia pe nou-venită. Câţiva 
salariaţi stăteau în picioare, în spaţiile libere de lângă ferestre, 
cu cănile de cafea în mâini, uitându-se la lumea de afară. 

— Intră, a rostit o voce. Siobhan a deschis uşa şi a închis-o în 
urma ei, a strâns mâna lui Dorothy Jensen şi a fost invitată să ia 
loc. 

— Ştiţi de ce mă aflu aici? a întrebat Siobhan. 

Jensen s-a aşezat mai bine în scaun. 

— Tom mi-a povestit totul. 

— Şi aţi fost foarte ocupată după vizita noastră, nu-i aşa? 

Jensen îşi studia cu atenţie biroul. Era de aceeaşi vârstă cu 
soţul ei. Umeri largi şi o faţă cu trăsături masculine. Părul negru 
şi des - cu firele albe vopsite, bănuia Siobhan - îi cădea în bucle 
frumos aranjate pe umeri. În jurul gâtului avea un şirag simplu 
de perle. 

— Nu la biroul de aici mă refer, doamnă Jensen, a explicat 
Siobhan, lăsând iritarea să transpară din voce. Mă refer la ceea 
ce aţi făcut acasă, ştergând toate urmele de pe site. 

— E o crimă? 

— Se numeşte „obstrucţionarea anchetei”. Şi am văzut 
oameni acuzaţi pentru asta. Uneori, când ne punem în gând, 
mergem până acolo încât să ne asumăm riscul de a emite 
mandat pentru conspirație în vederea comiterii unui act 
criminal... 

Jensen a luat un pix de pe birou şi s-a jucat cu el, răsucindu-l 
între degete şi apăsând repetat pe buton. Siobhan a constatat cu 
satisfacţie că făcuse o breşă în sistemul defensiv al femeii. 

— Am nevoie de toate datele pe care le deţineţi, doamnă 
Jensen - documente, adrese electronice, nume. Pentru a risipi 
orice îndoieli în privinţa acelor oameni - inclusiv a 
dumneavoastră şi a soţului - dacă îl vom prinde pe criminal. 
Siobhan a tăcut preţ de câteva clipe. Vă cunosc opiniile - le-am 
aflat din ceea ce ne-a povestit soţul - şi vă respect sentimentele. 
Dar trebuie să înţelegeţi ceva... cel sau cei care au făcut asta nu 
se vor opri aici. E posibil să fi descărcat de pe site-ul 
dumneavoastră numele tuturor acelora care l-au accesat - ceea 
ce îi poate transforma în victime, nu foarte diferite de Vicky. 

La auzul numelui fiicei, Jensen a sfredelit-o cu privirea, însă 
ochii i s-au umezit curând. A lăsat pixul să-i cadă din mână, a 

tras un sertar, a scos dinăuntru o batistă şi şi-a suflat nasul. 

— Să ştiţi că am încercat... Am încercat să iert. La urma urmei, 
se presupune că iertarea ne asigură intrarea în rândurile sfinţilor, 
nu-i aşa? a spus cu un râs nervos. Oamenii aceia merg la 
închisoare pentru a fi pedepsiţi, dar noi sperăm şi că se vor 
schimba acolo. Cei care nu o fac... cu ce sunt ei de folos 
societăţii? Se întorc printre noi şi o iau de la capăt, iar şi iar. 

Siobhan cunoştea bine argumentele şi fusese de multe ori 
prinsă la mijloc. Aşa că s-a mulţumit să păstreze tăcerea. 

— N-a arătat pic de remuşcare, n-a dat nici un semn că şi-ar fi 
recunoscut vina, că ar fi avut o urmă de simpatie... Ce fel de 
fiinţă poate fi asta? Poate fi măcar numită om? La proces, 
apărarea a ţinut-o una şi bună cu familia destrămată din care 
provenea, cu drogurile pe care obişnuia să le ia. Un „stil de viaţă 
haotic”, aşa l-au descris. Dar e/ e cel care a ales să-i distrugă 
viaţa lui Vicky, e/a făcut-o pentru a-şi demonstra puterea. Nimic 
haotic în asta, nu credeţi? Vocea doamnei Jensen începuse acum 
să tremure. A răsuflat adânc, încercând să-şi revină, să se 
calmeze treptat. Eu lucrez în asigurări. Alegerile şi riscurile, cu 
asta ne ocupăm. Ştiu aşadar câte ceva despre asta. 

— Aveţi documente, doamnă Jensen? a întrebat Siobhan cu 
voce joasă. 

— Câteva, a admis femeia. Nu foarte multe. 

— Dar e-mailuri? Presupun că aţi corespondat cu utilizatorii 
siteului. 

Jensen a confirmat dând încet din cap. 

— Cu membrii familiilor victimelor. Sunt şi ei consideraţi 
suspecți? 

— Cât de repede îmi puteţi furniza toate datele? 

— E cazul să-mi sun avocatul? _ 

— Poate că n-ar fi o idee rea. Intre timp, aş vrea să trimit pe 
cineva la dumneavoastră acasă. Cineva care se pricepe la 
computere. Dacă vine la dumneavoastră, nu va mai trebui să vă 
ridicăm hard drive-ul. 

— De acord. 

— Se numeşte Bain. Eric Bain cel cu iubita țâțoasă... Siobhan 
s-a foit în scaun şi şi-a dres glasul. E sergent, ca şi mine. La ce 
oră vă convine să vină în seara asta? 


— N-arăţi prea bine, a remarcat Mairie Henderson în timp ce 
Rebus încerca să se strecoare pe locul pasagerului din maşina ei 

sport. 

— Am avut o noapte agitată, a răspuns el. Fără a adăuga că 
telefonul ei de la ora zece dimineaţa fusese cel care îl sculase din 
somn. Scaunul ăsta nu se dă mai în spate? 

Femeia s-a aplecat şi a tras de un mâner care i-a permis 
scaunului să alunece mult înapoi. Rebus s-a răsucit pentru a 
examina spaţiul rămas liber în spate. 

— Am auzit toate poantele cu Douglas Bader®, l-a prevenit ea. 
Inclusiv pe cele cu „amputarea picioarelor”. 

— Atunci nu-mi rămâne decât să mă consider obstrucţionat, a 
spus Rebus legându-şi centura. Apropo, mersi de invitaţie. 

— In cazul ăsta, tu faci cinste cu băuturile. 

— Ce fel de băuturi? 

— Din cele care să ne justifice în primul rând prezenţa acolo... 
Urcau pe Arden Street. Stânga, dreapta, din nou stânga şi au 
ajuns pe Grange Road, la numai cinci minute de Prestonfield 
House. 

Hotelul Prestonfield House era unul dintre cele mai bine 
păstrate secrete ale oraşului. Inconjurat de bungalow-uri 
construite în anii '30 şi cu vedere spre clădirile de locuinţe din 
Craigmillar şi Niddrie, părea un loc nu tocmai promiţător pentru 
un conac în stil medieval. Proprietatea, întinsă pe o suprafaţă 
considerabilă - care cuprindea şi un teren de golf - asigura multă 
intimitate. După ştiinţa lui Rebus, singura dată când hotelul se 
aflase în atenţia opiniei publice fusese atunci când un membru al 
Parlamentului scoţian încercase, după un chef, să dea foc 
perdelelor. 

— Am vrut să te întreb la telefon... a spus Rebus. 

— Da? 

— Cum de-ai aflat de locul ăsta? 

— Contactele, John. Nici un jurnalist nu trebuie să iasă din 
casă dacă nu are contacte. 

— O să-ţi spun eu ce ai uitat acasă... frânele de la nenorocita 
asta de capcană a morţii. 


50 Celebru erou al aviaţiei britanice (1910-1982) şi susţinător fervent 
al acţiunilor caritabile în favoarea persoanelor cu dizabilităţi fizice. În 
1931, după prăbuşirea avionului său în cursul unui antrenament, i-au 
fost amputate ambele picioare, fiind înlocuite cu proteze. A revenit în 
armată, cu grad de căpitan, participând activ şi cu succes la bătălia 
aeriană pentru apărarea Angliei în timpul celui de-al Doilea Război 
Mondial şi fiind înnobilat pentru eforturile sale. 

— E o maşină de curse. Deloc potrivită dacă vrei să pierzi 
vremea pe şosea, a răspuns Mairie, slăbind însă puţin presiunea 
asupra accelerației. 

— Mersi, a spus Rebus. Bun, prin urmare care e ocazia? 

— Cafeaua de dimineaţă, apoi el va face prezentarea, după 
care urmează prânzul. 

— Şi unde anume se vor petrece toate astea? 

Mairie a ridicat din umeri. 

— Intr-o sală de conferinţe, presupun. Poate la restaurant, 
pentru prânz. A semnalizat la stânga şi a intrat pe aleea care 
ducea spre hotel. 

— Şi noi... 

— Căutăm pacea şi liniştea în toată nebunia înconjurătoare. 
Plus o ceaşcă de ceai. 

Au fost întâmpinați de personal la uşa din faţă. Mairie a 
explicat ce doreau. Pentru satisfacerea cererii lor exista un salon 
în stânga şi un altul în dreapta, imediat în spatele unei uşi 
închise. 

— Se întâmplă ceva înăuntru? a întrebat Mairie arătând spre 
sala închisă. 

— O întâlnire de afaceri, a mărturisit salariatul. 

— Ei bine, atât timp cât n-or să facă zgomot, e în regulă. Au 
intrat în încăperea alăturată. Rebus a auzit ţipetele unor păuni pe 
peluza din faţă. 

— Doriţi ceai? s-a interesat tânărul salariat. 

— Cafea pentru mine, a răspuns Rebus. 

— Ceai - de mentă, dacă nu, de muşeţel. Angajatul s-a făcut 
nevăzut şi Mairie şi-a lipit urechea de perete. 

— Credeam că mai nou se folosesc mijloace electronice pentru 
a trage cu urechea, a comentat Rebus. 

— Dacă ţi le poţi permite, a şoptit Mairie. Apoi a întins gâtul. 
N-aud decât murmure. 

— Uite aşa o să scrii tu un articol de prima pagină. 

Mairie l-a ignorat şi a tras un scaun în dreptul uşii, asigurându- 
se că nu-i va scăpa din ochi pe cei care intrau sau ieşeau din sala 
alăturată. 

— Prânzul va fi servit la douăsprezece fix, aş putea să pun 
pariu. Pentru ca oaspeţii să-şi poată aprecia gazda la justa ei 
valoare, a spus ea, uitându-se la ceasul de la mână. 

— Am adus o dată o femeie aici, la cină, a declarat Rebus 
visător. După aia am băut cafeaua în bibliotecă. E la etaj. Pereţi 

de un roşu sângeriu. Parcă îmi amintesc că mi-a povestit cineva 
că sunt din piele. 

— Tapet de piele? Ce excentric, a zâmbit Mairie. 

— Apropo, nu ţi-am mulţumit niciodată că te-ai dus drept la 
Cafferty cu vestea despre Cyril Colliar... Ochii lui Rebus au 
sfredelit-o şi Mairie a avut bunul-simţ de a se îmbujora puţin. 

— Cu plăcere, a răspuns. 

— E reconfortant să ştiu că atunci când îţi divulg informaţii 
confidenţiale, o să le pasezi imediat celui mai mare ticălos din 
oraş. 

— S-a întâmplat o singură dată, John. 

— A fost de ajuns. 

— Era foarte stresat din cauza uciderii lui Colliar. 

— Aşa mi-ar plăcea să-l ştiu mereu. 

Mairie i-a aruncat un surâs obosit. 

— O singură dată, a repetat ea. Şi, rogu-te, nu uita ce favoare 
uriaşă îţi fac chiar în clipa asta. 

Rebus a ales să nu răspundă şi s-a întors în schimb pe hol. 
Biroul de recepţie se afla în celălalt capăt, dincolo de restaurant. 
Interveniseră multe schimbări din seara aceea când îşi cheltuise 
jumătate din leafă pe cina luată aici. Draperii grele, mobilier din 
lemn exotic, totul numai ciucuri. Un bărbat cu ten măsliniu, într- 
un costum din mătase albastră, a dat să treacă pe lângă el, 
salutându-l cu o înclinare uşoară a capului. 

— 'Neaţa, a spus Rebus. 

_ — Bună dimineaţa, a rostit bărbatul clar, oprindu-se din mers. 
Intâlnirea s-a terminat deja? 

— N-am cum să ştiu. 

Omul a înclinat din nou din cap. 

— Scuzele mele, am crezut că... A lăsat fraza neterminată şi 
şi-a continuat drumul spre uşă, ciocănind o dată înainte de a 
dispărea înăuntru. Intre timp, ieşise şi Mairie pentru a arunca o 
privire. 

— N-a fost o bătaie în uşă cu semnal secret, a informat-o 
Rebus. 

— Doar nu e o întrunire a masonilor. 

Rebus nu era foarte convins. La urma urmei, ce era G8 dacă 
nu un club foarte exclusivist? 

Uşa se deschidea acum din nou şi doi bărbaţi ieşeau din sală. 
S-au îndreptat spre aleea care ducea către hotel, oprindu-se în 
drum pentru a-şi aprinde ţigările. 

— Pauza de prânz şi-a dat Rebus cu presupusul. A urmat-o pe 
Mairie înapoi, spre pragul intrării în micul lor salon, uitându-se la 
oamenii care ieşeau din sală. Vreo douăzeci la număr. Unii 
părând africani, alţii asiatici şi din Orientul Mijlociu. Câţiva 
îmbrăcaţi în ceea ce Rebus bănuia a fi portul lor naţional. 

— Kenya, Sierra Leone, Niger poate... a murmurat Mairie. 
Geografia n-a fost niciodată punctul meu forte. S-a întrerupt şi l-a 
strâns de braţ. O siluetă înaltă şi impunătoare naviga acum 
printre celelalte, dând mâna şi schimbând câteva vorbe cu 
fiecare. Rebus l-a recunoscut pe bărbat după tăieturile din 
articolele puse la dispoziţie de Mairie. Faţa prelungă era bronzată 
şi ridată, iar părul îi era vopsit într-o nuanţă de castaniu. Costum 
în dungi fine din care se iţea câte o bucăţică de manşetă albă 
imaculată. Omul le zâmbea tuturor, părând să-i cunoască pe 
fiecare în parte. Mairie se retrăsese cu câţiva paşi în interiorul 
salonului lor, însă Rebus a rămas în pragul uşii. Richard Pennen 
era un ins fotogenic, în carne şi oase avea faţa puţin mai 
uscăţivă şi pleoapele ceva mai grele. Arăta însă distins şi în 
formă, ca şi cum îşi petrecuse weekendul pe o plajă tropicală. 
Era flancat de asistenţi care îi şopteau informaţii la ureche, 
asigurându-se că această parte a zilei, precum cele precedente 
şi cele următoare, avea să decurgă fără nici un fel de probleme. 

Dintr-odată, un membru al personalului hotelului i-a blocat 
vederea lui Rebus. Ţinea în mână o tavă cu ceai şi cafea. Rebus 
s-a mişcat pentru a-i face loc şi a observat că suscitase interesul 
lui Pennen. 

— E rândul tău, a spus Mairie. 

Rebus a intrat în salon şi a plătit băuturile. 

— Sunteţi cumva inspectorul Rebus? Vocea adâncă îi 
aparţinea lui Richard Pennen. Care se afla acum la câţiva metri 
distanţă, încadrat în continuare de asistenții săi. 

Mairie a făcut doi paşi în faţă şi i-a întins mâna. 

— Domnule Pennen, sunt Mairie Henderson. Ce tragedie 
oribilă s-a petrecut acum câteva seri la castel. 

— Oribilă, într-adevăr, a aprobat Pennen. 

— Mi se pare că eraţi şi dumneavoastră acolo. 

— Aşa e. 

— Dânsa e jurnalist, domnule, i-a suflat un asistent. 

— N-aş fi ghicit niciodată, a răspuns Pennen zâmbind. 

— Mă întrebam, a continuat Mairie, din ce motive aţi plătit 
camera de hotel a domnului Webster. 

— Nu eu personal - firma mea. 

— Ce interes aveţi dumneavoastră în reducerea datoriilor 
ţărilor din Lumea a Treia? 

Pennen îşi îndreptase însă atenţia asupra lui Rebus. 

— Mi s-a spus că s-ar putea să ne întâlnim. 

— Sunt încântat să aflu că Steelforth lucrează pentru 
dumneavoastră... 

Pennen l-a măsurat din priviri. 

— Descrierea pe care v-a făcut-o nu e nici pe departe flatantă, 
inspectore. 

— Mă bucur totuşi că s-a ostenit. Ar fi putut să adauge: pentru 
că asta înseamnă că l-am dezorientat. 

— Eşti conştient, presupun, ce săpuneală ai primi dacă aş 
raporta această intruziune. 

— Nu făceam altceva decât să savurăm o ceaşcă de ceai, 
domnule, a replicat Rebus. Din punctul meu de vedere, intrusul 
sunteţi dumneavoastră. 

Pennen a zâmbit din nou. 

— Frumos spus. S-a întors spre Mairie. Ben Webster a fost un 
bun parlamentar şi un bun secretar particular, domnişoară 
Henderson şi un om care îşi făcea datoria cu scrupulozitate. 
După cum ştiţi, potrivit legii, orice cadou ar fi primit din partea 
firmei mele s-ar fi regăsit în declaraţia lui de avere. 

— Tot nu mi-aţi răspuns. 

Maxilarul lui Pennen a zvâcnit. Bărbatul a inspirat adânc. 

— Afacerile Pennen Industries se desfăşoară în majoritatea lor 
în afara graniţelor. Contactează-ţi editorul pe probleme 
economice, să te pună la curent. Şi ai să afli ce exportator 
important am devenit. 

— Exportator de armament, a precizat Mairie. 

— De tehnologie, a corectat-o Pennen. In plus, donăm o parte 
din profit unora dintre statele cele mai sărace din lume. Şi aici 
intervenea Ben Webster. S-a întors spre Rebus. Nu-i vorba de nici 
un fel de muncă sub acoperire, inspectore. David Steelforth îşi 
face doar datoria. Zilele astea ar putea fi semnate o mulţime de 
contracte... s-ar putea da undă verde unor proiecte uriaşe. S-ar 
putea stabili noi contacte şi multe slujbe ar putea fi salvate drept 
urmare. Nu am venit aici pentru distracţie, aşa cum pare să 
creadă presa noastră. Acum o să vă rog să mă scuzaţi... 

S-a răsucit pe călcâie şi Rebus a constatat încântat că se 
prinsese ceva de tocul unuia din pantofii eleganţi ai individului. 

Cu toate că nu era expert, ar fi putut totuşi să jure că era găinaţ 
de păun. 

Mairie s-a lăsat să cadă pe o canapea, care a scos un scârţâit 
de protest, ca şi cum nu ar fi fost obişnuită cu un tratament atât 
de nepotrivit. 

— Naiba să-l ia, a rostit, turnându-şi nişte ceai. 

De mentă, după cum şi-a dat seama Rebus inhalând aroma. La 
rândul său şi-a turnat cafea din micuța cafetieră. 

— Aminteşte-mi cât o să ne coste toată tărăşenia asta, a spus 
el. 

— Ce anume? Reuniunea G8? A aşteptat ca el să dea afirmativ 
din cap, apoi şi-a umflat obrajii, prefăcându-se că scotoceşte prin 
minte. O sută cincizeci. 

— De milioane? 

— De milioane. 

— Şi totul pentru ca nişte oameni de afaceri de teapa lui 
Pennen să-şi vadă mai departe de treburi. 

— S-ar putea să mai fie şi alte interese la mijloc... a zâmbit 
Mairie. Dar ai dreptate într-o privinţă: deciziile au fost deja luate. 

— Atunci la ce mai foloseşte toată mascarada asta de la 
Gleneagles, în afara unui pretext pentru câteva cine 
simandicoase şi nişte strângeri de mână în faţa camerelor de 
luat vederi? 

— La a atrage atenţia lumii asupra Scoției? s-a aventurat 
Mairie. 

— A, da, uitasem. Rebus a terminat de băut cafeaua din 
ceaşcă. Poate că ar trebui să rămânem să luăm prânzul aici, să 
vedem dacă putem să îl mai scoatem niţel din sărite pe Pennen. 

— Eşti sigur că îţi poţi permite? 

Rebus s-a uitat înjur. 

— Apropo de asta, lacheul ăla n-a venit să-mi aducă restul. 

— Restul? a izbucnit Mairie în râs. Rebus s-a prins şi a decis, 
să scurgă şi ultima picătură de cafea din cafetieră. 


Potrivit ştirilor TV, centrul Edinburghului era zonă de război. 

Două şi jumătate după-amiaza într-o zi de luni. În mod normal, 
pe Pririces Street ar fi fost clienţi încărcaţi cu pungi, iar în 
Grădinile din apropiere oamenii ar fi ieşit la o plimbare sau s-ar fi 
odihnit pe una dintre băncile comemorative. 

Nu şi astăzi. 

Camera de filmat se oprise acum asupra protestelor 

desfăşurate la baza navală Faslane, care adăpostea cele patru 
submarine britanice din clasa Trident. Locul se afla sub asediul a 
circa două mii de demonstranți. Pentru prima oară în istoria sa, 
poliţia din Fife primise sarcina de a ţine sub supraveghere podul 
Forth Road. Maşinile care circulau spre nord erau oprite şi 
percheziţionate. Drumurile care ieşeau din capitala Scoției 
fuseseră blocate de protestatari care se aşezaseră pe jos. In 
apropierea Taberei Păcii de la Stirling se înregistraseră încăierări. 

Şi o revoltă era gata să izbucnească pe Princes Street. Poliţişti 
înarmaţi cu bastoane îşi făceau simțită prezenţa. Purtau scuturi 
rotunde, un model pe care Siobhan nu-l mai văzuse. În zona din 
jurul Canning Street erau în continuare tulburări. Marşul 
protestatarilor bloca în continuare traficul pe Western Approach. 
In studioul de ştiri al televiziunii au apărut din nou imagini luate 
pe Princes Street. Demonstranţii păreau acum depăşiţi numeric 
nu numai de forţele de poliţie, ci şi de camerele de luat vederi. 
Imbrânceli multe de ambele părţi. 

— Incearcă să provoace o confruntare, a spus Eric Bain. 
Venise la Gayfield pentru a-i arăta lui Siobhan cât de puţin 
reuşise să recupereze deocamdată de pe site. 

— Ai fi putut aştepta să discuţi mai întâi cu doamna Jensen, a 
spus ea, reacţia lui Bain fiind o ridicare din umeri. 

Erau singuri în biroul CID. 

— Uite, vezi cum procedează? a întrebat Bain arătând spre 
ecran. Apare câte un turbulent care face un pas înainte, apoi se 
retrage. Polițistul cel mai apropiat ridică bastonul şi ziarele fac o 
poză cu el atacând un amărât oarecare, aflat în prima linie. Intre 
timp, adevăratul agitator stă ascuns undeva în spate, gata să 
repete mişcarea. 

Siobhan a dat aprobator din cap. 

— Ne face să părem violenţi. 

— Exact ceea ce-şi doresc turbulenţii ăştia. Au învăţat câteva 
trucuri de la demonstrațiile de la Genova încoace, a adăugat 
Bain, încrucişându-şi braţele peste piept. 

In studioul TV, un prezentator îi lua un interviu în direct lui 
Midge Ure“. Care îi îndemna pe scandalagii să plece acasă. 

— Păcat că nici unul dintre ei nu se uită acum la televizor, a 
comentat Bain. 


S1 james Ure (n. 1953), nume de scenă Midge Ure, chitarist, 
compozitor şi cântăreţ vocal scoţian, organizator, împreună cu Bob 
Geldof, al seriei de concerte Live 8. 

— Ai de gând să discuţi cu doamna Jensen? a insinuat 
Siobhan. 

— Da, şefa. Cât de tare ar trebui s-o strâng cu uşa? 

— Am avertizat-o deja că am putea s-o acuzăm de 
obstrucţionarea justiţiei. Aminteşte-i asta. Siobhan a notat 
adresa familiei Jensen pe o foaie din carnet pe care a rupt-o şi i-a 
întins-o lui Bain. Care îşi îndreptase între timp din nou atenţia 
asupra ştirilor difuzate la televizor. Alte imagini în direct de pe 
Princes Street. Câţiva protestatari se căţăraseră pe monumentul 
închinat lui Walter Scott. Alţii se urcaseră pe balustradele care 
înconjurau Grădinile şi săriseră înăuntru. Se lovea cu picioarele în 
scuturi. Se aruncau bucăţi de gazon. Aveau să urmeze băncile şi 
coşurile de gunoi. 

— Lucrurile au început s-o ia razna, a mormăit Bain. Ecranul a 
pâlpâit. Un nou loc: Torphichen Street, pe care se afla sediul 
secţiei de poliţie West End. Beţe şi sticle zburau din toate părţile. 
Bine că nu suntem şi noi blocaţi acolo, s-a mulţumit să 
comenteze el. 

— Nu, în schimb, suntem împotmoliţi aici. 

Bărbatul i-a aruncat o privire. 

— Ai fi preferat să fii în miezul acţiunii? 

Siobhan a ridicat din umeri, uitându-se în continuare la 
ecranul televizorului. Cineva sunase de pe telefonul mobil la 
studioul de ştiri, o persoană ieşită la cumpărături şi blocată 
acum, ca multe altele, în reţeaua de magazine British Home de 
pe Princes Street. 

— Noi nu suntem decât spectatori, ţipa femeia. Nu vrem decât 
să ieşim de aici, dar poliţia ne tratează de parcă am fi cu toţii o 
apă şi-un pământ... sunt printre noi mame cu copii... oameni în 
vârstă. 

— Vreţi să spuneţi că poliţia reacţionează exagerat? a întrebat 
ziaristul aflat în platou. Siobhan a luat telecomanda pentru a 
schimba canalul: un episod din Columbo pe un post, unul din 
Verdict: Crimă pe altul... Şi un film pe Channel Four. 

— E Răpirea“?. Grozav film, a spus Bain. 

— Scuze că te dezamăgesc, a replicat Siobhan, căutând un alt 
post de ştiri. Aceleaşi revolte de stradă; unghiuri diferite. 
Protestatarul pe care îl văzuse pe Canning Street era în 
continuare cocoţat pe zid. Stătea legănându-şi picioarele, iar prin 


62 Ecranizare a romanului omonim de aventuri pentru tineret al 
scriitorului Robert Louis Stevenson. 


148 


deschizătura din cagulă nu i se zăreau decât ochii. Ţinea un 
telefon mobil la ureche. 

— Asta îmi aminteşte că m-a sunat Rebus, să mă întrebe cum 
de un număr de telefon suspendat poate fi în continuare activ. 

Siobhan i-a aruncat o privire. 

— A spus de ce întreabă aşa ceva? Bain a negat din cap. Şi ce 
i-ai răspuns? 

— Că o cartelă SIM poate fi donată. Sau că poţi seta aparatul 
doar pentru a trimite apeluri. Sunt tot felul de modalităţi, a 
adăugat Bain, ridicând din umeri. 

Siobhan a dat aprobator din cap, întorcându-şi privirea spre 
ecranul televizorului. Bain şi-a trecut mâna peste ceafă. 

— Ce părere ţi-a făcut Molly? a întrebat el. 

— Eşti un tip norocos, Eric. 

Bain a rânjit larg. 

— Aşa mă gândeam şi eu. 

— Spune-mi, a întrebat Siobhan, detestându-se pentru că 
aducea subiectul în discuţie, întotdeauna se agită aşa de mult? 

Rânjetul lui Bain s-a stins. 

— Scuze, Eric, am fost complet deplasată. 

— Mi-a spus că te place, a mărturisit el. E un om bun până în 
măduva oaselor. 

— Da, e minunată, a aprobat Siobhan. Fraza a sunat fals chiar 
şi pentru propriile urechi. Cum v-aţi cunoscut? 

Bain a îngheţat preţ de o clipă. 

— Intr-un club, a răspuns, revenindu-şi. 

— N-am ieşit niciodată cu tine să dansăm, Eric, a recunoscut 
Siobhan, aruncându-i o privire. 

— Lui Molly îi place grozav să danseze, e o bună dansatoare. 

— Are şi corpul potrivit pentru aşa ceva... S-a simţit uşurată 
când telefonul mobil a început să sune. Spera din toată inima ca 
apelul să îi ofere scuza de a pleca oriunde în altă parte... Era 
numărul părinţilor. 

— Alo? 

La început a crezut că aude paraziți pe fir, dar apoi şi-a dat 
seama: erau strigăte, huiduieli şi fluierături. Aceleaşi zgomote pe 
care tocmai le auzise în reportajele filmate pe Princes Street. 

— Mamă? Tată? 

Şi acum o voce: a tatălui. 

— Siobhan? Mă auzi? 

— Tată? Ce Dumnezeu căutaţi acolo? 

— Mama ta... 

— Ce-i cu ea? Tată, dă-mi-o imediat la telefon, auzi? 

— Mama ta... 

— Ce s-a întâm...? 

— A sângerat... ambulanta... 

— Tată, nu te mai aud. Unde sunteţi? 

— Chioşc... Grădinile... 

Convorbirea s-a întrerupt. Siobhan s-a uitat la micul ecran 
dreptunghiular. Semnal pierdut. 

— Semnal pierdut, a repetat ca un ecou. 

— Ce e? a întrebat Bain. 

— Tata şi mama... sunt acolo. A arătat cu capul spre televizor. 
Poţi să mă duci cu maşina? 

— Unde? 

— Acolo, a împuns ea cu degetul ecranul. 

— Acolo? 

— Da. Acolo. 

NU AU PUTUT TRECE MAI DEPARTE DE GEORGE STREET. 
Siobhan s-a dat jos din maşină, amintindu-i mai înainte lui Bain 
să nu uite de întâlnirea cu familia Jensen. In timp ce Siobhan 
trântea portiera, el a sfătuit-o la rândul său să aibă grijă. 

Protestatarii pătrunseseră până aici, răspândindu-se pe 
Frederick Street. Angajaţii îi urmăreau cu oroare fascinată din 
magazine. Trecătorii se lipeau de ziduri, în speranţa de a nu face 
notă disonantă. Sub picioare se auzea scrâşnet de pietre. 
Protestatarii erau împinşi înapoi pe Princes Street. Nimeni nu a 
încercat să o oprească pe Siobhan în clipa când a trecut dincolo 
de cordonul de poliţie, îndreptându-se în acea direcţie. De intrat, 
se intra uşor; mai greu era de ieşit. 

In Grădini exista un singur chioşc, din câte ştia ea - imediat 
mai sus de monumentul lui Walter Scott. Porţile Grădinilor 
fuseseră închise, aşa că s-a apropiat de gard. Incidentele se 
mutaseră de pe stradă în Grădini. Prin aer zburau gunoaie, 
însoţite de pietre şi alte arme. O mână a prins-o de haină. 

— Nu aveţi voie să treceţi. 

S-a răsucit şi a dat cu ochii de un poliţist. Deasupra vizierei 

sale erau imprimate literele XS®. Preţ de o clipă, le-a interpretat 
Exces - perfect, ce mai încolo şi-ncoace! Avea legitimaţia 
pregătită. 

— Sunt de la CID, a strigat ea. 

— Atunci probabil că eşti nebună, a zis bărbatul, eliberând-o 
din strânsoare. 

— Mi s-a mai spus, a răspuns, căţărându-se pe deasupra 
ţepuşelor din gard. S-a uitat înjur şi a remarcat că turbulenţii 
primiseră întăriri din partea unui grup ce părea alcătuit din 
huligani locali: orice scuză pentru un scandal era binevenit. La 
urma urmei, nu aveai în fiecare zi şansa de a-i ataca pe poliţişti 
şi a putea scăpa nepedepsit. Işi ascundeau identitatea în spatele 
fularelor unor echipe de fotbal cu care îşi acoperiseră gurile şi a 
unor jachete cu fermoarul tras până sub bărbie. Măcar 
renunţaseră la cizmele Doc Marten în favoarea tenişilor. 

Chioşcul: locul unde se vindea îngheţată şi răcoritoare. Cioburi 
de sticlă îl înconjurau şi era închis acum. l-a dat ocol mergând 
ghemuită: nici urmă de tatăl ei. Pete de sânge pe pământ; le-a 
urmărit din ochi. Petele se opreau imediat în faţa porţilor. Incă un 
ocol. A dat cu piciorul în chepengul care închidea chioşcul. A 
încercat din nou. Şi a auzit dinăuntru o voce înăbuşită. 

— Siobhan? 

— Tată? Eşti acolo? 

Uşa laterală s-a crăpat. Tatăl ei stătea în picioare, iar alături 
de el, proprietara înspăimântată a chioşcului. 

— Unde-i mama? a întrebat Siobhan cu voce tremurătoare. 

— Au luat-o cu ambulanţa. N-am putut... nu mi-au dat voie să 
trec de cordonul de poliţie. 

Siobhan nu-şi amintea să-şi fi văzut vreodată tatăl în lacrimi, 
dar acum bărbatul plângea. Plângea şi se afla, în mod evident, în 
stare de şoc. 

— Hai să te scot de aici. 

— Eu nu vreau să ies, a declarat scuturând din cap 
însoţitoarea tatălui. Rămân aici ca să păzesc fortul. Dar am văzut 
ce s-a întâmplat... nenorociţii ăia de poliţişti. Biata femeie nu 
făcea altceva decât să stea acolo... 

— Au lovit-o cu bastonul, a adăugat tatăl lui Siobhan. Drept 
peste cap. 

— l-a ţâşnit sângele... 

Siobhan a redus-o pe femeie la tăcere aruncându-i o privire 


63 Acronim pentru „Acces”. 

aspră. 

— Cum te numeşti? a întrebat-o. 

— Frances... Frances Neagley. 

— Ei bine, Frances Neagley, sfatul meu e să ieşi de aici. Apoi, 
întorcându-se spre tatăl ei: Hai să plecăm. 

— Poftim? 

— Trebuie să o căutăm pe mama. 

— Dar cum o să... 

— Ne descurcăm noi. Hai odată. L-a tras de braţ, conştientă că 
ar fi fost în stare să îl împingă afară cu forţa, dacă ar fi fost cazul. 
Frances Neagley a închis şi a încuiat uşa în urma lor. 

O altă bucată de gazon a zburat şuierând pe lângă ei. Siobhan 
ştia că, Edinburghul fiind Edinburgh, a doua zi primarul avea să 
se plângă că celebrele straturi de flori fuseseră distruse. Porţile 
fuseseră forţate de către demonstranţii de pe Frederick Street. 
Un bărbat deghizat în războinic pict era târât în spatele 
cordonului de poliţie. Chiar în faţa cordonului, o tânără mamă 
schimba imperturbabilă scutecul bebeluşului ei îmbrăcat în roz. 
O pancartă era fluturată în aer: „FARA DUMNEZEI, FARA 
STAPANI.” Literele X şi S... bebeluşul în haine roz... mesajul scris 
pe pancartă... totul i se părea lui Siobhan extrem de viu, 
instantanee strălucitoare a căror semnificaţie îi scăpa 
deocamdată. 

Aici există un tipar, un înțeles ascuns... 

Ceva despre care va trebui să-l întreb mai târziu pe tata... 

Cu cincisprezece ani în urmă, el încercase să-i explice 
principiile semioticii, sub pretextul ajutorului acordat la scrierea 
unui eseu pentru şcoală, dar nu reuşise decât să o zăpăcească 
de fapt şi mai tare. In clasă, ea pronunţase greşit cuvântul, 
spusese „semenotică”, iar profesoara izbucnise în râs... 

Siobhan a cercetat cu privirea feţele oamenilor, în căutarea 
unora cunoscute. Nu a zărit nici una. Dar a văzut cuvintele 
„Police Medic” pe vesta unui agent. Şi-a tras tatăl aproape, 
ţinând legitimaţia deschisă în faţă. 

— CID, s-a prezentat ea. Soţia acestui bărbat a fost luată la 
spital. Trebuie să-l duc acolo. 

Agentul a dat din cap şi a condus-o dincolo de cordonul de 
poliţie. 

— La ce spital? a întrebat el. 

— Dumneata la ce spital crezi? 

Bărbatul i-a aruncat o privire. 

— Nu ştiu, a admis el. Am fost trimis aici din Aberdeen. 

— Spitalul cel mai apropiat este Western General, a spus 
Siobhan. Aveţi cumva vreo maşină disponibilă? 

Bărbatul a arătat spre Frederick Street. 

— Drumul care se intersectează acolo, sus. 

— George Street? 

Omul a clătinat din cap. 

— Strada următoare. 

— Queen Street? Bărbatul a dat din cap afirmativ. Mersi, a 
spus Siobhan. Ar fi bine să vă întoarceţi în dispozitiv. 

— Mda, presupun că da, a răspuns el fără prea mare 
entuziasm. Unii poliţişti se vor purta cam dur... Nu dintre colegii 
mei - cei de la Poliţia Metropolitană. 

Siobhan s-a întors cu faţa spre tatăl ei. 

— Vreo şansă să-l identifici? 

— Pe cine? 

— Pe cel care a lovit-o pe mama. 

Ted Clarke şi-a frecat ochii cu palma. 

— Nu cred. 

Siobhan a scos un mic icnet de supărare şi a pornit în sus, pe 
deal, către Queen Street. 

Maşinile de patrulare ale poliţiei erau aşezate în şir. Incredibil, 
dar circulaţia nu fusese oprită: pe aici treceau toate automobilele 
şi camionetele care fuseseră deviate de la drumul principal şi 
care se târau acum în trafic ca şi cum era o zi ca oricare alta, 
aceiaşi navetişti dintotdeauna. Siobhan i-a explicat şoferului unei 
maşini de patrulare ce dorea. Omul a părut uşurat de 
perspectiva de a pleca de acolo. Siobhan s-a aşezat pe bancheta 
din spate, alături de tatăl ei. 

— lute ca gândul, i-a ordonat ea şoferului. Care a pornit 
imediat girofarul şi sirena. Au trecut pe lângă coada formată în 
trafic şi au continuat să înainteze. 

— Pe aici e bine? a strigat şoferul. 

— De unde eşti de loc? 

— Din Peterborough. 

— Drept înainte. O să-ţi spun eu când e cazul să coteşti. A 
strâns braţul tatălui. Ai fost rănit? 

El a clătinat din cap şi şi-a fixat privirea asupra ei. 

— Tu în schimb... 

— Eu ce? 

— Ai fost uimitoare, i-a aruncat Ted Clarke un zâmbet obosit. 

Felul cum te-ai comportat, cum ai preluat controlul... 

— Nu-s doar o faţă drăguţică, nu? 

— Până acum nu m-am gândit niciodată că... Lacrimile i s-au 
ivit din nou în ochi. Şi-a muşcat buza de jos, clipind ca să le 
alunge. Siobhan l-a strâns şi mai tare de braţ. 

— Nu m-am gândit niciodată că ai putea fi atât de bună în 
meseria ta, a spus el. 

— Fii mulţumit că nu sunt în uniformă, altfel poate c-aş fi 
mânuit şi eu bastonul. 

— Tu n-ai fi lovit niciodată o femeie nevinovată, a afirmat Ted 
Clarke. 

— La semafor, traversează intersecţia, i-a spus ea şoferului, 
apoi şi-a îndreptat din nou atenţia asupra tatălui ei. Nu prea ai 
cum să ştii asta. Nu ştim niciodată cum vom reacţiona până nu 
suntem puşi în faţa faptului. 

— Ştiu sigur că n-ai face-o, a repetat el hotărât. 

— Probabil că nu, s-a dat ea bătută. Oricum, ce Dumnezeu 
căutaţi voi acolo? Santal v-a dus? 

Bărbatul a clătinat din cap. 

— Cred... cred că ne-am gândit să mergem acolo ca 
spectatori. Numai că poliţia ne-a interpretat greşit gestul. 

— Dacă dau de cel care... 

— Nu l-am văzut prea bine la faţă. 

— Sunt o mulţime de camere de luat vederi instalate aici. Cam 
greu să te fofilezi. 

— Fotografii? 

Siobhan a dat aprobator din cap. 

— Plus camerele de supraveghere, camerele de filmat ale 
posturilor de televiziune şi ale noastre, bineînţeles. l-a aruncat o 
privire. Poliţia a filmat probabil totul. 

— Bine, dar... 

— Dar ce? 

— Doar n-ai de gând să verifici toate înregistrările. 

— Vrei să pui pariu? 

Bărbatul a studiat-o preţ de o clipă. 

— Nu, nu prea cred. 


Aproape o sută de arestări. Sălile de judecată aveau să fie 
pline marţi. Spre seară, acţiunea se mutase de pe Princes Street 
pe Rose Street. Pietre fuseseră smulse din pavaj şi folosite pe 
post de arme. Pe Waverley Bridge, Cockburn Street şi Infirmary 

Street se înregistraseră incidente. În jurul orei nouă şi jumătate 
situaţia începuse să revină la normal. 

Ultima altercaţie izbucnise în faţa localului McDonald's de pe 
South St Andrew Street. Agenţii în uniformă se întorseseră la 
secţia din Gayfield Square, aducând cu ei burgeri a căror aromă 
pătrunsese în birourile CID. Rebus aprinsese televizorul - un 
documentar despre un abator. Eric Bain tocmai îi trimisese o listă 
de adrese de e-mail - vizitatorii regulaţi ai siteului BeastWatch. 
Mesajul său se termina cu cuvintele: „Shiv, cum te-ai descurcat, 
ai rezolvat problema?”. Rebus încercase să o sune pe Siobhan pe 
mobil, dar colega lui nu răspunsese. Mesajul lui Bain mai preciza 
că familia Jensen nu îl obstrucţionase, însă nici nu „cooperase cu 
prea mult zel”. 

Rebus avea ziarul Evening News deschis lângă el. Pe prima 
pagină, o fotografie de la marşul de sâmbătă şi titlul „Votăm cu 
picioarele”. Titlu pe care puteau să-l folosească şi în ziua 
următoare, când aveau să publice o fotografie a unui 
demonstrant lovind cu piciorul în scutul unui poliţist. Pe pagina 
cu programul TV a dat şi de titlul documentarului la care se uita 
în clipa aceea - Abatorul: Povara sângelui. S-a ridicat de pe 
scaun şi s-a îndreptat spre unul din birourile libere. Pe unul se 
aflau notele din cazul Cyril Colliar. Siobhan fusese ocupată. 
Adăugase şi rapoarte ale poliţiei şi penitenciarelor cu privire la 
Eddie cel lute Isley şi Trevor Guest. 

Guest: spărgător, mardeiaş, atacator sexual. 

Isley: violator. 

Colliar: violator. 

Rebus a început să studieze documentele recuperate de pe 
site-ul BeastWatch. Pe care fuseseră postate date despre alţi 
douăzeci şi opt de violatori şi pedofili. Exista un articol lung şi 
plin de furie scris de cineva care semna cu numele 
„TornupinsideS“”, despre care Rebus bănuia că ar fi o femeie. Şi 
care blama sistemul judiciar şi deciziile tribunalelor care făceau 
distincţie între „viol” şi „atac sexual”. Destul de dificil de obţinut 
o condamnare pentru viol - dar „atacul sexual” putea fi la fel de 
urât, de violent şi umilitor şi totuşi se solda cu pedepse mai 
blânde. Femeia părea să cunoască bine legea; greu de spus dacă 
era englezoaică sau scoţiancă. Rebus a frunzărit din nou notele, 
în căutare unor exemple de „spărgători” sau „spargeri” - în 
Scoţia se prefera expresia „pătrundere prin efracţie”. Insă femeia 


6t Aproximativ „răvăşit” (Ib. engleză). 


155 


se limitase la a folosi termenii „atac” şi „atacator”. Totuşi Rebus 
a hotărât că intervenţia ei merita o replică. S-a logat la 
terminalul lui Siobhan şi i-a accesat contul de Hotmail - Siobhan 
folosea aceeaşi parolă pentru orice: Hibsgiri. A urmărit cu 
degetul lista de adrese de e-mail furnizată de Eric Bain până 
când a dat de a lui Tomupinside. A început să tasteze. 

Tocmai am terminat de citit articolul pe care l-ai postat pe 
BeastWatch. M-a interesat foarte mult şi aş dori să discutăm 
despre el. Sunt în posesia unor informații pe care cred că le vei 
considera utile. Sună-mă, te rog, la numărul... 

S-a gândit câteva clipe. N-avea cum să ştie cât timp mobilul 
lui Siobhan avea să fie scos din funcţiune. Aşa că a tastat 
propriul număr de telefon, semnând însă „Siobhan Clarke”, 
zicându-şi că şansele erau mai mari ca autoarea articolului să 
accepte să contacteze o altă femeie. A recitit mesajul, ajungând 
la concluzia că suna de parcă era scris de un poliţai. A luat-o de 
la capăt: 

Am văzut ce ai postat pe BeastWatch. Ştiai că au închis site- 
ul? Aş vrea să luăm legătura, poate prin telefon. 

A adăugat numărul său de mobil şi numele lui Siobhan, de 
data asta mărginindu-se la prenume: mai informai. A apăsat pe 
butonul „Trimite”. Câteva minute mai târziu, când telefonul lui a 
început să sune, a ştiut că ar fi fost prea frumos - şi s-a dovedit 
că avea dreptate. 

— Strawmans5, s-a auzit o voce tărăgănată: Cafferty. 

— N-o să te saturi niciodată să repeţi porecla asta? 

Cafferty a chicotit. 

— Cât a trecut de atunci? 

Vreo şaisprezece ani... Rebus depunea mărturie, cu Cafferty 
pe banca acuzaților... unul dintre avocaţi confundându-l pe 
Rebus cu un martor prezentat anterior, pe nume Stroman... 

— Ceva nou? a întrebat Cafferty. 

— De ce ţi-aş spune? 

Alt chicotit, pe un ton şi mai rece decât primul. 

— Dacă îl prinzi pe criminal şi e adus în faţa curţii... ce crezi că 
s-ar întâmpla dacă aş apărea eu brusc şi aş declara că te-am 
ajutat? Ai avea de dat o mulţime de explicaţii... ba chiar procesul 
ar putea fi anulat din cauza unei erori judiciare... 

— Credeam că îl vrei prins. Cafferty a tăcut. Rebus a cântărit 
în minte ce avea să-i spună. Facem progrese. 


55 „Om de paie, sperietoare de ciori” (Ib. engleză). 

— Cât de mari? 

— Nu prea mari. 

— Ceea ce e firesc, cu tot oraşul întors pe dos. Acelaşi chicotit: 
oare Cafferty băuse? Astăzi aş fi putut comite un jaf armat de 
proporţii şi voi aţi fi fost prea ocupați ca să-l observați. 

— Atunci de ce n-ai făcut-o? 

— M-am schimbat, Rebus. Acum sunt de partea ta, sper că n- 
ai uitat. Dacă te pot ajuta cu ceva... 

— Nu în clipa asta. 

— Dar dacă o să ai nevoie, ai să apelezi la mine? 

— Ai spus-o cu gura ta, Cafferty - cu cât te vei implica mai 
mult, cu atât mai greu va fi să obţin condamnarea. 

— Rebus, cunosc toate dedesubturile jocului. 

— Atunci ştii că uneori e mai bine să nu te bagi. S-a întors cu 
spatele la televizor. O maşină jupuia pielea de pe o carcasă de 
animal. 

— Tinem legătura, Rebus. 

— De fapt... 

— Da? 

— Sunt nişte poliţişti cu care aş vrea să discut. Sunt englezi, 
au fost aduşi aici pentru reuniunea G8. 

— Şi de ce nu discuţi? 

— Nu-i chiar atât de simplu. Nu poartă insigne şi folosesc o 
maşină şi o dubă fără însemnele poliţiei. 

— De ce vrei să discuţii cu ei? 

— O să-ţi explic mai încolo. 

— Descriere? 

— Cred că sunt de la Poliţia Metropolitană. Lucrează în echipe 
de câte trei. Feţe bronzate... 

— Ceea ce înseamnă că ies în evidenţă în mulţimea de aici, l-a 
întrerupt Cafferty. 

— Pe şef îl cheamă Jacko. S-ar putea să lucreze pentru un tip 
de la Serviciile Speciale pe nume David Steelforth. 

— İl cunosc. 

Rebus s-a sprijinit de un birou. 

— Cum aşa? 

— De-a lungul anilor a băgat în puşcărie nişte cunoştinţe de- 
ale mele. Rebus şi-a amintit. Cafferty avea legături cu lumea 
interlopă din vechea gardă londoneză. E şi el pe aici? 

— Stă la Balmoral. Rebus a tăcut o clipă. Nu m-ar deranja să 
aflu cine îi plăteşte camera. 

— Ca să vezi! Când credeai că le-ai văzut pe toate... vine John 
Rebus şi te roagă să dai târcoale Serviciilor Speciale... Nu ştiu de 
ce am senzaţia că treaba asta n-are nimic de-a face cu Cyril 
Colliar. 

— Repet: o să-ţi explic altă dată. 

— Ce faci acum? 

— Muncesc. 

— Vrei să ne întâlnim la un pahar? 

— Nu sunt chiar atât de disperat. 

— Nici eu. M-am gândit să te întreb totuşi. 

Rebus a căzut o clipă pe gânduri, aproape tentat de invitaţie. 
Dar convorbirea se întrerupsese deja. S-a aşezat şi şi-a tras un 
bloc de foi în faţă. Pe care notase rezumatul eforturilor sale din 
acea seară: 

Ranchiună împotriva cui? 

Posibilă victimă? 

Acces la heroină... 

Auchterarder - legături locale? 

Cine urmează? 

S-a uitat cu ochii mijiţi la ultimul rând. Interesant - „Who's 
Next?” era titlul unui album al formaţiei The Who, unul dintre 
preferatele lui Michael. Şi care cuprindea şi melodia „Won't Get 
Fooled Again”S$, folosită acum ca temă muzicală într-unul din 
filmele alea CSI... Dintr-odată a simţit nevoia de a sta de vorbă 
cu cineva, poate cu fiica sau cu fosta soţie. Legăturile familiale. 
Şi-a amintit de Siobhan şi de părinţii ei. Incercând să nu se simtă 
umilit pentru că ea refuzase să le facă cunoştinţă. Siobhan nu 
discuta niciodată despre tatăl şi mama ei: Rebus nu ştia cât de 
apropiaţi erau. 

— Pentru că nu întrebăm niciodată, s-a dojenit singur. 
Telefonul a scos un bip, anunţându-l că primise un mesaj. De la: 
Shiv. A deschis mesajul. 

„Poţi să vii la WGH?” 

WGH era Western General Hospital. Nu auzise de nici un 
poliţist care să fi fost rănit... nici un motiv aşadar pentru care 
Siobhan să se afle pe Princes Street sau prin preajmă. 

Shiv, cum te-ai descurcat? 

A sunat-o din nou în drum spre parcare. Telefonul era ocupat. 
A sărit în maşină, aruncând telefonul pe scaunul de alături. 
Mobilul a prins să sune înainte să fi apucat să parcurgă cincizeci 


56 „N-o să mă mai las dus de nas” (Ib. engleză). 

de metri. L-a înşfăcat şi l-a deschis grăbit. 

— Siobhan? a întrebat. 

— Poftim? O voce de femeie. 

— Alo? A scrâşnit din dinţi, străduindu-se să ţină volanul cu o 
singură mână. 

— Cine...? Voiam să vorbesc cu... Nu contează. Telefonul i-a 
murit în mână şi l-a aruncat spre scaunul pasagerului. Aparatul a 
săltat şi a aterizat pe podeaua maşinii. Rebus a prins volanul 
strâns cu ambele mâini şi a apăsat puternic pe acceleraţie. 

PEPODUL FORTH ROAD SE FORMASE O COLOANĂ DE MAŞINI. 
Nici unul dintre ei nu părea prea deranjat de asta. Aveau multe 
să-şi spună şi multe lucruri la care să se gândească. Siobhan îi 
povestise lui Rebus tot ce se întâmplase. Ted Clarke refuza să se 
mişte de la căpătâiul soţiei. Personalul spitalului se oferise să-i 
pregătească un pat provizoriu. A doua zi, la prima oră, urmau să 
efectueze o tomografie pentru a constata dacă creierul lui Eve 
Clarke fusese afectat. Bastonul o nimerise în jumătatea 
superioară a feţei: ambii ochi umflaţi şi vineţi, unul dintre ei 
complet închis. Nasul acoperit de tifon: nu fusese spart. Rebus 
întrebase dacă exista pericolul ca Eve Clarke să-şi piardă 
vederea. „Poate la un ochi”, răspunsese Siobhan. 

— După tomografie o s-o mute la secţia de oftalmologie. Dar 
ştii care a fost partea cea mai rea din toate, John? 

— Faptul că ţi-ai dat seama că mama ta nu-i decât o fiinţă 
muritoare? şi-a dat Rebus cu părerea. 

Siobhan a clătinat încet din cap. 

— Au venit şi au interogat-o. 

— Cine? 

— Poliţia. 

— Ei, tot e ceva. 

Ea râse cam fără chef. 

— Nu, n-au încercat să afle cine o lovise. Au întrebat-o ce 
făcea ea acolo... 

Bineînţeles. Nu se numărase printre turbulenţi? Nu se aflase în 
prima linie? 

— Hristoase, a mormăit Rebus. Ai fost şi tu acolo? 

— Dacă aş fi fost, aş fi avut eu grijă ca ticălosul ăla să 
plătească, ba chiar cu vârf şi îndesat. Apoi adăugase, ceva mai 
târziu, aproape şoptit: Am văzut totul, John. 

— Spiritele s-au cam încins, dacă e să judec după imaginile de 
la televizor. 

— Poliţia a reacţionat exagerat. L-a privit intens, provocându-l 
să o contrazică. 

— Eşti tu supărată, s-a mulţumit să răspundă, coborând 
geamul pentru a permite controlul de securitate la un baraj al 
poliţiei. 

Până să ajungă la Glenrothes, i-a povestit tot ce făcuse el, 
prevenind-o că ar putea să primească un e-mail de la 
Tomupinside. Siobhan părea că abia îl ascultă. La sediul secţiei 
de poliţie Fife au fost nevoiţi să îşi prezinte legitimaţiile de vreo 
trei ori înainte de a li se permite accesul în sala destinată 
operaţiunii Sorbus. Rebus nu menţionase noaptea petrecută în 
celulă - nu era problema lui Siobhan. Mâna stângă aproape că îi 
revenise la normal. Nu îl costase decât o cutie de ibuprofen... 

Era o încăpere de control în multe privinţe asemănătoare 
oricărei alteia: imagini preluate de pe camere de supraveghere; 
funcţionari civili aşezaţi în faţa computerelor, cu căştile pe 
urechi; hărţi ale centrului Scoției. Imagini în direct din perimetrul 
hotelului Gleneagles, cu camere postate pe fiecare turn de 
observaţie. Alte imagini live din Edinburgh, Stirling, de pe Forth 
Bridge. Şi imagini video cu traficul de pe M9, autostrada paralelă 
cu Auchterarder. 

Schimbul de noapte îşi ocupase poziţiile, ceea ce însemna că 
se vorbea cu glas scăzut, aproape că domnea liniştea. 
Concentrare tăcută, lipsă de grabă. Nici picior de ofiţer superior 
şi nici de Steelforth, din câte îşi dăduse seama 

Rebus. Siobhan a recunoscut una sau două feţe reţinute în 
timpul vizitei anterioare, făcute cu o săptămână înainte. S-a 
apropiat pentru a le cere o favoare, lăsându-l pe Rebus să umble 
de colo-colo prin încăpere, după propriul plac. Apoi şi el a zărit un 
chip familiar. Bobby Hogan fusese promovat inspector-şef în 
urma unui schimb de focuri în South Queensferry. Odată cu 
promovarea, venise însă şi mutarea în Tayside. Rebus nu-l mai 
văzuse de un an sau aşa ceva, dar a recunoscut părul sârmos 
înspicat şi capul care se cufunda între umeri. 

— Bobby, a spus, întinzându-i mâna. 

Hogan a făcut ochii mari. 

— lisuse, John, nu-mi spune că am ajuns atât de disperaţi. l-a 
strâns mâna. 

— Nu-ţi face griji, Bobby. Sunt aici doar în calitate de şofer. 
Care mai e viaţa ta? 

— Nu mă pot plânge. Aia nu e Siobhan? Rebus a confirmat 
dând din cap. De ce discută cu unul dintre agenţii mei? 

— Caută nişte imagini luate de camerele de supraveghere. 

— Nu ducem lipsă de ele. La ce-i trebuie? 

— Un caz la care lucrăm, Bobby... E posibil ca suspectul să fi 
participat la revoltele care au avut loc astăzi. 

— Atunci căutaţi acul în carul cu fân, a comentat Hogan, 
încreţindu-şi fruntea. Era cu câţiva ani mai tânăr decât Rebus, 
dar avea faţa mai ridată. 

— Cum e să fii inspector-şef? a întrebat Rebus, ca să-i distragă 
atenţia. 

— Ar trebui să încerci şi tu. 

Rebus a clătinat din cap. 

— Prea târziu, Bobby. Şi cum mai merg lucrurile prin Dundee? 

— Cred c-o să mă mut curând într-o garsonieră. 

— Credeam că tu şi Cora v-aţi împăcat. 

Faţa lui Hogan s-a încreţit şi mai tare. A scuturat cu putere din 
cap, semn că nu voia să discute subiectul. 

— Aveţi o sală de operaţiuni pe cinste, a spus Rebus. 

— Un centru de comandă, l-a corectat Hogan, umflându-şi 
pieptul. Suntem permanent în contact cu Edinburgh, Stirling, 
Gleneagles. 

— Şi ce se întâmplă dacă lucrurile chiar se împut? 

— G8 se mută în vechea noastră vizuină - Tulliallan. 

Asta însenina Colegiul de Poliţie Scoţian. Rebus a dat din cap 
pentru a arăta cât de impresionat era. 

— Aveţi linie directă cu Serviciile Speciale, Bobby? 

Hogan a ridicat din umeri. 

— E sfârşitul zilei, John, acum no; am preluat sarcinile, nu mai 
e treaba lor. 

Rebus a dat din nou din cap, de data asta mimând acordul. 

— Am tot dat peste unii dintre ei... 

— Steelforth? 

— Umblă de colo-colo prin oraş de parcă ar fi pe moşia lui. 

— Mda, e o figură, a admis Hogan. 

— Eu, unul, i-aş zice altfel, a mărturisit Rebus, dar mai bine 
mă abţin... poate că-i eşti prieten. 

Hogan a scos un croncănit dispreţuitor. 

— Slabe speranţe. 

— Numai că, vezi, nu-i vorba numai de Steelforth şi-a coborât 
Rebus vocea şi mai mult. Am avut o altercaţie cu câţiva dintre 
oamenii lui. Purtau uniforme, nu şi insigne. Maşină fără 
însemnele poliţiei, plus o dubă cu girofar, dar fără sirenă. 

— Şi ce s-a întâmplat? 

— Eu am încercat să mă port cum trebuie, Bobby... 

— ŞI? 

— Să zicem că m-am izbit de un zid. 

Hogan l-a privit atent. 

— La modul propriu? 

— Foarte. 

Hogan a dat din cap în semn că înţelesese. 

— Şi n-ai vrea nişte nume pentru feţele alea? 

— Nu pot să-ţi ofer o descriere prea detaliată, a spus Rebus pe 
un ton de scuză. Erau bronzaţi şi pe unul îl cheamă Jacko. Cred 
că sunt din sud-est. 

Hogan a meditat câteva clipe asupra chestiunii. 

— Să văd ce pot face. 

— Numai cu o condiţie: să nu îţi periclitezi poziţia, Bobby. 

— Linişteşte-te, John. Aşa cum ţi-am spus, aici eu sunt şeful. 
Şi-a pus o mână pe braţul lui Rebus, ca pentru a-l asigura că 
totul e în ordine. 

Rebus i-a mulţumit cu o înclinare a capului, spunându-şi că, la 
urma urmei, nu era treaba lui să-şi bage nasul în ciorba 
prietenului său... 

Siobhan restrânsese aria căutării. De fapt, nu o interesau 
decât înregistrările de la Grădini şi numai pe o perioadă de 
treizeci de minute. Chiar şi aşa, avea să fie nevoită să se uite la 
peste o mie de fotografii şi la filme făcute dintr-o mie de unghiuri 
diferite. Fapt care lăsa oricum descoperite înregistrările 
camerelor de supraveghere, plus filmele şi instantaneele făcute 
de protestatari şi spectatori. 

— Pe urmă mai e şi mass-media, i se spusese. BBC News, ITV, 
Canalele 4 şi 5, la care se adăugau Sky şi CNN. Pentru a nu mai 
pune la socoteală şi pe fotoreporterii care lucrau pentru 
principalele ziare scoțiene. 

— Să încep cu ce avem, propusese ea. 

— Avem o cabină pe care ai putea s-o foloseşti... 

Siobhan îi mulţumise lui Rebus pentru că o adusese cu maşina 

şi îl îndemnase să plece acasă. Avea să se milogească ea de 
cineva şi să găsească, într-un fel sau altul, un mijloc de transport 
cu care să se întoarcă la Edinburgh. 

— O să rămâi aici toată noaptea? 

— Poate că nu va fi nevoie. Cu toate că amândoi erau 
conştienţi că se putea ajunge şi aici. Şi oricum, cantina secţiei e 
deschisă non-stop. 

— Şi cum rămâne cu părinţii tăi? 

— O să mă duc la spital mâine la prima oră. A tăcut o clipă. 
Asta dacă te poţi lipsi de mine. 

— O să vedem noi cum ne descurcăm, bine? 

— Mersi. Apoi l-a îmbrăţişat, fără să ştie prea bine de ce. Poate 
doar pentru a simţi puţină căldură sufletească, înaintea nopţii 
care o aştepta. 

— Siobhan... să presupunem că-l găseşti, ce o să faci? Va 
susţine că nu-şi făcea decât datoria. 

— Voi avea dovada că nu şi-a făcut-o. 

— Uite ce-i, dacă o să împingi lucrurile prea departe... 

Siobhan a dat din cap, apoi i-a făcut cu ochiul şi i-a aruncat un 
zâmbet. Gesturi pe care le învățase de la el şi pe care le folosea 
ori de câte ori Rebus era pe cale să depăşească limitele. 

O clipire din ochi şi un zâmbet, apoi s-a făcut nevăzută. 


Cineva vopsise un simbol anarhist de mari dimensiuni pe uşa 
Diviziei C de la sediul secţiei de poliţie din Torphichen Place. O 
clădire veche şi dărăpănată, cu mai multă atmosferă decât cea 
din Gayfield Square. Măturătorii strângeau resturile de pe stradă 
şi, odată cu ele şi banii pentru orele suplimentare. Sticlă spartă, 
cărămizi şi pietre, cartoane de ambalaj pentru fast-food. 

Sergentul de serviciu a apăsat pe buton, lăsându-l pe Rebus 
să intre. O parte dintre protestatarii de pe Canning Street 
fuseseră aduşi aici pentru a fi chestionaţi. Petrecuseră noaptea în 
celulele golite în acest scop. Rebus nici nu voia să se gândească 
câţi toxicomani şi pungaşi umpleau acum străzile Edinburghului, 
după ce fuseseră eliberaţi din celulele în care ajunseseră pe 
bună dreptate. În biroul lung şi îngust al CID, plutea întotdeauna 
o vagă duhoare pusă de Rebus pe seama prezenţei detectivului 
Ray „Fund de Şobolan” Reynolds. Care stătea acum pleoştit, cu 
picioarele întinse pe biroul din faţa sa, cravata desfăcută şi o 
cutie de bere în mână. La un alt birou era aşezat şeful său, 
inspectorul Shug Davidson. Davidson îşi scosese cravata, numai 

că părea să muncească, lovind cu două degete în tastatura 
computerului. Cutia de bere blondă de lângă el nu fusese încă 
deschisă. 

Reynolds nu s-a străduit să-şi mascheze râgâiala la intrarea lui 
Rebus. 

— A venit spărgătorul de petreceri! l-a întâmpinat el. Aud că 
eşti la fel de bine-venit în preajma G8 precum Clown Army, a 
adăugat, ridicând totuşi cutia de bere ca şi cum ar fi toastat. 

— M-ai atins la punctul sensibil, Ray. Situaţia e cam încinsă pe 
aici, nu? 

— Ar trebui să ne dea prime, a spus Reynolds fluturând o altă 
cutie de bere, pe care Rebus a refuzat-o însă clătinând din cap. 

— Ai venit să vezi şi tu cum e pe-aici, în centrul acţiunii? a 
întrebat Davidson. 

— Vreau doar o vorbă cu Ellen, a explicat Rebus, dând din cap 
în direcţia ultimului ocupant al încăperii. Sergent Ellen Wylie şi-a 
ridicat ochii de pe raportul în spatele căruia se ascundea. Părul ei 
blond era tuns scurt, cu cărare la mijloc. Pusese nişte kilograme 
pe ea de pe vremea când lucrase alături de Rebus la câteva 
cazuri. Obrajii i se împliniseră şi erau acum îmbujoraţi, lucru pe 
care Rebus n-a rezistat să nu i-l semnaleze, frecându-şi mâinile 
una de alta şi îndreptându-le apoi către ea, ca şi cum voia să le 
încălzească la foc. 

Ellen s-a ridicat în picioare, fără a-l privi pe musafirul nepoftit 
în ochi. Davidson s-a interesat dacă era vorba de o problemă 
despre care ar fi trebuit să fie şi el informat. Rebus s-a mulţumit 
să ridice din umeri. Wylie îşi luase între timp haina de pe scaun şi 
îşi închisese geanta. 

— Oricum voiam să plec, a anunţat ea. Reynolds a scos un 
fluierat şi a împuns aerul cu cotul. 

— Tu ce zici, Shug? Nu-i aşa că-i frumos când iubirea înfloreşte 
între colegi? Râsetele au urmărit-o pe Ellen în timp ce ieşea. Pe 
coridor, s-a rezemat de perete şi a lăsat să-i cadă capul în piept. 

— Ai avut o zi lungă? şi-a dat Rebus cu presupusul. 

— Ai încercat vreodată să interoghezi un anarho-sindicalist 
german? 

Nu de curând. 

— Totul a trebuit procesat în seara asta pentru ca 
documentele să fie înaintate mâine instanţei. 

— Astăzi, a corectat-o Rebus bătând cu degetul în ceasul de la 
mână. Ellen şi l-a verificat pe al ei. 

— Atât de târziu s-a făcut? a întrebat cu o voce epuizată, în 
şase ore va trebui să fiu înapoi. 

— Te-aş invita la un pahar dacă puburile ar fi încă deschise. 

— N-am chef să beau. 

— Atunci pot să te conduc acasă? 

— Am maşina afară, în parcare. Nu, nu am venit azi cu 
maşina, a adăugat după o scurtă pauză de gândire. 

— Inţeleaptă idee, având în vedere situaţia. 

— Am fost preveniţi să nu venim cu maşina. 

— Prevenirea e un lucru minunat. Bun, asta înseamnă că pot 
să te conduc cu maşina. A aşteptat până ce ochii li s-au întâlnit. 
A zâmbit. Încă nu m-ai întrebat de ce am venit... 

— Ştiu de ce, s-a zbârlit ea puţin, iar Rebus şi-a ridicat braţele 
în semn de capitulare. 

— la-o uşor, a spus el. Nu vreau să te văd... 

— Să mă vezi cum? a întrebat Ellen ridicându-i mingea la fileu 
pentru lovitura finală. 

— Răvăşită, a precizat Rebus. 


Ellen Wylie împărțea casa cu sora ei divorțată. 

Era o clădire lipită de alte două. Curtea din spate se termina 
într-o pantă abruptă, dând direct în râul Almond. Era o noapte 
blândă şi Rebus voia să fumeze, aşa că s-au aşezat la o masă 
afară. Wylie vorbea cu voce joasă - ca să evite plângerile din 
partea vecinilor şi, în plus, geamul de la dormitorul surorii ei era 
deschis. A pregătit două câni de ceai cu lapte. 

— Frumos loc, a comentat Rebus. Imi place că se aude apa 
clipocind. 

— E un dig acolo, a spus ea, arătând în beznă. Maschează 
zgomotul avioanelor. 

Rebus a dat din cap în semn de înţelegere: se aflau direct sub 
ruta de zbor pe direcţia aeroportului Turnhouse. La ora aceea a 
nopţii, drumul de la Torphichen Place nu le luase decât 
cincisprezece minute, timp în care Wylie îşi spusese povestea. 

— Şi ce dacă am scris ceva pe site... doar nu e împotriva legii, 
nu? Dar eram furioasă pe sistem. Ne dăm de ceasul morţii să le 
aducem pe animalele astea în faţa justiţiei şi pe urmă avocaţii lor 
fac pe dracu-n patru pentru a le micşora sentinţele. 

— Asta a fost tot? 

Ea se foise pe scaunul pasagerului. 

— Ce altceva ar mai fi putut fi? 

— Numele  Tornupinside - mi-a sugerat mai degrabă o 
chestiune de ordin personal. 

Ea se uitase pe geam. 

— Nu, John, nimic altceva, doar că eram furioasă. Prea multe 
ore petrecute cu cazuri de viol, atac sexual, abuzuri domestice - 
poate că dacă ai fi femeie m-ai înţelege. 

— De asta ai sunat înapoi ca să vorbeşti cu Siobhan? Ti-am 
recunoscut imediat vocea. 

— Da, ce să zic, m-ai păcălit. 

— Aşa îmi place mie, să păcălesc lumea... 

Acum, stând în grădina ei în bătaia vântului devenit între timp 
rece, Rebus şi-a încheiat jacheta şi a început să-i pună întrebări 
despre site. Cum aflase de el? Cunoştea familia Jensen? li 
întâlnise vreodată? 

— Ştiam cazul, a fost tot ce i s-a răspuns. 

— Vicky Jensen? Ea a încuviinţat, dând încet din cap. Ai lucrat 
la acest caz? 

O clătinare din cap. 

— Dar mă bucur că individul e mort. Dacă îmi spui unde e 
îngropat, o să mă duc să dansez pe mormântul lui. 

— Edward Isley şi Trevor Guest sunt şi ei morţi. 

— Uite ce-i, John, tot ce-am făcut a fost să-mi postez nişte 
gânduri pe un site... Ca să mă descarc. 

— Poate, dar trei dintre indivizii care apar menţionaţi pe acel 
site sunt acum morţi. O lovitură în cap şi o supradoză. Ai lucrat la 
cazuri de omucidere, Ellen... ce-ţi spune ţie modul ăsta de 
operare? 

— Cineva cu acces la droguri grele. 

— Altceva? 

— Nu ştiu. Tu să-mi spui. 

— Criminalul nu a dorit o confruntare faţă în faţă cu victimele. 
Poate pentru că victimele erau mai solide şi mai puternice decât 
el. Şi nici nu a vrut să le facă să sufere prea tare - un simplu 
knockout şi pe urmă injecţia cu drog. Nu ţi se pare că ar putea fi 
vorba de o femeie? 

— E bun ceaiul, John? 

— Ellen... 

Ea a pocnit cu palma în masă. 

— Dacă numele lor figurau pe BeastWatch înseamnă că erau 
nişte scursori de prima mână... să nu te aştepţi să-mi pară rău 
pentru ei. 

— Ce zici de prinderea criminalului? 

— Ce să zic? 

— Vrei să-l lăsăm să scape nepedepsit? 

Wylie se uita acum din nou în gol, în bezna din jur. Vântul 
făcea să foşnească pomii din apropiere. 

— Ştii ce a fost astăzi, John? Un război în toată regula - un 
război între băieţii buni şi băieţii răi... 

Spune-i asta lui Siobhan şi-a zis Rebus. 

— Dar nu întotdeauna e aşa, nu crezi? a continuat ea. Uneori 
linia de demarcaţie se estompează. Şi-a întors privirea spre el. 
Tu ar trebui să ştii asta mai bine decât oricine, doar ai luat-o de 
atâtea ori pe scurtătură. 

— Nu prea sunt un exemplu demn de urmat, Ellen. 

— Poate, dar văd că intenţionezi să îl prinzi, nu-i aşa? 

— Să îl sau să o prind. De asta am nevoie din partea ta de o 
declaraţie. Wylie a deschis gura ca să protesteze, dar Rebus a 
oprit-o cu o ridicare a mâinii. Deocamdată, eşti singura 
utilizatoare a siteului pe care am reuşit să o identific. Familia 
Jensen a închis site-ul, aşa că nu ştiu ce cuprindea. 

— Şi vrei să te ajut? 

— Răspunzând câtorva întrebări. 

Ea a scos un râs scurt şi aspru. 

— Nu ştiu dacă ţi-am spus că astăzi trebuie să mă prezint cu 
acele cazuri la tribunal. 

Rebus şi-a aprins o altă ţigară. 

— De ce Cramond? a întrebat. Wylie a părut luată prin 
surprindere de schimbarea subiectului. 

— Cramond e un sat, a început ea să explice. Un sat în 
interiorul unui oraş, care a luat tot ce e mai bun din ambele. A 
tăcut o clipă. Ai început deja interogatoriul? Sau doar ai vrut să 
mă prinzi cu garda jos? 

Rebus a clătinat din cap. 

— Nu, doar că mă întrebam a cui a fost ideea. 

— Casa e a mea, John. Denise a venit să stea cu mine după... 
Şi-a dres glasul. Cred că tocmai am înghiţit o gâză, s-a scuzat ea. 
După divorţ, asta voiam să spun. 

Rebus a dat din cap aprobator. 

— Ei bine, e un loc liniştit, trebuie să recunosc. Un loc care te 
face să uiţi de problemele de serviciu. 

l-a prins zâmbetul în lumina aruncată de lampa din bucătărie. 

— Am avut eu senzaţia că n-o să te laşi dus de nas. Eşti o 


167 


nucă tare. Nu ştiu ce te-ar putea dobori, poate doar un baros. 
— Sau poate aşa ceva, a replicat Rebus arătând cu capul spre 
sticlele goale de vin înşirate sub geamul de la bucătărie. 


A mers încet pe drumul de întoarcere în oraş. Îi plăcea să 
admire Edinburghul noaptea, taxiurile şi trecătorii plimbându-se 
fără nici un scop, lucirea caldă a felinarelor, magazinele 
întunecate, casele cu geamuri acoperite de draperii. Erau locuri 
în care ar fi putut şi el să se afle - o brutărie; biroul unui portar 
de noapte; un cazinou - locuri unde era cunoscut şi unde se 
fierbea ceai şi se făcea schimb de bârfe. Cu ani în urmă, s-ar fi 
oprit să stea la taclale cu fetele care lucrau pe Coburg Street, 
numai că multe dintre ele fie schimbaseră locul, fie muriseră. Şi 
chiar şi după plecarea lui, Edinburghul avea să rămână. Aceleaşi 
scene aveau să fie jucate: o piesă fără sfârşit. Criminali prinşi şi 
aduşi în faţă judecății; alţii care scăpau nepedepsiţi. Lumea largă 
şi lumea interlopă, coexistând generaţie după generaţie. Până la 
finalul săptămânii, tot circul cu G8 avea să se mute în altă parte, 
Geldof şi Bono aveau să-şi găsească noi cauze, Richard Pennen 
avea să se afle în sala lui de consiliu, David Steelforth să se 
întoarcă la Scotland Yard. Uneori avea impresia că e aproape de 
a desluşi mecanismul care lega toate lucrurile şi le punea în 
mişcare. 

Aproape... dar niciodată suficient de aproape. 

Zona The Meadows părea pustie când a intrat pe Marchmont 
Road. A parcat maşina sus, pe Arden Street şi a coborât dealul 
spre casă. De două sau trei ori pe săptămână găsea fluturaşi 
publicitari în cutia poştală, firme care îşi ofereau serviciile, 
propunându-i să le încredinţeze vânzarea apartamentului. 
Apartamentul de la etaj fusese vândut cu două sute de mii de 
lire. Dacă adăuga la asta pensia de inspector, avea toate şansele 
să trăiască „pe picior mare”, după cum se exprimase Siobhan. 
Idee care însă nu îl atrăgea. S-a aplecat să ia corespondenţa din 
cutia poştală. lnăuntru era un meniu de la un local indian cu 
mâncare de luat acasă; avea să-l lipească în bucătărie, lângă 
celelalte. Şi-a făcut un sandvici cu şuncă şi l-a mâncat stând în 
picioare în bucătărie, uitându-se la grămada de cutii goale de 
bere de pe masă. Câte sticle văzuse în grădina lui Ellen Wylie? 
Cincisprezece, poate douăzeci. Presupunea că ea recicla la 
intervale regulate, atunci când îşi făcea şi cumpărăturile. Să 
zicem odată la două săptămâni... Douăzeci de sticle la două 

săptămâni, zece pe săptămână - Denise a venit să locuiască cu 
mine după... după divorț. Nu zărise în lumina lămpii din bucătărie 
nici o insectă zburând. Ellen părea epuizată. Lucru care putea fi 
pus cu uşurinţă pe seama evenimentelor de peste zi, numai că 
Rebus era convins că motivele erau mai adânci. Ridurile de sub 
ochii ei injectaţi se acumulaseră în săptămâni. Şi faţa i se 
buhăise de ceva vreme. Ştia că Siobhan o considerase cândva o 
rivală - două femei sergent care aveau să se lupte pe viaţă şi pe 
moarte pentru promovare. Numai că în ultima vreme Siobhan nu 
mai adusese vorba despre Ellen. Poate pentru că nu o mai 
credea la fel de periculoasă... 

Şi-a turnat un pahar cu apă pe care l-a luat cu el în living, l-a 
dat pe gât aproape pe tot, lăsând apă doar de un deget, peste 
care a adăugat o picătură de whisky. Şi-a dat capul pe spate, 
simțind fierbinţeala alunecând pe gât. A umplut din nou paharul. 
Prea târziu să mai pună nişte muzică. Şi-a lipit paharul de frunte, 
a închis ochii. 

Şi a adormit. 


Marţi, 5 iulie 

SINGURUL AJUTOR PR CARE ÎL OBȚINUSE SIOBHAN ÎN MATERIE 
de mijloc de transport fusese un drum cu maşina de la 
Glenrothes până la gara din Markinch. 

S-a aşezat în tren - prea devreme pentru navetişti - şi s-a uitat 
pe geam la peisajul rural care-i trecea prin faţa ochilor. Nu că ar 
fi desluşit realmente ceva: revedea în minte scenele cu 
demonstranţii turbulenţi, aceleaşi înregistrări de ore în şir de 
care tocmai se despărţise. Zgomot şi furie, înjurături şi 
îmbrânceli, zăngănit de obiecte aruncate şi icneli de efort. Avea 
degetul mare amorţit după atâtea apăsări pe telecomandă. 
Pauză... încet înapoi... Incet înainte... play. Repede înainte... 
înapoi... pauză... play. In unele instantanee foto câteva feţe 
fuseseră încercuite - oameni pe care forţele de ordine 
intenționau să-i chestioneze. Ochii lor ardeau de ură. Desigur, 

unii nici măcar nu erau demonstranți - doar nişte scandalagii 
locali puşi pe cafteală, ascunși în spatele fularelor Burberry şi a 
şepcilor de baseball. Mai la sud, astfel de indivizi erau numiţi 
probabil chavs”, dar aici erau neds®. Cel puţin aşa îi spusese un 
poliţist, atunci când îi adusese cafea şi o ciocolată şi rămăsese în 
spatele ei, urmărind-o cum derulează imaginile pe computer. 

— Neddy Ned din Nedtown. 

In tren, femeia aşezată pe bancheta de vizavi citea ziarul de 
dimineaţă. Ştirile despre tulburările din ziua precedentă 
ajunseseră pe prima pagină. Ca şi Tony Blair. Care se afla la 
Singapore, făcând lobby pentru ca Londra să obţină organizarea 
Jocurilor Olimpice. 2012 părea atât de îndepărtat, la fel şi 
Singapore. Siobhan se îndoia că prim-ministrul avea să 
reuşească să ajungă înapoi la Gleneagles în timp util pentru a 
strânge toate acele mâini - Bush şi Putin, Schneider şi Chirac. În 
ziar se mai spunea că nu existau prea multe semne care să 
indice că mulţimea adunată în Hyde Park pornise către nord. 

— Scuze, locul ăsta e ocupat? 

Siobhan a clătinat din cap şi bărbatul s-a strecurat lângă ea. 

— Ce zi groaznică a fost ieri, nu-i aşa? a spus el. Siobhan a 
mormăit ceva în chip de răspuns, însă femeia aşezată de cealaltă 
parte a mesei a intervenit spunând că era la cumpărături pe 
Rose Street şi fusese cât p-aci să fie prinsă la mijloc. Cei doi au 
început să facă schimb de poveşti de război şi Siobhan a revenit 
la geam. Incidentele se limitaseră la câteva încăierări. Poliţiştii 
urmaseră întocmai tactica învățată: intraţi cu toată forţa; arătaţi- 
le că oraşul e al nostru, nu al lor. Inregistrările pe care le 
vizionase dovedeau clar că existaseră provocări. Agitatorii 
fuseseră însă bine instruiți dinainte: nu avea nici un rost să se 
alăture demonstraţiei dacă nu ajungeau să apară la ştiri. 
Anarhiştii nu-şi permiteau campanii publicitare. Bătăile cu 
bastoane ţineau însă loc de publicitate gratuită. Fapt dovedit de 
fotografiile înserate în ziar: poliţai cu dinţii încleştaţi fluturându-şi 
bastoanele, demonstranți aruncaţi la pământ, lipsiţi de apărare, 


67 Termen peiorativ (de origine rromă, chavi însemnând „copil”), 
folosit în Anglia pentru a descrie adolescenţi agresivi cu un 
comportament antisocial, proveniţi În general din familii din clasa 
muncitoare. 

68 Aproximativ echivalentul scoţian al lui chavi - tânăr (de obicei de 
sex masculin; fetele sunt numite nedette) de rasă albă care se dedă la 
acte de huliganism, bătăi, furtişaguri etc. 

târâţi deoparte de agenţi în uniformă fără chipuri. Totul atât de 
orwellian“?. Nimic însă care să o ajute pe Siobhan să descopere 
cine o atacase pe mama ei şi mai ales de ce. 

Dar nu avea de gând să se dea bătută. 

Ochii au înţepat-o când a clipit şi după alte câteva bătăi din 
gene lumea a părut să se înceţoşeze. Ar fi trebuit să doarmă, dar 
după atâta cafea şi zahăr era surescitată. 

— Scuze, vă simţiţi bine? 

Vecinul de pe banchetă. Care o trăgea uşurel de braţ. A 
deschis clipind ochii şi a simţit o lacrimă prelingându-i-se pe 
obraz. A şters-o. 

— N-am nimic, a răspuns. Sunt puţin obosită. 

— Am crezut că v-am supărat noi, cu poveştile despre cele 
petrecute ieri.. A spus femeia aşezată vizavi. 

Siobhan a clătinat din cap şi a observat că femeia terminase 
de citit ziarul. 

— Vă deranjează dacă...? 

— Nu, drăguță, poftim. 

A reuşit să stoarcă un zâmbet şi a deschis foile tabloidului, 
studiind imaginile şi căutând numele fotoreporterului... 

Ajunsă la Haymarket, s-a aşezat la coadă pentru un taxi. A 
coborât la Western General şi s-a îndreptat direct spre salonul 
mamei. Tatăl sorbea dintr-un pahar cu ceai, în holul de recepţie. 
Dormise îmbrăcat şi nu apucase să se bărbierească, iar ţepi 
argintii îi răsăriseră pe obraji şi bărbie. Ei i s-a părut că arăta 
bătrân şi dintr-odată muritor. 

— Cum se simte? l-a întrebat. 

— Destul de bine. O să-i facă tomografia înainte de prânz. Tu 
ce mai faci? 

— N-am reuşit să dau de urma ticălosului. 

— Nu, nu asta. Voiam să ştiu cum te mai simţi. 

— Sunt bine. 

— N-ai dormit jumătate din noapte, este? 

— Poate chiar mai mult, a recunoscut ea zâmbind. Telefonul a 
scos un bip; nu o informa că primise un mesaj, ci că bateria era 
pe terminate. L-a închis. 


6 De la George Orwell, pseudonimul literar şi jurnalistic al lui Eric 
Arthur Blair (1903-1950), romancier, eseist şi critic literar britanic, 
celebru mai ales pentru romanele 1984 şi Ferma animalelor. Termenul 
orwellian, intrat în limbajul uzual, descrie practicile sociale totalitariste 
şi autoritariste. 

— Pot să o văd? 

— Acum tocmai o pregătesc pentru teste. Mi-au spus că o să 
m-anunţe ei când e gata. Cum mai e pe afară? 

— Lumea se pregăteşte pentru o nouă zi. 

— Nu vrei o cafea? 

A scuturat din cap. 

— Inot deja în acest lichid. 
__— Cred că ar trebui să te odihneşti puţin, scumpa mea. 
Intoarce-te după-amiază, când termină cu analizele. 

— Nu stau decât o clipă, cât s-o salut. A arătat din cap spre 
uşa salonului. 

— Dar după aia te duci acasă? 

— Da, promit. 


Ştirile de dimineaţă: cei arestaţi cu o zi înainte erau duşi la 
tribunalul comitatului din Chambers Street. Accesul publicului era 
interzis. Un protest avea loc în faţa Centrului de imigrări 
Dungavel. Preveniţi, ofiţerii de la Serviciul Imigrări îi mutaseră 
deja în altă parte pe deportații care urmau să compare în 
instanţă. Demonstrația avea totuşi să continue, declaraseră 
organizatorii. 

Probleme în Tabăra Păcii din Stirling. Oamenii începuseră să 
pornească spre Gleneagles, poliţia fiind hotărâtă să îi oprească 
prin intervenţia forţelor de ordine, conform prevederilor din 
Secţiunea 60 referitoare la stoparea şi controlul demonstranţilor 
în caz de suspiciune. Un vehicul încărcat cu nouăzeci de galoane 
de ulei de gătit fusese reţinut - dacă era vărsat pe jos, 
caldarâmul ar fi devenit alunecos, provocând haos în trafic. 
Concertul „The Final Push”, programat pentru miercuri în 
Murrayfield, se apropia. Scena fusese ridicată, aparatura de 
iluminat montată. Midge Ure spera „într-o zi de vară scoțiană cu 
vreme cumsecade”. Interpreţii şi celebrităţile începuseră să 
ajungă în oraş. Richard Pennen îşi trimisese unul dintre avioanele 
sale la Edinburgh. Aeroportul Prestwick se pregătea pentru 
sosirile din ziua următoare. O avangardă de diplomaţi îşi făcuse 
deja apariţia. Bush îşi aducea propriul câine dresat pentru 
detectare, plus o bicicletă pentru exerciţiile fizice zilnice. In 
studioul de ştiri, un prezentator TV dădea citire unui e-mail trimis 
de un spectator care sugera că summitul G8 ar fi putut avea loc 
pe o platformă petrolieră dezafectată, „economisindu-se astfel o 


70 Asaltul final (Ib. engleză). 

mică avere şi transformând marşurile de protest într-o provocare 
interesantă”. 

Rebus şi-a terminat de băut cafeaua şi a dat mai încet sonorul. 
Dube soseau în parcarea secţiei de poliţie, gata să-i transporte 
pe cei reţinuţi la tribunal. O aştepta pe Ellen Wylie să ajungă în 
aproximativ nouăzeci de minute pentru declaraţii. Incercase de 
câteva ori să ia legătura cu Siobhan pe mobil, dar intrase direct 
căsuţa poştală, ceea ce însemna că aparatul era închis. Sunase şi 
la sediul operaţiunii Sorbus, de unde aflase că Siobhan se 
întorsese la Edinburgh. Incercase şi la Western General, fiind 
informat că „doamna Clarke a petrecut o noapte confortabilă”. 
De câte ori nu auzise el această frază... O noapte confortabilă, cu 
alte cuvinte „e încă în viaţă, dacă asta vă îngrijora”. Şi-a ridicat 
ochii şi a văzut că un bărbat pătrunsese în biroul CID. 

— Pot să vă ajut cu ceva? a întrebat. Apoi a recunoscut 
uniforma. A, scuze, domnule... 

— Nu am avut ocazia să ne cunoaştem până acum, a spus 
comisarul-şef întinzându-i mâna. Sunt James Corbyn. 

Rebus a strâns mâna întinsă; Corbyn nu era mason, după cum 
a remarcat. 

— Inspectorul Rebus, s-a prezentat el. 

— Lucrezi împreună cu sergent Clarke la cazul din 
Auchterarder? 

— Aşa e, domnule. 

— Am încercat să iau legătura cu ea. Trebuia să mă ţină la 
curent. 

— Au apărut câteva informaţii interesante. Am descoperit un 
site creat de un cuplu din Edinburgh. Se poate ca de acolo să-şi fi 
ales criminalul victimele. 

— Victimele au fost identificate? 

— Da, domnule. De fiecare dată a fost acelaşi modus 
operandi. 

— E posibil să mai fie şi alte victime? 

— N-avem cum să ştim. 

— Se va opri la trei? 

— Şi asta rămâne de văzut. 

Comisarul-şef se plimba prin încăpere, inspectând tablele de 
pe perete, birourile, monitoarele computerelor. 

— l-am dat lui Clarke răgaz până mâine. După care vom 
suspenda pe moment cercetările în acest caz, până se termină 
summitul G8. 

— Nu sunt sigur că e o idee bună. 

— Mass-media nu a aflat încă nimic. Nici un motiv pentru care 
să nu tergiversăm câteva zile. 

— Pistele se răcesc de obicei, domnule. Dacă le oferim 
suspecţilor timp suplimentar pentru a-şi pregăti alibiurile... 

— Aveţi un cerc de suspecți? a întrebat Corbyn întorcându-se 
spre Rebus. 

— Nu tocmai, domnule, dar avem câţiva oameni pe care 
intenţionăm să-i chestionăm. 

— Trebuie să acordăm prioritate reuniunii G8. 

— Pot să întreb de ce, domnule? 

Corbyn i-a aruncat o uitătură cruntă. 

— Pentru că opt oameni, cei mai puternici din lume, vor veni 
în Scoţia şi se vor caza în cel mai bun hotel din ţară. Asta e ceea 
ce îi interesează pe toţi. Şi faptul că un criminal în serie dă 
târcoale zonei celei mai populate din Scoţia ar putea să 
deranjeze, nu crezi? 

— De fapt, domnule, numai una dintre victime este din Scoţia. 

Comisarul-şef s-a apropiat la câţiva centimetri de Rebus. 

— Nu încerca să faci pe deşteptul cu mine, inspectare Rebus. 
Şi nu cumva să-ţi închipui că n-am mai avut de-a face cu oameni 
de genul tău. 

— Ce fel de oameni? 

— Genul care îşi imaginează că dacă au ceva experienţă, le 
ştiu pe toate. Ştii ce se spune despre maşini - cu cât au mai 
multe mile la bord, cu atât simt mai aproape de a fi aruncate la 
fier vechi. 

— Adevărul e, domnule, că prefer maşinile de epocă maşinilor 
pe care le fac acum. Să-i transmit mesajul dumneavoastră 
domnişoarei sergent Clarke? Presupun că aveţi treburi mai bune 
de făcut. Plecaţi şi dumneavoastră la Gleneagles? 

— Nu-i treaba ta. 

— Mesaj recepționat. Rebus i-a oferit comisarului-şef ceva ce 
putea fi luat drept un salut. 

— O să laşi deocamdată toate astea deoparte, a spus Corbyn, 
bătând cu palma peste documentele de pe biroul lui Rebus. Şi 
ţine minte - sergent Clarke conduce ancheta, nu tu, inspectore. 
Şi-a îngustat puţin ochii. Apoi, văzând că Rebus nu are de gând 
să-i dea replica, a ieşit furios din încăpere. Rebus a aşteptat 
aproape un minut înainte să dea afară aerul din piept, apoi a 
format un număr de telefon. 

— Mairie? Vreo veste pentru mine? A ascultat scuzele. Nu face 
nimic. Am aici pentru tine un mic loz câştigător, dacă-ţi permiţi o 
ceaşcă de... 

l-a luat mai puţin de zece minute de mers pe jos pentru a 
ajunge pe Multrees Walk. Era o aripă nouă construită lângă 
magazinul universal Harvey Nichols şi unele spaţii rămăseseră 
încă neînchiriate. Vin Caffe era însă deschisă şi servea gustări şi 
cafea, iar Rebus a comandat un espresso dublu. 

— Ea plăteşte, a adăugat la sosirea lui Mairie Henderson. 

— Ghici cine trebuie să facă reportajul de după-amiază de la 
tribunal? a întrebat ea, aşezându-se pe un scaun. 

— Asta e scuza ta pentru că nu înaintezi cu subiectul Richard 
Pennen? 

Mairie i-a aruncat o privire furioasă. 

— John, ce importanţă are dacă Pennen Industries a plătit 
camera de hotel a unui parlamentar? Nu există nici o dovadă că 
la mijloc ar fi fost o tranzacţie bani contra contracte. Dacă s-ar 
dovedi că Webster se ocupa de contractele de arme, atunci da, 
aş avea o poveste. A pufnit, exasperată şi a ridicat teatral din 
umeri. Nu am însă de gând să renunţ. Vreau să mai discut cu 
nişte oameni despre Richard Pennen. 

Rebus şi-a trecut o mână peste faţă. 

— Ceea ce mă îngrijorează e felul în care îl protejează. Nu 
doar pe Pennen, de fapt - pe toţi care au fost acolo în seara 
aceea. Nici o şansă să ne putem apropia de ei. 

— Chiar crezi că Webster a fost împins de pe zid? 

— E o posibilitate. Unul dintre oamenii de la pază crede că a 
auzit un intrus. 

— Dacă a existat un intrus rezultă că ucigaşul nu se număra 
printre cei prezenţi la dineu, a spus Mairie, aplecându-se şi 
cerându-i din ochi aprobarea. Rebus nu a făcut nici un gest şi ea 
şi-a îndreptat spatele. Ştii ce cred eu? Cred că ai ceva de 
anarhist în tine. Cred că de fapt eşti de partea /or şi te 
deranjează că ai ajuns să lucrezi pentru sistem. 

Rebus a pufnit în râs. 

— De unde ţi-a venit ideea asta? 

Mairie s-a pornit şi ea pe râs. 

— Am totuşi dreptate, nu-i aşa? Tu te-ai considerat 
întotdeauna ca fiind în afară... S-a întrerupt când le-au sosit 
cafelele; şi-a înfipt linguriţa în cappuccino şi s-a servit cu o porţie 
generoasă de spumă. 

— Cel mai bine mă simt când lucrez de pe margine, a răspuns 
Rebus gânditor. 

Ea l-a aprobat dând din cap. 

— De asta ne-am înţeles noi doi atât de bine. 

— Până când l-ai preferat pe Cafferty. 

Mairie a ridicat din nou din umeri. 

— Voi doi semănaţi mult, oricât de greu îţi vine să recunoşti. 

— Şi eu, care tocmai voiam să îţi fac o mare favoare... 

— OK, a replicat Mairie, mijindu-şi ochii. Nu poţi compara 
merele cu perele. 

— Ei, aşa mai vii de acasă, a spus Rebus întinzându-i un plic. 
Am bătut asta la maşină cu mânuţele mele, aşa că ortografia s-ar 
putea să nu se ridice la standardele tale jurnalistice atât de 
înalte. 

— Ce e? a întrebat ea despăturind foaia de hârtie. 

— Nişte informaţii pe care până acum le-am ţinut secrete: 
două alte victime, acelaşi criminal care l-a ucis şi pe Cyril Colliar. 
Nu pot să-ţi ofer toate datele, dar asta ar putea fi de ajuns 
pentru un prim articol. 

— lisuse, John... Şi-a ridicat ochii spre el. 

— Ce-i? 

— De ce îmi dai astea? 

— Din cauza pornirilor mele anarhice latente? s-a prefăcut el 
că-şi dă cu presupusul. 

— S-ar putea ca articolul să nu ajungă pe prima pagină, în 
orice caz nu săptămâna asta. 

— Aşa; şi? 

— In oricare altă săptămână, cu excepţia ăsteia... 

— Cauţi calul de dar? 

— Toate chestiile astea despre site... Şi-a trecut pentru a doua 
oară ochii peste pagină. 

— Totul e cuşer, Mairie. Dar dacă tu crezi că nu-ţi e de folos... 
a spus Rebus întinzând mâna după foaie. 

— Ce înseamnă „criminal în serie”? Cineva care nu se poate 
abţine să ucidă? 

— Dă-mi foaia înapoi. 

— Ce anume te-a scos din minţi, John? a întrebat ea zâmbind. 
Pentru că n-ai fi făcut asta dacă nu erai scos din minţi. 

— Dă-mi foaia înapoi şi să uităm toată povestea asta. 

Dar ea a vârât foaia în plic, pe care l-a împăturit şi l-a băgat în 
buzunar. 

— Dacă lucrurile rămân calme până la sfârşitul zilei, poate că 
reuşesc să-l conving pe editor. 

— Să subliniezi legătura cu site-ul, a sfătuit-o Rebus. Asta i-ar 
putea determina pe ceilalţi de pe listă să fie mai atenţi. 

— Nu au fost preveniţi? 

— N-am apucat. Şi dacă ar fi să mă iau după comisarul-şef, 
nici n-or să afle până săptămâna viitoare. 

— Timp în care ucigaşul ar putea lovi din nou. 

Rebus a confirmat înclinând din cap. 

— Să înţeleg aşadar că faci toate astea pentru a salva vieţile 
acelor nenorociţi de violatori? 

— Să apăr şi să protejez, a răspuns Rebus mimând un nou 
salut. 

— Şi nu pentru că te-ai certat cu distinsul comisar-şef? 

Rebus a clătinat încet din cap, ca şi cum se simţea dezamăgit 
de idee. 

— Şi eu, care credeam că, dintre noi, eu sunt cel cinic... O să 
încerci deci să te ocupi în continuare de Richard Pennen? 

— Da, încă o vreme, a răspuns Mairie, fluturându-i plicul pe 
sub nas. Dar mai întâi du-te şi rescrie asta. Nu am ştiut că 
engleza nu e limba ta maternă. 


Siobhan se întorsese acasă şi intrase în cadă, închizând ochii, 
pentru a se trezi cu o tresărire când obrazul i-a atins suprafaţa 
călduţă a apei. leşise din cadă şi îşi schimbase hainele, 
comandase un taxi şi se îndreptase spre atelierul auto, unde 
maşina ei o aştepta reparată. Pornise spre Niddrie, cu gândul că 
fulgerul nu putea lovi în acelaşi loc de două ori... de fapt de trei, 
cu toate că reuşise să ducă înapoi maşina împrumutată de la 
secţia din St. Leonard fără a fi observată. Dacă venea să o 
chestioneze cineva, putea spune că maşina fusese lovită în 
parcare. 

Un autobuz pierdea vremea tras lângă trotuar, iar şoferul era 
ocupat cu cititul ziarului. Câţiva oameni care veneau din tabără 
au trecut pe lângă Siobhan în drum spre autobuz, cu rucsacurile 
burduşite. Au salutat-o cu zâmbete somnoroase. Bobby Greig îi 
urmărea cu privirea. Siobhan s-a uitat înjur şi i-a văzut pe alţii 
strângându-şi corturile. 

— Sâmbătă noaptea am fost foarte ocupați, i-a explicat Greig. 
Apoi totul a devenit din ce în ce mai liniştit. 

— Deci n-aţi fost nevoiţi să daţi afară oameni din tabără 

pentru că nu mai erau locuri, nu? 

— Facilităţi pentru cincisprezece mii de persoane şi numai 
două mii s-au obosit să apară, a spus el, strângând din buze. A 
tăcut câteva clipe. „Amicii” tăi nu au dormit noaptea trecută aici. 
Din felul în care o spusese, Siobhan a dedus că ghicise ceva. 

— Sunt părinţii mei, a admis ea. 

— Şi de ce nu mi-ai spus? 

— Nu ştiu prea bine de ce, Bobby. Poate pentru că m-am 
gândit că mama şi tatăl unei polițiste n-ar fi în siguranţă aici. 

— Deci au rămas la tine azi-noapte? 

Siobhan a scuturat din cap. 

— Unul dintre poliţiştii însărcinaţi cu reprimarea manifestaţiei 
a lovit-o pe mama în cap. Şi-a petrecut noaptea într-un pat de 
spital. 

— Imi pare rău s-aud asta. Te pot ajuta cu ceva? 

Ea a clătinat din nou din cap. 

— Aţi mai avut necazuri cu localnicii? 

— Aseară a trebuit să-i ţinem din nou la distanţă. 

— Al naibii de perseverenţi tâmpiţii ăştia, nu? 

— Consilierul s-a nimerit să fie prin preajmă şi a aplanat din 
nou situaţia. 

— Tench? 

Greig a dat aprobator din cap. _ 

— Era însoţit de un mahăr. li arăta zona. Un proiect de 
reabilitare urbană sau cam aşa ceva. 

— Ar fi un lucru bun. Ce fel de mahăr? 

Greig a ridicat din umeri. 

— Un oficial guvernamental. Şi-a trecut degetele peste ţeasta 
rasă. Locul ăsta va fi curând ca şi mort. Şi n-are decât, din partea 
mea. 

Siobhan nu a întrebat dacă se referea la tabără sau la cartierul 
Niddrie în general. S-a răsucit pe călcâie şi s-a îndreptat spre 
cortul părinţilor ei. Totul era intact, dar cu câteva adăugiri. 
Aparent, cei care plecaseră lăsaseră în urmă mici daruri 
constând din resturi de mâncare, lumânări şi apă. 

— Unde sunt? 

A recunoscut vocea lui Santal. A ieşit cu spatele din cort şi s-a 
ridicat în picioare. Santal îşi adunase şi ea lucrurile în rucsac şi 
ţinea în mână o sticlă cu apă. 

— Pleci? a întrebat Siobhan. 

— lau autobuzul până la Stirling. Am vrut să-mi iau la 

revedere. 

— Te duci la Tabăra Păcii? A urmărit-o pe Santal dând din cap 
şi scuturându-şi pletele. Ai fost pe Princes Street ieri? 

— Acolo i-am văzut ultima oară pe ai tăi. Ce s-a întâmplat cu 
ei? 

— Cineva a lovit-o pe mama în cap. E internată în spital. 

— Hristoase, ce porcărie. A fost...? o mică pauză. A fost... unul 
de-ai tăi? 

— Unul de-ai mei, a repetat Siobhan ca un ecou. Şi vreau să-l 
prind. Mă bucur că te-am găsit. 

— De ce? 

— Ai filmat ceva? Mă gândeam să mă uit la înregistrare. 

Santal a clătinat însă din cap. 

— Nu-ţi face griji, a asigurat-o Siobhan. Nu am intenţia să... 
Mă interesează agenţii în uniformă, nu demonstraţia în sine. 
Santal continua să clatine din cap. 

— Nu am avut camera de filmat cu mine. O minciună 
gogonată. 

— Zău aşa, Santal. Sunt convinsă că vrei să mă ajuţi... 

— Mulţi au făcut poze. A gesticulat cu braţul întins spre 
corturile din tabără. Roagă-i pe ei. 

— Eu pe tine te rog. 

— Pleacă autobuzul... Şi-a făcut loc pe lângă Siobhan. 

— Vreun mesaj pentru mama? a strigat Siobhan după ea. Să-i 
aduc să vă întâlniți în Tabăra Păcii? Silueta continua să înainteze. 
Siobhan a înjurat printre dinţi. Ar fi trebuit să-şi dea seama; 
pentru Santal, ea rămânea „un porc”, „un gunoi”, „un sticlete”, 
„un copoi”. Duşmanul. S-a trezit stând lângă Bobby Greig, 
urmărind cum autobuzul se umple de oameni şi uşile se închid cu 
un şuierat. Dinăuntru a răzbătui sunetul unei melodii cântate în 
cor. Câţiva pasageri i-au făcut cu mâna lui Greig. Şi-a fluturat şi 
el braţul în chip de răspuns. 

— Nu-s oameni răi, a comentat el, oferindu-i o gumă de 
mestecat. Pentru nişte hipioţi, vreau să spun. Şi-a strecurat apoi 
mâinile în buzunare. Ai bilet pentru concertul de mâine-seară? 

— N-am reuşit să fac rost, a recunoscut ea. 

— Firma mea asigură securitatea şi mă gândeam că... 

Siobhan l-a privit intens. 

— Vrei să zici că ai un bilet în plus? 

— Nu tocmai, dar eu voi fi de serviciu, ceea ce înseamnă că aş 
putea să ţi-l cedez ţie. 

— Glumeşti, nu-i aşa? j 

— Nu că ţi-aş da întâlnire sau mai ştiu eu ce... Insă oferta 
rămâne valabilă. 

— Foarte generos din partea ta, Bobby. 

— Tu decizi. Se uita oriunde, numai la ea nu. 

— Dacă-mi dai numărul tău de telefon, te sun mâine ca să-ţi 
spun. 

— Crezi că ar putea să intervină o ofertă mai bună? 

Ea a clătinat din cap. 

— Munca ar putea să intervină, l-a corectat. 

— Toată lumea are dreptul la o seară de relaxare, sergent 
Clarke. 

— Siobhan, a insistat ea. 


— Unde eşti acum? a întrebat Rebus la telefon. 

— In drum spre redacţia ziarului Scotsman. 

— Ce cauţi la Scotsman? 

— Fotografii. 

— Ai avut telefonul închis. 

— L-am pus la încărcat. 

— Te informez că tocmai i-am luat o declaraţie lui 
Tornupinside. 

— Cui? 

— Ţi-am povestit ieri... Apoi şi-a amintit că Siobhan avusese 
alte griji pe cap. Aşa că a luat-o de la capăt cu explicaţiile despre 
blog şi cum trimisese el un mesaj pe e-mail şi Ellen Wylie 
sunase... 

— la stai aşa, a spus Siobhan. Ellen Wylie a noastră? 

— Care a postat pe BeastWatch un articol lung şi furios. 

— Dar de ce? 

— Pentru că sistemul şi-a trădat surorile. 

— Exact aşa s-a exprimat ea? 

— Am înregistrat-o. Deşi, desigur, ceea ce nu am este 
coroborarea, pentru că nimeni altcineva n-a asistat atunci când a 
dat declaraţia. 

— Imi pare rău. Deci Ellen e suspectă? 

— Ascultă mai întâi înregistrarea şi pe urmă spune-mi ce crezi. 
Rebus a aruncat o privire de jur-împrejurul sălii ocupate de CID. 
Fereastra ar fi trebuit spălată, deşi ce rost ar fi avut din moment 
ce nu dădea decât spre parcare? Un strat de vopsea ar mai fi 
înveselit un pic atmosfera, cu toate că pereţii ar fi fost curând 

acoperiţi de fotografii ale scenelor unor crime şi ale victimelor. 

— Poate că e din cauza surorii ei, a spus Siobhan. 

— Poftim? 

— Sora lui Ellen, Denise. 

— Ce-i cu ea? 

— S-a mutat cu Ellen acum un an sau aşa ceva... poate chiar 
mai puţin. Şi-a părăsit partenerul. 

— ŞI? 

— Partenerul o abuza. Cel puţin aşa am auzit. Au locuit 
împreună la Glasgow. Poliţia a fost chemată telefonic de câteva 
ori, dar nu s-a depus nici o plângere. Cred că a obţinut un ordin 
de restricţie. 

A venit să locuiască cu mine după... după divorț. Dintr-odată, 
„gâza” înghițită de Ellen avea sens. 

— N-am ştiut, a murmurat Rebus. 

— Păi... 

— Păi ce? 

— E genul de lucru pe care femeile îl discută între ele. 

— Dar nu cu bărbaţii, asta vrei să spui? Şi se spune că noi am 
fi sexişti. Rebus îşi freca ceafa. O simţea încordată. Bun, hai să 
recapitulăm: Denise vine să locuiască la Ellen şi imediat Ellen 
intră pe net şi începe să acceseze site-uri precum BeastWatch... 

Şi să stea până noaptea târziu cu sora ei, să mănânce şi să 
bea prea mult... 

— Poate că ar fi bine să discut eu cu ele, a propus Siobhan. 

— N-ai şi aşa destule pe cap? Apropo, ce mai face mama ta? 

— Acum i se face o tomografie. După asta, aveam de gând să 
mă duc să o vizitez. 

— Atunci du-te. Presupun că nu te-ai ales cu nimic la 
Glenrothes? 

— Cu nimic, în afară de dureri de spate. 

— Sună telefonul. Trebuie să răspund. Ne vedem mai încolo, 
da? 

— Sigur. 

— Comisarul-şef a trecut pe aici. 

— Omul ăsta e omniprezent. 

— Oricum, chestia asta mai poate aştepta. Rebus a apăsat pe 
buton pentru a prelua apelul. Inspectorul Rebus - s-a prezentat 
el. 

— Sunt la tribunal, a spus Mairie Henderson. Vino aici, am 
ceva pentru tine. In fundal se auzeau huiduieli şi urale. Trebuie 

să închid acum, a adăugat. 

Rebus a coborât scările şi s-a urcat într-o maşină de patrulare. 
Nici unul dintre agenţii în uniformă nu fusese implicat în bătăliile 
din ziua precedentă. 

— Am fost aduşi pe post de rezerve, i-au explicat ei, îmbufnaţi. 
Am stat patru ore într-un autobuz şi am ascultat ştirile la radio. 
Mergeţi la tribunal să depuneţi mărturie, inspectore? 

Rebus a tăcut până ce maşina a intrat pe Chambers Street. 

— Lăsaţi-mă aici, a ordonat el. 

— Cu plăcere, a mârâit şoferul, dar numai după ce Rebus 
coborâse. 

Maşina de patrulare a făcut o întoarcere în U, scrâşnind din 
roţi şi atrăgând atenţia reprezentanţilor mass-media adunaţi în 
faţa uşii tribunalului. Rebus a rămas pe trotuarul de vizavi, în 
apropierea scărilor care duceau spre Muzeul Regal al Scoției şi și- 
a aprins o ţigară. Un protestatar ieşea acum din clădire, în 
aplauzele şi strigătele camarazilor săi. Individul şi-a aruncat 
pumnul în aer în timp ce era bătut amical pe spate, iar 
fotoreporterii surprindeau momentul. 

— Câţi au fost audiaţi? a întrebat Rebus, conştient de prezenţa 
lui Mairie Henderson lângă el, cu un carneţel de notițe şi un 
reportofon în mâini. 

— Cam douăzeci până acum. Unii au fost redirecţionaţi către 
alte tribunale. 

— Vreun citat pe care să-l caut mâine în ziare? 

— Ce-ai zice de „Distrugeţi sistemul”? şi-a privit Mairie 
însemnările. Sau „Arătaţi-mi un capitalist şi eu o să vă arăt o 
lipitoare”? 

— Mi se pare un troc corect. 

— Un adept al lui Malcolm XI, se pare. Mairie şi-a închis 
carnetul. Toţi s-au ales cu ordine de restricţie. N-au voie să se 
apropie de Gleneagles, Auchterarder, Stirling, centrul 
Edinburghului... A făcut o pauză. Deşi ceva amuzant tot s-a 
întâmplat: unul dintre tipi a declarat că are bilet la concertul T in 


71 Malcolm Little, preot musulman de culoare (1925-1965) şi activist 
pentru drepturile omului. Sub influența lui Elijad Muhammad, se 
converteşte şi devine membru şi purtător de cuvânt al organizaţiei 
Nation of Islam, calitate în care predică supremaţia neagră şi 
segregarea rasistă. în 1964 părăseşte însă Nation of Islam şi se apropie 
de mişcări favorabile integrării negrilor în societate, fiind asasinat după 
puţin timp de către trei membri ai organizaţiei din care făcuse parte. 

the Park de săptămâna asta, aşa că judecătorul i-a permis să 
meargă în Kinross. 

— Şi Siobhan merge la concert, a spus Rebus. Ar fi grozav 
dacă am rezolva cazul Cyril Colliar la timp. 

— Atunci ceea ce am să-ţi spun nu e o veste bună. 

— Ce anume, Mairie? 

— E vorba de Clootie Well. L-am rugat pe un amic de la ziar să 
facă nişte cercetări în privinţa asta. 

— Şi? 

— Mai sunt şi alte fântâni. 

— Câte? g 

— Cel puţin una în Scoţia. In Black Isle. 

— La nord de Invemess? 

Mairie a confirmat dând din cap. 

— Urmează-mă, a spus răsucindu-se pe călcâie şi îndreptându- 
se către intrarea principală în muzeu. Odată ajunsă înăuntru, a 
cotit la dreapta şi a pătruns în Muzeul Scoției. Locul era plin de 
familii - vacanţa şcolară şi copii mult prea energici. Cei mai mici 
dintre ei urlau şi ţopăiau de colo-colo. 

— Ce căutăm de fapt aici? a întrebat Rebus. Dar Mairie se 
apropiase deja de ascensoare. Au coborât şi au urcat apoi câteva 
trepte. Prin fereastră se zărea sala de tribunal. Insă Mairie l-a 
condus spre colţul cel mai îndepărtat al clădirii. Am mai fost pe 
aici, a spus el. 

— Secţiunea dedicată morţii şi credințelor despre moarte, a 
explicat ea. 

— Sunt pe aici nişte sicrie micuţe, cu păpuşi înăuntru... 

Exact acolo s-a oprit şi Rebus a văzut expusă în vitrină o 
fotografie veche alb-negru. 

O fotografie a fântânii Clootie din Black Isle... 

— Localnicii obişnuiesc de secole să atârne acolo cârpe. L-am 
rugat pe amicul meu să extindă aria cercetărilor la Anglia şi Ţara 
Galilor. Crezi că merită să mergem în recunoaştere? 

— Presupun că Black Isle e la vreo două ore de mers cu 
maşina, a spus Rebus gânditor, cu ochii în continuare pe 
fotografii. Bucăţile de materiale agăţate de ramurile subţiri şi 
goale arătau aproape ca nişte lilieci. Lângă fotografii apăreau 
baghete magice, bucăţi de os ieşind din pietricele scobite. 
Moartea şi credinţele despre moarte... 

— Mai degrabă trei, în perioada asta a anului, l-a corectat 
Mairie. Cu toate rulotele alea de pe şosea... 

Rebus a dat din cap în semn de aprobare. Autostrada A9 era 
recunoscută pentru lentoarea traficului de la nord de Perth. 

— AŞ putea să cer poliţiei locale să arunce o privire. Mersi, 
Mairie. 

— Am scos astea de pe net. l-a întins câteva foi de hârtie cu 
date despre Clootie Well din apropiere de Fortrose. Cuprindeau 
fotografii - inclusiv o copie a celei expuse în muzeu - care 
demonstrau că fântâna era aproape identică cu cea din 
Auchterarder. 

— Mersi din nou. A făcut foile sul şi le-a vârât în buzunarul 
hainei. Editorul tău a muşcat momeala? Au luat-o înapoi spre 
ascensoare. 

— Depinde de ceea ce o să se întâmple. Dacă izbucneşte o 
revoltă diseară, o să fim retrogradaţi la pagina cinci. 

— Un risc ce merită asumat. 

— Mai ai să-mi spui ceva, John? 

— Ţi-am dat un pont - ce altceva ţi-ai mai putea dori? 

— Vreau să fiu sigură că nu te foloseşti de mine. A apăsat pe 
butonul liftului. 

— Aş face eu aşa ceva? 

— Al naibii de sigur că ai face-o. Au tăcut tot drumul înapoi 
spre scări. Mairie a rămas uitându-se la ceea ce se petrecea de 
cealaltă parte a străzii. Un alt protestatar, un alt salut cu pumnul 
încleştat ridicat în aer. Ai ţinut totul secret începând de vineri 
încoace, a continuat ea. Nu ţi-e teamă că ucigaşul se va da la 
fund în momentul în care informaţia va apărea în ziare? 

— Mai la fund ca acum nu are cum să se dea. l-a aruncat o 
privire. In plus, vineri nu ştiam decât de Cyril Colliar. Cafferty ne- 
a furnizat restul informaţiilor. 

Mairie a încremenit. 

— Cafferty? 

— Tu i-ai povestit că descoperiserăm bucata din jacheta lui 
Colliar. Şi el mi-a făcut o vizită. A plecat cu cele două nume şi a 
revenit cu vestea că amândoi erau morţi. 

— Ai apelat la Cafferty? Mairie părea să nu-şi creadă urechilor. 

— Fără ca el să-ţi spună ție, Mairie - asta îţi tot explic. Dacă 
încerci să faci schimb de informaţii cu el, vei vedea că traficul e 
unidirecţionat. Tot ce ţi-am povestit eu despre crime era ştiut de 
el dinainte. Numai că nu a vrut să-ţi împărtăşească veştile şi ţie. 

— Ai senzaţia greşită că noi doi suntem apropiaţi. 

— Suficient de apropiaţi ca tu să te duci direct la el cu 

informaţia despre Colliar. 

— li făcusem o promisiune pe termen lung - voia să afle orice 
noutate apărea în cazul Colliar. Să nu cumva să-ţi închipui că am 
de gând să-mi cer scuze. Şi-a îngustat ochii, arătând spre 
trotuarul de vizavi. Ce caută Gareth Tench aici? 

— Consilierul, vrei să zici? Rebus a urmărit direcţia arătată de 
degetul ei. Predică probabil necredincioşilor, a presupus el, 
uitându-se cum Tench înainta târşâindu-şi picioarele prin spatele 
fotoreporterilor. Poate că vrea să-i iei un alt interviu. 

— Cum de-ai aflat de...? A, ţi-a spus Siobhan. 

— Între mine şi Siobhan nu există secrete, i-a făcut Rebus cu 
ochiul. 

— Şi pe unde umblă Siobhan acum? 

— E la redacţia ziarului Scotsman. 

— Atunci înseamnă că mă înşală pe mine ochii, a arătat Mairie 
cu degetul din nou. Da, era Siobhan... iar Tench se oprise exact 
în faţa ei şi cei doi îşi dădeau acum mâna. Ce ziceai, voi doi n- 
aveţi secrete? j 

Rebus o luase însă deja din loc. In capătul acela al străzii 
circulația fusese oprită, era deci destul de uşor să traversezi. 

— Bună, a salutat el. Ce faci? Te-ai răzgândit brusc? 

Siobhan i-a zâmbit şi i l-a prezentat lui Tench. 

— Inspectore, a spus consilierul înclinându-şi capul. 

— Sunteţi cumva un fan al teatrului de stradă, consiliere 
Tench? 

— Nu mă deranjează să urmăresc spectacole în timpul 
festivalului, a răspuns Tench cu un chicotit. 

— Mi se pare că şi dumneavoastră aţi cochetat niţel cu 
spectacolul, nu-i aşa? 

Tench s-a întors spre Siobhan. 

— Inspectorul face aluzie la micile mele predici de duminică 
dimineaţa, la poalele Colinei. Fără îndoială, se oprea şi el câteva 
clipe ca să mă urmărească, în drum spre slujba de la biserică. 

— Nu v-am mai văzut pe acolo în ultima vreme, a spus Rebus. 
Ce s-a întâmplat? V-aţi pierdut credinţa? 

— Nici vorbă, inspectore. Dar există şi alte căi de a acţiona în 
afară de predici. Tench şi-a compus o faţă mai serioasă, de 
profesionist. Mă aflu aici pentru că am câţiva alegători din 
colegiul meu care au fost implicaţi în tulburările astea. 

— Nişte trecători nevinovaţi, sunt convins, a comentat Rebus. 

Ochii lui Tench au scăpărat spre el, apoi s-au întors spre 

Siobhan. 

— Probabil că-i tare nostim să lucrezi cu cineva ca inspectorul 
Rebus, a spus el. 

— Ne prăpădim de râs tot timpul, a confirmat ea. 

— Ah! Uite şi a patra putere în stat! a exclamat Tench, 
întinzând o mână spre Mairie, care se hotărâse şi ea în cele din 
urmă să li se alăture. Când apare articolul acela al tău? Presupun 
că îi cunoşti deja pe aceşti doi apărători ai legii, a adăugat, 
gesticulând spre Rebus şi Siobhan. Mi-ai promis că o să-mi dai 
voie să arunc şi eu o privire înainte să-l publici, i-a amintit lui 
Mairie. 

— Aşa am promis? a întrebat ea, încercând să pară surprinsă. 
Tench nu s-a lăsat însă dus de nas. S-a întors către cei doi 
detectivi. 

— Vreau să vorbesc în particular cu doamna ziaristă. 

— Nu-i problemă, a replicat Rebus. Eu şi Siobhan avem de 
asemenea ceva de discutat. 

— Serios? a întrebat Siobhan. Dar Rebus se întorsese deja cu 
spatele, nelăsându-i de ales decât să-l urmeze. 

— Barul Sandy Bell e probabil deschis, a spus Rebus în clipa în 
care s-au îndepărtat suficient pentru a nu fi auziţi, însă Siobhan 
cerceta mulţimea din ochi. 

— Trebuie să discut cu cineva, i-a explicat ea. Un fotoreporter 
pe care îl cunosc... se pare că e şi el pe aici, pe undeva. S-a 
ridicat pe vârfuri. Ah... Şi-a croit drum prin masa de jurnalişti. 
Fotografii îşi verificau reciproc aparatele, examinând ecranele 
digitale pentru a vedea ce instantanee reuşiseră să surprindă. 
Rebus a aşteptat nerăbdător în timp ce Siobhan discuta cu un 
personaj cu păr sârmos, cărunt şi tuns scurt. Măcar acum 
înţelesese ce se întâmplase: Siobhan se dusese la sediul 
Scotsman doar pentru a afla că omul pe care îl căuta se afla aici. 
Fotograful s-a lăsat cam greu convins, dar într-un final a urmat-o 
pe Siobhan spre locul unde Rebus o aştepta cu braţele 
încrucişate peste piept. 

— El e Mungo, l-a prezentat Siobhan. 

— Mungo n-ar vrea să bea ceva cu noi? a întrebat Rebus. 

— Ba chiar foarte mult, a răspuns hotărât fotograful, 
ştergându-şi picăturile strălucitoare de transpiraţie de pe frunte. 
Incărunţise de timpuriu - probabil că nu era cu mult mai în vârstă 
decât Siobhan. Avea trăsături bine definite, faţa bătută de vânt şi 
un accent pe măsură. 

— Western Isles”?? a încercat Rebus să ghicească. 

— Lewis, a confirmat Mungo, în timp ce Rebus o luase înainte, 
conducându-i spre barul Sandy Bell. Alte urale au izbucnit în 
spatele lor şi s-au întors pentru a vedea un tânăr ieşind pe uşa 
tribunalului. 

— Cred că îl cunosc, a spus încet Siobhan. E cel care a creat 
probleme în tabără. 

— inseamnă că ieri-noapte a fost linişte acolo, a afirmat 
Rebus. Fiindcă individul şi-a petrecut, mai mult ca sigur, noaptea 
într-o celulă. În timp ce vorbea şi-a dat seama că îşi freca mâna 
stângă cu dreapta. În clipa când tânărul a salutat mulţimea, i s-a 
răspuns cu urale. 

Inclusiv de către consilierul Gareth Tench, care stătea lângă 
Mairie Henderson, care rămăsese mută de uimire. 

SANDY BELL NU DESCHISE DECÂT DE ZECE MINUTE, DAR 
câţiva dintre clienţii fideli se aşezaseră deja la tejghea. 

— Jumătate de pahar din ce ai mai bun, a cerut Mungo când a 
fost întrebat ce dorea. Siobhan a vrut suc de portocale, iar Rebus 
a decis că putea face faţă unei halbe. 

S-au aşezat la o masă. Interiorul îngust şi întunecat mirosea a 
lac de curăţat şi a clor. Siobhan i-a explicat lui Mungo ce căuta, 
iar acesta a deschis o geantă pentru aparate foto din care a scos 
o cutiuţă albă. 

— IPod? a ghicit Siobhan. 

— II folosesc pentru stocarea fotografiilor, a spus Mungo. l-a 
arătat apoi cum funcţionează, apoi şi-a cerut scuze că nu 
acoperise toate evenimentele zilei. 

— Câte poze ai aici? a întrebat Rebus în timp ce Siobhan 
răsucea micul ecran color spre el, atingând discul pentru a 
naviga înainte şi înapoi printre imagini. 

— Câteva sute, a răspuns Mango. Le-am şters pe cele 
inutilizabile. 

— Pot să mă uit la ele acum? a întrebat Siobhan. Mungo s-a 
mulţumit să ridice din umeri. Rebus i-a întins pachetul de ţigări. 


72 Grup de insule din apropierea coastei de vest a Scoției, printre 
cele cincisprezece locuite numărându-se şi Lewis. 

— De fapt sunt alergic, l-a prevenit fotograful. Aşa că Rebus şi- 
a luat cu el obiectul dependenţei, mutându-se în celălalt capăt al 
barului, în apropierea ferestrelor. A rămas în picioare, uitându-se 
spre Forrest Road şi l-a văzut pe consilierul Tench îndreptându-se 
către The Meadows, discutând aprins cu tânărul care ieşise din 
sala tribunalului. Tench îşi bătea liniştitor pe spate alegătorul; 
Mairie Henderson nu se zărea pe nicăieri. Rebus a terminat de 
fumat ţigara şi s-a întors la masă. Siobhan a răsucit ipodul spre 
el, arătându-i ecranul. 

— Asta e mama, a spus. Rebus a luat aparatul în mâini şi s-a 
uitat la imagine. 

— Cea din rândul al doilea din spate? a întrebat el. Siobhan a 
dat din cap tulburată. Pare că vrea să iasă din mulţime. 

— Exact. 

— Poza e luată înainte de a fi lovită, nu? Rebus s-a apucat să 
studieze feţele din spatele scuturilor, poliţişti cu vizierele trase 
peste ochi, de sub care nu se vedeau decât dinţii. 

— Se pare că nu am surprins momentul acela, a recunoscut 
Mungo. 

— E clar că încearcă să-şi croiască drum prin spate, a subliniat 
Siobhan. Ca să iasă din mulţime. 

— Atunci de ce a fost lovită peste faţă? a întrebat Rebus. 

— Din câte am văzut eu, a explicat Mungo rostind clar flecare 
silabă în parte, schema era următoarea: liderii se repezeau spre 
şirul de poliţai, apoi se retrăgeau. Prin urmare, cei care 
rămâneau în prima linie aveau toate şansele să suporte 
consecinţele. lar editorii nu fac decât să aleagă poza pe care o 
vor publica. 

— Şi aleg de obicei una în care poliţia trece la represalii, nu? a 
ghicit Rebus. A îndepărtat un pic ecranul. Nu pot să identific nici 
un poliţist. 

— Şi n-au numere de identificare nici pe epoleţi, a subliniat 
Siobhan. O acţiune desfăşurată în ordine şi în deplin anonimat. 
Nici măcar nu ştim din care forţă de poliţie fac parte. Unii au 
inscripţionate nişte litere deasupra vizierelor - XS, de exemplu. 
să fie un cod? 

Rebus a ridicat din umeri. A revăzut în gând imaginile lui Jacko 
şi ale amicilor lui... nici ei nu purtau insigne. 

Siobhan a părut să-şi amintească brusc de ceva şi s-a uitat la 
ceas. 

— Trebuie să sun la spital... S-a ridicat de pe scaun şi s-a 

îndreptat spre uşă. 

— Incă un rând? a întrebat Rebus arătând spre paharul lui 
Mungo. Fotograful a clătinat din cap. Spune-mi, ce alte 
evenimente trebuie să mai acoperi săptămâna asta? 

Mungo şi-a umflat obrajii. 

— Una-alta. 

— VIP-urile? 

— S-ar putea. 

— Presupun că nu ai lucrat vineri seara. 

— Ba da. 

— Ai fost la dineul ăla simandicos de la Castel? 

Mungo a aprobat din cap. 

— Editorul şi-ar fi dorit o poză cu ministrul de externe. Dar 
cele pe care le-am luat au fost destul de slabe - aşa se întâmplă 
când încerci să faci poze cu blitzul printr-un parbriz. 

— Dar pe Ben Webster l-ai fotografiat? 

Mungo a scuturat din cap. 

— Din păcate, nici n-am ştiut cine era - aş fi putut să-i fac 
ultima poză în viaţă. 

— l-am făcut noi câteva la morgă, dacă asta te face să te simţi 
mai bine, a spus Rebus. Apoi, în timp ce Mungo îi arunca un 
zâmbet trist: Aş vrea să mă uit totuşi la pozele alea... 

— Să văd ce pot face. 

— Înţeleg că nu le ai stocate în maşinăria asta? 

Fotograful a negat. 

— Seria aia e pe laptop. Dar sunt majoritatea poze cu maşini 
urcând dealul spre Castel - nu ni s-a permis să ne apropiem 
decât până la esplanadă. l-a venit o idee. Ştii ce, în mod cert s-a 
făcut o fotografie oficială la dineu. Dacă te interesează, poţi cere 
să o vezi. 

— Mă îndoiesc c-o să mi-o pună pur şi simplu la dispoziţie. 

Mungo i-a făcut cu ochiul. 

— Las pe mine, a spus el. A adăugat apoi, urmărindu-l pe 
Rebus cum îşi goleşte paharul: Ce ciudat, săptămâna viitoare o 
să mă întorc la oile mele. 

Rebus a zâmbit şi şi-a şters gura cu degetul mare. 

— Aşa îmi spunea şi tata când ne întorceam din vacanţă. 

— Nu cred c-o să mai avem parte de aşa ceva la Edinburgh. 

— Nu cât oi trăi eu, a admis Rebus. 

— Crezi că toate astea vor avea vreo însemnătate? Rebus a 
clătinat din cap. Prietena mea mi-a dat să citesc o carte despre 

1968 - Primăvara de la Praga, revoltele de la Paris. 

Cred că atunci situația a fost scăpată de sub control şi-a spus 
Rebus. 

— Eu am trăit evenimentele din 1968, fiule. N-au însemnat 
nimic la vremea aceea. A tăcut o clipă. Şi nici după, dacă stau să 
mă gândesc. 

— Nu te-ai raliat şi tu mişcării şi pe urmă ai părăsit-o? 

— Atunci eram în armată - păr tuns scurt şi orgoliu cât 
cuprinde. Siobhan s-a întors la masă. Ce veşti ai? 

— Nu au descoperit nimic la tomografie. Au trimis-o pentru 
nişte teste la oftalmologie şi cu asta basta. 

— Îi dau drumul din spital? 

Siobhan a încuviinţat dând din cap. A luat din nou ipodul. 

— Vreau să-ţi arăt ceva, a spus ea. Rebus a auzit discul făcând 
clic. Siobhan a întors ecranul spre el. O vezi pe femeia aia din 
capătul din dreapta? Aia cu codițe? 

Rebus a văzut-o. Aparatul fusese focalizat pe şirul de scuturi, 
dar în partea de sus a imaginii surprinsese câţiva trecători, 
majoritatea făcând fotografii cu telefoanele. Femeia cu şuviţe 
manevra însă un soi de aparat de filmat. 

— Aia e Santal, a spus Siobhan. 

— Şi cine naiba e Santal asta? 

— Nu ţi-am povestit despre ea? A stat în cortul de lângă ai 
mei. 

— Ce nume ciudat are... presupun că aşa a fost botezată. 

— Înseamnă lemn de santal, l-a lămurit Siobhan. 

— Din care se face un ulei frumos mirositor, a completat 
Mungo. Siobhan nu l-a luat în seamă. 

— Vezi ce face? l-a întrebat ea pe Rebus apropiind ipodul de 
ochii lui. 

— Ce face toată lumea. 

— Nu tocmai. Siobhan a răsucit acum aparatul spre Mungo. 

— Toţi ceilalţi stau cu telefoanele îndreptate spre poliţişti, a 
confirmat el. 

— Toţi în afară de Santal. Siobhan a întors din nou ipodul spre 
Rebus şi a atins discul cu degetul mare, accesând fotografia 
următoare. Uite, vezi? 

Rebus a văzut, dar nu ştia cum să interpreteze. 

— Majoritatea participanţilor voiau poze cu poliţişti - pentru 
propagandă, i-a sărit Mungo în ajutor. 

— Dar Santal îi fotografiază pe protestatari. 

— Ceea ce înseamnă că e posibil să o fi surprins pe mama ta 
în poză, a intervenit şi Rebus. 

— Am întrebat-o când m-am întâlnit cu ea în tabără şi n-a vrut 
să-mi arate pozele. Mai mult, am văzut-o şi la demonstraţia de 
sâmbătă - şi acolo a făcut poze. 

— Nu prea pricep, a recunoscut Rebus. 

— Nici eu, dar poate că n-ar strica un drum până la Stirling, a 
spus Siobhan uitându-se la el. 

— De ce? a întrebat Rebus. 

— Pentru că azi dimineaţă mi-a spus că se duce acolo. A tăcut 
câteva clipe. Crezi că mi-ar observa cineva lipsa? 

— Comisarul-şef vrea oricum să lăsăm pe moment deoparte 
povestea cu Clootie Well. Şi-a vârât mâna în buzunar. Ceea ce 
voiam să-ţi spun e că... mai avem un Clootie Well, în Black Isle, a 
adăugat întinzându-i sulul de foi. 

— Ştiţi, de fapt nu e propriu-zis o insulă, a susurat Mungo. De 
Black Isle vorbesc. 

— Şi nici neagră nu e, asta presupun c-o să ne spui, l-a luat 
Rebus la rost. 

— Se zice că solul ar fi negru, a admis Mungo, deşi nu atât de 
negru cât să bagi de seamă. Ştiu locul - am fost acolo în vacanţă, 
vara trecută. Tot felul de cârpe atârnate în copaci. S-a strâmbat, 
dezgustat. Siobhan terminase între timp de citit foile. 

— Vrei să te duci acolo să arunci o privire? a întrebat ea. 
Rebus a clătinat din cap. 

— Cineva ar trebui totuşi să meargă. 

— Chiar dacă ar trebui să „îngheţăm” cazul? 

— Numai până mâine, a spus Rebus. Aşa a precizat comisarul- 
şef. Dar tu eşti cea pe care a desemnat-o la conducerea 
anchetei... tu decizi. S-a rezemat de spătar şi lemnul a scârţâit în 
semn de protest. 

— Pavilionul de oftalmologie e la cinci minute de mers pe jos 
de aici, a spus Siobhan gânditoare. Cred c-o să mă duc mai întâi 
acolo. 

— Şi pe urmă dai o fugă până la Stirling? 

— Crezi c-aş putea să trec drept hipiotă? 

— S-ar putea să ai probleme, s-a băgat în vorbă Mungo. 

— Am o pereche de bocanci în dulap, a argumentat Siobhan, 
cu ochii pironiţi asupra lui Rebus. Ceea ce înseamnă că te las pe 
tine la comandă, John. Orice scandal ai isca, eu o să mănânc 
papara. 

— Să trăiţi, am înţeles, şefa, a spus Rebus. Bun, cine mai dă 
un rând? 

Mungo trebuia să se ocupe de următoarea sa sarcină, iar 
Siobhan se pregătea să plece la spital... aşa că Rebus a rămas 
singur în pub. 

— Incă una şi plec, a mormăit în sinea lui. Stând la tejghea, 
aşteptând să i se toarne berea şi uitându-se la lumina din 
încăpere, s-a gândit din nou la poza aceea... şi la femeia cu 
codițe. Siobhan îi spusese că o chema Santal, dar lui Rebus îi 
amintea de cineva. Ecranul era prea mic pentru a putea să o 
distingă bine. Ar fi trebuit să-l roage pe Mungo să-i scoată un 
prinţ... 

— Ţi-ai luat zi liberă? l-a întrebat barmanul aşezându-i în faţă o 
halbă de bere. 

— Înî, ăsta mi-s eu, îmi place să fac lucrurile în tihnă, a 
confirmat, ridicând paharul spre buze. 


— Mersi că te-ai întors aici, a spus Rebus. Cum au mers 
lucrurile la tribunal? 

— N-au avut nevoie de depoziţia mea. Ellen Wylie şi-a aşezat 
geanta de umăr şi servieta pe jos, în sala ocupată de CID. 

— Vrei să-ţi prepar o cafea? 

— N-aveţi aparat de făcut espresso? 

— Noi aici îi spunem pe numele adevărat, italienesc. 

— Şi anume? 

— Ibric. 

— Gluma asta e la fel de slabă ca şi cafeaua pe care presupun 
că ai să mi-o faci. Bun, cu ce te pot ajuta, John? Şi-a descheiat 
jacheta. Rebus îşi scosese şi el haina, rămânând în cămaşă. Era 
vară, dar sistemul de încălzire funcţiona. Aparent, nici o 
modalitate de a regla radiatoarele. 

Care în octombrie nu aveau să fie decât călduţe. Wylie s-a 
uitat la notele împrăştiate pe birouri. 

— Apar şi eu menţionată în ele? a întrebat. 

— Deocamdată nu. 

— Dar o să fiu... A ales una dintre fotografiile lui Cyril Colliar 
făcute la arestare, ţinând-o de un colţ, de parcă s-ar fi temut să 
nu se contamineze. 

— Nu mi-ai spus despre Denise. 

— Pentru că nu m-ai întrebat. 

— Partenerul o abuza? 

Faţa lui Wylie s-a schimonosit. 

— Individul era o mare pacoste. 

— Era? 

S-a uitat la el. 

— Vorbesc la trecut pentru că a ieşit din viaţa noastră. Nu 
pentru că l-am putea găsi făcut bucăţi la Clootie Well. O 
fotografie a locului era prinsă în piuneze pe perete; a studiat-o cu 
atenţie, înclinându-şi capul. Apoi s-a întors şi a aruncat o privire 
în jur. Văd că ai destul de lucru, John, a remarcat ea. 

— Orice ajutor ar fi bine-venit. 

— Unde e Siobhan? 

— E plecată cu nişte treburi. A privit-o cu subiînţeles. 

— De ce te-aş ajuta? 

Rebus a ridicat din umeri. 

— Singurul motiv care îmi vine în minte ar fi că eşti curioasă 
din fire. 

— La fel ca tine, asta ai vrut să zici, nu? 

El a dat aprobator din cap. 

— Două crime în Anglia, una în Scoţia... Mi-e greu să-mi dau 
seama după ce criterii îşi alege victimele. Nu erau toţi trei listaţi 
pe site... nu se cunoşteau între ei... infracțiunile pe care le-au 
comis erau similare, dar nu identice. Şi fiecare îşi alegea 
victimele după alte criterii... 

— Dar toţi trei au fost închişi, nu-i aşa? 

— Deşi nu în acelaşi loc. 

— Totuşi, zvonurile circulă. Foştii deţinuţi ţin legătura unii cu 
alţii, îşi comunică numele unor scursori. Şi violatorii nu sunt deloc 
îndrăgiţi de ceilalţi puşcăriaşi. 

— Ai dreptate, s-a prefăcut Rebus că meditează asupra ideii. 
Adevărul e că nu vedea nimic deosebit în observaţia ei, însă voia 
să o provoace să gândească. 

— Ai contactat celelalte departamente? a întrebat ea. 

— Nu încă. Cred că Siobhan a trimis nişte solicitări în scris. 

— Nu crezi că ar trebui să te ocupi personal? Să afli ce 
informaţii îţi pot oferi cu privire la Isley şi Guest? 

— Sunt cam depăşit de situaţie. 

Privirile li s-au întâlnit. Rebus şi-a dat seama că îi captase 
interesul - cel puţin pentru moment. 

— Chiar vrei să te ajut? a întrebat ea. 

— Ellen, nu te numeri printre suspecți, a răspuns el, încercând 
ca vocea să îi sune cât mai sincer. Şi ştii mai multe despre toate 

astea decât noi. 

— Dar ce-o să zică Siobhan dacă mă bag în treaba asta? 

— N-o să aibă nimic împotrivă. 

— Nu sunt foarte convinsă. A căzut o clipă pe gânduri, apoi a 
scos un oftat. John, tot ce-am făcut a fost să postez un mesaj pe 
site, nu m-am întâlnit niciodată cu familia Jensen... 

Rebus s-a mărginit să ridice din umeri. Lui Wylie i-a luat un 
minut să se decidă. 

— L-au arestat, ca să ştii, pe... lui Denise. A înghiţit în sec, 
nereuşind să pronunţe cuvântul „partenerul” sau „soţul”. Şi pe 
urmă nu s-a mai întâmplat nimic. 

— Vrei să spui că n-a fost condamnat la închisoare. 

— Lui Denise îi e şi acum frică de el, a continuat ea vorbind 
încet şi are şi de ce, din moment ce individul e în continuare în 
libertate. Şi-a descheiat nasturii de la mânecile bluzei, pe care şi 
le-a suflecat. OK, spune-mi pe cine să sun. 

l-a dat numerele de la secţiile Tyneside şi Cumbria, apoi a 
ridicat el însuşi receptorul. Cei de la secţia din Invemess au părut 
la început complet luaţi prin surprindere. 

— Ce-ai zis că vrei să facem? Rebus a sesizat că interlocutorul 
încerca, fără succes, să acopere microfonul. Edinburghul vrea să 
facem nişte poze la Clootie Well. Mergeam acolo la picnic când 
eram flăcău... Receptorul a fost înşfăcat de o altă mână. 

— Aici sergent Johnson. Cu cine vorbesc? 

— Inspectorul Rebus, Divizia B, Edinburgh. 

— Credeam că sunteţi cu toţii ocupați până peste cap cu 
troţkiştii şi maoiştii ăia. Din fundal răzbăteau hohote de râs. 

— Aşa o fi, dar mai avem pe cap şi trei crime. Şi probe 
referitoare la toate trei au fost găsite la Auchterarder, într-un loc 
cunoscut drept Clootie Well. 

— Nu există decât un singur Clootie Well, inspectore. 

— Se pare că nu. Şi e posibil ca şi cel pe care îl aveţi voi acolo 
să aibă probe agăţate în copaci. 

O momeală pe care sergentul nu avea cum să n-o muşte. 
Ceva incitant pentru forţele de poliţie din nord. 

— Incepeţi cu fotografii ale locului, a continuat Rebus. Cât mai 
multe prim-planuri şi căutaţi tot ce a rămas acolo intact - blugi, 
jachete... noi am găsit un card de debit într-un buzunar. Cel mai 
bine ar fi dacă mi-aţi trimite pozele pe e-mail. Chiar dacă nu ştiu 
să le deschid, o să mă ajute careva dintre colegi. Şi-a aruncat 
privirea spre Ellen. Se cocoţase pe marginea biroului, iar fusta 

stătea să-i crape peste şolduri. Se juca distrată cu un pix în timp 
ce vorbea la telefon. 

— Imi mai spui o dată numele? a cerut sergentul Johnson. 

— Inspectorul Rebus. De la secţia din Gayfield Square. l-a dat 
numărul de telefon şi adresa de e-mail. L-a auzit pe Johnson cum 
îşi nota informaţiile. 

— Şi dacă chiar dăm de ceva aici...? 

— inseamnă că tipul nostru a fost foarte ocupat. 

— Te superi dacă te verific? Vreau doar să mă asigur că nu-i o 
glumă proastă. 

— Eşti invitatul meu. Comisarul meu şef se numeşte James 
Corbyn - cunoaşte cazul. Numai nu pierde prea mult vremea. 

— Avem un agent aici. Tatăl lui face fotografii-portret şi poze 
de absolvire, chestii de genul ăsta. 

— Asta nu înseamnă că agentul ştie să deosebească un capăt 
al aparatului de fotografiat de celălalt. 

— Nu la el mă gândeam, ci la taică-său. 

— Oricine, numai să meargă, a spus Rebus încheind 
convorbirea în timp ce Ellen Wylie făcea exact acelaşi lucru. 

— Vreo veste bună? a întrebat ea. 

— Vor trimite un fotograf, asta dacă nu e prea ocupat cu o 
nuntă sau aniversarea vreunui puşti. Tu ce-ai aflat? 

— N-am reuşit să discut personal cu ofiţerul însărcinat cu 
ancheta în cazul Guest, dar unul dintre colegii lui m-a pus la 
curent cu situaţia. Ne vor trimite nişte rapoarte. Dar am citit 
printre rânduri că nu s-au omorât prea tare cu firea. 

— Asta ţi se spune mereu la instrucţie - crima perfectă e acolo 
unde nimeni nu caută victima. 

Wylie l-a aprobat cu o mişcare a capului. 

— Sau, în cazul de faţă, acolo unde nimeni nu pare să-l plângă 
pe cel decedat. Probabil că şi-au închipuit că a fost vorba de o 
afacere cu droguri care s-a sfârşit prost. 

— Ce original. Vreo dovadă că domnul Guest se droga? 

— Deocamdată nu. Dar poate că era traficant, poate că datora 
bani pentru marfa luată, bani pe care nu putuse să... S-a oprit, 
remarcând privirea lui Rebus. 

— Uite, vezi, asta înseamnă să nu te oboseşti prea tare cu 
gânditul. Chestie care explică şi de ce nimeni nu a făcut legătura 
între cele trei crime. 

— Pentru că nimeni nu şi-a bătut prea mult capul? şi-a dat ea 
cu presupusul. 

Rebus a dat din cap afirmativ. 

— Ei bine, ai şansa să discuţi personal cu el, a spus Wylie. 

— Cu cine? 

— Motivul pentru care nu am reuşit să iau legătura cu şeful 
echipei de anchetă în cazul Guest e că tipul se află acum aici. 

— Aici? 

— E adjunct la Poliţia Lothian and Borders. S-a uitat în jos, la 
notițele pe care le luase. Un sergent pe nume Stan Hackman. 

— Unde pot să dau de el? 

— Colegul lui mi-a sugerat că ar putea fi la căminele 
studenţeşti. 

— Pollock Halls? 

Wylie a ridicat din umeri, a luat carneţelul şi a întors foaia spre 
el. 

— Am luat numărul lui de mobil, dacă crezi că-ţi e de vreun 
folos. Rebus s-a îndreptat cu paşi mari spre ea şi Wylie a rupt 
foaia din carnet şi i-a întins-o. Rebus a înşfăcat-o. 

— Încearcă acum să afli cine s-a ocupat de ancheta în cazul 
Isley, a spus el. Vezi ce poţi să scoţi de la el. Eu mă duc să discut 
cu Hackman. 

— Ai uitat să-mi mulţumeşti. Apoi a zis, în timp ce Rebus îşi 
îmbrăca haina: îl mai ţii minte pe Brian Holmes? 

— Am lucrat cu el. 

Ea a dat din cap. N 

— Mi-a povestit odată că i-ai dat o poreclă. li spuneai Piele de 
pantofi, pentru că se ocupa de toate corvezile, ca un măgar. 

— Dar măgarii nu poartă pantofi. 

— Ştii bine ce vreau să spun, John. Iți pui coada pe spinare şi 
mă laşi singură aici - şi nici măcar nu sunt la mine în birou! De 
parcă aş fi măgarul tău de povară. Ridicase între timp receptorul 
şi îl flutura spre el. 

— Mai degrabă centralista mea, s-a prefăcut el că meditează 
asupra termenului, îndreptându-se către uşă. 

SIOBHN NU ERA DISPUSĂ DELOC SĂ ACCEPTE UN REFUZ. 

— Cred că de data asta poate că ar trebui s-o ascultăm, i-a 
spus Ted Clarke soţiei. 

Mama lui Siobhan purta un bandaj de tifon peste un ochi. 

Celălalt era învineţit, iar nasul îi era crestat de o tăietură. 
Analgezicele păreau să-i fi înmuiat voinţa, din moment ce s-a 
mărginit să-şi aprobe soţul cu o mişcare a capului. 

— Ce facem cu hainele? a întrebat domnul Clarke odată urcați 
în taxi. 

— Puteţi să vă întoarceţi mai târziu în tabără şi să luaţi de 
acolo lucrurile de care aveţi nevoie, a răspuns Siobhan. 

— Am rezervat locuri la autobuz pentru mâine, a spus el 
gânditor, în timp ce Siobhan îi dădea şoferului adresa de acasă. 
Era vorba de unul dintre autobuzele pentru protestatari, Siobhan 
ştia asta: un convoi care urma să se deplaseze spre locul 
reuniunii G8. Soţia lui a şoptit câteva vorbe, pe care elnua 
reuşit să le distingă. S-a aplecat spre ea, strângându-i mâna, iar 
ea le-a repetat. 

— Nu vreau să renunţ, vreau să mergem. Soţul a privit-o, 
ezitant. Doctorul a spus că nu-i nici o problemă, a continuat Eve 
Clarke vorbind mai clar, pentru ca Siobhan s-o audă. 

— O să vedeţi mâine ce-o să faceţi, a spus Siobhan. 
Deocamdată să ne concentrăm pe ziua de azi, bine? 

Teddy Clarke i-a aruncat un surâs soţiei. 

— Ţi-am spus eu că s-a schimbat, a punctat el. 

Au ajuns la apartamentul lui Siobhan, care a plătit cursa, 
nelăsându-şi tatăl să scoată banii din portofel, apoi a luat-o 
înainte pe scări, verificând iute livingul şi dormitorul. Nici o 
pereche de chiloţi aruncată pe jos, nici o sticlă goală de Smirnoff 
prin preajmă. 

— Intraţi, i-a invitat ea. O să pun ceainicul pe foc. Faceţi-vă 
comozi. 

— Cred c-au trecut zece ani de când n-am mai fost pe aici, a 
comentat tatăl ei, dând ocol livingului. 

— Fără ajutorul vostru, n-aş fi reuşit să cumpăr apartamentul, 
a strigat Siobhan din bucătărie. Ştia ce căuta acum din ochi 
mama ei: semne ale prezenţei unui locatar masculin. Motivul 
principal pentru care îi dăduseră bani pentru plata avansului 
fusese acela de a o ajuta „să se aşeze la casa ei”, acel eufemism 
atât de des folosit. Pentru a-şi face o relaţie stabilă, a se căsători 
şi a face copii. Un drum pe care Siobhan nu reuşise niciodată să 
pornească. S-a întors cu tava cu ceainicul, iar cănile şi tatăl ei s-a 
ridicat s-o ajute. 

— Poţi tu să torni, te rog? Trebuie să strâng nişte lucruri din 
dormitor... 

A deschis uşile şifonierului şi a scos dinăuntru geanta mică de 
voiaj. A tras de sertare, gândindu-se ce să ia cu ea. Cu puţin 
noroc, poate că nici nu avea nevoie de geantă, dar pentru orice 
eventualitate... Un schimb de haine, periuţa de dinţi, şamponul... 
A cotrobăit prin fundul mai multor sertare, scoțând la iveală 
hainele cele mai jegoase şi mai boţite: blugii pe care îi purtase 
când zugrăvise pereţii de pe hol; un rucsac cu cureaua prinsă 
într-un ac de siguranţă; o cămaşă lălâie lăsată în urmă de un tip 
cu care avusese o aventură de trei nopţi. 

— Te-am gonit de acasă, a spus tatăl ei. Era în prag, de unde îi 
întindea o cană de ceai. 

— Trebuie să plec undeva, n-are nimic de-a face cu voi şi cu 
faptul că sunteţi aici. S-ar putea să nu mă întorc până mâine. 

— E posibil să nu ne mai găseşti aici. Poate plecăm la 
Gleneagles. 

— Atunci s-ar putea să ne întâlnim acolo, a răspuns ea, 
făcându-i cu ochiul. Voi doi o să vă descurcaţi şi singuri, sper. 
Aveţi multe magazine în jur şi locuri unde puteţi să luaţi masa. O 
să vă las o cheie... 

— Nu-ţi face probleme din pricina noastră. A făcut o mică 
pauză. Drumul ăsta al tău are cumva vreo legătură cu ceea cei 
s-a întâmplat mamei tale? 

— Poate. 

— Să ştii că am stat şi m-am gândit... 

— La ce? a întrebat Siobhan ridicându-şi ochii de pe bagaj. 

— La faptul că şi tu eşti polițistă. Şi dacă o să continui cu 
povestea asta, s-ar putea să-ţi faci duşmani. 

— Asta nu-i un concurs de popularitate, tată. 

— Totuşi... 

Siobhan a tras fermoarul şi a închis geanta, a lăsat-o pe pat şi 
a luat cana de ceai din mâna lui. 

— Nu vreau decât să aud din gura lui că a greşit, asta-i tot. A 
sorbit din ceaiul călduţ. 

— Şi crezi c-o să se întâmple asta? 

A ridicat din umeri. 

— Nu ştiu. Poate. 

Tatăl se aşezase între timp pe un colţ al patului. 

— E hotărâtă să meargă la Gleneagles, să ştii. 

Siobhan a încuviinţat. 

— Inainte să plec, o să vă duc cu maşina în tabără ca să vă 
luaţi lucrurile de acolo. S-a aşezat pe vine în faţa lui, punându-şi 

mâna liberă pe genunchiul său. Eşti sigur că o să vă descurcaţi? 

— Da. Dar tu? 

— Mie nu mi se poate întâmpla nimic rău, tată. N-ai observat 
că am în jur un câmp de forţă? 

— Mi s-a părut mie că îl zăresc, când eram pe Princes Street. 
Şi-a pus mâna peste a ei. Totuşi ai grijă de tine, da? 

Siobhan a zâmbit şi s-a ridicat în picioare, a observat-o pe 
mama ei care îi urmărea de pe hol şi i-a surâs. 


Rebus mai fusese la cantina căminului studenţesc. În cursul 
trimestrelor, locul era înţesat de tineri, mulţi dintre ei boboci abia 
veniţi la facultate, cu un comportament reţinut, dacă nu de-a 
dreptul înfricoşat. Cu câţiva ani înainte, arestase în timpul 
micului dejun un student din anul doi care se ocupa cu traficul de 
droguri. 

Studenţii care mâncau la cantină îşi aduceau cu ei laptopurile 
şi ipodurile, aşa că şi atunci când era plin, locul nu era zgomotos, 
liniştea fiind întreruptă doar de soneriile telefoanelor. 

Astăzi însă locul zumzăia de sunetul vocilor ridicate. Rebus 
simţea testosteronul plutind în aer. Două mese fuseseră lipite 
pentru a forma un soi de bar improvizat, unde se vindeau sticle 
mici de bere slabă franţuzească. Afişele care interziceau fumatul 
erau ignorate, iar agenţi în uniformă se băteau unii pe alţi pe 
spate şi imitau stângaci salutul american „bate palma”. Vestele 
de protecţie fuseseră scoase şi aliniate lângă un perete, iar 
personalul feminin al cantinei era ocupat cu servirea unor 
mâncăruri prăjite, traversând încăperea cu feţe îmbujorate, fie 
de efort, fie din cauza complimentelor vizitatorilor. 

Rebus căuta din ochi indicii, nişte insigne Newcastle. La 
poartă, fusese îndrumat către o clădire cu aer medieval aflată în 
spate, unde o funcţionară în civil îi spusese numărul camerei în 
care era cazat Hackman. Ciocănise la uşă, dar nu îi răspunsese 
nimeni, aşa că venise aici - aşa îi sugerase funcţionara. 

— Desigur, s-ar putea să fie şi acum „pe teren”, îl avertizase 
ea, vizibil încântată de posibilitatea de a folosi expresia. 

— Mesaj recepționat şi înţeles, a replicat Rebus, făcându-i ziua 
şi mai plină de satisfacţii. 

In toată cantina nu se auzea nici urmă de accent scoţian. A 
zărit uniforme de la Poliţia Metropolitană şi de la Poliţia 
Transporturilor din Londra, din sudul Ţării Galilor şi din 
Yorkshire... S-a decis să-şi cumpere o ceaşcă de ceai, dar i s-a 

spus că nu costa nimic, drept care a adăugat şi o chiflă cu 
cârnaţi şi un baton de ciocolată Mars. A întrebat bărbaţii adunaţi 
în jurul unei mese dacă i se permitea să stea cu ei. S-au strâns 
ca să-i facă loc. 

— De la CID? a ghicit unul dintre ei. Transpiraţia îi încâlcise 
părul şi avea faţa roşie. 

Rebus a dat din cap în semn de încuviinţare, realizând abia în 
clipa aceea că era singurul bărbat din încăpere care nu purta 
cămaşă albă descheiată la gât. In sală erau şi câteva uniforme 
de damă, aşezate însă toate la un loc şi ignorând remarcile 
lansate în direcţia lor. 

— Caut pe unul de-ai mei, a aruncat el o vorbă. Un sergent pe 
nume Hackman. 

— Eşti de pe-aici? a întrebat un alt bărbat în uniformă, 
sesizându-i accentul. Aveţi un oraş al naibii de frumos. Păcat că l- 
am cam întors noi cu fundul în sus. A râs, secondat de ceilalţi. Nu 
cunosc nici un Hackman. 

— E un geordie??. 

— Tipii ăia de acolo sunt geordie. Ofiţerul a arătat spre o masă 
mai îndepărtată, de lângă fereastră. 

— Sunt scouseri”*, l-a corectat vecinul său. 

— Pentru mine, toţi arată la fel. Alte hohote de râs. 

— Dar tu de unde eşti de loc? l-a întrebat Rebus. 

— Din Nottingham, a răspuns ofiţerul. Cu alte cuvinte, sunt 
şerif'5. Mâncarea, în schimb, e groaznică pe aici, nu-i aşa? a 
adăugat, arătând spre chifla cu cârnaţi, pe jumătate mâncată, a 
lui Rebus. 

— Am avut parte de altele şi mai rele - asta măcar e gratis. 

— Uite, ăsta-i un Jock”* veritabil, a râs omul din nou. Scuze că 
nu te putem ajuta să-ţi găseşti amicul. 

Rebus s-a mulţumit să ridice din umeri. 

— Ai fost pe Princes Street ieri? a întrebat el, într-o doară. 

— Mi-am pierdut cam jumătate de zi pe acolo. 

— Ore suplimentare, bine plătite, a adăugat vecinul său. 


73 Poreclă dată în Anglia locuitorilor din zona Newcastle, la nord de 
Leeds. 

74 Locuitori ai oraşului Liverpool. 

75 Aluzie la celebra legendă a lui Robin Hood, în care şeriful din 
Nottingham se numără printre principalele personaje negative. 

75 Denumire populară dată scoţienilor, recunoscuţi pentru zgârcenia 
lor. 

— Am mai avut o chestie dintr-asta pe aici în urmă cu câţiva 
ani, a comentat Rebus. Commonwealth Heads of Govemment 
Meeting”. Choggum, cum i-am zis noi. Câţiva dintre noi şi-au 
achitat o parte din ipoteca la casă cu banii încasaţi în săptămâna 
aia. 

— Banii mei cred că vor lua drumul unei vacanțe, a răspuns 
ofiţerul. Nevastă-mea şi-a băgat în cap că vrea să vadă 
Barcelona. 

— Şi în timp ce ea se distrează pe acolo, a intervenit vecinul, 
tu unde ai să-ţi duci iubita? Alte râsete, alte coate date. 

— V-aţi câştigat totuşi banii cinstit ieri, a readus Rebus vorba 
spre ceea ce îl interesa. 

— Unii dintre noi, a venit replica. Dar majoritatea am stat în 
autobuze, aşteptând să intrăm în acţiune. 

Vecinul său a dat aprobator din cap. 

— Comparativ cu ceea ce fuseserăm avertizaţi c-o să se 
întâmple, a fost ca o plimbare în parc. 

— Dacă e să mă iau după pozele de astăzi din ziare, măcar o 
parte din voi au dat totuşi borşul pe nas unor tipi răi. 

— Probabil cei de la Poliţia Metropolitană. Ei sunt antrenați să-i 
ţină în frâu pe fanii echipei de fotbal Millwall, aşa că pentru ei 
ziua de ieri n-a fost cu nimic specială. 

— Atunci să vă întreb despre altcineva, a spus Rebus. Un tip 
pe nume Jacko, presupun că e de la Poliţia Metropolitană. 

Ofițerii au scuturat din cap. Rebus şi-a dat seama că nu avea 
să mai obţină cine ştie ce informaţii, aşa că şi-a vârât batonul de 
Mars în buzunar şi s-a ridicat în picioare. Şi-a luat la revedere şi a 
ieşit să facă un tur. Afară, o mulţime de agenţi în uniformă se 
fâţâiau de colo-colo. Dacă nu ar fi fost ameninţarea ploii, 
presupunea că oamenii s-ar fi întins pe peluză. N-a reuşit să 
prindă nici un accent de Newcastle şi nici o conversaţie despre 
vreo mamă de bătaie aplicată protestatarilor inocenți. L-a sunat 
din nou pe Hackman pe mobil, dar telefonul acestuia era în 
continuare închis. Pe punctul de a renunţa, a decis să mai 
încerce o dată să dea de el în cameră. 

De data asta, uşa s-a deschis. 

— Sergent Hackman? 

— Cine naiba vrea să ştie? 

— Inspectorul Rebus. Şi-a arătat legitimaţia. Aş vrea să 

77 Reuniunea şefilor de guvern din ţările membre ale 
Commonwealthului. 

discutăm puţin, dacă se poate. 

— Nu aici, abia dacă e loc pentru o pisică. Camera asta ar 
trebui curățată zdravăân. Aşteaptă o clipă... 

In timp ce Hackman s-a retras înăuntru, Rebus a inspectat 
rapid din ochi încăperea: haine aruncate peste tot; pachete de 
ţigări goale; reviste deocheate; o combină stereo, proprietate 
personală; o cutie cu cidru aşezată pe podea, lângă pat. Sunetul 
transmisiei unei curse de cai la televizor. 

Hackman şi-a luat telefonul şi bricheta. Şi-a pipăit buzunarele, 
în căutarea cheii. Au ieşit pe hol. Mergem afară, nu? A propus, 
luând-o înainte, fără să aştepte răspunsul lui Rebus. 

Era un bărbat solid: gât puternic, păr blond tuns scurt. Cu 
puţin trecut probabil de treizeci de ani: faţa plină de ciupituri de 
vărsat de vânt şi de cicatrice, nasul strâmb. Tricoul alb fusese 
spălat de prea multe ori. Se răsucise, dând la iveală partea de 
sus a chiloţilor. Blugi şi pantofi sport. 

— Ai fost de serviciu? a întrebat Rebus. 

— Abia m-am întors. 

— Sub acoperire? 

Hackman a confirmat dând din cap. 

— Omul simplu de pe stradă. 

— Vreo problemă să intri în rol? 

Hackman s-a strâmbat. 

— Eşti de pe-aici? 

— Exact. 

— Mi-ar prinde bine nişte ponturi. Şi-a ridicat privirea spre 
Hackman. Barurile cu tipe care îţi dansează în poală sunt pe 
Lothian Road, nu? 

— Acolo şi prin jur. 

— Pe care să îl fericesc cu banii mei câştigaţi din greu? 

— Nu sunt expert. 

Hackman l-a măsurat din priviri. 

— Eşti sigur? a întrebat. Intre timp, ieşiseră. Hackman i-a oferit 
lui Rebus o ţigară - acceptată cu dragă inimă - şi i-a aprins-o cu 
bricheta. 

— Şi pe Leith sunt mai multe bordeluri, dacă am înţeles eu 
bine. 

— Aşa-i. 

— Vrei să zici că afacerea asta e legală aici? 

— În general, închidem ochii, dacă treburile se petrec 
înăuntru. Rebus a făcut o pauză pentru a inhala fumul de ţigară. 

Mă bucur să văd că te şi distrezi printre picături... 

Hackman a scos un hohot de râs aspru. 

— În Toon”? avem femei mai frumoase, poţi să fii sigur. 

— N-ai accent geordie. 

— M-am născut lângă Brighton. Locuiesc în nord-est de opt 
ani. 

— Ai participat la vreo acţiune ieri? a întrebat Rebus, 
prefăcându-se că admiră priveliştea din faţă - Arthur's Seat 
ridicându-se spre cer. 

— Ce faci, mă interoghezi? 

— Nu, doar mă întrebam şi eu. 

Hackman şi-a mijit ochii. 

— Cu ce-ţi pot fi de folos, inspectare Rebus? 

— Ai lucrat la ancheta în cazul uciderii lui Trevor Guest. 

— Asta a fost acum două luni; de atunci am primit pe tavă o 
mulţime de alte cazuri. 

— Pe mine Guest mă interesează. l-am găsit pantalonii în 
apropiere de Gleneagles, avea un cârd de debit în buzunar. 

Hackman s-a uitat la el. 

— Când am dat noi de cadavru, nu purta pantaloni. 

— Acum ai aflat de ce; ucigaşul i-a luat pe post de trofeu. 

Hackman gândea iute. 

— Câţi? 

— Trei victime deocamdată. La două săptămâni după Guest, 
ucigaşul a lovit din nou. Mod de operare identic, un mic suvenir 
lăsat în acelaşi loc. 

— Fir-ar a naibii de treabă... Hackman a tras cu foc din ţigară. 
Concluzia noastră a fost... ştii bine, scursorile de teapa lui Guest 
îşi fac mulţi duşmani. In plus, omul era narcoman, de aici chestia 
cu heroina - ca să transmită un mesaj. 

— Ce s-a ales de caz? A ajuns pe fundul sertarului? Rebus l-a 
urmărit pe bărbatul cel masiv cum ridica din umeri. Aţi dat de 
vreo pistă? 

— l-am interogat pe toţi cunoscuţii lui pe care am putut pune 
mâna. l-am reconstituit ultima zi din viaţă, dar n-am ajuns la nici 
o concluzie pertinentă. Pot să-ţi trimit toate rapoartele... 

— Le am deja. 

— Guest a fost ucis acum două luni. Spui că ucigaşul a lovit 
din nou după două săptămâni? Rebus a încuviinţat dând din cap. 
Şi a treia victimă? 


78 Denumirea dată în dialectul geordie oraşului Newcastle. 

— Acum trei luni. 

Hackman a căzut pe gânduri. 

— Douăsprezece săptămâni, pe urmă opt şi în fine şase. Exact 
la ceea ce poţi să te aştepţi din partea unui criminal în serie, 
odată ce prinde gustul - să accelereze ritmul. Fiecare nouă 
victimă îl satisface mai puţin decât precedenta. Ce s-a întâmplat 
de şase săptămâni încoace? N-a mai comis nici o crimă? 

— Prea puţin probabil, a admis Rebus. 

— Doar dacă a fost prins şi închis pentru altceva sau şi-a 
schimbat aria de acţiune. 

— Imi place felul cum gândeşti, a recunoscut Rebus. 

Hackman i-a aruncat o privire. 

— Ai studiat deja toate posibilităţile astea, nu? 

— Tocmai de aceea îmi place cum gândeşti. 

Hackman s-a scărpinat între picioare. 

— Toate zilele astea nu mi-a stat capul decât la gagici - şi 
acum vii tu, cu povestea asta. 

— Scuze. Rebus a stins ţigara. Vreau să te întreb dacă poţi să 
îmi spui şi altceva despre Trevor Guest - ceva care să-ţi fi rămas 
fixat în minte. 

— Pentru o bere rece, poţi să-mi deschizi capul ca pe o stridie. 

Problema cu stridiile şi-a spus Rebus în timp ce se îndreptau 
spre cantină, e că, după ce le deschizi, probabilitatea de a da 
peste nisip este cu mult mai mare decât cea de a găsi o perlă. 

Zgomotul se mai domolise puţin în sală şi au reuşit să-şi 
găsească o masă - deşi nu înainte ca Hackman să facă efortul de 
a se prezenta femeilor-ofiţer, strângându-le formal mâna 
fiecăreia. 

— Grozav, a anunţat, întorcându-se la masa ocupată de 
Rebus. Apoi s-a aşezat, frecându-şi mâinile. 

— Până la fund, a spus, ridicând sticla. Apoi a chicotit uşor. 
Uite un nume potrivit pentru un bar de striptease. 

Rebus s-a abținut să-l informeze că patronului unui astfel de 
local îi venise deja ideea asta. In schimb, a repetat numele lui 
Trevor Guest. 

Hackman a dat pe gât jumătate din sticla de bere. 

— Aşa cum ţi-am spus, era un derbedeu. A tot intrat şi ieşit din 
închisoare - jafuri, vânzări de droguri, tot felul de mărunţişuri, 
plus atacuri. A stat o vreme şi pe aici, în urmă cu câţiva ani. 
Perioadă în care, din câte ştim noi, nu s-a drogat. 

— „Aici”, adică în Edinburgh? 

Hackman şi-a înăbuşit un râgâit. 

— In Ţara lui Jock, asta vreau să spun... sper că nu te superi. 

— Nu, a minţit Rebus. Mă întreb dacă nu cumva a cunoscut-o 
pe a treia victimă - Cyril Colliar, o gorilă care păzea intrarea unui 
club, fusese eliberat din închisoare cu trei luni înainte să fie ucis. 

— Numele nu-mi spune nimic. Hei, mai vrei una? 

— Mă duc eu să aduc. Rebus a dat să se ridice de pe scaun, 
însă Hackman l-a oprit cu o fluturare a mâinii. Rebus l-a urmărit 
cum se apropie mai întâi de masa femeilor-ofiţer, întrebându-le 
dacă aveau chef de ceva de băut. Chestie care a făcut-o pe una 
dintre ele să râdă, fiind probabil notată la catastif cu bilă albă de 
către Hackman. S-a întors la masă cărând patru sticle. 

— După berea asta faci pipi în draci, s-a explicat el, împingând 
două sticle spre Rebus. In plus, trebuie să ne cheltuim şi noi banii 
pe ceva, nu? 

— Am observat că aici nimeni nu plăteşte cazarea, mâncarea 
şi băutura. 

— Nimeni în afară de contribuabilul local. Adică inclusiv tu, a 
adăugat Hackman făcând ochii mari. Aşa că multam frumos. A 
toastat ridicând o nouă sticlă de bere. Presupun că nu eşti liber 
diseară ca să-mi faci un tur al oraşului? 

— Nu, îmi pare rău, a clătinat Rebus din cap. 

— AŞ face eu cinste... asta-i o ofertă pe care un Jock n-o poate 
refuza. 

— Eu o refuz totuşi. 

— Treaba ta, a spus Hackman ridicând din umeri. Criminalul 
pe care îl cauţi... ai vreo pistă? 

— Işi alege ţintele dintre scursorile societăţii; poate că le ia de 
pe un site de întrajutorare a victimelor acestor infractori. 

— Un justiţiar, nu? Un tip cu resentimente... 

— Cam aşa ceva. 

— Atunci, cel mai probabil indiciile ar trebui căutate la prima 
victimă. Care ar fi trebuit să fie începutul şi sfârşitul, numai că 
tipul a prins după aceea gustul. 

Rebus a dat încet din cap; ajunsese şi el la aceeaşi concluzie. 
Eddie Isley cel lute, atacatorul de prostituate. Ucigaşul lui Isley 
putea fi un peşte sau un iubit al uneia dintre fete... care dăduse 
peste numele lui Isley pe site-ul BeastWatch, apoi se întrebase 
de ce să se mărginească la o singură victimă. 

— Cât de mult îţi doreşti de fapt să pui mâna pe criminal? a 
întrebat Hackman. La asta m-am tot gândit şi eu... la urma 

urmei, individul e, într-un fel, de partea noastră. 

— Nu crezi că oamenii se pot schimba? Toate cele trei victime 
îşi ispăşiseră pedeapsa şi, din câte ştim, nu reveniseră la vechile 
obiceiuri. 

— A, tu vorbeşti despre mântuire. Hackman s-a prefăcut că 
scuipă. Nu m-am împăcat niciodată cu prostioarele astea. A tăcut 
preţ de o clipă. De ce zâmbeşti? 

— Pentru că tocmai ai citat un vers dintr-o melodie de-a lui 
Pink Floyd. 

— Zău? Nici cu ei nu prea mă împac. Mie dă-mi cântecele 
produse de Tamla sau Stax”, tocmai bune de cucerit muierile. 
Apropo, Trev al nostru era cam afemeiat. 

— Trevor Guest? 

— Şi îi plăceau puicuţele tinere, dacă e să mă iau după vârsta 
iubitelor cărora am reuşit să le luăm urma, a pufnit Hackman. 
Crede-mă, cu an sau doi să fi fost mai mici şi am fi fost nevoiţi să 
le chestionăm la o creşă, nu într-o cameră de interogatorii. S-a 
amuzat atât de tare de propria glumă, încât aproape că s-a 
înecat cu berea. Eu, unul, prefer carnea mai matură, a adăugat 
într-un târziu, plescăind din buze, părând pierdut în gânduri. Aşa- 
zisele call-giris care îşi fac reclamă pe ultima pagină a ziarelor se 
autoproclamă şi ele „mature”. Cam ce vârstă crezi că au? Pentru 
că, nu mă înţelege greşit, nu mă dau în vânt nici după băbătăi... 

— Guest a atacat o fată care era babysitter, nu? a întrebat 
Rebus. 

— A pătruns prin efracţie într-o casă şi a dat întâmplător peste 
ea, stătea pe o canapea. Din câte am înţeles din declaraţia fetei, 
tipul nu voia decât sex oral. Numai că ea a început să ţipe, aşa 
că Trevor a luat-o la goană, a adăugat Hackman ridicând din 
umeri. 

Rebus s-a ridicat în picioare, hârşâind scaunul pe podea. 

— Trebuie să plec, a anunţat. 

— Termină-ţi de băut berea. 

— Sunt cu maşina. 

— Ceva îmi spune că săptămâna asta ai putea scăpa de 
acuzaţia că ai urcat băut la volan. Dar ştii cum se zice: cine nu- 
ncearcă nu câştigă. Atras sticla lăsată neatinsă spre el. Ce spui 
de o halbă, două mai încolo? Aş avea nevoie de un şerpaş, care 
să-mi arate locurile... 

Rebus s-a făcut că nu îl aude şi s-a îndreptat spre uşă. Odată 


79 Case de discuri. 

ajuns la aer curat, a riscat să arunce o privire în spate pe 
fereastră şi l-a zărit pe Hackman improvizând câţiva paşi de dans 
spre masa ocupată de femeile-ofiţer. 

AŞA-ZISA TABĂRĂ HORIZON DE LA PERIFERIA ORAŞULUI 
Stirling, înghesuită între un teren de fotbal şi o zonă comercială, 
i-a amintit lui Siobhan de unele dintre campamentele temporare 
pe care le văzuse în jurul bazei aeriene de la Grenham Common 
în anii '80, când, adolescentă fiind, făcuse autostopul până acolo 
pentru a protesta împotriva armelor nucleare. Tabăra nu 
cuprindea numai corturi, ci şi colibe şi alte construcţii din răchită, 
asemănătoare unor igluuri din lemn de salcie. intre pomi 
fuseseră întinse pânze pe care erau pictate curcubee şi diverse 
simboluri ale păcii. Fumul se ridica de la focurile de tabără şi în 
aer plutea un miros înţepător de canabis. Panouri solare şi o 
mică turbină de vânt păreau să genereze curentul electric care 
circula printr-un şir de becuri multicolore. Dintr-o remorcă fixă se 
ofereau asistenţă juridică şi prezervative gratuite, în timp ce 
broşuri nebăgate de nimeni în seamă furnizau informaţii 
suplimentare cu privire la orice, de la virusul HIV la datoriile 
însumate de ţările Lumii a Treia. 

Fusese oprită la un mai puţin de cinci puncte de control pe 
drumul dinspre Edinburgh. Cu toate că îşi arătase legitimaţia, 
unul dintre oamenii responsabili cu securitatea zonei îi ceruse să 
deschidă portbagajul. 

— Oamenii ăştia au tot felul de simpatizanți, îi explicase el. 

— Şi tocmai sunt pe cale să mai câştige încă unul, mârâise 
Siobhan în chip de răspuns. 

Ocupanţii taberei păreau să se fi împărţit în două triburi 
distincte, contingentul militant împotriva sărăciei separându-se 
de anarhiştii fanatici. Aparent, nişte steaguri roşii marcau hotarul 
dintre ele. Hipioţii inveteraţi formau un alt subgrup, având în 
centru una dintre colibe. In oale fierbea fasolea, iar un indicator 
improvizat anunţa cursuri de terapie Reiki şi holistică între orele 
cinci şi opt, cu „tarife speciale pentru cei fără venituri şi 
studenţi”. 

Siobhan îl întrebase pe unul dintre oamenii de pază de la 
intrare despre Santal. Bărbatul clătinase din cap. 

— Fără nume aici. O măsurase de sus până jos. Pot să-ţi dau 
un sfat? 

— Da. 

— Arăţi exact ca un poliţist sub acoperire. 

Siobhan îi urmărise privirea. 

— Din cauza blugilor? 

El clătinase din nou din cap. 

— Părul. E curat. 

Aşa că ea îl ciufulise un pic, fără însă a reuşi să pară mai 
convingătoare. 

— Mai sunt şi alţi poliţişti sub acoperire pe aici? întrebase. 

— Foarte probabil, răspunsese el cu un zâmbet. Dar treaba 
mea nu e să mă iau de băieţii buni, nu? 

Siobhan îşi parcase maşina în centrul oraşului. Dacă era să se 
întâmple ce era mai rău, avea să doarmă în maşină şi nu sub 
cerul liber. Locul era cu mult mai mare decât tabăra din 
Edinburgh, iar corturile mai grupate. Cum soarele asfinţea, a fost 
nevoită să umble atent pentru a nu se împiedica de ţăruşii şi 
cablurile de ancorare ale corturilor. De două ori a trecut pe lângă 
un tânăr cu barba încâlcită care încerca să ademenească 
oamenii cu „relaxare herbală”. A treia oară ochii li s-au întâlnit. 

— Cauţi pe cineva? a întrebat el. 

— Pe o prietenă. O cheamă Santal. 

Bărbatul a clătinat din cap. 

— Nu prea ţin minte numele. Aşa încât Siobhan i-a furnizat o 
scurtă descriere. Omul a clătinat iar din cap. Dacă o să stai 
liniştită şi n-o să te mai vânturi de colo-colo, poate c-o să vină ea 
la tine. l-a întins o ţigară cu marijuana gata rulată. Poftim. Din 
partea casei. 

— Ofertă valabilă numai pentru nou-sosiţi? şi-a dat Siobhan cu 
presupusul. 

— Până şi oamenii legii şi ordinii au dreptul să se relaxeze din 
când în când. 

Siobhan s-a uitat la el preţ de câteva clipe. 

— Sunt impresionată, recunosc. Ce m-a trădat? Părul? 

— Rucsacul nu ţi-e de nici un folos, a comentat el. Ceea ce-ţi 
trebuie cu adevărat e o geantă jegoasă. Cu chestia aia pe 
umăr... a spus arătând spre obiectul incriminat, arăţi de parcă ai 
fi în drum spre un centru de fitness. 

— Mersi de sfat. Nu ţi-a fost teamă c-o să vreau să te arestez? 

Bărbatul a ridicat din umeri. 

— Dacă vrei să iasă cu scântei, n-ai decât. 

Siobhan a zâmbit. 

— Poate altă dată. 

— „Prietena” asta a ta a făcut cumva parte din avangardă? 

— Depinde ce înţelegi prin asta. 

Tânărul se oprise între timp pentru a-şi aprinde ţigara, 
inhalând, suflând apoi fumul şi vorbind în acelaşi timp. 

— Se înţelege de la sine că mâine, de cum se va crăpa de 
ziuă, veţi ridica baraje, în încercarea de a ne împiedica să 
ajungem la hotel. l-a întins ţigara, invitând-o să tragă un fum, dar 
Siobhan l-a refuzat clătinând din cap. N-ai de unde să ştii cum e 
până nu încerci, a tachinat-o el. 

— Mă crezi sau nu, am fost şi eu cândva adolescentă... Deci 
avangarda a pornit încoace mai devreme? 

— Înarmată cu hărţi topografice militare. Între noi şi victorie 
nu stau decât dealurile Ochii. 

— Cros în beznă? Nu e cam riscant? 

Bărbatul a ridicat din umeri, apoi a tras iar din ţigară. O tânără 
se învârtea prin preajmă. 

— Ai nevoie de ceva? a întrebat-o el. Tranzacţia n-a durat 
decât o jumătate de minut: un pacheţel legat strâns contra trei 
bancnote de zece lire. 

— Pa-pa, l-a salutat femeia. Apoi, către Siobhan: Bună seara, 
doamnă ofiţer. l-a părăsit chicotind. Traficantul studia între timp 
cu interes blugii lui Siobhan. 

— Mă recunosc învinsă, a spus ea. 

— Mai bine urmează-mi sfatul: stai jos şi trage-ţi niţel sufletul. 
Şi poate c-o să găseşti pe aici ceva ce nici n-aveai habar că-ți 
trebuie, a adăugat el, mângâindu-şi barba. 

— O, dar asta e foarte... adânc, a comentat Siobhan, din tonul 
ei rezultând clar că gândea exact contrariul. 

— O să vezi, a replicat tânărul trecând pe lângă ea şi 
dispărând în beznă. Siobhan s-a întors la gardul care împrejmuia 
perimetrul şi l-a sunat pe Rebus. Nu a răspuns, aşa că i-a lăsat 
un mesaj. 

„Bună, eu sunt. Sunt la Stirling. Nici urmă de Santal. Ne 
vedem mâine, dar dacă ai nevoie de mine, sună-mă.” 

Un grup de protestatari obosiţi, dar entuziaşti, intra acum în 
tabără. Siobhan a închis iute telefonul şi s-a apropiat ca să-i audă 
mai bine în timp ce erau întâmpinați de câţiva dintre camarazii 
lor. 

— Radare de depistare a căldurii corporale... câini... 

— Omule, erau înarmaţi până-n dinţi... 

— Accent american... Puşcaşi marini, dacă mă-ntrebi pe 
mine... fără insigne... 

— Elicoptere... reflectoare... 

— Au crezut că suntem morţi... 

— Ne-au urmărit jumătate din drumul înapoi la tabără... 

Apoi au început să curgă întrebările. Cât de mult se 
apropiaseră? Vreun punct slab în sistemul de securitate? 
Ajunseseră la împrejmuire? Mai rămăsese careva acolo? 

— Ne-am despărţit... 

— Pistoale-mitralieră... aşa cred... 

— Nu glumeau deloc... 

— Ne-am împărţit în zece grupuri de câte trei... aşa ne-a fost 
mai uşor să ne strecurăm nevăzuţi... 

— Echipamente de ultimă generaţie... 

Au fost bombardaţi cu alte şi alte întrebări. Siobhan s-a apucat 
să numere capetele şi s-a oprit la cincisprezece. Ceea ce 
însemna că tot pe atâţia se aflau în continuare pe undeva, 
ascunşi pe dealurile Ochii. In gălăgia generală care se iscase, a 
lansat o întrebare. 

— Unde-i Santal? 

O clătinare din cap. 

— N-am văzut-o de când ne-am despărţit. 

Unul dintre ei despăturise o hartă pentru a le arăta celorlalţi 
cât de departe ajunseseră. Avea o lanternă frontală şi urmărea 
ruta cu un deget plin de noroi. Siobhan s-a tras mai aproape. 

— E o zonă unde accesul e complet interzis... 

— Totuşi trebuie să existe un punct slab... 

— Forţa numerică, asta-i tot ce avem... 

— Mâine-dimineaţă ne vom strânge o mie. 

— Ţigări cu iarbă pentru toţi bravii noştri soldaţi! Traficantul a 
început să le împartă în hohotele de râs ale asistenţei - o 
descărcare după atâta tensiune. Siobhan s-a tras mai în spate. O 
mână a prins-o de braţ. Era tânăra care cumpărase marijuana de 
la traficant mai devreme. 

— Porcii ar face bine s-o şteargă de aici, a sâsâit ea. 

Siobhan i-a aruncat o privire furioasă. 

— Ori? 

Tânăra i-a oferit un surâs strâmb. 

— Ori s-ar putea să m-apuc să ţip. 

Siobhan n-a spus nimic; şi-a aruncat rucsacul pe umăr şi s-a 
îndepărtat. Femeia i-a făcut cu mâna. Acelaşi om de pază se afla 
la poartă. 

— A ţinut deghizarea? a întrebat, ascunzându-şi cu greu un 
zâmbet superior. 

In drum spre maşină, Siobhan s-a gândit la alte modalităţi de 
revenire în tabără. 


Rebus se purtase ca un gentleman: se întorsese la secţia din 
Gayfield Square cu pachete de tăiţei chinezeşti şi tikka%. 

— Mă răsfeţi, a spus Ellen Wylie, în timp ce el punea ceainicul 
la fiert. 

— Ai şi dreptul de a alege prima. Ce preferi: pui cu ciuperci 
sau curry de vită? 

— Pui. L-a urmărit desfăcând capacul de plastic. Cum a mers? 

— Am dat de Hackman. 

— Şi? 

— A vrut să-i fac un tur al localurilor deocheate. 

— Câh! 

— l-am spus că sunt nevoit să-l refuz şi în schimb el mi-a oferit 
câteva informaţii pe care nu le ştiam. 

— Sau pe care le-am fi putut presupune? S-a apropiat de 
Rebus şi de ceainic. A luat o cutie şi s-a uitat la data expirării: 5 
iulie. Marfa la jumătate de preţ, a comentat ea. 

— Ştiam eu c-o să fii impresionată. Mai am şi alte surprize 
pentru tine. A scos batonul de Marş din buzunar şi i l-a oferit. Prin 
urmare, ce noutăţi ai despre Edward Isley? 

— Trebuie să aşteptăm din nou rapoartele din nord, a răspuns 
ea, dar inspectorul cu care am discutat e unul dintre cei mai 
deştepţi poliţişti cu care am avut vreodată de-a face. Mi-a recitat 
aproape totul din memorie. 

— Lasă-mă să ghicesc: omul nostru nu ducea lipsă de 
duşmani... cineva îi purta pică... va lua în calcul toate 
posibilităţile... nu au făcut nici un fel de progrese deocamdată... 

— Cam aşa ceva, a admis Wylie. Deşi am avut impresia că nu 
a apucat să tragă toate sforile. 

— Vreun indiciu care să facă legătura între Eddie cel lute şi 
domnul Guest? 


80 Fel de mâncare indian constând din bucăţi de carne de pui 


preparate la cuptor după ce au fost condimentate şi marinate în sos de 
iaurt. 

Wylie a clătinat din cap. 

— Au fost închişi în puşcării diferite, nu au avut cunoştinţe 
comune, Isley n-a călcat niciodată prin Newcastle, iar Guest n-a 
trecut prin Carlisle şi nici n-a circulat pe autostrada M6. 

— lar Cyril Colliar nu i-a cunoscut probabil pe nici unul. 

— Aşa că tot ce avem e apariţia lor pe site-ul BeastWatch. 
Wylie l-a urmărit pe Rebus turnând apă peste tăiţei. l-a oferit o 
lingură, apoi amândoi au început să amestece, fiecare în cutia lui 
cu mâncare. 

— Ai discutat cu cei de la Torphichen? a întrebat el. 

— l-am informat că eşti depăşit de situaţie şi că ai nevoie de 
ajutor. 

— Fund de Şobolan îşi închipuie probabil că facem sex. 

— Cât de bine îl cunoşti pe sergentul Reynolds, a remarcat ea 
cu un zâmbet. Apropo, ai primit nişte jpeg-uri de la Invemess. 

— S-au mişcat repede. A urmărit-o pe Wylie deschizând 
computerul. Fotografiile care au apărut pe display erau de 
mărimea unei unghii, însă Wylie le-a mărit pe rând. 

— Arată exact ca la Auchterarder, a comentat Rebus. 

— Fotograful a luat şi nişte prim-planuri, a spus Wylie, 
punându-le pe ecran. Bucăţi de haine, toate părând vechi. Ce 
părere ai? l-a întrebat. 

— Nimic util pentru noi. Tu ce zici? 

— Nu, nimic, a căzut ea de acord. Un telefon a început să 
sune. Ea a ridicat receptorul şi a ascultat. 

— Trimite-l sus, a spus, punând receptorul în furcă. E un tip pe 
nume Mungo. Susţine că are programată o întâlnire cu tine. 

— E vorba mai degrabă de o invitaţie deschisă, a spus Rebus 
adulmecând conţinutul cutiei abia deschise. Mă întreb dacă îi 
place tikka... 

Lui Mungo îi plăcea şi a dat gata mâncarea din două 
înghiţituri, în timp ce Rebus şi Wylie examinau fotografiile. 

— Văd că-ţi faci bine treaba, a comentat Rebus în chip de 
mulţumire. 

— Ce anume căutăm? a întrebat Ellen Wylie. 

— Vineri seara, a explicat Rebus. Dineul de la Castel. 

— Sinuciderea lui Ben Webster? 

Rebus a confirmat dând din cap. 

— Uite-l, a spus bătând cu degetul într-una dintre figuri. 
Mungo se ţinuse de cuvânt: adusese nu numai propriile 
instantanee cu parada maşinilor şi a pasagerilor, ci şi portretele 

oficiale. O mulţime de bărbaţi bine îmbrăcaţi şi zâmbitori dând 
mâna cu alţi bărbaţi bine îmbrăcaţi şi zâmbitori. Rebus a 
recunoscut doar câţiva: pe secretarul de stat, pe ministrul 
apărării, pe Ben Webster... 

— Cum ai pus mâna pe astea? a întrebat Rebus. 

— Sunt disponibile pentru ziarişti - genul de publicitate după 
care se dau în vânt politrucii. 

— Ai numele indivizilor din poze? 

— Asta e treaba editorilor, a răspuns fotograful, înghițind 
ultima bucăţică de pui. Dar am făcut nişte săpături în legătură cu 
Webster. A băgat mâna în geantă şi a scos din ea câteva foi de 
hârtie. 

— Mersi, a spus Rebus. Probabil că le-am văzut deja... 

— Eu însă nu, a spus Wylie luându-le din mâna lui Mungo. 
Rebus era mai interesat de fotografiile de la dineu. 

— N-am ştiut că şi Corbyn a fost de faţă, a remarcat el, 
gânditor. 

— Cine Dumnezeu mai e şi ăsta? a întrebat Mungo. 

— Stimatul nostru comisar-şef. 

Mungo a examinat faţa indicată de Rebus. 

— Văd că n-a stat prea mult, a remarcat el, răscolind printre 
propriile printuri. Uite-l cum pleacă. Chiar în clipa când îmi 
strângeam şi eu lucrurile... 

— La cât timp după ce a început dineul? 

— Mai puţin de o jumătate de oră. Am mai pierdut vremea pe 
acolo, în caz că mai soseau nişte musafiri întârziaţi. 

Richard Pennen nu apărea în nici una din fotografiile oficiale, 
însă Mungo îl surprinsese în maşină, în timp ce intra în complexul 
hotelier. Avea gura căscată. 

— Zice aici, a intervenit Ellen Wylie, că Ben Webster a 
participat la negocierile pentru ajungerea la un armistițiu în 
Sierra Leone. Şi că a vizitat, printre altele, Irakul, Afganistanul şi 
Timorul de Est. 

— A adunat ceva puncte din zboruri, a comentat Mungo. 

— Şi nu-i displăcea niţică aventură, a adăugat ea, dând o 
pagină. Nu ştiam că are o soră poliţist. 

Rebus a confirmat cu o mişcare a capului. 

— Am cunoscut-o acum câteva zile. A tăcut o clipă, 
înmormântarea are loc mâine. Ar fi trebuit să o sun... A revenit la 
studierea fotografiilor oficiale. Indivizii pozaseră, lăsându-i prea 
puţine elemente de care să se agaţe: nici un tete-a-tete în 

fundal, nimic din ceea ce acei bărbaţi puternici nu ar fi dorit să 
dezvăluie lumii. Exact aşa cum remarcase Mungo: un exerciţiu 
de publicitate. A ridicat receptorul şi a sunat-o pe Mairie pe 
telefonul mobil. 

— Crezi că poţi să treci pe aici, pe la secţie? a întrebat-o. A 
auzit-o tastând. 

— Trebuie mai întâi să termin articolul. 

— Intr-o jumătate de oră? 

— Să văd ce pot face. 

— Te aşteaptă un baton Marş. Wylie s-a  strâmbat, 
nemulțumită. Rebus a încheiat convorbirea şi a urmărit-o cum 
desfăcea ambalajul şi muşca din ciocolată. S-a dus naibii şpaga 
mea, a comentat el. 

— Vă las astea, a spus Mungo ştergându-se pe degete. Vă 
aparţin oricum - numai că nu aveţi dreptul să le daţi spre 
publicare. 

— Am înţeles, sunt numai pentru ochii noştri, a acceptat 
Rebus. A împrăştiat pe birou fotografiile cu ocupanţii banchetelor 
din spate ale maşinilor. Majoritatea erau neclare, rezultat al 
refuzului vehiculelor de a încetini pentru a fi fotografiate. Câţiva 
dintre demnitarii străini zâmbeau totuşi, poate mulţumiţi că 
fuseseră băgaţi în seamă. 

— Poţi să îi dai ăsta lui Siobhan, te rog? a spus Mungo 
întinzându-i un plic de mari dimensiuni. Rebus a dat din cap şi a 
întrebat ce conţinea. Poze de la demonstraţia de pe Princes 
Street, a răspuns Mungo. Siobhan a fost interesată de fata care 
stătea la marginea mulţimii. Am reuşit să măresc un pic cadrele. 

Rebus a deschis plicul. Tânăra cu codițe îşi ţinea aparatul de 
filmat în dreptul feţei. Santal, parcă aşa o chema. Adică lemn de 
santal. Rebus s-a întrebat dacă Siobhan verificase numele fetei 
în baza de date a operaţiunii Sorbus. Părea complet absorbită de 
munca pe care o făcea, avea buzele strânse de concentrare. 
Total dedicată: o profesionistă poate, în alte instantanee era 
înfăţişată cu aparatul depărtat de ea, uitându-se în dreapta şi în 
stânga. Ca şi cum aştepta ceva. Deloc interesată de şirul de 
scuturi. Fără să se sperie de pietrele care zburau pe lângă ea. 
Fără să fie emoţionată sau copleşită de situaţie. 

Făcându-şi, pur şi simplu, treaba. 

— O să i le dau, i-a promis Rebus lui Mungo, care îşi închidea 
geanta. Şi mersi mult. Iti rămân dator. 

Mungo a dat încet din cap. 

— Poate un mic pont data viitoare când ajungi primul la locul 
unei crime? 

— Slabe speranţe, fiule, l-a prevenit Rebus. Dar o să ţin minte. 

Mungo a strâns mâinile ambilor detectivi. Wylie l-a urmărit 
cum pleacă. 

— O să ţii minte? a repetat ea. 

— Necazul e, Ellen, că la vârsta mea memoria nu mai e cea 
fost. Rebus a întins mâna spre cutia cu tăiţei, care între timp însă 
se răciseră. 

Mairie Henderson şi-a ţinut promisiunea şi a apărut peste o 
jumătate de oră, uitându-se cu o expresie acră la ambalajul de 
ciocolată Mars de pe birou. 

— Nu eu sunt de vină, s-a scuzat Rebus ridicând braţele. 

— M-am gândit că ai vrea să vezi asta, a spus ea despăturind 
un print al paginii întâi a ziarului din ziua următoare. Am avut 
noroc; n-au apărut alte ştiri importante. 

„POLIŢIA ANCHETEAZĂ MISTERUL CRIMEI DE LA G8.” Plus 
fotografii cu Clootie Well şi hotelul Gleneagles. Rebus nu s-a 
obosit să citească textul. 

— Ce i-ai promis lui Mungo? l-a tachinat Wylie pe Rebus. 

El nu i-a răspuns, concentrându-se în schimb pe demnitarii din 
fotografii. 

— Poţi să mă lămureşti şi pe mine cine sunt? a rugat-o pe 
Mairie. Ea a răsuflat adânc şi a început să recite nume. Miniştri 
din ţări dintre cele mai diverse, de la Africa de Sud şi China, la 
Mexic. Majoritatea titulari ai  portofoliilor economiei sau 
comerţului, iar atunci când nu era sigură, a dat telefoane la ziar, 
unde erudiţii au luminat-o. 

— Ce trebuie noi să credem: că au discutat despre comerţ sau 
ajutorarea economiilor ţărilor sărace? a întrebat Rebus. In cazul 
ăsta, ce căuta Richard Pennen acolo? Şi, dacă stau bine să mă 
gândesc, ce treabă are cu asta ministrul apărării? 

— Comerţ se face şi cu arme, ca să ştii şi tu, l-a informat 
Mairie. 

— Dar de comisarul-şef ce zici? 

Mairie a ridicat din umeri. 

— A fost probabil invitat ca un gest de curtoazie. Tipul ăsta de 
aici... a spus bătând cu degetul într-una dintre fotografii, e 
Domnul Modificări Genetice. L-am văzut la televizor, într-o 
dezbatere cu ecologiştii. 

— Vindem produse modificate genetic în Mexic? a întrebat 

Rebus. 

Mairie a ridicat din nou din umeri. 

— Chiar crezi că vor să muşamalizeze ceva? 

— De ce ar face-o? a spus Rebus pe un ton care mima 
mirarea. 

— Pentru că au puterea să o facă? a sugerat Ellen Wylie. 

— Tipii ăştia sunt oameni deştepţi. Pennen nu e singurul om 
de afaceri prezent la dineu, a zis Mairie, arătând spre două alte 
fotografii. Bănci şi companii aeriene. 

— Au scos VIP-urile în mare grabă de acolo imediat ce s-a 
descoperit cadavrul lui Webster, a remarcat Rebus. 

— Asta-i procedura standard, îmi închipui, a replicat Mairie. 

Rebus s-a prăbuşit pe scaunul cel mai apropiat. 

— Pennen nu vrea să ne băgăm nasul în treburile lui şi 
Steelforth tot încearcă să-mi dea bobârnace. Ce-ţi spune ţie 
chestia asta? 

— Că publicitatea nu e deloc bine-venită... atunci când ai de-a 
face cu unele guverne. 

— Imi place tipul ăsta, a spus Wylie, terminând de parcurs 
notele cu privire la Webster. Imi pare rău că a fost ucis. l-a 
aruncat o privire lui Rebus. Te duci la înmormântare? 

— Mă mai gândesc. 

— O nouă ocazie de a-i călca pe bătături pe Pennen şi pe cei 
de la Serviciile Speciale? şi-a dat Mairie cu presupusul. 

— Nu, doar pentru a-i aduce un ultim omagiu, a parat Rebus şi 
a-i spune surorii lui că n-am ajuns nicăieri. Avea în mână câteva 
dintre prim-planurile luate de Mungo la Grădini, pe Princes 
Street. Mairie se uita şi ea la ele. 

— Din câte se pare, a zis ea, poliţia a cam făcut exces de zel. 

— Am fost nevoiţi să ripostăm, a spus Wylie pe un ton iritat. 

— Câteva capete înfierbântate contra câtorva sute de poliţişti 
porniţi să reprime manifestaţia. 

— Şi cine le face publicitate? 

Wylie părea acum gata să se ia la harţă. 

— Voi, cu bastoanele voastre, a replicat Mairie. Dacă nu s-ar fi 
întâmplat nimic, n-am fi avut despre ce să scriem. 

— Da, dar faptele pot fi răstălmăcite, despre asta e vorba... 
Wylie şi-a dat seama că Rebus nu le mai urmărea. Se uita, cu 
ochii mijiţi, la o fotografie. John? a spus ea. Când el nu a 
reacţionat la auzul numelui, a insistat: Nu crezi că ar fi cazul să 
mă susţii? 

— Sunt convins că eşti în stare să te descurci şi singură, Ellen. 

— Care-i treaba? a întrebat Mairie uitându-se peste umărul lui 
la fotografie. Arăţi de parcă ai fi văzut o fantomă. 

— E un fel de-a zice, a răspuns Rebus. A ridicat receptorul, 
apoi s-a răzgândit şi l-a lăsat să cadă. La urma urmei şi mâine 
este o zi. 

— Dar nu o zi ca oricare alta, John, i-a amintit Mairie. E ziua 
când reuniunea începe, în sfârşit. 

— Şi când se anunţă dacă am obţinut organizarea Jocurilor 
Olimpice, a adăugat Wylie. Să sperăm că nu, altfel o să ne bată 
la cap cu chestia asta până în ziua de apoi. 

Rebus se ridicase între timp în picioare, părând în continuare 
distrat. 

— E vremea pentru o bere, a anunţat el. Fac eu cinste. 

— Credeam că n-o să ne mai inviţi, a oftat Mairie. Wylie s-a 
dus să-şi ia jacheta şi geanta. Rebus a luat-o înainte. 

— Nu laşi alea aici? a întrebat Mairie arătând spre fotografia 
pe care Rebus o ţinea în continuare în mână. Rebus s-a uitat în 
jos la ea, apoi a împăturit-o şi a băgat-o în buzunar. Şi-a pipăit 
celelalte buzunare, apoi şi-a pus mâna pe umărul lui Mairie. 

— Sunt cam în pană de bani. N-ai vrea să mă împrumuţi...? 


În seara aceea, Mairie Henderson s-a întors la apartamentul ei 
din Murrayfield. Era proprietara celor două etaje superioare ale 
unei clădiri în stil victorian şi împărțea ipoteca locuinţei cu iubitul 
ei, Allan. Necazul era că Allan era cameraman şi nu îl vedea 
decât rareori pe acasă. lar săptămâna în curs se dovedise a fi 
dezastruoasă din acest punct de vedere. Transformase unul 
dintre dormitoarele libere în birou şi spre el s-a îndreptat acum, 
imediat ce a intrat, aruncându-şi haina pe speteaza scaunului. Pe 
măsuţa pentru cafea, acoperită de teancuri de ziare, nu mai era 
loc nici măcar pentru o ceaşcă. Tăieturi din ziare cu propriile 
articole ocupau un întreg perete şi cele câteva distincţii preţioase 
pentru jurnalism pe care le primise la viaţa ei erau înrămate şi 
atârnau deasupra computerului. S-a aşezat în faţa mesei de 
lucru, întrebându-se de ce se simţea atât de confortabil în 
încăperea aceea înghesuită şi înăbuşitoare. Bucătăria era cu 
mult mai spațioasă, numai că nu apuca să petreacă prea mult 
timp în ea. Livingul fusese rechiziţionat de Allan, cu sistemul lui 
home cinema şi combinele stereo, încăperea aceasta însă - 
biroul - era a ei şi numai a ei. S-a uitat la etajerele pe care 

stăteau aliniate casete - interviuri pe care le luase - fiecare 
dintre ele înmagazinând povestea unei vieţi. Pentru povestea lui 
Cafferty avusese nevoie de peste patruzeci de ore de discuţii, 
transcrise într-o mie de pagini. Compilase apoi cu o 
meticulozitate demnă de o medalie toate informaţiile pentru 
cartea pe care o publicase. Nu că ar fi fost răsplătită în vreun fel. 
Cartea se vânduse bine, fapt care însă nu schimbase cu nimic 
suma pe care trebuia să o achite pentru ratele la casă. Cafferty 
fusese cel invitat în talk-showuri la televiziuni şi să acorde 
autografe în librării, să apară la festivaluri şi la petreceri date de 
celebrităţi în Londra. lar când cartea ajunsese la a treia ediţie, 
editura schimbase coperta, mărind numele lui şi micşorându-l pe 
al ei. 

Cât tupeu! 

Şi acum, când îl revăzuse, tot ce făcuse Cafferty fusese să o 
necăjească, vorbind de un nou aranjament, făcând aluzie la 
posibilitatea angajării unui alt „negru” - pentru că ştia prea bine, 
ticălosul, că ea n-avea să mai accepte să fie trasă pe sfoară. 
Cum era zicala aceea veche? Să-ţi fie ruşine dacă mă prosteşti o 
dată, să-mi fie mie ruşine dacă mă las prostit şi a doua oară. 

Nenorocitul! 

Şi-a verificat e-mail-urile, revăzând în minte evenimentele din 
acea seară, timpul petrecut la un pahar cu Rebus. 

Era în continuare supărată pe el. Supărată pentru că nu îi 
acordase un interviu pentru cartea despre Cafferty. Interviu fără 
de care nu exista decât versiunea lui Cafferty despre o mulţime 
de întâmplări şi incidente. Aşa că, da, avea toate motivele să fie 
supărată pe el. 

Supărată pentru că ştia că Rebus avusese dreptate să o 
refuze. 

Confraţii ei jurnalişti credeau că făcuse avere în urma 
publicării acelei cărţi. Unii nu mai voiau să discute cu ea sau să-i 
răspundă la telefoane. Fără îndoială, exista şi ceva gelozie la 
mijloc, dar pe de altă parte simțeau că nu mai au nimic să-i 
ofere. Munca ei lâncezea. Se trezea mâzgălind câte ceva despre 
consilierii locali sau oamenii care făceau muncă de caritate - 
poveşti de interes general, poveşti care de fapt nu interesau pe 
nimeni. Editorii păreau surprinşi când le declara că nu intenţiona 
să renunţe la muncă... 

„Credeam că te-ai căpătuit cu cartea aia despre Cafferty...” 
Evident, nu le putea mărturisi adevărul, aşa că minţea, 

spunându-le că voia să se păstreze în formă. 

Te-ai căpătuit... 

Puținele exemplare care îi rămăseseră din cartea despre 
Cafferty zăceau stivuite sub măsuţa pentru cafea. Renunţase să 
le mai ofere în dar prietenilor şi rudelor. Renunţase după ce îl 
văzuse pe Cafferty făcând glume cu gazda unei emisiuni TV 
matinale şi publicul gustând-o din plin, în timp ce ea se simţea 
mai batjocorită ca niciodată. Dar gândindu-se la Cafferty, imediat 
i-a venit în minte şi Richard Pennen - întinzându-i mâna la 
Prestonfield House, înconjurat de servitori, dichisit, imaculat. 
Rebus avea în felul lui dreptate în legătură cu dineul acela de la 
Castel. Nu atât pentru că un negustor de arme se afla în capul 
mesei, ci pentru că nimeni nu sesizase asta. Pennen spusese că 
orice cadou i-ar fi făcut lui Ben Webster, acesta s-ar fi regăsit în 
declaraţia lui de avere. Mairie verificase şi descoperise că 
parlamentarul era un om scrupulos din fire. Acum credea că 
Pennen anticipase că ea avea să facă verificări. Mai mult, îşi 
dorise ca ea să investigheze afacerile lui Webster. De ce? Pentru 
că era convins că nu era nimic de descoperit printre ele? Sau 
pentru a păta reputaţia unui mort? 

„Imi place tipul ăsta”, aşa spusese Ellen Wylie. Da - şi după 
câteva minute de conversaţie cu nişte cunoscuţi care deţineau 
informaţii din interiorul ministerului, Mairie începuse şi ea să îl 
placă. Fapt de natură să îi reducă şi mai mult încrederea în 
Pennen. Şi-a turnat apă de la robinet într-un pahar şi s-a întors 
cu el în birou. 

S-a decis să o ia de la zero. 

A tastat numele Richard Pennen în primul din numeroasele 
motoare de căutare pe care le folosea. 

REBUS SE AFA LA TREI PAŞI DISTANŢĂ DE UŞA CLĂDIRI ÎN care 
locuia când şi-a auzit numele strigat. Şi-a încleştat pumnii în 
buzunare. S-a întors şi a dat cu ochii de Cafferty. 

— Ce naiba mai vrei? 

Cafferty şi-a acoperit nasul cu palma. 

— Puţi a băutură, mirosul se simte de aici. 

— Beau ca să uit de oamenii de teapa ta. 

— Atunci nu ţi-ai cheltuit banii cu folos în seara asta, a clătinat 

Cafferty din cap. Vreau să-ţi arăt ceva. 

Rebus a rezistat un moment tentaţiei, apoi curiozitatea a 
învins. Cafferty şi-a descuiat Bentley-ul, făcându-i semn să intre. 
Rebus a deschis uşa din dreptul pasagerului şi s-a aplecat 
vârându-şi capul înăuntru. 

— Unde mergem? 

— Nu într-un loc pustiu, dacă de asta ţi-e frică. De fapt, o să 
fie aglomeraţie mare acolo unde mergem. 

Motorul a prins viaţă. După cele două beri şi două whisky-uri, 
Rebus ştia că simţurile sale nu erau tocmai ascuţite. 

Totuşi s-a urcat. 

Cafferty i-a oferit o cutie de gumă din mestecat din care a 
scos o lamă. 

— Cum mai merge ancheta? a întrebat el. 

— Inaintează şi fără ajutorul tău. 

— OK, atât timp cât nu uiţi cine te-a pus pe drumul cel bun. 
Cafferty i-a aruncat un zâmbet slab. Se îndreptau spre est, 
traversând Marchmont. Siobhan ce mai face? 

— Bine. 

— Sper că nu te-a lăsat baltă. 

Rebus s-a uitat la el din profil. 

— Ce vrei să spui? 

— Am înţeles că e cam împrăştiată în ultima vreme. 

— Ne-ai pus sub supraveghere sau ce? 

Cafferty s-a mulţumit să zâmbească din nou. Rebus a realizat 
că îşi ţinea în continuare pumnii încleştaţi, de data asta în poală. 
O singură dată dacă trăgea de volan şi putea să bage Bentley-ul 
într-un zid. Sau să-şi strecoare mâinile în jurul gâtului gras al lui 
Cafferty şi să strângă cât putea de tare... 

— Ce gânduri negre îţi mai trec prin cap acum? l-a ghicit 
Cafferty. Sunt contribuabil, nu uita - şi încă unul de primă mână - 
aşa că, de fapt, tu eşti în slujba mea. 

— Chestie care presupun că te încălzeşte al naibii de tare. 

— Aşa e. Parlamentarul ăla care a sărit de pe metereze... ai 
mai înaintat cu ancheta în cazul lui? 

— Ce te interesează? 

— Nu mă interesează. Cafferty a tăcut câteva clipe. Numai că, 
întâmplător, îl cunosc pe Richard Pennen. S-a întors spre Rebus, 
savurând reacţia vizibilă pe care afirmaţia lui o stârnise. Ne-am 
întâlnit de câteva ori, a continuat el. 

— Să nu-mi spui că a încercat să-ţi bage pe gât nişte arme de- 

alea, de-ale lui, periculoase. 

Cafferty a râs. 

— E acţionar la editura care mi-a publicat cartea. A participat 
la lansare. Apropo, îmi pare rău că n-ai ajuns şi tu. 

— Invitaţia s-a dovedit utilă când am rămas fără hârtie 
igienică în casă. 

— L-am întâlnit după aceea la un prânz de afaceri, când cartea 
a ajuns la cincizeci de mii de exemplare vândute. Au închiriat un 
salon privat, la Ivy... S-a uitat din nou spre Rebus. Asta-i un 
restaurant din Londra. M-am gândit la un moment dat să mă mut 
acolo. Am avut o mulţime de prieteni în sud. Tot felul de 
cunoştinţe, oameni de afaceri. 

— Despre cine vorbeşti? Aia pe care i-a arestat Steelforth? 
Rebus a căzut pe gânduri. De ce nu mi-ai spus mai de mult că-l 
cunoşti pe Pennen? 

— Ei, trebuie să păstrăm măcar câteva secrete între noi, a 
răspuns Cafferty cu un zâmbet. Apropo, am încercat să dau de 
amicul tău Jacko. Deocamdată fără succes. Eşti sigur că e 
poliţist? 

Rebus a răspuns cu o întrebare. 

— Dar cine plăteşte factura lui Steelforth de la hotelul 
Balmoral ai aflat? 

— Poliţia Lothian and Borders. 

— Foarte generos din partea noastră. 

— Tu nu renunti niciodată, Rebus? 

— De ce aş face-o? 

— Pentru că uneori e pur şi simplu mai bine să laşi de la tine. 
Să laşi în urmă trecutul - asta mi-a spus Mairie pe când lucram la 
carte. 

— Tocmai am băut un pahar cu ea. 

— Şi nu un suc Ribena, după cum miroşi. 

— Mairie e un copil bun. Păcat că ţi-ai înfipt tu ghearele în ea. 

Maşina cobora acum pe Dalkeit Road, iar Cafferty a semnalizat 
la stânga spre Craigmillar şi Niddrie. Fie aşa, fie spre autostrada 
AI, care ieşea din oraş prin sud... 

— Unde mergem? a repetat Rebus. 

— Nu mai avem mult. Şi Mairie e perfect capabilă să-şi poarte 
singură de grijă. 

— ţi divulgă toate informaţiile pe care le află? 

— Probabil că nu, dar asta nu mă împiedică să îi cer să-mi 
spună tot. Vezi tu, ceea ce îi trebuie ei e un nou bestseller. 

Pentru care să solicite un procent din încasări, nu un onorariu fix. 
O tot ademenesc cu poveşti care - chipurile - n-au fost cuprinse 
în carte... Aşa că trebuie să se dea în continuare bine pe lângă 
mine. 

— Ca s-o păcăleşti şi mai tare. 

— Da, e amuzant, a spus Cafferty, dar dacă tot am adus vorba 
de Richard Pennen, mi-am amintit nişte chestii şi despre e/. Nu 
că ai vrea să le auzi. A început din nou să chicotească. Faţa îi era 
luminată de jos de tabloul de bord. Şi părea toată numai umbre 
şi pete, ca o schiţă a unui gargui rânjind. 

Am ajuns în iad şi-a zis Rebus. Asta se întâmplă când mori şi 
cobori acolo. Te căpătuieşti cu demonul tău personal... 

— Vine mântuirea! a strigat Cafferty, învârtind mult volanul 
pentru ca Bentley-ul să facă slalom printr-o serie de porţi, 
scrâşnind din roţi şi împroşcând cu pietricelele din drum. Au 
intrat într-o sală luminată. O sală lângă o biserică. A sosit vremea 
să renunţi la demonul băuturii, l-a luat Cafferty peste picior, 
oprind motorul şi deschizând portiera. 

Un indicator postat lângă uşă l-a informat pe Rebus că se aflau 
la o întrunire publică din cadrul Alternativelor G8 - „Comunitățile 
în acţiune: cum să preîntâmpinăm crizele”. Intrarea era liberă 
pentru studenţi şi cei fără venituri. 

— De săpun, mai degrabă, mormăi Cafferty la vederea unui tip 
bărbos care ţinea o cutie de plastic în mână. Bărbatul avea părul 
negru lung şi cârlionţat şi purta ochelari de vedere cu rame late 
negre. A scuturat cutia la apropierea nou-veniţilor. Inăuntru erau 
monede, dar nu prea multe. Cafferty a făcut un spectacol din 
deschiderea portofelului şi extragerea unei bancnote de cincizeci 
de lire. Ai face bine să o foloseşti pentru o cauză nobilă, l-a 
prevenit el pe individ. 

Rebus l-a urmat înăuntru, făcându-i semn omului cu cutia de 
plastic că partea lui era inclusă în contribuţia oferită de Cafferty. 

In spate erau trei sau patru rânduri de scaune goale, însă 
Cafferty s-a decis să nu se aşeze, rămânând cu braţele 
încrucişate la piept şi picioarele depărtate. Camera era plină, 
însă publicul părea plictisit sau poate doar pierdut în 
contemplaţie. Pe scenă, patru bărbaţi şi o femeie stăteau 
înghesuiți la o masă pliantă, împărțind acelaşi microfon din care 
vocile lor se auzeau distorsionate. In spate se aflau bannere care 
anunțau că „CRAIGMILLAR II SALUTA PE PROTESTATARII G8” şi că 
„O COMUNITATE E MAI PUTERNICĂ DACĂ VORBIM TOŢI ÎNTR-UN 

GLAS”. lar glasul care vorbea în clipa aceea îi aparţinea 
consilierului Gareth Tench. 

— E uşor să spui, a tunat el, „daţi-ne mijloacele şi ne ocupăm 
noi”. Dar în primul rând ceea ce trebuie noi să facem este să 
creăm locuri de muncă! Avem nevoie de proiecte concrete 
pentru a îmbunătăţi condiţiile de viaţă în comunităţile noastre şi 
pentru asta militez eu, cu modestele mele puteri. 

Nimic însă modest în spectacolul oferit de consilier, într-un hol 
de asemenea dimensiuni, un om de calibrul lui Tench abia dacă 
avea nevoie de un microfon pentru a se face auzit. 

— li place să se asculte vorbind, a comentat Cafferty. Rebus 
era conştient că avea dreptate. Acelaşi lucru îl observase şi el 
când se oprise să-l urmărească pe Tench predicând pe Colină. 
Omul nu ţipa pentru a se face auzit; ţipa pentru că rumoarea din 
public îi confirma importanţa pe care o deţinea pe lumea 
aceasta. 

— Dar prieteni... camarazi... a continuat Tench, aparent fără 
a-şi trage răsuflarea, suntem cu toţii înclinați să ne vedem drept 
nişte umile rotiţe în vasta maşinărie politică. Cum să ne facem 
auziţi? Cum să procedăm ca să facem diferenţa? Ei bine, haideţi 
să ne gândim o clipă la asta. La maşinile şi autobuzele cu care aţi 
venit în seara asta aici... Un singur şurub dacă scoateţi din motor 
şi mecanismul se strică. Pentru că flecare părticică din mecanism 
este la fel de valoroasă - la fel de importantă... şi asta e la fel de 
valabil pentru oameni ca şi pentru aceste motoare infernale. S-a 
oprit pentru a-şi savura propria glumă. 

— Nenorocit spilcuit, a murmurat Cafferty. Nici dacă ar avea 
articulațiile atât de flexibile, încât să şi-o sugă singur nu ar fi mai 
încântat de el însuşi. 

Rebus n-a reuşit să îşi înăbuşe hohotul de râs care îl sufoca. A 
încercat să îl mascheze cu o tuse, dar fără rezultat. Câţiva 
spectatori s-au răsucit în scaune pentru a vedea sursa 
zgomotului. Până şi Tench s-a oprit brusc. Ceea ce a văzut de la 
înălţimea scenei a fost cum Morris Gerald Cafferty îl bătea pe 
spate pe inspectorul John Rebus. Rebus şi-a dat seama că avea 
să fie recunoscut, în pofida palmei pe care o ţinea peste gură şi 
nas. Tench, întrerupt pentru o clipă, se străduia din greu să-şi 
reia avântul iniţial, dar ceva din forţa anterioară se evaporase 
deja în noapte. l-a întins microfonul femeii de lângă el care a ieşit 
din starea de transă în care se afla şi a început să recite 
monoton din maldărul de note pe care îl avea în faţă. 

Cafferty a luat-o înaintea lui Rebus şi a ieşit afară. Rebus l-a 
urmat după o clipă. Cafferty măsura parcă, cu paşi mari, 
parcarea. Rebus şi-a aprins o ţigară şi a rămas în aşteptare, până 
ce duşmanul său a venit să i se alăture. 

— Nu înţeleg, a recunoscut Rebus scuturând scrumul. 

Cafferty a ridicat din umeri. 

— Tu eşti detectivul. 

— Un indiciu sau două mi-ar fi de folos. 

Cafferty a întins un braţ în faţă. 

— Asta e teritoriul lui, Rebus, micul său fief. Numai că omul nu 
mai are răbdare, vrea să se extindă. 

— Vorbeşti despre Tench? a întrebat Rebus, mijindu-şi ochii. 
Vrei să spui că el îşi încordează muşchii pe teritoriul tău? 

— Domnul care scuipă foc în persoană. Cafferty şi-a lăsat 
braţele jos, pe lângă şolduri, ca şi cum i se făcuse lehamite. 

— Tot nu pricep. 

Cafferty i-a aruncat o privire aspră. 

— Problema e că tipul nu vede nimic rău în faptul că mă 
înlătură, consideră că are dreptatea de partea /ui. Controlând 
activităţile ilicite, le transformă în forţe ale binelui. A oftat. 
Uneori am impresia că jumătate din glob funcţionează în felul 
ăsta. Nu pe lumea interlopă ar trebui să staţi voi cu ochii, ci pe 
lumea oamenilor aşa-zişi cinstiţi. Pe Tench şi pe cei de teapa lui. 

— Omul e consilier, l-a contrazis Rebus. O mai fi călcând el pe 
de lături, dar... 

Cafferty a clătinat din cap. 

— Ceea ce vrea el e puterea, Rebus. E controlul. Ai sesizat cât 
de mult îi place să ţină discursuri, nu? Cu cât devine mai 
puternic, cu atât poate să vorbească - şi să fie ascultat - mai 
mult... 

— Atunci asmute-ţi mardeiaşii asupra lui şi asigură-te că îţi 
înţelege mesajul. 

Cafferty l-a sfredelit cu privirea. 

— Alt sfat mai bun nu ai? 

Rebus a ridicat din umeri. 

— E o chestiune între tine şi el. 

— Mi se datorează o favoare... : 

— Ţi se datorează rădăcina pătrată din nimic. li doresc mult 
noroc dacă reuşeşte să te scoată din joc. Rebus a aruncat 
chiştocul pe jos şi l-a strivit sub talpă. 

— Eşti sigur că aşa e mai bine? a întrebat Cafferty încet. Eşti 

sigur că-i mai bine să-l ai pe el în fruntea bucatelor? Un om din 
popor... aşa zici, un om care îşi bazează puterea pe politică? 
Crezi că va fi o ţintă mai uşoară pentru tine decât sunt eu? Deşi 
tu mai ai puţin până la pensie, aşa că poate că la Siobhan ar 
trebui să ne gândim acum. Cum se zice? Şi-a înclinat capul, 
uitându-se în sus, de parcă răspunsul s-ar fi găsit în ceruri. Mai 
bine un duşman deschis... 

Rebus şi-a încrucişat braţele peste piept. 

— Nu m-ai adus aici ca să mi-l arăţi pe Gareth Tench, a spus 
el. Cred că vrei să mă arăţi pe mine lui Tench - noi doi, unul 
lângă celălalt, cu tine bătându-mă pe spate... cred că arătam 
tare bine. Ai vrut să îl faci să creadă că mă ai la degetul mic şi, 
odată cu mine, restul departamentului. 

Cafferty s-a prefăcut jignit de acuzaţii. 

— Mă supraestimezi, Rebus. 

— Mă îndoiesc. Ai fi putut să-mi povesteşti toate astea mai 
înainte, pe Arden Street. 

— Dar ai fi ratat spectacolul. 

— Nu zău şi la fel l-ar fi ratat şi consilierul Tench. Spune-mi, 
cum are de gând să finanţeze preluarea asta a puterii? Şi unde 
sunt soldaţii care îl vor susţine? 

Cafferty şi-a întins din nou braţele, de data asta rotindu-se la 
trei sute şaizeci de grade. 

— Omul ăsta e proprietarul întregului cartier - cu bune şi cu 
rele. 

— Şi banii de unde o să-i ia? 

— O să facă rost de bani dând din gură, Rebus. La asta se 
pricepe cel mai bine. 

— Ce-i drept, mizez mult pe gura mea. Cei doi bărbaţi s-au 
întors şi l-au zărit pe Gareth Tench stând în prag, iluminat din 
spate. Şi nu sunt genul care să mă sperii uşor, Cafferty - nici de 
tine, nici de oamenii tăi. Rebus a dat să protesteze, dar Tench nu 
terminase ce avea de spus. Mi-am propus să curăţ zona asta şi n- 
am nici un motiv care să mă împiedice să fac acelaşi lucru şi în 
alte părţi. Dacă amicii tăi din poliţie n-or să te scoată din joc, s-ar 
putea să o facă în locul lor comunitatea. 

Rebus i-a remarcat pe cei doi indivizi vânjoşi care stăteau în 
prag, de o parte şi de alta a lui Tench. 

— Să mergem, i-a propus lui Cafferty. Ultimul lucru pe care îl 
dorea era să fie prins la mijloc, între Cafferty şi mardeiaşi. 

Cu toate că ştia că, la nevoie, avea să intervină. 

Şi-a pus mâna pe braţul lui Cafferty. Gangsterul i-a îndepărtat- 
O. 

— N-am ieşit niciodată învins dintr-o bătălie, l-a prevenit pe 
Tench. Gândeşte-te bine înainte să o porneşti. 

— Eu nu am nimic de făcut, a ripostat Tench. Micul tău imperiu 
se face praf sub ochii tăi. Ar fi cazul să te trezeşti şi să vezi 
realitatea. Ai probleme cu găsirea de gorile pentru barurile tale? 
Nu se înghesuie nimeni să-ți fie chiriaş în apartamentele alea 
prăpădite ca nişte curse de şoareci? Firma de taxiuri duce lipsă 
de şoferi? Un zâmbet începuse să se lăţească pe faţa lui Tench. 
Ai ajuns în zona crepusculară, Cafferty. Scoală-te şi miroase 
sicriul... 

Cafferty a dat să se repeadă spre el. Rebus l-a prins de braţ, 
exact în clipa când oamenii lui Tench îşi făceau loc către ei. L-a 
răsucit cu spatele la uşă. L-a împins spre Bentley. 

— Urcă-te şi dă-i drumul, a ordonat el. 

— N-am pierdut nici o bătălie! a strigat Cafferty cu faţa roşie 
de furie. A deschis însă smucind portiera şi s-a prăbuşit pe 
scaunul şoferului. Rebus a dat ocol maşinii, îndreptându-se spre 
celălalt loc din faţă şi uitându-se spre uşa bisericii. Tench jubila, 
făcându-le cu mâna. A dat să spună ceva, măcar pentru a-l face 
pe Tench să înţeleagă că nu era omul lui Cafferty, dar consilierul 
se îndepărta deja, lăsându-şi subalternii să monitorizeze restul 
acţiunii. 

— O să-i scot ochii din cap cu mâinile mele şi o să-l fac să-i 
lingă ca pe acadele, a urlat Cafferty, în timp ce picăturile de 
salivă care îi ieşeau din gură împroşcau parbrizul. Şi dacă tot 
vrea proiecte beton, o să amestec chiar eu cimentul înainte de a- 
i da brânci înăuntru şi a-l căptuşi bine - asta ca să „îmbunătăţim 
condiţiile de viaţă”. 

A tăcut cât timp a făcut manevre pentru a scoate maşina din 
parcare. Respirând însă la fel de iute şi de zgomotos, într-un 
târziu, s-a întors spre pasagerul său. 

— Pe Dumnezeu din ceruri, când o să pun mâna pe 
nemernicul ăsta, jur că... încheieturile i se albiseră din cauza 
forţei cu care strângea volanul. 

— Orice spui poate fi folosit împotriva ta în timpul procesului... 
a recitat Rebus. 

— Nu vor avea probe ca să mă condamne, a scos Cafferty un 
hohot de râs sălbatic. Criminaliştii vor trebui să îi adune 
rămăşiţele cu linguriţa. 

— Orice spui poate fi folosit împotriva ta în timpul procesului, 
a repetat Rebus. 

— Totul a început acum trei ani, a spus Cafferty încercând să- 
şi recapete suflul. Licenţa pentru sala de jocuri respinsă, cererea 
de licenţă pentru vânzări de băuturi alcoolice în baruri respinsă... 
Mai mult, aveam de gând să înfiinţez o firmă de taxiuri în 
cartierul lui şi să dau de lucru câtorva şomeri locali. A făcut în 
aşa fel încât Consiliul Municipal să nu-mi aprobe cererile. 

— Deci povestea asta nu se reduce la faptul că ai dat, în 
sfârşit, peste cineva care are curajul să ţi se opună? 

Cafferty i-a aruncat o privire. 

— Credeam că asta e sarcina ta. 

— Poate că e. A 

Cafferty nu a mai zis nimic. Intr-un târziu, a rupt tăcerea. 

— Trebuie să beau ceva, a zis lingându-şi buzele. Avea o 
spumă albă în colţurile gurii. 

— Bună idee, l-a aprobat Rebus. Poate c-o să te apuci şi tu de 
băutură ca să uiţi, la fel ca mine... 

L-a urmărit pe Cafferty conducând restul drumului în linişte. 
Individul comisese crime şi scăpase nepedepsit - probabil de mai 
multe ori decât ştia el. Nişte victime de-ale lui ajunseseră în 
trocurile porcilor înfometați de la o fermă din Borders. Distrusese 
nenumărate vieţi şi fusese închis de patru ori. Incă din 
adolescenţă fusese de neoprit, îşi făcuse ucenicia ca mardeiaş 
pentru mafia din Londra... 

Atunci de ce îi era milă de el? 

— Am nişte whisky vechi de treizeci de ani acasă, a spus 
Cafferty. Vafe cu sos de melasă cu unt topit... 

— Eu o să cobor la Marchmont, a subliniat Rebus. 

— Parcă voiai să bei ceva. 

Rebus a clătinat din cap. 

— Ar trebui să mă las, nu aşa ai zis? A 

Cafferty a pufnit, fără să mai adauge însă nimic. Insă Rebus şi- 
a dat seama că omul şi-ar fi dorit ca el să se răzgândească. Şi să 
savureze băutura aceea împreună, aşezaţi unul în faţa celuilalt, 
în timp ce noaptea le dădea târcoale. 

Numai că nu voia să insiste. Pentru că asta ar fi însemnat să-l 
implore. 

Şi Cafferty nu voia să îl implore. 

Nu încă. 

Şi în clipa aceea a înţeles că lucrul care îl înfricoşa cel mai tare 

pe Cafferty era perspectiva pierderii puterii. De acelaşi lucru se 
temeau tiranii şi politicienii, fie că aparţineau lumii interlope sau 
celeilalte lumi. Se apropia ziua când nimeni nu avea să mai 
asculte de ei, când ordinele aveau să le fi ignorate, când 
reputaţia avea să le fi distrusă. Apăreau noi provocări, noi rivali 
şi prădători. Cafferty avea probabil milioane puse deoparte, dar 
un întreg parc auto de maşini de lux nu puteau echivala cu 
statutul şi respectul pe care risca să le piardă. 

Edinburgh era un oraş mic: era uşor pentru un singur om să 
preia controlul unei bune părţi din el. Tench sau Cafferty? 
Cafferty sau Tench? 

Rebus nu s-a putut împiedica să se gândească dacă nu cumva 
avea să fie pus în situaţia de a alege. 


Lumea largă. 

Intreaga omenire, de la liderii G8 la Pennen şi Steelforth. Cu 
toţii mânaţi de dorinţa de putere. Un lanţ de comandă 
implicându-l pe fiecare om de pe planetă. Rebus medita la asta 
urmărind Bentley-ul plecând. Apoi a devenit brusc conştient de o 
siluetă stând în umbra intrării în clădirea care adăpostea 
apartamentul său. Şi-a încleştat pumnii şi s-a uitat în jur, în cazul 
în care Jacko şi-ar fi adus cu el amicii. Dar nu Jacko a ieşit din 
umbră, ci Hackman. 

— Seara bună, a spus el. 

— Cât p-aci să sar pe tine, a replicat Rebus relaxându-şi 
umerii. Cum Dumnezeu mi-ai aflat adresa? 

— Am dat câteva telefoane. Foarte amabili cei de la poliţia 
locală. Deşi trebuie să recunosc că nu mi-aş fi închipuit că 
locuieşti pe o astfel de stradă. 

— Dar unde? 

— La docuri, în nişte depozite transformate în apartamente. 

— Nu mai spune! 

— Şi cu o blondă drăguță care să-ţi pregătească micul dejun în 
weekend. 

— Şi cu care să nu mă pot întâlni decât la sfârşit de 
săptămână, nu? nu s-a putut abţine Rebus să nu spună zâmbind. 

— Mai mult timp nu ai pentru ea. Cât să-ţi goleşti ţeava şi 
înapoi la corvoada zilnică. 

— Văd că te-ai gândit la toate. Dar asta nu explică deloc ce 
cauţi aici la ora asta. 

— Câteva detalii pe care mi le-am amintit despre Trevor 

Guest. 

— Pe care eşti dispus să mi le împărtăşeşti în schimbul unei 
băuturi? a ghicit Rebus. 

Hackman a încuviinţat din cap. 

— Numai că vreau spectacol. 

— Spectacol? 

— Gagici. 

— Glumeşti... 

Dar judecând după expresia feţei lui Hackman, omul era cât se 
poate de serios. 


Au oprit un taxi pe Marchmont Road şi s-au îndreptat către 
Bread Street. Şoferul a zâmbit subţire uitându-se în oglinda 
retrovizoare: doi bărbaţi de vârstă mijlocie cu câteva pahare la 
bord, dornici de distracţii carnale. 

— Bun, te ascult, a spus Rebus. 

— Poftim? a întrebat Hackman. 

— Informaţiile despre Trevor Guest. 

Hackman l-a ameninţat cu degetul. 

— Dacă îţi spun acum, ce-o să te oprească să mă laşi baltă? 

— Cuvântul meu de gentleman, a precizat Rebus. Se săturase, 
ziua fusese şi aşa prea plină; nici vorbă să pornească într-un tur 
al barurilor de noapte de pe Lothian Road. Avea să-i stoarcă 
informaţiile, apoi să îl abandoneze pe Hackman pe trotuar, 
arătându-i pe unde să o ia ca să ajungă la cluburile în care se 
practica dansul în poală. 

— Mâine se cară toţi hipioţii din oraş, a spus englezul. Se 
îmbarcă în autobuze cu destinaţia Gleneagles. 

— Şi tu ce-ai să faci? 

Hackman a ridicat din umeri. 

— Ce-o să mi se spună. 

— Bun, atunci îţi spun să scuipi tot ce ştii despre Guest. 

— OK, OK... dacă-mi promiţi că n-o s-o iei la picior imediat ce 
oprim taxiul. 

— Pe cuvânt de cercetaş. 

Hackman s-a lăsat pe spate, rezemându-se de banchetă. 

— Trevor Guest era un tip temperamental, care şi-a făcut 
mulţi duşmani. S-a stabilit la un moment dat undeva la sud de 
Londra, dar nu i-a mers. S-a lăsat jumulit de bani de femei 
uşoare... apoi se pare că a început să poartă pică sexului frumos. 
Ai spus că numele i-a fost postat pe un site? 

— BeastWatch. 

— Ai idee de către cine? 

— Anonim. 

— Inainte de toate, Trevor era spărgător... un spărgător căruia 
îi sărea iute ţandăra - aşa a ajuns la închisoare. 

— Deci? 

— Deci cine l-a postat pe site - şi mai ales de ce? 

— Tu să-mi spui. 

Hackman a ridicat din nou din umeri, ţinându-se de bară în 
timp ce maşina cotea brusc. 

— Mai am ceva, a adăugat asigurându-se mai întâi că Rebus îl 
urmărea cu atenţie. Când Trev a plecat la Londra, umbla vorba 
că ar fi luat cu el o cantitate mare de droguri de calitate - 
heroină, după câte se pare. 

— Era dependent? 

— Nu, consuma doar ocazional. Şi nu cred că se injecta... Asta, 
desigur, până în noaptea când şi-a găsit sfârşitul... 

— A jefuit pe careva? 

— Posibil. Vezi tu... poate că există o legătură pe care tu n-ai 
sesizat-o. 

— Cam ce fel de legătură? 

— Hoţii mărunți care ajung să-şi ia nasul la purtare şi să se 
pună cu cine nu trebuie. 

Rebus a căzut pe gânduri. 

— Victima de la Edinburgh lucra pentru un mafiot local. 

Hackman a bătut din palme. 

— Vezi? Ce ţi-am spus? 

— Presupun că Eddie Isley... Dar a tăcut, neconvins. Taxiul a 
oprit şi şoferul i-a anunţat preţul cursei: cinci lire. Rebus şi-a dat 
seama că se aflau exact vizavi de Nook, unul dintre cele mai 
respectabile localuri de noapte din oraş. 

Hackman sărise din maşină şi îi întindea banii şoferului prin 
geam - indiciu clar că se afla în Edinburgh în vizită: localnicii 
plăteau rămânând pe bancheta din spate. Rebus şi-a cântărit în 
minte opţiunile: să rămână în taxi sau să iasă şi să îl informeze 
pe Hackman că voia să se întoarcă acasă. 

Portiera rămăsese deschisă şi englezul gesticula impacientat. 

Rebus a ieşit din maşină şi în clipa aceea uşa de la barul Nook 
s-a deschis, un bărbat ieşind împleticindu-se din bezna 
dinăuntru, cu doi portari în urma sa. 

— Vă spun, nici n-am atins-o! protesta omul. Era înalt, bine 

îmbrăcat şi cu pielea măslinie. Lui Rebus i s-a părut că 
recunoaşte costumul albastru... 

— Mincinos nenorocit! a strigat unul dintre portari, 
împungându-l cu degetul pe client. 

— Femeia a vrut să mă fure, a insistat bărbatul în costum 
albastru. A încercat să-mi ia portofelul din haină. Atunci am oprit- 
o şi ea a început să ţipe. 

— Altă minciună! a lătrat acelaşi portar. 

Hackman i-a dat coate lui Rebus. 

— Ce mai localuri de mare clasă aveţi aici, în oraş, John. Părea 
însă amuzat de scenă. Celălalt portar vorbea în microfonul prins 
de încheietura mâinii. 

— A vrut să-mi fure portofelul, a repetat bărbatul în costum. 

— Deci nu a apucat să te fure. 

— Da, dar dacă i-aş fi dat ocazia, sunt sigur că... 

— Te-a furat sau nu? Acum un minut ai jurat că te-a furat. Am 
martori, a spus portarul dând din cap în direcţia lui Rebus şi 
Hackman. Clientul s-a întors spre ei şi l-a recunoscut pe loc pe 
Rebus. 

— Prietene, vezi în ce situaţie mă aflu? 

— Mda, a fost Rebus obligat să admită. Bărbatul în costum 
clătina acum din cap. 

— Ne-am întâlnit la hotel, nu-i aşa? La acel prânz delicios 
găzduit de bunul meu prieten Richard Pennen. 

— Eu n-am fost invitat, i-a amintit Rebus. Noi doi am stat de 
vorbă pe hol. 

— Văd că te învârţi în cercuri înalte, John, chicoti Hackman, 
dându-i din nou un cot în coaste. 

— Situaţia asta este extrem de gravă şi de neplăcută, a 
declarat bărbatul în costum. Mi-era sete şi am intrat aici, crezând 
că e o tavernă ca oricare alta... 

Cei doi portari au pufnit. 

— Da-da, a spus cel mai supărat dintre ei, mai ales după ce ți- 
am spus care era taxa de intrare... 

Până şi Hackman a izbucnit în râs. Dar s-a oprit când uşa s-a 
deschis din nou, izbită de perete. De data asta dinăuntru a ieşit o 
femeie. O dansatoare, în mod evident, îmbrăcată în bikini şi 
purtând o pereche de pantofi cu toc înalt. Avea părul strâns în 
vârful capului şi era machiată foarte strident. 

— Pretinde că l-am jefuit, nu-i aşa? a urlat ea. Hackman 
urmărea încântat scena, ca şi cum îşi găsise cel mai bun loc în 

lojă. 

— Ne ocupăm noi de asta, a spus portarul cel furios, 
aruncându-i priviri ucigătoare partenerului său, cel care, fără 
îndoială, îi furnizase informaţia femeii. 

— Mi-a rămas dator cu cincizeci de lire pentru dans, a strigat 
ea. A întins mâna, gata să încaseze suma. Şi pe urmă a început 
să mă pipăie! Total în neregulă... 

O maşină de patrulare cu însemnele poliţiei a trecut pe stradă, 
pasagerii uitându-se la ei pe geam. Rebus a văzut luminile de 
frână aprinzându-se şi şi-a dat seama că va întoarce. 

— Sunt diplomat, a declarat bărbatul în costum. Am dreptul să 
fiu protejat de alegaţii false. 

— A înghiţit pe nemestecate dicţionarul, a comentat Hackman 
râzând în barbă. 

— In calitatea mea de membru al delegaţiei Kenyei, am 
dreptul la imunitate... 

Maşina de patrulare s-a întors şi s-a oprit. Doi agenţi au 
coborât, aşezându-şi chipiurile pe cap. 

— Ce se întâmplă aici? a întrebat şoferul. 

— Tocmai îl escortam pe acest gentleman afară, a răspuns 
portarul cel furios, care între timp se liniştise. 

— Am fost scos cu forţa! a protestat kenyanul. Şi aproape că 
mi-au furat portofelul. 

— Liniştiţi-vă, domnule. Haideţi să rezolvăm cu calm 
problema. Agentul în uniformă a zărit o mişcare cu colţul ochiului 
şi s-a răsucit către Rebus. 

S-a zgâit la legitimaţia pe care acesta i-a vârât-o sub nas. 

— Vreau ca aceşti doi indivizi să fie duşi la cea mai apropiată 
secţie de poliţie, a cerut Rebus. 

— Dar nu e cazul, a dat să protesteze portarul. 

— Vrei să mergi şi tu cu ei, amice? a întrebat Rebus 
închizându-i gura. 

— La care secţie? s-a interesat agentul. 

Rebus s-a uitat la el. 

— De unde eşti? 

— Din Hulit. 

Rebus a pufnit, exasperat. 

— In West End. La Torphichen Place. 

Agentul a dat din cap. 

— Lângă Haymarket, nu? 


81 Kingston upon Huli, oraş din centrul Angliei. 

— Da, a confirmat Rebus. 

— Imunitate diplomatică, a subliniat din nou kenyanul. 

Rebus s-a întors spre el. 

— E vorba de o procedură standard, a explicat el, căutând 
cuvinte cât mai lungi pentru a-l satisface pe bărbat. 

— Nu ai nevoie de mine, a ripostat femeia, arătând spre 
pieptul ei amplu. Rebus nu îndrăznea să se uite în direcţia lui 
Hackman, de teamă să nu-l vadă salivând. 

— Din păcate, am, a spus Rebus făcându-le semn agenţilor în 
uniformă. Clientul şi dansatoarea au fost împinşi spre maşina de 
patrulare. 

— Unul în faţă, celălalt în spate şi-a avertizat şoferul 
partenerul. Dansatoarea i-a aruncat o privire lui Rebus în timp ce 
trecea pe lângă el ţăcănind pe tocuri. 

— Stai aşa, a spus el, scoţându-şi sacoul şi punându-i-l pe 
umeri. S-a întors apoi către Hackman. Trebuie să mă ocup mai 
departe de chestia asta, s-a scuzat. 

— Vrei să-ţi încerci norocul? a rânjit răutăcios englezul. 

— Nu vrem un incident diplomatic, l-a corectat Rebus. Te 
descurci singur? 

— Sunt OK, l-a asigurat Hackman bătându-l pe spate. Sunt 
sigur că pentru un om al legii amicii mei vor face o excepţie şi 
vor uita de taxa de intrare, a spus el tare, ca să fie auzit de cei 
doi portari. 

— Incă un lucru, Stan, l-a avertizat Rebus. 

— Ce-i? 

— Ai grijă pe unde îţi ţii mâinile... 


Sala ocupată de CID era goală, nici urmă de Fund de Şobolan 
Reynolds sau de Shug Davidson. Uşor de găsit două camere de 
interogatorii. Uşor de pus mâna pe doi agenţi care făceau ore 
suplimentare, dispuşi să joace rolul de babysitter. 

— Mă bucur să am ceva de făcut, l-a asigurat unul dintre ei. 
Mai întâi dansatoarea. Rebus i-a umplut cu ceai un pahar de 
plastic. 

— Mi-am amintit cum îţi place să-l bei, a spus el. Molly Clark 
stătea cu braţele încrucişate peste piept, purtând încă sacoul lui 
şi mai nimic altceva. Se foia pe scaun şi se strâmba. 

— Ai fi putut măcar să mă laşi să-mi pun hainele pe mine, s-a 
plâns ea, pufnind zgomotos. 

— Ţi-e teamă să nu răceşti? Nu-ţi face griji, o maşină te va 

duce înapoi în cinci minute. 

S-a uitat la el cu ochii ei daţi din belşug cu rimel, umflându-şi 
obrajii pudraţi. 

— N-o să mă pui sub acuzare, nu? 

— De ce? Amicul nostru nu va depune plângere, sunt sigur. 

— Eu sunt cea care ar trebui să depună plângere împotriva lui. 

— Dacă zici tu, Molly. l-a întins pachetul de ţigări. 

— Am văzut un semn „Fumatul interzis”, i-a atras ea atenţia. 

— Aşa o fi, a confirmat el aprinzând bricheta. 

Molly a mai ezitat o clipă. 

— Haide... 

A luat ţigara şi s-a întins peste masă ca el să i-o aprindă. 
Rebus ştia că parfumul ei îi va rămâne în haine timp de 
săptămâni. Femeia a tras adânc din ţigară, ţinând fumul în piept. 

— Când am venit la voi duminică, a început el, Eric nu ne-a 
povestit cum v-aţi cunoscut. Acum pot să bănuiesc. 

— Bravo ţie! a spus ea examinând vârful aprins al ţigării. 
Corpul i se legăna uşor şi Rebus şi-a dat seama că dădea 
nervoasă dintr-un picior. 

— Înţeleg aşadar că Eric ştie cum îţi câştigi existenţa. 

— Şi asta te priveşte pe tine? 

— Nu tocmai. 

— Atunci... A tras din nou cu sete din ţigară, de parcă se 
hrănea cu nicotină. Fumul l-a izbit pe Rebus drept în faţă. Eu şi 
Eric nu avem secrete. 

— Foarte bine. 

Ea l-a privit în fine drept în ochi. 

— Tipul m-a pipăit. Cât despre povestea aia, cum că aş fi 
încercat să-i fur portofelul... A pufnit. Altă cultură, acelaşi rahat. 
S-a liniştit puţin. De asta este Eric atât de important pentru mine. 

Rebus a dat din cap, în semn de înţelegere. 

— Sunt convins că amicul nostru kenyan e cel care a dat de 
necaz, nu tu, a asigurat-o el. 

— Pe bune? Molly i-a oferit acelaşi zâmbet larg ca în timpul 
vizitei de duminică. Şi toată încăperea mohorâtă a părut pentru o 
clipă că se luminează. 

— Eric e un tip norocos. 


— Eşti un tip norocos, i-a spus Rebus kenyanului. Camera de 


interogatorii 2, zece minute mai târziu. Cei de la Nook urmau să 
trimită o maşină care să o ia pe Molly - o maşină şi nişte haine. 

lar ea promisese să lase sacoul lui Rebus la biroul de informaţii 
de la intrare. 

— Numele meu este Joseph Kamweze şi am imunitate 
diplomatică. 

— Atunci nu te va deranja dacă te voi ruga să îmi arăţi 
paşaportul, Joseph. Rebus a întins mâna. Dacă eşti diplomat 
înseamnă că ai paşaport diplomatic. 

— Nu-l am la mine. 

— Unde stai? 

— La Balmoral. 

— O, ce surpriză! Şi camera a fost achitată de Pennen 
Industries, presupun. 

— Domnul Richard Pennen e un bun prieten al ţării mele. 

Rebus s-a lăsat pe spate în scaun. 

— Cum aşa? 

— E implicat în Kenya în tranzacţii comerciale şi în acţiuni de 
asistenţă umanitară. 

— Omul ăsta bagă microcipuri în arme. 

— Nu văd legătura. 

— Cu ce treburi prin Edinburgh, Joseph? 

— Sunt aici în calitate de membru al delegaţiei comerciale a 
tării mele. 

— Şi în ce calitate ai ajuns tocmai la Nook? 

— Ţi-am spus. Imi era sete. 

— Şi poate că erai şi un pic excitat? 

— Nu înţeleg ce vrei să insinuezi. Ţi-am spus deja că am 
imunitate... 

— Şi mă bucur nespus pentru tine. Spune-mi, cunoşti un 
politician britanic pe nume Ben Webster? 

Kamweze a confirmat cu o mişcare din cap. 

— L-am întâlnit o dată la Nairobi, la înalta Comisie. 

— Şi săptămâna asta nu l-ai revăzut? 

— Nu, nu am avut ocazia să discutăm în seara când şi-a găsit 
sfârşitul. 

Rebus l-a privit intens. 

— Ai fost la dineul de la Castel? 

— Da, exact. 

— Şi l-ai văzut pe domnul Webster acolo? 

Kenyanul a încuviinţat. 

— Am considerat însă că nu era cazul să încerc să discut cu el 
cu acea ocazie, din moment ce urma să ni se alăture la prânzul 

dat la hotelul Prestonfield. Chipul i s-a schimonosit de tristeţe. 
Apoi a survenit acea tragedie îngrozitoare, chiar sub ochii noştri. 

Rebus s-a încordat. 

— Ce vrei să spui? 

— Te rog să nu mă înţelegi greşit. Nu vreau să spun decât că 
faptul că omul acela s-a prăbuşit de pe ziduri a fost o mare 
pierdere pentru întreaga comunitate internaţională. 

— Deci n-ai văzut cum s-a întâmplat? 

— Nimeni n-a văzut. Dar poate că au surprins ceva camerele. 

— Camerele de supraveghere? Rebus s-a simţit de parcă ar fi 
fost pocnit în faţă. Castelul era garnizoană militară - bineînţeles 
că era echipat cu camere de supraveghere. 

— Când am vizitat Castelul, am văzut şi camera de control. 
Foarte impresionant din punct de vedere tehnic, dar adevărul 
este că terorismul a ajuns o ameninţare cotidiană, nu-i aşa, 
inspectore? 

Rebus s-a abținut pentru câteva clipe să răspundă. 

— Ce se vorbeşte despre incident? a întrebat în cele din urmă. 

— Nu cred că înţeleg... a spus Kamweze ridicând din 
sprâncene. 

— Celelalte delegaţii - mica Ligă a Naţiunilor pe care am 
văzut-o adunată la Prestonfield - circulă cumva nişte zvonuri pe 
acolo? 

Kenyanul a scuturat din cap. 

— Spune-mi, toată lumea e la fel de încântată ca şi tine de 
Richard Pennen? 

— Din nou, inspectore, nu cred... Kamweze s-a ridicat grăbit în 
picioare, răsturnând scaunul. Acum aş vrea să plec. 

— Ai ceva de ascuns, Joseph? 

— Am impresia că m-ai adus aici sub un pretext fals. 

— Atunci am putea reveni la fel de bine la adevăratele motive 
- să discutăm despre mica ta escapadă solitară şi despre turul 
barurilor de noapte din Edinburgh, astea sunt fapte, nu? Rebus s- 
a aplecat în faţă, sprijinindu-şi coatele pe masă. Şi-n locurile 
acelea au camere de supraveghere, Joseph, ca să ştii. Aşa că ai 
fost înregistrat. 

— Imunitate... 

— Hai să lăsăm pe moment acuzele pe care ţi le-aş putea 
aduce. Şi să discutăm despre cei pe care i-ai lăsat acasă. 
Presupun că ai o familie acolo, în Nairobi... o mamă şi un tată, 
poate şi o soţie şi copii. 

— Vreau să plec în clipa asta! a bătut Kamweze cu pumnul în 
masă. 

— Hei, stai cuminte, a spus Rebus întinzând braţele spre el. 
Credeam că stăm şi noi de vorbă, ca oamenii... 

— Vrei să provoci un incident diplomatic? 

— Nu sunt prea sigur, s-a prefăcut Rebus că meditează asupra 
chestiunii. Dar tu? 

— E scandalos! Alt pumn în masă şi kenyanul s-a îndreptat 
spre uşă. Rebus nu a făcut nimic ca să-l oprească. Şi-a aprins în 
schimb o ţigară şi şi-a pus picioarele pe masă, încrucişându-le. S- 
a dat pe spate în scaun şi s-a uitat în sus, la tavan. Evident, 
Steelforth nu suflase o vorbă despre camerele de supraveghere 
de la Castel şi Rebus era conştient că avea să fie nevoit să 
depună eforturi serioase pentru a-i convinge pe cei responsabili 
să îi dea înregistrările. Camerele de supraveghere erau 
proprietatea garnizoanei şi se aflau în incinta ei - cu totul în 
afara jurisdicției sale. 

Fapt care nu avea să îl împiedice să ridice problema... 

A trecut un minut înainte să se audă un ciocănit în uşă şi un 
agent să-şi facă apariţia din spatele ei. 

— Prietenul nostru african zice că vrea o maşină care să-l ducă 
înapoi la Balmoral. 

— Spune-i că o plimbare i-ar face bine, a ordonat Rebus. ŞI 
avertizează-l ca nu cumva să i se facă sete din nou. 

— Poftim? a întrebat agentul, crezând că nu a auzit bine. 

— Spune-i ce ţi-am zis. 

— Da, domnule. A şi încă un lucru... 

— Ce? 

— Fumatul este interzis aici, domnule. 

Rebus şi-a întors capul şi l-a măsurat pe agent din cap până-n 
picioare. După ce uşa s-a închis şi-a căutat mobilul în buzunar. A 
format un număr şi a aşteptat să i se răspundă. 

— Mairie? Am nişte informaţii care s-ar putea să te 
intereseze... 

PARTEA A TREIA 


Fară zei, fără stapâni 


Miercuri, 6 iulie 

MAJORITATEA LIDERILOR G8 AJUNSERĂ ÎN SCOŢIA PRIN 
aeroportul Prestwick, aflat la sud-vest de Glasgow. Una peste 
alta, aproape o sută cincizeci de aeronave erau aşteptate să 
aterizeze pe parcursul zilei. De acolo, liderii, soțiile lor şi 
consilierii cei mai apropiaţi aveau să fie transferați la Gleneagles 
cu elicopterele, în timp ce convoaie de maşini cu şofer urmau să 
îi transporte pe ceilalţi membri ai delegaţiilor către destinațiile 
finale. Câinele specializat în detectare al lui George Bush avea 
maşina lui. În ziua aceea Bush împlinea cincizeci şi nouă de ani. 
Jack McConnell, prim-ministrul Scoției, se afla pe pistă, pentru a-i 
întâmpina pe conducătorii lumii. Aparent, nici urmă de 
protestatari şi nici un fel de tulburări. 

Nu la Prestwick. 

Însă la ştirile de dimineaţă se prezentaseră imagini din Stirling 
cu protestatari mascaţi atacând autoturismele şi dubele, 
spărgând geamurile unui local Burger King, blocând autostrada 
A9 şi devalizând staţii de benzină. La Edinburgh, demonstranţii 
opriseră circulaţia pe Queensbury Road. Pe Lothian Road se 
înşirau dube de poliţie şi un grup de agenţi în uniformă proteja 
hotelul Sheraton şi cele câteva sute de delegaţi cazaţi acolo. 
Poliţia călare patrula pe străzile de obicei aglomerate la acea oră 

de vârf, dar acum complet pustii. Mai multe autobuze stăteau la 
coadă în Waterloo Place, gata să-i transporte pe demonstranți 
spre nord, către Auchterarder. Informaţiile erau însă confuze şi 
nimeni nu părea să ştie care era ruta oficială. Marşul a pornit, 
apoi s-a oprit, pentru a porni din nou. Poliţia a ordonat şoferilor 
de autobuze să nu îşi mute vehiculele până ce situaţia nu avea 
să fie lămurită, într-un fel sau altul. 

Ploua, iar concertul „The Final Push” părea compromis. 
Muzicienii şi celebrităţile se aflau pe stadionul Murrayfield, 
ocupați cu sonorizarea şi cu repetițiile. Bob Geldof era la 
Balmoral, însă se pregătea să meargă la Gleneagles împreună cu 
prietenul său Bono. Convins că demonstranţii aveau să le 
permită să treacă. Regina se îndrepta şi ea spre nord, urmând să 
participe la un dineu oficial în cinstea delegaților. 

Reporterii păreau cu răsuflarea tăiată şi agitaţi din cauza 
dozelor masive de cafeină. Siobhan a încercat să şteargă urmele 
nopţii petrecute în maşină cu o cafea slabă la o brutărie locală. 
Ceilalţi clienţi păreau mai interesaţi să urmărească evenimentele 
la un televizor montat pe peretele din spatele tejghelei. 

— Uite, ăla-i satul Bannockbum, a spus o femeie. Şi ăsta e 
Springkerse. Au ajuns până acolo. 

— Işi ocupă poziţiile defensive, a remarcat prietenul ei, spre 
amuzamentul unora. 

Protestatarii părăsiseră tabăra Horizon încă de la două 
dimineaţa, surprinzându-i literalmente pe poliţişti dormind. 

— Nu înţeleg cum de nemernicii ăştia de politicieni vor să ne 
facă să credem că toată tevatura asta e spre binele Scoției, a 
mormăit un bărbat îmbrăcat în salopetă de zugrav în timp ce-şi 
aştepta chifla cu şuncă. Am comenzi în Dunblane şi Crieff astăzi 
şi Dumnezeu ştie cum o s-ajung acolo... 

Siobhan s-a întors la maşină şi radiatorul a încălzit-o imediat, 
cu toate că spatele o durea şi avea gâtul încă încordat. Preferase 
să rămână la Stirling pentru că dacă s-ar fi întors acasă, 
dimineaţa ar fi trebuit să fie înapoi şi s-ar fi confruntat pe drum 
cu aceleaşi complicaţii la punctele de control - dacă nu cu altele 
şi mai grave. A înghiţit două aspirine şi a pornit spre A9. Nu 
înaintase prea mult, când farurile unei maşini din faţă au 
avertizat-o că era oprită circulaţia pe ambele benzi. Şoferii 
ieşiseră din maşini şi ţipau la bărbaţii şi femeile în costume de 
clovni care zăceau întinşi pe şosea, unii dintre ei legaţi cu lanţuri 
de balustradele de protecţie de pe mijlocul drumului. Poliţiştii 

fugăreau alte siluete îmbrăcate în haine ţipătoare prin câmpurile 
din jur. Siobhan a lăsat maşina pe banda de refugiu şi s-a 
îndreptat spre partea din faţă a cozii, unde şi-a arătat legitimaţia 
unuia dintre agenţii de serviciu. 

— Trebuie să ajung la Auchterarder, i-a spus. Bărbatul şi-a 
fluturat bastonul negru scurt în direcţia unei motociclete de 
poliţie. 

— Dacă Archie are o cască de rezervă, te poate duce acolo cât 
ai clipi din ochi. 

Archie avea într-adevăr o cască de rezervă. 

— O să-ţi fie al naibii de frig la spate, a prevenit-o el. 

— Atunci va trebui să mă lipesc de tine, nu? 

Dar pe măsură ce bărbatul accelera, cuvântul „lipit” a părut 
dintr-odată total deplasat. Siobhan se agăța acum de el pentru a 
supravieţui. Sub cască se afla un receptor care îi permitea să 
asculte mesajele schimbate de responsabilii operaţiunii Sorbus. 
Înjur de cinci mii de demonstranți erau aşteptaţi să descindă la 
Auchterarder, de unde urmau să pornească în marş, trecând de 
porţi, către hotel. In zadar, ştia Siobhan: aveau oricum să se 
oprească la sute de metri distanţă de clădirea principală, iar 
sloganurile lor aveau să fie înăbuşite de vânt. In interiorul 
hotelului Gleneagles, demnitarii nu aveau să fie deranjaţi de nici 
un demonstrant şi nu aveau să aibă habar de nici o descindere în 
masă. Protestatarii traversau ţara sosind din toate direcţiile, însă 
ofiţerii aflaţi de cealaltă parte a cordoanelor erau pregătiţi. La 
ieşirea din Stirling, Siobhan remarcase un graffiti proaspăt pe 
peretele unui fast-food: „10 000 de faraoni, şase miliarde de 
sclavi.” încă mai încerca să afle cine erau faraonii şi cine sclavii... 

Archie a pus brusc frână, aruncând-o înainte, aşa că Siobhan 
s-a putut uita peste umărul lui la scena ce se desfăşura mai în 
faţă. 

Scuturi, câini dresați, poliţia călare. 

Un elicopter Chinook bimotor despicând cerul. 

Un steag american în flăcări. 

Protestatari aşezaţi pe jos, blocând drumul. Ofițerii au început 
să-i disperseze şi Archie şi-a năpustit motocicleta prin breşa 
formată, strecurându-se prin ea. Dacă încheieturile nu i-ar fi 
înţepenit şi amorţit din cauza frigului, Siobhan ar fi slăbit probabil 
strânsoarea pentru a-l bate pe umăr. Receptorul din cască a 
informat-o că era posibil ca gara din Stirling să fie deschisă în 
curând, dar că anarhiştii ar fi putut folosi calea ferată drept 

scurtătură pentru a ajunge la Gleneagles. Siobhan şi-a amintit că 
hotelul se mândrea cu propria linie feroviară, întrebându-se dacă 
aveau să apeleze la ea. Veşti mai bune veneau din Edinburgh, 
unde starea de spirit a demonstranţilor intrase la apă din cauza 
ploii torențiale. 

Archie şi-a întors capul spre ea. 

— Vremea scoțiană! a ţipat el. Ce ne-am face fără ea? 

Podul Forth Road funcţiona „cu mici întreruperi”, iar barajele 
instalate mai devreme pe Quality Street şi Corstorphine Road 
fuseseră ridicate. Archie a încetinit pentru a se strecura printr-un 
nou baraj, Siobhan profitând de ocazie pentru a şterge picăturile 
de ploaie de pe vizieră cu mâneca hainei. Au semnalizat pentru a 
ieşi de pe şoseaua cu două benzi şi un alt elicopter, mai mic, a 
părut că se ia după ei. Archie a oprit motocicleta. 

— Capăt de linie, a anunţat el. Nu ajunseseră chiar până la 
intrarea în oraş, dar Siobhan şi-a dat seama că avea dreptate. In 
faţa lor, dincolo de cordonul de poliţie, fluturau nenumărate 
steaguri şi bannere. Lozinci, fluierături, glume. 

„Bush, Blair şi CIA, câţi copii aţi omorât azi, hei?” Aceeaşi 
scandare pe care o auzise şi la Apelul morţilor. 

„George Bush, te ştim noi bine, taică-tău a fost şi el criminal, 
ca tine.” Bun, asta era una nouă... 

Siobhan a coborât din şa şi-a scos casca şi i-a mulţumit lui 
Archie. Bărbatul a rânjit. 

— Greu să te mai întâlneşti cu o zi aşa de plină de 
evenimente, a spus el întorcând motocicleta. A accelerat, 
făcându-i cu mâna. Siobhan i-a întors salutul; începuse să-şi 
simtă din nou degetele. Un poliţist cu faţa roşie a apărut brusc 
lângă ea. Avea pregătită legitimaţia. 

— Mi se pare că eşti tare proastă, a lătrat el. Arăţi exact ca ei. 
A împuns cu degetul în direcţia demonstranţilor blocaţi. Dacă te 
văd în spatele cordonului, o să creadă că au dreptul să se afle şi 
ei aici. Aşa că fie dispari, fie schimbă-ţi hainele. 

— Există şi o a treia cale, a spus Siobhan. Apoi, zâmbind, s-a 
îndreptat spre cordonul de poliţişti, s-a strecurat printre două 
dintre siluetele îmbrăcate în negru, dispărând pe sub scuturi. A 
reapărut în prima linie a demonstranţilor. Ofiţerul cu faţa roşie a 
privit-o şocat. 

— Arătaţi-vă insignele! a strigat un protestatar spre şirul de 
poliţişti. Siobhan s-a uitat la polițistul aflat imediat în faţa ei. 
Hainele cu care era îmbrăcat semănau destul de bine cu o 

salopetă de lucru. Literele ZH erau vopsite cu alb pe coif, 
deasupra vizierei. A încercat să scormonească prin minte dacă 
vreuna dintre brigăzile din Princes Street Gardens avea aceste 
însemne. N-a reuşit să-şi amintească decât XS. 

Poliţie şi exces de zel. 

Transpiraţia curgea pe ambii obraji ai ofițerului, dar omul 
părea să nu se fi pierdut cu firea. Ordine şi încurajări erau acum 
strigate de-a lungul cordonului de poliţie. 

— Strângeţi rândurile! 

— Uşurel, băieţi! 

— Inapoi! 

Eforturile celor două părţi care se împingeau păreau 
orchestrate. Unul dintre demonstranți părea să îşi fi asumat rolul 
de lider, strigând că marşul era unul autorizat şi că poliţia încălca 
acum toate înțelegerile. A adăugat că, în consecinţă, nu putea fi 
făcut răspunzător. Ţinea un telefon mobil la ureche, în timp ce 
fotoreporterii se ridicau pe vârfuri, cu aparatele ţinute sus, 
pentru a surprinde scenele dramatice. 

Siobhan a început să se retragă, apoi s-a furişat într-o parte, 
până ce a ajuns la marginea mulţimii. Din poziţia avantajoasă pe 
care o ocupa acum, a cercetat feţele în căutarea lui Santal. 
Lângă ea era un adolescent cu dinţi stricaţi şi capul ras. Care 
striga, cu accent scoţian, împotriva abuzurilor poliţiei. La un 
moment dat jacheta i s-a deschis şi Siobhan a surprins licărul 
unui obiect prins la brâu. 

Un obiect care părea să semene cu un cuţit. 

Băiatul şi-a scos mobilul şi s-a apucat să facă filmuleţe şi să le 
trimită pe e-mail amicilor. Siobhan a aruncat o privire în jur. Nu 
avea cum să îi alerteze pe poliţişti. Dacă aceştia se aventurau 
dincolo de cordoane pentru a-l aresta, iadul avea să izbucnească. 
Aşa că s-a strecurat în spatele tânărului, în aşteptarea 
momentului potrivit. Şansa a venit când mulţimea a început să 
strige lozinci, cu mâinile înălțate. Siobhan l-a înşfăcat pe tânăr de 
braţ şi i l-a răsucit la spate, împingându-l în faţă şi făcându-l să 
cadă în genunchi. Mâna liberă i-a zvâcnit spre mijlocul lui, 
îndepărtând cuțitul, apoi l-a împins cu putere şi adolescentul s-a 
prăbuşit în patru labe. Siobhan s-a retras rapid în spate şi a 
aruncat cuțitul peste un zid, jos, în tufişuri. A intrat din nou în 
mulţime şi şi-a ridicat şi ea braţul în aer, strigând. Băiatul se 
înroşise tot la faţă de furie şi îşi făcea drum cu coatele, în faţa ei, 
în căutarea atacatorului. 

Pe care n-avea să-l găsească. 

Lui Siobhan aproape că îi venea să zâmbească, deşi ştia că şi 
căutările ei se puteau dovedi la fel de zadarnice. Intre timp se 
afla în mijlocul unei demonstraţii, o demonstraţie care în orice 
clipă putea degenera într-o revoltă. 

Aş da orice pentru un latte Starbucks şi-a zis. 

Locul era însă nepotrivit, iar momentul mai mult decât prost 
ales... 


Mairie se afla în holul de recepţie al hotelului Balmoral. Uşa 
ascensorului s-a deschis şi l-a văzut apărând pe bărbatul în 
costum albastru. S-a ridicat de pe scaun, iar acesta s-a îndreptat 
spre ea, cu mâna întinsă. 

— Domnul Kamweze? a întrebat Mairie. 

El a dat din cap în semn de confirmare şi Mairie i-a strâns 
mâna. 

— Mulţumesc că aţi acceptat să ne întâlnim în termen atât de 
scurt, a spus Mairie, încercând să nu pară prea nerăbdătoare. La 
fel discutase cu el şi la telefon: reportera începătoare, copleşită 
de şansa de a cunoaşte o personalitate marcantă a vieţii politice 
africane... oare era posibil ca el să-şi rupă cinci minute din timpul 
său preţios pentru a o ajuta cu nişte informaţii cu care să 
completeze articolul pe care intenţiona să i-l dedice? 

Acum nu mai avea de ce să se prefacă: omul se afla în faţa ei. 
Numai că Mairie nu voia să-l facă să o ia imediat la goană. 

— Ceai? a propus bărbatul conducând-o spre Palm Court. 

— Imi place costumul dumneavoastră, a spus ea în timp ce 
kenyanul îi trăgea scaunul. S-a aşezat, netezindu-şi fusta. Joseph 
Kamweze a părut să savureze scena. 

— Mulţumesc, a spus el, strecurându-se pe bancheta de 
vizavi. 

— E făcut la comandă? 

— L-am cumpărat din Singapore, pe drumul de întoarcere de 
la o reuniune ţinută în Canberra. N-a fost prea scump... S-a 
aplecat spre ea. Dar asta să rămână între noi. A rânjit larg, 
dezvelind un dinte de aur în fundul gurii. 

— Vreau să vă mulţumesc din nou pentru că aţi acceptat să ne 
întâlnim. Mairie a scotocit în geantă după carneţel şi pix. 
Adusese cu ea şi un mic reportofon digital. l-a cerut permisiunea 
să îl folosească. 

— Depinde de întrebările pe care aveţi de gând să mi le 

puneţi, a răspuns bărbatul, rânjind din nou. Chelneriţa şi-a făcut 
apariţia, iar el a comandat ceai Lapsang Souchong pentru 
amândoi. Marcă pe care Mairie o ura, însă şi-a ţinut gura. 

— Eu plătesc, a spus, însă bărbatul a respins oferta cu o 
fluturare a mâinii. 

— Nu contează. j 

Mairie a ridicat din sprâncene. Işi făcea în continuare de lucru 
cu uneltele profesiei când a lansat următoarea întrebare. 

— Călătoria dumneavoastră este finanțată de către Pennen 
Industries? 

Rânjetul a dispărut de pe fața bărbatului, privirea i s-a înăsprit. 

— Poftim? 

Mairie a încercat să îşi compună o expresie de pură inocență. 

— Mă întrebam cine plăteşte şederea dumneavoastră aici. 

— Ce anume doriţi să ştiţi? Vocea era acum rece. Mâinile au 
alunecat spre marginea mesei, pipăind-o cu vârfurile degetelor. 

Mairie şi-a revizuit cu gesturi teatrale notițele. 

— Faceţi parte din delegaţia comercială kenyană, domnule 
Kamweze. Ce anume speraţi să obţineţi de la reuniunea G8? A 
verificat dacă reportofonul funcţiona şi l-a aşezat între ei pe 
masă. Joseph Kamweze a părut derutat de banalitatea întrebării. 

— Micşorarea poverii datoriilor este crucială pentru renaşterea 
Africii, a pornit el să recite. Cancelarul Brown menţiona mai 
deunăzi că unii dintre vecinii Kenyei... S-a oprit, incapabil să 
continue. De ce vă aflaţi aici? Henderson e numele 
dumneavoastră real? Am fost un prost că nu v-am cerut să-mi 
arătaţi mai întâi legitimaţia. 

— O am aici, s-a prefăcut Mairie că scotoceşte prin geantă. 

— De ce v-aţi referit la Richard Pennen? a întrerupt-o el. 

Mairie a clipit către el. 

— N-am făcut aşa ceva. 

— Minţiţi. 

— Am menţionat Pennen Industries, adică numele unei firme, 
nu al unei persoane. 

— Aţi fost împreună cu polițistul acela la Prestonfield House. 
Tonul era de afirmaţie, cu toate că, la fel de bine, putea să 
semene cu o întrebare. Indiferent de intenţia lui, Mairie nu a 
negat. 

— Cred că ar fi cazul să plecaţi acum, a spus Kamweze. 

— Sunteţi sigur? Acum vocea ei se înăsprise şi i-a întors 
privirea. Pentru că dacă vă decideţi să vă ridicaţi de la această 


244 


masă, o să vă trântesc poza pe toată pagina întâi a ziarului. 

— Ce ridicol! 

— Poza e destul de proastă şi dacă o mărim s-ar putea să fie şi 
mai neclară. Insă oricum ar fi, în ea se poate vedea cum o 
dansatoare profesionistă se unduieşte în faţa dumneavoastră, 
domnule Kamweze. Şi dumneavoastră staţi cu mâinile pe 
genunchi şi zâmbiţi cu gura până la urechi în timp ce vă holbaţi 
la sânii ei goi. Pe fată o cheamă Molly şi lucrează la barul Nook, 
pe Bread Street. Azi dimineaţă am intrat în posesia înregistrării 
de pe camerele de supraveghere. Minciuni, numai minciuni, dar 
i-a plăcut la nebunie efectul pe care acestea îl aveau asupra 
bărbatului. Degetele lui săpau acum în blatul mesei. Părul tuns 
scurt îi lucea de transpiraţie. 

— După aceea aţi fost dus la o secţie de poliţie şi chestionat, 
domnule Kamweze. Bănuiesc că există o înregistrare şi cu 
această mică escapadă. 

— Ce vrei de la mine? a şuierat el. A fost însă nevoit să se 
stăpânească, căci tava cu ceai a sosit, însoţită de câteva 
prăjiturele din aluat fraged. Mairie a muşcat dintr-una: nu 
apucase să ia micul dejun. Ceaiul mirosea a alge coapte şi a 
împins ceaşca în lături imediat ce chelneriţa a terminat de 
turnat. Kenyanul a făcut la fel. 

— Nu vă e sete? a întrebat Mairie fără să se poată abţine să 
zâmbească. 

— Detectivul ţi-a povestit tot, i-a picat fisa lui Kamweze. Şi el 
m-a ameninţat. g 

— Adevărul e că e/ nu vă poate pune sub acuzare. In timp ce 
eu... Asta, bineînțeles, dacă nu-mi oferiţi un motiv puternic 
pentru a renunţa la o poveste în exclusivitate pe prima pagină... 
A sesizat că omul nu muşcase. Incă din momeală. O primă 
pagină care va fi văzută peste tot în lume. Cât va dura până ce 
presa din ţara dumneavoastră o va prelua? Cât timp până ce 
guvernul dumneavoastră va prinde de veste? Până ce vecinii, 
prietenii... 

— Ajunge, a mârâit kenyanul. Stătea cu ochii aţintiţi asupra 
mesei. Era bine lustruită şi îşi vedea propria imagine reflectată 
uitându-se fix la el. Ajunge, a repetat şi tonul cu care a făcut-o i-a 
spus lui Mairie că se recunoştea învins. Ea a muşcat încă o dată 
din prăjitură. Ce vrei de la mine? 

— Nu foarte multe, l-a asigurat ea. Doar tot ce-mi puteţi spune 
despre domnul Richard Pennen. 

— Adică să fiu pe post de Deep Throat%, domnişoară 
Henderson? 

— Dacă asta vă excită, domnule. 

Gândindu-se în sinea ei: Nu eşti decât un prostănac prins cu 
pantalonii în vine... un alt funcționar necinstit. 

Un alt turnător... 


A doua înmormântare în săptămâna aceea. 

Condusese încet, târându-se afară din oraş - efectul secundar 
al evenimentelor din seara precedentă. Pe podul Forth, poliţia 
locală din Fife trăgea pe stânga camioane şi dube, verificându-le 
potenţialul de a fi folosite pentru a ridica baricade. Odată depăşit 
podul, traficul a revenit însă la normal. Drept urmare, a ajuns 
devreme. A condus până în centrul Dundeeului, a parcat în 
apropiere de țărm şi a fumat o ţigară, cu urechile ciulite la 
radioul care transmitea ştirile. Ciudat: posturile englezeşti 
comentau şansele de a obţine organizarea Jocurilor Olimpice; 
abia dacă menţionau Edinburghul. Tony Blair urma să se întoarcă 
din Singapore cu avionul. Rebus s-a întrebat dacă premierul 
acumula puncte pentru zborurile efectuate... 

Posturile scoțiene preluaseră povestea lui Mairie: toată lumea 
vorbea acum de „misterul crimei de la G8”. Comisarul-şef James 
Corbyn refuzase să facă o declaraţie publică pe acest subiect; 
S012 sublimase că nu exista nici o ameninţare la adresa liderilor 
care urmau să se reunească la Gleneagles. 

Două înmormântări într-o săptămână. S-a întrebat dacă nu 
cumva unul dintre motivele pentru care muncea atât de mult era 
acela de a uita de Mickey. Luase cu el un CD cu „Quadrophenia” 
şi ascultase câteva melodii în drum spre nord. Daltrey repeta 
obsesiv o întrebare: „Mă vezi aşa cum sunt?”. Aşezase fotografia 
pe scaunul pasagerului: Castelul din Edinburgh, smochingurile şi 
papioanele. Ben Webster cu circa două ore înainte să moară, 


82 Literal, „gât adânc” (Ib. engleză). Este pseudonimul sub care a 
acţionat Mark Felt, fost director asociat al FBI, ca informator secret al 
lui Bob Woodward şi Carl Bernstein, cei doi ziarişti de la Washington 
Post care au jucat un rol-cheie în 1972 în declanşarea scandalului 
Watergate. Identitatea lui Felt nu a fost dezvăluită decât la un an după 
demisia preşedintelui Richard Nixon. Prin extensie, expresia deep 
throat a ajuns să însemne „turnător, informator al poliţiei”, dar 
desemnează totodată şi o tehnică de sex oral, de unde aluzia din text 
care urmează. 

arătând cu nimic diferit de ceilalţi. Evident, sinucigaşii nu purtau 
vreun semn distinct în jurul gâtului. Şi nici criminalii în serie, 
gangsterii, politicienii corupți. Sub portretele oficiale se afla 
fotografia mărită de Mungo, înfăţişând-o pe Santal şi aparatul ei 
de filmat în prim-plan. Rebus a examinat-o preţ de o clipă înainte 
de a o aşeza deasupra. Apoi a pornit motorul şi s-a îndreptat spre 
crematoriu. 

Locul era înţesat de oameni. Rude şi prieteni, plus 
reprezentanţi ai tuturor partidelor politice. Inclusiv parlamentari 
scoțieni laburişti. Jurnaliştii păstrau distanţa, strânşi la porţile 
crematoriului. Cel mai probabil reporteri şi fotografi începători, 
cu feţe acre, la gândul că superiorii lor mai vârstnici şi mai 
capabili erau ocupați cu reuniunea G8, monopolizând titlurile 
principale şi primele pagini ale ziarelor de joi. Rebus s-a ţinut 
deoparte în timp ce invitaţii propriu-zişi erau poftiţi să intre. Unii 
dintre ei l-au privit cu suspiciune, considerând neverosimil să 
aibă vreo legătură cu parlamentarul decedat şi etichetându-l 
poate drept un vultur care profita de pe urma suferințelor unor 
străini. 

Şi poate că nici nu se înşelau prea tare. 

Un hotel din Broughty Ferry furniza gustările după terminarea 
slujbei. 

— Familia, s-a adresat preotul asistenţei, m-a rugat să vă 
anunţ că sunteţi cu toţii bine-veniţi. Insă ochii lui spuneau cu 
totul altceva: doar rudele apropiate şi prietenii buni, v-am ruga. 
Probabil că avea dreptate: nici un hotel din „the Ferry” nu putea 
face faţă unei mulţimi atât de numeroase. 

S-a aşezat undeva, în spate. Preotul l-a invitat pe unul dintre 
colegii lui Webster să păşească în faţă pentru a rosti câteva 
cuvinte. Păreau să semene mult cu elogiul adus lui Mickey: 
fusese un om bun... cei care îl cunoscuseră şi erau foarte mulţi, îi 
vor duce dorul... devotat familiei... prețuit în comunitate. Rebus 
şi-a zis că ascultase îndeajuns. Nu o zărise pe Stacey. Nu se 
gândise cu adevărat prea mult la ea de când se întâlniseră în 
faţa morgii. Se întorsese probabil la Londra sau poate că făcea 
acum curat în casa fratelui ei, ocupându-se de bănci, de poliţele 
de asigurare şi aşa mai departe. 

Dar să lipsească de la funeralii... 

Intre moartea lui Mickey şi incinerare trecuse aproape o 
săptămână. In cazul lui Ben Webster, de cât timp era vorba? Mai 
puţin de cinci zile pline. Graba aceasta putea fi considerată 

indecentă? Fusese decisă de către Stacey Webster sau de 
altcineva? A ieşit şi, odată ajuns în parcare şi-a aprins o altă 
ţigară şi a mai aşteptat preţ de cinci minute. Apoi a descuiat 
portiera dinspre scaunul şoferului şi a urcat în maşină. 

Mă vezi aşa cum sunt? 

O, da, a rostit încet, pornind motorul. 


Haosul se instalase în Auchterarder. 

Zvonul că elicopterul lui Bush era pe drum se împrăştiase. 
Siobhan s-a uitat la ceas; ştia că preşedintele nu urma să 
sosească la Prestwick decât spre jumătatea după-amiezii. 
Mulțimea urla şi huiduia la vederea fiecărui elicopter. 
Protestatarii năvăliseră de pe alei şi câmpuri, se cocoţaseră 
pentru a sări peste ziduri în grădinile oamenilor. Cu un singur 
scop în minte: să se apropie de cordonul de poliţie. Şi să treacă 
de el. Fapt care ar fi însemnat pentru ei victoria, indiferent dacă 
s-ar fi aflat în continuare la o jumătate de milă de hotel. Pentru 
că ar fi înfrânt forţele de poliţie. A zărit câţiva membri de la 
Clown Army şi doi protestatari îmbrăcaţi în pantaloni de golf care 
cărau după ei saci de golf: The People's Golfing Association, a 
cărei misiune asumată era introducerea câtorva mingi în găurile 
de pe terenul de golf alăturat. A urmărit discuţia unor anarhişti 
îmbrăcaţi în negru, cu feţele ascunse sub eşarfe, care îşi 
planificau următoarea mişcare. Un elicopter bâzâia pe deasupra 
capetelor, supraveghind mulţimea... 

Insă nici urmă de Santal. 

Pe strada principală din Auchterarder circula zvonul că 
demonstranţii din Edinburgh erau împiedicaţi să părăsească 
oraşul. 

— Aşa că au pornit în marş încoace, a explicat cineva pe un 
ton vesel. Bătăuşii vor fi nevoiţi să se disperseze până ce 
cordoanele lor o să crape cu totul. 

Siobhan se îndoia că ştirea era corectă. A încercat totuşi să îşi 
contacteze părinţii pe mobil. A răspuns tatăl ei, care i-a spus că 
aşteptau de ore în şir în autobuz. 

— Promite-mi că n-o să vă alăturaţi nici unui marş, a insistat 
Siobhan. 

— Promit, a spus tatăl. Apoi i-a dat-o pe mama la telefon, ca 
să repete promisiunea. In timp ce încheia convorbirea, Siobhan 
se simţea ca o idioată. Ce căuta acolo, când ar fi putut sta cu 
părinţii? Un alt marş însemna alţi poliţişti însărcinaţi cu 

reprimarea revoltelor, posibilitatea ca mama ei să-şi recunoască 
atacatorul, şansa de a da peste o informaţie, cât de mică. 

S-a blestemat în sinea ei şi s-a răsucit pe călcâie, pentru a da 
cu ochii de obiectul căutărilor sale. 

— Santal, a rostit. Tânăra şi-a coborât camera de filmat. 

— Ce cauţi aici? a întrebat ea. 

— Eşti surprinsă? 

— Un pic. Părinţii tăi...? 

— Sunt blocaţi în Edinburgh. Văd că ţi-a mai dispărut din 
sâsâit. 

— Poftim? 

— Luni, la Grădini, a continuat Siobhan netulburată, erai foarte 
ocupată cu aparatul tău de filmat. Numai că nu focalizai pe 
poliţişti. De ce? 

— Nu înţeleg la ce faci aluzie. Siobhan a remarcat însă că 
Santal se uita în dreapta şi în stânga, ca şi cum îi era teamă că 
vor fi auzite. 

— Motivul pentru care ai refuzat să îmi arăţi fotografiile e că ți- 
e frică să nu descopăr ceva în ele. 

— Ca de exemplu ce? Pe un ton ce nu părea nici speriat şi nici 
prudent, doar curios. 

— Mi s-a spus că ai fost mai degrabă interesată de amicii tăi 
protestatari decât de forţele legii şi ordinii. 

— Şi ce-i cu asta? 

— Aşa că m-am întrebat de ce. Ar fi trebuit să-mi dau seama 
mai devreme. Toată lumea mi-a spus asta, mai întâi la tabăra din 
Niddrie, după aia la Stirling. Siobhan a făcut un pas în faţă şi 
stătea acum foarte aproape de Santal. S-a aplecat spre urechea 
ei. Eşti aici sub acoperire, a şoptit. S-a îndepărtat apoi, ca şi cum 
ar fi admirat ţinuta tinerei. Cerceii şi piercingurile... sunt false în 
mare parte, nu? şi-a dat ea cu presupusul. Tatuajele provizorii 
şi... a adăugat uitându-se la codițe, o perucă de toată 
frumuseţea. Nu ştiu de ce te-ai obosit atât cu sâsâitul - poate 
pentru a-ţi păstra, cât de cât, simţul identităţii. A tăcut o clipă. Ei, 
cum m-am descurcat până acum? 

Santal s-a mulţumit să-şi dea ochii peste cap. Un mobil s-a 
auzit sunând, iar ea a căutat prin buzunare, dând la iveală două 
telefoane. Unul dintre ecrane se aprinsese. L-a studiat, apoi s-a 
uitat peste umărul drept al lui Siobhan. 

— Toată gaşca e în păr, a spus. Siobhan nu ştia cum să 
interpreteze afirmaţia. Era cel mai vechi truc de pe lume, dar s-a 

întors şi s-a uitat oricum. 

John Rebus, stând cu un telefon într-o mână şi cu ceva 
aducând a carte de vizită în cealaltă. 

— Nu prea cunosc eticheta, a comentat el, apropiindu-se. 
Dacă aprind ceva conţinând sută la sută tutun, asta mă face 
sclavul imperiului cel rău? A ridicat din umeri şi a scos totuşi din 
buzunar pachetul de ţigări. 

— Santal e spion, i-a explicat Siobhan. 

— Asta nu e probabil locul cel mai potrivit pentru o asemenea 
remarcă, a sâsâit Santal. 

— Spune-mi ceva ce nu ştiu, a pufnit Siobhan. 

— Aici cred că pot eu să ajut, s-a oferit Rebus. Ochii îi erau 
însă aţintiţi asupra lui Santal. Faci ore suplimentare ca să eviţi 
funeraliile fratelui, i s-a adresat el. 

Santal s-a uitat la el. 

— Ai fost acolo? 

Rebus a încuviinţat din cap. 

— Adevărul e că deşi m-am tot zgâit la poza lui „Santal”, mi-a 
luat un secol ca să te recunosc. 

— O iau drept un compliment. 

— Aşa şi trebuie. 

— Am vrut să vin, să ştii. 

— Ce fel de scuză ai inventat? 

De-abia acum se prinsese şi Siobhan. 

— Eşti sora lui Ben Webster? 

— Ţi-a căzut, în sfârşit, fisa, a remarcat Rebus. Sergent Clarke, 
fa cunoştinţă cu Stacey Webster. A privit-o intens. Deşi bănuiesc 
că ar trebui să te strigăm în continuare Santal, nu-i aşa? 

— Cam târziu pentru asta, a replicat Stacey. Ca pentru a-i 
confirma spusele, un tânăr legat la cap cu o bandană roşie a 
pornit spre ei. 

— Totul e în regulă aici? 

— Discutam şi noi cu o veche prietenă, l-a informat Rebus pe 
un ton prevenitor. 

— Impresia mea e că sunteţi sticleţi, a spus tânărul, mutându- 
şi privirea de la Rebus la Siobhan şi înapoi. 

— Hei, pot să mă descurc şi singură. Santal revenise în pielea 
personajului: femeia puternică, capabilă să-şi ducă bătăliile până 
la capăt. L-a măsurat pe tânăr de sus până jos. 

— Bine, dacă zici tu... a spus bărbatul, retrăgându-se. 

Ea s-a întors spre Rebus şi Siobhan, redevenind Stacey. 

— Nu puteţi să rămâneţi aici, a afirmat. O să ies din schimb 
peste o oră - putem discuta atunci. 

— Unde? 

Ea s-a gândit câteva clipe. 

— In interiorul perimetrului. In spatele hotelului e un câmp 
unde aşteaptă şoferii. Ne vedem acolo. 

Siobhan a aruncat o privire către mulţimea care îi înconjura. 

— Şi cum să facem să ajungem acolo? 

Stacey i-a zâmbit acru. 

— Folosiţi-vă spiritul de iniţiativă. 

— Cred că Stacey ne sugerează să ne lăsăm arestaţi, i-a 
explicat Rebus. 

LUI REBUS I-A LUAT ZECE MINUTE BUNE CA SĂ ÎŞI FACĂ LOC 
împingând spre rândurile din faţă ale mulţimii, cu Siobhan 
strecurându-se în urma lui. Impins de un scut zgâriat şi scrijelit 
şi-a lipit legitimaţia de o vizieră din plastic armat, aducând-o la 
nivelul ochilor poliţistului. 

— Dă-te la o parte, a rostit. Polițistul nu l-a ascultat. Şi-a 
chemat în schimb şeful, lăsându-l pe el să decidă. Un ofiţer cu 
faţa roşie şi-a făcut apariţia lângă umărul lui şi a recunoscut-o 
imediat pe Siobhan. Care încerca să afişeze o expresie cât mai 
nonşalantă. 

Ofiţerul a pufnit, apoi a dat un ordin. Cordonul s-a deschis 
puţin şi nişte braţe s-au întins, trăgându-i pe Rebus şi pe 
Siobhan. Nivelul de zgomot s-a ridicat perceptibil de cealaltă 
parte a liniei de demarcaţie. 

— Arătaţi-le legitimaţiile, le-a cerut ofiţerul. Rebus şi Siobhan 
s-au conformat fără să ezite. Ofiţerul a înşfăcat o portavoce şi a 
anunţat mulţimea că nu se operase nici o arestare. In clipa când 
i-a identificat pe Rebus şi pe Siobhan drept ofiţeri de poliţie, un 
uriaş strigăt de nemulţumire s-a ridicat din mulţime. Totuşi 
situaţia părea să se fi calmat puţin. 

— Ar trebui să raportez mica voastră escapadă, i-a spus 
ofiţerul lui Siobhan. 

— Suntem de la Brigada Omucideri, a minţit Rebus, dezinvolt. 
A trebuit să discutăm cu un martor - ce era să facem? 

Ofiţerul s-a uitat la el, dar curând a trebuit să se ocupe de 

chestiuni mai presante. Unul dintre oamenii săi căzuse şi 
protestatarii păreau hotărâți să profite de breşă. A început să 
latre ordine în portavoce şi Rebus i-a făcut semn lui Siobhan că 
sosise timpul să o ia din loc. 

Portierele unor dube se deschideau şi mai mulţi poliţişti se 
revărsau dinăuntru pentru a întări prima linie. Un medic a 
întrebat-o pe Siobhan dacă se simţea bine. 

— Nu sunt rănită, i-a răspuns ea. Un mic elicopter era aşezat 
în drum, cu paletele rotorului învârtindu-se. Rebus s-a ghemuit şi 
s-a dus să discute cu pilotul, apoi a gesticulat spre Siobhan, 
făcându-i semn să se apropie. 

— Poate să ne ducă până în câmp. 

Pilotul a încuviinţat din spatele ochelarilor de soare cu lentile- 
oglindă. 

— Nici o problemă, a strigat el cu accent american. 

După treizeci de secunde, erau instalaţi şi aparatul s-a ridicat 
în aer, stârnind praful şi gunoaiele de dedesubt. Rebus fluiera o 
arie din Wagner - făcând aluzie la Apocalipsul acum - dar 
Siobhan nu l-a luat în seamă. Era greu să auzi ceva în interiorul 
elicopterului, fapt care nu a împiedicat-o totuşi să-l întrebe ce îi 
spusese pilotului. l-a citit pe buze: „Brigada Omucideri”. 

Hotelul se afla la o milă spre sud. Din aer era uşor să distingi 
gardul de securitate şi turnurile de observaţie. Mii de acri de 
dealuri pustii şi grupuri de demonstranți înconjurați de uniforme 
negre. 

— N-am voie să mă apropii propriu-zis de hotel, a strigat 
pilotul. Dacă aş face-o, aş fi imediat doborât. 

Vorbea serios şi a descris un arc de cerc larg pe deasupra 
perimetrului. Se vedeau nenumărate construcţii temporare, 
menite probabil să îi adăpostească pe reprezentanţii mass- 
media. Antene de satelit cocoţate pe nişte dube anonime. 
Televiziunea sau poate serviciile secrete. Rebus a desluşit o 
cărare care pornea de la un cort de mari dimensiuni şi ducea 
până la perimetru. Câmpul fusese transformat într-o mirişte pe 
care cineva desenase cu spray un H uriaş, pentru a indica 
elicopterelor locul unde să aterizeze. Zborul nu durase decât 
câteva minute. Rebus a strâns mâna pilotului şi a sărit pe 
pământ, urmat de Siobhan. 

— Asta a fost ziua mea de călătorit în stil mare, a cugetat 
Siobhan. Mai devreme am mers pe A9 cu o motocicletă. 

— Mentalitate de asediu, a explicat Rebus. Din punctul lor de 

vedere, în săptămâna asta suntem noi contra celorlalţi. 

De ei se apropia acum un soldat îmbrăcat în echipament de 
luptă care ţinea în mâini un pistol-mitralieră. Nu părea deloc 
încântat de sosirea lor. Amândoi şi-au arătat legitimaţiile, dar nu 
a fost de-ajuns. Rebus a remarcat că individul nu purta insignă 
pe uniformă, nimic care să-i trădeze naționalitatea sau 
detaşamentul din care făcea parte. Soldatul a insistat să le ia 
legitimaţiile. 

— Aşteptaţi aici, a ordonat el, arătând spre locul unde stăteau. 

In timp ce se întorcea, Rebus şi-a târşâit uşor picioarele şi i-a 
făcut cu ochiul lui Siobhan. Soldatul dispăruse în interiorul unei 
rulote imense. Un alt soldat înarmat păzea uşa. 

— Am impresia că nu mai suntem în Kansas, a comentat 
Rebus. 

— Asta înseamnă că eu sunt Toto? 

— Hai să vedem ce e acolo, a propus Rebus, îndreptându-se 
către cort. 

Acoperişul său era o structură fixă, formată din secţiuni din 
plastic susţinute de mai mulţi stâlpi. Sub el stăteau aliniate şiruri 
de limuzine. Şoferi în livrea împărțeau ţigări şi poveşti. Şi, lucrul 
cel mai ciudat dintre toate, un bucătar îmbrăcat în haină albă şi 
pantaloni în carouri, cu bonetă pe cap, pregătea - pare-se - o 
omletă. Stătea în spatele a ceva ce aducea cu un postament, cu 
o sticlă mare şi roşie de gaz Calor alături. Mâncarea era servită 
pe farfurii în toată regula, cu tacâmuri din argint. Câteva mese 
fuseseră întinse pentru şoferi. 

— Am auzit de chestia asta când am fost aici prima oară, cu 
inspectorul-şef, a spus Siobhan. Personalul hotelului foloseşte o 
altă cale de acces pentru a ajunge la complex şi-şi lasă maşinile 
în câmpul de alături. 

— Presupun că au fost cu toţii verificaţi, aşa cum suntem şi 
noi, chiar în clipa asta, a remarcat Rebus. A aruncat o privire 
spre rulotă, apoi a salutat din cap un grup de şoferi. Cum e 
omleta, băieţi, bună? a întrebat, primind răspunsuri afirmative. 
Bucătarul aştepta comenzi noi. 

— O omletă cu de toate, a spus Rebus întorcându-se spre 
Siobhan. 

— La fel. 


83 Citat celebru din filmul Vrăjitorul din Oz. Remarca îi aparţine lui 
Dorothy şi a fost adresată câinelui ei Toto în clipa când cei doi ajung, 
purtaţi de vânt, pe tărâmul lui Oz. 

Bucătarul a început să-şi manevreze micile cutii cu şuncă 
tăiată cubuleţe, ciuperci felii, bucăţi de ardei. Rebus şi-a luat un 
cuţit şi o furculiţă şi s-a pus pe aşteptat. 

— O mică schimbare pentru tine, i-a spus el. Omul s-a 
mulţumit să zâmbească. Deşi văd că dispuneţi de tot ce vă 
trebuie, a continuat Rebus, părând impresionat. Toalete 
ecologice, mâncare caldă, acoperiş deasupra capului care să vă 
ferească de ploaie... 

— Jumătate din maşini sunt prevăzute cu televizoare, l-a 
informat unul dintre şoferii în uniformă. Cu toate că semnalul nu 
e prea grozav aici. 

— Viaţă grea, l-a compătimit Rebus. Aveţi voie în rulotă? 

Şoferii au clătinat din cap. 

— E plină de dispozitive, a intervenit unul dintre ei. Am 
aruncat eu o privire înăuntru. Computere şi tot felul de alte 
chestii. 

— Imi închipui că n-au instalat antena aia ca să prindă 
Coronation Street, a spus Rebus arătând spre obiectul cu 
pricina. 

Şoferii au izbucnit în râs şi în clipa aceea o uşă s-a deschis şi 
soldatul şi-a făcut apariţia. A părut uimit să nu îi vadă pe Rebus 
şi pe Siobhan în locul unde îi lăsase. S-a îndreptat spre ei, în timp 
ce Rebus accepta farfuria cu omletă din mâna bucătarului şi-şi 
înfigea furculiţa în ea. Tocmai lăuda omleta, când soldatul s-a 
oprit în faţa lui. 

— Vrei să guşti? l-a îmbiat Rebus, întinzându-i furculiţa. 

— O să primeşti un perdaf, a ripostat soldatul. 

Rebus s-a întors către Siobhan. 

— Frumoasă replică, a spus ea, luându-şi la rândul ei farfuria. 

— Sergent Clarke e expertă, l-a informat Rebus pe soldat. 

O să terminăm de mâncat şi pe urmă o să ne înghesuim într- 
unul dintre Mercedesuri ca să ne uităm la Columbo... 

— O să vă rețin legitimaţiile, i-a anunţat soldatul. Pentru a fi 
verificate. 

— Atunci se pare că suntem blocaţi aici. A 

— Pe ce canal dau Columbo? a întrebat unul dintre şoferi. Imi 
place serialul ăsta. 

— Caută-l în ziar la pagina cu programele TV, i-a sugerat un 
coleg. 

Soldatul s-a uitat deodată în sus, împingându-şi bărbia în faţă, 


84 serial TV britanic. 

în timp ce urmărea un elicopter apropiindu-se. Aparatul a 
coborât rotindu-se asurzitor. Soldatul a ieşit de sub cort pentru a 
se uita mai bine. 

— Nu-mi vine să cred, a comentat Rebus, urmărindu-l cum 
saluta partea de dedesubt a aparatului. 

— Aşa face de fiecare dată, a strigat unul dintre şoferi. 

Un altul s-a întrebat dacă sosise Bush. Şi-au verificat ceasurile. 
Bucătarul îşi acoperea ingredientele, ferindu-le de gunoaiele care 
puteau fi stârnite de palete. 

— Ar trebui să sosească şi-a dat cu presupusul careva. 

— Eu l-am adus pe Boki la Prestwick, a adăugat un alt şofer, 
explicându-le că Boki era câinele dresat al preşedintelui. 

Elicopterul dispăruse după un şir de copaci. Il auzeau acum 
pregătindu-se de aterizare. 

— Cu ce se vor distra soțiile în timp ce bărbaţii lor fac 
skandenberg? a întrebat Siobhan. 

— Probabil că vor face un tur, ca să admire priveliştea... 

— Sau poate le ducem la cumpărături. 

— Sau în vizită la muzee şi galerii de artă. 

— Vor primi tot ce vor dori. Chiar dacă asta ar presupune 
blocarea traficului sau evacuarea unor magazine. Dar am aflat că 
vor să aducă nişte artişti din Edinburgh - scriitori şi pictori - ca să 
treacă timpul mai uşor. 

— Şi, bineînţeles, pe Bono, a adăugat un şofer. El şi Geldof 
sunt aşteptaţi niţel mai târziu să îşi prezinte omagiile. 

— Vorbeşti de lup... a spus Siobhan studiind ecranul 
telefonului. Tocmai mi s-a oferit un bilet la concertul „The Final 
Push” 

— De la cine? a întrebat Rebus. Ştia că Siobhan nu avusese 
noroc la casa de bilete. 

— Unul dintre paznicii din Niddrie. Crezi c-o să ne întoarcem la 
timp? 

Rebus s-a mărginit să ridice din umeri. 

— Am uitat să-ţi zic ceva... 

— Da? 

— Am cooptat-o pe Ellen Wylie în echipă. 

Siobhan s-a uitat urât la el. 

— Ştie mai multe despre BeastWatch decât noi, a continuat 
Rebus, ferindu-şi privirea. 

— Aha, al naibii de multe. 

— Ce vrei să spui cu asta? 

— Că tipa e prea implicată, asta vreau să spun, John. 
Gândeşte-te ce i-ar putea face un avocat al apărării la proces. 
Siobhan ridicase vocea. Nu ţi-a dat prin cap să mă întrebi şi pe 
mine? Pentru că, nu uita, oalele o să se spargă în capul meu 
dacă toată ancheta asta se duce de râpă. 

— Nu o să se ocupe decât de treburile administrative, a spus 
Rebus, conştient de minciuna lui jalnică. A fost salvat de soldat, 
care se îndrepta acum cu paşi mari spre ei. 

— Vreau să îmi spuneţi cu ce treburi aţi venit aici, le-a cerut el 
concis. 

— Ei bine, eu sunt de la CID, a replicat Rebus, la fel şi colega. 
Am stabilit să ne întâlnim cu cineva... aici. 

— Cu cine? Şi la ordinele cui? 

Rebus s-a lovit uşor cu degetul peste nas. 

— Şşt, a şoptit el. Şoferii reveniseră la conversaţia lor, 
dezbătând problema vedetelor pe care aveau să le ducă la 
turneul de golf de sâmbătă. 

— Eu n-o să mă ocup cu asta, s-a lăudat unul dintre ei. Voi 
face curse între Glasgow şi Festivalul T in the Park... 

— Sunteţi din Edinburgh, inspectore, a remarcat soldatul. N- 
aveţi jurisdicție aici. 

— Investigăm o crimă, a replicat Rebus. 

— Trei crime, de fapt, l-a corectat Siobhan. 

— Ceea ce înseamnă că n-avem limite, a concluzionat Rebus. 

— Atâta doar, a spus soldatul ridicându-se pe vârfuri, că vi s-a 
ordonat ca pe moment să lăsaţi cazul deoparte. A părut 
satisfăcut de efectul pe care spusele lui îl avuseseră în special 
asupra lui Siobhan. 

— OK, înţeleg că ai dat nişte telefoane, a zis Rebus, refuzând 
să se lase impresionat. 

— Comisarul vostru şef n-a fost prea încântat. Ochii soldatului 
scânteiau acum. Şi nici el... 

Rebus i-a urmărit privirea. Un Land Rover se îndrepta 
hurducăind spre ei. Geamul pasagerului era larg deschis. Capul 
lui Steelforth atârna în afară, ca şi cum omul se zbătea să scape 
din lesă. 

— Of, fir-ar a naibii de treabă, a mormăit Siobhan. 

— Fruntea sus, umerii drepţi, a sfătuit-o Rebus. A fost răsplătit 
cu o nouă uitătură ucigătoare. 

Maşina s-a oprit, scrâşnind din roţi, iar Steelforth s-a năpustit 
afară. 


256 


— Ştiţi, a urlat el, câte luni de instrucţie şi pregătiri, câte 
săptămâni de supraveghere intensă sub acoperire... ştiţi cum aţi 
aruncat voi în aer din toate astea? 

— Nu sunt prea sigur că te pot urmări, a răspuns Rebus pe un 
ton voios, returnând farfuria goală bucătarului. 

— Cred că se referă la Santal, a zis Siobhan. 

Steelforth i-a aruncat o privire furioasă. 

— Sigur că la ea mă refer! 

— E de-ai tăi? a întrebat Rebus, apoi a dat din cap ca pentru 
sine. Da, evident. Ai trimis-o în tabăra din Niddrie, ai pus-o să le 
facă poze protestatarilor. Cred că a adunat un portofoliu în toată 
regula, pentru folosinţă ulterioară... Este atât de valoroasă încât 
nu te-ai putut dispensa de ea nici măcar pentru înmormântarea 
propriului frate. 

— A fost decizia ei, Rebus, a lătrat Steelforth. 

— E două, a început Co/umbo, a anunţat un şofer. 

Steelforth nu s-a lăsat distras. 

— In operaţii de supraveghere de o asemenea anvergură, 
uneori abia dacă încep şi acoperirea le e compromisă. S-a 
infiltrat în urmă cu /uni de zile. 

Rebus a sesizat utilizarea timpului trecut şi Steelforth i-a 
confirmat observaţia cu un gest din cap. 

— Câţi oameni crezi că v-au văzut azi în compania ei? a 
întrebat el. Câţi şi-au dat seama că sunteţi poliţişti? Fie că nu vor 
mai avea încredere în ea, fie îi vor oferi informaţii false, în 
speranţa că noi vom muşca momeala. 

— Dacă Stacey ar fi avut încredere în noi de la început... 
Cuvintele lui Siobhan au fost întrerupte de hohotul brusc de râs 
al lui Steelforth. 

— Să aibă încredere în voi? A râs din nou, îndoindu-se din 
cauza efortului. Dumnezeule, hai că asta-i bună. 

— Păcat că nu ai fost aici mai devreme, a spus Siobhan. 
Replica amicului nostru soldat a fost şi mai bună. 

— Apropo, a zis Rebus, vreau să-ţi mulţumesc pentru că m-ai 
băgat la răcoare noaptea trecută. 

— Nu pot să-i împiedic pe ofiţeri să preia iniţiativa - mai ales 
atunci când şeful vostru nu răspunde la telefon. 

— Asta înseamnă că erau poliţişti adevăraţi? a întrebat Rebus. 

Steelforth şi-a pus mâinile în şolduri, scoțând coatele în afară. 
S-a uitat în jos, apoi şi-a ridicat privirea spre Rebus şi Siobhan. 

— Veţi fi, desigur, suspendaţi. 

— Nu eşti şeful nostru. 

— Săptămâna asta, eu sunt şeful tuturor. S-a răsucit spre 
Siobhan. lar tu nu o să mai ai ocazia să te întâlneşti cu sergent 
Webster... 

— Dar ea deţine probe că... 

— Ce fel de probe? Că mama ta a fost lovită în cap cu un 
baston în timpul unei răzmeriţe? Mama ta are de ales dacă vrea 
sau nu să depună plângere - la asta te-ai gândit vreo clipă? 

— Dar... a bălmăjit Siobhan. 

— Nu, tu pur şi simplu ai pornit de una singură în mica ta 
cruciadă. Sergent Webster va fi trimisă acasă - din vina ta, nu a 
mea. 

— Dacă tot vorbim de probe, a intervenit Rebus, ce s-a ales de 
înregistrările de pe camerele de supraveghere? 

Steelforth s-a încruntat. 

— inregistrări? a repetat el. 

— Da, filmările făcute în camera de control a Castelului... 
camerele care erau îndreptate spre metereze... 

— Am mai discutat chestia asta de o mulţime de ori, a mârâit 
Steelforth. Nimeni nu a văzut nimic. 

— Atunci îmi permiteţi să vizionez înregistrările? 

— Eşti invitatul meu, dacă le găseşti. 

— Au fost şterse? şi-a dat Rebus cu presupusul. Steelforth nu 
s-a obosit să răspundă. |n legătură cu suspendarea asta a 
noastră, a continuat Rebus, ai uitat să adaugi: „în funcţie de 
rezultatele anchetei interne”. Presupun că ai uitat pentru că nu 
va fi nici o anchetă. 

Steelforth a ridicat din umeri. 

— Asta depinde de voi doi. 

— De cum ne comportăm? Ca de pildă, să nu facem valuri 
cerând înregistrările alea? 

Steelforth a ridicat din nou din umeri. 

— S-ar putea să ieşiţi basma curată din povestea asta - sau 
nu. Pot să vă fac să apăreţi drept eroi sau drept proşti. 

Radioemiţătorul de la cureaua lui Steelforth a prins viaţă. Unul 
dintre turnurile de control raporta că se făcuse o breşă în 
gardurile de securitate. Steelforth a dus aparatul la gură şi a 
ordonat ca un elicopter Chinook să aducă întăriri, apoi a pornit 
spre Land Rover. A fost oprit în drum de un şofer. 

— Am vrut să mă prezint, comandante. Numele meu este 
Steve şi vă voi conduce sâmbătă la turneul Scottish Open... 

Steelforth a scos un soi de înjurătură, tăindu-i vorba. Ceilalţi 
şoferi au început să facă glume pe seama lui Steve, făcând pariu 
că nu va primi cine ştie ce bacşiş în weekend. Intre timp, motorul 
Land Roverului intrase în funcţiune. 

— Nici un pupic de adio? a strigat Rebus după el, făcându-i cu 
mâna. Siobhan s-a uitat la el. 

— Pe tine nu te aşteaptă decât pensia, însă unii dintre noi au o 
carieră în faţă. 

— Vezi şi tu care-i situaţia, Shiv; în clipa când toate astea se 
vor termina, o să-şi ia radarul de pe noi. Rebus a continuat să-şi 
fluture mâna în direcţia vehiculului care se îndepărta huruind. 
Soldatul s-a apropiat de ei, întinzându-le legitimaţiile. 

— E cazul să plecaţi acum, a lătrat el. 

— Unde anume? a întrebat Siobhan. 

— Sau, mai degrabă, cum? a adăugat Rebus. 

Un şofer a tuşit, dregându-şi glasul şi a întins un braţ pentru a 
le atrage atenţia asupra şirului de automobile de lux. 

— Tocmai am primit un mesaj pe telefon - unul dintre tipii în 
costum trebuie să se înapoieze urgent la Glasgow. Vă pot eu lăsa 
în drum, unde vreţi... 

Siobhan şi Rebus s-au uitat unul la altul. Siobhan i-a zâmbit 
apoi şoferului şi a dat din cap spre maşini. 

— Avem dreptul să alegem? a întrebat. 

Au sfârşit prin a se aşeza pe bancheta din spate a unui Audi 
A8 cu patru sute de mile la bord, majoritatea înregistrate 
începând din zorii acelei zile. Aroma înţepătoare a pielii noi şi 
luciul cromului. Siobhan a întrebat dacă televizorul funcţiona. 
Rebus i-a aruncat o privire. 

— Mă întrebam dacă Londra a fost aleasă pentru Jocurile 
Olimpice, a explicat ea. 

Legitimaţiile le-au fost cercetate la trei puncte de control între 
câmp şi perimetrul hotelului. 

— N-o să ne apropiem de hotel, a spus şoferul. O să îl iau pe 
individ din holul de primire de lângă centrul media. 

Ambele erau situate în apropierea parcării principale a 
hotelului. Rebus a văzut că terenul de golf era gol. Terenul mic 
de golf şi cel de crichet erau pustii, cu excepţia unor oameni de 
la securitate energici, care se plimbau cu paşi lenți de colo-colo. 

— Greu de crezut că aici se întâmplă ceva, a comentat 
Siobhan. 

Tonul ei era doar o idee mai puternic decât o şoaptă; locul 

avea ceva ciudat în el. Aşa simţea şi Rebus. Un loc în care nu-ți 
venea să atragi atenţia asupra ta. 

— Mă întorc într-o clipită, a spus şoferul oprind maşina. Şi-a 
pus şapca pe cap şi a coborât. 

Rebus s-a decis să iasă şi el. Nu a zărit trăgători pe 
acoperişuri, dar şi-a zis că erau probabil pe acolo. Parcaseră 
lângă corpul principal al clădirii în stil medieval, în vecinătatea 
unei sere mari despre care Rebus presupunea că era folosită pe 
post de restaurant. 

— Mi-ar prinde tare bine un weekend aici, i-a mărturisit lui 
Siobhan, în timp ce colega lui cobora de pe bancheta din spate. 

— Care te-ar costa pe măsură, a contracarat ea. 

In centrul media - o construcţie cu laturi fixe şi acoperiş din 
pânză de cort - se vedeau reporteri tastând zgomotos pe 
laptopuri. Rebus şi-a aprins o ţigară. A auzit un sunet şi s-a 
întors; a zărit o bicicletă dând colţul hotelului. Ocupantul ei 
stătea aplecat în faţă pentru a prinde viteză, urmat imediat de o 
altă bicicletă. Primul ciclist a trecut la un metru de ei, i-a văzut şi 
le-a făcut cu mâna. Rebus şi-a scuturat ţigara în semn de 
răspuns. Însă ridicarea braţului de pe ghidon l-a dezechilibrat pe 
bărbat. Roata din faţă s-a clătinat şi s-a răsucit, luând-o de-a 
curmezişul  pietrişului. Celălalt ciclist a încercat să evite 
ciocnirea, dar a căzut peste ghidon. Bărbaţi în negru au apărut 
ca din pământ, înconjurând rapid cele două siluete întinse pe jos. 

— Noi am făcut asta? a întrebat Siobhan cu voce joasă. 

Rebus nu a răspuns şi-a stins ţigara şi s-a strecurat înapoi în 
maşină. Siobhan i-a urmat exemplul şi amândoi au urmărit prin 
parbriz cum primul ciclist era ajutat să se ridice în picioare şi îşi 
freca încheieturile julite. Celălalt era încă la pământ, însă nimeni 
nu părea să îi acorde prea multă atenţie. 

E o chestiune de protocol şi-a zis Rebus. 

Nevoile preşedintelui Bush erau întotdeauna prioritare. 

— Noi am făcut asta? a repetat Siobhan cu vocea uşor 
tremurândă. 

Şoferul limuzinei a apărut din holul de primire, urmat de un 
bărbat în costum gri. Bărbatul căra două serviete burduşite. Cei 
doi s-au oprit pentru o clipă pentru a privi incidentul. Şoferul a 
ţinut deschisă portiera din dreptul pasagerului şi funcţionarul s-a 
urcat fără să se obosească să le adreseze ocupanților din spate 
nici măcar o înclinare a capului. Şoferul s-a aşezat la volan, cu 
şapca atingând plafonul şi i-a întrebat ce se întâmplase. 

— Roţi peste roţi, i-a explicat Rebus. 

In cele din urmă, funcţionarul a decis să recunoască - poate 
spre nemulţumirea sa - că nu era singurul pasager în maşină. 

— Sunt Dobbs, a spus el. De la FEO. 

Adică de la Foreign and Commonwealth Office. Rebus i-a 
întins mâna. 

— Poţi să-mi spui John, l-a invitat el. Sunt prieten cu Richard 
Pennen. 

Siobhan părea cu gândul în altă parte. Atenţia ei s-a îndreptat, 
în timp ce maşina pornea, spre scena ce se desfăşura în spatele 
lor. Doi bărbaţi în halate verzi de paramedici fuseseră împiedicaţi 
să ajungă la preşedintele american de către gărzile lui de corp, 
foarte vigilente. Personalul hotelului ieşise să se uite, la fel şi 
câţiva reprezentanţi ai presei. 

— La mulţi ani, domnule preşedinte, a rostit Siobhan cu o voce 
răguşită. 

— Imi pare bine să te cunosc, l-a asigurat Dobbs pe Rebus. 

— Richard a ajuns deja? a întrebat Rebus într-o doară. 

Funcţionarul s-a încruntat. 

— Nu sunt sigur că este pe listă. Părea îngrijorat de faptul că 
nu fusese informat. 

— Mie mi-a spus că este, a spus Rebus pe un ton degajat. 
Pentru că ministrul voia să îi încredinţeze un anumit rol... 

— Tot ce se poate, a afirmat Dobbs încercând să pară mai 
încrezător decât era. 

— George Bush tocmai a căzut de pe bicicletă, a comentat 
Siobhan. Ca şi cum cuvintele trebuiau rostite pentru a se 
transforma în fapte. 

— Zău? a răspuns Dobbs fără să o asculte. A deschis o 
servietă, pregătindu-se să se cufunde în lectură. Rebus şi-a zis că 
omul îndurase prea multă conversaţie uşoară în timp ce mintea 
sa era angrenată în lucruri cu mult mai măreţe: statistici, bugete 
şi cifre ale schimburilor comerciale. A decis totuşi să facă o 
ultimă încercare. 

— Ai fost la Castel? 

— Nu, a răspuns tărăgănat Dobbs. Dar tu? 


85 Foreign and Commonwealth Office, numit de obicei Foreign Office 
sau FCO, este denumirea Ministerului de Externe din Marea Britanie. 
Şeful FCO este secretar de stat pentru afacerile externe ale 
Commonwealthului. Este unul dintre cele mai importante posturi din 
cabinet. 

— Da. Nenorocită treaba aia cu Ben Webster, nu? 

— Groaznică. Cel mai bun secretar parlamentar privat al 
nostru. 

Siobhan a părut să se trezească brusc din visare. Rebus i-a 
făcut cu ochiul. 

— Richard nu e foarte convins că s-a sinucis, a comentat 
Rebus. 

— Vrei să zici c-a fost un accident? a replicat Dobbs. 

— A fost împins. 

Funcţionarul şi-a lăsat foile de hârtie să cadă în poală şi s-a 
întors spre bancheta din spate. 

— impins? Rebus a confirmat, dând încet din cap. Dar de ce? 
Cine Dumnezeu l-ar fi putut împinge? 

Rebus a ridicat din umeri. 

— Şi-o fi făcut duşmani. Aşa păţesc unii politicieni. 

— Cam tot atât de mulţi ca amicul tău Pennen. 

— Ce vrei să zici? s-a prefăcut Rebus că sare în apărarea 
prietenului. 

— Firma aia a lui a aparţinut contribuabililor. Şi acum el face 
avere din banii de cercetare şi dezvoltare pe care i-am plătit noi. 

— Aşa ne trebuie, dacă i-am vândut-o, a intervenit şi Siobhan. 

— Poate că guvernul a fost prost sfătuit, l-a aţâţat Rebus pe 
funcţionar. 

— Guvernul ştia al dracului de bine ce face. 

— Atunci de ce i-a vândut compania lui Pennen? a întrebat 
Siobhan, de acum realmente curioasă. Dobbs îşi răsfoia din nou 
hârtiile. Şoferul vorbea la telefon cu cineva, interesându-se ce 
drumuri erau deschise circulaţiei. 

— Departamentele de cercetare şi dezvoltare sunt 
costisitoare, a explicat Dobbs. Atunci când Ministerul Apărării ia 
hotărârea să taie din buget, dă rău dacă trupele sunt cele 
afectate. Dar dacă scapi de câţiva specialişti, presa nici măcar n- 
o să clipească. 

— Nu cred c-am înţeles, a recunoscut Siobhan. 

— Chestia e, a continuat Dobbs, că o companie privată poate 
face afaceri cu aproape oricine vrea - are de-a face cu mai 
puţine constrângeri decât Ministerul Apărării, de Externe sau al 
Industriei. Rezultatul? Profituri mai rapide. 

— Profituri făcute din vânzări către dictatori periculoşi şi 
naţiuni sărace, deja îngropate până în gât în datorii, a adăugat 
Rebus. 

— Dar am crezut că... Dobbs s-a înfiorat, dându-şi seama că 
nu se afla neapărat printre prieteni. Cine ai spus că eşti? 

— John, i-a reamintit Rebus. Ea e colega mea. 

— Şi nu lucrezi pentru Pennen Industries? 

— Niciodată n-am susţinut asta, l-a anunţat Rebus. Suntem de 
la Poliţia Lothian and Borders, domnule Dobbs. Şi vreau să vă 
mulţumesc pentru răspunsurile sincere. S-a uitat insistent, peste 
scaun, la lucrurile din poala funcţionarului. Se pare că vă faceţi 
praf hârtiile alea drăguţe. Sau poate vreţi să nu mai folosiţi 
tocătorul de hârtii? 


Ellen Wylie era ocupată cu telefoanele în clipa când s-au întors 
în Gayfield Square. Siobhan îşi sunase între timp părinţii şi fusese 
informată că renunţaseră la călătoria spre Auchterarder şi se 
ţinuseră departe de demonstraţia violentă de pe Princes Street. 
Tulburările cuprinseseră Edinburghul, întinzându-se de la Colină 
până la Oraşul Vechi - protestatari iritaţi, împiedicaţi să iasă din 
oraş, se ciocniseră cu forţele de ordine. Rebus şi Siobhan au 
intrat în sala destinată departamentului lor şi Wylie le-a aruncat 
o privire. Rebus şi-a dat seama că era şi ea pe punctul de a 
protesta - lăsată singură toată ziua în secţie. Apoi însă o siluetă 
şi-a făcut apariţia din biroul privat al lui Starr - nu era Derek, ci 
James Corbyn, comisarul-şef. Işi ţinea mâinile la spate, un semn 
de nerăbdare. Rebus s-a uitat la Wylie, care a ridicat din umeri, 
sugerându-i astfel că prezenţa şefului cel mare o împiedicase să 
le transmită o avertizare. 

— Voi doi veniţi după mine, a mărâit Corbyn, retrăgându-se în 
biroul neaerisit al lui Starr. Inchideţi uşa după voi. S-a aşezat; în 
încăpere nu existau alte scaune, aşa încât Rebus şi Siobhan au 
fost nevoiţi să rămână în picioare. 

— Mă bucur că v-aţi făcut timp pentru noi, domnule, a atacat 
primul Rebus. Voiam să vă pun nişte întrebări în legătură cu 
noaptea aceea când a murit Ben Webster. 

Corbyn a fost luat prin surprindere. 

— Ce-i cu ea? 

— Aţi fost şi dumneavoastră la dineu, domnule... lucru pe care 
probabil că ar fi trebuit să-l declaraţi de la bun început. 

— Nu ne aflăm aici să discutăm despre mine, inspectore 
Rebus. Suntem aici pentru ca eu să vă suspend pe amândoi 
începând din această clipă. 

Rebus a dat încet din cap, ca şi cum situaţia era un dat 

incontestabil, care nu merita comentat. 

— Cu toate acestea, domnule, având în vedere că tot sunteţi 
aici, ar fi bine să vă luăm o declaraţie. Altfel ar părea că vrem să 
ascundem ceva. Ziariştii ne dau târcoale ca nişte vulturi. Şi 
presupun că nu ar fi în interesul relaţiilor publice ca un comisar- 
şef să... 

Corbyn s-a ridicat de pe scaun. 

— Poate că n-ai fost atent la ce am spus, inspectore. Nu veţi 
mai continua nici o investigaţie. Vreau să vă văd dispărând de 
aici în următoarele cinci minute. Veţi merge acasă şi veţi sta 
lângă telefon, în aşteptarea rezultatelor anchetei interne pe care 
o voi deschide cu privire la comportamentul vostru. Aţi înţeles? 

— Imi trebuie câteva minute ca să-mi actualizez notițele, 
domnule. Şi să consemnez şi să adaug această conversaţie la 
dosar. 

Corbyn a îndreptat un deget în direcţia lui Rebus. 

— Ştiu totul despre tine, Rebus. Şi-a întors privirea către 
Siobhan. Fapt care explică probabil de ce te-ai ferit să îmi 
comunici numele colegului tău atunci când ţi-am încredinţat 
conducerea anchetei. 

— Nu vă supăraţi, dar de fapt nu m-aţi întrebat niciodată cum 
îl cheamă, a replicat Siobhan. 

— Insă ştiai foarte bine că domnul aici de faţă poate fi o 
pacoste. Şi-a îndreptat acum toată atenţia către Rebus. Pentru 
că totul o ia razna când inspectorul Rebus e prin preajmă. 

— Cu tot respectul, domnule... a dat Siobhan să protesteze. 

Corbyn a dat cu pumnul în masă. N 

— Ţi-am spus să laşi deoparte ancheta pentru moment! In 
schimb, informațiile ajung pe prima pagină a ziarelor, după care 
vă duceţi la Gleneagles ca să vă băgaţi nasul unde nu vă fierbe 
oala! Când vă spun că vi s-a luat cazul, asta e tot ce trebuie să 
ştiţi. Jocul s-a sfârşit. Sayonara. Finito*. 

— Văd că aţi prins câteva cuvinte noi la dineu, nu-i aşa, 
domnule? a întrebat Rebus, făcându-i cu ochiul. 

Lui Corbyn i-au ieşit ochii din cap. Norocul lor dacă făcea un 
anevrism şi cădea lat. In schimb, a ieşit cu paşi mari din cameră, 
aproape doborând-o în drum pe Siobhan şi făcând să se clatine o 
etajeră cu cărţi. Rebus a răsuflat zgomotos şi-a trecut degetele 
prin păr şi şi-a scărpinat nasul. 

— Prin urmare, ce crezi că ar trebui să facem acum? a întrebat 


86 „La revedere”, „s-a terminat” (Ib. japoneză, respectiv italiană). 

el. 

Siobhan s-a mulţumit să îl privească lung. 

— Să mă apuc să-mi împachetez lucrurile? şi-a dat ea cu 
presupusul. 

___— Impachetarea e şi ea, evident, pe listă, a replicat Rebus. 
Impachetăm toate notele de caz şi le ducem la mine acasă, ne 
facem tabăra acolo... 

— John... 

— Ai dreptate, a zis el, alegând să îi interpreteze greşit tonul. 
Li se va observa dispariţia, aşa că ar fi mai bine să le copiem. 

De data asta reacţia lui Siobhan a fost un zâmbet. 

— Mă ocup eu, dacă vrei, a adăugat el. Ştiu că ai programată 
o întâlnire fierbinte diseară. 

— Când va ploua, desigur, cu găleata... 

— Singura scuză pentru ca băieţii de la Travis* să cânte 
melodia aia nenorocită a lor. A ieşit din biroul lui Starr. Ai prins 
ceva din conversaţie, Ellen? 

Wylie tocmai închidea telefonul. 

— Nu am putut să vă previn, a spus ea. 

— N-ai de ce să-ţi ceri scuze. Corbyn a aflat cine eşti, nu? a 
întrebat Rebus, cocoţându-se pe marginea biroului ei. 

— Nu a părut interesat să afle. Mi-a cerut numele şi gradul, 
dar nu s-a obosit să mă întrebe dacă lucrez la secţia asta. 

— Perfect, a spus Rebus. Asta înseamnă că vei putea rămâne 
ochii şi urechile noastre. 

— Stai aşa, l-a întrerupt Siobhan. Nu tu decizi asta. 

— Ba da, doamnă. 

Siobhan s-a făcut că nu-l aude, concentrându-se asupra lui 
Ellen Wylie. 

— Asta-i ancheta mea, Ellen. Ai înţeles? 

— Nu-ţi face griji, Siobhan. Imi dau şi singură seama când nu 
sunt dorită. 

— Nu spun că nu eşti dorită, numai că trebuie să mă asigur că 
eşti de partea noastră. 

Wylie s-a îmbăţoşat. 


87 Formaţie post-pop scoțiană. Melodia la care se face referire este 
„Why does it always have to rain on me?” („De ce mă plouă pe mine 
întotdeauna?”), de pe al doilea album al său. A fost interpretată pentru 
prima oară în 1999, la Festivalul de la Glastonbury, când, după mai 
multe ore însorite, a început să toarne cu găleata exact în clipa în care 
solistul a atacat întâiul vers. 

— În detrimentul cărei părţi? 

— Doamnelor, doamnelor, a intervenit Rebus, aşezându-se 
între ele ca un arbitru de modă veche, cu fluier la gât şi privirea 
aţintită asupra lui Siobhan. Ne-ar prinde bine puţin ajutor, trebuie 
să recunoşti şi tu, şefa. 

Siobhan a zâmbit în cele din urmă - cuvântul „şefa” îşi făcuse 
efectul. Nu şi-a luat însă ochii de la Wylie. 

— Chiar şi aşa, a spus ea, nu îţi putem cere să spionezi pentru 
noi. Una e ca eu şi John să dăm de necaz şi altceva să te târâm şi 
pe tine în jos după noi. 

— Nu mă deranjează, a răspuns Wylie. Apropo, ce blugi 
drăguţi. 

Siobhan a surâs din nou. 

— Cred că ar trebui să mă duc să mă schimb pentru spectacol. 

Rebus a răsuflat adânc; furtuna trecuse. 

— Ce s-a mai întâmplat pe aici? a întrebat-o pe Wylie. 

— Am încercat să-i contactez şi să-i previn pe toţi atacatorii 
listaţi pe BeastWatch. Le-am cerut autorităţilor şi poliţiei locale 
să fie în alertă. 

— Şi au părut entuziasmate? 

— Nu tocmai. Printre picături a trebuit să răspund şi la câteva 
zeci de telefoane de la reporteri, care au sunat în legătură cu 
articolul de pe prima pagină. Avea ziarul deschis în faţă şi a bătut 
cu palma peste textul purtând semnătura lui Mairie. Mă mir că şi- 
a făcut timp să-l scrie. 

— Cum aşa? a întrebat Rebus uimit. 

Wylie a despăturit ziarul la un articol întins pe două pagini. 
Numele autorului: Mairie Henderson. Titlul: „Interviu cu 
consilierul Gareth Tench”. Insoţit de o fotografie mare a acestuia, 
în mijlocul taberei din Niddrie. 

— Am fost acolo când i-a luat interviul, a precizat Siobhan. 

— Îl cunosc pe Tench, nu s-a putut abţine Wylie să 
contracareze. Rebus a fixat-o cu privirea. 

— Vrem detalii. 

Wylie a ridicat din umeri, prudentă în faţa interesului 
manifestat de el atât de brusc. 

— Pur şi simplu l-am cunoscut. 

— Ellen, i-a atras el atenţia, rostindu-i apăsat numele. 

Wylie a oftat. 

— E iubitul lui Denise. 

— Al surorii tale? a întrebat Siobhan. 

Wylie a încuviinţat din cap. 

— Eu sunt cea care i-a cuplat... într-un fel. 

— Vrei să zici că ei doi formează un cuplu? 

Rebus îşi înfăşurase braţele în jurul corpului ca pe o cămaşă 
de forţă. 

— Au ieşit de câteva ori împreună. Chestie care ei... Wylie s-a 
întrerupt, în căutarea cuvintelor potrivite... Care ei i-a făcut bine. 
A ajutat-o să-şi mai revină, să uite de necazuri. 

— Cu ajutorul unui strop de vin? a intuit Rebus. Dar cum aţi 
ajuns voi două să-l cunoaşteţi? 

— BeastWatch, a răspuns ea încet, refuzând să-i întâlnească 
privirea. 

— Poftim? 

— Tench a văzut ce am postat pe site. Şi mi-a trimis un e-mail 
plin de laude... 

Rebus a sărit în picioare, desfăcându-şi braţele şi începând să 
scotocească după o coală de hârtie de pe birou - lista primită de 
la Bain cu abonaţii siteului BeastWatch. 

— Care dintre ei este? a întrebat întinzându-i lista cu numele. 

— Asta, a răspuns ea. 

— Ozyman, a citit Rebus. Wylie a confirmat cu o înclinare a 
capului. Ce mama naibii de nume mai e şi ăsta? Doar nu e dintre 
ăia de stau cu capul în jos??? 

— Poate că vine de la Ozymandias*, a sugerat Siobhan. 

— Mai degrabă de la Ozzy Osbourne”, a intervenit Rebus. 

Siobhan s-a aplecat şi a tastat numele pe un motor de 
căutare. După câteva clicuri, o biografie a apărut pe ecran. 

— Regele regilor, a explicat ea. Şi-a ridicat singur statuie. 

Încă două clicuri şi Rebus s-a trezit că se uită la un poem de 
Shelley. 

— „La a mea operă priveşte, o tu, Atotputernice, priveşte şi 


88 În textul original, Down Under, denumire populară dată în Marea 
Britanie locuitorilor din emisfera sudică, în mod special celor din 
Australia şi Noua Zeelandă. 

39 Sonet al poetului englez romantic Percy Bysshe Shelley (1792- 
1822), inspirat probabil de bustul colosal (7,25 tone) al faraonul 
Ramses al II-lea, achiziţionat şi expus în 1818 de către British Museum. 
Tema poemului este declinul inevitabil al tuturor conducătorilor şi al 
imperiilor ridicate de ei, oricât de grandioase ar fi fost la vremea lor. 

% john Michael Osbourne (n. 1948), solistul vocal şi fondatorul 
formaţiei heavy-metal Black Sabbath. 

disperă!”, a recitat el. S-a întors către Wylie. Nu că Tench ar 
avea capul mare sau aşa ceva... 

— Aici nu pot să te contrazic, s-a dat ea bătută. Tot ce am 
spus e că întâlnirile astea i-au făcut bine lui Denise. 

— Trebuie să discutăm cu el, a zis Rebus parcurgând din ochi 
lista de nume şi întrebându-se câţi dintre posesorii lor locuiau în 
Edinburgh. Şi tu, Ellen, ar fi trebuit să-mi fi povestit despre asta 
mai de mult. 

— Nu am ştiut că ai o listă, s-a apărat ea. 

— Tench a ajuns la tine prin intermediul siteului - e de la sine 
înţeles că am fi vrut să-l chestionăm. Dumnezeu ştie că avem 
puţine piste de urmărit. 

— Sau prea multe, l-a contrazis Siobhan. Victime împrăştiate 
în trei locuri, dovezi lăsate într-un altul... Totul atât de dispersat. 

— Credeam că vrei să te duci acasă. 

Siobhan a încuviinţat din cap şi s-a uitat de jur împrejur. 

— Chiar ai de gând să iei toate hârtiile astea cu tine? 

— De ce nu? Pot să le copiez. Pe Ellen n-o s-o deranjeze să 
stea până mai târziu în noapte ca să-mi dea o mână de ajutor. l-a 
aruncat o privire plină de semnificaţii. Nu-i aşa, Ellen? 

— Aşa vrei să mă pedepseşti, este? 

— Inţeleg că ai vrut să o ţii pe Denise departe de toată 
povestea asta, a spus Rebus, dar tot ar fi trebuit să-mi spus 
despre Tench. 

— Nu uita, totuşi, John, l-a întrerupt Siobhan, că Tench m-a 
salvat în noaptea aceea, în Niddrie, de la o bătaie. 

Rebus a dat din cap. Ar fi putut să adauge că avusese ocazia 
să vadă o altă latură a consilierului, însă s-a abținut. 

— Petrecere inimoasă la concert, i-a urat el în schimb. 

Siobhan şi-a îndreptat din nou atenţia spre Ellen Wylie. 

— Eşti în echipa mea, Ellen. Şi dacă simt că îmi ascunzi ceva... 

— Am recepționat mesajul. 

Siobhan a dat să clatine încet din cap, apoi şi-a amintit ceva. 

— S-au adunat vreodată toţi abonaţii de la BeastWatch? 

— Din câte ştiu eu, nu. 

— Dar pot lua legătura unul cu altul? 

— Evident. 

— Ştiai cine e Gareth Tench înainte să faceţi cunoştinţă? 

— În primul e-mail pe care mi l-a trimis m-a informat că e din 
Edinburgh şi a semnat cu numele lui. 

— Şi tu i-ai spus că eşti polițistă? 

Wylie a confirmat dând din cap. 

— Te gândeşti la ceva? a întrebat-o Rebus pe Siobhan. 

— Nu prea ştiu ce să cred. Siobhan s-a apucat să-şi strângă 
lucrurile. Rebus şi Wylie o urmăreau. In cele din urmă s-a făcut 
nevăzută, luându-şi la revedere cu o fluturare a mâinii. 

Ellen Wylie a împăturit ziarul şi l-a aruncat într-un coş de 
gunoi. Rebus umpluse între timp ibricul cu apă şi îl pusese pe 
foc. 

— Pot să îţi spun exact la ce se gândeşte Siobhan, a spus 
Wylie. 

— Atunci eşti mai deşteaptă ca mine. 

— Siobhan ştie că ucigaşii nu operează întotdeauna singuri. 
Mai ştie că unii dintre ei au nevoie de validare. 

— Nu înţeleg, Ellen. 

— Nu prea cred, John. Din câte te cunosc eu şi tu gândeşti la 
fel ca ea. Atunci când cineva se hotărăşte să ucidă perverşi, e 
foarte probabil că va simţi nevoia să-i povestească despre asta 
cuiva - fie înainte de comiterea crimelor, ca şi cum i-ar cere 
permisiunea, fie după, pentru a se descărca. 

— OK, a spus Rebus, ocupat cu cănile. 

— E cam greu să lucrezi în echipă dacă te numeri printre 
suspecți... 

— Ellen, chiar apreciez foarte mult ajutorul pe care ni-l dai, a 
zis el, oprindu-se o clipă înainte de a adăuga: Atât timp cât asta 
e ceea ce faci. 

Wylie a sărit de pe scaun şi şi-a pus mâinile în şolduri. Rebus 
fusese avertizat cândva că oamenii au acest obicei - făceau 
gestul pentru a părea mai înalţi, mai ameninţători, mai puţin 
vulnerabili... 

— Crezi că am stat aici o jumătate de zi doar ca să o protejez 
pe Denise? l-a luat ea la rost. 

— Nu... dar cred că mulţi oameni s-ar da peste cap pentru a-şi 
proteja familiile. 

— La fel ca Siobhan cu mama ei, asta vrei să spui? 

— Hai să nu pretindem că noi nu am fi dispuşi să facem la fel. 

— John... Mă aflu aici pentru că tu m-ai rugat. 

— lar eu ţi-am spus că-ţi sunt recunoscător, dar uite care-i 
treaba, Ellen: eu şi Siobhan tocmai am fost eliminaţi din joc. 
Avem nevoie de cineva care să aibă grijă de noi, cineva în care 
să avem încredere. A turnat cafea în două ceşti ciobite. A mirosit 
laptele şi a decis că mergea. Totul pentru a-i acorda ei timp de 

gândire. 

— E-n regulă, a spus Wylie într-un final. 

— Gata cu secretele? a întrebat el. Wylie a clătinat din cap. 
Mai ai ceva să-mi spui? O nouă clătinare din cap. Vrei să fii 
prezentă când o să-l interoghez pe Tench? 

Wylie a ridicat uşor din sprâncene. 

— Cum ai de gând să procedezi? Doar aţi fost suspendaţi. 

Rebus s-a strâmbat şi şi-a dat o palmă peste frunte. 

— Pierdere de memorie, dar numai pe termen scurt, a declarat 
el. Vine odată cu vârsta. 

După cafea s-au apucat de treabă. Rebus a alimentat 
copiatorul cu un top de hârtie. Wylie l-a întrebat ce dorea să 
scoată la imprimantă din baza de date din computer. Telefonul a 
sunat de câteva ori, dar amândoi l-au ignorat. 

— Poate că ai auzit, a spus Wylie la un moment dat. Londra a 
obţinut organizarea Jocurilor Olimpice. 

— Ura! 

— Să ştii c-a fost destul de emoţionant. Toată lumea dansa în 
Trafalgar Square. Parisul a pierdut. 

— Mă-ntreb cum a încasat lovitura Chirac. Rebus s-a uitat la 
ceas. In clipa asta tocmai s-a aşezat la masă cu regina noastră. 

— Cu TB” făcând, fără îndoială, pe pisica de Cheshire”. 

Rebus a dat din cap. 

— Da - şi cu restaurantul de la Gleneagles servind cea mai 
bună mâncare scoțiană pentru preşedintele francez. Şi-a amintit 
ce se petrecuse în după-amiaza aceea... şi cum stătuse el la 
numai câţiva metri de toţi acei oameni atotputernici. Bush căzut 
de pe bicicletă, un memento dureros pentru toţi liderii lumii că 
erau la fel de supuşi greşelilor ca muritorii de rând. De la ce vine 
abrevierea G? a întrebat. Wylie s-a uitat la el fără să înţeleagă. G 
din G8, a precizat Rebus. 

— De la guvern şi-a dat ea cu presupusul, ridicând din umeri. 

S-a auzit un ciocănit în uşa deschisă: un agent în uniformă, de 
serviciu la biroul de primiri. 

— Vă caută cineva, domnule, e jos, a spus el, uitându-se 


91 Tony Blair, prim-ministru al Regatului Unit la momentul la care are 
loc acţiunea cărţii. 

% Personaj din Alice în Țara Minunilor, roman pentru copii al 
scriitorului britanic Charles Lutwidge Dodgson, publicat în 1865 sub 
pseudonimul Lewis Carroll. Motanul apare şi dispare când vrea el şi are 
un zâmbet larg, înşelător, cu care îşi maschează laşitatea. 

insistent la aparatul de telefon cel mai apropiat. 

— N-am vrut să răspundem, i-a explicat Rebus. Cine e 
persoana? 

— O femeie pe nume Webster... O căuta de fapt pe 
domnişoara sergent Clarke, dar a zis că se mulţumeşte şi cu 
dumneavoastră. 


18 


CONCERTUL „THE FINAL PUSH”, ÎN CULISE. 

Zvonuri cum că un soi de rachetă fusese lansată de pe liniile 
de cale ferată din apropiere, ratând ţinta. 

— Umplută cu vopsea roşie, i-a spus Bobby Greig lui Siobhan. 
Era îmbrăcat în haine civile: blugi decoloraţi şi o jachetă de dril 
ponosită. Ud până la piele, dar părând fericit sub ploaia care îi 
mura. Siobhan se schimbase într-o pereche de pantaloni din 
catifea neagră şi un tricou verde pal, peste care îşi trăsese o 
jachetă de motociclist cumpărată la mâna a doua de la un 
magazin Oxfam”. Greig o întâmpinase zâmbind. Cum se face, a 
întrebat-o el, că orice ai pune pe tine, tot a poliţist arăţi? 

Siobhan nu se obosise să-i răspundă. Se juca întruna cu 
legitimaţia plastifiată care îi atârna la gât. Pe care era desenat 
conturul Africii, textul „Acces culise” fiind adăugat dedesubt. 
Părea ceva important, însă Greig s-a grăbit să-i explice rolul pe 
care urma să-l joace în lanţul trofic. Pe legitimaţia lui stătea scris 
„Acces în toate zonele”, dar existau încă alte două niveluri 
superioare - VIP şi VVIP*%. Siobhan i-a zărit pe Midge Ure şi pe 
Claudia Schiffer, ambii WIP. Greig a prezentat-o organizatorilor 
concertului, Steve Daws şi Emma Diprose. Amândoi radiau, în 
pofida vremii. 

— Ce dispozitiv impresionant, a remarcat Siobhan. 

— Mulţumesc, a spus Daws. Diprose a întrebat-o dacă avea 
vreun preferat printre cântăreţi, iar ea a clătinat din cap. 

Pe tot parcursul conversaţiei, Greig nu menţionase că era 
polițistă. 


93 Confederație internațională cuprinzând organizații caritabile care 
luptă împotriva sărăciei. 

% VIP - Very Important Person („Persoană foarte importantă”); VVIP 
- Very-Very Important Person („Persoană foarte, foarte importantă”). 

În faţa stadionului Murrayfield aşteptau fani care încercau să 
facă rost de bilete în ultima clipă şi câţiva bişniţari ale căror 
preţuri descurajau pe toată lumea, cu excepţia celor mai bogaţi 
şi mai disperaţi dintre doritori. Beneficiind de legitimaţie, 
Siobhan putuse da ocol scenei, apoi se dusese pe terenul de joc, 
unde se alăturase celor şaizeci de mii de fani uzi leoarcă. Privirile 
lor invidioase aruncate către micul ei dreptunghi din plastic au 
făcut-o să nu se simtă în largul ei şi după puţin timp s-a retras în 
spatele gardului de protecţie. Greig se îndopa cu mâncare 
gratuită, ţinând în mână o sticlă pe jumătate goală de bere. The 
Proclaimers fuseseră cei care deschiseseră spectacolul, cu „500 
Miles”. Umbla vorba că Eddie Izzard urma să îl acompanieze la 
pian pe Midge Ure pentru versiunea compusă de el la „Vienna”. 
Texas, Snow Patrol şi Travis urmau să urce mai târziu pe scenă, 
cu Bono dând o mână de ajutor celor de la Corrs şi cu James 
Brown în încheiere. 

Activitatea frenetică din culise a făcut-o pe Siobhan să se 
simtă bătrână. Nu-i cunoştea pe jumătate dintre artişti. Păreau 
cu toţii foarte importanţi, plimbându-se de colo-colo, fiecare cu 
anturajul său, însă chipurile lor nu îi spuneau nimic. Şi-a amintit 
că părinţii urmau să plece vineri, ceea ce însemna că nu mai 
avea la dispoziţie decât o zi ca să stea cu ei. li sunase mai 
devreme; se întorseseră la ea acasă, cumpărând provizii în drum 
şi se gândeau să iasă ca să ia cina la un restaurant. Numai ei doi, 
aşa îi spusese tatăl ei, ca şi cum asta îşi şi dorea. 

Sau poate vrând s-o facă să nu se simtă vinovată pentru că nu 
era cu ei. 

A încercat să se relaxeze, să intre în spiritul concertului, însă 
gândul la anchetă nu îi dădea pace. Ştia că Rebus era în 
continuare la muncă şi trăgea tare. Nu avea să se liniştească 
până ce nu-şi potolea propriii demoni. Totuşi victoriile treceau 
iute şi îl secau şi mai mult de puteri. Pentru că soarele asfinţea, 
stadionul era scăldat în blitzurile camerelor foto de la telefoanele 
mobile. Beţigaşe luminoase erau fluturate în aer. A început să 
toarne şi mai tare, iar Greig a împrumutat o umbrelă de la cineva 
şi i-a întins-o. 

— Ai mai avut necazuri în Niddrie? l-a întrebat ea. 

Greig a clătinat din cap. A 

— Au obţinut deja ce-au vrut, a spus el. In plus, probabil că s- 
au gândit că vor găsi mai multă sămânță de scandal aici, pe 
stadion. A aruncat sticla de bere goală într-un container de 


272 


reciclare. Ai văzut ce s-a întâmplat astăzi? 

— Nu, am fost la Auchterarder. 

Greig a părut impresionat. 

— M-am uitat şi eu niţel la televizor şi mi s-a părut o adevărată 
zonă de război. 

— Ei, n-a fost chiaraşa de rău. Cum a fost pe aici? 

— Au făcut niţel gură când autobuzele au fost împiedicate să 
plece. Dar nici pe departe ca luni. S-a uitat peste umăr. Annie 
Lennox, a arătat el cu degetul. Da, ea era, la nici trei metri 
distanţă, aruncându-le un zâmbet în timp ce se îndrepta spre 
cabină. Ai fost fantastică în Hyde Park! a strigat Greig după ea. 
Annie a continuat să surâdă, cu gândul la reprezentaţia care 
urma. 

Greig s-a dus să mai aducă bere. Majoritatea oamenilor din 
apropierea lui Siobhan se foiau, discutând între ei şi părând 
plictisiţi. Echipele tehnice, care nu aveau nimic de făcut până ce 
nu venea momentul să împacheteze totul şi să demonteze 
scena. Asistenţii personali şi angajaţii unor case de discuri - cei 
din urmă în uniforme alcătuite din costume negre şi pulovere 
asortate, cu tăietură în V la guler, ochelari pe nas şi căşti de 
telefoane mobile în urechi. Salariaţii firmelor de catering, 
promotorii şi gură-cască, printre care şi ea. Nimeni nu o 
întrebase ce făcea acolo, pentru simplul motiv că nimeni nu 
credea că are ceva de făcut. 

Terasele, acolo e locul meu şi-a zis. 

Fie acolo, fie la sediul de poliţie. 

Se simţea atât de diferită de adolescenta care făcuse 
autostopul spre Greenham Common, cântând „We Shall 
Overcome”5 şi ţinându-se de mână cu alte femei, glasurile lor 
ridicându-se în văzduh, deasupra bazei aeriene. Marşul de 
sâmbătă, „Să facem din sărăcie istorie”, părea să fi devenit deja 
istorie. Şi totuşi... Bono şi Geldof reuşiseră să treacă de forţele 
de ordine care asigurau securitatea reuniunii G8 şi îşi 
prezentaseră punctele de vedere în faţa unor lideri ai lumii. 
Asigurându-se că aceştia erau conştienţi de miza uriaşă pusă în 
joc, ca şi de milioanele de oameni care aşteptau din partea lor 
lucruri cu adevărat măreţe. A doua zi urmau să fie luate decizii. A 

9% „Vom învinge” - celebru cântec de protest, imnul neoficial al 
mişcării pentru drepturi civile din SUA din anii '50, '70. A fost ulterior 
preluat şi folosit de diverse demonstraţii, marşuri, adunări publice etc. 
din întreaga lume. 

doua zi era crucială. 

Ţinea mobilul în mână, pe punctul de a-l suna pe Rebus. Dar 
ştia că el avea să râdă, să-i spună să închidă şi să se distreze. 
Dintr-odată, în ciuda biletului prins cu un magnet pe uşa 
frigiderului din bucătărie, a început să se îndoiască de faptul că 
avea să meargă la concertul T in the Park. Să se îndoiască de 
faptul că până atunci crimele aveau să fie rezolvate, mai ales 
acum, când li se luase cazul. Cazul care îi aparţinea. Rebus o 
cooptase între timp pe Ellen Wylie... o durea faptul că el nu se 
obosise să o consulte mai întâi. O durea şi că Rebus avusese 
dreptate: aveau într-adevăr nevoie de ajutor. Numai că iată, 
acum descoperiseră că Wylie îl cunoştea pe Gareth Tench şi că 
Tench o cunoştea pe sora lui Wylie... 

Bobby Greig s-a întors cu berea. 

— Ce părere ai? a întrebat-o. 

— Toţi sunt foarte scunzi, a comentat Siobhan. Greig a dat din 
cap, în semn de încuviinţare. 

— Starurile pop, a început el să-i explice, au fost probabil nişte 
pitici în şcoală. Şi acum se răzbună. Deşi, dacă te uiţi bine la ei, 
vei vedea că au capetele mari... A sesizat că Siobhan nu-l mai 
asculta. 

— Ce caută ăsta aici? a întrebat ea. 

Greig l-a recunoscut şi i-a făcut cu mâna. Consilierul Gareth 
Tench i-a răspuns la salut în acelaşi mod. Discuta cu Daws şi 
Diprose, însă s-a întrerupt - cu o bătaie uşoară pe umăr pentru el 
şi un pupic pe ambii obraji pentru ea - şi s-a apropiat de ei. 

— Este şeful Comisiei pentru cultură a Consiliului Municipal, a 
informat-o Greig. Apoi i-a întins mâna consilierului. 

— Ce mai faci, băiete? a întrebat Tench. 

— Bine. 

— Te ţii departe de necazuri? întrebarea îi era adresată lui 
Siobhan. Ea i-a întors strânsoarea puternică. 

— Incerc. 

Tench s-a întors spre Greig. 

— Scuză-mă, am uitat. De unde ne cunoaştem? 

— Tabăra din Niddrie. Sunt Bobby Greig. 

Tench a clătinat din cap, uimit de propriul lapsus. 

— Desigur, desigur. Ei, ce ziceţi, nu-i grozav? Şi-a împreunat 
mâinile, uitându-se în jur. Toată lumea stă cu ochii pe Edinburgh. 

— Sau cel puţin pe concert, nu s-a putut abţine Siobhan să nu 
pună punctul pei. 

Tench şi-a dat ochii peste cap. 

— Unii oameni nu sunt niciodată mulţumiţi. Spune-mi, Bobby 
te-a strecurat aici fără să plăteşti biletul? 

Siobhan s-a simţit obligată să confirme dând din cap. 

— Şi te mai plângi? A chicotit. Nu uita să faci o donaţie înainte 
de a pleca, altfel invitaţia ar putea fi interpretată drept mită. 

— Asta-i cam mult, a dat să protesteze Greig, însă consilierul l- 
a oprit cu o fluturare a mâinii. 

— Şi ce mai face colegul ăla al tău? a întrebat-o pe Siobhan. 

— Inspectorul Rebus? 

— Exact. Dacă mă-ntrebi pe mine, pare prieten la toartă cu 
infractorii. 

— Ce vreţi să spuneţi? 

— Păi, sunteţi colegi, nu?... Sunt sigur că îţi face confidenţe. 
Nu ţi-a povestit pe unde a umblat azi-noapte? Ca pentru a-i 
zgândări memoria: La Craigmillar Faith Center. Ţineam un 
discurs, când deodată îl văd pe omul tău intrând alături de un 
monstru pe nume Cafferty. O mică pauză: Presupun că îl cunoşti. 

— Da, îl cunosc. 

— Mi s-a părut ciudat ca un reprezentant al legii şi ordinii să... 
A tăcut, părând să caute termenul potrivit. Să fraternizeze, s-a 
hotărât el să rostească în cele din urmă. Ochii lui o sfredeleau 
acum pe Siobhan. Presupun că inspectorul Rebus nu a omis să-ţi 
spună asta... Cu alte cuvinte, doar nu-ţi spun ceva ce nu ştii 
deja... 

Siobhan s-a simţit ca un peşte urmărit insistent cu un cârlig. 

— Cu toţii avem o viaţă privată, domnule Tench, a fost 
singurul răspuns care i-a trecut prin minte. Tench a părut 
dezamăgit. Şi dumneavoastră de ce aţi venit aici? Vreţi să 
convingeţi nişte formaţii să vină să cânte la Centrul Jack Kane? 

Consilierul şi-a frecat din nou mâinile. 

— Dacă voi avea ocazia... Vocea i s-a stins; văzuse o faţă 
cunoscută. Şi Siobhan recunoştea persoana. Marti Pellow de la 
Wet Wet Wet. Numele formaţiei i-a amintit să-şi deschidă 
umbrela“. Picăturile de ploaie s-au scurs de pe ea în timp ce 
Tench se îndrepta spre noua sa ţintă. 

— Despre ce a fost vorba? a întrebat Greig. Siobhan s-a 
mulţumit să clatine din cap. Am impresia că ai vrea să fii în cu 
totul altă parte. 

— Scuze. 


36 Wet - „ud”. 

Greig îi urmărea acum cu privirea pe Tench şi cântăreţ. 

— Tipul se mişcă repede, nu-i aşa? Nu e deloc timid... îmi 
închipui că de-aia îl ascultă lumea. L-ai auzit vreodată ţinând un 
discurs? Ţi se face pielea ca de găină. 

Siobhan a dat încet din cap. Se gândea la Rebus şi Cafferty. 
Nu era surprinsă că Rebus nu-i spusese nimic. Şi-a privit 
telefonul. Acum chiar că avea o scuză ca să-l sune, dar încă 
ezita. 

Am dreptul la o viață personală, la o seară de distracţie. 

Altfel, ar fi devenit şi ea la fel ca Rebus - obsedată de muncă 
şi singuratică; încăpăţânată şi nedemnă de încredere. El 
rămăsese la gradul de inspector de aproape douăzeci de ani. 
Siobhan îşi dorea mai mult. Voia să-şi facă bine meseria, dar să 
poată, din când în când, să uite de ea. Voia să aibă o viaţă şi în 
afara serviciului, nu să-şi transforme slujba în raţiunea de a fi. 
Rebus îşi pierduse familia şi prietenii neglijându-i în favoarea 
cadavrelor, ticăloşilor, ucigaşilor, hoţilor mărunți, violatorilor, 
escrocilor, interlopilor şi rasiştilor. Când ieşea să bea un pahar, o 
făcea singur, stând liniştit la tejghea, cu faţa spre oglinzi. Nu 
avea hobby-uri, nu făcea sport, nu-şi lua niciodată concediu. 
Atunci când îşi lua liber o săptămână sau două, îl puteai găsi de 
obicei la barul Oxford, într-un colţ, prefăcându-se că citeşte ziarul 
sau uitându-se la emisiunile de la televizor. 

Ea îşi dorea mai mult. 

De data asta s-a decis şi a sunat. | s-a răspuns şi faţa i s-a 
luminat. 

— Tată, a spus, mai sunteţi la restaurant? Spune-le să mai 
aducă un scaun la masă, voi ajunge acolo la desert... 


Stacey Webster era din nou ea însăşi. 

Imbrăcată cam la fel ca atunci când o cunoscuse Rebus, în 
faţa morgii. Tricou cu mâneci lungi. 

— ŢI l-ai pus ca să ascunzi tatuajele? a întrebat-o el. 

— Sunt provizorii, l-a lămurit ea. Dispar cu timpul. 

— Aşa se întâmplă cu majoritatea lucrurilor. A zărit 
geamantanul. Era un troller aşezat în picioare, cu mânerul 
coborât. Te întorci la Londra? 

— Cu vagonul de dormit, a încuviinţat ea. 

— Uite ce-i, îmi pare rău dacă... S-a uitat înjur, în holul de 
primire, ca şi cum evita să-i întâlnească privirea. 

— Se mai întâmplă, a spus ea. Poate că acoperirea nu mi-a 


276 


fost compromisă, însă lui Steelforth nu-i place să îşi expună 
oamenii la riscuri. Vorbea poticnit, nesigură pe sine, cu mintea 
blocată în tărâmul nimănui dintre două identități distincte. 

— Ai timp pentru un pahar? a întrebat-o Rebus. 

— Am venit să o văd pe Siobhan. Şi-a strecurat o mână în 
buzunar. Ce face mama ei? E bine? 

— E în convalescenţă, a răspuns Rebus. Stă acasă la Siobhan. 

— Santal nu a avut ocazia să-şi ia la revedere de la ei. A întins 
mâna spre Rebus. O cutie din plastic transparent în care se afla 
un disc argintiu. E un CD-ROM, a spus. Un film copiat de pe 
înregistrarea pe care am făcut-o pe Princes Street. 

Rebus a dat încet din cap. 

— O să am grijă să îi parvină. 

— Comandantul m-ar ucide dacă... 

— Rămâne între noi, a asigurat-o Rebus, vârând discul în 
buzunarul de la piept. Acum hai să mergem să bem ceva. 

O mulţime de puburi îi aşteptau pe Leith Walk. Dar primul pe 
lângă care au trecut părea aglomerat şi concertul de pe 
stadionul Murrayfield era transmis în direct, urlând la televizor. 
Mai jos au găsit ceea ce căutau - un local tradiţional, liniştit, cu 
tonomat şi un aparat de jocuri mecanice. Stacey îşi lăsase 
geamantanul în spatele biroului de primire de la secţia Gayfield 
Square. L-a anunţat că vrea să scape de nişte bancnote scoțiene 
- scuza pentru a-i face cinste cu un pahar. S-au aşezat la o masă, 
într-un colţ. 

— Ai mai călătorit vreodată cu vagonul de dormit? a întrebat 
Rebus. 

— De asta beau vodca tonic - e singura soluţie ca să adorm în 
nenorocitul ăla de tren. 

— S-a terminat de tot cu Santal? 

— Depinde. 

— Steelforth ne-a spus că lucrezi sub acoperire de câteva luni. 

— Da, de câteva luni bune. 

— Nu cred că ţi-a fost uşor să faci asta în Londra... ai fi putut 
oricând să dai peste cineva care să te recunoască. 

— O dată am trecut pe lângă Ben. 

— Şi făceai pe Santal? 

— Ben n-a aflat asta niciodată. S-a rezemat de spătarul 
scaunului. De-aia am lăsat-o pe Santal să se apropie de Siobhan. 
Părinţii ei îmi spuseseră că lucrează la CID. 

— Şi ai vrut să verifici dacă ţine acoperirea? 

A urmărit-o dând din cap în semn de încuviinţare; acum o 
înţelegea mai bine. Stacey era probabil distrusă de moartea 
fratelui ei, însă faptul că jucase rolul lui Santal o făcuse să mai 
uite. Problema era că suferinţa aceea era încă îngropată în ea - 
iar Rebus ştia şi el câte ceva despre asta. 

— Deşi nu la Londra mi-am stabilit de fapt baza, a continuat 
Stacey. Multe grupuri se mutaseră - acolo era mult prea uşor 
pentru poliţie să le ţină sub supraveghere. Manchester, Bradford, 
Leeds... pe acolo m-am învârtit mai mult în ultima vreme. 

— Şi crezi că a avut vreo importanţă ce ai făcut? 

Stacey a meditat o clipă înainte de a răspunde. 

— Intotdeauna sperăm asta, nu-i aşa? 

Rebus a dat din cap, a sorbit din halbă, apoi a aşezat-o jos. 

— Să ştii că nu am renunţat la ancheta în cazul morţii lui Ben. 

— Da, ştiu. 

— Ţi-a spus comandantul? Stacey a încuviinţat. Tipul mi-a tot 
pus bețe în roate. 

— Consideră probabil că e de datoria lui să o facă. Nu e ceva 
personal, inspectore. 

— Sper să mă înşel, dar am avut impresia că urmăreşte să îl 
protejeze pe un individ pe nume Richard Pennen. 

— Pennen Industries? 

A fost rândul lui Rebus să încuviinţeze. 

— Pennen i-a achitat nota pentru camera de hotel. 

— Ciudat, a spus ea. Nu prea îl avea la inimă. 

— Zău? 

Stacey l-a privit intens. 

— Ben a avut ocazia să viziteze multe zone de conflict. 
Cunoştea suferinţele provocate de comerţul cu arme. 

— Dar mie mi s-a spus că Pennen vinde tehnologie, nu arme. 

Stacey a pufnit. 

— Nu era decât o chestiune de timp. Ben a vrut să le facă 
viaţa grea. Ar trebui să consulţi Hansard?” - discursurile pe care 
le-a ţinut în Cameră, punând tot felul de întrebări stânjenitoare. 

— Şi totuşi Pennen i-a plătit camera... 

— Şi presupun că lui i-a plăcut la nebunie. Stătea în camere 
plătite de dictatori şi-şi petrecea timpul dând de pereţi cu ei. 
Stacey a tăcut, răsucind paharul în mâini. Apoi şi-a întors din nou 
ochii spre el. Ai crezut că era mită, nu? Pennen care îl cumpărase 
pe Ben? Tăcerea lui Rebus i-a oferit răspunsul. Fratele meu a fost 

un om bun, inspectore. Lacrimile s-au adunat, în fine, în ochii ei. 
Şi eu, care nici măcar nu m-am dus la înmormântarea lui. 

— Ben ar fi înţeles, a consolat-o Rebus. Şi... S-a poticnit şi şi-a 
dres glasul. Şi fratele meu a murit săptămâna trecută. L-au 
incinerat vineri. 

— Imi pare rău. 

Rebus a dus halba la gură. 

— N-avea decât cincizeci şi ceva de ani. Atac cerebral, aşa au 
zis doctorii. 

— Eraţi apropiaţi? 

— Ne sunam o dată pe lună. A tăcut din nou. Cândva l-am 
băgat la închisoare pentru trafic de droguri. S-a uitat la Stacey, 
cântărindu-i reacţia. 

— Asta te sâcâie? a întrebat ea. 

— Ce anume? 

— Faptul că nu i-ai spus niciodată că... Se silea să scoată 
cuvintele din gură, cu faţa contorsionată, în timp ce dădea frâu 
liber lacrimilor. Că nu i-ai spus niciodată cât de rău îţi pare. S-a 
ridicat de la masă şi a luat-o la fugă spre toaletă - acum 
redevenise cu adevărat Stacey Webster. 

Rebus s-a întrebat dacă nu era cazul să o urmeze sau măcar 
să o trimită pe barmaniţă ca să aibă grijă de ea. Dar s-a mărginit 
să stea acolo, bând cu sete din pahar până ce un nou strat de 
spumă s-a format la suprafaţa berii şi gândindu-se la relaţiile de 
familie. Ellen Wylie şi sora ei, soţii Jensen şi fiica lor, Vicky. 
Stacey Webster şi fratele ei, Ben... 

— Mickey, a şoptit. Făcând apelul morţilor pentru ca ei să ştie 
că nu fuseseră uitaţi. 

Ben Webster. 

Cyril Colliar. 

Edward Isley. 

Trevor Guest. 

— Michael Rebus, a rostit tare, ridicându-şi încet paharul ca 
într-un toast. Apoi s-a ridicat şi a cumpărat alte băuturi - bere 
IPA, vodcă şi apă tonică. A rămas la tejghea, în aşteptarea 
restului. Doi clienţi fideli discutau despre şansele delegaţiei 
britanice la Jocurile Olimpice din 2012. 

— Cum se face că Londra obţine întotdeauna totul? s-a plâns 
unul dintre ei. 

— Ciudat că n-au vrut să găzduiască şi reuniunea G8, a 
adăugat tovarăşul său. 

— Ştiau la ce să se aştepte. 

Rebus a căzut o clipă pe gânduri. Era miercuri... totul avea să 
se termine vineri. Incă o zi şi oraşul putea reveni la normal. 
Steelforth şi Pennen şi toţi ceilalţi intruşi aveau să se întoarcă în 
sud. 

„Nu prea îl avea la inimă...” 

Se referise la fratele ei şi la Richard Pennen... la parlamentarul 
care încercase să obstrucţioneze planurile de expansiune ale lui 
Pennen. Rebus îl judecase complet greşit pe Ben Webster, îl 
considerase un lacheu. lar Steelforth... care nu îl lăsase să se 
apropie de hotel. Nu pentru că voia să evite agitația sau pentru 
că voia ca ştabii să nu fie deranjaţi cu tot felul de întrebări şi 
teorii. Ci pentru a-l proteja pe Richard Pennen. 

„Nu prea îl avea la inimă.” 

Afirmaţie care îl transforma pe Richard Pennen în suspect sau 
cel puţin îi oferea un mobil. Oricare dintre paznicii de la Castel l- 
ar fi putut auzi pe parlamentar sus, pe metereze. Bodyguarzi 
amestecați printre invitaţi... plus oamenii de la Serviciile Secrete 
- cel puţin câte unul care să-l protejeze pe ministrul de externe şi 
pe cel al apărării. Steelforth era de la SO12, o treaptă mai jos 
faţă de agenţii secreţi de la MI5 şi MI6%. Dar dacă voiai să scapi 
de cineva, de ce să alegi o astfel de metodă? Prea în public, prea 
în văzul tuturor. Rebus ştia din experienţă: crimele perfecte erau 
acelea în care nu exista nici o crimă. Asfixierea în timpul 
somnului, drogarea şi abandonarea într-un vehicul în mişcare 
sau, pur şi simplu, dispariţia. 

— lisuse, John, s-a dojenit el singur. Data viitoare o să dai vina 
pe omuleţii verzi. Pe circumstanţe: uşor de imaginat o 
conspirație în jurul tău în chiar săptămâna reuniunii G8. A aşezat 
paharele pe masă, puţin îngrijorat că Stacey nu ieşise încă de la 
toaletă. Şi-a dat seama că stătuse cu spatele în timp ce se 
sprijinea de tejghea. A mai aşteptat cinci minute, apoi a rugat-o 
pe barmaniţă să verifice. Femeia a ieşit din toaleta pentru femei 
clătinând din cap. 

— Trei lire aruncate pe apa sâmbetei, a spus ea, arătând spre 
băutura lui Stacey. Oricum, nu te supăra, dar e prea tânără 
pentru tine. 


98 MI5 - Military Intelligence, section 5 - Serviciul de informaţii 

Serviciul de informaţii externe ale Regatului Unit. Sunt departamente 
ale Secret Intelligence Service. 

Rebus s-a întors în Gayfield Square. Stacey trecuse pe acolo şi 
îşi luase geamantanul, însă îi lăsase un bilet. 

„Noroc, dar nu uita - Ben a fost fratele meu, nu al tău. 
Trăieşte-ţi propria suferinţă.” 

Mai erau câteva ore până la plecarea trenului. Ar fi putut uşor 
să ajungă la gara Waverley, dar a decis contrariul; nu era deloc 
convins că mai aveau multe să-şi spună. Poate că Stacey avea, 
la urma urmei, dreptate. Investigând moartea lui Ben, ţinea vie 
memoria lui Mickey. Brusc, a simţit nevoia imperioasă de a-i 
adresa o întrebare. 

Ce crezi că i s-a întâmplat fratelui tău? 

Ei bine, avea pe undeva cartea ei de vizită, pe care i-o dăduse 
în faţa morgii. Poate că avea s-o sune a doua zi, să vadă dacă 
reuşise să adoarmă în tren, în drum spre Londra, îi spusese că 
investind în continuare moartea fratelui ei şi tot ce găsise ea cu 
cale să răspundă fusese: „Ştiu”. Nu îi pusese nici o întrebare, nu-i 
oferise nici o teorie. S-o fi ameninţat Steelforth? Un bun soldat se 
supune întotdeauna ordinelor. Stacey meditase însă asupra 
cazului, fără îndoială, cântărise opţiunile, îşi formase propria 
părere. 

Cădere. 

Salt. 

Împingere în gol. 

— Mâine şi-a spus, întorcându-se în birou, cu o noapte lungă 
de fotocopiat clandestin în faţă. 


Joi, 7 iulie 

L-A TREZIT DIN SOMN SONERIA. 

A ieşit împleticindu-se pe hol şi a apăsat butonul interfonului. 

— Ce-i? a întrebat răguşit. 

— Credeam că aici e noul meu loc meu de muncă. 
Distorsionată, metalică şi totuşi recognoscibilă. Vocea lui 
Siobhan. 

— Cât e ceasul? a tuşit Rebus. 

— Opt. 

— Opt? 

— Inceputul unei noi zile de lucru. 

— Ai uitat? Am fost suspendaţi. 

— Eşti în pijama? 

— Nu port pijama. 

— Adică să aştept aici? 

— O să las uşa deschisă. A apăsat pe buton, dându-i drumul să 
intre şi-a luat hainele de pe scaunul de lângă pat şi s-a închis în 
baie. A auzit-o ciocănind la uşă, apoi deschizând-o. 

— Vin în două minute! a strigat, intrând în cadă sub duş. 

Când a ieşit, a găsit-o aşezată la masă, sortând fotocopiile 
făcute cu o seară înainte. 

— Nu te face prea comodă, i-a spus. Apucase să-şi înnoade pe 
jumătate cravata. Şi-a amintit însă că nu trebuia să se ducă la 
muncă şi a desfăcut-o, azvârlind-o pe canapea. Avem nevoie de 
provizii, a anunţat-o. 

— Şi eu de o favoare. 

— Care? 

— Vreo două ore libere pe la prânz. Vreau să îi scot pe ai mei 
la masă. 

Rebus a încuviinţat dând din cap. 

— Cum se mai simte mama ta? 

— Destul de bine, se pare. S-au decis să nu mai meargă la 
Gleneagles, deşi pe agenda de azi e trecută chestiunea 
schimbărilor climatice globale. 

— Pleacă acasă mâine? 

— Probabil. 

— Cum a fost concertul de aseară? Siobhan nu s-a grăbit să 
răspundă. Am prins ultima parte la televizor - am crezut c-o să te 
văd ţopăind pe acolo, prin faţă. 

— La ora aia plecasem deja. 

— Da? 

Siobhan s-a mulţumit să ridice din umeri. 

— Bun, despre ce fel de provizii era vorba? 

— Micul dejun. 

— Eu am mâncat. 

— Atunci o să te uiţi la mine cât înfulec o chiflă cu şuncă. O să 
mergem la cafeneaua de pe Marchmont Road. Şi-n timp ce eu 
mănânc, îl poţi suna pe consilierul Tench ca să fixezi o întâlnire. 

— A fost aseară la concert. 

Rebus şi-a ridicat ochii spre ea. 

— Tipul ăsta e omniprezent. 

Siobhan se apropiase de combina stereo. A găsit LP-urile pe 
un raft şi a ales unul. 

— Asta a apărut înainte de a te naşte tu, a spus Rebus. 
Leonard Cohen, „Songs of Love and Hate”. 

— Ascultă, a spus ea citind de pe spatele copertei. „Au închis 
un bărbat care voia să conducă lumea. Proşti ce au fost, au 
închis pe cine nu trebuia.” Mă întreb ce-o fi vrut să spună. 

— Confuzie de identitate? şi-a dat Rebus cu presupusul. 

— Cred că e mai degrabă vorba de ambiţie, a replicat Siobhan. 
Gareth Tench mi-a spus că te-a văzut... 

— Aşa e. 

— Erai cu Cafferty. 

Rebus a confirmat cu o mişcare a capului. 

— Marele Ger susține că domnul consilier plănuieşte să-l 
scoată din joc. 

Siobhan a pus discul şi s-a întors cu fața spre el. 

— Asta-i un lucru bun, nu? 

— Depinde de ceea ce primim în schimb. Cafferty crede că 
Tench urmăreşte să preia el controlul. 

— Şi tu ÎI crezi? 

Rebus a căzut pe gânduri. 

— Ştii ce mi-ar trebui pentru a putea răspunde la întrebare? 

— Dovezi? a încercat ea să ghicească. 

El a clătinat din cap. 

— O cafea. 


Opt şi patruzeci şi cinci. 

Rebus era la a doua ceaşcă. Tot ce mai rămăsese din micul 
dejun era o farfurie murdară de grăsime. Cafeneaua punea la 
dispoziţia clienţilor o selecţie bună de ziare şi Siobhan citea 
acum despre concertul „The Final Push”. Rebus i-a arătat 
fotografiile surprinse la Gleneagles în timpul confruntărilor care 
avuseseră loc cu o zi înainte. 

— Uită-te la puştiul ăsta, a spus el. Nu l-am văzut şi noi pe 
acolo? 

Siobhan a dat din cap. 

— Dar nu cu sângele ţâşnindu-i din cap. 

Rebus a întors din nou ziarul spre el. 

— Să ştii că, de fapt, le convine de minune. Un pic de sânge 

dă întotdeauna bine în ziare. 

— Şi ne face pe noi să părem nişte brute, nu? 

— Apropo de noi... A scos CD-ROM-ul din buzunar. Un cadou 
de adio de la Stacey Webster - sau Santal, dacă preferi. 

Siobhan a luat CD-ROM-ul din mâna lui, ţinându-l între degete, 
în timp ce Rebus îi explica rapid ce se întâmplase. După cea 
terminat, a luat din portofel cartea de vizită a lui Stacey şi a 
sunat-o. Nu i-a răspuns. A băgat telefonul înapoi în buzunarul 
hainei, simțind o urmă slabă din parfumul lui Molly Clark. Se 
decisese să nu-i spună nimic despre asta lui Siobhan; nu era 
deloc sigur de reacţia ei. Se gândea în continuare la întâlnirea cu 
Molly când Gareth Tench a intrat în cafenea. A dat mâna cu 
amândoi. Rebus i-a mulţumit că răspunsese solicitării lor şi l-a 
invitat să ia loc. 

— Cu ce să vă servesc? 

Tench a scuturat din cap. Rebus a zărit o maşină parcată 
afară, cu oamenii de pază ai consilierului rezemaţi de ea. 

— Bună idee, i-a spus lui Tench, arătând spre fereastră. Chiar 
mă gândeam că şi rezidenții de pe Marchmont ar fi bine să-şi ia 
bodyguarzi. 

Tench s-a mulţumit să zâmbească. 

— Nu sunteţi la lucru? a comentat el. 

— Am optat pentru un stil mai informai, i-a explicat Rebus. Nu 
vrem să-i punem pe aleşii noştri în situaţia de a îndura condiţiile 
din camera de interogatorii a unei secţii de poliţie. 

— Apreciez. Tench s-a aşezat mai bine în scaun, dar fără a da 
vreun semn că ar fi intenţionat să-şi scoată pardesiul trei sferturi. 
Ce pot face pentru dumneata, inspectore? 

Siobhan i-a luat-o însă înainte. 

— După cum ştiţi, domnule Tench, investigăm o serie de 
crime. Anumite probe au fost găsite într-un loc din Auchterarder. 

Tench şi-a îngustat ochii. Atenţia îi era îndreptată tot asupra 
lui Rebus, însă era clar că se aştepta la alte subiecte de 
conversaţie - Cafferty, poate, sau Niddrie. 

— Nu văd... a dat el să spună. 

— Numele celor trei victime, a continuat Siobhan, erau listate 
pe un site numit BeastWatch. A tăcut o clipă. Pe care, desigur, îl 
cunoaşteţi. 

— Da? 

— Deţinem informaţii în acest sens. A despăturit o coală de 
hârtie şi i-a vârât-o sub ochi. Ozyman... dumneavoastră sunteţi, 

nu? 

Tench a ezitat să răspundă. Siobhan a împăturit hârtia la loc şi 
a băgat-o în buzunar. Rebus i-a făcut cu ochiul lui Tench, 
transmiţându-i un mesaj cât se poate de simplu: „Tipa e bună. 
Aşa că nu-ncerca s-o duci cu zăhărelul.” 

— Da, eu sunt, a recunoscut până la urmă consilierul. Şi ce-i 
cu asta? 

Siobhan a ridicat din umeri. 

— De ce vă interesează acest site, domnule Tench? 

— Să înţeleg că mă consideraţi unul dintre suspecți? 

Rebus a izbucnit în râs. 

— E cale lungă până acolo, domnule. 

Tench s-a încruntat. 

— Niciodată nu poţi să ştii ce-i în mintea lui Cafferty şi ce mai 
cloceşte individul - mai ales când beneficiază şi de ajutorul unor 
prieteni. 

— Am impresia că ne îndepărtăm de la subiect, a intervenit 
Siobhan. Trebuie să îi interogăm pe toţi cei care au avut acces la 
acest site, domnule. Aşa e procedura. 

— Tot nu pricep cum aţi ajuns de la numele meu de utilizator 
la mine. 

— Văd că uitaţi, domnule Tench, a spus Rebus pe un ton 
voios, că săptămâna asta îi avem printre noi pe cei mai buni 
ofiţeri de spionaj ai ţării. Cărora nu le prea scapă multe. Tench 
părea gata să facă o remarcă, însă Rebus nu i-a dat ocazia. 
Ozymandias: interesantă alegere. E un poem de Shelley, nu? 
Regele regilor, cel care şi-a ridicat singur statuie. Statuie care în 
timp se sfărâmă, rămânând părăsită undeva în deşert. S-a oprit 
preţ de o clipă. Repet, interesantă alegere. 

— De ce crezi asta? 

Rebus şi-a încrucişat braţele peste piept. 

— Regele ăsta era un tip vanitos, fără îndoială - tocmai despre 
asta e vorba în poezie. Oricât de sus te ridici, oricât de puternic 
devii, nimic nu durează o veşnicie. Şi dacă eşti tiran, te 
prăbuşeşti cu atât mai repede. S-a aplecat puţin peste masă. 
Persoana care a ales pseudonimul nu era proastă... ştia că 
poemul nu e despre putere în sine... 

— ... ci despre influenţa corupătoare a puterii? a zâmbit 
Tench, dând uşor din cap. 

— Inspectorul Rebus învaţă repede, a remarcat Siobhan. leri 
îşi punea întrebarea dacă nu cumva sunteţi australian de origine. 


285 


Zâmbetul s-a lăţit pe faţa lui Tench. Ochii îi erau în continuare 
pironiţi asupra lui Rebus. 

— Am studiat poemul acesta în şcoală, a spus el. Am avut un 
profesor de engleză entuziast. Care ne-a obligat să-l învăţăm pe 
de rost. A ridicat din umeri. Pur şi simplu mi-a plăcut numele, 
inspectore. Atât şi nimic mai mult. Şi-a mutat privirea de la 
Rebus la Siobhan şi înapoi. Imi închipui că la mijloc e deformația 
profesională - căutaţi motivații acolo unde nu există. Mai bine 
spuneţi-mi ce mobil ar fi putut avea criminalul. La asta v-aţi 
gândit? 

— Credem că este un justiţiar, a răspuns Siobhan. 

— Care îşi alege victimele de pe un site şi le omoară una după 
alta? Tench nu părea prea convins. 

— Incă nu ne-aţi răspuns de ce sunteţi aşa interesat de 
BeastWatch, a remarcat Rebus pe un ton calm. Şi-a desfăcut 
braţele şi şi-a aşezat palmele pe masă, de o parte şi de alta a 
ceştii de cafea. 

— Circumscripţia mea electorală e ca o groapă de gunoi, 
Rebus - să nu-mi spui că n-ai observat. Puşcăriile ne procopsesc 
cu oameni lipsiţi de adăpost, traficanţi, epave, agresori sexuali, 
narcomani, nenorociţi de toate soiurile. Site-uri ca BeastWatch 
îmi dau posibilitatea de a riposta. In ele îmi pot susţine punctul 
de vedere atunci când apar probleme noi. 

— Şi au apărut astfel de probleme? a întrebat Siobhan. 

— Am avut cu trei luni în urmă un caz. Un maniac sexual 
eliberat... M-am asigurat că revine pe calea cea bună. 

— Incredinţându-l în grija altcuiva, a comentat Siobhan. 

— Intotdeauna am procedat aşa. Şi la fel voi judeca şi dacă un 
om de teapa lui Cafferty îşi bagă nasul în treburile mele. 

— Cafferty e de mult timp aici, a subliniat Rebus. 

— In pofida sau datorită vouă? Rebus s-a ferit să răspundă şi 
zâmbetul lui Tench s-a transformat în rânjet. Pentru că tipul n-ar 
fi rezistat atât timp fără ajutor. Consilierul s-a dat pe spate şi şi-a 
dezmorţit umerii. Am terminat? 

— Cât de bine cunoaşteţi familia Jensen? a întrebat Siobhan. 

— Pe cine? 

— Cuplul care se ocupă de site. 

— Nu-i cunosc, a afirmat Tench. 

— Zău? Siobhan părea realmente uimită. Trăiesc aici, la 
Edinburgh. 

— La fel ca alte cinci sute de mii de oameni. Eu încerc să mă 

mişc cât pot de mult, sergent Clarke, dar nu sunt făcut din 
elastic. 

— Dar din ce sunteţi făcut, consiliere? a întrebat Rebus. 

— Furie, a început să enumere Tench, hotărâre, sete de 
dreptate şi de corectitudine. A răsuflat adânc, apoi a dat drumul 
aerului din piept cu zgomot. Am putea sta aici toată ziua, s-a 
scuzat el cu un zâmbet. Apoi, ridicându-se în picioare: l-ai frânt 
inima lui Bobby aseară, când l-ai părăsit, sergent Clarke. Ar 
trebui să fii atentă: la unii bărbaţi, pasiunea poate fi ca o bestie 
care mârâie, arătându-şi colții. S-a înclinat uşor şi s-a îndreptat 
spre uşă. 

— Mai vorbim noi, l-a avertizat Siobhan. Rebus s-a uitat pe 
geam: unul dintre paznici a deschis portiera din spate şi Tench 
şi-a înghesuit trupul supradimensionat în interiorul maşinii. 

— Mulţi dintre consilierii noştri par prea bine hrăniţi, a 
comentat el. Ai observat? 

Siobhan şi-a frecat fruntea cu mâna. 

— Am fi putut să conducem mai bine interogatoriul. 

— E adevărat că ai plecat de la concert înainte să se termine? 

— Nu prea intrasem în atmosferă. 

— Din cauza stimatului nostru consilier? Siobhan a clătinat din 
cap. Distrugător şi salvator, a murmurat Rebus în barbă. 

— Poftim? 

— E tot un vers de Shelley. 

— Şi care din ei e Gareth Tench, distrugătorul sau salvatorul? 

Maşina se îndepărta acum de marginea trotuarului. 

— Poate că ambii, s-a aventurat Rebus. A căscat, trosnindu-şi 
fălcile. Vreo şansă ca să facem mai târziu o pauză? 

Siobhan i-a aruncat o privire. 

— Ai putea să te opreşti şi tu la prânz şi să vii cu mine, să-mi 
cunoşti părinţii. 

— Statutul meu de paria a luat sfârşit? şi-a dat Rebus cu 
presupusul, înălţând din sprâncene. 

— John... l-a dojenit ea. 

— Nu-i vrei numai pentru tine? 

Siobhan a ridicat din umeri. 

— Poate că am fost niţel cam lacomă. 


Rebus scosese nişte tablouri de pe unul din pereţii din living. 


Prim-planuri ale celor trei victime erau acum prinse în piuneze în 
locul lor. Stătea la masă, în timp ce Siobhan se întinsese pe 

canapea. Ambii citeau de zor, întrerupându-se din când în când 
pentru a pune o întrebare sau a discuta o anumită problemă. 

— Presupun că n-ai avut timp să asculţi declaraţia lui Ellen 
Wylie, a spus Rebus la un moment dat. Nu că ar fi spus cine ştie 
ce... 

— Mai sunt mulţi alţi abonaţi cu care ar trebui să stăm de 
vorbă. 

— Mai întâi ar trebui să ştim cine sunt: crezi că Brains ar putea 
să ne ajute cu asta fără ca James Corbyn sau Steelforth să prindă 
de veste? 

— Tench a zis ceva despre mobil... oare ne scapă nouă ceva? 

— Vreo legătură între cele trei victime? 

— Apropo, de ce să se fi oprit la trei? 

— Nu mă pot gândi decât la explicaţiile cele mai simple: omul 
nostru a plecat spre alte zări, a fost arestat într-o altă cauză sau 
este conştient că-l căutăm. 

— Numai că nu suntem deloc aproape. 

— Nu asta crede mass-media. 

— Şi, în primul rând, de ce a ales Clootie Well? Pentru că a 
bănuit că vom ajunge acolo? 

— Nu putem exclude conexiunile locale. 

— Dar dacă nu există nici o legătură între Clootie Well şi 
BeastWatch? 

— Atunci nu facem decât să pierdem timpul. 

— Crezi că vrea să transmită un mesaj liderilor G8? Poate că în 
clipa asta e aici, cu un banner în braţe. 

— Fotografia lui ar putea fi pe CD-ROM... 

— Numai că nu am şti pe cine căutăm. 

— Dar dacă indiciile alea au fost lăsate pentru a-şi bate joc de 
noi, cum se face că nu a continuat seria de crime? N-ar fi fost 
logic să o dea înainte cu jocul ăsta? 

— Poate că nu a vrut să continue. 

— Ce vrei să spui? 

— Omul nostru ar putea fi mai aproape decât ne închipuim 
noi... 

— Mersi pentru asta. 

— Vrei o ceaşcă de ceai? 

— Dă-i drumul. 

— De fapt e rândul tău - eu am plătit cafeaua. 

— Trebuie să existe un tipar. E ceva care ne scapă. 

Telefonul lui Siobhan a bâzâit: un mesaj. Siobhan a privit 

ecranul. 

— Dă drumul la televizor, a spus. 

— Pe care canal? 

Dar Siobhan îşi azvârlise deja picioarele peste canapea şi 
deschisese ea însăşi televizorul. A găsit telecomanda şi a început 
să butoneze. Cuvântul NEWSBREAK a apărut pe burtieră: 
EXPLOZII IN LONDRA. 

— Eric mi-a trimis mesajul, a spus ea încet. Rebus s-a apropiat 
şi s-a aşezat lângă ea. Nu păreau să existe prea multe informaţii. 
O serie de bombe sau explozii... mafia londoneză... câteva zeci 
de răniţi. 

„Se crede că la mijloc e lupta pentru putere dintre bande 
rivale”, rostea acum prezentatorul. Pe un ton nu foarte convins. 

— Luptă pentru putere, pe naiba, a mârâit Rebus. 

Câteva gări importante fuseseră închise. Spitalele erau în 
alertă. Publicul era avertizat să nu intre în oraş. Siobhan s-a 
trântit înapoi pe canapea, cu coatele pe genunchi şi capul în 
mâini. 

— Un atac neaşteptat, a spus ea încet. 

— Poate că nu doar Londra este vizată, a replicat Rebus, deşi 
principala ţintă nu putea fi decât capitala. Dimineaţa, ora de 
vârf... cu toţi navetiştii şi cu toţi acei agenţi de la Poliţia 
Transporturilor detaşaţi în Scoţia pentru reuniunea G8. Cu ofiţerii 
de la Poliţia Metropolitană trimişi să-i secondeze. Şi-a strâns 
pleoapele, închizând ochii şi gândindu-se: Din fericire n-a fost 
ieri, cu atâția petrecăreți în Trafalgar Square, sărbătorind decizia 
privind organizarea Jocurilor Olimpice, sau sâmbătă, cu concertul 
din Hyde Park... două sute de mii de spectatori. 

Autoritatea Naţională din Domeniul Energetic emisese un 
comunicat: sistemul electric naţional nu fusese afectat. 

Aldgate. 

King's Cross. 

Edgware Road. 

Noi speculaţii cu privire la un autobuz care fusese „distrus”. 
Prezentatorul era livid la faţă. Un număr de telefon de urgenţă 
era afişat în partea de jos a ecranului. 

— Şi acum ce facem? a întrebat Siobhan încet, în timp ce 
televiziunea transmitea imagini în direct de la una dintre ţintele 
atacurilor - medici alergând de colo-colo, fum ridicându-se în 
valuri, răniţi stând pe borduri. Sticlă spartă, sirene şi alarme de la 
maşinile parcate şi de la birourile din apropiere. 

— Ce facem? a repetat Rebus ca un ecou. A fost salvat de 
bâzâitul telefonului lui Siobhan. Siobhan şi-a lipit aparatul de 
ureche. 

— Mamă? Da, ne uităm. A tăcut, ascultând. Sunt sigură că 
sunt bine cu toţii... Da, ai putea să suni la numărul acela. Deşi e 
posibil ca linia să fie mult timp ocupată. Altă pauză. Poftim? 
Astăzi? Probabil că au închis deja gara King's Cross... Stătea pe 
jumătate întoarsă cu spatele la Rebus. El s-a decis să iasă din 
cameră, s-o lase să le spună părinţilor ce avea de spus. S-a dus 
în bucătărie, a dat drumul la robinet şi a umplut ceainicul. A 
ascultat apa curgând: un sunet atât de banal încât nu-l auzea 
aproape niciodată. Pentru că pur şi simplu era. 

Normal. 

Cotidian. 

Şi după ce a închis robinetul a urmat un gâlgâit uşor. Ce 
ciudat, nu-şi amintea să-l mai fi auzit vreodată. S-a răsucit pe 
călcâie şi a văzut-o pe Siobhan stând în prag. N 

— Mama vrea să se întoarcă acasă, a spus ea. Işi face griji din 
pricina vecinilor. 

— Nici măcar nu mi-ai spus unde locuiesc. 

— Forest Hill. La sud de Tamisa. 

— Atunci contramandăm prânzul? 

Siobhan a dat din cap. Rebus i-a întins un şervet de bucătărie 
din hârtie în care să-şi sufle nasul. 

— O treabă ca asta te face să priveşti lucrurile dintr-o altă 
perspectivă, a spus ea. 

— Nu tocmai. A plutit în aer toată săptămâna. Aproape că i-am 
simţit gustul. 

— Trei plicuri de ceai, i-a atras ea atenţia ea. 

— Poftim? 

— Ai pus trei plicuri de ceai în cană. l-a întins ceainicul. La asta 
te gândeai? 

— Poate, a admis el. Cu ochii minţii vedea însă o statuie în 
deşert, o statuie făcută fărâme... 


Siobhan plecase acasă. Ca să-şi ajute părinţii, poate ca să-i 
ducă la gară cu maşina, dacă aşa hotărau. Rebus se uita la 
televizor. Un omnibuz roşu fusese rupt în două şi partea de sus 
zăcea în drum. Şi totuşi existau supraviețuitori. Ceea ce era un 
mic miracol, după părerea lui. A simţit nevoia de a deschide o 
sticlă şi a-şi turna ceva de băut, dar a rezistat tentaţiei. Martorii 


290 


A 


oculari îşi relatau poveştile. Prim-ministrul pornise spre sud, 
lăsându-l pe ministrul de externe să se ocupe de reuniunea G8. 
Blair făcuse o declaraţie înainte de plecare, flancat de colegii săi 
din G8. Bandajele de pe încheieturile preşedintelui Bush erau 
abia vizibile. Alte imagini în direct la ştiri, cu oameni care 
povesteau cum se târâseră peste trupuri sfârtecate pentru a ieşi 
din tren. Se târâseră prin fum şi prin sânge. Unii îşi folosiseră 
aparatele foto de la telefoane pentru a surprinde ororile. Rebus 
s-a întrebat ce instinct îi împinsese să facă asta, transformându-i 
în corespondenţi de război. 

Sticla era pe poliţa şemineului. Ceaiul i se răcise în mână. Trei 
băieţi răi fuseseră condamnaţi la moarte de o persoană sau mai 
multe, rămase deocamdată necunoscute. Ben Webster îşi găsise 
sfârşitul prăbuşindu-se de pe metereze. Marele Ger şi Gareth 
Tench se pregăteau să recurgă la violenţă. „Să priveşti lucrurile 
dintr-o altă perspectivă” - astea fuseseră cuvintele lui Siobhan. 
Rebus nu era prea sigur. Pentru că acum, mai mult ca oricând, 
voia răspunsuri la întrebări, voia chipuri şi nume. In privinţa 
Londrei, a sinucigaşilor cu bombe sau a carnajului din faţa ochilor 
săi nu putea face nimic. Tot ce îi stătea în putere era să trimită 
din când în când după gratii nişte oameni răi. Lucru care părea 
să nu schimbe cu nimic situaţia de ansamblu. O altă imagine i-a 
răsărit în minte: Mickey copil, poate pe plaja din Kirkcaldy, sau 
poate într-o vacanţă la St. Andrews sau Blackpool. Săpând 
frenetic, luând cu lopăţica nisipul ud, ridicând o barieră în calea 
valurilor mării care se târau spre el. Muncind din greu, ca şi cum 
era o chestiune de viaţă şi de moarte. Şi fratele mai mare, John, 
folosindu-şi propria lopăţică din plastic pentru a îngrămădi nisip 
peste nisip, cu Mickey netezindu-l apoi. Şase, poate zece metri 
lungime şi poate un metru şi jumătate înălţime... Dar primele 
particule de spumă aveau să vină, fără să le dea vreo şansă şi 
obligându-i să-şi urmărească edificiul topindu-se, făcându-se una 
cu pământul. lar ei aveau să urle, învinşi, să bată din picioare şi 
să-şi agite pumnişorii la apa care clipocea şi la ţărmul perfid şi la 
cerul nemişcat. 

Şi la Dumnezeu. 

In primul rând la Dumnezeu. 

Sticla părea să se umfle, mărindu-se sau poate că e/ se 
micşora văzând cu ochii. Şi-a amintit nişte versuri dintr-un cântec 
al lui Jackie Leven”: „... dar barca mea-i atât de mică, oceanul 

tău - imens”. Imens, da, dar de ce naiba şi plin de rechini? 

Telefonul a început să sune şi s-a gândit să nu răspundă. A 
ezitat nu mai puţin de zece secunde. Era Ellen Wylie. 

— Vreo noutate? a întrebat. Apoi a râs scurt şi a dus mâna la 
frunte. În afară, bineînţeles, de ceea ce ştim cu toţii. 

— Toată lumea e în stare de şoc aici, a spus ea. Nimeni n-o să 
se prindă că ai făcut copii după toate documentele alea şi că le- 
ai cărat acasă. Mă îndoiesc că se va apuca acum cineva serios de 
treabă până la sfârşitul săptămânii. Aşa că m-am gândit să dau o 
raită pe la Torphichen, să văd ce mai e pe la mine pe la secţie. 

— Bună idee. 

— Contingentul din Londra va fi trimis înapoi acasă. S-ar putea 
să aibă nevoie de toţi oamenii disponibili. 

— N-aş fi aşa de sigur de asta. 

— Să ştii că până şi anarhiştii au rămas interzişi. Au sosit 
rapoarte de la Gleneagles că totul e liniştit acolo. Şi mulţi 
demonstranți nu mai vor decât să plece acasă. 

Rebus s-a ridicat de pe scaun şi s-a apropiat de şemineu. 

— În momente ca astea îţi doreşti să fii lângă cei dragi. 

— John, te simţi bine? 

— Minunat, Ellen. A trasat cu degetul o linie pe toată lungimea 
sticlei. Era whisky Dewar's, de o nuanţă aurie pală. Du-te înapoi 
la Torphichen. 

— Vrei să trec mai târziu pe la tine? 

— Nu cred că am mai înainta cu cazul. 

— Atunci rămâne pe mâine, da? 

— Da. Vorbim mâine. A încheiat convorbirea, rezemându-şi 
mâinile de polita şemineului. 

Ar fi putut să jure că sticla se uita fix la el. 


20 


MAI MULTE AUTOBUZE URMAU SĂ PLECE SPRE SUD ŞI PĂRINŢII 
Siobhan se hotărâseră să se urce într-unul. 

— Oricum aveam de gând să plecăm mâine, i-a spus tatăl 
îmbrăţişând-o. 

— N-aţi ajuns la Gleneagles, a răspuns ea. El a ciupit-o de 
obraz, chiar deasupra bărbiei, făcând-o să se simtă iar copil 
pentru câteva clipe. O ciupea întotdeauna în acelaşi loc, fie că 
era Crăciunul sau ziua ei de naştere, că luase o notă bună la 

şcoală sau pentru că, pur şi simplu, se simţea el fericit. 

Altă îmbrăţişare din partea mamei şi câteva cuvinte şoptite: 

— Nu contează. Cu referire la rănile ei, la prinderea 
vinovatului. Apoi, eliberându-se din strânsoare, dar ţinând-o în 
continuare de braţ: Te aşteptăm la noi cât mai curând. 

— Promit, a spus Siobhan. 

Apartamentul părea gol după plecarea lor. A realizat că în 
mare parte a timpului petrecut acolo stătea în tăcere. Mă rog, nu 
în tăcere - întotdeauna avea combina, radioul sau televizorul 
deschise. Dar fără mulţi musafiri, nimeni care să fluiere în timp 
ce străbăteau amândoi holul sau să fredoneze spălând vasele. 

Nimeni în afară de ea. 

L-a sunat pe Rebus, dar acesta n-a răspuns. Televizorul era 
aprins; nu se putea hotărî să-l închidă. Treizeci de morţi... 
patruzeci... poate cincizeci. Primarul Londrei ţinuse un discurs 
bun. Al-Qaeda revendicase atacurile. Regina era profund şocată. 
Navetiştii din Londra porniseră într-un marş lung înapoi spre 
casele lor. Comentatorii întrebau de ce fusese scăzut nivelul 
alertei teroriste de la „critic” la „ridicat”. Ei i-a venit să-i întrebe: 
Ce importanţă ar fi avut? 

A deschis frigiderul. Mama ei vizitase magazinele locale: file 
de rață, cotlete de miel, o bucată de brânză, suc de fructe 
organic. A deschis uşa congelatorului şi a scos dinăuntru o cutie 
de îngheţată Mackie's Vanilia. Şi-a luat o lingură şi s-a întors în 
living. In lipsă de altceva mai bun de făcut şi-a conectat 
calculatorul. Cincizeci şi trei de e-mailuri. A aruncat o privire 
rapidă pe listă şi a văzut că le putea şterge fără grijă pe cele mai 
multe. Apoi şi-a amintit brusc ceva şi şi-a vârât mâna în buzunar. 
CD-ROM-ul. L-a introdus în fantă. Câteva clicuri cu mouse-ul şi 
ecranul s-a umplut de fotografii de mărimea degetului. Stacey 
Webster o surprinsese şi pe tânăra mamă cu bebeluşul ei 
îmbrăcat în roz. Lui Siobhan i-a venit să râdă. Femeia îşi folosea 
în mod evident copilul pe post de armă, repetând scena cu 
schimbatul scutecelor în locuri diferite, întotdeauna în faţa 
cordoanelor de poliţie. Locuri care îi ofereau un excelent punct 
de observaţie şi de declanşare a actelor de violenţă. Exista până 
şi o imagine cu mai mulţi cameramani, printre care şi Mungo. 
Stacey însă se concentrase cel mai mult asupra demonstranţilor, 
alcătuind un mic album foto pentru uzul şefilor ei de la S012. 
Unii dintre poliţişti lucrau probabil pentru Poliţia Metropolitană. Şi 
se aflau acum în drum spre Londra, pentru a da o mână de ajutor 

după evenimentele petrecute, pentru a vedea ce fac cei dragi 
sau eventual pentru a participa la funeraliile colegilor. Dacă se 
dovedea că atacatorul mamei sale era din Londra... nu ştia ce 
putea face. 

Cuvintele mamei: „Nu contează.” A 

A îndepărtat ideea scuturând din cap. În total erau cincizeci 
sau şaizeci de fotografii. Siobhan şi-a zărit părinţii - Teddy Clarke 
încercând să-şi târască soţia afară din mulţime, din faţa 
cordonului de poliţie. in jurul lor, îmbulzeală. Bastoane ridicate, 
guri deschise în urlete puternice sau în grimase de durere. Coşuri 
de gunoi răsturnate. Praf şi flori scoase din rădăcini şi zburând 
prin aer. 

Şi pe urmă un băț intrând în contact cu faţa mamei. Siobhan 
aproape că s-a cutremurat, apoi s-a forţat să-şi revină şi să se 
uite cu atenţie. Băţul părea să fi fost luat de pe jos. Nu era un 
baston de poliţist. Şi lovitura venea din zona ocupată de 
protestatari. Persoana care îl ţinea în mâini se retrăsese rapid. Şi 
dintr-odată Siobhan a înţeles. Schema era exact aşa cum îi 
spusese Mungo, fotoreporterul: cineva se repezea spre şirul de 
poliţişti, iar atunci când aceştia ripostau, se retrăgea, având grijă 
să lase nişte protestatari inocenți în prima linie. Efect maxim de 
publicitate, plus faptul că poliţiştii erau făcuţi să pară nişte brute. 
Mama lui Siobhan se împleticise în clipa când intrase în contact 
cu băţul. Faţa, aflată în mişcare, era înceţoşată, dar durerea 
evidentă. Siobhan şi-a trecut degetul mare peste ecran, ca 
pentru a alunga suferinţa mamei. A urmărit băţul, până ce a dat 
cu ochii de braţul gol al posesorului. Stacey îi surprinsese umărul 
în fotografie, dar nu şi faţa. A dat înapoi cu câteva cadre, apoi 
înainte de momentul propriu-zis al loviturii. 

lată-l. 

Omul îşi dusese o mână la spate pentru a ascunde băţul, dar 
nu îl aruncase pe jos. lar Stacey îl surprinsese de data asta din 
faţă, imortalizându-i sclipirea din ochi, rânjetul strâmb. Alte 
câteva cadre şi omul se întorsese la treabă şi scanda lozinci. Cu 
şapca de baseball trasă peste faţă, însă inconfundabil. 

Puştiul din Niddrie, liderul bandei. Care venise pe Princes 
Street, la fel ca mulţi alţii de teapa lui, doar ca să se distreze. 

Siobhan îl văzuse ultima oară la ieşirea din tribunal, unde 
fusese aşteptat de către consilierul Gareth Tench. Vorbele lui 
Tench: „Câţiva alegători din colegiul meu au fost implicaţi în 
tulburări.” Tench întorcând salutul acuzatului care părăsea sala 

tribunalului liber ca pasărea cerului... Mâna lui Siobhan a 
tremurat uşor în timp ce a încercat să dea iarăşi de Rebus la 
telefon. Din nou fără succes. S-a ridicat în picioare şi a început să 
se plimbe încoace şi încolo prin apartament, intrând şi ieşind din 
fiecare cameră. Prosoapele de baie fuseseră împăturite cu grijă 
şi aşezate unul peste altul. In coşul de gunoi din bucătărie 
rămăsese o cutie goală de supă. Care fusese spălată înainte de a 
fi aruncată, ca să nu miroasă. Mama ei, care îşi pusese 
amprenta, cu micile ei intervenţii... S-a proptit în faţa oglinzii 
mari din dormitor, încercând să descopere asemănările. 
Dintotdeauna fusese de părere că aducea mai mult cu tatăl ei. 
Cei doi se aflau acum probabil deja pe autostrada Al, gonind spre 
sud. Nu le spusese adevărul despre Santal şi probabil că nu avea 
să le spună niciodată. A revenit în faţa computerului şi s-a uitat 
la toate celelalte fotografii, apoi a luat-o de la capăt, de data asta 
căutând o singură faţă, o singură mică pacoste slăbănoagă, cu 
şapca de baseball, tricoul, blugii şi pantofii lui sport. A încercat să 
scoată o parte din fotografii la imprimantă, însă a fost avertizată 
că trebuia să încarce cartuşele. Ştia un magazin de accesorii 
pentru computere pe Leith Walk. Şi-a luat cheile şi poşeta. 


Sticla era goală şi nu mai avea altceva de băut în casă. Rebus 
găsise o sticlă de vodcă poloneză, pe jumătate plină, în 
congelator, însă conţinutul său fusese redus la o singură porţie. 
N-avea nici un chef să meargă la magazin, aşa că şi-a pregătit în 
schimb o cană de ceai şi s-a aşezat cu ea la masă, începând să 
răsfoiască printre notele de caz. Ellen Wylie se arătase 
impresionată de CV-ul lui Ben Webster şi Rebus îi dădea 
dreptate. Acum l-a parcurs din nou. Cele mai fierbinţi zone de 
conflict din lume: unii oameni erau atraşi de ele ca un magnet - 
aventurierii, reporterii, mercenarii. Rebus aflase cu ceva vreme 
în urmă că iubitul lui Mairie Henderson era cameraman de 
meserie şi că fusese în această calitate în Sierra Leone, 
Afganistan, Irak... Avea însă impresia că Ben Webster nu 
călătorise prin toate acele locuri din dorinţa pasageră de senzaţii 
tari şi nici măcar pentru că le-ar fi considerat nişte cauze 
„demne” de interesul său. Ci pentru a-şi face meseria. 

„Este datoria noastră elementară, subliniase el într-unul din 
discursurile sale din Parlament, să contribuim la dezvoltarea 
sustenabilă a celor mai sărace şi mai defavorizate regiuni ale 
lumii, oriunde şi oricând avem posibilitatea să o facem.” Era un 

mesaj pe care se străduise să îl promoveze şi prin alte mijloace - 
în diversele comisii din care făcea parte, în forumuri de 
dezbateri, în interviurile acordate presei. 

„Fratele meu a fost un om bun.” 

Rebus nu se îndoia de asta. Şi nici nu îşi putea imagina vreun 
motiv pentru care cineva să-l fi împins de pe metereze. Oricât de 
dedicat era meseriei şi oricât de mult ar fi muncit, Ben Webster 
nu reprezenta totuşi o ameninţare reală pentru Pennen 
Industries. Aşa încât a revenit la teza sinuciderii. Poate că 
Webster ajunsese să se simtă deprimat de toate acele conflicte 
şi catastrofe, de toată foametea. Poate că ştiuse dinainte că la 
reuniunea G8 nu o să se înregistreze progrese prea mari: 
speranţele sale pentru o lume mai bună aveau să fie din nou 
zădărnicite. Sărise în gol pentru a atrage atenţia asupra situaţiei? 
Lui Rebus nu-i prea venea să creadă. Webster stătuse la acel 
dineu alături de oameni puternici şi influenţi, de diplomaţi şi 
politicieni din diverse ţări. De ce să nu-şi fi exprimat îngrijorările 
în faţa /or? De ce nu făcuse tărăboi, de ce nu scormonise gunoiul 
cu ei de faţă? De ce nu strigase, nu urlase...? 

Strigătul acela, plutind pe cerul nopţii în timp ce se arunca în 
beznă. 

— Nu şi-a spus Rebus clătinând din cap. Puzzle-ul părea 
complet, în orice caz atât cât să îşi poată face o imagine, însă cu 
unele piese greşit aşezate. 

— Nu, a repetat revenind la foile din faţa lui. 

Un om bun... 

După douăzeci de minute a găsit un interviu într-o ediţie de 
duminică publicată cu douăsprezece luni înainte. Webster era 
întrebat în legătură cu începuturile activităţii sale de 
parlamentar. Avusese un soi de mentor, un alt parlamentar 
scoţian, un laburist de primă mână pe nume Colin Anderson. 

Chiar parlamentarul lui Rebus. 

— Nu te-am văzut la înmormântare, Colin, a rostit încet Rebus, 
subliniind câteva propoziţii în foile din faţa sa. 

„Webster s-a grăbit să recunoască ajutorul primit de la 
Anderson ca parlamentar începător: «Mi-a arătat cum să evit 
capcanele cel mai frecvent întâlnite şi pentru asta nu-i pot 
mulţumi îndeajuns.» Insă Webster, care şi-a asigurat deja o 
poziţie sigură, s-a arătat cu mult mai reticent atunci când a fost 
întrebat în legătură cu afirmaţiile care circulă referitoare la faptul 
că Anderson l-ar fi susţinut pentru a fi promovat în funcţia 

deţinută acum, aceea de secretar parlamentar privat, plasându-l 
acolo unde se putea dovedi de folos pe viitor pentru ministrul 
comerţului în orice competiţie pentru şefie...” 

— Măi, măi, a spus Rebus suflând în ceaşcă, cu toate că 
lichidul dinăuntru începuse deja să se răcească. 


— Uitasem complet, a recunoscut Rebus trăgându-şi scaunul, 
că parlamentarul meu este ministru al comerţului. Da, ştiu, 
sunteţi ocupat, aşa că voi fi scurt. 

Se afla într-un restaurant din sudul Edinburghului. Seara abia 
începuse, însă localul era deja aglomerat. Personalul îi adusese 
un tacâm şi încerca să îi întindă acum meniul. Onorabilul Colin 
Anderson, membru al Parlamentului, stătea aşezat vizavi de 
soţia sa, la o masă pentru două persoane. 

— Tu cine naiba eşti? a întrebat el. 

Rebus a returnat meniul chelnerului. 

— Nu voi lua masa, i-a explicat el. Apoi, întorcându-se către 
parlamentar: John Rebus, inspector la CID. Nu v-a informat 
secretara? 

— Vrei să-mi arăţi legitimaţia? i-a cerut Anderson. 

— Nu a fost greşeala ei, a spus Rebus. Am cam exagerat 
puţin, i-am zis că e vorba de o urgenţă. Şi-a deschis portofelul şi 
i-a arătat legitimaţia. In timp ce Anderson o studia, a zâmbit în 
direcţia soţiei. 

— Să...? a dat ea să se ridice de la masă. 

— Nimic ultrasecret, a asigurat-o Rebus. 

Anderson i-a înapoi legitimaţia. 

— Nu mă deranjează să o spun, inspectore, locul ăsta nu este 
tocmai potrivit pentru o discuţie. 

— Credeam că secretara v-a informat. 

Anderson şi-a ridicat mobilul de pe masă. 

— Nu am semnal. 

— Ar trebui să faceţi ceva în privinţa asta, a comentat Rebus. 
O bună parte din oraş n-are semnal... 

— Ai băut cumva, inspectore? 

— Nu beau decât când nu sunt de serviciu, domnule. Rebus a 
scotocit prin buzunar până a dat de pachetul de ţigări. 

— Aici nu se fumează, l-a prevenit Anderson. 

Rebus s-a uitat la pachetul de ţigări de parcă se ivise fără voia 
lui în mână. S-a scuzat şi l-a băgat înapoi în buzunar. 

— Nu v-am văzut la înmormântare, domnule, i-a spus el 

parlamentarului. 

— Care înmormântare? 

— A lui Ben Webster. l-aţi fost prieten bun la începuturile 
activităţii sale. 

— Am avut alte obligaţii. Şi-a cercetat, ostentativ, ceasul. 

— Sora lui Ben m-a prevenit că după înmormântare laburiştii îl 
vor da curând uitării. 

— Cred că e o afirmaţie nerezonabilă. Ben mi-a fost prieten şi 
chiar am intenționat să particip la înmormântare... 

— Numai că aţi fost ocupat, a replicat Rebus plin de 
înţelegere. Şi iată-vă aici, încercând să luaţi o cină liniştită alături 
de soţie, cu mine dând buzna neanunţat. 

— Intâmplător, este aniversarea soţiei. Am reuşit - Dumnezeu 
ştie cum - să ne facem timp pentru o ieşire în oraş. 

— Pe care v-am stricat-o eu. Rebus s-a întors spre soţie. La 
mulţi ani! 

Chelnerul a aşezat un pahar de vin în faţa lui. 

— Poate puţină apă în loc de vin? a sugerat Anderson. Rebus a 
încuviinţat din cap. 

— Ai fost ocupat cu reuniunea G8? s-a aplecat spre el soţia 
parlamentarului. 

— Ocupat în pofida G8, a corectat-o Rebus. l-a văzut pe cei doi 
soţi schimbând priviri între ei şi şi-a dat seama ce gândeau. Un 
poliţist mahmur, agitat din cauza atâtor demonstraţii şi a 
haosului, la care se adăugaseră acum şi exploziile din Londra. 
Marfă fragilă, care se cerea mânuită cu grijă. 

— Chiar nu puteai să aştepţi până mâine, inspectore? a 
întrebat Anderson cu voce joasă. 

— Investighez moartea lui Ben Webster, a explicat Rebus. 
Vocea a răsunat nazală chiar în propriile urechi şi o ceaţă 
începuse să i se aşeze în colţurile ochilor. Şi n-am găsit 
deocamdată nici un motiv pentru care să-şi fi luat viaţa. 

— Mult mai probabil a fost un accident, a intervenit soţia. 

— A, nu, a fost ajutat, a afirmat Rebus. 

— Poftim? Anderson s-a oprit din aranjatul tacâmurilor în faţa 
sa. 

— Richard Pennen vrea să profite de ajutorul acordat în 
străinătate pentru a promova vânzările de arme, nu-i aşa? Cum 
va proceda - va dona o parte din halcă pentru a avea cale liberă? 

— Nu fi absurd. Parlamentarul nu a mai reuşit acum să-şi 
controleze tonul, care era iritat. 

— Aţi fost la Castel în seara aceea? 

— Nu, am fost reţinut la Westminster. 

— Ştiţi cumva dacă Webster a avut vreun schimb de cuvinte 
cu Pennen? Poate la îndemnul dumneavoastră? 

— Ce fel de schimb de cuvinte? 

— In legătură cu reducerea volumului comerţului cu arme... cu 
transformarea armelor în brăzdare de plug. 

— Uite ce-i, nu poţi să vii aici şi să te apuci să răspândeşti 
bârfe despre Richard Pennen. Dacă ai dovezi, aş vrea să le văd. 

— Şi eu, a convenit Rebus. 

— Vrei să zici că nu ai? Atunci pe ce-ţi bazezi această 
vânătoare de vrăjitoare, inspectore? 

— Pe faptul că Serviciile Speciale vor să-mi văd de alte treburi 
sau cel puţin să stau de partea convenabilă a liniei de 
demarcaţie. 

— In timp ce tu ai prefera să treci dincolo de această linie? 

— E singura cale, dacă vrei să ajungi undeva. 

— Ben Webster era un parlamentar remarcabil şi o stea în 
devenire a partidului său... 

— Care v-ar fi susţinut până în pânzele albe în orice bătălie 
pentru preluarea unei funcţii de conducere? nu s-a putut abţine 
Rebus să adauge. 

— Acum chiar că ai întrecut măsura, a mârâit Anderson. 

— Era genul care nu se temea să-şi bage nasul în marile 
afaceri? a întrebat Rebus. Care nu se lăsa mituit sau cumpărat? 
Se simţea tot mai ameţit. 

— Inspectore, păreţi epuizat, a spus soţia parlamentarului pe 
un ton plin de simpatie. Sunteţi sigur că discuţia nu mai poate 
aştepta? 

Rebus a clătinat din cap, conştient de greutatea care îi apăsa 
creierul. A avut impresia că e gata să se prăbuşească pe podea, 
atât de tare îl trăgea în jos corpul. 

— Dragă şi-a avertizat doamna Anderson soţul, uite-o pe 
Rosie. 

O tânără agitată s-a strecurat spre ei. Personalul 
restaurantului părea îngrijorat de perspectiva de a trage încă un 
scaun la o masă pentru două persoane. 

— V-am lăsat mesaj după mesaj, a spus Rosie. Pe urmă mi-am 
dat seama că probabil nu le-aţi primit. 

— Nu e semnal aici, a mormăit Anderson bătând cu palma 
peste telefon. El e inspectorul. 

Rebus s-a sculat în picioare, oferindu-i scaunul secretarei. Ea a 
clătinat din cap, ferindu-se să îl privească în ochi. 

— Inspectorul şi-a informat ea şeful, a fost suspendat, în 
aşteptarea unei anchete interne referitoare la comportamentul 
său. Am dat câteva telefoane şi m-am interesat. Ochii ei i-au 
întâlnit, în sfârşit, pe ai lui Rebus. 

Una dintre sprâncenele stufoase ale lui Anderson s-a ridicat. 

— V-am informat că sunt în afara orelor de serviciu, i-a amintit 
Rebus. 

— Nu mi s-a părut că te-ai exprimat atât de clar. Ah... 
aperitivele. Doi chelneri îşi făceau de lucru prin preajmă: unul cu 
un platou de somon afumat, celălalt cu un bol de supă de culoare 
portocalie. Acum ai să pleci, inspectore. O afirmaţie mai degrabă 
decât o întrebare. 

— Ben Webster merită puţină consideraţie, nu credeţi? 

__ Parlamentarul a ignorat remarca şi şi-a despăturit şervetul. 
Insă secretara sa nu avea astfel de scrupule. 

— leşi! a lătrat ea. 

Rebus a dat încet din cap, apoi, amintindu-şi ceva, s-a întors 
pe jumătate. 

— Pavajul de pe strada mea e într-o stare groaznică, i-a spus 
el parlamentarului. Poate vă faceţi timp să vă mai vizitaţi din 
când în când circumscripţia... 


— Urcă, a ordonat vocea. Rebus s-a răsucit pe călcâie şi a 
văzut că Siobhan parcase în faţa apartamentului său. 

— Maşina arată bine, a spus el. 

— Aşa şi trebuie, având în vedere câţi bani mi-a cerut amicul 
tău, mecanicul. 

— Tocmai urcam... 

— Schimbare de plan. Vreau să vii cu mine. A tăcut, studiindu- 
Il cu atenţie. Te simţi bine? 

— Am băut câteva pahare mai devreme. Şi am făcut ceva ce 
n-ar fi trebuit, probabil. 

— Ce mai noutate. Fapt care nu a împiedicat-o să îl privească 
uluită după ce el i-a povestit de incidentul de la restaurant. 

— Mă aşteaptă o altă săpuneală, a fost comentariul lui de 
încheiere. 

— Nu mai spune! Siobhan a închis portiera, în timp ce Rebus 
se aşeza. 

— Dar tu ce-ai mai făcut? a întrebat-o el. 

Ea i-a povestit despre părinţi şi despre materialul filmat al lui 
Stacey Webster. Apoi a întins mâna şi a luat probele de pe 
bancheta din spate. 

— Aşa că acum vrei să mergem să discutăm cu consilierul? a 
ghicit Rebus. 

— Da, aşa mă gândeam. De ce zâmbeşti? 

Rebus s-a prefăcut că studiază fotografiile. 

— Mama ta zice că n-o interesează cine a atacat-o. Nimănui 
nu pare să-i pese de moartea lui Ben Webster. Şi totuşi iată-ne. 
Şi-a ridicat ochii spre ea şi i-a aruncat un zâmbet obosit. 

— Ne facem meseria, a replicat Siobhan pe un ton liniştit. 

— Exact. Şi ne-o facem indiferent de ceea ce crede sau zice 
lumea. Mi-e teamă că ai învăţat tot ce nu trebuie de la mine. 

— Aş vrea să cred că mai am un dram de discernământ, l-a 
dojenit ea pornind motorul. 


Consilierul Gareth Tench locuia într-o vilă victoriană de 
dimensiuni considerabile din Duddingston Park, pe o arteră 
principală, însă casele erau suficient de retrase de la stradă 
pentru a se bucura de o anumită intimitate. La mai puţin de cinci 
minute de mers cu maşina de Niddrie şi totuşi o cu totul altă 
lume, lumea respectabilă şi liniştită a clasei mijlocii. In spatele 
proprietăţilor se afla un teren de golf, iar la plaja Portobello se 
ajungea uşor pe jos. Siobhan o luase pe Niddrie Mains Road, fapt 
care le permisese să remarce că tabăra dispărea rapid. 

— Vrei să oprim să-i faci o vizită iubitului tău? a tachinat-o 
Rebus. 

— Poate că ar fi mai bine să rămâi în maşină şi să mă laşi pe 
mine să discut cu Tench, a replicat ea. 

— Sunt treaz şi-a pledat Rebus cauza. Mă rog... m-am trezit pe 
drum. Opriseră într-o parcare pe Rateliffe Terrace şi el îşi 
cumpărase un suc lIrn-Bru şi paracetamol. Inventatorul merită 
Premiul Nobel, declarase apoi, fără a specifica la care dintre cele 
două produse se referea. 

In curtea din faţa casei lui Tench erau parcate două maşini. 
Porțiunea respectivă fusese pavată pentru ele. Luminile erau 
aprinse în living. 

— Polițistul cel bun şi polițistul cel rău? a propus Rebus în timp 
ce Siobhan suna la uşă. Ea l-a răsplătit cu un zâmbet slab. O 
femeie a venit să deschidă uşa. 

— Doamna Tench? a întrebat Siobhan, ridicându-şi legitimaţia. 

Am putea sta puţin de vorbă cu soţul dumneavoastră? 

Vocea lui Tench dinăuntru: 

— Cine e, Louisa? 

— Poliţia, Gareth, a strigat ea, făcând un pas în spate şi 
invitându-i să intre. N-au aşteptat să fie poftiţi a doua oară şi se 
aflau deja în living în clipa în care Tench cobora greoi scara. 
Decorul nu era pe gustul lui Rebus: draperii din catifea la 
ferestrele cu două canaturi; lămpi de aramă fixate pe pereţi, de o 
parte şi de alta a şemineului; două canapele supradimensionate 
care ocupau o bună parte din podea. Supradimensionată şi 
arămie părea să fie şi Louisa Tench. Purta cercei lungi şi o 
mulţime de brățări zornăitoare. Bronzul provenea dintr-o sticlă 
sau de la un salon, la fel ca şi părul de un castaniu roşcat, strâns 
la spate. Puțin cam mult fard de ochi albastru şi ruj de buze roz. 
Rebus a numărat cinci ceasuri în încăpere, zicându-şi în sinea lui 
că nici o decoraţiune nu fusese aleasă de consilier. 

— Bună seara, domnule, a spus Siobhan în momentul în care 
Tench a pătruns în încăpere. Bărbatul şi-a dat ochii peste cap în 
chip de răspuns. 

— Doamne, nu se mai potolesc odată? Nu credeţi că ar fi cazul 
să vă dau în judecată pentru hărţuire? 

— Inainte de a face asta, domnule Tench, a replicat Siobhan 
calmă, poate că n-ar fi rău să vă uitaţi la pozele astea. | le-a 
întins. Vă recunoaşteţi, desigur, omul, e din circumscripţia 
dumneavoastră. 

— Acelaşi pe care l-aţi întâmpinat cu bucurie la ieşirea din 
tribunal, s-a grăbit să adauge Rebus. Şi apropo de asta... Denise 
vă transmite salutări. 

Tench a aruncat o privire temătoare în direcţia soţiei. Aceasta 
se reinstalase în fotoliu şi se uita la televizor cu sonorul închis. 

— Ce e cu pozele astea? a spus el, rostind cuvintele mai tare 
decât ar fi fost necesar. 

— Veţi observa că o atacă pe acea femeie cu un băț, a 
continuat Siobhan. Rebus urmărea scena cu atenţie - şi cu 
urechile ciulite. In poza următoare, vedeţi cum individul încearcă 
să se facă pierdut în mulţime. Şi cred că veţi fi de acord cu mine 
că persoana atacată nu este decât un spectator nevinovat. 

Tench a răsfoit cu un aer sceptic pozele. 

— Sunt digitale, nu? a subliniat el. Uşor de manipulat. 

— Nu pozele sunt manipulate, domnule Tench, a simţit Rebus 
nevoia să intervină. 

— Ce vrei să spui cu asta? 

— Vrem numele individului, a spus Siobhan. Putem să îl 
obţinem mâine, de la tribunal, dar preferăm să-l auzim din gura 
dumneavoastră. 

Tench şi-a mijit ochii. 

— Şi de ce, mă rog? 

— Pentru că noi... Siobhan a tăcut o clipă. Pentru că eu aş 
vrea să aflu care este legătura. De două ori aţi apărut, ca din 
întâmplare, în tabără şi aţi salvat situaţia... oprindu-l pe e/, a 
împuns ea cu degetul într-una dintre fotografii. Apoi l-aţi aşteptat 
la ieşirea din tribunal. Şi acum, asta. 

— Nu e decât un puşti, un puşti născut în partea nepotrivită a 
oraşului, a spus Tench cu voce joasă, însă accentuând fiecare 
silabă. Părinţi nepotriviţi, şcoli nepotrivite, alegeri nepotrivite la 
fiecare răscruce de drumuri. Dar e pe teritoriul meu şi asta 
înseamnă că trebuie să am grijă de el, aşa cum aş face-o pentru 
oricare alt amărât de puşti în situaţia lui. Dacă asta e o crimă, 
sergent Clarke, atunci voi fi bucuros să fiu dus pe banca 
acuzaților ca să-mi susţin cauza. O picătură de salivă i-a sărit din 
gură, aterizând pe unul din obrajii lui Siobhan. Ea a şters-o cu 
vârful degetului. 

— Numele, a repetat ea. 

— A fost deja pus sub acuzare. 

Louisa Tench stătea în continuare în fotoliu, picior peste picior, 
cu ochii pe televizorul cu sonorul închis. 

— Gareth, a spus ea. Emmeraale!%. 

— Doar nu vreţi ca soţia dumneavoastră să rateze serialul, 
domnule Tench? a întrebat Rebus. Genericul se derula deja pe 
ecran. Doamna Tench ţinea telecomanda în mână, cu degetul în 
aer, deasupra butonului de volum. Trei perechi de ochi 
sfredelindu-l şi Rebus articulând pe muteşte Denise. 

— Carberry, a rostit Tench. Keith Carberry. 

Muzica s-a revărsat dintr-odată din televizor. Tench şi-a 
strecurat mâinile în buzunare şi a ieşit cu paşi mari din încăpere. 
Rebus şi Siobhan au aşteptat câteva clipe, apoi şi-au luat rămas- 
bun de la femeia care îşi strânsese picioarele sub ea, aşezându- 
se mai confortabil în fotoliu. Şi care nu i-a băgat în seamă, 
pierdută într-o lume numai a ei. Uşa de la intrare era 
întredeschisă. Tench îi aştepta afară, cu braţele încrucişate la 
piept şi picioarele depărtate. 


100 Telenovelă britanică. 


303 


— O campanie murdară nu va face nimănui bine, a spus el. 

— Nu ne facem decât datoria, domnule. 

— Eu m-am născut şi am crescut la o fermă, sergent Clarke. Şi 
ştiu să recunosc rahatul atunci când îl miros. 

Siobhan l-a măsurat din priviri. 

— lar eu ştiu să recunosc un clovn atunci când îl văd, chiar 
dacă nu poartă costumul specific. S-a îndepărtat, pornind către 
stradă. Rebus s-a oprit în faţa lui Tench şi s-a aplecat spre 
urechea lui. 

— Femeia pe care puştiul tău a lovit-o e mama ei. Ceea ce 
înseamnă că nu avem de gând să renunţăm. Nu până când vom 
căpăta un răspuns mulţumitor. Şi-a îndreptat spatele şi a dat din 
cap pentru a-şi întări spusele. Prin urmare, trag concluzia că 
soţia nu ştie nimic de Denise, a adăugat el. 

— Ah, aşa aţi făcut legătura cu Ozyman, a intuit Tench. Ellen 
Wylie v-a spus despre mine. 

— N-a fost o mişcare prea inteligentă din partea dumitale, 
consiliere, cu relaţia asta extraconjugală. Asta-i mai degrabă un 
sat decât un oraş şi toată tărăşenia o să iasă la iveală, mai 
devreme sau... 

— Hristoase, Rebus, n-a fost deloc aşa, a şuierat Tench. 

— Ei, în privinţa asta nu se cade să-mi dau eu cu presupusul, 
domnule. 

— Şi acum bănuiesc că o să-i povesteşti totul şefului? N-are 
decât să facă tot ce vrea - n-am de gând să mă las intimidat de 
unul ca el... sau ca tine, a spus Tench, privindu-l sfidător. Rebus 
l-a înfruntat încă o clipă, apoi a zâmbit şi a luat-o pe urmele lui 
Siobhan, către maşină. 

— Imi dai dispensă? a întrebat după ce şi-a legat centura de 
siguranţă. Siobhan i-a aruncat o privire şi a văzut că flutura un 
pachet de ţigări. 

— Ţine geamul deschis, i-a ordonat ea. 

Rebus şi-a aprins ţigara şi a suflat fumul spre cerul care se 
întuneca. Nu parcurseseră decât vreo patruzeci de metri când o 
maşină a tras în faţa lor şi a frânat, blocând jumătate din stradă. 

— Ce mama naibii e ăsta? a şuierat Rebus. 

— Un Bentley, a răspuns Siobhan. Şi, ca pentru a-i confirma 
spusele, în timp ce luminile de frână se stingeau, Cafferty a ieşit 
de pe locul şoferului, îndreptându-se cu paşi hotărâți către ei şi 
aplecându-se astfel încât să ajungă la nivelul geamului deschis 
dinspre Rebus. 

— Eşti cam departe de casă, a constatat Rebus. 

— Şi tu la fel. O scurtă vizită la Gareth Tench, ei? Sper că nu a 
încercat să vă cumpere. 

— Crede că tu ne plăteşti cu cinci sute pe săptămână, a rostit 
Rebus pe un ton tărăgănat. Şi ne-a făcut o contrapropunere: 
două mii. A suflat fumul în faţa lui Cafferty. 

— Tocmai am cumpărat un pub în Portobello, a spus Cafferty, 
îndepărtând fumul cu o mişcare a mâinii. Haideţi cu mine să bem 
un pahar împreună. 

— Ultimul lucru de care aş avea acum nevoie, a răspuns 
Rebus. 

— Atunci o răcoritoare. A 

— Ce vrei de la noi? a întrebat Siobhan. şi ţinea în continuare 
mâinile încleştate pe volan. 

— Am eu impresia sau tipa a devenit o dură? i s-a adresat 
Cafferty lui Rebus. Brusc a întins mâna şi a smuls una dintre 
fotografiile din poala lui Rebus. A făcut câţiva paşi în spate şi şi-a 
apropiat-o de ochi. Siobhan a coborât imediat din maşină şi s-a 
îndreptat spre el. 

— N-am deloc chef de glume în clipa asta, Cafferty. 

— Ah, a spus el. Chiar auzisem eu că mama ta a păţit ceva... 
Şi ştiu cine-i nemernicul ăsta mic. 

Siobhan a încremenit, cu mâna pe jumătate ridicată ca să 
înşface fotografia. 

— Îl cheamă Kevin sau Keith, a continuat Cafferty. 

— Keith Carberry, a spus ea. Rebus coborâse şi el între timp 
din maşină. A observat cum o necăjea Cafferty. 

— Chestia asta n-are nimic de-a face cu tine, l-a avertizat el. 

— Sigur că nu, a convenit Cafferty. Pot să înţeleg că-i o treabă 
personală. N-am vrut decât să ajut. 

— Să ajuţi? Cum? a întrebat Siobhan. 

— Nu-l asculta, a prevenit-o Rebus. Cafferty părea însă s-o fi 
hipnotizat. 

— În orice mod pot, a răspuns el încet. Keith lucrează pentru 
Tench, nu? N-ar fi mai bine să-i doborâţi pe amândoi dintr-un foc 
decât să vă mulţumiţi cu mesagerul? 

— Tench nu a fost în ziua aceea în Grădinile de pe Princes 
Street. 

— lar tânărul Keith e cam lipsit de judecată, a contracarat el. 
Tench se înconjoară de băieţi ca el, influențabi/i. 

— Hristoase, Siobhan, a insistat Rebus prinzând-o de braţ. Nu 

vezi că omul vrea să-l vadă pe Tench la pământ, indiferent prin 
ce mijloace? L-a ameninţat pe Cafferty cu degetul. Las-o pe 
Siobhan în pace! 

— M-am oferit să vă ajut, atât... şi-a ridicat Cafferty braţele în 
semn de capitulare. 

— Şi de ce ne urmăreşti, mă rog? Ai cumva o bâtă de baseball 
şi o lopată în Bentley? 

Cafferty s-a făcut că nu-l aude şi i-a returnat fotografia lui 
Siobhan. 

— Pun pariu că amicul Keith joacă acum biliard în localul ăla 
din Restalrig. N-avem decât o cale pentru a afla... 

Ochii ei erau fixaţi asupra fotografiei. Când Cafferty i-a rostit 
numele, ea a clipit de câteva ori şi şi-a mutat privirea asupra lui. 
Apoi a clătinat din cap. 

— Mai încolo, a spus. 

Cafferty a ridicat din umeri. 

— Oricând vrei. 

— Dar nu în prezenţa ta, a declarat ea. 

Cafferty s-a pretins lovit în amorul propriu. 

— Nu-i prea corect, având în vedere câte aţi aflat de la mine. 

— Nu în prezenţa ta, a repetat ea. Cafferty şi-a îndreptat 
atenţia asupra lui Rebus. 

— Nu ţi-am zis eu că fetiţa noastră a devenit o dură? Se pare 
că nu am exagerat cu nimic. 

— Mda, aşa se pare, a convenit Rebus. 

STĂTEA CUFUNDAT ÎN CADA DE DOUZECI DE MINUTE CAND A 
auzit soneria de la interfon. S-a decis s-o ignore, apoi mobilul a 
început să sune. Apelantul - oricine ar fi fost - îi lăsase un mesaj, 
telefonul scoțând la final un piuit de avertisment. Când Siobhan îl 
lăsase în faţa casei, el o rugase să se întoarcă direct în 
apartamentul ei ca să se odihnească. 

— Rahat, a spus, dându-şi seama că Siobhan ar fi putut intra 
într-o încurcătură. A ieşit din cadă şi s-a înfăşurat într-un prosop, 
lăsând urme ude pe jos în timp ce lipăia spre living. Mesajul nu 
era însă de la Siobhan, ci de la Ellen Wylie. Care era afară, în 
maşină. 

— In viaţa mea n-am fost atât de căutat de doamne, a 

murmurat, luând telefonul mobil. Cinci minute, i-a cerut el, apoi 
s-a dus şi s-a îmbrăcat. Interfonul a bâzâit din nou. A apăsat pe 
buton, dându-i drumul lui Wylie înăuntru şi a aşteptat la uşă, 
trăgând cu urechea la zgomotul ca de glaspapir făcut de tocurile 
ei în timp ce urca treptele de piatră ale celor două etaje. 

— E mereu o plăcere să te văd, Ellen, a spus el. 

— Scuze, John. Eram cu toţii la pub şi eu n-am putut să mă 
gândesc decât la asta. 

— La ce? La exploziile din Londra? 

Wylie a clătinat din cap. 

— La caz, l-a lămurit ea. Intraseră în living. Wylie s-a îndreptat 
spre foile cu notițe; a văzut peretele şi a înaintat spre el, uitându- 
se la fotografiile prinse în piuneze. O jumătate de zi am tot citit 
despre monştrii ăştia... am citit despre ceea ce familiile 
victimelor cred despre ei, apoi a trebuit să îi avertizez pe aceiaşi 
nemernici că cineva s-ar putea să le vrea capul. 

— Ai procedat corect, Ellen. In vremuri ca astea, cu toţii 
trebuie să facem ceva. 

— Chiar dacă vorbim de atacatori sinucigaşi cu bombe în loc 
de violatori...? 

— Ce rost are să te frămânţi atâta? a întrebat el, aşteptând 
până ce ea a ridicat din umeri în chip de răspuns. Vrei să bei 
ceva? 

— Poate nişte ceai... S-a întors pe jumătate către el. Nu te 
deranjează, nu? Faptul că am dat buzna aici? 

— Mă bucur să am companie, a minţit el, îndreptându-se spre 
bucătărie. 

Când s-a întors cu două căni în mâini, a găsit-o aşezată la 
masă, răscolind prin primul teanc de hârtii. 

— Ce mai face Denise? a întrebat-o. 

— Bine. 

— Spune-mi, Ellen... A făcut o pauză, asigurându-se mai întâi 
că ea îi acorda toată atenţia. Ştiai că Tench e însurat? 

— S-au despărţit, l-a corectat ea. 

Rebus şi-a strâns gura pungă. 

— Nu tocmai, a adăugat el. Locuiesc în aceeaşi casă. 

Wylie nu a clipit. 

— De ce sunt bărbaţii nişte ticăloşi, John? Cei de faţă se 
exclud, fireşte. 

— Sunt curios, a continuat Rebus. De ce e Tench atât de 
interesat de Denise? 

— Denise nu e o partidă chiar atât de rea. 

Rebus a acceptat ideea cu o strâmbătură a gurii. 

— Totuşi bănuiala mea e că domnul consilier este atras de 
victime. Li se întâmplă şi altor bărbaţi, nu-i aşa? 

— Ce vrei să spui? 

— Nu ştiu... doar încerc să ghicesc ce anume îl incită. 

— De ce? 

Rebus a pufnit. 

— Incă o întrebare al naibii de bună. 

— II consideri un suspect? 

— Câţi avem? 

Wylie a ridicat din umeri. 

— Eric Bain a reuşit să vină cu nişte nume şi date de pe lista 
abonaților. Probabil membri ai unor familii ale victimelor sau 
profesionişti în domeniu. 

— Şi cărei tabere îi aparţine Tench? 

— Nici uneia. Asta îl face suspect în ochii tăi? 

Rebus a venit lângă ea, stând în picioare şi uitându-se la 
notițele răspândite pe masă. 

— Avem nevoie de profilul psihologic al criminalului. 
Deocamdată tot ce ştim despre el este că nu-şi agresează mai 
întâi victimele. 

— Şi totuşi l-a lăsat pe Trevor Guest într-o stare jalnică - 
tăieturi, zgârieturi, vânătăi. In plus, ne-a lăsat cadou cardul lui, 
aşa că i-am aflat imediat numele. 

— Şi asta ţi se pare o anomalie? 

Wylie a încuviinţat din cap. 

— La fel de bine am putea spune însă că Cyril Colliar este 
anomalia, având în vedere faptul că e singurul scoţian dintre 
victime. 

Rebus s-a uitat la o fotografie a lui Trevor Guest. 

— Guest a stat câtva timp în Scoţia, a spus el. Am aflat asta 
de la Hackman. 

— Ştim unde anume a locuit? 

Rebus a clătinat încet din cap. 

— Informaţia trebuie să apară undeva, printre notițe. 

— Vreo şansă ca a treia victimă să aibă legături cu Scoţia? 

— Presupun că e posibil. j 

— Poate că asta este cheia. In loc să ne concentrăm pe 
BeastWatch, ar trebui să ne gândim mai mult la cele trei victime. 

— Pari gata să te apuci de treabă. 

Wylie i-a aruncat o privire. 

— Sunt mult prea agitată ca să pot dormi. Dar tu? Aş putea să 
iau o parte din notițe acasă, ca să le studiez. 

Rebus a clătinat din nou din cap. 

— Stai foarte bine şi aici. A luat o mână de rapoarte şi s-a 
îndreptat spre scaunul lui, aprinzând lampa cu picior de lângă el 
înainte de a se aşeza. Denise n-o să-şi facă griji din cauza ta? 

— O să-i trimit un mesaj, s-o anunţ că lucrez până târziu. 

— Mai bine să nu specifici unde... nu vrem să dăm naştere 
unor bârfe. 

Wylie a zâmbit. 

— Nu, consimţi ea, n-am vrea aşa ceva. Şi apropo de asta, n- 
ar trebui şi Siobhan să ştie? 

— Ce să ştie? 

— Ea este însărcinată cu ancheta, nu? 

— A, tot uit, a replicat Rebus pe un ton lejer, revenind la 
lectură. 


Era aproape miezul nopţii când Rebus s-a trezit din somn. 
Ellen se întorcea, mergând în vârful picioarelor, din bucătărie, cu 
o cană de ceai proaspăt în mână. 

— Scuze, a spus ea. 

— Am aţipit. 

— Ai dormit mai bine de o oră. Wylie a suflat în ceai. 

— Am pierdut ceva? 

— Nimic deosebit de raportat. De ce nu te duci în pat? 

— Şi să te las să munceşti de una singură pe brânci? Şi-a 
întins braţele, simțind cum îi pârâie şira spinării. N-am nimic, 
sunt bine. 

— Arăţi obosit mort. 

— Asta-mi repetă toată lumea. S-a sculat în picioare şi s-a 
apropiat de masă. Ce-ai reuşit să afli? 

— N-am reuşit să găsesc nici o legătură între Edward Isley şi 
Scoţia - nici rude, nici joburi şi nici vacanțe petrecute aici. Am 
început să mă întreb dacă nu cumva am abordat greşit 
problema. 

— Cum adică? 

— Poate legături cu nordul are Colliar, nu Isley. 

— E o idee. 

— Dar nici în privinţa asta n-am dat de vreo probă. 

— Poate că ar trebui să faci o pauză. 

Wylie a ridicat cana. 

— Ce crezi că înseamnă asta? 

— Voiam să spun o pauză mai substanţială. 

Ea şi-a dezmorţit umerii încordaţi. 

— Nu ai cumva un jacuzzi sau un maseur pe-aici, pe undeva? 
l-a observat expresia de pe faţă. Glumesc, l-a liniştit. Am aşa, o 
presimţire, că nu eşti tocmai expert în masaj. În plus... A tăcut, 
ducându-şi cana la buze. 

— In plus ce? a întrebat el. 

Ea a coborât din nou cana. 

— Ei bine, tu şi Siobhan... 

— ... suntem colegi, a enunțat el. Colegi şi prieteni. Nimic mai 
mult de atât, în pofida bârfelor. 

— Circulă într-adevăr nişte zvonuri, a admis ea. 

— Asta şi sunt - zvonuri. Ficțiune. 

— Deşi nu ar fi pentru prima dată când ţi s-ar întâmpla aşa 
ceva, nu? Tu şi cu detectivul Templer... 

— Gill Templer e o poveste veche, Ellen. 

— Nici nu susţin contrariul. Wylie se uita în gol. Meseria asta a 
noastră... câţi dintre noi crezi că sunt capabili să aibă o relaţie de 
durată? 

— Sunt câţiva. Shrug Davidson, de pildă, e însurat de douăzeci 
de ani. 

Wylie a dat din cap, dându-i dreptate. 

— Da, dar tu, eu, Siobhan... şi mulţi alţii pe care îi 
cunoaştem... 

— Asta e meseria, Ellen. 

— Toate vieţile astea în care ne băgăm nasul... A fluturat o 
mână pe deasupra foilor cu notițe. Insă când vine vorba de viaţa 
noastră, dăm cu bâta în baltă. Şi-a ridicat ochii spre el. Pe bune, 
nu e nimic între Siobhan şi tine? 

Rebus a clătinat din cap. 

— Dar asta nu cumva să te împingă să încerci să bagi zâzanie 
între noi. 

Wylie s-a prefăcut ofensată, însă nu-şi găsea cuvintele. 

— Flirtezi cu mine, a spus el. Şi singurul motiv care îmi trece 
prin cap e că vrei s-o scoţi din sărite pe Siobhan. 

— lisuse. Wylie a trântit cana pe masă, pătând foile. Dintre toţi 
aroganţii, nesimţiţii, capetele pătrate de pe lumea asta... S-a 
ridicat de pe scaun. 

— Ascultă, dacă m-am înşelat, îţi cer scuze. E miezul nopţii, 

poate că ar trebui amândoi să ne culcăm... 

— Un „mulţumesc” ar fi bine-venit, a cerut ea. 

— Pentru ce? 

— Pentru că am tras din greu în timp ce tu sforăiai! Pentru că 
te-am ajutat, riscând să fiu suspendată! Pentru toate! 

Rebus s-a ridicat în picioare, parcă ametit încă un moment, 
înainte de a deschide gura şi a rosti cuvântul pe care ea îl 
aştepta. 

— Mulţumesc. 

— la mai du-te dracului, John! a replicat ea luându-şi haina şi 
poşeta. 

Rebus s-a dat la o parte pentru a-i face loc, a urmărit-o ieşind 
şi a auzit-o trântind uşa. A scos o batistă din buzunar şi a 
tamponat cu ea foile de hârtie pătate de ceai. 

— Nimic grav... şi-a spus. Nimic grav... 


— Mersi că ai venit, a spus Morris Gerald Cafferty, ţinându-i 
deschisă portiera dinspre scaunul pasagerului. Siobhan s-a oprit 
o clipă, apoi s-a hotărât să urce. 

— Am venit doar ca să stăm un pic de vorbă, l-a prevenit ea. 

— Absolut. A închis încet portiera, apoi a ocolit maşina către 
scaunul şoferului. Ce zi nenorocită, nu? a spus el. A fost o alertă 
cu bombă pe Princes Street... 

— N-o să ne mişcăm de aici, a decretat ea fără să îl ia în 
seamă. 

El a închis portiera, apoi s-a întors pe jumătate către ea. 

— Am fi putut să intrăm la tine ca să stăm de vorbă în linişte. 

Siobhan a clătinat din cap. 

— Nici vorbă să treci peste pragul ăsta. 

Cafferty i-a acceptat critica implicită. S-a uitat pe geam la 
locuinţa ei. 

— Credeam că te-ai mutat de-acum într-un apartament mai 
bun. 

— E exact ce-mi trebuie, a ripostat ea. Însă aş vrea să ştiu 
cum de-ai aflat unde locuiesc. 

El i-a aruncat un zâmbet cald. 

— Am prieteni, a spus el. Un singur telefon şi gata. 

— Şi totuşi n-ai reuşit aceeaşi scamatorie şi cu Gareth Tench? 
Un telefon şi nimeni n-o să mai audă niciodată de el... 

— Nu-l vreau mort. Cafferty a tăcut, în căutarea expresiei 
potrivite. Doar redus la tăcere. 

— Adică umilit? Intimidat? Speriat? 

— Cred că a sosit vremea ca oamenii să înţeleagă ce fel de om 
este Tench cu adevărat. S-a aplecat spre ea, apropiindu-se puţin. 
Tu ştii de-acum. Dar concentrându-te asupra lui Keith Carberry 
vei rata şansa unui supergol. l-a zâmbit din nou. Vorbesc ca de la 
suporter la suporter, chiar dacă ne situăm pe poziţii opuse în 
privinţa echipelor cu care ţinem. 

— Noi doi ne situăm pe poziţii opuse în toate privinţele, 
Cafferty - să nu cumva să îţi închipui altceva. 

El a înclinat încet din cap. 

— Ai ajuns să vorbeşti ca el. 

— Despre cine vorbeşti? 

— Despre Rebus, bineînţeles. Aceeaşi atitudine ultraarogantă 
- aveţi impresia că le ştiţi pe toate mai bine ca oricine... vă 
credeţi mai buni decât ceilalţi. 

— Oho, ai de gând să mă consiliezi. 

— Vezi? lar faci aşa. Parcă Rebus trage de sfori. A chicotit. A 
venit vremea să stai pe picioarele tale, Siobhan. Şi asta trebuie 
să se întâmple înainte ca Rebus să capete ceasul ăla de aur... 
adică repede. A făcut o pauză. Timpul zboară. 

— Ultimul lucru de care am nevoie e un sfat din partea ta. 

— Nu îţi ofer un sfat - îţi ofer ajutorul meu. Împreună putem 
să-l înfundăm pe Tench. 

— l-ai făcut aceeaşi ofertă şi lui John, nu-i aşa? în seara aceea, 
în sala de lângă biserică? Pun pariu că te-a refuzat. 

— Cu toate că tare ar fi vrut să accepte. 

— Numai că n-a făcut-o. 

— Eu şi Rebus suntem duşmani de prea multă vreme, 
Siobhan. Aproape că am uitat de unde a plecat totul. Dar tu şi eu 
n-avem acelaşi trecut. 

— Domnule Cafferty, dumneata eşti un gangster. Dacă îţi 
accept ajutorul, voi deveni aidoma ţie. 

— Nu, a spus el clătinând din cap, ceea ce vei face va fi să îl 
înfunzi pe atacatorul mamei tale. Dacă singura probă de care 
dispui este acea fotografie, atunci nu vei trece mai departe de 
Keith Carberry. 

— În timp ce dumneata îmi oferi cu mult mai mult? şi-a dat ea 
cu presupusul. Ca şarlatanii ăia de pe canalele de teleshopping? 

— Asta-i cam crud din partea ta, a dojenit-o el. 

— Crud, dar adevărat, l-a corectat ea. S-a uitat în faţă, prin 
parbriz. Dintr-un taxi a coborât pe trotuar un cuplu. Cei doi 

păreau beţi. În timp ce se apropiau de uşă s-au îmbrăţişat, 
sărutându-se, aproape pierzându-şi echilibrul. Ce-ai zice de un 
scandal? a propus ea. Ceva care să-l aducă pe consilier pe prima 
pagină a tabloidelor? 

— Te gândeşti la ceva anume? 

— Tench are o relaţie extraconjugală, a spus ea. Soţia stă 
acasă la televizor în timp ce el îşi vizitează iubitele. 

— Cum de-ai aflat? 

— Am o colegă, Ellen Wylie... sora ei... Dar stai aşa... Dacă 
povestea asta transpiră, nu numai Tench o să ajungă pe prima 
pagină... ci şi Denise... Nu, a spus Siobhan scuturând din cap. 
Uită ce-am spus. Doamne, cât de proastă putuse să fie! 

— De ce să uit? 

— Pentru că ar însemna să rănim o femeie deja vulnerabilă. 

— Bine, atunci consideră totul uitat. 

Siobhan s-a întors cu faţa la el. 

— Atunci, spune-mi, tu ce ai face dacă ai fi în locul meu? Cum 
ai proceda ca să ajungi la Gareth Tench? 

— Prin intermediul lui Keith, desigur, a răspuns Cafferty pe un 
ton care sugera că ideea lui era cea mai firească de pe lume. 


Mairie adora vânătoarea. 

Acum nu mai era vorba de un articol important, de cine ştie ce 
elogii la adresa vreunui amic al editorului sau de un interviu cu 
scopul de a promova un film sau o carte care se bucura deo 
publicitate exagerată. Era o investigaţie în toată puterea 
cuvântului. Motivul principal care o determinase să practice 
jurnalismul. 

Până şi fundăturile erau interesante şi se rătăcise deja de mai 
multe ori, luând-o pe căi care nu duseseră nicăieri, însă acum 
fusese pusă în contact cu un ziarist din Londra care lucra 
independent, la fel ca ea. Se tatonaseră, dansând parcă pe 
sârmă, în cursul primei convorbiri telefonice. Ziaristul londonez 
lucra la un proiect de televiziune, un documentar despre Irak. My 
Baghdad Launderette!"!, aşa avea să se cheme. La început, omul 
fusese reticent în a-i explica titlul. Dar după aceea, când ea 
menţionase contactul kenyan, se mai muiase puţin. 

lar Mairie îşi îngăduise un mic zâmbet: dacă tot aveau să 
danseze, atunci măcar ea să fie cea care conducea. 

Baghdad Launderette din cauza banilor spălaţi în Irak, în 


101 spălătoria mea automată din Bagdad (lb. engleză). 

general şi în special în capitala ţării. Miliarde - poate că zeci de 
miliarde echivalentul în dolari americani - fuseseră alocaţi pentru 
reconstrucţia ţării. Şi o bună parte din banii cheltuiţi nu puteau fi 
justificaţi. Valize cu numerar folosite pentru mituirea oficialilor 
locali. Palme unse pentru a se asigura că alegerile vor avea loc, 
indiferent de situaţia din ţară. Companii americane intrate pe 
această piaţă emergentă şi cauzând „prejudicii extreme”, după 
cum se exprimase noul ei prieten. Bani revărsându-se de peste 
tot, toate părţile implicate vrând să se simtă în siguranţă în 
aceste vremuri tulburi... 

Vrând să se înarmeze. 

Şiiţi, suniţi şi kurzi. Da, apa şi electricitatea reprezentau 
necesităţi, dar la fel şi tunurile eficiente şi lansatoarele de 
rachete. Exclusiv în scopuri defensive, desigur, deoarece 
reconstrucţia putea începe numai atunci când poporul avea să se 
simtă protejat. 

— Credeam că armele au fost scoase din ecuaţie, a comentat 
Mairie. 

— Numai pentru a fi readuse atunci când lumea va întoarce 
capul. 

— Şi Pennen e implicat în toată povestea asta? a întrebat 
Mairie în cele din urmă, luând furibundă notițe, ţinând telefonul 
între obraz şi umăr. 

— Nu ocupă decât poziţia cea mai măruntă. E doar o notă de 
subsol, un mic PS la sfârşitul unei misive. Şi nu e de fapt vorba 
de el în sine, nu? Ci de compania pe care o conduce. 

— De compania pe care o menţine la suprafaţă prin orice fel 
de mijloace, nu s-a putut abţine să nu adauge Mairie. In Kenya a 
avut grijă să ungă pâinea cu unt pe ambele părţi. 

— A finanţat atât guvernul, cât şi opoziţia? Da, am auzit şi eu. 
Din câte ştiu, nici nu e mare lucru. 

însă diplomatul Kamweze îi oferise şi alte informaţii: 
automobile pentru miniştri; construcţii de drumuri în districtele 
administrate de opoziţie; case noi pentru cei mai importanţi lideri 
tribali. Totul descris drept „ajutoare”, în timp ce armele produse 
pe baza tehnologiei firmei Pennen contribuiau la creşterea 
datoriei externe. 

— În Irak, a continuat jurnalistul londonez, Pennen Industries 
pare să finanţeze o zonă mai gri a reconstrucției şi anume pe 
antreprenorii privați din domeniul apărării, înarmaţi şi 
subvenţionaţi de către Pennen. Ar putea fi primul război din 

istorie purtat în bună parte cu arme furnizate de sectorului 
privat. 

— Ce anume, mai exact, fac aceşti antreprenori din apărare? 

— Lucrează ca bodyguarzi pentru străinii veniţi în ţară în 
interes de afaceri. In plus, înarmează baricadele, protejează 
Zona Verde şi se asigură că demnitarii locali pot băga cheia în 
contact fără a se teme de o scenă precum cea din Naşul... 

— Am înţeles. Sunt mercenari, nu-i aşa? 

— Nici vorbă - totul e perfect legal. 

— Insă sponsorizat cu cash de Pennen? 

— Intr-o oarecare măsură... 

In cele din urmă, Mairie a încheiat convorbirea cu promisiuni 
de ambele părţi că aveau să păstreze legătura, prietenul ei 
londonez subliniind faptul că, atât timp cât ea nu se apropia de 
povestea cu Irakul, puteau să se ajute reciproc pe viitor. Mairie a 
introdus în calculator notițele, profitând că le avea proaspăt în 
minte, apoi a năvălit în living, unde Allan stătea tolănit, uitându- 
se la Greu de ucis 3 - revedea toate vechile lui filme favorite, 
fericit că avea acum propriul home cinema cu care să se joace. 
Ea l-a îmbrăţişat şi a turnat câte un pahar de vin pentru 
amândoi. 

— Cu ce ocazie? a întrebat-o el, sărutând-o pe obraz. 

— Allan, a spus ea, tu ai fost în Irak... povesteşte-mi. 

Mai târziu în noaptea aceea s-a strecurat afară din pat. 

Mobilul ei scosese un bâzâit, anunţând-o că primise un mesaj. 
Era de la corespondentul ziarului Herald acreditat la Parlament. 
Cu doi ani înainte, stătuseră unul lângă altul la un dineu penibil 
dat cu ocazia înmânării unor premii, sorbind din vinul Mouton 
Cadet şi râzând de listele de nominalizați de la fiecare categorie. 
Mairie păstrase legătura cu el, de fapt îl cam plăcuse, cu toate că 
era însurat - şi că avea o căsnicie fericită, cel puţin din câte ştia 
ea... S-a aşezat pe treptele mochetate, îmbrăcată numai în 
tricou, cu obrazul sprijinit de genunchi şi a citit textul. 

„Mi-ai spus că te interesează Pennen. Sună-mă.” 

Ea făcuse însă mai mult de atât. Se urcase în maşină şi 
condusese până la Glasgow în toiul nopţii şi îl convinsese să vină 
să o întâlnească la o cafenea deschisă non-stop. Localul era plin 
de beţivi care se dădeau drept studenţi, cu minţile înceţoşate 
mai degrabă decât zgomotoşi. Pe prietenul ei îl chema Cameron 
Bruce - motiv de glumă între ei - „numele care se poate citi din 
ambele direcţii”. A sosit îmbrăcat în bluză şi pantaloni de trening 

şi cu părul ciufulit. 

— 'Neaţa, a salutat-o uitându-se cu subiînţeles la ceasul de la 
mână. 

— Numai tu eşti de vină, l-a luat ea la rost. Nu poţi scăpa 
nepedepsit când tachinezi o fată în miez de noapte. 

— S-au mai văzut cazuri, a replicat el. 

Licărul din ochii lui i-a spus lui Mairie că era cazul să se 
intereseze de starea actuală a acelei căsnicii fericite. Slavă 
Domnului că nu-i dăduse întâlnire în vreun hotel. 

— Scuipă tot, i-a cerut. 

— De fapt, cafeaua nu-i prea rea, a spus el, ducând ceaşca la 
gură. 

— N-am traversat jumătate de Scoţie ca să-ţi aud glumele 
proaste, Cammy. 

— Atunci de ce-ai făcut-o? 

Aşa că Mairie nu a avut încotro: s-a aşezat mai bine în scaun şi 
i-a povestit despre interesul ei pentru Richard Pennen. A omis 
câteva detalii, desigur - la urma urmei, Cammy reprezenta 
concurenţa, cu toate că îi era prieten. lar el era suficient de 
inteligent ca să-şi dea seama de lacunele din expozeul ei - de 
fiecare dată când Mairie se întrerupea sau părea să se fi 
răzgândit în privinţa unei anumite chestiuni, el îi arunca un 
zâmbet plin de înţelegere. La un moment dat, ea s-a văzut 
nevoită să tacă în timp ce personalul cafenelei se ocupa de un 
client nou şi recalcitrant. Totul făcut într-o manieră profesionistă 
şi în viteză, bărbatul trezindu-se, cât ai clipi din ochi, pe trotuar. 
Apoi a dat de câteva ori cu piciorul în uşă şi cu pumnul în geam, 
pentru ca în cele din urmă să se îndepărteze, pleoştit. 

Au comandat alte cafele şi pâine prăjită unsă cu unt. Şi abia 
atunci Bruce Cameron s-a apucat să-i povestească tot ce ştia. 

Mai bine zis ceea ce bănuia - totul bazat pe zvonuri. 

— Care trebuie luate cu doza necesară de prudenţă. 

Mairie a dat din cap în semn de încuviinţare. 

— Finanţarea partidelor, a enunțat el. Reacţia lui Mairie: s-a 
prefăcut că a cuprins-o brusc somnul. Bruce a izbucnit în râs şi a 
avertizat-o că povestea era de fapt destul de interesantă. 

— Nu mai spune! 

Se zvonea, aşadar, că Richard Pennen se numărase printre 
donatorii în nume personal cei mai generoşi pentru Partidul 
Laburist. Nimic neobişnuit sau în neregulă până aici, nici măcar 
când firma sa obținuse beneficii serioase din contracte 


316 


guvernamentale. 

— La fel s-a întâmplat cu Capita şi cu multe alte companii, a 
comentat Bruce. 

— Vrei să zici că m-ai târât până aici numai ca să îmi spui că 
Pennen nu face decât afaceri legale şi curate? a întrebat Mairie 
pe un ton deloc încântat. 

— Nu sunt foarte sigur. Pentru că, vezi tu, domnul Pennen 
joacă de ambele părţi ale fileului. 

— Dă bani şi conservatorilor şi laburiştilor? 

— E un fel de-a zice, dar da. Pennen Industries a sponsorizat 
mai multe petreceri şi pe mai mulţi mahări din Partidul 
Conservator. 

— Vorbeşti de firmă, nu de Pennen! Care nu încalcă astfel 
legea. 

Bruce s-a mulţumit să zâmbească. 

— Mairie, în politică nu e nevoie să încâlci legea ca să dai de 
bucluc. 

Ea l-a privit cu asprime. 

— Mai e ceva, nu? 

— S-ar putea, a răspuns el, muşcând din nou dintr-o jumătate 
de felie de pâine cu unt. 

PARTEA A PATRA 


Asaltul final 


Vineri, 8 iulie 

PRIMELE PAGINI ALE ZIARELOR ERAU ÎN TOTALITATE 
DEDICATE carnajului. Fotografii color de mari dimensiuni 
înfăţişând omnibuzul londonez. Supravieţuitori împroşcaţi cu 
sânge şi murdari de funingine, privind în gol. O femeie cu un 
bandaj alb enorm pe faţă. Edinburghul avusese o reacţie 
posttraumatică. Autobuzul de pe Princes Street, cel în care 
fusese descoperit un pachet suspect, fusese tractat imediat după 
detonarea unei explozii controlate. Aceeaşi procedură fusese 
aplicată şi unei sacoşe de cumpărături abandonată într-unul din 
magazinele din apropiere. Câteva cioburi de sticlă în drum şi 
nişte straturi de flori încă distruse după tulburările din ziua de 
miercuri. Insă totul părea să se fi petrecut cu foarte mult timp în 
urmă. Oamenii reveniseră la lucru, scândurile bătute în cuie 
fuseseră smulse de la ferestre, barierele ridicate pe camioane cu 
platformă. Protestatarii începuseră şi ei să dispară de la 
Gleneagles. Tony Blair se întorsese cu avionul de la Londra, la 
timp pentru ceremonia de închidere. Aveau să fie discursuri şi 
semnări de declaraţii, dar oamenii nu prea ştiau ce să creadă. 
Exploziile din Londra  oferiseră scuza perfectă pentru 
întreruperea tratativelor comerciale. Ajutorarea Africii urma să 
continue, dar nu la nivelul sperat de iniţiatorii campaniilor. 

Înainte de a eradica sărăcia, politicienii aveau de dus un război 
mai urgent. 

Rebus a împăturit la loc ziarul şi l-a aruncat pe măsuţa de 
lângă scaunul său. Se afla pe un coridor, la etajul de sus al 
sediului central al Poliţiei Lothian and Borders. Pe Fettes Avenue. 
Convocarea sosise exact în clipa în care voia să se dea jos din 
pat. Secretara comisarului-şef fusese insistentă când încercase 
să negocieze termenul. 

— Fără întârziere, îi ceruse ea. Motiv pentru care Rebus nu se 
oprise în drum decât pentru o cafea, o chiflă şi un ziar. Incă mai 
avea în mâini ultima gogoaşă când uşa biroului lui James Corbyn 
s-a deschis. Rebus s-a ridicat în picioare, crezând că va fi invitat 
înăuntru, însă Corbyn părea mulţumit să poarte conversaţia pe 
hol. 

— Am crezut că ţi-am explicat foarte clar, inspectore Rebus - 
cazul ţi-a fost luat. 

— Da, domnule, a încuviinţat Rebus. 

— Şi atunci? 

— Ei bine, domnule, cum ştiam că nu-mi era permis să lucrez 
la cazul Auchterarder, m-am gândit să încerc să pun câteva 
detalii la punct în privinţa morţii lui Ben Webster. 

— Ai fost suspendat. 

Rebus părea mut de uimire. 

— Nu mi s-a luat doar cazul Auchterarder? 

— Ştii al naibii de bine ce înseamnă o suspendare. 

— Scuze, domnule - vârsta e de vină. 

— Da, vârsta, a mârâit Corbyn. Ai ajuns deja aproape de linie. 
Mă întreb de ce nu te retragi. 

— N-am altceva mai bun de făcut, domnule. Rebus a tăcut o 
clipă. Dacă tot am ocazia să discut cu dumneavoastră, domnule, 
spuneţi-mi, e o infracţiune ca un membru al electoratului să 
adreseze parlamentarului său câteva întrebări? 

— Este ministrul comerţului, Rebus. Ceea ce înseamnă că este 
susţinut de primul ministru. Reuniunea G8 se încheie astăzi şi nu 
vrem să primim vreo bilă neagră. 

— Păi nici nu am motive să-l mai deranjez pe domnul ministru. 

— Al naibii de adevărat - nici tu, nici altcineva n-aveţi motive. 
Asta e ultima ta şansă. Pentru moment s-ar putea să scapi doar 
cu un avertisment oficial, însă dacă numele dumitale îmi mai 
apare vreodată în cale... Corbyn a ridicat un deget ameninţător 
pentru a-şi sublinia spusele. 

— Am recepționat mesajul, domnule. Mobilul lui Rebus a 
început să sune. L-a scos din buzunar şi s-a uitat la număr - 
apelant necunoscut. A dus cutiuţa argintie la ureche. 

— Alo? 

— Rebus? Aici Stan Hackman. Am vrut să te sun ieri, dar cu 
toată nebunia care a fost... 

Rebus a simţit ochii lui Corbyn fixaţi asupra lui. 

— lubito, a tors el în telefon, te sun eu mai încolo, promit. A 
scos un sunet de pupic şi a încheiat convorbirea. Prietena, i-a 
explicat lui Corbyn. 

— Trebuie să fie o femeie tare curajoasă, a spus comisarul-şef 
deschizând uşa biroului său. 

Intâlnirea se încheiase. 


— Keith? 

Siobhan era aşezată în maşina ei, cu geamul coborât. Keith 
Carberry se îndrepta spre uşa sălii de biliard. Localul se 
deschidea la ora opt, dar Siobhan sosise la opt fără un sfert, să 
fie sigură, pierzând după aceea vremea urmărind nişte muncitori 
care se târau încet spre staţia de autobuz. l-a făcut semn cu 
mâna lui Keith să se apropie. El s-a uitat în stânga şi în dreapta, 
temându-se probabil de o ambuscadă. Căra sub braţ o cutie 
neagră şi îngustă - propriul tac. Pe care îl poate folosi perfect pe 
post de armă în caz de nevoie, şi-a zis Siobhan. 

— Mda? a spus el. 

— Mă mai ţii minte? 

— Pot să miros un sticlete de la distanţă. Gluga jachetei sale 
bleumarin fusese trasă peste şapca de baseball de culoare 
deschisă. Aceeaşi ţinută ca şi în fotografii. Ştiam eu c-o să ne 
vedem cât de curând - ai căutat-o cu lumânarea în seara aia, în 
tabără. Şi-a întărit spusele apucându-se de prohab cu mâna 
făcută căuş. 

— Cum a fost la tribunal? 

— Minunat. 

— Acuzat de tulburarea liniştii publice, a recitat ea. Eliberat pe 
cauţiune, cu condiţia să nu te apropii de Princes Street şi să te 
prezinţi zilnic la secţia de poliţie Craigmillar. 

— Ce faci, mă hărţuieşti? Am auzit eu de femei care devin 
obsedate. A râs şi s-a îndreptat de spate. Asta e tot ce ai avut de 
spus? 

— De-abia am început. 

— Bine. S-a întors cu spatele. Atunci ne vedem înăuntru. 

Siobhan l-a strigat, dar puştiul nu i-a răspuns. L-a văzut 
împingând uşa şi intrând în sala de biliard. Siobhan a ridicat 
geamul, s-a dat jos din maşină şi a încuiat-o. A pătruns în 
Academia de Biliard a lui Lonnie - „Cele mai bune mese din 
Restalrig”. 

Incăperea era luminată difuz şi înceţoşată, ca şi cum nu fusese 
niciodată curățată aşa cum trebuie la sfârşitul zilei. Se juca deja 
la două mese. Carberry introducea monede într-un automat de 
răcoritoare. S-a servit cu o cutie de cola. Siobhan nu a zărit nici 
un membru al personalului supraveghind locul, fapt care 
însemna că jucau şi ei. Bilele zdrăngăneau şi cădeau în 
buzunare. Între lovituri, înjurăturile păreau la ordinea zilei. 

— Ai avut noroc, nenorocitule. 

— la mai du-te dracului. Şase în colţ, uită-te la asta, 
tembelule. 

— Vagin la orizont. 

Patru perechi de ochi s-au înălţat spre Siobhan. Carberry a fost 
singurul care a ignorat-o, dând pe gât băutura. Un radio se auzea 
în fundal, cu sunetul distorsionat. 

— Care-i treaba, scumpo? a întrebat unul dintre jucători. 

— Vreau să lovesc şi eu câteva bile, a răspuns ea întinzându-i 
o bancnotă de cinci lire. Poţi să-mi schimbi banii ăştia în fise? 

Băiatul nu depăşise încă vârsta adolescenţei, dar în mod 
evident era şef de tură. A luat bancnota din mâna ei şi a deschis 
cu cheia sertarul din spatele bufetului, numărând zece monede 
de câte cincizeci penny. 

— leftine mese, a spus Siobhan. 

— Mese de căcat, a corectat-o unul dintre jucători. 

— Mai tacă-ţi fleanca, Jimmy, l-a avertizat adolescentul. Dar 
Jimmy abia se încălzise. 

— Hei, scumpo, ai văzut filmul ăla, Acuzata'%?? Dacă simţi că 
se apropie un moment Jodie Foster, nu-ţi face griji, o să tragem 
noi lacătul la uşă. 

— Dacă încerci cumva să te dai la mine, tu o să fii cel care o 
va lua la goană!'%, a lătrat la el Siobhan. 


102 Film din 1988, inspirat de un caz real, în care actriţa Jodie Foster 
interpretează rolul unei fete din clasa mijlocie, victimă a unui viol în 
grup într-un bar. 

1% joc de cuvinte intraductibil (Ib. engleză) - boit înseamnă atât 
„lacăt”, cât şi „fugă, goană”. 

— Nu-l lua în seamă, a sfătuit-o adolescentul. Joc eu cu tine, 
dacă vrei. 

— Cu mine are ea treabă, a strigat Keith Carberry, înăbuşindu- 
şi un râgâit în timp ce îndoia cutia de cola în pumn. 

— Poate mai încolo, i-a spus Siobhan adolescentului, croindu-şi 
drum spre masa lui Keith. S-a aplecat pentru a introduce fisa. 
Aşază-le, a cerut ea. 

Carberry a aşezat triunghiul, în timp ce Siobhan şi-a ales un 
tac. Vârful era zgâriat şi nu se zărea nici o bucată de cretă în jur. 
Carberry şi-a deschis cutia şi a asamblat cele două părţi ale 
tacului. A scos un cub nou de cretă din buzunar şi a început să 
frece tacul cu el. Creta s-a întors în buzunar şi Carberry i-a făcut 
cu ochiul. 

— Dacă vrei şi tu, va trebui să bagi mâna şi s-o scoţi de acolo. 
Vrei să dăm cu banul care din noi sparge bilele? 

Sugestia a fost primită cu hohote zgomotoase de râs, însă 
Siobhan se aplecase deja asupra bilei albe. Postavul de culoarea 
ruginei era găurit pe alocuri, însă în pofida acestui fapt a reuşit 
să lovească bine, spărgând bilele şi trimițând o bilă cu dungă în 
buzunarul din mijloc. Incă două lovituri reuşite, apoi o ratare. 

— Tipa e mai bună decât tine, Keith, a remarcat un jucător. 

Carberry s-a prefăcut că nu-l aude şi a dat trei lovituri reuşite 
una după alta. A încercat să dubleze bila a patra pe lungimea 
mesei. A ratat cu un centimetru. Siobhan nu a riscat: a decis să 
iasă din snooker încercând o lovitură cu trei mante. A ratat. 

— Două lovituri, i-a amintit Siobhan. Trebuia să introducă bila- 
obiect în buzunar şi totodată să dea o lovitură cu manta, fapt 
care a iscat un răcnet la celelalte mese. Toată lumea 
întrerupsese jocul pentru a-i urmări. Următoarele două lovituri au 
fost directe şi numai bila neagră a rămas pe masă. A lovit-o către 
manta de fund, însă bila s-a oprit în marginea buzunarului. lar 
Carberry a introdus-o. 

— Incă o tăbăceală? a întrebat el cu un zâmbet superior. 

— Cred că o să beau ceva mai întâi. S-a dus la automat, de 
unde a scos o fanta. Carberry a urmat-o. Ceilalţi jucători 
reveniseră la mese; Siobhan a avut impresia că fusese oarecum 
acceptată în rândul lor. 

— Nu le-ai spus cine sunt, a rostit ea încet. Mersi. 

— Ce urmăreşti? 

— Pe tine te urmăresc, Keith. l-a întins o foaie de hârtie 
împăturită. Era un prinţ cu poza făcută la Grădinile din Princes 

Street. Keith a luat-o, a studiat-o şi a dat să i-o returneze. 

— Şi? a întrebat el. 

— Femeia pe care ai lovit-o... uită-te mai bine la ea. A înghiţit 
cu lăcomie din doza de fanta. Nu observi o asemănare? 

Keith s-a uitat la ea. 

— Glumeşti. 

Siobhan a clătinat din cap. 

— Ai băgat-o pe mama în spital, Keith. Nu ţi-a păsat cine era 
sau cât de tare ai rănit-o. Te-ai dus acolo să faci scandal şi ai 
obţinut ce ţi-ai propus. 

— Şi pentru asta am ajuns la tribunal. 

— M-am uitat la dosar, la capetele de acuzare, Keith. 
Procurorul habar n-are de chestia asta, a bătut Siobhan cu palma 
peste fotografie. Tot ce are împotriva ta este declaraţia dată de 
un martor, polițistul care te-a scos din mulţime. Şi care te-a 
văzut cum arunci băţul deoparte. Cam cât crezi c-o să te coste 
asta? O amendă de cincizeci de lire? 

— O liră pe săptămână reţinută din îndemnizaţia mea de 
şomer. 

— Dar dacă-i dau fotografia asta - plus altele, pe care le am - 
nu crezi că va mirosi brusc a puşcărie? 

— Mă descurc, a răspuns el plin de încredere. 

Siobhan a dat din cap. 

— Pentru că ai fost deja închis de mai multe ori. Dar am să-ţi 
spun ceva... există sentinţe şi... sentințe. 

— Nu zău? 

— Un cuvânt să spun şi ai să vezi că gardienii nu vor mai fi la 
fel de prietenoşi cu tine. Te pot trimite în aripi ale închisorii 
destinate băieţilor cu adevărat răi: agresori sexuali, psihopaţi, 
condamnaţi pe viaţă care nu mai au nimic de pierdut. M-am uitat 
peste cazierul tău: ai fost la o şcoală de corecție unde ţi se dădea 
drumul acasă în fiecare zi, doar noaptea trebuia să te întorci 
acolo... Vezi tu, motivul pentru care îţi închipui c-o să te descurci 
este acela că n-ai fost nevoit să ai de-a face cu alte situaţii. 

— Toate astea numai pentru că maică-ta s-a întâmplat să se 
afle în mijlocul unei încăierări? 

— Toate astea, l-a corectat ea, pentru că pot. Dar să-ţi mai 
spun ceva - amicul tău Tench ştia de aseară de toată povestea 
asta... mă mir că nu s-a gândit să te prevină. 

Adolescentul responsabil cu sala de biliard tocmai primise un 
mesaj pe telefon. A strigat spre ei: 

— Hei, porumbeilor, şeful vrea să vă spună ceva. 

Carberry şi-a smuls privirile de la Siobhan. 

— Da? 

— Şeful. Adolescentul arăta acum spre o uşă marcată cu 
însemnul „Privat”. Deasupra ei, fixată în perete, era o cameră de 
supraveghere. 

— Cred că ar fi bine să îl ascultăm, nu? a spus Siobhan. A luat- 
o înainte către uşă şi a deschis-o. Un hol în spatele uşii şi nişte 
trepte care urcau. Mezaninul fusese transformat în birou: masă 
de lucru, scaune, fişete, tacuri rupte şi un răcitor de apă gol. 
Lumina pătrunzând prin două plafoniere Velux prăfuite. 

Şi Marele Ger Cafferty aşteptându-i. 

— Tu trebuie să fii Keith, a spus el întinzându-i mâna. Carberry 
a strâns-o, cu ochii fugindu-i de la gangster la Siobhan şi înapoi. 
Poate că ştii cine sunt. Carberry a ezitat o clipă, apoi a dat din 
cap. Sigur că mă cunoşti. l-a făcut semn să se aşeze. Siobhan a 
rămas în picioare. 

— Tu eşti proprietarul sălii? a întrebat Carberry cu vocea 
tremurând puţin. 

— De mulţi ani. 

— Arunci ce-i cu Lonnie? 

— A murit înainte de a te naşte tu, fiule. Cafferty şi-a trecut o 
mână peste un crac al pantalonilor, ca şi cum voia să perie nişte 
praf de cretă. Bun, uite care-i treaba, Keith... am auzit lucruri 
bune despre tine - dar am impresia că ai luat-o pe căi greşite. Va 
trebui să revii la calea cea dreaptă înainte de a fi prea târziu. 
Mama ta îşi face griji pentru tine... şi taică-tău a ajuns să-şi iasă 
din minţi acum, că nu te mai poate bumbăci fără să rişte să o ia 
rău pe coajă de la tine. Fratele cel mare închis la Shotts1% pentru 
furt de maşini. Cafferty a clătinat încet din cap. Se pare că viaţa 
ţi-a fost deja hotărâtă, că n-ai altceva de făcut decât să-i urmezi 
drumul. A tăcut o clipă. Numai că toate astea se pot schimba, 
Keith, dacă ne laşi să te ajutăm. 

Carberry l-a privit nedumerit. 

— Ce-aveţi de gând cu mine? Să mă biciuiţi? 

Cafferty a ridicat din umeri. 

— Se poate aranja, desigur - nimic nu i-ar face mai mare 
plăcere domnişoarei sergent Clarke, aici de faţă, decât să te 
vadă smiorcăindu-te ca un bebeluş. De înţeles, dacă ne gândim 


104 Orăşel situat la 29 de mile de Edinburgh în apropierea căruia se 
află un penitenciar de maximă siguranţă. 


324 


la ceea ce i-ai făcut maică-sii. O nouă pauză. Există însă o 
alternativă. 

Siobhan s-a foit puţin, o parte din ea dorindu-şi să îl scoată pe 
Carberry de acolo, să plece cu el cât mai departe de vocea 
hipnotică a lui Cafferty. Gangsterul a părut că îi citeşte gândurile 
şi şi-a mutat privirea spre ea pentru o clipă, în aşteptarea unei 
reacţii. 

— Ce alternativă? a întrebat Keith Carberry. 

Cafferty nu a răspuns. Ochii îi erau în continuare pironiţi 
asupra lui Siobhan. i 

— Gareth Tench, i-a explicat ea tânărului. II vrem pe Tench. 

— Şi tu, Keith, o să ni-l dai pe tavă, a adăugat Cafferty. 

— Pe tavă? 

Siobhan a remarcat că pe Carberry nu-l mai ţineau picioarele. 
Era înspăimântat de Cafferty şi foarte probabil şi de ea. 

Tu ai vrut-o, Şi-a spus ea. 

— Tench te-a folosit, Keith, a spus Cafferty cu o voce blândă, 
de parcă îngâna un cântec de leagăn. Nu e prietenul tău, nu ţi-a 
fost niciodată. 

— Nici n-am pretins aşa ceva, s-a simţit tânărul obligat să 
răspundă. 

— Bun băiat. Cafferty s-a ridicat încet de pe scaun, aproape la 
fel de lat în spate ca biroul la care stătuse. Nu cumva să uiţi asta, 
l-a sfătuit el. Pentru că aşa totul va fi cu mult mai uşor atunci 
când va sosi vremea. 

— Vremea? a repetat Carberry ca un ecou. 

— Vremea să ni-l dai pe mână. 


— Scuze pentru mai devreme, i-a spus Rebus lui Stan 
Hackman. 

— Ce-am întrerupt? 

— O săpuneală de la comisarul-şef. 

Hackman a izbucnit în râs. 

— Eşti un tip pe gustul meu, Johnny dragă. Ce nu-nţeleg eu e 
de ce mi-ai zis „iubito”. A ridicat o mână în aer, oprind 
explicaţiile. Stai aşa, lasă-mă să ghicesc. N-ai vrut să afle 
comisarul că e un telefon de afaceri... pentru că se presupune că 
n-ai avea ce afaceri să ai - mă înşel cumva? 

— Am fost suspendat, a confirmat Rebus. 

Hackman şi-a împreunat palmele şi a râs din nou. Se aflau 
într-un pub pe nume The Crags. Abia trecuse de ora de 

deschidere şi erau singurii clienţi. Era localul cel mai apropiat de 
Pollock Halls şi se adresa în special studenţilor, cu grămada sa de 
jocuri video şi de societate, cu staţia stereo şi burgerii ieftini. 

— Mă bucur să văd că viaţa mea te amuză, a mormăit Rebus. 

— Câţi anarhişti ai înfundat? 

Rebus a clătinat din cap. 

— Mi-am băgat nasul unde nu-mi fierbea oala. 

— După cum ţi-am zis, John, eşti un bărbat pe gustul meu. 
Apropo, nu ţi-am mulţumit cum se cuvine pentru că m-ai dus la 
clubul Nook. 

— Mă bucur că ţi-am fost de ajutor. 

— Ai sfârşit în pat cu dansatoarea aia? 

— Nu. 

— Să-ţi spun ceva, era cireaşa de pe tort. Nici măcar nu m-am 
obosit să intru în separeul VIP. A privit în gol o clipă, pierdut în 
amintiri, apoi a clipit, revenind la realitate. Ei, acum că ţi s-a 
arătat cartonaşul roşu, ce-ar trebui eu să fac? Să îţi ofer 
informaţiile pe care le-am adunat sau să aştept verdictul în 
ancheta internă deschisă de comisarul-şef în legătură cu tine? 

Rebus a sorbit din pahar - suc de portocale proaspăt stoarse. 
Hackman îşi golise deja pe jumătate halba de bere. 

— Nu suntem decât doi combatanți care stau şi ei la taclale, a 
spus Rebus. 

— Corect, a încuviinţat englezul, gânditor. Şi beau ceva 
împreună înainte de a-şi lua adio. 

— Pleci? 

— Astăzi, mai încolo, a încuviinţat Hackman. Trebuie să 
recunosc însă că m-am distrat ceva. 

— Mai vino, l-a îndemnat Rebus. O să-ţi arăt şi restul locurilor 
de interes turistic. 

— Ei bine, suntem aproape să batem palma. Hackman s-a 
înfundat în scaun. Mai ţii minte că ţi-am spus că Trevor Guest a 
stat în Scoţia ceva vreme? L-am rugat pe unul dintre băieţii de 
acasă să scuture niţel de praf arhivele. A băgat mâna în buzunar, 
de unde a scos un carneţel pe care l-a deschis la o pagină cu 
notițe. Trevor a stat în Borders pentru scurtă vreme, însă a 
petrecut mai mult timp aici, la Edinburgh. A împuns cu degetul în 
masă. A închiriat o cameră în Craigmillar şi a lucrat la un cămin - 
pe vremea aia presupun că nu verificau prea bine dosarele. 

— Un cămin de zi pentru adulţi? 

— Nu, pentru bătrâni. Le împingea cărucioarele de la closet la 

sala de mese. Cel puţin aşa rezultă din declaraţiile lui făcute la 
poliţie. 

— Avea deja cazier când s-a angajat? j 

— Câteva spargeri... posesie de droguri din clasa A. Işi bătea 
prietena, numai că ea a refuzat să depună plângere. Ce vreau să 
spun este că două din cele trei victime aveau legături locale. 

— Da, a fost de acord Rebus. Când se petreceau toate astea? 

— Acum patru sau cinci ani. 

— Mă scuzi un minut, Stan? Rebus s-a ridicat şi s-a dus în 
parcare, a scos mobilul şi a sunat-o pe Mairie Henderson. 

— John la telefon. 

— Era şi momentul. Ce s-a întâmplat? De ce s-a aşternut 
liniştea în cazul Clootie Well? Editorul meu mă tot bate la cap. 

— Tocmai am descoperit că a doua victimă a stat o vreme în 
Edinburgh. Omul a fost angajat la un cămin de zi din Craigmillar. 
Mă întreb dacă nu cumva a dat de belea în timpul ăsta. 

— Şi poliţia nu are computere care să dea răspunsuri unor 
astfel de întrebări? 

— Prefer să folosesc metoda învechită a contactelor 
personale. 

— Pot să verific în banca de date... poate că o să-l întreb pe 
reporterul nostru care se ocupă de justiţie dacă nu ştie el ceva. 
Joe Cowrie face de zeci de ani treaba asta - şi ţine minte absolut 
toate cazurile astea nenorocite. 

— Cu atât mai bine - povestea e veche de vreo cinci ani. 
Sună-mă dacă afli ceva. 

— Crezi că ucigaşul e chiar aici, sub nasul nostru? 

— In locul tău, nu m-aş grăbi să-i spun asta editorului - ca să 
nu-i distrug speranţa într-o viitoare întâlnire amoroasă cu tine. 

A încheiat convorbirea şi s-a întors în pub. Hackman se 
aşezase comod, cu o nouă halbă în faţă. A făcut un semn cu 
capul spre paharul lui Rebus. 

— N-o să te insult oferindu-mă să-ţi fac cinste cu încă unul. 

— Nu e cazul, l-a liniştit Rebus. Mersi că ţi-ai făcut timp pentru 
asta. A bătut cu palma peste carneţel. 

— Orice pentru un camarad aflat la nevoie, a toastat 
Hackman. 

— Apropo, care mai e starea de spirit la Pollock? 

Expresia lui Hackman s-a înăsprit. 

— De-a dreptul îndârjită aseară. Mulţi dintre băieţii de la 
Poliţia Metropolitană au vorbit non-stop la telefon. Alţii plecaseră 

deja. Ştiu că urâm cu toţii locul, însă când i-am văzut pe 
londonezii ăia la televizor, hotărâți să meargă înainte cu orice 
preţ... 

Rebus a dat din cap în chip de încuviinţare. 

— Cam la fel ca tine, John, nu-i aşa? a râs din nou Hackman. O 
văd pe faţa ta - n-o să renunţi doar pentru că tipii urmăresc să îţi 
închidă gura. 

Rebus a întârziat o clipă cu răspunsul, apoi l-a întrebat pe 
Hackman dacă nu avea, întâmplător, adresa căminului de zi de la 
Craigmillar... 


Nu se afla decât la vreo cinci minute de mers cu maşina de 
The Crags. 

Pe drum, a primit un telefon de la Mairie, care nu reuşise să 
afle nimic despre perioada petrecută de Trevor Guest la 
Edinburgh. Dacă Joe Cowrie nu-şi amintea de el însemna că tipul 
nu ajunsese în faţa instanţei. Rebus i-a mulţumit oricum şi i-a 
promis că va fi în continuare prima căreia îi va furniza orice nouă 
informaţie. Hackman se întorsese la Pollock pentru a-şi strânge 
lucrurile. Se despărţiseră cu o strângere de mână, în timp ce 
Hackman îi reamintea promisiunea de a-i face turul „localurilor 
deocheate, altele decât Nook”. 

— Ai cuvântul meu, a spus Rebus, nici unul din ei necrezând 
de fapt într-o asemenea promisiune. 

Căminul de bătrâni era situat lângă un complex industrial. 
Rebus simţea miros de gaze de eşapament şi a cauciuc încins. 
Pescăruşii căutau mâncare, strigând sus pe cer. Căminul era un 
soi de bungalow de dimensiuni mai mari căruia îi fusese 
adăugată o terasă. Prin fereastră a zărit nişte bătrâni ascultând o 
melodie interpretată la acordeon. 

— Peste vreo zece ani de acum încolo, John, a mormăit el în 
barbă. Şi asta dacă o să ai noroc. 

Secretara extrem de eficientă se numea doamna Eadie - nui 
s-a dezvăluit şi prenumele. Cu toate că Trevor nu lucrase acolo 
decât câteva ore pe săptămână şi numai pentru o lună sau cam 
aşa ceva, femeia avea în fişet dosarul său. Nu, nu putea să i-l 
arate - dreptul la informaţii cu caracter confidenţial şi aşa mai 
departe. Dacă însă făcea o cerere oficială, ei bine, asta era cu 
totul altceva. 

Rebus a dat din cap în semn că înţelege. Termostatul din 
clădire fusese reglat la maximum şi transpiraţia îi curgea pe 


328 


spate. Biroul era micuţ şi neaerisit, iar în aer plutea o aromă 
persistentă de pudră de talc. 

— Tipul ăsta, i-a spus el doamnei Eadie, a avut ceva probleme 
cu poliţia. Cum de nu aţi ştiut acest lucru atunci când l-aţi 
angajat? 

— Ştiam că a avut probleme, inspectore. Gareth ne-a 
informat. 

Rebus s-a uitat la ea. 

— Consilierul Tench? Tench e cel care l-a adus pe Trevor 
Guest aici? 

— E foarte greu să-i convingi pe bărbaţii tineri şi în putere să 
vină să muncească în locuri ca astea, i-a explicat doamna Eadie. 
Consilierul ne-a fost întotdeauna un prieten de nădejde. 

— V-a găsit voluntari, asta vreţi să spuneţi? 

Femeia a încuviinţat. 

— li datorăm recunoştinţa noastră. 

— Sunt sigur că vă va cere s-o dovediţi cât de curând. 

Cinci minute mai târziu, în timp ce ieşea în aerul curat de 
afară, a sesizat că acordeonul fusese înlocuit de o înregistrare cu 
Moira Anderson!%5. Acolo şi atunci şi-a jurat să se spânzure mai 
degrabă decât să stea cu un şal în poală aşteptând să-i fie vârâte 
pe gât ouă fierte cu lingura, pe ritmurile lui „Charlie Is My 
Darling”. 


Siobhan stătea în maşină, în faţa apartamentului lui Rebus. 
Urcase şi sunase la uşa lui; Rebus nu era acasă. Cu atât mai 
bine, poate - încă era zguduită. Şi tremura, fapt pe care nu îl 
putea pune pe seama cafeinei. S-a uitat în oglinda retrovizoare şi 
a văzut că arăta mai palidă ca de obicei. S-a ciupit uşor de obraji, 
încercând să se păcălească dându-le puţină culoare. Radioul era 
aprins, însă renunţase să asculte posturile de ştiri: vocile sunau 
fie prea fragile şi imperioase, fie prea siropoase şi conspirative. 
Aşa încât fixase radioul pe postul Classic FM. A recunoscut 
melodia, dar fără să îşi amintească titlul. Şi conştientă că nu este 
în stare să gândească. 

Keith Carberry ieşise din Academia de Biliard a lui Lonnie ca 
un bărbat ai cărui avocaţi tocmai îl salvaseră din rândurile 
condamnaților care-şi aşteptau pedeapsa cu moartea. Dacă 


105 Cântăreaţă şi prezentatoare TV scoțiană (n. 1938), cunoscută, 
printre altele, pentru interpretarea dată cântecului popular menţionat 
mai jos. 

exista o lume afară, voia să poată să-i simtă şi el gustul. 
Administratorul sălii fusese nevoit să-i amintească să nu-şi uite 
tacul. Siobhan urmărise toată scena pe camera de supraveghere. 
Ecranul era unsuros şi siluetele neclare. Cafferty avea şi sunet în 
încăpere şi vocile pârâitoare se auzeau dinspre un difuzor 
prăpădit poziţionat la câţiva paşi de monitor. 

— Hei, unde arde, Keith? 

— Mai tacă-ţi gura, Jim-Bob. 

— Unde ţi-e sabia luminii!%%? 

Carberry s-a oprit atât cât să-şi aşeze tacul înapoi în cutie. 

— Cred, a spus Cafferty pe un ton liniştit, că de acum e omul 
nostru. 

— Tot ce se poate, a comentat Siobhan. 

— Trebuie să avem răbdare, sergent Clarke, a sfătuit-o 
Cafferty. O lecţie ce merită învățată... 

Acum, stând în maşină, medita asupra opţiunilor pe care le 
avea. Cea mai simplă dintre toate era să prezinte dovezile 
deţinute procurorilor şi să-l aducă pe Keith Carberry în faţa 
justiţiei, de data asta sub acuzaţii mai grave. Tench avea să 
rămână neatins, dar ce dacă? Chiar presupunând că domnul 
consilier era cel care orchestrase acele atacuri din tabăra din 
Niddrie, adevărul era că el fusese cel care o salvase acolo, în 
grădinile din spatele blocurilor - Carberry nu glumise câtuşi de 
puţin cu ea. Sângele îi pulsase puternic în vene, adrenalina 
pompase... 

Amenințarea fusese reală. 

Voise să o înspăimânte, s-o vadă panicată. 

Un băiat nu întotdeauna controlabil. Tench abia reuşise să 
salveze situaţia. 

Lucru pe care ea era nevoită acum să îl recunoască... 

Pe de altă parte, Carberry contra mamei ei nu părea un târg 
prea bun. Şi nici prea corect. Ea îşi dorea mai mult. Mai mult 
decât scuze sau remuşcări prefăcute, mai mult decât o 
condamnare la privare de libertate de câteva săptămâni sau 
chiar luni. 

Când telefonul a sunat şi-a descleştat cu greu degetele de pe 
volan. Pe ecran a apărut numele lui Eric Bain. A înjurat printre 
dinţi înainte de a răspunde. 

— Ce pot face pentru tine, Eric? a spus pe un ton un pic prea 
voios. 


106 Armă fictivă din seria de filme Războiul stelelor. 

— Cum mai merg treburile, Siobhan? 

— Incet, a admis ea cu un hohot de râs, ducându-şi mâna la 
frunte. Fără istericale, fato, s-a dojenit singură. 

— Bun, uite ce-i, nu sunt prea sigur, dar cred că ar trebui să 
vorbeşti cu cineva. 

— Da? 

— Este conferenţiară la universitate. Acum câteva luni am 
ajutat-o cu o simulare computerizată... 

— Bravo ţie. 

La celălalt capăt al liniei s-a aşternut pentru o clipă liniştea. 

— Eşti sigură că te simţi bine? 

— Da, Eric, n-am nimic. Tu ce mai faci? Ce mai face Molly? 

— Foarte bine... Aăă... îţi spuneam despre conferenţiara asta. 

— Da. Crezi că ar fi bine să discut cu ea. 

— Păi poate că ar trebui s-o suni mai întâi. S-ar putea să fie o 
pistă falsă. 

— Da, cam aşa se întâmplă de cele mai multe ori, Eric. 

— Ce să zic? Mersi că mi-ai spus. 

Siobhan a închis ochii şi a oftat zgomotos în telefon. 

— Scuze, Eric, nu ar fi trebuit să mă iau de tine pentru ceea ce 
am păţit. 

— Ce-ai păţit? 

— Oh, a fost o săptămână oribilă. 

Bain a izbucnit în râs. 

— Ţi-accept scuzele. O să te sun mai încolo, după ce o să ai 
timp să... 

— Aşteaptă o clipă, te rog. Siobhan s-a întins spre scaunul 
pasagerului şi a scos un carneţel din geantă. Dă-mi numărul de 
telefon şi o s-o sun. 

El i-a spus numărul, iar Siobhan l-a notat, alături de numele 
persoanei, scris pe ghicite, căci Eric nu era sigur de ortografie. 

— Deci despre ce crezi tu că ar putea fi vorba? a întrebat 
Siobhan. 

— Tipa are nişte teorii cam trăsnite. 

— Grozav. 

— Oricum, nu strică s-o asculţi, a sfătuit-o Bain. 

Numai că Siobhan ştia că lucrurile nu stăteau chiar aşa. 

Inţelesese că a asculta putea avea repercusiuni. 

Şi anume dintre cele proaste. 


Rebus nu mai pusese piciorul de ceva timp în sediul Consiliului 

Municipal. Clădirea era situată pe High Street, vizavi de catedrala 
St Giles. Pe strada dintre cele două parcarea era - chipurile - 
interzisă, însă, aidoma majorităţii localnicilor, Rebus a ignorat 
indicatoarele şi şi-a lăsat maşina lângă trotuar. Işi amintea destul 
de vag că sediul consiliului fusese conceput iniţial drept Cameră 
de Comerţ, un soi de loc de întâlnire a negustorilor din oraş, care 
însă îl ocoliseră cu obstinaţie, văzându-şi mai departe de 
treburile lor. În loc să se recunoască învinşi, politicienii se 
mutaseră ei acolo, revendicând spaţiul. Curând aveau să se mute 
iarăşi - o parcare de lângă gara Waverley avea să fie refăcută. 
Imposibil de anticipat deocamdată cu cât urmau să depăşească 
bugetul alocat. Dacă istoria cu clădirea Parlamentului avea să se 
repete, atunci barurile aveau să fie alimentate cu un subiect nou, 
tocmai bun să dea apă la moară băutorilor indignaţi. 

Clădirea consiliul fusese ridicată pe o pacoste de stradă pe 
nume Mary King's Close. Cu ani în urmă, Rebus investigase o 
crimă în subsolul labirintic, umed şi urât mirositor de sub ea - 
victima fusese însuşi fiul lui Cafferty. Locul fusese între timp 
salubrizat şi se transformase într-o speluncă luată cu asalt vara 
de turişti. O angajată era ocupată, înmânând fluturaşi trecătorilor 
de pe trotuar. Purta o bonetă de slujnică şi mai multe rânduri de 
jupoane şi a încercat să îi ofere un cupon de reduceri. El a 
scuturat din cap, refuzând-o. Ziarele scriseseră că atracțiile 
locale resimţiseră din plin presiunea reuniunii G8 - turiştii 
ocoliseră oraşul toată săptămâna. 

— „Hi-ho, silver lining”, a murmurat Rebus, începând să 
fluiere primul vers al cântecului. Recepţionera l-a întrebat dacă 
se credea Kylie, zâmbindu-i însă pentru a-i da de înţeles că 
glumea. 

— II caut pe Gareth Tench, vă rog, a spus Rebus. 

— Mă îndoiesc că e la serviciu, l-a prevenit femeia. Ştiţi, e 
vineri... Mulţi consilieri lucrează în teritoriu vinerea. 

— Ceea ce le oferă o scuză ca să-şi ia zi scurtă, nu? a ghicit 
Rebus. A 

— Nu ştiu ce vreţi să spuneţi. Insă zâmbetul îi revenise pe 
faţă, ceea ce însemna că înţelegea prea bine. Lui Rebus i-a 
plăcut de ea. S-a uitat să vadă dacă purta verighetă pe deget: 
da, era acolo. A schimbat melodia şi a început să fluiere „Another 


107 Melodie lansată în 1967 de formaţia rock americană The Attack şi 
interpretată, printre alţii şi de Kylie Minogue. 

One Bites the Dust”1%8. 

Femeia s-a uitat pe o listă prinsă într-un clipboard aşezat în 
faţă. 

— Se pare că aveţi noroc, l-a anunţat ea. Subcomitetul de 
Reabilitare Urbană. S-a uitat la ceasul de pe peretele din spatele 
ei. Şedinţa este programată să se încheie peste cinci minute. 
Dacă doriţi să aşteptaţi, o s-o anunţ pe secretara dumnealui, 
domnule... 

— Inspector Rebus, a răspuns el, aruncându-i unul din 
zâmbetele sale cuceritoare. Dar poţi să-mi spui John. 

— OK. la loc, te rog, John. 

Şi-a înclinat uşor capul în semn de mulţumire. Cealaltă 
recepţioneră avusese mai puţin noroc în încercarea de a se 
descotorosi de un cuplu în vârstă care cerea să discute cu cineva 
despre pubelele din cartier. 

— Gunoierii aruncă toate resturile alea puturoase pe strada 
noastră. 

— Le-am luat numerele de înregistrare, da' nimeni nu vrea să 
le verifice... 

Rebus s-a aşezat şi s-a decis să nu citească materialele 
împrăştiate pe măsuţă: propagandă deghizată sub formă de 
broşuri de informare a populaţiei. Aceste hârtii îşi făceau apariţia 
în mod regulat în cutia lui de scrisori, ajutându-l astfel să 
contribuie la efortul general de reciclare. Telefonul mobil a sunat. 
L-a scos din buzunar. Apelant: Mairie Henderson. 

— Cu ce te pot ajuta, Mairie? a întrebat el. 

— Azi-dimineaţă am uitat să-ţi spun ceva... Am făcut progrese 
cu Richard Pennen. 

— Te ascult. A ieşit în curtea interioară. Roverul lordului 
Provost era parcat lângă uşile din sticlă. S-a oprit alături şi şi-a 
aprins o ţigară. 

— Redactorul rubricii de afaceri de la unul din ziarele 
londoneze serioase m-a pus în legătură cu un ziarist independent 
care îşi vinde articolele la reviste precum Private Eye”. La 
rândul lui, acesta m-a recomandat unui producător TV care a 
urmărit evoluţia firmei Pennen Industries începând din momentul 
în care s-a desprins din Ministerul Apărării. 

— Bun, înţeleg că în săptămâna asta ţi-ai câştigat banii 
muncind din greu. 


108 Cântec din 1980 al celebrei trupe britanice Queen. 
109 Revistă satirică britanică. 

— Atunci poate că ar trebui să mă opresc direct la un magazin 
Harvey Nicks să-i cheltuiesc. 

— In regulă, o să tac. 

— Pennen are legături cu o firmă americană pe nume 
TriMerino. Au oameni în Irak în momentul ăsta. În timpul 
războiului, multe echipamente, instalaţii şi fabrici au fost 
distruse, inclusiv piese de armament. lar TriMerino îi 
reînarmează pe băieţii buni... 

— Oricare ar fi ei. 

— ... asigurându-se că poliţia irakiană şi toate celelalte noi 
forţe combatante se menţin pe poziţii. Afacere pe care o 
cataloghează drept - ţine-te bine - misiune umanitară. 

— Cu alte cuvinte, caută să obţină bani din ajutoarele 
guvernamentale? 

— Pentru reconstrucţia Irakului au fost alocate miliarde - şi o 
parte destul de însemnată au dispărut deja, deşi asta-i o altă 
poveste. Latura întunecată a ajutorului acordat din străinătate, 
asta vrea să dezvăluie producătorul TV de care ţi-am vorbit. 

— Şi o să-l înfunde pe Richard Pennen? 

— Cel puţin aşa speră. 

— Şi ce are asta de-a face cu politicianul nostru decedat? A 
descoperit producătorul tău vreo informaţie cum că Ben Webster 
controla sumele destinate ajutorării Irakului? 

— Nu încă, a recunoscut Mairie. Rebus şi-a dat seama că o 
parte din scrumul de la ţigara lui aterizase pe capota 
strălucitoare a Roverului. 

— Am impresia că mai ţii nişte aşi în mânecă. 

— Nimic legat de parlamentarul nostru decedat. 

— Şi nu vrei să-i spui totul lui unchiu' John? 

— Probabil că nici nu-i mare lucru, a replicat Mairie, apoi a 
tăcut o clipă. Deşi poate că aş putea să scot un articol din 
povestea asta. Sunt prima ziaristă din presa scrisă căreia i s-a 
confesat producătorul. 

— Bravo ţie. 

— Data viitoare când o s-o spui, încearcă, te rog, să sune mai 
entuziast. 

— Scuze, Mairie... mă gândeam la altceva. Dacă vei reuşi să 
strângi laţul în jurul lui Pennen, cu atât mai bine. 

— Cu toate că, probabil, nu ţi-ar fi de ajutor? 

— Mi-ai făcut multe favoruri - corect ar fi să te alegi şi tu cu 
ceva. 

— Aşa ziceam şi eu. Mairie a tăcut din nou. Tu ce progrese ai 
mai făcut? Pun pariu că ai fost în vizită la căminul acela de zi 
unde a lucrat Trevor Guest. 

— N-am aflat mare lucru. 

— Nimic ce mi-ar putea fi mie de folos? 

— Nu deocamdată. 

— Nu ştiu de ce, dar am impresia că te eschivezi. 

Rebus s-a dat în lături pentru a lăsa să treacă un grup care 
tocmai ieşea din clădire - un şofer în livrea, urmat de un alt 
bărbat în uniformă care căra o servietă mică. In spatele lor, 
lordul Provost în persoană. Doamna primar a părut să sesizeze 
scrumul de pe capota maşinii, i-a aruncat lui Rebus o privire plină 
de dispreţ şi s-a făcut nevăzută pe bancheta din spate. Cei doi 
bărbaţi au urcat în faţă şi Rebus a intuit că servieta cuprindea 
colanul de primar. 

— Mersi pentru informaţiile despre Pennen, i-a spus el lui 
Mairie. Mai vorbim. 

— E rândul tău să mă suni, i-a amintit ea. Acum, că am reluat 
legătura, nu vreau să fie una care să funcţioneze într-un singur 
sens. 

Rebus a închis telefonul şi-a stins ţigara şi a revenit în clădire, 
unde recepţionera lui intervenise în dezbaterea referitoare la 
pubele. 

— Cu cei de la mediu ar trebui să discutaţi, spunea ea. 

— N-are rost, dragă, ăştia n-ascultă pe nimeni. 

— Ceva trebuie făcut! a strigat soţia. Oamenii s-au săturat să 
tot fie trataţi ca nişte numere. 

— In regulă, a cedat oftând prima recepţioneră. Să văd cine e 
disponibil să discute cu dumneavoastră. Mergeţi vă rog şi luaţi 
un tichet de acolo. A arătat din cap spre un dispozitiv de emis 
tichete. Bătrânul a scos o bandă mică de hârtie din el şi s-a uitat 
la ea. 

Un număr. 

Recepţionera lui Rebus i-a făcut semn să se apropie, s-a 
aplecat peste birou şi i-a şoptit că domnul consilier tocmai 
cobora scările. A aruncat o privire în direcţia cuplului de bătrâni 
pentru a-i atrage atenţia că nu dorea ca informaţia să ajungă şi 
la urechile lor. 

— Presupun că e vorba de ceva oficial, a încercat ea să 
stoarcă nişte date. Rebus s-a aplecat la rândul său spre urechea 
ei, trăgând în piept parfumul care se ridica din ceafa femeii. 

— Vreau să cer să mi se curețe canalele de scurgere de pe 
stradă, a şoptit el. 

Recepţionera a rămas pentru o clipă şocată, apoi i-a aruncat 
un zâmbet strâmb, în speranţa că el glumea. 

Câteva minute mai târziu, Tench însuşi şi-a făcut apariţia cu 
un aer morocănos în holul de recepţie. Ţinea o servietă strâns la 
piept, ca şi cum aceasta îi oferea protecţia necesară. 

— Eşti la un fir de păr de acuzaţia de hărţuială gravă, a şuierat 
el. Rebus a dat din cap, ca pentru a-i aproba spusele, apoi a 
întins un braţ în direcţia cuplului de bătrâni aflat în aşteptare. 

— Dânsul e domnul consilier Tench, i-a informat el. Un om 
întotdeauna dispus să îşi ajute semenii. Cei doi s-au ridicat şi s- 
au îndreptat târşâindu-şi picioarele spre Tench, care îi privea, 
încruntat. O să aştept afară, a adăugat Rebus. 

A avut timp să fumeze o ţigară până ce Tench a ieşit din 
clădire. Prin geam i-a văzut pe cei doi bătrâni aşezându-se din 
nou pe scaune şi părând satisfăcuţi pe moment, semn că fusese 
stabilită o nouă întâlnire. 

— Mare ticălos mai eşti, Rebus, a mârâit Tench. Dă-mi şi mie o 
ţigară. 

— Nu ştiam că fumezi. 

Tench a scos o ţigară din pachet. 

— Numai când sunt stresat... dar acum, cu interdicţia asta a 
fumatului care se apropie, profit şi eu de ocazie cât mai pot. A 
aprins ţigara, a tras adânc din ea şi a scos fumul pe nări. Pentru 
unii oameni asta-i singura plăcere, ştii? II mai ţii minte pe John 
Reid, când a rostit discursul ăla despre mamele singure din 
mahalale? 

Rebus îşi amintea foarte bine. Numai că Reid, ministrul 
apărării, se lăsase între timp de fumat, aşa că nu mai lua partea 
celor înrobiţi de acest viciu. 

— Scuze pentru ce-am făcut, a spus Rebus dând din cap în 
direcţia ferestrei. 

— Oamenii au dreptate, a recunoscut Tench. O să vină cineva 
să discute cu ei... deşi tipul n-a fost prea încântat când l-am 
sunat. Cred că tocmai ajunsese la gaura a noua pe terenul de 
golf. Chip and run!" de data asta... 

A zâmbit şi Rebus l-a secondat. Au continuat să fumeze în 
linişte preţ de câteva clipe. Atmosfera părea aproape 


110 Tip de lovitură în jocul de golf - mingea este trimisă în aer din 
afara parcursului. 

prietenească. Dar Tench a stricat-o. 

— De ce eşti de partea lui Cafferty? E mult mai rău decât 
mine. 

— Nu contest. 

— Atunci? 

— Nu sunt de partea lui, a declarat Rebus. 

— Mie aşa mi se pare. 

— Înseamnă că refuzi să priveşti lucrurile în ansamblu. 

— Rebus, eu mă pricep la meseria mea. Dacă nu mă crezi, 
întreabă-i pe oamenii pe care îi reprezint. 

— Sunt sigur că eşti nemaipomenit, domnule Tench. Şi faptul 
că faci parte din Comitetul de reabilitare probabil că îţi aduce 
nişte bănuţi în circumscripție, pentru ca electoratul să rămână 
vesel, sănătos şi plin de respect faţă de tine. 

— Mahalalele au fost înlocuite cu blocuri noi de apartamente, 
industria locală a oferit oamenilor şansa de a a-şi găsi aici de 
lucru... 

— Căminele au fost reabilitate, a adăugat Rebus. 

— Absolut. 

— Şi au fost angajaţi oameni la recomandarea ta... ca de pildă 
Trevor Guest. 

— Cine? 

— Cu ceva timp în urmă i-ai găsit de lucru într-un cămin de zi. 
Tipul era originar din Newcastle. 

Tench a dat încet din cap. 

— Avusese nişte probleme cu băutura şi drogurile. Se 
întâmplă şi la case mai mari, nu-i aşa, inspectore? a spus 
aruncându-i o privire plină de înţeles. Am vrut să îl ajut să se 
integreze în comunitate. 

— N-a mers. S-a întors în sud şi a sfârşit acolo ucis. 

— Trevor a fost ucis? 

— E una din cele trei victime ale căror lucruri au fost găsite la 
Auchterarder. O alta a fost Cyril Colliar. Care, întâmplător, lucra 
pentru Marele Ger Cafferty. 

— Ai luat-o de la capăt - iarăşi încerci să-mi pui ceva în cârcă! 
a gesticulat Tench cu mâna în care ţinea ţigara. 

— Nu vreau decât să-ţi pun câteva întrebări legate de victimă. 
Cum l-ai cunoscut pe individ, de ce ai simţit nevoia să-l ajuţi şi 
aşa mai departe. 

— Bine, dar eu cu asta mă ocup - tot încerc să-ţi explic! 

— Cafferty crede că vrei să-i iei locul prin mijloace în forţă. 

Tench şi-a dat ochii peste cap. 

— Am mai discutat chestia asta. Tot ce vreau eu este ca omul 
ăsta să ajungă acolo unde îi e locul - la lada de gunoi. 

— Şi dacă n-o s-o facem noi, eşti gata s-o faci tu? 

— O să mă străduiesc din toate puterile - am recunoscut deja. 
Şi-a frecat faţa, ca şi cum se spăla. Care e treaba, Rebus? Incă 
nu ţi-ai luat partea? Sau, presupunând că nu te are la degetul cel 
mic, nu te-ai gândit niciodată că te foloseşte pentru a pune mâna 
pe mine? Am în circumscripție probleme mari cu drogurile şi am 
jurat că o să le rezolv. Dacă mă scoate din circulaţie, Cafferty va 
avea mână liberă. 

— Tu eşti în fruntea bandelor locale. 

— Ba nu! 

— Am văzut eu cum merge treaba. Prostănacul ăla al tău cu 
glugă pe cap o ia - chipurile - razna, dându-ți ocazia să-ți pledezi 
cauza şi să ceri şi mai mulţi bani de la autorități. Uite aşa ai ajuns 
un nenorocit de profitor. 

Tench s-a uitat la el, apoi a răsuflat zgomotos. S-a uitat în 
dreapta şi în stânga. 

— Rămâne între noi? Rebus n-a dat senine că ar accepta 
târgul. Bun, poate că e ceva adevăr în ceea ce ai spus. Bani 
pentru reabilitarea cartierului - asta-i ideea de bază. Cu dragă 
inimă o să-ţi arăt toate registrele - vei vedea că până şi ultimul 
bănuţ a fost cheltuit în acest scop. 

— Şi Carberry la ce rubrică apare în bilanţ? 

— Pe unul de teapa lui Keith Carberry n-ai cum să-l controlezi. 
Poate doar să-l ghidonezi din când în când... A ridicat din umeri. 
Nu am nimic de-a face cu ceea ce s-a întâmplat pe Princes 
Street. 

Rebus îşi fumase ţigara până la filtru. A aruncat mucul pe jos. 

— Dar cu Trevor Guest care a fost treaba? 

— Guest era un om distrus când a venit la mine ca să-mi ceară 
ajutorul. Mi-a spus că se căieşte. 

— Pentru ce? 

Tench a scuturat încet din cap, a strivit mucul de ţigară sub 
pantof şi l-a privit gânditor. 

— Nu ştiu. Insă am avut impresia că i se întâmplase ceva... 
ceva care îl îngrozise de moarte. 

— Ce anume? 

O ridicare din umeri. 

— Poate ceva legat de droguri... noaptea cea întunecată a 

sufletului. Avusese nişte necazuri cu poliţia, dar mi s-a părut că 
nu despre asta era vorba, ci de ceva cu mult mai grav. 

— In cele din urmă a ajuns la puşcărie. Furt calificat, atac, 
tentativă de viol... Jocul tău de-a Bunul Samaritean nu i-a fost de 
nici un folos. 

— Niciodată nu m-am jucat, a rostit Tench pe un ton liniştit, cu 
ochii aţintiţi spre stradă. 

— Ba chiar în clipa asta nu faci altceva decât să joci teatru, a 
spus Rebus. Cred că o faci pentru că te pricepi foarte bine. La fel 
ai jucat teatru şi cu sora lui Ellen Wylie, ca s-o faci să-şi scoată 
chiloţii de pe ea - puţin vin şi un dram de simpatie din partea ta, 
plus faptul că ai omis să-i spui de nevestică, ştii tu, femeia aia 
care te aşteaptă acasă, în faţa televizorului. 

Tench şi-a luat o expresie îndurerată, la care Rebus s-a 
mulţumit să nu răspundă decât cu un chicotit gutural. 

— Chiar sunt curios să aflu, a continuat el. Te-ai uitat pe site-ul 
BeastWatch - aşa le-ai întins cursa lui Ellen şi surorii ei. 
Inseamnă că ai văzut acolo poza amicul tău Trevor. Mi se pare 
ciudat că n-ai suflat o vorbă despre asta. 

— De ce s-o fi făcut? Ca să-mi strâng singur laţul în jurul 
gâtului, laţul cu care încerci tu să mă legi? a clătinat încet din 
cap Tench. 

— Am nevoie de o declaraţie din partea ta cu privire la Trevor 
Guest - tot ce mi-ai povestit mie şi orice altceva îţi aminteşti. 
Poţi să o laşi la secţia din Gayfield Square - astăzi după-amiază 
ar fi cel mai bine. Sper că asta n-o să-ţi mănânce prea mult din 
timpul programat pentru partida de golf. 

Tench s-a uitat la el. 

— De unde ştii că joc golf? 

— Am dedus din felul în care ai vorbit despre loviturile alea. Se 
vede treaba că te pricepi. Rebus s-a aplecat spre el. Eşti un om 
destul de uşor de citit, consiliere. Prin comparaţie cu alţii, e ca şi 
cum am fi Janet şi Johnt". 

Mulţumit de replică, Rebus l-a părăsit pe Tench, lăsându-l să 
mediteze asupra ei. Un paznic dădea târcoale maşinii. Rebus i-a 
arătat însemnul POLIŢIA prins pe bord. 

— Este la latitudinea noastră dacă să vă amendăm sau nu, l-a 
avertizat omul. 

Rebus i-a trimis o bezea şi s-a aşezat în spatele volanului. A 


111 Personajele unor cărţi ilustrate pentru copii, foarte populare în 
Regatul Unit în anii '50 şi '60. 

pornit motorul şi s-a uitat în oglinda retrovizoare. A remarcat că 
era urmărit din faţa catedralei. Era cineva îmbrăcat cu aceleaşi 
haine în care îl văzuse în ziua aceea la tribunal. Keith Carberry. A 
încetinit, fără să oprească. Carberry şi-a mutat privirea şi Rebus 
a oprit Saabul, continuând să se uite în oglinda retrovizoare. Se 
aştepta să-l vadă pe Carberry traversând strada pentru a vorbi 
cu patronul său, însă tânărul a rămas pe loc, cu mâinile 
înfundate în buznarele din faţă al jachetei cu glugă şi cu un soi 
de cutie neagră îngustă sub un braţ. Mulţumindu-se să stea în 
mijlocul puţinilor turişti din preajmă. 

Fără să le acorde vreo atenţie. 

Uitându-se vizavi. 

La clădirea Consiliului Municipal. 

La clădirea consiliului... şi la Gareth Tench. 

— TU CE-AI MAI FĂCUT? A ÎNTREBAT REBUS. 

Ea îl aşteptase pe Arden Street. Rebus îi spusese că avea să-i 
dea - poate - şi ei o cheie dacă se hotărau să folosească în 
continuare apartamentul lui pe post de birou. 

— Nu cine ştie ce, a răspuns Siobhan, scoţându-şi jacheta. Dar 
tu? 

Au intrat în bucătărie, unde el a pus ibricul la fiert şi i-a 
povestit despre Trevor Guest şi consilierul Tench. Ea i-a pus 
câteva întrebări, urmărindu-l cum toarnă cafea în două căni. 

— Deci asta-i legătura cu Edinburghul. 

— E un fel de-a zice. 

— Nu pari foarte convins. 

Rebus a clătinat din cap. 

— Tu ai spus-o cu gura ta... la fel şi Ellen. Trevor Guest ar 
putea fi cheia. Am sesizat asta de la bun început - cadavrul nu 
semăna cu celelalte, cu rănile alea... S-a întrerupt brusc. 

— Ce-i? 

Dar el a clătinat din nou din cap, amestecând cu linguriţa în 
cafea. 

— Tench crede că i se întâmplase ceva. Guest se droga şi bea 
peste măsură... Şi pe urmă, dintr-odată, o şterge în nord şi 
ajunge la Craigmillar... îl cunoaşte pe consilier... şi lucrează timp 
de câteva săptămâni la un cămin de bătrâni. 

— Nimic în dosarul lui care să sugereze că ar mai fi făcut aşa 
ceva înainte, ca de altfel nici după. 

— Ciudat din partea unui spărgător de case care, mai mult ca 
sigur, avea nevoie de bani. 

— Asta dacă nu cumva nu plănuia să-i jefuiască pe bătrânei. 
Apare în arhivele căminului vreo menţiune referitoare la nişte 
bani lipsă? 

Rebus a scuturat din cap, dar şi-a scos totuşi telefonul şi a 
sunat-o pe doamna Eadie. Până să obţină de la ea un răspuns 
negativ, Siobhan se aşezase la masa din living, unde se 
îngropase din nou în hârtii. 

— Şi despre perioada pe care a petrecut-o la Edinburgh ce-ai 
aflat? a întrebat ea. 

— Am rugat-o pe Mairie să verifice dacă a avut probleme cu 
justiţia. Siobhan i-a aruncat o privire. N-am vrut să prindă nimeni 
de veste că ne ocupăm în continuare de caz, a lămurit-o el. 

— Şi ce ţi-a spus Mairie? 

— Incă nu a terminat cercetările. 

— Nu crezi că e cazul s-o sunăm pe Ellen? 

Avea dreptate, aşa că Rebus a sunat, însă a prevenit-o pe 
Ellen Wylie să aibă grijă. 

— Dacă o să te apuci să cauţi în computer, e ca şi cum ţi-ai 
lăsa cartea de vizită înăuntru. 

— Mă descurc, John. 

— Poate, dar comisarul-şef e cu ochii pe noi. 

— Nu-ţi face griji. 

El i-a urat noroc şi şi-a strecurat mobilul înapoi în buzunar. 

— Te simţi bine? a întrebat-o pe Siobhan. 

— De ce? 

— Pari că visezi cu ochii deschişi. Ai vorbit cu părinţii tăi? 

— Nu de când au plecat. 

— Cel mai bun lucru ar fi să predai fotografiile procuraturii, 
pentru a fi sigură că puştiul va fi condamnat. 

Siobhan a încuviinţat, cu toate că nu părea prea convinsă. 

— Asta ai face dac-ai fi în locul meu, nu-i aşa? a întrebat ea. 
Dacă l-ar fi atacat pe unul dintre apropiaţi, unul din oameni care- 
ţi sunt cei mai dragi? 

— Pe marginea asta de stâncă nu este prea mult loc, Shiv. 

Ea s-a uitat la el. 

— Ce margine? 

— Marginea pe care se pare că stau eu mereu cocoţat. Ştii 

bine că n-ar trebui să stai prea aproape de mine. 

— Ce vrei să spui? 

— Vreau să dai fotografiile procurorilor şi să laşi restul în 
seama judecătorului şi a juriului. 

Ochii ei îl sfredeleau în continuare. 

— Probabil că ai dreptate. 

— N-ai alternativă, a adăugat el. Nici una pe care să merite să 
o iei în considerare. 

— Adevărat. 

— Deşi ceea ce ai putea să faci ar fi să mă rogi frumos să-l bat 
măr pe domnul Şapcă de Baseball. 

— Nu eşti cam bătrân pentru aşa ceva? a întrebat ea cu o 
umbră de zâmbet. 

— Tot ce se poate, a admis el. Ceea ce nu m-ar împiedica 
totuşi să încerc. 

— Ei bine, nu e cazul. N-am vrut decât să aflu adevărul. 
Siobhan a căzut câteva clipe pe gânduri. Când mi-am zis că 
atacatorul ar fi putut fi unul dintre ai noştri... 

— O ipoteză foarte verosimilă, judecând după cum au mers 
lucrurile în săptămâna asta, a spus Rebus liniştit, trăgându-şi un 
scaun vizavi de ea la masă. 

— Dar n-aş fi suportat ideea, John. Asta voiam să-ţi spun. 

Rebus a tras cu gesturi teatrale un maldăr de hârtii spre el. 

— Şi ce ai fi făcut atunci? Ai fi abandonat totul? 

— Era o opţiune. 

— Dar acum totul e iarăşi în regulă? Spera ca Siobhan să îi 
ofere un răspuns care să îl liniştească. Ea a confirmat încet din 
cap, luând câteva foi cu notițe. 

— De ce nu a lovit din nou? 

Creierului lui Rebus i-a luat câteva clipe pentru a schimba 
vitezele. Fusese pe punctul de a-i mărturisi lui Siobhan că îl 
zărise pe Keith Carberry vizavi de Consiliul Municipal. 

— Habar n-am, a recunoscut el într-un târziu. 

— De obicei, accelerează ritmul, nu? Odată ce prind gustul. 

— Aşa zice la teorie. 

— Şi nu se opresc, pur şi simplu? 

— Poate că unii o fac. N-am cum să ştiu ce se petrece în 
mintea lor... poate că răul ajunge la un moment dat să fie 
îngropat acolo. A ridicat din umeri. Nu pretind că aş fi expert. 

— Nici eu. Şi tocmai de aceea ne vom întâlni cu cineva 
considerat un adevărat specialist. 

— Poftim? 

Siobhan şi-a verificat ceasul de la mână. 

— Peste o oră. Mai avem puţin timp pentru a ne hotărî ce 
întrebări să-i punem... 


Facultatea de Psihologie din cadrul Universităţii Edinburgh 
avea sediul în George Square. Două laturi ale clădirii originale 
georgiene fuseseră demolate şi înlocuite cu o serie de cutii din 
beton, însă facultatea se afla într-o clădire mai veche, înghesuită 
între două astfel de blocuri. Dr. Roisin Gilreagh ocupa un birou cu 
vedere spre grădini, la etajul cel mai de sus. 

— E plăcut şi liniştit aici în perioada asta a anului, a spus 
Siobhan. Când studenţii sunt în vacanţă. 

— Cu excepţia evenimentelor organizate în grădini în cadrul 
Fringe!!? în august, a contrazis-o dr. Gilreagh. 

— Fapt de natură să vă ofere cu totul altfel de specimene 
umane pentru studiu, a adăugat Rebus. Incăperea era mică şi 
scăldată în lumină. Dr. Gilreagh avea în jur de treizeci şi cinci de 
ani. Părul blond, des şi ondulat, îi cădea pe umeri, iar faţa 
îngustă a fost pusă de Rebus pe seama moştenirii irlandeze, în 
pofida accentului evident scoţian. Când a zâmbit la remarca lui, 
nasul şi bărbia ei ascuţite au părut să iasă şi mai mult în afară. 

— Pe drum încoace i-am povestit inspectorului Rebus că 
sunteţi considerată de mulţi o expertă în domeniu, a intervenit 
Siobhan. 

— N-aş merge chiar aşa de departe, s-a simţit dr. Gilreagh 
obligată să protesteze. Insă mă aştept la progrese interesante în 
psihologia criminalistică. Parcarea de pe Crichton Street va fi în 
curând transformată într-un nou centru de informatică şi o parte 
din acesta se va ocupa de analiza comportamentală. Dacă 
adăugăm şi secţiile de neurologie şi psihiatrie, cred că veţi fi de 
acord că există un anumit potenţial, a adăugat ea radiind spre 
ambii vizitatori. 

— Dar dumneavoastră nu lucraţi la nici unul din aceste 
departamente, nu-i aşa? nu s-a putut abţine Rebus să sublinieze. 

— Adevărat, adevărat, a recunoscut ea încântată. Se tot foia 
în scaun, ca şi cum considera o crimă să stea nemişcată. 
Firişoare de praf dansau prin razele de soare, în faţa ochilor ei. 

— Nu am putea să tragem jaluzelele? a propus Rebus mijindu- 


112 Cel mai mare festival internaţional al artelor din lume. Are loc la 
Edinburgh în luna august, începând din anul 1947. 

şi un pic ochii pentru a se face şi mai bine înţeles. 

Dr. Gilreagh a sărit în picioare, scuzându-se şi a tras în jos 
jaluzelele. Care erau de un galben pal, dintr-un material 
asemănător cu pânza de cort, fără a reuşi să estompeze prea 
mult strălucirea supărătoare din cameră. Rebus i-a aruncat lui 
Siobhan o privire care sugera că dr. Gilreagh fusese închisă la 
mezanin dintr-un motiv anume. 

— Povestiţi-i vă rog inspectorului Rebus despre cercetările 
dumneavoastră, a spus Siobhan pe un ton încurajator. 

— Bun. Dr. Gilreagh şi-a împreunat palmele şi-a îndreptat 
spatele, s-a mişcat un pic pe scaun şi a răsuflat adânc. Tiparele 
comportamentale ale atacatorilor nu constituie o temă nouă de 
cercetare, numai că eu am făcut altceva - m-am concentrat 
asupra victimelor. Doar studiind comportamentul victimei putem 
începe să desluşim de ce atacatorii se poartă aşa cum se poartă, 
fie în urma unui impuls, fie ca urmare a unei abordări de tip mai 
determinist. 

— Este aproape de la sine înţeles, a remarcat Rebus cu un 
zâmbet. 

— Cum semestrul s-a terminat, am avut ceva mai mult timp 
pentru câteva proiecte personale mai modeste. Am fost intrigată 
de micul „sanctuar” - presupun că veţi fi de acord cu această 
descriere - de la Auchterarder. Articolele din ziare l-au prezentat 
destul de schematic, însă oricum mă hotărâsem să merg să 
arunc o privire. Şi apoi, ca un făcut, sergent Clarke mi-a solicitat 
o întâlnire. Dr. Gilreagh a tras din nou aer adânc în piept. Ce 
vreau să spun este că descoperirile mele nu sunt deocamdată 
gata să... nu, mai bine zis, pentru moment n-am reuşit decât să 
zgârii puţin la suprafaţa lucrurilor. 

— Vă putem pune la dispoziţie notele de caz, a asigurat-o 
Siobhan, dacă veţi considera că v-ar putea fi utile. Dar între timp 
v-am fi recunoscători pentru orice fel de gânduri veţi dori să ne 
împărtăşiţi. 

Dr. Gilreagh şi-a pocnit iarăşi palmele, stârnind norul de 
particule de praf din faţa ei. 

— Ei bine, oricât de interesată aş fi de victimologie... Rebus a 
încercat să prindă privirea lui Siobhan, numai că ea şi-a ferit 
ochii... trebuie să recunosc că locul m-a făcut curioasă. E ca un 
fel de declaraţie, nu-i aşa? Bănuiesc că aţi luat în considerare 
posibilitatea ca ucigaşul să fie localnic sau să cunoască bine zona 
învecinată? A aşteptat-o pe Siobhan să încuviinţeze. Şi v-aţi 


344 


gândit şi că ucigaşul ştie de Clootie Well, existenţa acestuia fiind 
menţionată în diverse ghiduri turistice şi intens mediatizată pe 
internet? 

Siobhan s-a uitat pe furiş în direcţia lui Rebus. 

— De fapt, nu am urmat această pistă în profunzime, a 
recunoscut ea. 

— Clootie Well apare pe mai multe site-uri, a informat-o dr. 
Gilreagh. New Age şi credinţe păgâne... mituri şi legende... 
misterele lumii. Şi în acest sens, oricine a auzit de situl înrudit 
din Black Isle ar fi putut să dea pe net peste cel din Perthshire. 

— Nu prea văd cum ar putea asta să ne fie de folos, a spus 
Rebus. Siobhan i-a atras din nou atenţia din ochi. 

— Oamenii care au accesat BeastWatch, a enunțat ea. Dacă 
au accesat şi site-uri care se referă la Clootie Well? 

— Şi cum am putea afla? 

— Inspectorul a ridicat o problemă serioasă, a admis dr. 
Gilreagh, cu toate că presupun că poliţia dispune de experţi în 
computere... între timp însă, ar trebui să plecaţi de la premisa că 
locul acesta are o anumită semnificaţie pentru criminal. A 
aşteptat până ce Rebus a dat din cap. In care caz, este posibil să 
aibă o semnificaţie şi pentru victime? 

— In ce sens? a întrebat Rebus, încruntându-se. 

— La ţară... în păduri adânci... însă aproape de locuinţe 
umane. In astfel de locuri au trăit victimele? 

Rebus a pufnit. 

— Prea puţin probabil - Cyril Colliar era angajat ca gorilă la un 
club din Edinburgh şi fusese recent eliberat din închisoare. Nu 
mi-l pot imagina cu un rucsac în spate şi ronţăind dintr-o 
prăjitură Kendal Mint. 

— Dar Edward Isley a călătorit des pe autostrada M6, l-a 
contrazis Siobhan. Adică în Districtul Lacurilor!:5, nu-i aşa? lar 
Trevor Guest a locuit o vreme în Borders... 

— ... dar şi în Newcastle şi Edinburgh. Rebus s-a întors spre 
psiholoagă. Toţi trei au făcut închisoare... asta e legătura dintre 
ei. 

— Ceea ce nu exclude şi alte legături, i-a atras atenţia 
Siobhan. 

— Şi nici posibilitatea ca voi să fi urmat piste false, a adăugat 
dr. Gilreagh, cu un zâmbet amabil. 


115 Lake District, parc naţional situat în regiunea Cumbria, în nord- 
vestul Angliei, în imediata apropiere a graniţei cu Scoţia. 

— Piste false? a repetat Siobhan ca un ecou. 

— Da, adică să vă fi lăsat păcăliţi fie de tipare inexistente, fie 
de tipare aşezate de criminal la vedere. 

— De ce? Ca să se joace cu noi? şi-a dat cu presupusul 
Siobhan. 

— E o posibilitate. Elementul /udic este atât de prezent... S-a 
întrerupt, încruntându-se. Scuze, poate că voi părea frivolă, însă 
e singurul termen care îmi vine acum în minte. Aveţi de-a face cu 
un criminal care vrea să fie văzut, după cum o dovedesc 
exponatele lăsate la Clootie Well. Dar care imediat ce faptele îi 
sunt descoperite, se retrage, probabil în spatele unei perdele de 
fum. 

Rebus s-a aplecat în faţă, cu coatele pe genunchi. 

— Vreţi să spuneţi că toate cele trei victime sunt de fapt o 
perdea de fum? 

Dr. Gilreagh s-a bâţâit uşor, gest interpretat de Rebus drept 
ridicare din umeri. 

— O perdea de fum care să ascundă ce? a insistat el. 

Femeia s-a foit din nou. Rebus i-a aruncat o privire exasperată 
lui Siobhan. 

— Exponatele acelea, a zis Gilreagh în cele din urmă, sunt un 
pic în neregulă. Un petic tăiat dintr-o jachetă... o cămaşă sport... 
o pereche de pantaloni de catifea reiată... toate astea nu sunt 
consistente. In mod normal, un criminal în serie ar lăsa în urmă 
trofee asemănătoare între ele - numai cămăşi sau numai petice. 
Or, colecţia asta este eclectică şi în ultimă instanţă nu prea în 
regulă. 

— Toate astea sunt foarte interesante, dr. Gilreagh, a spus 
Siobhan pe un ton liniştit. Dar ne ajută să înaintăm cu ancheta? 

— Eu nu sunt detectiv, a subliniat psiholoaga. Intorcându-mă 
însă la motivul rural şi la expoziţie, care poate fi un soi de truc 
clasic de magician... ei bine, m-aş întreba de ce au fost alese 
tocmai aceste victime. A dat din cap, mai mult pentru sine. 
Vedeţi voi, uneori victimele aproape că se aleg singure, în sensul 
că satisfac pe deplin nevoile criminalului. Uneori nu este vorba 
decât de o femeie singură şi vulnerabilă. Dar în cele mai multe 
cazuri există şi alte considerente. Şi-a concentrat atenţia asupra 
lui Siobhan. Când am vorbit la telefon, sergent Clarke, aţi 
menţionat nişte anomalii. Ele însele pot fi luate drept 
semnificative. A făcut o pauză pentru efect. Insă studierea 
notelor de caz ar putea să mă ajute să trag o concluzie mai 

fermă. S-a uitat acum la Rebus. Nu vă pot învinovăţi pentru 
scepticismul de care daţi dovadă, inspectore, însă, în pofida 
probelor vizuale, să ştiţi că nu sunt deloc nebună. 

— A, nici prin cap nu mi-a trecut, dr. Gilreagh. 

Femeia şi-a pocnit din nou palmele, de data asta sărind însă în 
picioare pentru a le da de înţeles că întrevederea luase sfârşit. 

— Intre timp, a spus ea, ruralitate şi anomalii, ruralitate şi 
anomalii. A ridicat două degete în aer pentru a sublinia cele două 
puncte, apoi a adăugat un al treilea. Şi, poate mai important 
decât orice, faptul că ucigaşul vrea să vedeţi lucruri care de fapt 
nu există. 


— Există cuvântul ruralitate? a întrebat Rebus. 

Siobhan a pornit motorul. 

— Acum există. 

— Şi ai de gând în continuare să-i dai notele de caz? 

— Merită încercat. 

— Aşa de disperată eşti? 

— Asta dacă n-ai tu o idee mai bună. Cum Rebus nu avea un 
răspuns, s-a mulţumit să coboare geamul pentru a putea fuma. 
Au trecut pe lângă vechea parcare. 

— Informatică, a murmurat Rebus. Siobhan a semnalizat 
dreapta şi s-a înscris pe artera care ducea către The Meadows şi 
Arden Street. 

— Anomalia este Trevor Guest, s-a aventurat ea după câteva 
minute de tăcere. Am remarcat asta de la bun început. 

— Şi? 

— Şi ştim că Guest a petrecut ceva vreme în regiunea Borders 
- mai rural decât atât nici că se poate. 

— Al naibii de departe şi de Auchterarder şi de Black Isle, a 
observat Rebus. 

— Ceva i s-a întâmplat pe când locuia în Borders. 

— În privinţa asta nu avem decât mărturia lui Tench. 

— Corect, a admis ea. 

Cu toate stea, Rebus a căutat numărul lui Hackman şi l-a 
sunat. 

— Gata, ai plecat? a întrebat el. 

— Ţi s-a făcut deja dor de mine? a replicat Hackman 
recunoscându-i vocea. 

— Am o singură întrebare. Unde anume în Borders a locuit 
Trevor Guest? 

— Să înţeleg că ai ajuns să te agăţi de un fir de pai? 

— Cam aşa ceva, a fost nevoit să recunoască Rebus. 

— Ei bine, nu prea cred că am stofă de salvamar. Din câte îmi 
amintesc, Guest a menţionat regiunea Borders în cursul unui 
interogatoriu. 

— N-am primit toate transcrierile, i-a amintit Rebus. 

— Of, băieţii din Toon - eficienţi ca întotdeauna. Ai o adresă de 
mail, John? Rebus i-a dat-o. Verifică-ţi computerul cam într-o oră, 
a spus Hackman. Deşi, trebuie să te previn - e ziua POETS, iar 
fişetul nostru de la CID ar trebui să fie acum mai degrabă ca un 
dulap al mamei Hubbard""*. 

— iți rămân dator, Stan. Călătorie plăcută. Rebus a închis 
telefonul. POETS, hmm. 

— Piss Off Early, Tomorrow 's Saturday!*, a recitat Siobhan. 

— Apropo de asta - te mai duci la concertul T in the Park de 
mâine? 

— Nu ştiu sigur. 

— Dar te-ai zbătut să faci rost de bilet. 

— Poate că o să mă duc mai pe seară. Ca să-i prind pe cei de 
la New Order!!$. 

— După o zi de sâmbătă în care ai muncit pe brânci? 

— Tu la ce te gândeai? La o plimbare pe țărm, la Portobello? 

— Depinde de ce veşti vom primi de la Newcastle, nu-i aşa? A 
trecut ceva vreme de când n-am mai fost într-o excursie de o zi 
în Borders... 

Siobhan a parcat şi a urcat cele două etaje în urma lui. 
Stabiliseră să treacă iute în revistă notele de caz, pentru a alege 
pe cele potenţial utile lui Gilreagh, pe care să le ia şi să le 
fotocopieze în oraş. Au sfârşit prin a strânge un vraf de doi 
centimetri şi jumătate grosime. 

— Noroc, i-a urat Rebus lui Siobhan, care ieşea pe uşă. A auzit 
din stradă un claxon - un automobilist pe care ea reuşise să-l 
blocheze. A deschis geamul pentru a lăsa aerul proaspăt să 
pătrundă în casă, apoi s-a prăbuşit pe scaun. Era mort de 
oboseală. Ochii îl înţepau, gâtul şi umeri îl dureau. Şi-a amintit de 


114 Aluzie la o veche poezie pentru copii, Old Mother Hubbard, în 
care eroina, vrând să-i dea căţelului un os, se duce la dulap şi îl 
deschide, dar îl găseşte gol. 

115 „Ne cărăm devreme, mâine e sâmbătă”; inițialele în limba 
engleză formează cuvântul POETS („poeţi”, Ib. engleză). 

116 Formaţie rock britanică. 

masajul pe care i-l ceruse Ellen Wylie. Oare urmărise ceva cu 
asta? Oricum, nu conta - acum se simţea uşurat că nimic nu se 
petrecuse între ei. Cureaua de la pantaloni îi strângea burta. Şi-a 
dezlegat cravata şi a descheiat cei doi nasturi de sus ai cămăşii. 
Imediat s-a simţit mai bine, aşa că şi-a desfăcut şi cureaua. 

— Un trening, asta-ţi trebuie, grăsane, s-a dojenit singur. Un 
trening și o pereche de papuci. Plus o menajeră. Orice, numai 
„Charlie Is My Darling” nu. Şi ceva mai multă autocompătimire. 

Şi-a frecat un genunchi cu palma. Noaptea îl scula din somn 
un soi de junghi. Reumatism, artrită, prea multe frecuşuri zilnice 
- Ştia că n-avea nici un rost să-şi deranjeze medicul curant. O 
făcuse o dată şi se trezise pe cap cu problema tensiunii: să 
reducă din sare şi zahăr; să taie din grăsimi; să facă exerciţii 
fizice. Să renunţe la băutură şi ţigări. 

Rebus răspunsese sfaturilor cu o întrebare: 

— Ai simţit vreodată o pornire să scrii toate astea pe o tablă, 
să o propteşti de scaun şi să te-ntorci acasă ca să te masturbezi? 

Rezultatul: cel mai scârbit zâmbet pe care îl văzuse vreodată 
pe moaca unui tânăr. 

Telefonul a sunat, iar el a reacţionat trimiţându-l la dracu’. 
Dacă era cineva care ţinea morţiş să stea de vorbă cu el, atunci 
n-avea decât să-l sune pe mobil. Fapt care, evident, s-a şi 
întâmplat treizeci de secunde mai târziu. Nu s-a grăbit totuşi să 
răspundă. Era Ellen Wylie. 

— Da, Ellen? Fără să simtă nevoia de a o informa că tocmai se 
gândea la ea. 

— O singură mică problemă a avut Trevor Guest în timpul 
şederii în oraşul nostru minunat. 

— Luminează-mă. Şi-a sprijin capul de rezemătoarea scaunului 
şi a închis ochii. 

— S-a băgat într-o încăierare la Rateliffe Terrace. Ştii locul? 

— De acolo îşi cumpără şoferii de taxi carburantul. Am trecut 
prin faţa staţiei ăsteia de benzină azi-noapte. 

— Vizavi e un pub, Swany's. 

— Am fost acolo de câteva ori. 

— Ce surpriză! Ei bine şi Guest a fost pe acolo cel puţin o dată. 
Din câte se pare, un beţiv s-a luat de el şi totul s-a sfârşit cu o 
încăierare afară. O maşină de poliţie s-a întâmplat să se afle 
chiar în clipa aia în staţia de benzină - făcea probabil plinul. 
Ambii bătăuşi au fost reţinuţi la secţie peste noapte. 

— Asta-i tot? 

— Cazul nu a ajuns în instanţă. Un client a depus mărturie că 
primul a lovit celălalt bărbat. Poliţiştii l-au întrebat pe Guest dacă 
dorea să depună plângere şi el a refuzat. 

— Presupun că n-ai aflat din ce motiv s-au luat la bătaie. 

— AŞ putea încerca să-i trag de limbă pe agenţii care l-au 
arestat. 

— Oricum, probabil că nici nu contează. Cum îl chema pe tipul 
celălalt? 

— Duncan Barclay. Wylie a tăcut o clipă. Barclay nu era de 
prin partea locului... adresa pe care a dat-o era din Coldstream. 
Care e în Highlands!”, dacă nu mă înşel. 

— Da, Ellen, taman locul care ne interesează. Rebus a deschis 
ochii şi s-a ridicat în picioare. Chiar în mijlocul regiunii Borders. A 
rugat-o apoi pe Wylie să aştepte. Şi-a pregătit o foaie de hârtie şi 
un pix şi a luat din nou telefonul în mână. OK, acum spune-mi tot 
ce-ai aflat. 


24 


TERENUL DE ANTRANAMENT ERA SCALDAT ÎN LUMINA 
reflectoarelor. Nu se întunecase încă, dar lumina orbitoare îl 
făcea să semene cu un decor de film. Mairie închiriase o crosă 
numărul trei din lemn şi un coş cu cincizeci de mingi. Primele 
două boxe erau ocupate, apoi urmau mai multe boxe goale. 
Tee!!* automat, ceea ce însemna că nu erai nevoit să te apleci 
pentru a înlocui mingea după fiecare lovitură. Terenul de 
antrenament era împărţit în secţiuni de câte patruzeci şi cinci de 
metri. Nimeni nu arunca mingea la peste două sute douăzeci de 
metri. Departe, în iarbă, o maşină asemănătoare unei combine 
de recoltat în miniatură strângea mingile, şoferul fiind protejat de 
o mască din plasă metalică. Mairie a observat că ultima boxă era 
ocupată. lar jucătorului de golf i se preda o lecţie. Omul s-a 
concentrat asupra tecului şi a lovit mingea, care a aterizat la mai 
puţin de şaptezeci de metri depărtare. _ 

— E mai bine, a minţit instructorul. Insă încearcă să nu-ţi mai 
îndoi genunchiul. 


117 Regiune muntoasă situată în partea centrală şi de nord a Scoției. 
118 Suport mic din plastic sau lemn folosit pentru ridicarea mingii pe 
terenul de antrenament sau în zona de începere a unui joc de golf. 

— larăşi am lovit prea de jos? a ghicit elevul. 

Mairie şi-a aşezat coşul metalic pe jos, în boxa alăturată lor. S- 
a hotărât să exerseze câteva lovituri, pentru a-şi dezmorţi 
umerii. Instructorul şi elevul au părut deranjaţi de prezenţa ei. 

— Scuzaţi-mă, a spus instructorul. Mairie i-a aruncat o privire. 
Omul îi zâmbea de dincolo de plasa despărţitoare. Să ştiţi că am 
închiriat boxa în care vă aflaţi. 

— Dar văd că nu o folosiţi, a punctat Mairie. 

— Da, însă am plătit-o. 

— Tocmai ca să ne putem desfăşura în voie, a intervenit şi 
celălalt bărbat pe un ton iritat. Apoi a recunoscut-o pe Mairie. 

— Of, pentru numele lui Dumnezeu... 

instructorul s-a întors spre el. 

— O cunoaşteţi, domnule Pennen? 

— E o nenorocită de ziaristă, i-a explicat Pennen. Apoi, către 
Mairie: Orice ai vrea să afli, nu am nimic de declarat. 

— Foarte bine, a răspuns Mairie, pregătindu-se pentru prima 
lovitură. Mingea a plutit prin aer, îndreptându-se, în linie dreaptă, 
direct către steagul înfipt în pământ care marca linia de două 
sute douăzeci de metri. 

— Bună treabă, a remarcat instructorul. 

— Tata m-a învăţat, l-a lămurit ea. Eşti profesionist, nu? a 
întrebat. Mi se pare că te-am văzut pe circuit. Bărbatul a 
încuviinţat din cap. Dar nu la Open? 

— Nu m-am calificat, a recunoscut el, înroşindu-se la faţă. 

— Dacă aţi terminat de vorbit... i-a întrerupt Richard Pennen. 

Mairie a ridicat din umeri şi s-a pregătit de o nouă lovitură. 
Pennen a părut să o imite, după care, brusc, a renunţat. 

— Uite ce-i, a zis el, spune-mi odată ce vrei; de la mine. 

Mairie a tăcut până ce şi-a văzut mingea zburând prin aer, 
apoi aterizând cu puţin înainte de două sute de metri şi niţel în 
stânga. 

— Trebuie, într-adevăr, să exersez mai mult, a constatat, mai 
mult pentru sine. M-am gândit că ar fi corect din partea mea să 
vă avertizez, s-a adresat ea lui Pennen. 

— Să mă avertizezi în legătură cu ce? 

— Probabil că n-o să ajungă în presă până luni, a spus ea pe 
un ton meditativ. Ceea ce înseamnă că veţi avea suficient timp la 
dispoziţie pentru a vă pregăti răspunsul. 

— Ce faci, mă hărţuieşti, domnişoară...? 

— Henderson. Mairie Henderson. E numele pe care îl veţi citi 

sub titlul articolului. 

— Şi care va fi titlul? „Pennen Industries anunţă crearea de 
locuri de muncă în Scoţia la reuniunea G8”? 

— Asta ar fi un titlu bun pentru paginile de business, a 
declarat Mairie. Numai că articolul meu va fi publicat pe prima 
pagină. E treaba editorului să aleagă titlul. S-a prefăcut că 
meditează asupra chestiunii. Ce-aţi zice totuşi de „Scandalul 
împrumuturilor loveşte deopotrivă guvernul şi opoziţia”? 

Pennen a scos un hohot de râs hârâit. Işi balansa crosa cu o 
mână, în faţă şi în spate. 

— Asta e ştirea ta senzaţională? 

— îndrăznesc să afirm că o mulţime de alte lucruri vor ieşi la 
iveală: implicarea dumneavoastră în Irak, mita pe care o plătiţi în 
Kenya şi în alte ţări... Pe moment, cred că mă voi mulţumi cu 
împrumuturile. O păsărică mi-a şoptit că i-aţi fi finanţat atât pe 
laburişti, cât și pe conservatori. Donaţiile sunt, după cum bine 
ştiţi, înregistrate şi declarate, însă împrumuturile pot fi ţinute 
secrete. Sinceră să fiu, mă îndoiesc că ambele partide ştiu că 
sprijiniți cealaltă formaţiune politică. Pentru mine însă, poziţia pe 
care aţi adoptat-o are sens: Pennen Industries s-a desprins din 
Ministerul Apărării în urma unei decizii luate de ultimul guvern 
conservator; laburiştii au considerat că procesul de vânzare 
poate continua nestingherit. Deci le  datoraţi favoruri 
amândurora. 

— Nu e nimic ilegal în împrumuturile comerciale, domnişoară 
Henderson, fie ele secrete sau nu. Pennen îşi balansa în 
continuare crosa. 

— Ceea ce nu va opri scandalul, odată ştirea ajunsă în presă, a 
replicat Mairie. Şi, cum am spus, cine ştie ce alte afaceri vor mai 
ieşi la suprafaţă? 

Pennen a lovit puternic cu capul crosei în plasa despărţitoare. 

— Ai idee cât de mult am muncit toată săptămâna asta, 
negociind contracte de sute de milioane pentru industria 
britanică? In timp ce dumneata, ce ai făcut, în afară de a 
scormoni - inutil - prin gunoaie? 

— Cu toţii avem un loc al nostru în lanţul trofic, domnule 
Pennen, a zâmbit Mairie. Deşi bănuiesc că în curând n-o să mai 
fiţi „domn”. Cu atâţia bani daţi mită în stânga şi în dreapta, 
înnobilarea nu poate întârzia prea mult. Deşi, atenţie, când Tony 
Blair va afla că îi finanţaţi pe duşmani... 

— Vreo problemă, domnule? 

Mairie s-a întors şi a dat cu ochii de trei agenţi de poliţie în 
uniformă. Cel care pusese întrebarea se uita acum la Pennen; 
ceilalţi doi nu aveau ochi decât pentru ea. 

Ochi neprietenoşi. 

— Cred că domnişoara tocmai voia să plece, a murmurat 
Pennen. 

Mairie s-a prefăcut că se uită cu mare atenţie peste 
despărţitură. 

— Aveţi vreo lampă magică pe acolo sau aşa ceva? De fiecare 
dată când am sunat eu la poliţie, le-a luat o jumătate de oră să 
ajungă. 

— Eram într-o patrulare de rutină, a afirmat liderul grupului. 

Mairie l-a măsurat de sus până jos: uniforma nu avea însemne. 
Faţă bronzată, păr tuns scurt, bărbie fermă. 

— O întrebare, a spus ea. Ştie vreunul din voi ce pedeapsă 
prevede legea pentru cei care se dau drept poliţişti? 

Liderul i-a aruncat o privire furioasă şi a dat să o prindă de 
braţ. Mairie s-a zbătut şi s-a eliberat din strânsoare, apoi a fugit 
de siguranţa oferită de terenul de antrenament până pe 
suprafaţa de iarbă. S-a năpustit spre ieşire, ferindu-se de 
loviturile lansate din primele două boxe, cu jucătorii strigând 
după ea indignaţi. A ajuns la uşă cu o clipă înaintea urmăritorilor. 
Femeia de la biroul de primire a întrebat-o unde era crosa 
numărul trei din lemn. Mairie nu a răspuns. A împins o altă uşă şi 
s-a trezit în parcare. A alergat spre maşină, apăsând frenetic pe 
comanda la distanţă. Scaunul şoferului, toate cele patru portiere 
încuiate. Cheia băgată în contact. O primă bufnitură în geam. 
Liderul grupului încercând clanţa, apoi ocolind maşina şi 
postându-se în faţa ei. Mairie i-a aruncat o privire care spunea 
totul: nu-i păsa dacă avea să-l calce. A apăsat pe accelerator. 

— Ai grijă, Jacko! Gagica e nebună! 

Jacko a fost nevoit să sară în lături; nu a avut de ales, altfel ar 
fi fost ucis. Mairie l-a văzut în oglinda laterală cum se ridica de 
jos. O maşină se oprise lângă el. Nici ea nu purta însemne. Mairie 
a tras de volan, cu faţa spre cele două şosele principale - 
aeroportul la stânga, oraşul la dreapta. Drumul înapoi la 
Edinburgh îi oferea mai multe opţiuni, mai multe şanse de a-i 
pierde pe urmăritori. 

Jacko: avea să ţină minte numele. „Gagică” - aşa îi spusese 
unul din necunoscuţi. Un termen pe care ea îl auzise numai din 
gurile unor soldaţi. Foşti soldaţi... bronzul căpătat mai de mult, în 

locuri cu climă caldă. 

Irak. 

Oameni de pază deghizați în poliţişti. 

A aruncat o privire în oglinda retrovizoare: nici urmă de ei. 
Ceea ce nu însemna că nu erau undeva, pe aproape. Pe A8 până 
la intersecţie, depăşind pe tot parcursul drumului viteza legală, 
semnalizând pentru a-i înştiinţa pe ceilalţi şoferi că se grăbeşte... 

Unde să meargă? Uşor pentru ei să-i afle adresa, chiar absurd 
de uşor pentru un om ca Richard Pennen. Allan era plecat în 
interes de serviciu, nu avea să se întoarcă acasă până luni. Nimic 
aşadar care s-o împiedice să-şi conducă maşina până la sediul 
Scotsman, pentru a-şi scrie articolul. Avea laptopul în torpedou şi 
toate informaţiile necesare erau salvate în el. Note şi citate şi 
propriile ciorne. Putea, la nevoie, să rămână la birou toată 
noaptea, alimentându-se cu cafea şi snacksuri, la adăpost de 
lumea exterioară. 

Redactând articolul care avea să îl distrugă pe Richard 
Pennen. 


Ellen Wylie a fost cea care i-a dat vestea lui Rebus. La rândul 
său, el a sunat-o pe Siobhan şi, douăzeci de minute mai târziu, 
ea a venit să-l ia cu maşina. Au străbătut oraşul către Niddrie în 
linişte, în amurgul care se lăsa. Construcţiile din tabăra de la 
Centrul Jack Kane fuseseră demolate. Nu mai existau corturi, nici 
duşuri sau toalete. Jumătate din gard fusese îndepărtat, iar 
paznicii plecaseră, înlocuiţi pentru moment de agenţi în 
uniforme, paramedici şi aceiaşi doi legişti care se ocupaseră şi de 
rămăşiţele pământeşti ale lui Ben Webster de la poalele 
Castelului. Siobhan a parcat de-a lungul şirului de vehicule. 
Rebus i-a recunoscut pe o parte din detectivi - erau de la secţiile 
St. Leonard şi Craigmillar. Aceştia i-au salutat din cap pe nou- 
sosiți. 

— Cam departe de sectorul vostru, a remarcat unul din ei. 

— Să zicem că avem un anumit interes în legătură cu 
decedatul, a răspuns Rebus. 

Siobhan stătea alături. S-a aplecat spre el, pentru a nu fi 
auzită. 

— Incă nu s-a aflat că am fost suspendaţi. 

Rebus s-a mulţumit să o aprobe dând din cap. Se apropiau 
acum de un cerc de criminalişti ghemuiţi la pământ. Medicul de 
serviciu constatase decesul şi semna în clipa aceea un formular 

prins într-un clipboard. Erau făcute fotografii cu blitzul, iar 
lanternele măturau pământul în căutare de indicii. Privitorii erau 
ţinuţi la distanţă de o duzină de poliţişti în uniformă, în timp ce 
perimetrul era înconjurat cu bandă galbenă. Copii pe biciclete, 
mame cu ţânci în cărucioare. Nimic nu atrage mulţimea mai mult 
decât o crimă. 

Siobhan încerca să-şi păstreze cumpătul. 

— Cam pe aici şi-au înălţat cortul părinţii mei, i-a spus ea lui 
Rebus. 

— Presupun că nu ei au lăsat toată mizeria asta în urmă, a 
răspuns el. A azvârlit o sticlă goală de plastic în aer, lovind-o cu 
piciorul. O mulţime de gunoaie rămăseseră împrăştiate prin parc: 
bannere şi pliante aruncate alandala, ambalaje de fast-food, o 
eşarfă şi o mănuşă desperecheată, o jucărie zornăitoare şi un 
scutec făcut ghem... O parte din obiecte erau adunate de 
criminalişti pentru a fi verificate dacă nu conţineau pete de 
sânge sau amprente. 

— Imi place la nebunie să-i văd că prelevează ADN-ul de pe 
aşa ceva, a spus Rebus arătând spre un prezervativ folosit. Crezi 
cumva că maică-ta şi taică-tău...? 

Siobhan l-a fulgerat cu privirea. 

— Mai mult de atât nu am de gând să mă apropii. 

El a ridicat din umeri şi a luat-o înainte. Corpul consilierului 
Gareth Tench, întins pe pământ, începuse să se răcească. Zăcea 
cu burta în jos, cu picioarele adunate sub el, ca şi cum căzuse 
grămadă. Avea capul îndoit într-o parte şi ochii întredeschişi. Pe 
spatele jachetei era o pată întunecată. 

— Presupun că a fost înjunghiat, i-a spus Rebus medicului. 

— Trei lovituri, a confirmat acesta. In spate. Rănile nu mi se 
par totuşi prea adânci. 

— Nici nu era nevoie. Ce fel de cuţit? 

— Greu de spus deocamdată. Doctorul s-a uitat peste 
marginea ochelarilor în formă de semilună. Lamă de circa doi 
centimetri şi jumătate lăţime, poate ceva mai puţin. 

— A fost jefuit? 

— Avea nişte numerar la el... cârduri de credit şi altele 
asemenea. Fapt care a uşurat mult identificarea. Omul a zâmbit 
obosit şi a răsucit clipboardul spre Rebus. Dacă eşti amabil să 
contrasemnezi aici, inspectore... 

Rebus şi-a ridicat însă braţele în aer. 

— Nu-i cazul meu. Medicul şi-a îndreptat privirile spre Siobhan, 

dar Rebus a scuturat din cap şi s-a apropiat de ea. 

— Trei plăgi înjunghiate, a informat-o el. 

Siobhan se uita fix la faţa lui Tench şi părea să tremure uşor. 

— Ţi-e frig? a întrebat-o el. 

— El e, într-adevăr, a şoptit Siobhan. 

— Credeai că e indestructibil? 

— Nu chiar. Nu reuşea să-şi ia ochii de pe cadavru. 

— Cred că ar trebui să spunem cuiva, s-a uitat Rebus în jur, în 
căutarea unui posibil candidat. 

— Ce să spunem? 

— Că i-am făcut ceva necazuri lui Tench. Pentru că tot o să se 
afle, mai devreme sau mai... 

Siobhan l-a prins de mână şi îl târa acum spre zidul cenuşiu 
din beton al centrului sportiv. 

— Ce faci? 

Dar Siobhan n-avea de gând să îi răspundă, nu până ce nu 
ajungeau suficient de departe pentru a nu fi auziţi. Chiar şi 
atunci, s-a apropiat atât de mult de el de parcă se pregăteau să 
valseze. Avea faţa ascunsă în umbră. 

— Siobhan, a îmboldit-o el. 

— Sunt sigură că ştii cine l-a ucis, a spus ea. 

— Cine? 

— Keith Carberry, a şuierat Siobhan. Pe urmă, văzând că 
Rebus nu răspunde şi-a înălţat faţa spre cer şi şi-a strâns 
pleoapele, închizând ochii. Rebus a observat că Siobhan îşi 
încleştase pumnii şi că era încordată. 

— Ce e? a întrebat Rebus pe un ton jos. Siobhan, ce 
Dumnezeu ai făcut? 

Într-un târziu, ea a deschis ochii, clipind pentru a îndepărta 
lacrimile şi încercând să-şi controleze respiraţia. 

— Azi-dimineaţă l-am văzut pe Carberry. Noi i-am spus... A 
tăcut o clipă, apoi s-a corectat. Eu i-am spus că-l vreau pe Gareth 
Tench. S-a uitat în spate, către cadavru. Probabil că aşa a înţeles 
el să mi-l dea pe tavă... 

Rebus a aşteptat-o să îl privească în ochi. 

— lar eu l-am văzut azi după-amiază. II supraveghea pe Tench 
în faţa Consiliului Municipal. Şi-a băgat mâinile în buzunare. 
Siobhan, ai spus „noi”... 

— Aşa am spus? 

— Unde ai stat de vorbă cu el? 

— La sala de biliard. 

— Sala despre care ne-a spus Cafferty? A văzut-o încuviinţând 
din cap. Cafferty era şi el acolo, nu-i aşa? Expresia lui Siobhan i-a 
oferit răspunsul. Rebus şi-a scos mâinile din buzunare şi a lovit 
cu pumnul în zid. Pentru numele lui Dumnezeu! a lătrat el. Tu şi 
Cafferty? Ea a dat din nou din cap. Shiv, odată ce-o să-şi înfigă el 
ghearele în tine, n-o să le mai scoată. Mă cunoşti de atâţia ani, ar 
fi trebuit să-ţi dai seama. 

— Ce-o să mă fac acum? 

Rebus a meditat o clipă asupra întrebării. 

— Dacă o să-ţi ţii gura închisă, Cafferty va şti că te are la 
mână. 

— Dar dacă voi mărturisi ce am făcut... 

— Nu ştiu, a recunoscut el. Poate vei fi retrogradată, vei reveni 
la uniformă. 

— Mai bine îmi înaintez demisia chiar acum. 

— Ce anume i-a spus Cafferty lui Carberry? 

— Numai că trebuia să ni-l dea pe consilier. 

— Şi la ce se referea Cafferty când a rostit cuvântul „noi” - la 
el sau la poliţie? 

Siobhan a ridicat din umeri. 

— Şi cum avea Carberry să se achite de sarcină? 

— La naiba, John, nu ştiu. Ai spus-o şi tu, l-a urmărit pe Tench. 

Rebus a aruncat o privire spre scena crimei. 

— De la a-l urmări la a-l înjunghia în spate de trei ori e cale 
lungă. 

— Poate că nu şi pentru Keith Carberry. 

El a căzut un pic pe gânduri. 

— Pentru moment, rămâne între noi, a hotărât el. Cine te-a 
văzut cu Cafferty? 

— Numai Carberry. Mai erau şi alţii în sala de biliard, dar la 
etaj n-am fost decât noi trei. 

— Şi tu ai ştiut că o să-l găseşti acolo pe Cafferty? A urmărit-o 
confirmând din cap. Ai pus totul la cale împreună cu el, nu-i aşa? 
Altă confirmare. Fără să-mi spui şi mie? a adăugat el încercând 
din răsputeri să îşi ascundă enervarea. 

— Cafferty a venit aseară la mine acasă, s-a confesat Siobhan. 

— lisuse... 

— E proprietarul sălii de biliard... de acolo îl ştia pe Carberry. 

— Va trebui să te ţii departe de el, Shiv. 

— Da, ştiu. 

— Răul a fost făcut, să încercăm să reparăm ce se mai poate 

repara. 

— Să încercăm? 

Rebus se uita la ea. 

— Vreau să spun - eu să încerc. 

— Pentru că John Rebus e omul care poate repara orice? 
Expresia feţei lui Siobhan se înăsprise. John, sunt în stare să-mi 
iau singură pilulele. Nu poţi să joci mereu rolul cavalerului în 
armură strălucitoare. 

Rebus şi-a pus mâinile în şolduri. 

— Am terminat cu duelul ăsta în metafore? 

— Ştii de ce l-am ascultat pe Cafferty? De ce m-am dus la sala 
de biliard ştiind că o să-l găsesc acolo? Vocea lui Siobhan 
tremura de emoție. Pentru că mi-a oferit ceva ce ştiam că legea 
nu-mi poate oferi. In săptămâna asta ţi-ai dat şi tu seama cum 
merg lucrurile - cum se descurcă în viaţă cei bogaţi şi puternici... 
cum obţin tot ce vor şi scapă nepedepsiţi. Keith Carberry a fost în 
ziua aia pe Princes Street pentru că şi-a închipuit că asta îşi 
dorea şeful de la el. A crezut că Gareth Tench îi dăduse 
binecuvântarea pentru a face câte stricăciuni putea. 

Rebus a aşteptat-o să continue, apoi a prins-o cu mâinile de 
umeri. 

— Cafferty, a rostit el încet, voia să-l scoată pe Gareth Tench 
din joc şi te-a folosit pe tine pentru a-şi atinge scopul. 

— Cafferty mi-a spus că nu îl dorea mort pe Tench. 

— lar mie mi-a spus exact contrariul. De fapt, s-a lăudat cu 
asta în faţa mea. 

— Nu noi i-am cerut lui Keith Carberry să-l ucidă, a insistat ea. 

— Siobhan, i-a amintit Rebus, tu însăţi ai spus-o acum un 
minut: Keith face tot ceea ce crede că se aşteaptă lumea din 
partea lui - oameni puternici, oameni care au o anumită influenţă 
asupra lui. Oameni ca Tench... şi Cafferty... ca tine, a adăugat, 
arătând cu degetul spre ea. 

— Cu alte cuvinte, eu sunt de vină? a întrebat ea, mijindu-şi 
ochii. 

— Cu toţii facem greşeli, Siobhan. 

— Mersi că mi-ai spus. S-a răsucit pe călcâie şi a pornit cu paşi 
mari înapoi, peste terenul de joc. Rebus s-a uitat în jos, la 
picioare, a scos un oftat, apoi a băgat mâna în buzunar după 
pachetul de ţigări şi brichetă. 

Bricheta nu mai avea gaz. A scuturat-o, i-a dat bobârnace, a 
suflat în ea, a frecat-o, doar-doar... dar nu a reuşit să scoată nici 

măcar o scânteie. S-a întors la şirul de maşini de poliţie parcate 
şi a întrebat un agent în uniformă dacă nu avea un foc. Colegul i- 
a dat un foc, motiv pentru care Rebus s-a decis să-i mai ceară o 
favoare. 

— Am nevoie să mă ducă în oraş cineva, a spus urmărind 
farurile maşinii lui Siobhan dispărând în noapte. Greu de crezut, 
dar Cafferty pusese gheara pe ea. Ba nu... era chiar foarte uşor 
de crezut. Siobhan dorise să le dovedească părinţilor ceva - nu 
numai că era o femeie cu o carieră de succes, dar avea şi un 
cuvânt de spus în angrenajul care punea lucrurile în mişcare. 
Voise ca ei să ştie că întotdeauna întrebările îşi găseau 
răspunsuri, soluţii. Cafferty i le oferise pe ambele. 

Dar cu un preţ - iar preţul e/îl stabilise. 

Siobhan nu mai gândise ca un poliţist, redevenind fiică. Rebus 
şi-a amintit cum îşi lăsase familia să se îndepărteze de el, mai 
întâi soţia şi fiica, apoi fratele. Respingându-i pentru că munca lui 
părea să o ceară, părea să îi solicite toată atenţia. In viaţa lui nu 
mai fusese loc pentru altcineva... lar acum era prea târziu. 

Dar nu şi pentru Siobhan. 

— Mai vrei să fii dus în oraş? l-a întrebat unul dintre agenţii în 
uniformă. Rebus a dat din cap şi s-a urcat în maşină. 


Prima oprire: secţia de poliţie Craigmillar. Şi-a luat o cafea şi a 
aşteptat ca echipa să se adune. La mintea oricui că aici aveau să 
constituie grupul care urma să ancheteze crima. Şi, aşa cum 
bănuise, maşinile au început să sosească. Rebus nu-i cunoştea 
pe poliţişti, dar s-a prezentat. Detectivul şi-a înclinat capul pe 
umăr, uitându-se la el. 

— Cu sergentul McManus trebuie să vorbeşti. 

McManus tocmai intra pe uşă. Era mai tânăr şi decât Siobhan - 
poate că nici nu împlinise treizeci de ani. Trăsături de puştan, 
înalt şi slăbănog. Rebus şi-a zis că părea localnic. l-a strâns mâna 
şi s-a prezentat din nou. 

— Incepusem să cred că nu eşti decât un mit, a spus McManus 
zâmbind. Am auzit că ai lucrat aici o vreme. 

— Aşa-i. 

— Cu Bain şi Maclay. 

— Şi am plătit scump pentru asta. 

— Ei bine, ambii s-au retras de mult, aşa că nu trebuie să-ți 
faci griji. Străbăteau împreună holul lung din spatele sălii de 
primire. Ce pot face pentru tine, Rebus? 

— E ceva ce cred că artrebui să ştii. 

— Da? 

— In ultima vreme am avut nişte certuri cu decedatul. 

McManus s-a uitat la el. 

— Serios? 

— M-am ocupat de cazul Cyril Colliar. 

— Şi de celelalte două victime? 

Rebus a dat afirmativ din cap. 

— Tench a avut anumite legături cu una din ele - un tip care 
lucra la un cămin de zi de aici, din apropiere. L-a ajutat să capete 
slujba. 

— Am înţeles. 

— O să-i interogaţi soţia... şi ea probabil că va declara că a 
primit o vizită de la CID. 

— Tu ai fost? 

— Da, eu şi o colegă. 

Cotiseră la stânga, intrând pe un alt coridor, Rebus urmându-l 
pe McManus în biroul CID, unde echipa începuse să se strângă. 

— Ce altceva crezi că ar mai trebui să ştiu? A 

Rebus s-a prefăcut că-şi scormoneşte mintea. In cele din 
urmă, clătină din cap. 

— Cam asta ar fi, a spus. 

— L-aţi încadrat pe Tench drept posibil suspect? 

— Nu tocmai. Rebus a făcut o pauză. Am fost însă preocupaţi 
de relaţia lui cu un tânăr derbedeu pe nume Keith Carberry. 

— II ştiu pe Keith, a spus McManus. 

— A fost chemat în instanţă pentru că a provocat scandal pe 
Princes Street. Consilierul Tench l-a aşteptat la ieşirea din 
tribunal. Păreau a fi în relaţii destul de amicale. Şi pe urmă 
camerele de supraveghere l-au surprins pe Carberry lovind un 
observator nevinovat. Se pare aşadar că băiatul nostru a dat de 
necaz. S-a întâmplat ca pe la ora prânzului să mă aflu la Consiliul 
Municipal, ca să discut cu consilierul Tench. Când am plecat, l- 
am văzut pe Carberry, care îl urmărea de vizavi... Rebus şi-a 
încheiat discursul cu o ridicare din umeri, pentru a sublinia că 
habar n-avea cum să interpreteze datele. McManus l-a privit cu 
atenţie. 

— Carberry te-a văzut împreună cu Tench? Rebus a dat din 
cap aprobator. Şi zici că asta se întâmpla pe la ora prânzului? 

— Impresia mea a fost că-l urmărea pe consilier. 

— Nu te-ai oprit să-l iei la întrebări? 

— Nu, urcasem deja în maşină... l-am zărit în oglinda 
retrovizoare. 

McManus şi-a muşcat buza de jos. 

— Trebuie să rezolv urgent cazul, a spus el încet, mai mult 
pentru sine. Tench era al naibii de popular pe aici, a făcut mult 
bine. Moartea lui va supăra multă lume. 

— Fără îndoială, a aprobat Rebus. Îl cunoşteai pe consilier? 

— Era prieten cu unchiul meu... fuseseră colegi de şcoală. 

— Inseamnă că eşti de pe aici, a declarat Rebus. 

— Am crescut în umbra castelului Craigmillar. 

— Deci îl cunoşteai de ceva vreme pe consilier, nu? 

— De mulţi ani. 

Rebus a încercat să pună următoarea întrebare pe un ton cât 
mai detaşat. 

— Ai auzit vreodată zvonuri despre el? 

— Ce fel de zvonuri? 

— Ştiu şi eu... chestiile obişnuite - aventuri extraconjugale, 
bani care nu ajungeau acolo unde trebuie, ci în mâinile lui... 

— Tipul nici n-a apucat să se răcească, a protestat McManus. 

— Ei, mă gândeam şi eu, s-a scuzat Rebus. Nu că aş vrea să 
fac vreo aluzie. 

McManus şi-a aruncat privirea spre echipa lui - şapte cu toţii, 
printre care două femei. Se prefăceau că nu trag cu urechea la 
conversaţie. S-a îndepărtat de Rebus şi s-a postat în faţa lor. 

— Mergem la el acasă, să informăm familia. Cineva trebuie să- 
| identifice în mod oficial. Şi-a întors capul spre Rebus. După asta 
îl aducem aici pe Keith Carberry. Trebuie să-i punem câteva 
întrebări. 

— Ca de pildă: „Unde-i cuțitul, Keith?”, s-a aventurat unul 
dintre detectivi. 

McManus nu a comentat gluma. 

— Ştiu că i-am avut pe Bush, pe Blair şi pe Bono în vizită 
săptămâna asta, dar Gareth Tench era un fel de rege aici, în 
Craigmillar. Aşa că trebuie să ne mişcăm repede. Cu cât vom afla 
mai multe până diseară, cu atât mai bine. 

Câteva mârâieli de protest, dar nu prea puternice. McManus 
pare să se bucure de popularitate, şi-a zis Rebus. 

Subalternii aveau probabil să muncească peste program de 
dragul lui. 

— Ceva ore suplimentare plătite? a întrebat unul din ei. 

— N-ai adunat destule la G8, Ben? a replicat McManus. Rebus 


361 


a rămas pe loc, gata să spună ceva de genul „mersi” sau 
„noroc”, însă McManus era de acum concentrat asupra cazului. 
Şi se apucase deja să împartă sarcinile. 

— Ray, Barbara... verificaţi camerele de supraveghere din 
jurul Centrului Jack Kane. Billy, Tom... voi o să le băgaţi ardei în 
fund stimaţilor noştri medici legişti, ca şi leneşilor ăia de 
criminalişti. Jimmy, tu şi Kate o să îl ridicaţi pe Keith Carberry. 
Ţineţi-l în celulă, să asude niţel până mă-ntorc eu. Ben, tu vii cu 
mine acasă la consilier, în Duddingston Park. Întrebări? 

Nici o întrebare. 

Rebus a străbătut înapoi coridorul, zicându-şi în sinea lui că 
poate Siobhan n-avea să fie şi ea amestecată. Cu toate că nu 
putea fi sigur - McManus nu îi datora nici o favoare. Carberry ar fi 
putut să ciripească, ceea ce avea să o pună pe Siobhan într-o 
lumină proastă, dar oricum, nimic grav, aveau să se descurce. A 
început să-şi formuleze povestea în cap. 

Sergent Clarke avea informații potrivit cărora Keith obişnuia să 
joace biliard la acea sală. Când a ajuns acolo, proprietarul sălii, 
Morris Gerald Cafferty, s-a întâmplat să se afle şi el în incintă... 

Se îndoia însă că McManus avea să înghită găluşca. Chiar dacă 
ei ar fi încercat să nege că avusese loc o întâlnire, existau 
martori care puteau confirma. In plus, chestia asta cu negarea 
putea merge numai dacă şi Cafferty era dispus să intre în joc... şi 
singurul motiv pentru care ar fi făcut aşa ceva era acela de a 
strânge laţul în jurul gâtului lui Siobhan. Ceea ce însemna ca 
Siobhan să-şi pună tot viitorul în mâinile lui Cafferty - la fel şi 
Rebus. Motiv pentru care, revenit la biroul de recepţie, a rugat 
din nou să fie dus cu maşina, de data asta la Merchiston. 

Agenţii din maşina de patrulare erau vorbăreţi, dar nu l-au 
întrebat unde se duce. Poate că îşi închipuiau că detectivii de la 
CID îşi permiteau să-şi cumpere case în această enclavă liniştită, 
mărginită de copaci. Casele victoriene erau aşezate în spatele 
unor ziduri şi garduri înalte. Iluminatul stradal părea discret, 
pentru a nu deranja somnul locatarilor. Străzile largi erau 
aproape pustii - aici nu existau probleme cu parcarea: fiecare 
casă se mândrea cu câte o alee care putea adăposti până la şase 
maşini. Rebus a cerut maşinii de patrulare să oprească pe Ettrick 
Road - pentru a nu bate la ochi. Agenţii au părut dornici să mai 
zăbovească niţel, curioşi să vadă care casă era destinaţia lui 
finală. Numai că el le-a făcut semn cu mâna să plece, făcându-şi 
apoi de lucru cu aprinsul ţigării. Unul dintre poliţiştii în uniformă îl 

fericise cu o jumătate de duzină de bețe de chibrit. Rebus a 
scăpărat unul frecându-l de un zid şi a urmărit maşina de 
patrulare semnalizând dreapta în capătul străzii. La poalele 
străzii a cotit şi el la dreapta - nici urmă de maşină, nici un loc în 
care ar fi putut ei sta ascunşi. Şi nici un semn de viaţă, nici un 
vehicul sau trecător, nici un sunet din spatele zidurilor groase din 
piatră. Ferestre uriaşe căptuşite cu obloane din lemn. Peluze 
pentru bowling şi terenuri de tenis pustii. A cotit din nou la 
dreapta şi a urcat jumătate din strada în pantă. Gard viu de ilicel 
în faţa unei case. Lumina era aprinsă pe veranda încadrată de 
coloane din piatră. Rebus a deschis poarta. A bătut cu ciocănelul 
în uşă. S-a întrebat dacă nu era mai bine să dea ocol casei, 
pentru a ajunge în curtea din spate. In care se afla un jacuzzi 
ultima dată când fusese el aici. Insă uşa masivă din lemn s-a 
Zgâlţâit, deschisă dinăuntru. Un bărbat tânăr s-a ivit în prag. 
Corpul lui fusese sculptat în orele petrecute la sală, fapt subliniat 
de tricoul negru mulat. 

— Mai uşor cu steroizii, l-a prevenit Rebus. Domnul şi stăpânul 
tău este acasă? 

— Ce te face să crezi că ar fi interesat să cumpere ce vrei tu 
să vinzi? 

— Eu vând mântuire, fiule - cu toţii avem nevoie de aşa ceva, 
inclusiv tu. Peste umărul tipului Rebus a zărit o pereche de 
picioare coborând scara. Tălpi goale, picioare suple şi bronzate 
oprindu-se la marginea unui halat din prosop. Femeia s-a oprit la 
jumătatea scărilor şi s-a aplecat pentru a vedea cine era la uşă. 
Rebus i-a făcut un mic semn cu mâna. Femeia era bine crescută 
- i-a răspuns fluturându-şi şi ea mâna, chiar dacă nu avea idee 
cine e. Apoi s-a răsucit pe călcâie şi a început să urce lipăind 
treptele. 

— Ai mandat de percheziţie? a întrebat bodyguardul. 

— A, ţi-a căzut fisa, a exclamat Rebus. Eu şi şeful tău ne 
cunoaştem de o grămadă de vreme. A arătat cu degetul spre una 
din numeroasele uşi din holul de intrare. Acolo e livingul - locul 
unde o să mă aşez să-l aştept. A dat să treacă pe lângă tânăr, 
însă o palmă deschisă proptită în piept l-a oprit. 

— E ocupat, a spus bodyguardul. 

— Regulează o angajată, ştiu şi-a dat acordul Rebus. Ceea ce 
înseamnă că va trebui să aştept nu mai puţin de două minute 
încheiate - asta dacă nu face un atac de cord între timp. S-a uitat 
la mâna care îl apăsa ca plumbul. Eşti sigur că asta vrei să faci? 

L-a fixat el cu privirea. Pentru că ori de câte ori ne vom întâlni de 
acum încolo, asta e ceea ce-mi voi aminti despre tine... şi crede- 
mă, fiule, orice ar spune lumea despre mine, să ştii că în ceea ce 
priveşte ranchiuna am câştigat un pumn de medalii de aur. 

— Plus premiul pentru cea mai proastă sincronizare, a tunat o 
voce din capul scărilor. Rebus l-a urmărit pe Marele Ger Cafferty 
coborând, încercând să-şi lege cordonul în jurul corpului 
voluminos. Puţinul păr rămas pe cap i se ridicase în smocuri şi 
avea obrajii roşii de efort. Ce mama naibii te aduce aici? a 
mormăit el. 

— Cam jalnic alibi, a comentat Rebus. Un bodyguard, plus o 
iubită pe care o plăteşti probabil cu ora... 

— Şi pentru ce mi-ar trebui un alibi? 

— Ştii foarte bine. Ţi-ai băgat deja hainele în maşina de 
spălat? Petele de sânge se curăţă cam greu, să ştii... 

— Vorbeşti prostii. 

L-am prins în cârlig, şi-a zis Rebus, acum tot ce mai trebuie să 
fac e să aduc prada la mal. j 

— Gareth Tench e mort, a anunţat el. Injunghiat în spate - 
ceea ce corespunde probabil stilului tău. Vrei să discutăm în faţa 
lui Arnie, aici de faţă, sau preferi să mergem în salon? 

Faţa lui Cafferty nu trăda nici o emoție. Ochii îi erau ca nişte 
goluri mici şi întunecate, gura strânsă într-o linie subţire, 
dreaptă. Şi-a băgat mâinile în buzunarele halatului şi a smucit 
uşor din cap, gest pe care bodyguardul a părut să-l interpreteze 
corect. l-a dat drumul lui Rebus, care l-a urmat pe Cafferty în 
salonul uriaş. Un candelabru atârna din tavan, un mic pian cu 
coadă ocupa spaţiul de lângă bovindou, flancat de difuzoare 
imense, iar o combină stereo ultimul răcnet se odihnea pe un raft 
fixat în perete. Tablourile erau obraznice şi modeme, împroşcări 
violente de culoare. Deasupra şemineului era agăţată o copie 
înrămată a copertei cărţii lui Cafferty. Cafferty îşi făcea de lucru 
cu băuturile, stând cu spatele la Rebus. 

— Whisky? a întrebat el. 

— De ce nu? a răspuns Rebus. 

— A fost înjunghiat deci? 

— De trei ori. Lângă Centrul Jack Kane. 

— În propriul fief, a comentat Cafferty. Un jaf care s-a sfârşit 
prost? 

— Cred că ştii tu mai bine. 

Cafferty s-a întors şi i-a întins lui Rebus paharul. Marfă de 

calitate, întunecată la culoare, cu miros de turbă. Rebus nu s-a 
obosit să toasteze, mulţumindu-se să plimbe băutura prin gură 
înainte de a o da pe gât. 

— ÎI voiai mort, a continuat el urmărindu-l pe Cafferty cum 
soarbe o înghiţitură mică din pahar. Ai tunat şi fulgerat de multe 
ori împotriva lui. 

— Ei, poate că m-am lăsat niţel luat de val, a admis Cafferty. 

— Stare în care ai fi capabil de orice. 

Cafferty se zgâia la unul din tablouri. Tuşe groase de ulei alb 
amestecându-se cu scurgeri în nuanţe gri şi roşii. 

— N-o să te mint, Rebus - nu-mi pare rău că tipul e mort. 
Chestia asta îmi simplifică puţin viaţa. Dar nu eu am pus să fie 
ucis. 

— Ba cred că da. 

Cafferty a înălțat uşor din sprâncene. 

— Şi Siobhan ce părere are? 

— Din cauza ei sunt aici. 

Cafferty a zâmbit acum. 

— Mă gândeam eu, a spus el. Ţi-a povestit de mica noastră 
discuţie cu Keith Carberry? 

— Apoi eu l-am surprins urmărindu-l pe Tench. 

— Treaba lui. 

— Nu tu l-ai pus? 

— Intreab-o pe Siobhan - a fost de faţă. 

— Sergent Clarke, aşa o cheamă, Cafferty şi ea nu te cunoaşte 
aşa de bine ca mine. 

— L-aţi arestat pe Carberry? s-a întors Cafferty cu spatele la 
tablou. 

Rebus a dat încet din cap. 

— Şi pun pariu că va ciripi. Deci dacă totuşi i-ai şoptit ceva la 
ureche... 

— Eu nu i-am spus să facă nimic. Şi dacă va susţine că da, să 
ştii că minte - martoră mi-e domnişoara sergent. 

— N-o băga şi pe ea în mizeria asta. 

— Sau ce? 

Rebus s-a mărginit să scuture din cap. 

— N-o băga, a repetat el. 

— Imi place de ea, Rebus. Când vei ajunge, în sfârşit, să te 
târască, dând din picioare şi ţipând, la azilul de bătrâni al cine 
ştie cărei asociaţii caritabile, cred că ai s-o laşi pe mâini bune. 

— Să nu îndrăzneşti să te apropii de ea. Sau să-i vorbeşti. 

Vocea lui Rebus scăzuse, devenind aproape o şoaptă. 

Cafferty a rânjit larg şi şi-a golit paharul de cristal. A plescăit 
din buze şi a expirat zgomotos. 

— Pentru băiat ar trebui tu să-ţi faci griji. Pun pariu că o să 
ciripească. Ei bine, dacă o va face, o va înfunda pe sergent 
Clarke în noroi până în gât. S-a oprit o clipă, pentru a atrage 
atenţia lui Rebus. Desigur, am putea să ne asigurăm că nu va 
avea ocazia să vorbească... 

— Păcat că a murit Tench, a mormăit Rebus. Pentru că acum 
ştiu că l-aş fi ajutat să te scoată din joc. 

— Numai că tu eşti un tip schimbător, Rebus... schimbător ca 
o zi de vară la Edinburgh. Săptămâna viitoare o să-mi trimiţi 
bezele, a strâmbat Cafferty din buze pentru a-şi sublinia spusele. 
Eşti suspendat. Crezi că-ţi mai poţi permite alţi duşmani? Nu 
crezi că ai şi-aşa prea mulţi, mai mulţi decât prieteni? 

Rebus s-a uitat în jur. 

— Am impresia că nici tu nu dai cine ştie ce petreceri pe aici. 

— Asta pentru că n-ai fost niciodată invitat, cu excepţia 
lansării cărţii. Caffery a dat din cap în direcţia şemineului. Rebus 
s-a uitat din nou la coperta înrămată. 

Schimbarea: Viaţa rătăcitoare a celui poreclit Domnul Big. 

— N-am auzit pe nimeni spunându-ţi Domnul Big, a comentat 
Rebus. 

Cafferty a ridicat din umeri. 

— A fost ideea lui Mairie, nu a mea. Ar trebui s-o sun... am 
impresia că mă evită. Lucru care nu are nimic de-a face cu tine, 
Bunule Samaritean, nu? 

Rebus s-a făcut că nu-l aude. 

— Acum, că Tench n-o să-ţi mai stea în cale, o să te extinzi şi- 
n Niddrie şi Craigmillar. 

— Serios? 

— Cu Carberry şi cei de soiul lui pe post de aghiotanţi. 

Caffery a chicotit. 

— Te superi dacă-mi iau notițe? N-aş vrea să scap vreun 
detaliu. 

— Azi-dimineaţă, când ai discutat cu Carberry, l-ai lăsat să 
înţeleagă ce aşteptai de la el - singurul rezultat care să-l scape 
cu viaţă. 

— Pleci de la premisa că tânărul Carberry a fost singura 
persoană cu care am vorbit. Caffery îşi turna acum din nou 
whisky în pahar. 

— Cu cine altcineva? 

— Poate că şi Siobhan şi-a ieşit din minţi. Presupun că echipa 
de anchetatori va dori să o interogheze, nu? Limba lui Cafferty 
ieşise un pic din gură. 

— Cu cine altcineva ai discutat despre Gareth Tench? 

Cafferty a rotit lichidul în pahar. 

— Tu eşti detectivul. N-am cum să port toate bătăliile în locul 
tău. 

— Ziua Judecăţii de Apoi se apropie, Cafferty. Şi pentru tine şi 
pentru mine. Rebus a tăcut o clipă. Ştii asta, nu? 

Gangsterul a clătinat încet din cap. 

— Ne văd, pe mine şi pe tine, întinşi pe şezlong, undeva într- 
un loc cu climă caldă, dar cu băuturi reci, de la gheaţă, în mână. 
Depănând amintiri cu duelurile noastre din vremurile în care 
băieţii buni îşi închipuiau că ştiu totul despre băieţii răi. Un lucru 
am fi putut învăţa cu toţii din cele petrecute în săptămâna asta - 
că totul se poate da peste cap în numai câteva clipe. Protestele 
se sting, sărăcia e lăsată la o parte... unele alianţe se întăresc, 
altele se destramă. Eforturi zădărnicite, voci făcute să 
amuţească. Şi totul cât ai pocni din degete. A făcut gestul, 
pentru a întări efectul spuselor. Nu crezi că asta pune toată 
munca ta atât de grea într-o altă perspectivă, că o face să pară 
măruntă, lipsită de importanţă? Cât despre Gareth Tench... crezi 
că îşi va mai aminti cineva de el peste un an? Şi-a golit pentru a 
doua oară paharul. Acum chiar că trebuie să mă-ntorc în pat. 
Ceea ce nu înseamnă că nu mi-ar plăcea micile noastre reuniuni, 
sper că înţelegi. Şi-a aşezat paharul gol pe măsuţa de cafea, 
îndemnându-l pe Rebus să facă la fel. La ieşirea din cameră, a 
stins luminile, mormăind ceva despre datoria fiecărui cetăţean 
de a contribui la salvarea planetei. 

Bodyguardul era pe hol, cu mâinile împreunate în faţă. 

— Ai lucrat vreodată ca gorilă la un club? a întrebat Rebus. 
Unul dintre colegii tăi, pe nume Colliar, a sfârşit pe o masă din 
oţel inoxidabil. Doar unul dintre beneficiile muncii pentru 
patronul tău cel lipsit de scrupule. 

Cafferty începuse între timp să urce scările. Pe Rebus l-a 
încântat să-l vadă nevoit să se sprijine de balustradă pentru a sui 
fiecare treaptă. Apoi şi-a amintit... şi e/ făcea acum la fel pentru 
a ajunge la apartamentul său. 

Bodyguardul i-a ţinut uşa deschisă. Rebus a trecut frecându-se 
şi încă deloc uşor, pe lângă el - tânărul nici nu s-a clintit. Uşa s-a 

trântit cu forţă în urma lui. Rebus a rămas o clipă pe alee, s-a 
îndreptat către poartă şi a închis-o cu un pocnet. A scăpărat un 
chibrit şi şi-a aprins o ţigară. A început să urce strada, dar s-a 
oprit sub unul dintre felinarele care aruncau înjur o lumină 
discretă. Şi-a scos telefonul din buzunar şi a sunat-o pe Siobhan, 
însă ea nu i s-a răspuns. A urcat până în capătul străzii şi a 
coborât înapoi. A zărit o vulpe costelivă ieşind de pe o alee şi 
intrând pe următoarea. Văzuse tot mai multe prin oraş în ultima 
vreme. Vulpile nu păreau să se sperie sau să se intimideze la 
vederea oamenilor. Privirile pe care le aruncau vecinilor lor 
umani păreau aproape  dispreţuitoare sau  dezamăgite. 
Vânătoarea de vulpi fusese interzisă la ţară; în oraşe, oamenii le 
lăsau resturi de mâncare. Greu să ţi le închipui drept prădători - 
şi totuşi asta era în firea lor. 

Prădători trataţi ca nişte animale de companie. 

Animale rătăcite de turmă. 

A trecut o jumătate de oră până să audă taxiul apropiindu-se, 
cu motorul diesel muncind din greu şi scoțând un sunet la fel de 
inconfundabil precum ciripitul unei păsări. Rebus s-a aşezat pe 
bancheta din spate şi a închis portiera, spunându-i însă şoferului 
că mai aşteptau pe cineva. 

— Aminteşte-mi, a adăugat el, eşti plătit cash sau pe contract? 

— Contract. 

— MGC Holdings, nu? 

— The Nook, l-a corectat taximetristul. 

— Şi cursa este până la...? 

Şoferul şi-a întors capul spre el. 

— Care-i treaba, amice? 

— Nici o treabă. 

— Pe foaia de parcurs e trecut numele unei femei - şi dacă ţi 
s-a făcut de gagici, ar trebui să te programezi la o clinică dintr- 
aia de înfrumusețarea extremă. 

— Mersi de sfat. Rebus s-a ascuns în colţul cel mai îndepărtat 
al maşinii, în timp ce uşa casei lui Cafferty s-a deschis şi s-a 
închis la loc. Tocuri ţăcănind pe alee, apoi portiera taxiului s-a 
deschis şi un val de parfum s-a revărsat înăuntru. 

— Poftim, intră, a invitat-o Rebus înainte ca femeia să apuce 
să protesteze. Nu vreau decât să mă laşi şi pe mine acasă. 

Ea a ezitat, dar a urcat până la urmă, aşezându-se cât mai 
departe cu putinţă de el. Butonul roşu era aprins, ceea ce 
însemna că şoferul îi putea auzi. Rebus a găsit întrerupătorul şi l- 

a închis. 

— Lucrezi la The Nook? a întrebat-o, pe un ton calm. Prin 
urmare Cafferty e băgat şi în afacerea asta. Nu ştiam. 

— Ce te priveşte pe tine? a răspuns ea, iritată. 

— Făceam şi eu conversaţie. Eşti prietenă cu Molly? 

— Nu ştiu cine e. 

— Voiam să aflu ce mai face. Sunt tipul care a scăpat-o de 
diplomat mai serile trecute. 

Femeia l-a studiat în tăcere. 

— Molly e bine, a răspuns ea într-un târziu. Apoi: Cum de ai 
ştiut că nu va trebui să mă aştepţi până în zori? 

— Chestie de psihologie, a spus Rebus, ridicând din umeri. 
Cafferty nu mi-a făcut niciodată impresia unui tip care să lase o 
femeie să rămână la el peste noapte. 

— Foarte isteţ din partea ta. Doar umbra unui zâmbet. 
Trăsături greu de desluşit în penumbra din taxi. Păr coafat, luciul 
rujului de buze, mirosul parfumului. Bijuterii şi tocuri înalte şi o 
haină trei sferturi rămasă deschisă, dând la iveală o rochie cu 
mult mai scurtă. Fard din belşug, gene încărcate. 

Rebus s-a decis s-o abordeze altfel. 

— Deci zici că Molly e bine? 

— Din câte ştiu. 

— Cum e să lucrezi pentru Cafferty? 

— OK. Femeia şi-a întors capul, uitându-se pe geam, iluminatul 
stradal dezvăluindu-i o jumătate de faţă. Mi-a povestit despre 
tine... 

— Sunt de la CID. 

Ea a încuviinţat dând din cap. 

— Când ţi-a auzit vocea la parter, s-a purtat de parcă îi 
fuseseră schimbate bateriile. 

— Da, am un astfel de efect asupra oamenilor. Ce facem, 
mergem la The Nook? 

— Locuiesc în Grassmarket. 

— Convenabil, aproape de locul de muncă, a comentat el. 

— Ce anume vrei de fapt? 

— Vrei să zici în afară de un drum cu maşina pe banii lui 
Cafferty? Rebus a ridicat din umeri. Poate că vreau să aflu de ce 
ar fi cineva interesat să stea în apropierea lui. Pentru că, vezi tu, 
am început să mă gândesc că e purtător de virusuri, din moment 
ce toţi cei pe care îi atinge ajung, într-un fel sau altul, să sufere. 

— Îl cunoşti de mult mai mult timp decât mine, a replicat ea. 

— Adevărat. 

— Cu alte cuvinte, eşti imun. 

Rebus a scuturat din cap. 

— Nu, nu sunt. 

— Pe mine nu m-a făcut încă să sufăr. 

— Asta e bine... deşi răul nu se vede întotdeauna imediat. 
intrau acum pe Lady Lawson Street. Şoferul a semnalizat 
dreapta. Încă un minut şi aveau să ajungă în Grassmarket. 

— Ai terminat cu ritualul Bunului Samaritean? a întrebat 
femeia întorcându-se cu faţa spre el. 

— E viaţa ta... 

— Exact. S-a aplecat în faţă, spre panoul care îi despărţea de 
şofer. Trage acolo, lângă felinar. 

Şoferul s-a conformat. A început să completeze foaia de 
parcurs, însă Rebus i-a spus că mai avea un drum de făcut. 
Femeia se dădea deja jos din taxi. Rebus a aşteptat să o audă 
rostind ceva, dar ea a trântit portiera, a traversat strada şi s-a 
îndreptat către un loc întunecat. Taximetristul a rămas pe loc, cu 
motorul maşinii în funcţiune, până ce o rază de lumină din faţă i- 
a dovedit că femeia deschisese uşa de la casa scării. 

— Imi place să mă asigur că totul e în regulă, i-a explicat el lui 
Rebus. De groază câte chestii se pot întâmpla în zilele noastre. 
Încotro, şefu'? 

— intoarce iute, a răspuns Rebus. Şi lasă-mă la The Nook. Un 
drum de zece minute, la sfârşitul căruia Rebus i-a spus să 
adauge douăzeci de lire la chitanţă drept bacşiş. A semnat şi i-a 
returnat-o. 

— Eşti sigur, şefu'? a întrebat şoferul. 

— Nici o problemă, sunt banii altcuiva, a răspuns Rebus, 
coborând. 

Portarii de la club l-au recunoscut, ceea ce nu însemna că erau 
prea încântați să îl revadă. 

— Hei, cum merge treaba, băieţi, lume multă în seara asta? a 
întrebat Rebus. 

— Aşa e-n zilele de salariu. Şi toată săptămâna am avut de 
lucru peste program. 

Rebus a înţeles ce voia să spună gorila în momentul când a 
intrat în club. Un grup numeros de poliţişti beţi părea să fi 
monopolizat trei dansatoare. Masa lor era plină ochi de cupe de 
şampanie şi pahare de bere. Asta nu însemna că ieşeau cu ceva 
în evidenţă - o petrecere de bărbaţi, în colţul îndepărtat al sălii, 

le făcea concurenţă. Rebus nu-i cunoştea pe poliţişti, dar a 
remarcat că aveau accent scoţian - ultima seară în oraş pentru 
această mulţime pestriță înainte de întoarcerea acasă la soţii şi 
iubite, în Glasgow, Invemess, Aberdeen... 

Două femei se roteau pe mica scenă centrală. O alta se fâţâia 
pe blatul barului, în beneficiul băutorilor singuratici aşezaţi la 
tejghea. S-a ghemuit pentru a permite unui consumator să-i 
strecoare o bancnotă de cinci lire în chiloţi. 

Omul a fost răsplătit cu un sărut pe obrazul ciupit de vărsat. 
Un singur scaun era liber şi Rebus s-a grăbit să-l ocupe. Două 
dansatoare au apărut după o perdea şi au început să se mişte 
prin sală. Greu de spus dacă ofereau un număr privat doritorilor 
sau luaseră o pauză de ţigară. Una dintre ele a dat să se apropie 
de Rebus, zâmbetul evaporându-i-se de pe faţă în clipa cândela 
scuturat din cap. Barmanul l-a întrebat ce dorea să bea. 

— Nimic, a răspuns Rebus. Vreau doar să împrumut o 
brichetă. O pereche de tocuri înalte se opriseră chiar în faţa sa. 
Posesoarea tocurilor şi-a făcut loc şi s-a aplecat în faţă până ce a 
ajuns ochi în ochi cu Rebus. Care şi-a întrerupt procesul de 
aprindere a ţigării atât cât s-o anunţe că voia să schimbe două 
vorbe cu ea. 

— lau pauză în cinci minute, a spus Molly Clark. S-a întors spre 
barman. Ronnie, oferă-i amicului meu o băutură. 

— OK, a zis Rebus, dar pe cheltuiala ta. 

Molly nu l-a luat în seamă, s-a îndreptat de spate şi a pornit în 
pas vioi spre celălalt capăt al barului. 

— Un whisky, mersi, Ronnie, a spus Rebus băgând pe ascuns 
bricheta în buzunar şi prefer să-mi adaug singur apa. 

Chiar şi aşa, ar fi putut jura că sticla din care provenea 
băutura fusese botezată. L-a ameninţat cu degetul pe barman. 

— Dacă vrei să te plângi la Protecţia Consumatorului, n-ai 
decât, a ripostat Ronnie. 

Rebus a împins paharul la o parte şi şi-a răsucit scaunul, 
prefăcându-se interesat de dansatoare, dar studiind de fapt 
atitudinea poliţiştilor. Ce anume, s-a întrebat el, îi diferențiază, 
trădându-le apartenenţa la poliție? Câţiva dintre ei aveau 
mustață, toţi erau tunşi scurt. Cei mai mulţi purtau cravată, cu 
toate că îşi aşezaseră jachetele de la costume pe spătarele 
scaunelor. Erau de vârste şi conformaţii diferite şi totuşi senzaţia 
pe care i-o dădeau lui Rebus era aceea de uniformă. Se purtau 
aidoma unui trib mic, distinct, aflat în oarece conflict cu restul 

lumii. Cu atât mai mult cu cât toată săptămâna avuseseră în grijă 
capitala - se considerau nişte cuceritori... invincibili... 
atotputernici. 

„Uitaţi-vă la mine, la munca mea...” 

Oare Gareth Tench se văzuse tot aşa pe sine? Problema e 
ceva mai complicată, şi-a zis Rebus. Consilierul fusese conştient 
că munca lui nu avea sorţi de izbândă şi totuşi se străduise din 
răsputeri. Rebus luase în considerare posibilitatea - îndepărtată - 
ca Tench să fi fost criminalul, ca în asta să fi constat „munca” lui: 
mica galerie a ororii de la Auchterarder. Să fi fost hotărât să 
scape lumea de monştri - inclusiv de Cafferty? Uciderea lui Cyril 
Colliar îl adusese pe Cafferty pentru scurt timp în prim-plan. O 
investigaţie făcută de mântuială ar fi putut să se încheie aici, cu 
Cafferty ca suspect principal. Tench îl cunoscuse şi pe Trevor 
Guest... îl ajutase, apoi se înfuriase când dăduse peste detaliile 
privind biografia lui pe un site. Şi se socotise trădat... 

Mai rămânea Eddie Isley cel lute. Nici o legătură între e/ şi 
consilier; or, Isley fusese prima victimă, de la el plecase totul. lar 
acum Tench era mort şi ei aveau să arunce vina pe Keith 
Carberry. 

— Cu cine altcineva ai discutat despre Gareth Tench? 

— Tu eşti detectivul. 

Sau poate doar o imitație jalnică. Rebus a întins din nou mâna 
după pahar, doar pentru a-şi face de lucru. Dansatoarele de pe 
scenă păreau plictisite. Ar fi dorit să se afle jos, amestecate în 
mulţime, acolo unde salariile treceau din portofele în sutienele 
transparente şi chiloţii minusculi. Rebus nu se îndoia că va avea 
loc o rocadă şi fetele de pe scenă vor avea şi ele o şansă. Alţi 
bărbaţi intrau acum în sală - cadre de conducere. Unul dintre ei 
îşi legăna şoldurile în ritmul muzicii. Avea ceva kilograme în plus 
şi mişcările nu i se potriveau. Dar nimeni n-avea de gând să-l ia 
în râs: tocmai de asta existau localuri precum The Nook. Locuri în 
care te lepădai de orice inhibiţii. Rebus nu putea să nu-şi 
amintească de anii '70, când majoritatea barurilor din Edinburgh 
ofereau la prânz programe de striptease. Clienţii îşi ascundeau 
feţele în spatele halbelor de bere ori de câte ori dansatoarea se 
uita în direcţia lor. Toată această reticenţă se evaporase în 
deceniile următoare. Oamenii de afaceri nou-sosiţi au scos 
strigăte de încurajare când una dintre fetele de la masa 
poliţiştilor şi-a început dansul în poală, în timp ce victima ei 
stătea cu picioarele depărate, cu mâinile pe genunchi, rânjind, 

leoarcă de transpiraţie. 

Molly se afla acum lângă Rebus. El nu observase când îşi 
terminase fata numărul. 

— Imi pun o haină pe mine şi ne vedem în două minute afară. 

Rebus a dat din cap că auzise, dar era cu mintea aiurea. 

— La ce te gândeşti? a întrebat ea, brusc curioasă. 

— La cât de mult s-a schimbat concepţia despre sex de-a 
lungul anilor. Pe vremuri eram o mică naţiune ruşinoasă. 

— Şi acum? 

Dansatoarea îşi unduia şoldurile la numai câţiva centimetri de 
nasul victimei. 

— Acum... a spus Rebus gânditor, acum totul e... e atât de... 

— Pe faţă? a completat ea. 

Rebus a încuviinţat, apoi a aşezat paharul gol pe tejgheaua 
barului. 


Molly i-a oferit o ţigară din pachetul ei. Se înfăşurase într-o 
haină din lână lungă şi neagră şi se sprijinise de unul din zidurile 
clubului The Nook suficient de departe de portari cât să nu fie 
auziţi. 

— Acasă nu fumezi, a comentat Rebus. 

— Eric e alergic. 

— Tocmai despre Eric voiam şi eu să-ţi vorbesc şi-a examinat 
Rebus - teatral - capătul aprins al ţigării. 

— Ce-i cu el? a întrebat Molly mutându-se de pe un picior pe 
altul. 

Rebus a remarcat că-şi schimbase pantofii cu tocuri cui cu o 
pereche de tenişi. 

— Atunci când am discutat ultima oară mi-ai spus că Eric ştie 
cum îţi câştigi existenţa. 

— Şi? 

Rebus a ridicat din umeri. 

— Nu vreau să-l văd suferind, motiv pentru care cred că ar fi 
mai bine să-l părăseşti. 

— Să-l părăsesc? 

— Ca să nu fiu nevoit să-i spun că-l mulgi de informaţii din 
interiorul poliţiei pe care i le transmiţi şefului tău. Vezi tu, tocmai 
ce-am discutat cu Cafferty, aşa mi-a căzut fisa. Cafferty ştie 
lucruri pe care n-ar trebui să le ştie, lucruri pe care nu le poate 
afla decât din interior... şi cine altul decât Brains ştie mai multe 
despre investigaţiile poliţiei? 

Molly a pufnit. 

— Dacă tot îi spui Brains, atunci de ce nu-l creditezi cu mai 
mult creier în cap? 

— Ce vrei să spui? 

— li închipui că eu sunt târfa cea mare şi rea care smulge 
informaţii de la sărmanii tâmpiţi. Şi-a trecut un deget peste buza 
de sus. 

— De fapt, mai mult decât atât - mă gândesc că nu trăieşti cu 
Eric decât pentru că aşa ţi-a ordonat Cafferty... probabil că te 
plăteşte suficient cât să-ţi permiţi în continuare să prizezi 
cocaină. Prima oară când te-am văzut, am crezut că te porţi aşa 
doar pentru că erai nervoasă. 

Molly nu s-a obosit să nege. 

— În clipa în care Eric nu va mai fi util, a continuat Rebus, ai 
să-l arunci ca pe un gunoi. Sfatul meu e s-o faci chiar acum. 

— Aşa cum ţi-am spus, Rebus, Eric nu e idiot. A ştiut de la bun 
început în ce se bagă. 

Rebus şi-a mijit ochii. 

— Când am fost în vizită la voi, în apartament, ai spus că l-ai 
convins să nu mai primească oferte de lucru - cum crezi că o să 
se simtă când va afla că sfaturile alea i le-ai dat pentru că nu i-ar 
fi de nici un folos şefului tău dacă ar lucra în sectorul privat? 

— Eric îmi povesteşte ce se întâmplă la serviciu pentru că aşa 
vrea el, a ţinut-o Molly pe-a ei. Şi ştie al naibii de bine unde o să 
se sfârşească toate astea. 

— Capcana clasică a ducerii cu zăhărelul, a murmurat Rebus. 

— Odată ce-ai prins gustul... l-a tachinat Molly. 

— Dar tot o să-l laşi în pace, i-a cerut el. 

— Sau ce? l-a sfredelit ea cu privirea. O să te duci să-i spui 
ceea ce ştie deja? 

— Mai devreme sau mai târziu Cafferty va da de dracu' - chiar 
vrei să te duci şi tu la fund odată cu el? 

— Sunt o bună înotătoare. _ 

— Nu în apă ai să sfârşeşti, Molly. Inchisoarea îţi va distruge 
frumuseţea, ţi-o garantez. Vezi tu, oferirea de informaţii 
confidenţiale unui criminal este o infracţiune cât se poate de 
gravă. 

— Dacă mă bagi la pârnaie, îl voi trage pe Eric după mine. Nu 
ştiu ce fel de protecţie ar putea fi asta. 

— E un preţ care trebuie plătit. Rebus a aruncat mucul ţigării 
pe jos. O să vin să discut cu el mâine-dimineaţă la prima oră. Mă 

aştept să te găsesc cu bagajele gata făcute. 

— Dar dacă treaba asta nu-i va conveni lui Cafferty? 

— Nu va avea încotro. Odată ce acoperirea ta este 
compromisă, CID îl poate alimenta cu rahat pe post de caviar. Şi 
de cum va muşca o dată, gata, l-am prins. 

Ochii lui Molly erau în continuare fixaţi asupra lui. 

— Atunci de ce nu faci asta? 

— Operaţiile astea la cacealma necesită aprobarea şefilor... şi 
asta ar însemna sfârşitul carierei lui Eric. Dacă îl laşi în pace 
acum, o să am eu grijă de el să-şi revină. Şeful tău se joacă cu 
vieţile oamenilor, Molly. Dar câteva dintre ele încă mai pot fi 
salvate. Şi-a dus mâna la buzunar, a scos pachetul de ţigări, l-a 
deschis şi i-a oferit una. Ei, ce zici? 

— E timpul, a strigat unul dintre portari apăsând cu degetul pe 
casca din ureche. Clienţii s-au înfierbântat... 

Molly s-a uitat la Rebus. 

— E timpul, a repetat ea, îndreptându-se spre intrarea din 
spate a clubului. 

Rebus a urmărit-o cu privirea şi-a aprins o altă ţigară şi şi-a zis 
că o plimbare spre casă, traversând The Meadows, i-ar prinde 
bine. 


Telefonul fix suna în clipa când a descuiat uşa. L-a zărit pe 
scaun şi a ridicat receptorul. 

— Rebus, s-a prezentat el. 

— Eu sunt, a spus Ellen Wylie. Ce Dumnezeu se întâmplă? 

— Cum adică? 

— Am vorbit cu Siobhan la telefon. Nu ştiu ce-ai discutat cu 
ea, dar e într-o stare foarte proastă. 

— Se crede parţial vinovată de moartea lui Gareth Tench. 

— Am încercat să o conving că vorbeşte prostii. 

— Ce să zic, mare ajutor! Rebus a început să apese pe 
întrerupătoare. Voia să le aprindă pe toate - nu numai pe cele 
din living, ci şi din bucătărie, baie şi dormitor. 

— Părea foarte supărată pe tine. 

— Şi de ce eşti aşa încântată de chestia asta? 

— Am stat douăzeci de minute cu ea la telefon, încercând s-o 
calmez! a urlat Ellen. Să nu-ndrăzneşti să mă acuzi că mi-ar fi 
făcut plăcere. 

— Scuze, Ellen. Cuvinte spuse cu toată sinceritatea. Rebus s-a 
aşezat pe marginea căzii, cu umerii gârboviţi şi receptorul prins 

sub bărbie. 

— Suntem cu toţii obosiţi, John, ăsta-i necazul. 

— Cred că necazurile mele sunt ceva mai serioase, Ellen. 

— Atunci du-te şi bea până cazi lat, ca să te pedepseşti - n-ar 
fi pentru prima oară. 

El şi-a umflat obrajii, apoi a pompat aerul afară. 

— Deci ce crezi că ar trebui să facem în privinţa lui Siobhan? 

— Poate că ar fi mai bine să-şi ia o zi liberă, să se mai 
liniştească puţin. l-am spus să se ducă la concertul T in the Park, 
să se mai destindă. 

— Nu-i o idee rea. Cu toate că el plănuia ca în weekend să 
meargă în Borders... se pare că avea să plece singur spre sud. 
Nici vorbă să o roage pe Ellen să îl însoţească - atunci totul avea 
să se întoarcă împotriva lui Siobhan. 

— Măcar putem să îl eliminăm pe Tench de pe lista 
suspecţilor, a spus Wylie. 

— Poate. 

— Siobhan mi-a zis că ai de gând să-l arestezi pe un puşti din 
Niddrie. 

— Presupun că a fost deja reținut. 

— Deci vrei să spui că toată povestea asta n-are nimic de-a 
face cu Clootie Well sau cu BeastWatch? 

— Simple coincidenţe, nimic mai mult. 

— Bun, atunci ce facem de aici încolo? 

— Ideea ta cu pauza de weekend pare bună. Toată lumea se 
întoarce la lucru luni... atunci vom putea organiza o anchetă 
criminală în toată regula. 

— Şi nu vei mai avea nevoie de mine? 

— Ba da, Ellen, dacă vei vrea să te implici. Ai patruzeci şi opt 
de ore la dispoziţie să te gândeşti la asta. 

— Mersi, John. 

— Fă-mi însă o favoare... sun-o mâine pe Siobhan. Spune-i că- 
mi fac griji pentru ea. 

— Că-ţi faci griji şi că-ţi pare rău? 

— Las vorbele în seama ta. Noapte bună, Ellen. 

A încheiat convorbirea şi şi-a studiat faţa în oglinda din baie. A 
constatat surprins că nu avea stigmate şi nici carnea jupuită. 
Arăta aproape la fel ca întotdeauna: palid şi nebărbierit, cu părul 
netuns şi cu pungi sub ochi. Şi-a dat câteva pălmuţe peste obraji 
şi s-a îndreptat spre bucătărie, unde şi-a pregătit o cană de nes - 
fără zahăr; a constatat că laptele se acrise - apoi s-a aşezat la 

masă. Aceleaşi feţe se uitau la el de pe perete: 

Cyril Colliar. 

Trevor Guest. 

Edward Isley. 

Ştia că exploziile din Londra aveau să fie subiectul principal la 
televizor. Experții aveau să dezbată „Ce s-ar fi putut face” şi „Ce 
se poate face mai departe”. Toate celelalte ştiri aveau să fie date 
deoparte. Şi totuşi el avea pe cap trei crime nerezolvate... de 
fapt, erau ale lui Siobhan, dacă stătea bine să se gândească. 
Comisarul-şef pe ea o însărcinase să conducă ancheta. Pe urmă 
mai era şi Ben Webster, retrăgându-se în obscuritate cu fiecare 
reluare a ciclului. 

Nimeni nu te-ar învinovăţi dacă ai lăsa-o niţel mai moale, 
John... 

Nimeni în afară de cei morţi. 

Şi-a odihnit capul pe braţele încrucişate pe masă. Cu ochii 
minţii l-a văzut pe Cafferty cel bine hrănit coborând scara de 
milioane de lire. A văzut-o pe Siobhan căzând în cursele pe care 
Cafferty i le întinsese. Pe Cyril Colliar făcând munca murdară în 
locul lui, pe Keith Carberry făcând munca murdară în locul lui, pe 
Molly şi Eric făcând munca murdară în locul lui. Cafferty 
coborând scara, parfumat după duş, mirosind mai dulce ca un 
buchet de flori. 

Cafferty mafiotul îl cunoştea pe Steelforth după nume. 

Cafferty scriitorul îl întâlnise pe Richard Pennen. 

Cu cine altcineva? 

Cu cine altcineva ai mai discutat... ? 

Cafferty cu limba ieşind din gură. Poate că şi Siobhan... 

Nu, nu Siobhan. Rebus o văzuse cum reacţionase la locul 
crimei - Siobhan nu ştiuse nimic. _ 

Ceea ce nu însemna că nu-şi dorise asta. Işi dorise ca gândul 
să se materializeze în clipa când se uitase - doar o secundă mai 
mult decât trebuia - în ochii lui Cafferty. 

A auzit un avion urcând pe cer dinspre vest. Puţine zboruri 
decolau noaptea de pe aeroportul din Edinburgh. S-a întrebat 
dacă era Tony Blair sau unul dintre lingăii lui. Mulţumim, Scoţia, 
noapte bună. Summitul adunase tot ce putea oferi mai bun ţara - 
privelişti, whisky, ambianţă, mâncare. Insă îmbucăturile le 
rămăseseră în gât odată cu explozia omnibuzului roşu londonez. 
Şi între timp trei băieţi răi muriseră... plus un băiat bun - Ben 
Webster... şi încă unul despre care Rebus nu era nici acum foarte 

sigur. Poate că Gareth Tench acţionase mânat de cele mai bune 
intenţii, având însă conştiinţa redusă la tăcere din cauza 
circumstanțelor. 

Sau poate că era pe punctul de a-i smulge lui Cafferty coroana 
lipsită de strălucire. 

Rebus se îndoia că avea să afle vreodată adevărul. S-a uitat la 
telefonul aşezat în faţa lui pe masă. Şapte cifre şi avea să fie 
conectat la apartamentul lui Siobhan. Şapte mici puncte de 
presiune pe tastatură. Atunci de ce i se părea atât de greu? 

— Ce te face să crezi că nu i-ar fi mai bine fără tine? s-a trezit 
întrebând cutia argintie. Care a replicat cu un bâzâit. Rebus şi-a 
smucit capul. A înşfăcat aparatul, care nu făcea însă decât să-l 
anunţe că bateria era pe descărcate. La fel şi a mea, a mormăit 
el ridicându-se încet în picioare pentru a căuta încărcătorul. 
Tocmai îl băgase în priză când telefonul a început să sune: Mairie 
Henderson. 

— Bună, Mairie, a spus el. 

— John? Unde eşti? 

— Acasă. Care e problema? 

— Poţi să-ţi trimit ceva pe e-mail? Articolul despre Richard 
Pennen. 

— Ai nevoie de abilităţile mele de corector? 

— Nu voiam decât... 

— Care-i treaba, Mairie? 

— Am avut o altercaţie cu trei dintre mardeiaşii lui Pennen. 
Purtau uniforme, dar erau la fel de poliţişti ca şi mine. 

Rebus s-a lăsat să alunece pe un braţ al fotoliului. 

— Pe unul dintre ei îl cheamă cumva Jacko? 

— Cum de ştii? 

— Am avut şi eu plăcerea. Ce s-a întâmplat? 

Mairie i-a povestit incidentul, adăugând şi supoziţia că toţi trei 
petrecuseră ceva vreme în Irak. 

— Şi acum eşti speriată? a ghicit Rebus. De asta vrei să te 
asiguri, trimițând copii ale articolului? 

— Da, vreau să trimit câteva e-mailuri. 

— Dar nu altor ziarişti, aşa-i? 

— Nu vreau să le dau idei. 

— Nu poţi să ceri drepturi de autor pe scandaluri, a încuviinţat 
Rebus. Vrei să duci lucrurile mai departe? 

— Cum adică? 

— Ai avut dreptate - să te dai drept poliţist constituie o 


378 


infracţiune gravă. 

— O să mă simt mai bine după ce-o să trimit e-mail-urile. 

— Eşti sigură? 

— Da, dar mersi oricum că ai întrebat. 

— Dacă ai nevoie de mine, ştii cum să mă găseşti, Mairie. 

— Da, John, mersi. Noapte bună. 

Mairie a închis, lăsându-l pe Rebus să se zgâiască la telefon. 
Semnalul de „încărcare” a revenit pe ecran, bateria sorbind încet 
electricitatea. Rebus s-a dus spre masă şi a pornit laptopul. A 
vârât cablul în mufa telefonului, reuşind să intre online. Nu înceta 
să se mire de fiecare dată când manevra funcţiona. E-mailul de 
la Mairie îl aştepta. A apăsat pe butonul de „Descărcare” şi a 
salvat articolul într-unul din foldere, în speranţa că va ţine minte 
mai târziu în care. Mai primise un e-mail, de data asta de la Stan 
Hackman. 

„Mai bine mai târziu decât niciodată. M-am întors în Toon şi 
tocmai mă pregătesc să fac un tur al cluburilor. N-am timp decât 
să-ţi dau o mică informaţie despre Trev al nostru. Notele de 
interogatoriu spun că omul a locuit o vreme la Coldstream - nu 
se ştie de ce şi pentru cât timp. Sper să-ţi fie de ajutor. Amicul 
tău, Stan.” 

Coldstream - locul unde Trevor Guest fusese implicat într-o 
încăierare, pe Rateliffe Terrace, lângă pubul Swany's. 

— Clic-clic, a mormăit Rebus, ajungând la concluzia că merita 
un pahar. 


Sâmbătă, 9 iulie 


25 


NU TRECUSE DECÂT O SĂPTĂMÂNĂ DE CÂND REBUS 
TRAVERSASE The Meadows şi zărise toată acea mulţime 
îmbrăcată în alb. 

In politică, o săptămână înseamnă mult timp, aşa se zice. 
Toate momentele fiecărei zile în parte, cu viaţa mergând înainte. 
Hoardele plecate astăzi în pelerinaj spre nord aveau să fie 
îndreptate către periferia oraşului Kinross, unde urma să aibă loc 

concertul T in the Park. lubitorii sportului aveau să se aventureze 
mai departe spre vest, către Loch Lomond?” şi ultimele runde ale 
turneului Scottish Open Golf. Rebus socotise că propria călătorie 
spre sud avea să-i ia mai puţin de două ore, însă a fost deturnat 
spre rute ocolitoare - prima din de, Slateford Road. Stând în 
maşina care se târa pe drum, s-a uitat la depozitul transformat în 
bloc de apartamente. | s-a părut că recunoaşte apartamentul lui 
Eric Bain. Perdelele erau trase. Rebus asculta din nou CD-ul celor 
de la Elbow, în care solistul îi compara pe liderii lumii libere cu 
nişte copii care aruncă pietre. Tocmai era pe punctul de a cobori 
din maşină pentru a vedea ce se întâmplă în faţă, când l-a zărit 
pe Bain târşâindu-şi picioarele, întorcându-se de la magazinul din 
colţ. Nu se bărbierise şi nici nu se pieptănase. Avea cămaşa 
băgată în pantaloni. Purta în mâini o cutie de lapte şi pe chip o 
expresie de uluială. Pe care, în cazul celor mai mulţi oameni, 
Rebus ar fi pus-o pe seama oboselii. A coborât geamul şi a 
claxonat. Lui Bain i-a luat o secundă sau două să-l recunoască şi 
să traverseze strada spre el. 

— Mi s-a părut că eşti tu, a spus Rebus. Bain nu a răspuns 
nimic, doar a dat din cap, cu mintea în altă parte. Deci te-a 
părăsit? Replica a părut să-l trezească pe Bain din amorţire. 

— Mi-a lăsat un bilet; cineva va veni să-i ia lucrurile mai târziu. 

Rebus a încuviinţat. 

— Urcă, Eric. Trebuie să stăm puţin de vorbă. 

Bain nu s-a lăsat uşor convins. 

— De unde ai ştiut? 

— Vorbeşte cu oricine şi îţi va spune că sunt ultimul om de pe 
lume îndreptăţit să dea sfaturi cu privire la relaţiile amoroase. A 
tăcut. Pe de altă parte, nu te putem lăsa să transmiţi informaţii 
din interior Marelui Ger Cafferty. 

Bain s-a uitat la el. 

— Cum...? 

— Am discutat aseară cu Molly. Dacă a întins-o, înseamnă că 
preferă să rămână la The Nook decât să trăiască cu tine. 

— Nu ştiu... nu cred că... 

Bain a făcut ochii mari, ca şi cum se luminase brusc sub şocul 
cafeinei. Cutia cu lapte i-a căzut din mână. A întins braţul prin 
geamul deschis şi l-a apucat pe Rebus de gât. Gura i s-a deschis, 
dinţii i s-au dezvelit din pricina efortului. Rebus s-a tras înapoi, cu 
o mână bâjbâind după degetele lui Bain, cu cealaltă apăsând pe 


11% Lac cu apă dulce din regiunea scoțiană The Borders. 

butonul de închidere a geamului. Geamul a urcat, prinzând braţul 
lui Bain. Rebus s-a strecurat pe scaunul pasagerului şi a ieşit din 
maşină. A ocolit-o, ajungând la geamul din care Bain tocmai îşi 
scotea braţul. Când Bain s-a întors spre el, Rebus l-a făcut să 
îngenuncheze în băltoaca de lapte care se mărea văzând cu 
ochii. L-a pocnit o dată în bărbie, făcându-l să aterizeze pe spate. 
Apoi l-a încălecat, înşfăcându-l de gulerul deschis al cămăşii. 

— E vina ta, Eric, nu a mea. O adiere de vulvă şi gata, verşi tot 
ce ştii din tine. Şi, după cum mi-a zis „iubita” ta, ai fost dispus să 
ciripeşti şi după ce te-ai prins că nu-ţi punea întrebări din pură 
curiozitate. Chestia asta te făcea să te simţi important, este? 
Asta-i motivul principal pentru care turnătorii îşi dau drumul la 
gură. 

Bain nu riposta deloc, decât smucindu-şi umerii - fapt care cu 
greu putea fi considerat a opune rezistenţă. De fapt, plângea în 
hohote, cu faţa împroşcată de picături de lapte, aidoma unui 
copil care-şi pierduse jucăria favorită. Rebus s-a ridicat în 
picioare, netezindu-şi hainele. _ 

— Scoală-te, i-a ordonat el. Insă Bain părea dispus să zacă în 
continuare întins pe trotuar, aşa încât Rebus l-a tras în sus. Uită- 
te la mine, Eric, a spus el, scoțând o batistă şi întinzându-i-o. 
Poftim, şterge-te pe faţă. 

Bain s-a conformat. De una din nări îi atârnau muci. 

— Bun, acum ascultă-mă, i-a cerut Rebus. Am făcut un târg cu 
ea: dacă te lasă în pace, o să te lăsăm şi noi. Adică n-o să suflu 
nici o vorbă celor de la sediul central din Fettes - ceea ce 
înseamnă că o să poţi să-ţi păstrezi slujba. Şi-a înclinat capul 
până ce ochii i s-au întâlnit cu ai lui Bain. Ai înţeles? 

— Mai sunt şi alte slujbe pe lumea asta. 

— In IT? Sigur şi peste tot vor un angajat care să-şi ţină gura în 
faţa stripteuzelor... 

— Eu am iubit-o, Rebus. 

— Poate, numai că Molly s-a jucat cu tine precum Clapton?” cu 
corzile chitarei... De ce zâmbeşti? 

— Mi-au dat numele după el... Tata e un mare fan al lui 
Clapton. 

— Nu mai spune! 

Bain şi-a ridicat ochii spre cer; răsuflarea i se mai domolise. 

— Chiar am crezut că ea... 


120 Eric Clapton (n. 1945), celebru muzician, chitarist, compozitor şi 
solist englez. 

— Cafferty s-a folosit de tine, Eric - asta e tot. Dar uite ce-i... a 
adăugat Rebus, asigurându-se mai întâi că îi captase atenţia, nu 
trebuie să te mai apropii de Molly sau de The Nook, oricât de dor 
ti-ar fi de ea. Va trimite pe cineva după haine pentru că ştie 
foarte bine cum stau lucrurile. Şi-a subliniat spusele tăind aerul 
cu mâna ca un karatist. 

— Dar ai văzut-o atunci la noi acasă, Rebus. Ai văzut cum se 
purta... Nu se poate să nu mă fi plăcut, oricât de puţin. 

— N-ai decât să îţi închipui asta, dacă vrei... numai să nu te 
duci să o implori să se întoarcă. Dacă te aud că încerci să o 
contactezi, să ştii că am să-i spun lui Corbyn. 

Bain a murmurat ceva neinteligibil. Rebus i-a cerut să repete. 
Bain l-a sfredelit cu privirea. 

— La început n-a fost vorba de Cafferty. 

— Cum spui tu, Eric. Dar până la urmă tot la el s-a ajuns... 
crede-mă. 

Bain a tăcut câteva clipe. S-a uitat în jos, spre trotuar. 

— Trebuie să mă duc să cumpăr lapte. 

— Mai bine te-ai duce să te speli mai întâi. Uite ce-i, eu trebuie 
să plec din oraş. Presimt că o să-ţi petreci ziua răsucind povestea 
asta pe toate părţile - ce-ar fi să te sun mâine ca să-mi spui cum 
a fost? 

Bain a dat încet din cap, încercând să-i vâre batista înapoi în 
mână. 

— Păstreaz-o, a spus Rebus. Ai vreun prieten cu care să 
vorbeşti? 

— Pe net. 

— Orice, numai să meargă, l-a bătut Rebus pe umăr. Te simţi 
bine? Trebuie s-o iau din loc. 

— O să mă descurc. 

— Bravo. Rebus a răsuflat adânc. Nu am de gând să-mi cer 
scuze pentru ceea ce am făcut, Eric... să ştii însă că-mi pare rău 
pentru tine. 

Bain a dat din nou din cap. 

— Eu sunt cel care ar trebui să... 

Rebus l-a redus însă la tăcere clătinând din cap. 

— Toate astea ţin acum de trecut. Adună-te şi mergi mai 
departe. 

— Nu are nici un rost să-mi plâng singur de milă, nu? a spus 
Bain, cu o umbră de zâmbet în ochi. 

— De zece minute tot evit să spun fraza asta, a recunoscut 

Rebus. Du-te şi bagă-ţi capul sub duş, şterge-ţi totul din minte. 
— N-o să fie atât de uşor, a spus Bain încet. 
Rebus a dat din cap în semn de încuviinţare. 
— Totuşi... e un început. 


Siobhan petrecuse mai bine de patruzeci de minute 
săpunindu-se în cadă. De obicei, nu avea timp decât pentru un 
duş dimineaţa, astăzi însă era hotărâtă să se răsfeţe. Aproape o 
treime din sticla de spumă de baie Space NK şi un pahar mare de 
suc de portocale proaspăt stoarse. BBC 6 Music la radioul digital 
şi telefonul mobil închis. Biletul la concertul T in the Park era pe 
canapeaua din living, alături de o listă improvizată cu lucruri 
trebuincioase - apă îmbuteliată şi gustări, hanoracul, loţiunea de 
bronzare (în Scoţia niciodată nu puteai şti cum va fi vremea). Cu 
o seară înainte fusese pe punctul de a-l suna pe Bobby Greig 
pentru a-i oferi biletul. Dar de ce s-o fi făcut? Dacă nu se ducea 
la spectacol, avea să sfârşească întinsă pe canapea, cu 
televizorul deschis. 

Ellen Wylie o sunase dis-de-dimineaţă ca să-i spună că vorbise 
cu Rebus. 

— Să ştii că regretă, îi raportase ea. 

— Ce anume? 

— Absolut tot. 

— Drăguţ din partea lui că te-a pus pe tine să mă anunţi. 

— E greşeala mea, recunoscuse Ellie. Eu i-am spus să te lase 
în pace o zi, două. 

— Mersi. Ce mai face Denise? 

— Incă nu s-a trezit. Deci ce planuri ai pentru azi? Să te bâţâi 
asudând la Kinross sau vrei să mergem undeva împreună să ne 
înecăm amarul? 

— Am reţinut oferta. Rămâne pe altă dată. Dar cred că ai 
dreptate - Kinross e probabil exact ce-mi trebuie în clipa asta. 

Ceea ce nu însemna că ar fi avut de gând să stea la concert 
toată noaptea. Deşi avea bilet valabil pentru ambele zile, se 
săturase pe moment de statul în aer liber. S-a întrebat dacă 
traficantul de droguri de la Stirling avea să apară şi el acolo, 
făcându-şi meseria. Poate că de data asta avea să cedeze şi ea 
ispitei, să încalce încă o regulă. Cunoştea o mulţime de poliţişti 
care consumau din când în când haşiş, ba chiar auzise zvonuri 
despre unii care prizau cocaină în weekenduri. Tot felul de 
mijloace de destindere. A analizat opţiunile şi s-a decis până la 

urmă să ia câteva prezervative, în caz că ajungea totuşi în cortul 
cuiva. Aflase că două colege de la poliţie mergeau şi ele la 
festival. Sperau să o găsească acolo trimiţându-i mesaje pe 
telefon. Erau două nebune care făcuseră o pasiune pentru soliştii 
de la formaţia Killers and Keane. Se aflau deja la Kinross - ca să 
se asigure că aveau să prindă locuri în faţă. 

— Trimite-ne mesaj de cum ajungi, o îndemnaseră ele pe 
Siobhan. Dacă întârzii prea mult, s-ar putea să ne găseşti într-o 
stare regretabilă. 

Regretă. 

Absolut tot. 

Dar de ce să-i fi părut lui rău? Stătuse el în Bentley-ul GT, 
ascultându-l pe Cafferty punând totul la cale? Urcase el scările 
alături de Keith Carberry şi rămăsese lângă el în timp ce Cafferty 
prezida şedinţa de judecată? A închis ochii, strângându-şi 
pleoapele tare şi şi-a cufundat brusc capul sub apa din cadă. 

Numai eu sunt de vină, şi-a spus. Cuvintele i se ciocneau în 
cap. Gareth Tench... părând atât de viu, cu vocea lui tunătoare... 
La fel de carismatic precum cei mai buni showmeni - „se 
întâmplase” să se afle şi el pe acolo, alungându-i pe Carberry şi 
camarazii săi, pentru a demonstra lumii întregi că era omul 
potrivit la locul potrivit. Gesturi de bravură manierate, 
manevrarea cu eleganţă a ajutoarelor consistente acordate 
circumscripţiei sale. Impunător şi aparent neobosit... acum 
zăcând gol şi rece într-unul din sertarele morgii oraşului, 
transformat într-o serie de incizii şi în subiect de statistici. 

Cineva îi spusese cândva lui Siobhan: nu era nevoie decât de 
o lamă de doi centimetri şi jumătate lăţime. Doi centimetri şi 
jumătate de oţel călit puteau să întoarcă o viaţă pe dos. 

S-a ridicat cu greu din cadă în lumina ce răzbătea prin geam, 
împroşcând cu apă în jur şi ştergându-şi părul şi clăbucii de pe 
faţă. | se păruse că aude telefonul sunând, dar nu era nimic, doar 
o scândură scârţâind în podeaua apartamentului de deasupra. 
Rebus îi spusese să se ţină departe de Cafferty - şi avusese 
dreptate. Dacă ceda în faţa lui Cafferty, ea avea să fie cea care 
pierdea totul. 

Dar deja pierduse, nu? 

— Or, viaţa e atât de amuzantă, a murmurat pentru sine, 
ridicându-se pe vine în cadă şi întinzând o mână după prosopul 
cel mai apropiat. 

Nu i-a luat mult timp să-şi împacheteze lucrurile - aceeaşi 

geantă pe care o luase cu ea şi la Stirling. Şi cu toate că nu avea 
de gând să rămână peste noapte, a adăugat în bagaj şi pasta şi 
periuţa de dinţi. Poate că, odată urcată în maşină, avea să tot 
meargă înainte, fără să se mai oprească. lar când pământul avea 
să se termine, putea să ia feribotul până în insulele Orkney. Asta 
era frumuseţea unei maşini - crea iluzia de libertate. Reclamele 
la maşini pedalau întotdeauna pe senzaţia de aventură şi pe 
dorinţa de a descoperi lucruri noi, însă în cazul ei „fuga” era un 
termen cu mult mai potrivit. 

— Nu, n-o s-o fac, i-a explicat ea, cu peria de păr în mână, 
propriei imagini reflectate de oglinda de la baie. Asta îi spusese 
şi lui Rebus, atunci când afirmase că e în stare să-şi ia singură 
pilulele. 

Deşi Cafferty numai a pilulă nu aducea - mai degrabă a 
otravă. 

Ştia ce cale ar fi trebuit să urmeze: să se prezinte la James 
Corbyn şi să-i mărturisească cum o dăduse în bară, apoi să 
aştepte retrogradarea la statutul de agent în uniformă. 

— Sunt un poliţist bun, i-a spus imaginii din oglindă, încercând 
să se închipuie povestindu-i totul tatei... tată care era acum atât 
de mândru de ea. Şi mamei ei, mamă care îi spusese că nu 
conta. 

Nu conta cine o lovise. 

Şi atunci, de ce conta atât de mult pentru ea, pentru Siobhan? 
Nu atât pentru că o scosese din sărite ideea că un poliţist ar fi 
putut să o facă, ci pentru că putea să folosească împrejurarea 
pentru a-şi dovedi priceperea în muncă. 

— Un poliţist bun, a repetat aproape şoptit. Apoi a adăugat, 
ştergând aburul de pe oglindă: în pofida oricăror păreri contrare. 


Al doilea şi ultimul ocol: secţia de poliţie Craigmillar. McManus 
era deja la muncă. 

— Eşti un tip conştiincios, a remarcat Rebus intrând în biroul 
CID. 

Ceilalţi membri ai echipei încă nu sosiseră. McManus era 
îmbrăcat lejer - cămaşă sport şi pantaloni de dril. 

— Şi tu la fel, a spus McManus umezindu-şi un deget pentru a 
da pagina raportului pe care îl citea. 

— Rezultatele autopsiei? a ghicit Rebus. 

McManus a încuviinţat din cap. 

— Tocmai m-am întors de la morgă. 

— Deja vu, a comentat Rebus. Am pâţit-o şi eu sâmbăta 
trecută - Ben Webster. 

— Atunci nu mă mir că profesorul Gates părea iritat - două 
sâmbete la rând... 

Rebus se apropiase între timp de biroul lui McManus. 

— Concluzii? 

— Cuţit zimţat cu lăţimea de 2,2 centimetri. Genul pe care îl 
găseşti în mai toate bucătăriile, după părerea lui Gates. 

— Are dreptate. Keith Carberry mai e pe aici? 

— Cunoşti procedura, Rebus, după şase ore fie îl punem sub 
acuzare, fie îi dăm drumul. 

— Să înţeleg că nu l-aţi pus sub acuzare? 

McManus şi-a ridicat ochii de pe raport. 

— Neagă orice fel de implicare. Mai mult, are alibi - la 
momentul crimei juca biliard. Sunt şapte sau opt martori care 
confirmă. 

— Cu toţii, fără îndoială, prieteni la toartă cu el... 

McManus s-a mulţumit să ridice din umeri. 

— Maică-sa are o mulţime de cuțite în bucătărie, însă nici unul 
nu pare să lipsească. Oricum, le-am ridicat pe toate pentru 
analize. 

— Şi hainele lui Carberry? 

— Le-am cercetat şi pe alea. Nici urmă de sânge. 

— Ceea ce înseamnă că a scăpat de ele, la fel ca şi de cuţit. 

McManus s-a dat pe spate în scaun. 

— A cui este ancheta asta, Rebus? 

Rebus şi-a ridicat braţele în semn de capitulare. 

— Gândeam şi eu cu voce tare. Cine l-a interogat pe Carberry? 

— Eu. 

— Crezi că e vinovat? 

— A părut realmente şocat când i-am spus de moartea lui 
Tench. Insă în ochii lui albaştri şi obraznici mi s-a părut că văd şi 
altceva... 

— Ce anume? 

— Frică. 

— Frica să nu fie descoperit? 

McManus a clătinat din cap. 

— Frica să nu spună mai mult decât trebuie. 

Rebus s-a întors cu spatele, ca să nu-l lase pe McManus să 
citească în ochii /ui ce anume gândea. Dacă nu Carberry o 
făcuse... era oare posibil ca vinovatul să fi fost Cafferty însuşi? 

lar tânărul se înspăimântase pentru că şi lui îi trecuse ideea prin 
cap... dacă Tench fusese omorât de Cafferty, atunci cine 
altcineva era la rând dacă nu el? 

— L-ai întrebat de ce îl urmărea pe consilier? 

— A recunoscut că l-a aşteptat. A declarat că voia să-i 
mulţumească. 

— Pentru ce? s-a întors Rebus din nou cu faţa spre McManus. 

— Pentru sprijinul moral, când a fost scos pe cauţiune, după 
încăierarea aia. 

Rebus a pufnit. 

— Şi l-ai crezut? 

— Nu neapărat, însă nu am avut dovezi să-l reținem. McManus 
a tăcut câteva clipe. Adevărul este... că atunci când i-am spus că 
e liber, a ezitat - a încercat să mascheze, dar nu a reuşit să mă 
păcălească. S-a uitat în stânga şi în dreapta când a ieşit pe uşă, 
de parcă se aştepta să zărească pe cineva. Şi aproape c-a luat-o 
la fugă. O nouă pauză, înţelegi ce vreau să spun, Rebus? 

Rebus a dat din cap afirmativ. 

— A luat-o la fugă ca un iepure, nu ca o vulpe. 

— Mda, cam aşa ceva... Fapt care mă face să mă întreb dacă 
nu îmi ascunzi ceva. 

— Eu încă îl consider pe Carberry suspect. 

— De acord. McManus s-a ridicat de pe scaun şi l-a străpuns 
pe Rebus cu privirea. Dar o fi singurul? 

— Consilierii îşi fac în general mulţi duşmani, a declarat 
Rebus. 

— Văduva lui ne-a spus că Tench te încadra şi pe tine în 
categoria asta. 

— Se înşală. 

McManus a ignorat răspunsul, încrucişându-şi în schimb, 
concentrat, braţele peste piept. 

— Femeia ne-a mai spus că reşedinţa lor era supravegheată - 
dar nu de către Keith Carberry. Ne-a oferit o descriere: bărbat cu 
păr cărunt, într-o maşină mare şi luxoasă. Nu crezi că seamănă 
cu Marele Ger Cafferty? 

Rebus a răspuns cu o ridicare din umeri. 

— Şi-am mai auzit şi-o altă istorioară... s-a apropiat acum 
McManus de Rebus. O istorioară care se referă la tine şi la un 
bărbat care corespunde descrierii doamnei Tench, la o întrunire 
într-o biserică, acum câteva zile. Consilierul a schimbat câteva 
vorbe cu această a treia persoană. N-ai vrea să mă luminezi? 

Stătea acum atât de aproape, încât Rebus i-a simţit răsuflarea 
pe obraz. 

— İn cazuri dintr-astea, a speculat Rebus, întotdeauna afli 
bârfe şi istorioare. 

McManus s-a mulţumit să zâmbească. 

— Eu n-am avut niciodată un caz ca ăsta, Rebus. Gareth Tench 
era iubit şi respectat - a avut o mulţime de prieteni care îl plâng 
acum şi vor să afle cât mai iute cine e făptaşul. Unii dintre ei sunt 
oameni cu influenţă... oameni care mi-au promis că o să mă 
ajute. 

— Foarte bine. 

— Ofertă pe care mi-ar fi foarte greu să o refuz, a continuat 
McManus. Ceea ce înseamnă că asta ar fi singura şansă pe care 
aş putea să ţi-o acord. A făcut un pas în spate. Aşadar, 
inspectore Rebus, având în vedere că te-am pus la curent cu 
întreaga situaţie... ai altceva să-mi spui? 

Nici o modalitate de a-l băga pe Cafferty la apă fără a o trage 
şi pe Siobhan după el. Inainte de orice, trebuia să se asigure că 
Siobhan va fi bine. 

— Nu cred, a răspuns încrucişându-şi, la rândul său, braţele. 
McManus a remarcat gestul. 

— Asta e semn sigur că ai ceva de ascuns. 

— Serios? a întrebat Rebus, strecurându-şi mâinile în 
buzunare. Atunci ce să mai zic de tine? S-a întors şi a pornit spre 
uşă, lăsându-l pe McManus singur, întrebându-se când anume îi 
venise cheful de a-şi încrucişa el însuşi braţele... 


O zi frumoasă pentru o călătorie, chiar dacă şi-a petrecut 
jumătate din timp în spatele unui camion. O luase spre sud, către 
Dalkeit şi de acolo spre Coldstream. La Dun Law a trecut pe 
lângă o fermă eoliană, cu turbine amplasate pe ambele părţi ale 
drumului - niciodată nu văzuse una atât de aproape. Oi şi vaci 
păscând şi o mulţime de animale moarte, călcate de maşini, pe 
şosea: fazani şi iepuri. Păsări de pradă plutind pe cer sau 
pândind de pe ţăruşii gardurilor. După cincizeci de mile, a ajuns 
la Coldstream, a traversat oraşul şi un pod şi s-a trezit dintr- 
odată în Anglia. Un indicator l-a anunţat că se afla la numai 
şaizeci de mile nord de Newcastle. A întors într-o parcare de 
hotel şi a trecut înapoi graniţa, lăsând maşina lângă bordură. A 
văzut o secţie de poliţie, inteligent deghizată sub forma unei 
banale case cu frontoane, cu uşă albastră din lemn, la fel ca 

multe altele. Un afiş informa că secţia era deschisă numai în 
zilele de lucru, între orele nouă şi douăsprezece. Strada 
principală din Coldstream era înţesată de baruri şi mici 
magazine. Excursioniştii de o zi ocupau cea mai mare parte a 
trotuarelor înguste. Un autobuz din Lesmahagow îşi descărca 
marfa prețioasă în faţa localului Ram's Head. A luat-o înaintea 
clienţilor şi a cerut o jumătate de halbă din berea cea mai bună. 
S-a uitat în jur şi a remarcat că mesele fuseseră rezervate pentru 
prânz. În spatele tejghelei a zărit chifle umplute şi a cerut una cu 
brânză şi murături. 

— Avem şi supă, l-a informat barmaniţa. Cock-a-/eekie!?!. 

— Din conservă? 

Femeia a ţâţâit îmbufnată. 

— Doar nu credeţi că ne otrăvim clienţii cu mizerii dintr-astea. 

— Atunci e-n regulă, a răspuns el cu un zâmbet. Barmaniţa a 
strigat comanda spre bucătărie şi Rebus s-a întins să-şi 
dezmorţească un pic spatele, mişcându-şi umerii şi gâtul. 

— Incotro? a întrebat femeia când s-a întors spre el. 

— Am ajuns deja la destinaţie, a replicat el, însă înainte să 
apuce să încropească o conversaţie, mulţimea din autocar a dat 
năvală. Barmaniţa a strigat încă o dată spre bucătărie şi o 
chelneriţă şi-a făcut apariţia cu un carnet în mână. 

Bucătarul însuşi, roşcovan şi burtos, i-a adus supa. Omul şi-a 
dat ochii peste cap, calculând vârsta medie a nou-sosiţilor. 

— Ghici câţi dintre ei vor vrea plăcintă cu carne, a spus el. 

— Toţi, a replicat Rebus. 

— Şi câţi brânză de capră şi pateuri la aperitiv? 

— Nici o speranţă, a confirmat Rebus desfăcând şerveţelul de 
hârtie în care era împachetată lingura. 

La televizor se transmitea turneul de golf. La Loch Lomond 
vântul părea să bată cu putere. Rebus a căutat zadarnic sarea şi 
piperul, pentru a descoperi apoi că supa nu avea nevoie de nici 
un adaos. Un bărbat în cămaşă albă cu mâneci scurte a intrat şi 
s-a aşezat lângă el. Işi tampona faţa cu o batistă mare. Puţinul 
păr pe care îl mai avea era lins şi dat peste cap. 

— Cald, a declarat omul. 

— Sunt ai tăi? a întrebat Rebus arătând spre mulţimea aşezată 
la mese. ? 

— Mai degrabă eu sunt al lor, a răspuns bărbatul. In viața mea 
n-am întâlnit atâţia pasageri recalcitranti... A scuturat din cap şi 


121 Supă tipic scoțiană, cu praz şi bucăți de carne de pui. 

a rugat-o pe barmaniţă să-i aducă un pahar mare de suc de 
portocale şi limonadă cu multă gheaţă. Femeia i-a făcut cu ochiul 
când i-a aşezat băutura în faţă - nu era cazul să plătească. 

Rebus cunoştea mişcarea: aducând aici hoardele de turişti, 
şoferul îşi asigurase mâncare şi băutură gratis pe viaţă. Omul a 
părut că îi citeşte gândurile. 

— Aşa merge treaba, s-a confesat el. 

Rebus s-a mărginit să dea din cap. Parcă G8 nu funcţiona într- 
un mod aproape identic? L-a întrebat pe şofer cum e viaţa la 
Lesmahagow. 

— Genul de loc care face ca o zi la Coldstream să pară o 
perspectivă atrăgătoare. A aruncat o privire pe furiş spre gaşca 
sa. Din câte se părea, apăruse un fel de mică dispută în legătură 
cu aşezarea la mese. Pe Dumnezeu, jur că până şi ONU ar avea 
probleme cu oamenii ăştia, a spus bărbatul sorbind lacom din 
băutură. Sper că n-ai fost la Edinburgh săptămâna trecută. 

— Acolo lucrez. 

Şoferul s-a prefăcut că se înfioară. 

— Am avut douăzeci şi şapte de turişti chinezi. Au sosit cu 
trenul de la Londra sâmbătă dimineaţa. Crezi c-am reuşit să mă 
apropii de gară ca să-i iau? Aiurea! Şi ghici unde-şi făcuseră 
rezervări la hotel? La Sheraton, pe Lothian Road. Mai mulţi agenţi 
de securitate acolo decât la Barlinnie'%. Marţi, la jumătatea 
drumului spre Capela Rosslyn”, mi-am dat seama că luaserăm 
cu noi, din greşeală, pe unul dintre delegaţii japonezi. Şoferul 
începu să chicotească şi Rebus i se alătură. Hristoase, ce 
senzaţie plăcută! 

— Deci ai venit să vizitezi Coldstream? a întrebat bărbatul. 
Rebus a încuviinţat. Locuri frumoase de plimbare, dacă asta îţi 
doreşti... deşi nu prea pari genul. 

— Văd că te pricepi la oameni. g 

— Apanajul meseriei, a spus şoferul, întorcând capul. li vezi pe 


122 închisoare din apropiere de Glasgow. 

123 Construită la jumătatea secolului al XV-lea de către sir William 
Sinclair, membru al Ordinului Cavalerilor Templieri, această capelă din 
apropiere de Edinburgh constituie un important obiectiv turistic nu 
numai datorită arhitecturii impresionante, cât şi pentru numeroasele şi 
enigmaticele simboluri masonice care o decorează. în subteranele sale 
legenda spune că s-ar afla ascunse comoara Cavalerilor Templieri şi 
Sfântul Graal, cu toate că deocamdată cercetările nu au fost permise în 
această parte a clădirii. 

tipii ăia din spate? Sunt în stare să-ţi spun pe loc care din ei va 
lăsa bacşiş, ba chiar şi cât vor fi dispuşi să dea. 

Rebus s-a prefăcut impresionat. 

— lţi fac cinste cu încă o băutură? s-a oferit el. Paharul 
şoferului era gol. 

— Mai bine nu. Dacă mai beau un pahar, va trebui să fac o 
pauză de pipi pe la jumătatea după-amiezii şi cei mai mulţi o să 
coboare după mine. Şi îmi va lua probabil o jumătate de oră ca 
să îi urc înapoi. Şoferul i-a întins mâna. Mi-a făcut plăcere să 
stăm de vorbă. 

— Şi mie, a spus Rebus, întorcându-i strânsoarea fermă. 

L-a urmărit pe bărbat îndreptându-se spre uşă. Două femei 
vârstnice au început să gângurească şi să-i facă semne cu mâna, 
însă şoferul s-a făcut că nu le observă. Rebus s-a decis că mai 
putea suporta o jumătate de halbă din berea cea mai bună. 
Intâlnirea aceasta întâmplătoare îl înveselise pentru că îl făcuse 
să simtă pentru o clipă gustul unei alte vieţi, o lume aproape 
paralelă cu a sa. 

Normalul. Cotidianul. Conversaţie de dragul conversaţiei. Fără 
a căuta motivații ascunse şi secrete. 

Normalul. 

Barmaniţa a aşezat un alt pahar în faţa lui. 

— Arăţi ceva mai bine, a constatat ea. Când ai intrat, nu am 
ştiut ce să cred despre tine. Mă puteam aştepta să te apuci să 
împărţi şi pumni şi bezele. 

— Terapie, a explicat Rebus ridicând paharul. Chelneriţa 
reuşise, în cele din urmă, să-şi dea seama ce voia fiecare client 
în parte şi zbura acum spre bucătărie înainte ca oamenii să se 
poată răzgândi. 

— Aşadar ce te aduce în Coldstream? a continuat să îl 
descoasă barmaniţa. 

— Sunt de la Poliţia Lothian and Borders. Fac cercetări despre 
trecutul unei persoane ucise, pe nume Trevor Guest. Un geordie, 
însă a locuit aici în urmă cu câţiva ani. 

— Numele nu-mi zice nimic. 

— Poate că folosea un altul. 

Rebus a scos din buzunar şi i-a arătat o fotografie a lui Guest 
făcută în perioada procesului. Femeia s-a zgâit la ea - avea 
nevoie de ochelari, însă ideea nu îi surâdea. Apoi a clătinat din 
cap. . 

— Imi pare rău, drăguță, s-a scuzat ea. 

— Cui altcuiva aş putea s-o arăt? Poate bucătarului...? 

Barmaniţa a luat fotografia din mâna lui şi a dispărut în 
spatele peretelui despărțitor, spre locul de unde se auzea 
zăngănit de oale şi castroane mutate. S-a întors în mai puţin de 
un minut şi i-a returnat fotografia. 

— Adevărul e, a spus ea, că Rab e aici din toamna trecută. 
Spui că tipul e un geordie? Atunci de ce să se fi stabilit aici? 

— Poate că situaţia se încinsese prea tare pentru el în 
Newcastle. Individul obişnuia din când în când să încalce legea, a 
explicat Rebus. Acum i se părea mai limpede ca bună ziua că 
evenimentul - oricare ar fi fost el - care îl făcuse pe Guest să se 
schimbe se petrecuse în Newcastle. Dacă voiai să fugi, te puteai 
ascunde pe Al - dar oricui i-ar fi trecut prin minte să te caute 
acolo. Însă puteai ieşi de pe autostradă în dreptul satului 
Morpeth, intrând pe un drum secundar care ducea direct la 
Coldstream. Presupun, a continuat el, că ar fi prea mult să te rog 
să-ncerci să-ţi aminteşti ce s-a întâmplat în urmă cu cinci sau 
şase ani. Nu cumva au avut loc atunci mai multe jafuri? 

Femeia a clătinat din cap. Câţiva oameni din grupul din 
autobuz se apropiaseră acum de bar. Ţineau în mână o listă de 
comenzi mâzgălită pe o bucăţică de hârtie. 

— Trei jumătăţi de halbă, una întreagă cu lămâie - Arthur, du- 
te şi întreabă dacă vrea o jumătate sau una întreagă - o ginger 
ale”, advocaat!? şi limonadă - vezi dacă vrea gheaţă la 
advocaat, Arthur. Nu, stai aşa, sunt trei jumătăţi de halbă şi o 
halbă de shanay!%6... 

Rebus şi-a golit paharul şi i-a şoptit barmaniţei că avea să se 
întoarcă. Şi chiar aşa intenţiona - dacă nu mai târziu, atunci altă 
dată. Trevor Guest fusese cel care îl târâse aici, însă dacă era să 
se întoarcă, atunci o făcea pentru Ram's Head. Abia când a ieşit 
din local şi-a adus aminte că nu întrebase despre Duncan 
Barclay. A trecut pe lângă câteva magazine şi s-a oprit la 
vânzătorul de ziare, a intrat în prăvălie şi a scos fotografia lui 
Trevor Guest. O clătinare din cap din partea proprietarului, care 
a continuat, spunându-i că trăise toată viaţa lui în Coldstream. 
Rebus l-a întrebat apoi dacă auzise de Duncan Barclay. De data 


124 Băutură răcoritoare acidulată, cu ghimbir. 

125 Lichior belgian/olandez gros şi cremos, preparat din ouă, zahăr 
sau miere, vanilie şi brandy. 

126 Bere amestecată cu apă gazoasă cu aromă de citrice, limonadă, 
suc de ghimbir sau cidru. 

asta, omul a confirmat. 

— Dar s-a mutat din oraş acum câţiva ani. Aşa cum au făcut 
mulţi alţi tineri. 

— Aveţi idee unde? 

Altă clătinare din cap. Rebus i-a mulţumit şi a plecat. A intrat 
într-o băcănie, unde n-a reuşit să afle nimic - tânăra vânzătoare 
nu lucra acolo decât sâmbăta. l-a spus că ar putea avea mai mult 
noroc dacă revenea luni dimineaţa. Aceeaşi poveste în toate 
celelalte prăvălii de pe acea parte a străzii. Magazin de 
antichităţi, ceainărie, magazinul unei asociaţii caritabile... O 
singură persoană şi-a amintit de Duncan Barclay. 

— Mai dau din când în când ochii cu el. 

— Atunci nu s-a mutat de aici? a întrebat Rebus. 

— Ba da. In Kelso, cred... 

Următorul oraş de pe şosea. Rebus s-a oprit pentru o clipă în 
soarele după-amiezii şi s-a întrebat de ce sângele îi curgea atât 
de iute prin vene. Răspuns: pentru că lucra. Muncă de poliţist 
făcută în stilul vechi, cu obstinaţie - aproape la fel de revigorantă 
ca o vacanţă. Apoi şi-a dat seama că destinaţia sa finală de pe 
stradă era tot un pub, de data asta unul nici pe jumătate la fel de 
primitor ca primul. 

Un local mult mai puţin pretenţios decât Ram's Head. Podea 
acoperită cu un linoleum de un roşu spălăcit, găurit de arsuri de 
ţigară. O ţintă ponosită în care trăgeau mici săgeți doi clienţi la 
fel de ponosiţi. Trei pensionari cu şepci pe cap zdrăngănind 
piesele de domino la o masă din colţ. Pe ecranul televizorului 
culorile păreau sângerânde şi chiar de la distanţă Rebus intuia 
că, dincolo de uşa toaletei, apa nu fusese trasă la closet. Starea 
de spirit bună i-a pierit, însă şi-a spus că locul era, fără îndoială, 
mai pe gustul lui Trevor Guest. Numai că tocmai din acest motiv 
era puţin probabil ca întrebările sale să fie primite cu un zâmbet 
îndatoritor. Nasul barmanului semăna cu o roşie stâlcită - faţa 
unui băutor inveterat, plină de cicatrici şi tăieturi, fiecare din ele 
cu o istorie în spate numai bună de povestit noaptea. Rebus era 
conştient că şi chipul său îi trăda anumite capitole din viaţă. A 
adoptat o atitudine mai înţepată şi s-a apropiat de bar. 

— O halbă de bere tare. Nici vorbă să ceară o jumătate într-un 
loc ca acela. Şi-a scos pachetul de ţigări. L-ai văzut pe Duncan în 
ultima vreme? l-a întrebat el pe barman. 

— Pe cine? 

— Duncan Barclay. 

— Nu cred că ştiu numele. A dat de belea, este? 

— Nu tocmai. O singură întrebare şi fusese deja citit. Sunt 
inspector de poliţie, a declarat el. 

— Nu mai spune! 

— Am câteva întrebări să-i pun. 

— Nu locuieşte aici. 

— Am auzit că s-a mutat în Kelso. Barmanul s-a mulţumit să 
ridice din umeri. Şi prin ce cârciumă îşi face acum veacul? 
Barmanul îşi ferea în continuare privirile. Uită-te la mine, i-a 
cerut Rebus insistent. N-am nici un chef de glume. 

Sunet de scaune târşâite pe podea, semn că veteranii se 
ridicaseră în picioare. Rebus s-a întors pe jumătate spre ei. 

— Jocul cam trenează, nu-i aşa, băieţi? a zâmbit el. Problema 
mea e că anchetez trei crime. Rânjetul i-a dispărut de pe faţă în 
clipa când a ridicat trei degete în aer. Dacă vreunul din voi are 
poftă să fie interogat, n-are decât să rămână în picioare... S-a 
întrerupt, dându-le timp să alunece din nou în scaune. Aşa, 
băieţi. Apoi, către barman: Unde în Kelso pot să dau de Duncan? 

— Intreab-o pe Debbie, a murmurat bărbatul. Lui Debbie i-a 
plăcut întotdeauna de el. 

— Şi cum dau de Debbie asta? 

— Sâmbăta lucrează la băcănie. 

Rebus s-a prefăcut că ia informaţia ca atare. A scos din 
buzunar fotografia mototolită şi pătată de cerneală a lui Trevor 
Guest. 

— A locuit aici acum nişte ani, a admis barmanul. Am auzit că 
s-a cărat înapoi în sud. i 

— Ai auzit greşit - a plecat la Edinburgh. lţi aminteşti cum îl 
cheamă? 

— Îşi zicea „Clever Trevor”? - chiar nu ştiu de ce. 

— Probabil după melodia lui lan Dury, a răspuns gânditor 
Rebus. Obişnuia să bea aici? 

— Nu pentru mult timp - i-am interzis să mai pună piciorul aici 
după o încăierare. 

— Dar locuia în oraş, nu? 

Barmanul a clătinat încet din cap. 

— In Kelso, aşa cred. Şi a început să dea din cap: Da-da, sigur 
Kelso. 

Asta însemna că Guest îi minţise pe poliţiştii din Newcastle. 


127 „Trevor cel deştept” - melodie a cântăreţului de rock-and-roll 
englez lan Robins Dury (1942-2000). 

Rebus avea acum presimţiri rele. A părăsit pubul fără să se 
obosească să-şi plătească halba. Şi-a zis că îşi jucase cartea 
destul de bine. S-a oprit câteva minute afară pentru a lăsa 
tensiunea acumulată să se mai domolească. S-a întors la băcănie 
şi la fata care lucra acolo sâmbetele - Debbie. Şi-a dat seama 
imediat că fata ghicise cine era şi ce căuta acolo. A început să 
trăncănească, încercând să-i bage pe gât propria versiune, dar i- 
a oprit bălmăjeala cu o ridicare a mâinii. S-a aplecat apoi peste 
tejghea, cu încheieturile mâinii sprijinite de ea. 

— Ce poţi să-mi spui despre Duncan Barclay? a întrebat-o el. 
Putem să facem asta aici sau într-o secţie de poliţie din 
Edinburgh - tu alegi. 

Fata a avut bunul-simţ de a roşi. De fapt, atât de tare, încât 
Rebus a avut impresia că faţa îi era pe cale să explodeze ca un 
balon. 

— Locuieşte într-o căsuţă de pe Carlingnose Lane. 

— In Kelso? 

Debbie a reuşit cu greu să confirme. Şi-a dus o mână la 
tâmplă, ca şi cum se simţea ameţită. 

— Dar cât e lumină, stă mai mult prin pădure. 

— In pădure? 

— Da, în spatele casei. 

Pădure... Ce spusese psiholoaga? Că pădurea putea juca un 
rol important. 

— De cât timp îl cunoşti pe Duncan, Debbie? 

— De trei... poate patru ani. 

— E mai mare decât tine? 

— Da, are douăzeci şi doi de ani. 

— Şi tu...? Tu câţi ai? Şaisprezece, şaptesprezece? 

— Implinesc nouăsprezece. 

— Şi voi doi sunteţi împreună? 

Proastă întrebare; fata s-a înroşit şi mai tare. Rebus văzuse la 
viaţa lui coacăze negre mai pale. 

— Nu suntem decât prieteni... în ultima vreme nici nu ne-am 
văzut foarte des. 

— Cu ce se ocupă? 

— Sculptează în lemn - boluri de fructe şi chestii dintr-astea. 
Le vinde în galeriile de artă din Edinburgh. 

— Are preocupări artistice, nu? Genul îndemânatic? 

— E foarte priceput. 

— Şi foloseşte unelte ascuţite? 

Fata a dat să răspundă, apoi şi-a luat seama. 

— Duncan n-a făcut nimic rău! a strigat ea. 

— Păi ce, am zis eu c-a făcut? s-a prefăcut enervat Rebus. Ce 
te face să crezi asta? 

— Nu are încredere în tine. 

— In mine? De data aceasta, Rebus era cel confuz. 

— In voi toţi! 

— A mai avut necazuri în trecut, este? 

Debbie a clătinat încet din cap. 

— Nu înţelegi, a şoptit ea. Ochii începuseră să i se umezească. 
Mi-a spus el că n-o să... 

— Debbie? 

Fata a izbucnit în plâns şi a tras de partea rabatabilă a 
tejghelei, apărând brusc din spatele ei. Işi ţinea braţele întinse în 
faţă şi Rebus a imitat-o. 

Numai că Debbie a ţâşnit pe lângă el. Şi până ca Rebus să 
apuce să se răsucească, ajunsese la uşă, trăgând-o cu putere şi 
făcând să sune clopoţelul, ca un vaiet. 

— Debbie! a strigat el. Insă când a ajuns afară, a văzut că fata 
era deja la jumătatea străzii. A înjurat în barbă, apoi a realizat că 
lângă el stătea o femeie cu un coş din nuiele gol în mână. S-a 
întors şi a răsucit afişul din uşă de la DESCHIS la INCHIS. 

— Sâmbăta e deschis numai până la prânz. 

— De când? s-a stropşit femeia la el, indignată. 

— OK, a dat el înapoi, să zicem că e cu autoservire. Lăsaţi 
banii pe tejghea. A împins-o în lături şi s-a îndreptat spre maşină. 


Siobhan se simţea ca o fantomă în mijlocul petrecerii, cu 
mulţimea sărind în jur şi îmbrâncind-o. Lălăieli în falset. Steaguri 
din tot felul de ţări care îi blocau vederea. Neds şi nedettes 
înjurând năduşiţi, dansând şi învârtindu-se cu câte un Henry sau 
o Henrietta de la cine ştie ce colegiu, spumă de bere şi cidru 
ieftine revărsându-se din cutii împărţite frăţeşte. Bucăţi de pizza 
alunecând sub tălpi. Şi formaţiile cântând pe o scenă aflată la un 
sfert de milă distanţă. Cozi interminabile la toaletă. Şi-a îngăduit 
un mic zâmbet la amintirea episodului din culisele concertului 
„The Final Push”. Se conformase şi le trimisese conştiincioasă 
mesaj pe telefon celor două amice polițiste, dar deocamdată nu 
primise răspuns. Toată lumea părea atât de fericită şi gălăgioasă, 
iar ea nu simţea nimic. Nu se putea gândi decât la: 

Cafferty. 

Gareth Tench. 

Keith Carberry. 

Cyril Colliar. 

Trevor Guest. 

Edward Isley. 

Comisarul-şef în persoană îi încredinţase un caz de importanţă 
majoră. Pe care dacă l-ar fi rezolvat, ar fi făcut un pas uriaş 
înainte spre promovare. Însă ea se lăsase distrasă de atacul 
comis asupra mamei. Găsirea atacatorului îi monopolizase toată 
energia şi o făcuse să se apropie prea tare de Cafferty. Era 
conştientă că trebuia să se concentreze, să se implice din nou. 
Luni dimineaţă o anchetă criminală în toată regula avea să 
demareze - probabil sub conducerea inspectorului-şef Macrae şi 
a inspectorului Derek Starr - şi avea să se constituie o echipă, să 
se aloce efectivul necesar. 

lar ea fusese suspendată. Singurul lucru care îi mai rămânea 
de făcut era să se prezinte la raport în faţa lui Corbyn şi să-şi 
ceară scuze... pentru a-l convinge să-i permită să se întoarcă în 
echipă. Şi el avea s-o facă să jure că nu îl va lăsa pe Rebus să se 
apropie, că va tăia toate punţile. A căzut pe gânduri. Şanse 
şaizeci la patruzeci că va accepta. 

O nouă formaţie ocupase acum scena principală şi cineva 
dăduse volumul mai tare. Şi-a verificat telefonul. 

Un apel nepreluat. 

A citit numele apelantului: Eric Bain. 

Asta îmi mai trebuie, şi-a zis. Eric îi lăsase un mesaj, pe care 
însă nu avea de gând să îl citească acum. Şi-a vârât telefonul 
înapoi în buzunar şi a scos din geantă o nouă sticlă de apă. 
Mirosul dulceag de canabis plutea în aer, dar nici urmă de 
traficantul din tabăra Horizon. Trupa de pe scenă se străduia din 
greu, dar prea cântau fals. Siobhan s-a îndepărtat. Cupluri 
stăteau întinse în iarbă, mozolindu-se sau zgâindu-se în sus, spre 
cer, cu zâmbete visătoare întipărite pe chipuri. A realizat că 
mergea în continuare - n-avea puterea să se oprească. Se 
îndrepta spre câmpul unde îşi lăsase maşina. Ştia că trupa New 
Order nu urma să urce pe scenă decât peste câteva ore bune şi 
mai ştia că nu avea să se întoarcă pentru a o asculta. Ce-o 
aştepta la Edinburgh? Poate că avea să-l sune pe Rebus pentru 
a-i spune că intenţiona să-l ierte. Sau poate că avea să se 
trezească într-un bar de vinuri, cu o sticlă rece de Chardonnay, 
un carneţel şi un pix pe masă, repetând discursul pe care avea 

să-l ţină luni dimineaţa în faţa comisarului-şef. 

— Dacă te las să revii în echipă, vreau să iti fie clar că 
partenerul tău nu are ce căuta în ea... ai înțeles, sergent Clarke? 

— Da, domnule. Mulţumesc foarte mult. 

— Bun. Eşti de acord cu condiţiile mele? Ei bine, ce zici, 
sergent Clarke? Da sau nu, e foarte simplu. 

Numai că nu era deloc aşa. 


Înapoi pe M6, de data asta rulând în direcţia sud. Douăzeci de 
minute şi a ajuns la podul Forth Road. Vehiculele nu mai erau 
trase pe stânga pentru a fi controlate; totul revenise la stadiul 
dinaintea reuniunii G8. La intrarea în Edinburgh, Siobhan şi-a dat 
seama că se afla în apropiere de Cramond. S-a decis să treacă pe 
acasă pe la Ellen Wylie pentru a-i mulţumi personal pentru că-i 
ascultase nemulţumirile cu o noapte în urmă. A făcut stânga pe 
Whitehouse Road şi a parcat în faţa casei. Nu a venit nimeni să 
deschidă uşa. A sunat-o pe Ellen pe mobil. 

— Sunt Shiv, a spus când Ellen a răspuns la telefon. Voiam să 
te scot la o cafea. 

— Am ieşit la plimbare cu Denise. 

— Se aude un clipocit... sunteţi în spatele casei? 

Tăcere la capătul celălalt al liniei. Apoi: 

— Hai să ne vedem mai încolo. 

— Păi sunt în faţa casei. 

— Mă gândeam să bem ceva, într-un bar... doar noi două. 

— Bună idee. Insă deja începuse să se încrunte. lar Ellen părea 
că-i sesizează starea de spirit. 

— Uite ce-i, a spus ea, atunci haide la noi la o cafeluţă. Ne 
vedem în cinci minute... 

In loc să stea să o aştepte, Siobhan a mers până în capătul 
aleii, apoi a coborât pe o cărare scurtă care dădea spre râul 
Almond. Ellen şi Denise ajunseseră până la moara părăsită, însă 
acum se întorceau. Ellen i-a făcut cu mâna, dar Denise nu părea 
la fel de încântată. Işi ţinea sora de braţ. Doar noi două... 

Denise Wylie era mai scundă şi mai slabă decât sora ei. 
Spaimele de îngrăşare din perioada adolescenţei îşi lăsaseră 
amprenta asupra expresiei ei hămesite. Avea pielea cenuşie, 
părul de un gri maroniu, ca de şoarece şi lipsit de strălucire. Şi-a 
ferit ochii. 

— Bună, Denise, a salutat-o totuşi Siobhan, primind drept 
răspuns un mormăit. Ellen, pe de altă parte, părea aproape 

nefiresc de însufleţită, îndrugând verzi şi uscate pe drumul de 
întoarcere acasă. 

— Aşază-te în grădină, a insistat ea şi între timp eu o să pun 
ibricul la fiert - sau poate vrei un grog, ba nu, am uitat, eşti cu 
maşina, nu? Să înţeleg că spectacolul n-a fost cine ştie ce? Sau 
nici nu te-ai dus? Am trecut de mult de vârsta când mergeam să 
văd concerte pop, deşi poate c-aş face o excepţie pentru 
Coldplay!?% - cu toate că şi aşa aş prefera să stau pe scaun. Ce, 
să stau toată ziua în picioare pe un câmp? Ca o sperietoare de 
ciori sau un culegător de cartofi? A ieşit din bucătărie pentru a 
aşeza un platou cu prăjituri pe masă. Stai confortabil acolo, Shiv? 
Apa fierbe, nu-mi mai amintesc cum bei cafeaua... 

— Lapte, nimic altceva. Siobhan a furişat o privire spre 
fereastra dormitorului. Denise se simte bine? 

In clipa aceea sora lui Ellen a apărut la geam, făcând ochii 
mari când a surprins-o pe Siobhan uitându-se la ea. A tras 
draperiile. Vremea era rece şi umedă, iar fereastra era de 
asemenea închisă. 

— Da, e bine, a răspuns Wylie respingând întrebarea cu o 
fluturare a mâinii. 

— Dar tu? 

Wylie a scos un hohot de râs neliniştit. 

— Eu ce? 

— Voi două păreţi că aţi dat o raită prin dulăpiorul cu 
medicamente, însă aţi scos de acolo sticle diferite. 

Un alt hohot scurt şi ascuţit şi Wylie s-a retras în bucătărie. 
Siobhan s-a ridicat încet de pe scaunul din lemn de esenţă tare şi 
a urmat-o, oprindu-se în prag. 

— l-ai spus? a întrebat ea încet. 

— Ce să-i spun? Wylie a deschis frigiderul şi a scos laptele, 
apoi a început să caute o cană. 

— Despre Gareth Tench - ştie că e mort? Cuvintele aproape că 
i-au rămas în gât. 

Tench are o relație extraconjugală... 

Am o colegă, Ellen Wylie... sora ei... 

O femeie deja vulnerabilă... 

— O, Doamne, Ellen, a spus, întinzând o mână pentru a se 
prinde de clanţă. 

— Ce s-a întâmplat? 

— Ştii, nu-i aşa? a întrebat cu o voce abia şoptită. 


148 Formaţie britanică de rock alternativ. 

— Spui prostii, a răspuns Wylie făcându-şi acum de lucru cu 
tava, scoțând şi băgând la loc farfurioare. 

— Uită-te în ochii mei şi spune-mi că nu ştii despre ce vorbesc. 

— N-am nici cea mai vagă idee... 

— Uită-te la mine. 

Ellen Wylie a privit-o, cu gura strânsă şi o figură hotărâtă. 

— Mi s-a părut mie că vorbeşti ciudat la telefon, a continuat 
Siobhan. Şi-acum, toată sporovăiala asta, în timp ce Denise îşi 
injectează droguri în camera ei. 

— Cred că ar fi mai bine să pleci. 

— lar eu cred că ar fi bine să te răzgândeşti, Ellen. Dar înainte 
de-a pleca, vreau să îmi cer iertare. 

— Pentru ce? 

Siobhan a dat din cap, cu ochii pe Wylie. 

— Eu sunt cea care i-a spus lui Cafferty. Şi pentru unul ca el 
nu a fost greu să vă afle adresa. Erai acasă? A urmărit-o pe Wylie 
cum îşi bagă capul între umeri. A venit aici, nu-i aşa? a insistat 
ea. A venit aici şi i-a spus lui Denise că Tench era însurat. Încă se 
mai întâlneau? 

Wylie a clătinat încet din cap. Lacrimile i s-au rostogolit de pe 
obraji pe podeaua acoperită cu plăci de gresie. 

— Ellen... îmi pare atât de rău. Acolo era, pe blatul de 
bucătărie - un stativ din lemn pentru cuțite, din care lipsea unul. 
Bucătăria imaculată, nici urmă de tacâmuri murdare. 

— Nu pot să ţi-o predau, a hohotit Ellen Wylie, scuturând în 
continuare din cap. 

— Azi-dimineaţă ai aflat? Când? După ce s-a sculat? O să se 
afle, Ellen, a argumentat Siobhan. Şi dacă vei insista să negi, o 
vei distruge şi pe ea, nu numai pe tine. Şi-a amintit cuvintele lui 
Tench: La unii bărbați, pasiunea poate fi ca o bestie care mârâie, 
arătându-şi colții. Da, la fel şi la unele femei... 

— Nu pot să ţi-o predau, a repetat Ellen Wylie. Dar pe un ton 
de acum resemnat, lipsit de viaţă. 

— O să primească ajutor calificat. Siobhan făcuse câţiva paşi 
în interiorul încăperii mici, pătrăţoase. Şi-a aşezat o mână pe 
braţul lui Ellen. Du-te şi vorbeşte-i. Spune-i că totul va fi bine. Că 
o să-i fi alături. 

Wylie şi-a trecut dosul palmei peste faţă, întinzându-şi 
lacrimile. 

— Nu ai nici o dovadă, a murmurat ea: vorbe pe care şi le 
repetase în minte. Negare - un scenariu pregătit pentru orice 

eventualitate. 

— Şi crezi că am nevoie? a spus Siobhan. Poate că o s-o întreb 
pe Denise... 

— Nu, te rog. Altă clătinare din cap şi ochii care o sfredeleau 
pe Siobhan. 

— Ce şanse crezi că sunt să n-o fi văzut-o nimeni? Chiar îţi 
închipui că nu a fost înregistrată de nici o cameră de 
supraveghere? Crezi că nu se vor descoperi hainele pe care le-a 
purtat atunci? Cuţitul cu care l-a înjunghiat? Dacă m-aş ocupa eu 
de caz, aş trimite nişte scafandri pe malul râului - poate că de 
asta v-aţi dus acolo împreună - ca să scoateţi cuțitul de unde l-a 
ascuns şi să scăpaţi cu totul de el... 

— Of, Doamne, a spus Wylie cu vocea spartă. Siobhan a luat-o 
în braţe, i-a simţit tot trupul începând să tremure - reacţia de şoc 
întârziată. 

— Ellen, trebuie să rămâi puternică dacă vrei s-o ajuţi. Să nu 
te dai bătută... Gândurile i se învălmăşeau lui Siobhan în cap în 
timp ce o mângâia pe Wylie pe spate. Dacă Denise fusese 
capabilă să-l omoare pe Gareth Tench, cine ştie ce altceva mai 
făcuse? A simtit-o pe Ellen cum se încordează şi se trage cu un 
pas în spate. Ochii li s-au întâlnit. 

— Ştiu ce gândeşti acum, a spus Wylie încet. 

— Da? 

— Denise nu a intrat niciodată pe BeastWatch. Eu eram cea 
interesată, nu ea. 

— Şi tot tu încerci să-l protejezi pe ucigaşul lui Gareth Tench, 
Ellen. Poate că nu pe ea, ci pe tine ar trebui să te luăm la 
întrebări. Ce zici? Vocea lui Siobhan se înăsprise, la fel şi 
trăsăturile lui Wylie, însă după o clipă faţa i s-a destins într-un 
zâmbet amar. 

— Asta e tot ce poţi tu, Siobhan? Poate că, la urma urmei, nu 
eşti aşa grozavă cum se spune. Comisarul-şef ţi-a încredinţat 
ancheta, dar amândouă ştim că Rebus este de fapt la 
conducere... cu toate că presupun că asta nu te va împiedica în 
nici un fel să îţi asumi meritele - în caz că rezolvaţi cazul. Bun, 
dă-i înainte şi pune-mă sub acuzare, dacă asta vrei. A întins 
braţele, cu încheieturile mâinilor în faţă, ca în aşteptarea 
cătuşelor, apoi, când Siobhan nu a schiţat nici un gest, a început 
să râdă încet, un râs lipsit de veselie. Nu eşti aşa grozavă cum se 
spune, a repetat. 

Nu eşti aşa grozavă cum se spune... 


401 


26 


REBUS NU A ZĂBOVIT NICI O CLIPĂ MAI MULT DECÂT ERA 
necesar pe drumul spre Kelso. Orăşelul se afla la numai opt mile 
distanţă. Nici urmă de Debbie în maşinile pe lângă care a trecut. 
Ceea ce nu însemna că nu îl contactase deja pe Barclay pe 
telefon. Peisajul de ţară i s-ar fi părut impresionant dacă i-ar fi 
stat gândul la el. A depăşit în viteză indicatorul prin care 
conducătorii auto prudenţi erau întâmpinați la intrarea în oraş şi 
a frânat brusc la vederea primului trecător. Femeia era 
îmbrăcată în haine de tweed din cap până în picioare şi plimba 
un câine mic cu ochii holbaţi. Părea să se îndrepte către 
supermarketul Lidl. 

— Carlingnose Lane, a spus Rebus. Ştiţi cumva unde e? 

— Mi-e teamă că nu. 

Incă se mai scuza când Rebus a pornit din nou maşina. A 
încercat iarăşi în centru. Şi a primit câteva variante diferite de la 
primii trei localnici întrebaţi. In apropiere de castelul Floors... în 
sus, pe lângă terenul de rugby... de terenul de golf... de drumul 
spre Edinburgh. 

Castelul Floors se afla, după cum a descoperit într-un târziu, 
pe drumul spre Edinburgh. Zidul înalt care îl înconjura părea să 
se întindă pe sute de metri. Rebus a zărit indicatoare către 
terenul de golf, apoi un parc cu buturi de rugby. Casele din jur 
erau însă prea noi, asta până cele două şcolăriţe l-au pus pe 
drumul cel bun. 

In spatele cartierului nou. 

Saabul a protestat când a trecut în viteza întâi. Motorul scotea 
un sunet ciudat: abia acum a remarcat. Carlingnose Lane 
cuprindea un singur şir de căsuțe dărăpănate. Primele două 
fuseseră modernizate şi acoperite cu un strat de vopsea. Aleea 
se termina la ultima casă, cu pereţi zugrăviți în alb care între 
timp începuseră să se îngălbenească. Un afiş scris de mână 
anunţa: „OBIECTE MEŞTEŞUGAREŞTI LOCALE DE VANZARE.” 
Bucăţi de lemn zăceau împrăştiate prin curtea din faţă. Rebus a 
oprit maşina la o poartă cu cinci drugi dincolo de care o potecă 
traversa o pajişte, pierzându-se apoi în pădure. A bătut la uşa lui 
Barclay şi a aruncat un ochi înăuntru prin geamul mic. Livingul cu 
chicineta dărâmată şi în plus murdară. Zidul din spate fusese 

demolat parţial pentru a face loc unor uşi franţuzeşti, fapt care i- 
a permis să vadă că şi grădina din spate era la fel de pustie şi de 
prost întreţinută. S-a uitat în sus şi a văzut un stâlp de 
electricitate. Insă nici urmă de antenă sau cablu TV. 

Şi nici de linie telefonică. Aşa cum a văzut la casa de alături - 
firul fusese tras de pe un stâlp de telegraf din lemn aflat pe 
pajişte. 

— Ceea ce nu înseamnă că n-are telefon mobil, a murmurat 
Rebus pentru sine - de fapt, era cu atât mai probabil. Barclay 
trebuia să păstreze cumva legătura cu galeriile acelea de artă 
din Edinburgh. Lângă căsuţă se odihnea un venerabil Land 
Rover. Nu părea să fie utilizat prea des şi capota era rece. Şi 
totuşi cheile se aflau în contact, fapt care putea fi interpretat în 
două feluri: lipsa de teamă de hoţi sau necesitatea de a o zbughi 
cât mai repede de acolo. Rebus a deschis portiera din dreptul 
şoferului, a scos cheile din contact şi le-a vârât în buzunarul de la 
piept. A rămas în apropierea pajiştii şi şi-a aprins o ţigară. Dacă 
Debbie reuşise să îl prevină pe Barclay, fie că el îşi luase 
picioarele la spinare, fie avusese acces la un alt vehicul... sau era 
acum pe drumul de întoarcere acasă. 

Şi-a scos mobilul. Semnalul marcat de o singură linie. A 
înclinat telefonul şi pe ecran a apărut avertizarea NU AVEŢI 
SEMNAL. S-a căţărat pe poartă şi a încercat din nou. 

NU AVEŢI SEMNAL. 

A hotărât să dedice restul după-amiezii unei plimbări prin 
pădure. Aerul era cald: ciripit de păsărele şi zgomotul traficului în 
depărtare. Un avion sus, pe cer, cu trenul de aterizare sclipind. 
Mă duc să mă întâlnesc cu un necunoscut, undeva la dracu-n 
praznic şi fără telefon la mine, şi-a spus Rebus. Cu un bărbat 
care cândva a fost implicat într-o încăierare. Un bărbat care ştie 
că poliţia are să vină să-l caute şi care îi detestă pe poliţişti... 

— Bravo ţie, John, a rostit cu voce tare şi cam lipsită de suflu 
din pricina efortului făcut pentru a urca panta spre liziera pădurii. 
Nici măcar nu şi-a dat seama ce fel de copaci erau. Erau maronii 
şi aveau frunze - deci nu erau conifere, dar cam atât. Spera să 
audă sunet de topor sau de ferăstrău. Nu... mai bine nu - n-avea 
nici un chef să-l vadă pe Barclay cu vreo unealtă ascuţită în 
mână. S-a întrebat dacă nu era mai bine să-l strige. Şi-a dres 
glasul, dar mai departe nu a mers. Acum, că se afla pe o porţiune 
mai înaltă, poate că telefonul... 

NU AVEŢI SEMNAL. 

Peisajul era însă încântător. S-a oprit să-şi tragă răsuflarea. Nu 
putea decât să spere că va supravieţui pentru a-şi aminti ce 
văzuse. De ce se teme Duncan Barclay de poliţişti? Rebus şi-a 
notat în gând să îl întrebe neapărat, în caz că avea să îl 
găsească. A intrat în pădure şi pământul, un covor noroios gros, 
îi aluneca sub picioare. A avut senzaţia că merge totuşi pe o 
potecă invizibilă ochiului neformat, dar prezentă - un drum 
printre puieţi şi trunchiuri retezate care ocolea tufişurile. Locul 
semăna mult cu Clootie Well. A înaintat, uitându-se mereu în 
stânga şi în dreapta, oprindu-se la fiecare câţiva paşi pentru a 
trage cu urechea. 

Era singur. 

Şi dintr-odată a apărut o altă cărare - una suficient de lată 
pentru a permite trecerea vehiculelor. Rebus s-a lăsat pe vine. 
Urmele lăsate de roţi păreau uscate - vechi de cel puţin câteva 
zile. A pufnit uşor. 

— Doar nu te crezi Tonto!?%%, a mormăit el, ridicându-se în 
picioare şi ştergându-şi noroiul uscat de pe degete. 

— Chiar aşa, a auzit o voce bărbătească. 

S-a uitat înjur şi l-a zărit pe posesorul ei. Stătea aşezat, picior 
peste picior, pe un copac căzut la pământ. La câţiva metri de 
drum şi îmbrăcat în haine verzi. 

— Bun camuflaj, a spus Rebus. Tu eşti Duncan? 

Duncan Barclay a încuviinţat cu o mişcare uşoară a capului. 
Rebus s-a apropiat şi i-a remarcat părul nisipiu şi faţa pistruiată. 
Probabil cu puţin peste un metru optzeci, dar musculos. Ochi de 
aceeaşi nuanţă pală ca jacheta. 

— Eşti poliţist, a afirmat bărbatul. 

Rebus nu l-a contrazis. 

— Te-a prevenit Debbie? 

Barclay şi-a aruncat braţele în lături. 

— Nu avea cum... Din punctul ăsta de vedere şi din multe 
altele, nu sunt decât un biet luddit!%. 

Rebus a dat din cap. 

— Am remarcat asta la tine acasă - n-ai televizor, nici telefon. 


129 Personaj din seriale western radio şi TV, însoţitorul indian al 
celebrului Călăreţ Singuratic. 

130 Muncitor manual, participant la mişcarea socială din Anglia de la 
sfârşitul secolului al XVIII-lea şi începutul secolului al XIX-lea care se 
opunea Revoluţiei Industriale prin distrugerea maşinilor, mai ales a 
războaielor de ţesut mecanice. 

— Şi în curând nici casă - dezvoltatorul a pus ochii pe ea. Apoi 
o să mă trezesc pe câmp şi pe urmă în pădure... M-am gândit eu 
că o să vii. A tăcut, remarcând privirea mirată a lui Rebus. Nu tu 
personal... Orice poliţist. 

— Pentru că...? 

— Trevor Guest, a rostit tânărul. Nu ştiam că murise, am aflat 
din ziare. Dar când am citit că ancheta va fi condusă de la 
Edinburgh... am ştiut că se va ajunge la mine, pentru că numele 
meu apare în dosare. 

Rebus a încuviinţat şi şi-a scos pachetul de ţigări. 

— Te superi dacă...? 

— Aş prefera să nu - şi nici copacii nu cred că ar fi de acord. 

— ţi sunt prieteni, nu? a întrebat Rebus punând ţigările înapoi 
în buzunar. Apoi: Deci să înţeleg că n-ai aflat de moartea lui 
Trevor Guest decât...? 

— Când a apărut în presă. Barclay a căzut câteva clipe pe 
gânduri. Când să fi fost? Miercuri? Nu c-aş fi cumpărat ziarul - 
sper că mă-nţelegi, n-am timp de pierdut. Dar am văzut titlul pe 
prima pagină din Scotsman. A fost ucis de un criminal în serie. 

— Mda, cam aşa ceva. Rebus a făcut un pas în spate când 
Barclay a sărit brusc în picioare, însă tânărul s-a mulţumit să 
gesticuleze şi să se pună în mişcare. 

— la-te după mine şi-o să-ţi arăt, a zis el. 

— Ce să-mi arăţi? 

— Motivul pentru care ai venit până aici. 

Rebus a şovăit, însă după câteva secunde a cedat şi l-a prins 
din urmă pe Barclay. 

— E departe, Duncan? a întrebat el. 

Barclay a clătinat din cap. Mergea cu paşi mari, hotărâți. 

— Îţi petreci mult timp în pădure? 

— Cât mai mult posibil. 

— Mergi şi în altele? Adică nu numai în pădurea asta? 

— Caut peste tot bucăţi bune. 

— Bucăţi bune...? 

— Ramuri, trunchiuri dezrădăcinate... 

— Dar Clootie Well? 

Barclay şi-a întors capul spre Rebus. 

— Ce-i cu Clootie Well? 

— Ai fost vreodată pe acolo? 

— Nu, din câte-mi amintesc. Barclay s-a oprit atât de brusc, 
încât Rebus aproape că a trecut pe lângă el. Tânărul a făcut ochii 

mari. S-a pocnit cu palma peste frunte. Rebus a observat 
unghiile învineţite şi urmele de ţesut cicatrizat - semne ale vieţii 
de meşteşugar. 

— Hristoase! a icnit Barclay. Acum înţeleg ce-i în mintea ta. 

— Şi anume? 

— Te gândeşti că eu l-am ucis. Eu! 

— Nu mai spune! 

— Sfântă Fecioară... Barclay a clătinat din cap şi a pornit din 
nou la drum, chiar mai iute decât înainte, cu Rebus abia ţinând 
pasul. 

— Nu voiam decât să aflu de ce te-ai bătut cu Trevor Guest, a 
zis el trăgând cu greu aer în piept. Am nevoie de informaţii 
despre trecutul lui Guest, asta e tot. 

— Dar crezi că eu l-am ucis! 

— Ei bine, l-ai ucis sau nu? 

— Nu. 

— Atunci n-ai de ce să-ţi faci griji. Rebus s-a uitat înjur, nu 
tocmai sigur că ştia unde se află. Putea să o ia înapoi pe drumul 
de maşini, dar oare era în stare să găsească locul de unde 
pornea poteca pentru a reveni la pajişte, la civilizaţie? 

— Nu-mi vine să cred, a clătinat Barclay iarăşi din cap. Eu dau 
viaţă lemnului mort Lumea vie înseamnă totul pentru mine. 

— Trevor Guest n-o să se întoarcă prea curând sub forma unui 
bol de fructe, să ştii. 

— Trevor Guest era un animal. Barclay s-a oprit la fel de brusc 
ca înainte. 

— Şi animalele nu fac şi ele parte din lumea vie? a întrebat 
Rebus cu răsuflarea tăiată. 

— Ştii ce vreau să spun. Barclay mătura acum zona din priviri. 
Am văzut ce scria despre el în Scotsman... fusese închis pentru 
jaf, viol... 

— Tentativă de viol, de fapt. 

Barclay a continuat fără să-l ia în seamă. 

— L-au închis pentru că au reuşit, într-un târziu, să afle ce 
făcuse - pentru că adevărul ieşise la lumină. Dar Guest fusese un 
animal cu mult timp înainte. 

S-a adâncit din nou în pădure, cu Rebus după el, căutând să-şi 
scoată din cap imaginile din Proiectul Blair Witch!*. Coborau 


131 The Blair Witch Project. În 1994, trei tineri cineaşti au intrat în 


pădurea Black Hills din Maryland pentru a realiza un film documentar 
despre legenda vrăjitoarei din Blair şi nu au mai fost văzuţi de atunci 


406 


acum o pantă din ce în ce mai abruptă. Rebus a realizat că se 
aflau de cealaltă parte, opusă civilizaţiei. A început să se uite 
înjur în căutarea unei arme; s-a aplecat şi a luat de jos o ramură 
de copac pe care a zgâlţâit-o; i s-a sfărâmat în mâini, atât de 
putrezită era. 

— Ce anume vrei să-mi arăţi? a întrebat el. 

— Incă puţin. Barclay a ridicat un singur deget în sus, pentru 
a-şi sublinia spusele. Hei, nici măcar nu ştiu cine eşti. 

— Mă cheamă Rebus. Sunt inspector. 

— Am vorbit cu oameni de-ai tăi, să ştii... atunci, când s-a 
întâmplat. Am încercat să vă atrag atenţia asupra lui Trevor 
Guest, probabil că degeaba. Eram adolescent pe vremea aia - 
deja catalogat drept „puştiul cel ciudat”. Coldstream e ca un fel 
de sat mai mare, inspectore. Şi când nu te integrezi, nici n-are 
rost să te mai prefaci. 

— Sunt sigur că ai dreptate. Un comentariu în locul întrebării 
pe care Rebus voia de fapt să o pună - Despre ce naiba vorbeşti? 

— Acum e ceva mai bine. Oamenii văd cu ochii lor ce fac eu, 
pot să aprecieze că am o brumă de talent. 

— Când te-ai mutat în Kelso? 

— Se fac trei ani. 

— Inseamnă că-ţi place aici. 

Barclay i-a aruncat o privire, apoi un zâmbet scurt. 

— Faci conversaţie, nu? De ce? Fiindcă ţi-e teamă? 

— Nu-mi plac jocurile. 

— O să îţi spun eu atunci cui îi plac - celui care a lăsat trofeele 
alea la Clootie Well. 

— Cu asta sunt de acord. Rebus aproape că s-a dezechilibrat, 
gata să cadă, călcând pe ceva şi simțind cum pantalonul se 
sfâşie în dreptul gleznei. 

— Ai grijă pe unde calci, l-a prevenit Barclay, fără să se 
oprească. 

— Mersi de sfat, a replicat Rebus, şontăcăind în urma lui. 

Barclay s-a oprit însă aproape imediat. In faţa lor se afla un 
gard de sârmă, iar mai jos, spre poalele dealului, un bungalow 
modern. 

— Frumoasă privelişte, a spus Barclay. Linişte şi pace. Ca să 
ajungi la drumul principal, pe aici trebuie să ocoleşti... a arătat el 


niciodată. Materialul filmat de ei a fost descoperit un an mai târziu; 
cuprindea cele cinci zile cumplite petrecute de ei în pădure, surprinzând 
evenimentele înspăimântătoare care au dus la dispariţia grupului. 

ruta cu degetul. S-a întors spre Rebus. Aici a murit ea. O 
văzusem prin oraş, stătusem puţin de vorbă. Am rămas cu toţii 
şocaţi la aflarea veştii. Privirea i s-a înăsprit când a sesizat că 
Rebus plutea în continuare în ceaţă. Domnul şi doamna Webster, 
a şuierat el. Mă rog, e/a murit mai târziu, dar soţia lui acolo a 
fost ucisă. A împuns cu degetul în aer, gesticulând spre 
bungalow. Acolo. 

Rebus şi-a simțit gura uscată. 

— Mama lui Ben Webster? Desigur - casa de vacanță din 
Borders şi-a amintit el fotografiile din printurile primite de la 
Mairie. Vrei să zici că Trevor Guest este cel care a ucis-o? 

— S-a mutat în oraş cu numai câteva luni înainte de crimă şi a 
plecat imediat după. Câţiva dintre tovarăşii lui de băutură au zis 
că a plecat aşa de brusc pentru că mai avusese de-a face cu 
poliţia, în Newcastle. Obişnuia să se ia de mine pe stradă, zicea 
că sunt un puşti cu păr lung şi deci ştiam de unde poate să facă 
el rost de droguri. Barclay a tăcut o clipă. Şi pe urmă, în noaptea 
aia, eram la Edinburgh, m-am întâlnit cu un prieten, la un pahar 
şi acolo am dat iar cu ochii de el. Le spusesem deja poliţiştilor că 
bănuiesc că el a ucis-o pe doamna Webster... Impresia mea e că 
aţi făcut o anchetă de mântuială. L-a privit acuzator pe Rebus. 
Nu aţi urmat niciodată pista asta! 

— Zici că l-ai întâlnit într-un pub...? Lui Rebus i se învârtea 
capul şi sângele îi pompa în urechi. 

— Mi-am cam ieşit atunci din fire, trebuie să recunosc. Deşi m- 
am simţit minunat când l-am bătut. Şi când am aflat că a fost 
ucis... m-am simţit şi mai bine. Şi am înţeles că avusesem 
dreptate de la început. Pentru că-n ziar aşa scria - tipul fusese 
închis pentru jaf şi viol. 

— Tentativă de viol, l-a corectat Rebus cu glasul slab. 
Anomalia... una dintre cele multe. 

— Exact asta făcuse şi aici - a pătruns în locuinţă, a omorât-o 
pe doamna Webster, a răscolit toată casa. 

Apoi fugise la Edinburgh, căindu-se subit şi pornit să îi ajute pe 
cei mai vârstnici şi mai slabi decât el. Gareth Tench avusese 
dreptate - ceva i se întâmplase lui Trevor Guest - ceva care îi 
schimbase viaţa. 

Asta dacă era să dea crezare poveştii lui Duncan Barclay. 

— Nu a lovit-o, l-a contrazis el. 

— Poftim? 

Rebus a tuşit ca să-şi dreagă glasul şi a scuipat. 

— Doamna Webster nu a fost violată sau lovită. 

— Nu şi asta pentru că era prea bătrână - fata aia pe care a 
vrut s-o atace în Newcastle era o adolescentă. 

Mda şi Hackman îi spusese că lui Trevor îi plăceau puicuțele 
tinere. 

— Văd că te-ai gândit mult la toată povestea asta, s-a prefăcut 
Rebus că-i recunoaşte meritele. 

— Dar tot nu mă crez? 

— Hm, îmi pare rău. Rebus s-a sprijinit cu spatele de un copac 
şi şi-a trecut mâna prin păr. Care era leoarcă de transpiraţie. 

— Eu, unul, nu pot fi considerat suspect, a continuat Barclay, 
pentru că nu-i cunoşteam pe ceilalţi doi bărbaţi. Trei crime, a 
subliniat el, nu una singură. 

— Adevărat... n-a fost numai una. Un criminal căruia îi plăceau 
jocurile. Rebus şi-a amintit de spusele dr. Gilreagh - ruralitate şi 
anomalii. 

— Mi-am dat seama că e un nenorocit de cum am dat ochii cu 
el la Coldstream, a spus Barclay. 

— Mi-ar prinde bine şi mie un izvor rece!*? acum, l-a întrerupt 
Rebus. Un curent de apă plăcut şi revigorant sub care să îşi bage 
capul. 

Trevor Guest - ucigaşul mamei lui Ben Webster. 

Tatăl mort de inimă rea... cu alte cuvinte, Trevor Guest 
distrusese întreaga familie. 

Este închis pentru o altă infracţiune, însă când e eliberat... 

Şi la puţină vreme după, parlamentarul Ben Webster sare în 
gol de pe meterezele castelului Edinburgh. 

Ben Webster? 

— Duncan! Un strigăt în depărtare, de undeva de pe deal. 

— Debbie? a răspuns Barclay tot cu un strigăt. Aici! A început 
să urce panta, cu Rebus răsuflând din greu în urma lui. Până ca 
el să ajungă la drumul de maşini, Barclay o ţinea deja pe Debbie 
în braţe. 

— Am vrut să te previn, spunea ea cu glasul înăbuşit de 
jacheta lui Duncan, dar n-am găsit pe nimeni care să mă aducă 
aici cu maşina şi ştiam că polițistul ăla e pe urmele mele, aşa că 
m-am grăbit să vin încoace... Vorbele i-au rămas în gât la 
vederea lui Rebus. A scos un mic țipăt şi s-a desprins din 
îmbrăţişare. 

— E-n regulă, a liniştit-o el. Eu şi inspectorul am stat niţel de 


132 Joc de cuvinte în Ib. engleză: cold stream înseamnă „izvor rece”. 

vorbă, asta-i tot. S-a uitat peste umăr la Rebus. Şi, mai mult 
decât atât, chiar cred că m-a ascultat cu atenţie. 

Rebus a dat din cap în semn de confirmare şi şi-a strecurat 
mâinile în buzunare. 

— Totuşi trebuie să mergi cu mine la Edinburgh, l-a informat 
el. Trebuie să consemnăm într-o declaraţie tot ce mi-ai spus, nu 
crezi că aşa ar fi bine? 

Barclay i-a aruncat un zâmbet obosit. 

— Va fi plăcerea mea. 

Debbie a început să ţopăie, ţinându-l pe Duncan de mijloc. 

— Vreau să vin şi eu. Nu mă lăsaţi singură aici. 

— Problema e, a zis Duncan, furişând o privire şireată către 
Rebus, că inspectorul vrea să mă reţină în calitate de suspect... 
ceea ce înseamnă că tu ai putea fi considerată complice. 

Debbie a părut luată total prin surprindere. 

— Duncan n-ar face rău nimănui! a strigat ea, agăţându-se şi 
mai tare de el. 

— Nici măcar unui păduche-de-lemn, aş zice, a adăugat 
Rebus. 

— Pădurea asta a avut grijă de mine, a spus Barclay încet, 
nedezlipindu-şi privirea de la Rebus. De asta băţul pe care l-ai 
luat de pe jos ţi s-a sfărâmat în mână, a continuat, făcându-i cu 
ochiul cu subînţeles. Eşti sigură de asta, Debbie? Prima noastră 
ieşire în oraş - şi taman la o secţie de poliţie din Edinburgh? 

Fata a replicat ridicându-se în vârfurile picioarelor şi 
plantându-i un sărut pe buze. Copacii au prins să freamăte într- 
un murmur blând. 

— Haideţi să ne întoarcem la maşină, copii, le-a ordonat 
Rebus. Inaintase mult pe cărare, când Barclay i-a atras atenţia că 
o luase în direcţia greşită. 


Siobhan şi-a dat seama că o luase pe un drum greşit. 

Mă rog, nu tocmai un drum greşit - în funcţie de locul unde 
voia să ajungă şi tocmai asta era problema: nu îi venea nimic în 
cap. Acasă era destinaţia cea mai probabilă, dar ce să facă 
acasă? Se afla deja pe Silverknowes Road, aşa încât a mers 
înainte, până la intersecţia cu Marine Drive, apoi a tras maşina 
pe stânga. Mai erau şi alte maşini parcate. Locul, cu vedere spre 
fiordul Firth of Forth, devenise un punct de atracţie în weekend. 
Lumea îşi scosese câinii la plimbare şi se mâncau sandviciuri. Un 
elicopter s-a înălţat zgomotos în aer, purtându-şi pasagerii într- 

unul din tururile de vizitare regulate, fapt care i-a amintit de 
elicopterul de la Gleneagles. Într-un an, Siobhan îi cumpărase lui 
Rebus un astfel de voucher, cadou de ziua lui. Din câte ştia ea, 
nu îl folosise deocamdată. 

Era convinsă că Rebus ar fi dorit să fie pus la curent cu 
povestea cu Denise şi Gareth Tench. Ellen Wylie îi promisese că 
avea să sune la secţia din Craigmillar pentru a chema poliţia ca 
să-i ia o declaraţie, fapt care nu o împiedicase pe Siobhan să 
telefoneze pentru a cere acelaşi lucru imediat ce se despărţise 
de Wylie. Aproape că se gândise dacă nu era mai bine ca 
poliţiştii să le reţină pe amândouă - având în vedere râsul lui 
Ellen care îi tot răsuna în urechi... femeia dădea oarece semne 
de isterie. Poate că era o reacţie firească, în situaţia ei şi totuşi... 
A scos telefonul, a răsuflat adânc şi a tastat numărul lui Rebus. l- 
a răspuns o voce feminină, robotul: Abonatul nu poate fi 
contactat... vă rugăm reveniţi. 

S-a uitat la ecranul din cristale lichide şi şi-a amintit că Eric 
Bain îi lăsase un mesaj. 

— Acum e acum, a mormăit în sinea ei apăsând pe alte 
butoane. 

„Siobhan, sunt Eric.” Glasul înregistrat părea să 
bolborosească. „Molly m-a părăsit şi... Hristoase, nu ştiu de ce 
fac asta...” Sunet de tuse. „D-d-doar că v-v-voiam să-ţi spun...” 
Din nou tuşea, o tuse uscată, ca de om pe cale să vomite. 
Siobhan s-a uitat pe geamul maşinii, fără să vadă nimic, „O, la 
naiba cu toate... am luat... prea multe...” 

Siobhan a înjurat printre dinţi şi a întors cheia în contact, 
băgând apoi în viteză. A aprins faza mare la faruri şi a trecut cu 
mâna apăsată pe claxon pe fiecare semafor aflat pe roşu. A 
reuşit să menţină controlul volanului şi să sune în acelaşi timp la 
Salvare. Cu toate că oricum avea să ajungă înaintea ambulanţei. 
După douăsprezece minute, a oprit în faţa blocului lui Eric - 
maşina nu păţise nimic, doar o zgârietură şi o oglindă laterală 
strâmbată. Alt drum la amicul lui Rebus, mecanicul. 

Ajunsă în faţa apartamentului lui Bain, nici mi a fost nevoită să 
ciocănească - uşa era întredeschisă. A intrat în fugă şi l-a găsit 
întins pe podea, în living, cu capul sprijinit de un scaun. O sticlă 
de Smirnoff goală, un flacon gol de paracetamol. L-a prins de 
încheietura mâinii - era caldă încă, iar respiraţia slabă, dar 
regulată. Un luciu de transpiraţie pe faţă şi o pată pe prohab, 
acolo unde se udase. l-a strigat numele de câteva ori, l-a pălmuit 

peste faţă, încercând să-i ţină ochii deschişi. 

— Hai, Eric, haide, scoală-te! L-a zgâlţâit. Hai, Eric, trezeşte-te 
odată, leneş ce eşti! Era prea greu pentru ea; nici vorbă să îl 
tragă de una singură în sus, în picioare. l-a deschis gura, ca să se 
asigure că era goală; nimic care să împiedice aerul să pătrundă. 
L-a zgâlţâit încă o dată. Câte ai luat, Eric? Câte tablete ai luat? 

Uşa lăsată întredeschisă era un semn bun - Eric voise să fie 
găsit şi salvat. In plus, sunase... o sunase pe ea. 

— Intotdeauna ai fost atât de teatral, Eric, a spus ea, dându-i 
la o parte părul umed de pe frunte. Camera era într-o stare de 
nedescris. Ce te faci dacă Molly se întoarce şi vede cum ai 
răsturnat totul cu fundul în sus? Mai bine scoală-te, hai, acum. 
Genele lui Eric se zbăteau şi un geamăt a urcat din adâncul 
fiinţei sale. Zgomote la uşă: paramedicii în uniformele lor verzi, 
unul din ei cu o trusă în mână. 

— Ce a luat? 

— Paracetamol. 

— Acum cât timp? 

— Vreo două ore. 

— Cum îl cheamă? 

— Eric. 

Siobhan s-a ridicat şi s-a tras un pic mai în spate pentru a le 
face loc. Acum îi verificau pupilele, scoțând din trusă 
instrumentele necesare. 

— Mă auzi, Eric? a întrebat un paramedic. Dacă mă auzi, te 
rog dă din cap. Sau mişcă-ţi un pic degetele. Eric? Numele meu 
este Colin şi o să am grijă de tine. Eric? Dacă mă auzi, dă din 
cap. Eric...? 

Siobhan a rămas în picioare, cu braţele încrucişate peste 
piept. Eric a fost cuprins de convulsii şi a început să vomite, iar 
un paramedic i-a cerut lui Siobhan să se uite prin restul 
apartamentului să vadă dacă nu cumva mai putuse înghiţi şi 
altceva. 

Siobhan a ieşit din cameră, întrebându-se dacă omul nu 
intenţionase de fapt să o cruţe. Nimic în bucătărie - era 
imaculată, cu excepţia unui litru de lapte care ar fi trebuit să 
stea în frigider... iar lângă ea, dopul sticlei de Smirnoff. A intrat în 
baie. Uşa dulăpiorului de medicamente era deschisă. Câteva 
pliculeţe cu pastile contra răcelii căzuseră în chiuvetă. Le-a 
aşezat la loc. Un flacon intact cu aspirine, cu sigiliul nerupt. Deci 
poate că Eric deschisese flaconul de paracetamol înainte, ceea 

ce însemna că nu înghiţise atât de multe tablete pe cât crezuse 
ea. 

Dormitorul. Lucrurile lui Molly erau în continuare acolo, însă 
împrăştiate pe podea, semn că Eric intenţionase cumva să se 
răzbune pe ele. Un instantaneu cu cei doi fusese scos din ramă, 
dar fotografia nu fusese ruptă, ca şi cum Eric nu reuşise să ducă 
gestul până la capăt. 

S-a întors şi le-a dat paramedicilor raportul. Eric se oprise din 
vomitat, însă încăperea puţea îngrozitor. 

— Deci şaptezeci de centilitri de vodcă pură, a enunțat 
bărbatul pe nume Colin, plus vreo treizeci de pastile pe care le-a 
dat pe gât. 

— Şi pe care le-a scos în majoritate afară, a adăugat colegul 
său. 

— O să-şi revină? a întrebat Siobhan. 

— Depinde dacă sunt leziuni interne. Două ore, aşa ai spus? 

— M-a sunat acum... aproape trei ore. Cei doi bărbaţi s-au 
uitat la ea. Am deschis mesajul cu câteva secunde înainte să sun 
la Salvare. 

— Era supărat când a sunat? 

— Se bâlbâia. 

— Nu mai spune! Privirea lui Colin s-a întâlnit cu cea a 
partenerului său. Cum îl cărăm în jos pe scări? 

— Il legăm de targă. 

— Scara are nişte coturi strânse. 

— Atunci dă-mi tu o soluţie. 

— O să sun ca să chem ajutoare, a spus Colin ridicându-se. 

— Pot eu să îl ţin de picioare, s-a oferit Siobhan. Coturile nu 
vor mai părea atât de strânse dacă nu va trebui manevrată 
targa. 

— Ai dreptate. Cei doi paramedici s-au uitat din nou unul la 
altul. 

Telefonul lui Siobhan a început să sune. A vrut să-l închidă, dar 
pe ecran au apărut literele JR. A ieşit pe hol şi a răspuns apelului. 

— N-o să-ţi vină să crezi, a izbucnit ea, dându-şi seama în 
următoarea clipă că Rebus tocmai îi spunea acelaşi lucru. 


27 


REBUS A ALES PÂNĂ LA URMĂ SECŢIA DE POLIŢIE DIN ST. 


413 


Leonard - mai puţine şanse de a fi recunoscut. Nimeni de la 
biroul de primire nu părea să fi auzit de suspendarea sa; nici 
măcar nu îl întrebaseră de ce avea nevoie de o cameră de 
interogatorii şi îi împrumutaseră un agent care să-i fie martor la 
luarea declaraţiilor. 

Duncan Barclay şi Debbie Glenister au rămas tot timpul 
aşezaţi unul lângă altul, sorbind din doze de cola şi tratându-se 
cu batoane de ciocolată de la automat. Rebus desfăcuse un 
pachet de casete audio şi introdusese două în casetofon. Barclay 
îl întrebase de ce două. 

— Una pentru voi şi una pentru noi, a răspuns Rebus. 

Interogatoriul fusese purtat într-o manieră deschisă, cu 
agentul urmărind gânditor scena, fără să fi fost informat de 
Rebus cu privire la nimic din ceea ce se petrecuse anterior. După 
aceea Rebus îl întrebase dacă putea să aranjeze ca tinerii să fie 
duşi cu maşina înapoi acasă. 

— La Kelso? spusese agentul intimidat. 

Insă Debbie îl strânsese de braţ pe Barclay şi propusese să fie 
lăsaţi undeva pe Princes Street. Barclay ezitase, dar în final 
fusese de acord. In clipa când se pregăteau să plece, Rebus îi 
strecurase patruzeci de lire în palmă. 

— Băuturile pot fi cam scumpe pe Princes Street, îi explicase 
el. Şi e oricum mai mult un soi de împrumut decât un cadou. 
Data viitoare când vii în oraş, vreau unul dintre cele mai 
frumoase boluri de fructe ale tale. 

Aşa că Barclay dăduse din cap şi acceptase bancnotele. 

— Toate întrebările acelea pe care mi le-ai pus ţi-au fost de 
vreun folos, inspectore? întrebase. 

— Mai mult decât îţi închipui, domnule Barclay, răspunsese 
Rebus înainte de a strânge mâna tânărului şi a se retrage într- 
unul din birourile goale de la etaj. 

Aici lucrase înainte de a fi transferat la secţia din Gayfield 
Square. Opt ani de infracţiuni rezolvate şi frumos îndosariate... 
Ani care, spre surpriza lui, nu-şi lăsaseră amprenta. Locul nu 
păstra nimic vizibil din trecerea lui pe acolo sau din cazurile 
complicate - acelea pe care şi le amintea cel mai bine. Pereţii 
erau goi, majoritatea birourilor nefolosite şi nici măcar dotate cu 
scaune. Înainte de St. Leonard, lucrase la secţia Great London 
Road... şi înainte de asta, la High Street. De treizeci de ani lucra 
ca poliţist şi îşi închipuise că văzuse cam tot ce era de văzut. 

Până azi. 

Pe perete era agăţată o tablă albă uriaşă. A şters-o cu nişte 
prosoape de hârtie de la toaleta bărbaţilor. Tuşul nu se lăsa uşor 
curăţat, ceea ce însemna că stătea înţepenit acolo de ceva 
vreme - de la operaţiunea Sorbus. Agenţii se foiseră probabil pe 
scaune, bând cafea după cafea, în timp ce şefii lor îi informau cu 
privire la ceea ce urma să se petreacă. 

Date care acum fuseseră şterse de pe tablă, în chip cât se 
poate de potrivit. 

Rebus a căutat în sertarele de la biroul cel mai apropiat până 
ce a dat de un marker. S-a apucat să scrie pe tablă, începând de 
sus şi trăgând săgeți în lateral. Unele cuvinte le-a subliniat de 
două ori; pe altele le-a încercuit; la câteva a ataşat semne de 
întrebare. Când a terminat, a făcut un pas în spate şi şi-a 
consultat harta mentală! a crimelor asociate cu Clootie Well. 
Siobhan fusese cea care îl învățase cum să folosească astfel de 
hărţi. Ea rareori lucra fără o hartă, pe care o ţinea însă de obicei 
în sertarul biroului sau în servietă. O scotea numai atunci când 
voia să-şi amintească un lucru - o pistă încă neexplorată sau o 
conexiune care se cerea mai atent cercetată. Lui Siobhan îi luase 
ceva timp ca să recunoască existenţa unor asemenea hărţi în 
faţa lui Rebus. De ce? Pentru că se temuse ca el să nu o ia în râs. 
Insă într-un caz cel puţin aparent aşa de complex ca acesta, o 
hartă mentală era instrumentul de lucru perfect, pentru că doar 
uitându-te la ea, toată complexitatea dispărea ca prin farmec, 
lăsând în urmă un unic element central. 

Trevor Guest. 

Anomalia - atacul comis asupra lui cu o violenţă neobişnuită. 
Dr. Gilreagh îi avertizase în privinţa trucurilor - şi avusese 
dreptate. Întregul caz nu fusese altceva decât un şir de trucuri de 
magician care îi îndreptaseră spre piste false. Rebus s-a lăsat să 
cadă pe un birou. Care n-a scos decât un mic scârţâit în semn de 
protest. Şi-a bălăbănit puţin picioarele care atârnau deasupra 
podelei. Işi ţinea palmele lipite de birou, de o parte şi de alta a 
corpului. S-a aplecat uşor înainte, privind la cele scrise pe 
perete... la săgeți şi la sublinieri şi la seninele de întrebare. S-a 
uitat pentru a găsi modalităţi de a răspunde celor câteva semne 
de întrebare. S-a uitat pentru a vedea imaginea în ansamblul ei, 
imaginea pe care ucigaşul încercase să o camufleze. 


133 Schemă asemănătoare grafic unui neuron uman sau unui arbore, 
folosită pentru a reprezenta sarcini, cuvinte, idei sau alte elemente care 
sunt legate între ele de un termen sau subiect central. 

Apoi a ieşit din birou şi din secţia de poliţie, în aerul curat de 
afară şi a traversat strada. S-a îndreptat spre magazinul cel mai 
apropiat, pentru a realiza apoi brusc că nu avea de fapt nevoie 
de nimic. A luat de pe rafturi ţigări şi o brichetă şi câteva 
pachete de gumă de mestecat. A adăugat ediţia de seară a 
ziarului Evening News. A sunat-o pe Siobhan, care era la spital, 
pentru a afla cât timp avea să mai stea acolo. 

— Am ajuns aici, a răspuns ea. Adică era deja la St. Leonard. 
Unde naiba eşti? 

— Probabil că ai trecut pe lângă mine şi nu te-am văzut. 

Vânzătorul a strigat după el în timp ce deschidea uşa să iasă. 
Rebus s-a strâmbat în semn de scuză şi a scotocit prin buzunare 
pentru a plăti cumpărăturile. Unde Dumnezeu erau banii...? 
Probabil că îi dăduse lui Barclay ultimele lui bancnote de 
douăzeci de lire. A găsit ceva mărunţiş pe care l-a lăsat să se 
împrăştie pe tejghea. 

— Nu vă ajung pentru ţigări, s-a plâns asiaticul cel vârstnic. 
Rebus a ridicat din umeri şi i-a înapoiat pachetul. 

— Unde eşti? a întrebat Siobhan în urechea lui. 

— Cumpăr nişte gumă de mestecat. 

Şi o brichetă, ar fi putut să adauge. 

Dar nu şi ţigări. 


S-au aşezat cu cănile de nes în mâini şi au rămas în tăcere un 
minut sau două. Apoi Rebus şi-a amintit să întrebe de Bain. 

— Având în vedere cantitatea de analgezice pe care a 
îngurgitat-o, e chiar ironic că primul lucru de care s-a plâns când 
s-a trezit a fost durerea de cap năprasnică, a spus Siobhan. 

— E vina mea, într-un fel, s-a justificat Rebus povestindu-i mai 
întâi conversaţia avută dimineaţa cu Bain, apoi ceea ce 
discutase, cu o noapte înainte, cu Molly. 

— Deci ne certăm pe tema morţii lui Tench şi după aia tu de 
duci şnur la un club de noapte? 

Rebus a ridicat din umeri, convins acum că avusese dreptate 
să nu-i povestească despre vizita făcută acasă la Cafferty. 

— Ei bine, a continuat Siobhan oftând, dacă tot ne jucăm de-a 
autoînvinuirea... Şi a început să-l pună la curent cu cele 
petrecute cu Bain, la concertul T in the Park şi cu Denise Wylie, 
apoi între ei s-a aşternut din nou o tăcere lungă. 

Rebus era la a cincea lamă de gumă de mestecat - nu se prea 
potrivea cu cafeaua, dar avea nevoie de o supapă de evacuare 

pentru curentul pe care îl simţea înăuntrul său. 

— Chiar crezi că Ellen a predat-o pe Denise poliţiei? a întrebat 
el în cele din urmă. 

— Ce altceva ar fi putut face? 

El a ridicat din umeri şi a urmărit-o cum ridică receptorul şi 
sună la secţia de poliţie Craigmillar. 

— Cere să vorbeşti cu sergentul McManus, a informat-o Rebus. 

Siobhan i-a aruncat o privire care spunea: „De unde dracu’ ştii 
cum îl cheamă?”. El s-a decis că sosise vremea să se ridice şi să 
caute un coş de gunoi în care să depoziteze cocoloşul de gumă 
de mestecat care-şi pierduse între timp aroma. După ce a 
terminat convorbirea, Siobhan i s-a alăturat în faţa tablei. 

— Surorile Wylie sunt acum acolo. McManus încearcă să o ia 
pe Denise cu binişorul. Presupun că individa intenţionează să 
joace cartea nebuniei temporare. A tăcut câteva clipe. Cum l-ai 
cunoscut tu pe McManus? 

Rebus a evitat răspunsul arătând cu degetul spre tablă. 

— Vezi ce-am făcut aici, Shiv? Am smuls o foaie din cartea ta, 
ca să zic aşa. S-a apropiat şi a bătut în mijlocul tablei cu 
încheieturile degetelor. Şi, după cum vezi, totul duce în schema 
asta spre Trevor Guest. 

— Teoretic, vrei să zici? 

— Dovezile vin mai încolo. Rebus a început să urmărească cu 
degetul cronologia crimelor. Să zicem că Trevor Guest chiar a 
ucis-o pe mama lui Ben Webster. De fapt, nici nu trebuie să 
plecăm neapărat de la această premisă. E suficient ca ucigaşul 
lui Guest să fi crezut asta. Ucigaşul introduce numele lui Guest 
pe un motor de căutare şi îl vede apărând pe site-ul BeastWatch. 
Şi asta îi dă ucigaşului ideea. Să facă în aşa fel încât să pară 
fapte comise de un criminal în serie. Poliţia va fi derutată şi va 
porni pe piste false în căutarea mobilului. Ucigaşul ştie de 
reuniunea G8, aşa că lasă acolo nişte indicii, chiar sub nasul 
nostru, convins că vor fi repede descoperite. Ucigaşul nu a fost 
niciodată abonat la BeastWatch, aşa că ştie că n-are de ce să se 
teamă. Pentru că noi ne vom ocupa de găsirea abonaților şi de 
prevenirea atacatorilor sexuali... şi cu G8 şi toate celelalte pe 
cap, sunt toate şansele ca ancheta să se încurce în aşa hal încât 
itele să nu mai poată fi niciodată descâlcite. Aminteşte-ţi ce ne-a 
spus dr. Gilreagh - „expoziţia” de la Clootie Well era în neregulă. 
Şi a avut dreptate, pentru că ucigaşul nu l-a vrut decât pe 
Guest... numai pe el. Rebus a împuns din nou cu degetul în 

numele lui Guest, scris pe tablă. Da, Guest, omul care a distrus 
familia Webster. Ruralitate şi anomalie, Siobhan... şi faptul că am 
fost păcăliţi pentru a porni pe piste false. 

— Dar cum de a ştiut ucigaşul toate astea? s-a simţit obligată 
Siobhan să întrebe. 

— Pentru că a avut acces la ancheta iniţială, poate că a periat 
datele, poate că a fost în regiunea Borders şi a tras cu urechea la 
bârfele locale. 

Siobhan stătea acum lângă el, uitându-se la schema de pe 
tablă. 

— Deci vrei să zici că uciderea lui Cyril Colliar şi Edward Isley 
n-a fost decât o diversiune? 

— O diversiune care a funcţionat. Dacă am fi extins cercetările 
pentru o investigaţie de amploare, am fi trecut cu vederea 
legătura cu Kelso, a spus Rebus, scoțând un hohot de râs scurt şi 
răguşit. Imi amintesc că am pufnit când dr. Gilreagh s-a apucat 
să vorbească despre viaţa la ţară şi despre păduri adânci, 
aproape de locuinţe umane. /n astfel de locuri au trăit victimele? 
Drept la ţintă, doc, a adăugat Rebus mai mult pentru sine. 

Siobhan şi-a trecut degetele peste numele lui Ben Webster. 

— Dar el de ce s-a sinucis? 

— Ce vrei să spui? 

— Crezi că l-au ajuns din urmă remuşcările? Omorâse trei 
oameni, când adevărata lui ţintă fusese una singură. E sub 
presiune din cauza reuniunii G8. Noi identificăm peticul din 
jacheta lui Cyril Colliar... Şi Webster intră în panică, se teme că îl 
vom prinde totuşi - aşa crezi tu că s-au petrecut lucrurile? 

— Nu sunt convins că Ben Webster ştia despre petic, a 
răspuns Rebus pe un ton jos. Şi cum ar fi făcut el rost de heroina 
din injecţiile acelea letale? 

— De ce mă întrebi pe mine? a spus Siobhan cu un râs scurt. 

— Pentru că tu eşti cea care acuză un om nevinovat. Care nu 
avea acces la droguri tari... care cu greu ar fi avut acces la 
dosarele poliţiei. Rebus a urmărit cu degetul linia care ducea de 
la numele lui Ben Webster la cel al surorii sale. Stacey, pe de altă 
parte... 

— Stacey? 

— Stacey lucrează ca poliţist sub acoperire. Ceea ce înseamnă 
că are ocazia să cunoască traficanţi de droguri. In ultimele luni s- 
a infiltrat în grupări anarhiste; ea însăşi mi-a spus că mai nou 
grupările astea îşi stabilesc bazele în afara Londrei - Leeds şi 

Manchester şi Bradford. Guest a fost ucis în Newcastle, Isley în 
Carlisle - la ambele se ajunge uşor cu maşina din Midianads. Ca 
poliţist, avea acces la toate informaţiile de care avea nevoie. 

— Stacey este criminalul? 

— Folosind minunatul tău sistem... a spus Rebus pocnind din 
nou cu palma în tablă, inevitabil ajungem la această concluzie. 

Siobhan a scuturat încet din cap. 

— Bine, dar Stacey... Doar am vorbit cu ea. 

— Mda, e bună, a fost nevoit să recunoască Rebus. Chiar 
foarte bună. Şi acum s-a întors la Londra. 

— N-avem dovezi... nici cea mai mică probă. 

— Adevărat, dar până la un punct. Dar dacă o să asculţi banda 
cu interogatoriul luat lui Duncan Barclay, vei afla că Stacey a fost 
în Kelso anul trecut şi că a pus întrebări în stânga şi în dreapta. A 
discutat şi cu Barclay. lar el a menţionat numele lui Trevor Guest. 
Trevor, cu trecutul său de spărgător de case. Trevor, care se 
aflase în zonă în momentul uciderii doamnei Webster, a ridicat 
Rebus din umeri ca să arate că tot ce înşiruia el erau fapte 
incontestabile. Toate cele trei victime au fost atacate din spate, 
Siobhan, lovite puternic pentru a nu putea riposta - un mod de 
operare tipic feminin. Pe urmă, a continuat el după o mică pauză, 
mai e şi numele. Gilreagh ne-a atras atenţia că şi copacii ar 
putea avea o semnificaţie în toată povestea asta. 

— Stacey nu este nume de copac. 

Rebus a clătinat din cap. 

— Dar Santal este. Inseamnă lemn de santal. Am fost convins 
că santal e doar un parfum. Dar de fapt, e un nume de copac... A 
dat din nou din cap, gânditor, mirându-se de intriga complicată 
ţesută de Stacey Webster. Stacey a lăsat în urmă cardul acela de 
credit, a concluzionat el, pentru că a vrut ca noi să ştim numele 
lui Guest... şi în felul ăsta ne-a dus de nas. O perdea de fum, 
exact aşa cum a presupus dr. Gilreagh. 

Siobhan continua să studieze schema de pe tablă, în căutarea 
unor greşeli. 

— Prin urmare, ce s-a întâmplat cu Ben? a întrebat ea într-un 
târziu. 

— Pot să îţi spun ce cred eu. 

— Te ascult, a spus ea încrucişându-şi braţele peste piept. 

— Oamenii de pază de la Castel au avut la un moment dat 
impresia că aud un intrus. Eu bănuiesc că era Stacey. 

Ştia că fratele ei se afla acolo şi ardea de nerăbdare să-i dea 

veştile. Noi găsisem bucata de jachetă - presupun că ea aflase 
asta de la Steelforth. Şi-a zis că sosise momentul să-i 
împărtăşească fratelui isprăvile sale. Din punctul ei de vedere, 
moartea lui Guest însemna sfârşitul. Şi, Doamne Dumnezeule, 
Stacey chiar îl făcuse să plătească cu vârf şi îndesat - mutilându- 
|. Acceptă bucuroasă provocarea de a se strecura pe lângă 
oamenii de pază de la Castel. Poate că i-a trimis înainte lui Ben 
un mesaj, dându-i întâlnire. li povesteşte totul... 

— Şi el se aruncă în gol? 

Rebus s-a scărpinat la ceafă. 

— Asta probabil că nu vom afla decât de la ea. De fapt, dacă 
vom şti să ne jucăm cărţile, Ben se va dovedi crucial în 
smulgerea mărturisirii. Gândeşte-te cât de distrusă trebuie să fie 
Stacey - şi-a pierdut întreaga familie şi singurul lucru despre 
care credea că o va apropia de Ben a cauzat moartea lui. Şi totul 
numai din vina ei. 

— Şi-a ascuns destul de bine urmele. 

— Da, sub toate măştile pe care le poartă, a căzut Rebus de 
acord. Toate aceste laturi războinice ale personalităţii sale... 

— Hei, ia-o mai uşor, l-a prevenit Siobhan. Ai început să 
vorbeşti ca Gilreagh. 

Rebus izbucni în râs, dar s-a oprit la fel de brusc, scărpinându- 
se în cap şi trecându-şi mâna prin păr. 

— Crezi că ţine argumentaţia? 

Siobhan şi-a umflat obrajii şi a expirat cu zgomot. 

— Trebuie să mă mai gândesc, a admis ea. Când te uiţi la 
tabla asta... da, totul pare să aibă sens. Dar nu văd cum vom 
putea dovedi. 

— Vom începe cu moartea lui Ben. 

— Bine, dar dacă Stacey neagă, nu mai rămânem cu nimic. Ai 
spus-o chiar tu: poartă multe măşti. Nimic nu o va împiedica să-şi 
pună una în clipa când o vom lua la întrebări cu privire la fratele 
ei. 

— Nu putem afla decât într-un singur fel, a spus Rebus, ţinând 
în mână cartea de vizită a lui Stacey Webster cu numărul de 
mobil înscris pe ea. 

— Stai puţin, gândeşte-te, l-a sfătuit Siobhan. Dacă o suni, nu 
faci decât s-o avertizezi. 

— Atunci va trebui să mergem la Londra. 

— In speranţa că Steelforth ne va permite să discutăm cu ea? 

Rebus a căzut pe gânduri. 

— Mda, Steelforth... a murmurat el. Nu e ciudat cât de repede 
a trimis-o înapoi la Londra? Ca şi cum bănuia că ne apropiem de 
adevăr. 

— Crezi că Steelforth știe? 

— La Castel au camere de supraveghere. Şi el mi-a spus că nu 
au înregistrat nimic semnificativ, deşi mă îndoiesc. 

— Nici vorbă să ne lase să facem publice descoperirile, a spus 
Siobhan. Unul dintre ofiţerii lui se dovedeşte a fi un criminal, 
poate chiar ucigaşul propriului frate. Deloc genul de publicitate 
care să-i convină. 

— Păi tocmai de-asta s-ar putea să fie de acord cu un târg. 

— Şi ce anume am putea să-i oferim noi? 

— Controlul, a declarat Rebus. Ne dăm deoparte şi îl lăsăm pe 
el să facă aşa cum crede. Dacă ne refuză, apelăm la Mairie 
Henderson. 

Siobhan a rămas aproape un minut pe gânduri, cântărind 
opţiunile. Apoi l-a văzut pe Rebus cum face ochii mari. 

— Şi nici măcar nu vom fi nevoiţi să plecăm la Londra, a spus 
el. 

— De ce nu? 

— Pentru că Steelforth nu e la Londra. 

— Dar unde? 

— Aici, sub nasul nostru, a răspuns Rebus începând să şteargă 
tabla. 


„Sub nasul nostru” însenina o oră de mers cu maşina în viteză 
spre vest. 

Au petrecut tot acest timp revăzând teoria lui Rebus. Trevor 
Guest e nevoit să plece în grabă din Newcastle - poate că datora 
bani dintr-o afacere cu droguri. Se îndreaptă spre graniţa cu 
Scoţia şi se dă la fund. Incepe să caute în stânga şi în dreapta, 
dar nu găseşte nici o ţintă sigură şi rămâne în pană de bani. 
Singurul lucru la care se pricepe este să spargă case. Insă dă 
peste doamna Webster acasă şi sfârşeşte prin a o ucide. Intră în 
panică şi fuge la Edinburgh, unde încearcă să-şi spele din păcate 
ajutând oamenii vârstnici, oameni la fel ca femeia pe care o 
omorâse. Şi pe care nu o violase - lui Trevor îi plac fetele tinere. 

Intre timp, Stacey Webster este distrusă de moartea mamei şi 
inima i se frânge când tatăl moare şi el, la scurt timp. Işi 
foloseşte abilităţile de detectiv pentru a da de urma posibilului 
vinovat, numai că omul e deja în puşcărie. Va fi însă eliberat în 

curând. Fapt care îi dă răgazul de a-şi planifica răzbunarea. 
Găsise numele lui Guest pe site-ul BeastWatch, alături de al altor 
monştri. Işi alege ţintele după criterii geografice - cât mai 
aproape de locurile unde lucrează ea sub acoperire. Munca pe 
care o face îi oferă acces la heroină. Reuşeşte să îl facă pe Guest 
să mărturisească înainte de a-l ucide? Nici nu contează; oricum, 
îl omorâse anterior pe Eddie Isley. Adaugă o nouă victimă, pentru 
a da şi mai multă greutate teoriei criminalului în serie şi se 
opreşte. Sătulă şi împăcată. Din punctul ei de vedere, nu a făcut 
decât să curețe societatea de câteva scursori. S012 asigură 
securitatea la reuniunea G8 şi aşa ajunge Stacey la Clootie Well. 
Işi dă seama că e locul perfect. Nu se poate să nu se nimerească 
pe acolo cineva. Şi să nu găsească indiciile pe care le lasă. 
Pentru a fi mai sigură, oferă poliţiei şi un nume... singurul care 
de fapt contează. 

Nu are cum să fie descoperită. 

Crima perfectă. 

Aproape perfectă... 

— Trebuie să recunosc că sună plauzibil, a spus Siobhan. 

— Pentru că aşa s-a şi întâmplat. Adevărul are aproape 
întotdeauna sens, Siobhan. 

Au scos un timp bun pe M8, apoi au intrat pe A82. Satul Luss 
se afla imediat la ieşirea de pe şoseaua principală, pe malul 
vestic al lacului Lomond. 

— Aici s-a filmat Take the High Road!*, a informat-o Rebus pe 
Siobhan. 

— Una din puţinele telenovele la care nu m-am uitat niciodată. 

Pe sensul celălalt de mers maşinile se târau în coloană. 

— Se pare că jocul s-a terminat pe ziua de azi, a comentat 
Siobhan. Probabil că va trebui să ne întoarcem mâine. 

Rebus nu era însă dispus să se dea bătut. Loch Lomond era un 
club de golf exclusivist, destinat numai membrilor, iar turneul 
Open îi obligase pe organizatori să ia măsuri suplimentare de 
securitate. La poarta principală erau oameni de pază care au 
verificat cu atenţie legitimaţiile lui Rebus şi Siobhan înainte de a 
suna pentru a le anunţa sosirea, timp în care o oglindă fixată pe 
un băț lung a fost plimbată de-a lungul şasiului. 

— După cele întâmplate joi nu vrem să ne asumăm riscuri, i-a 
lămurit omul de la pază, returnându-le legitimaţiile. Iintrebaţi la 
recepţia casei de oaspeţi de comandantul Steelforth. 


134 Telenovelă scoțiană difuzată între 1980 şi 1993. 

— Mersi, a spus Rebus. Apropo, cine bate? 

— E egalitate - Tim Clark şi Maarten Lafeber, handicap sub 
cincisprezece. Tim sub şase astăzi, Monty e şi el bine plasat - 
zece sub. Mâine e ziua cea mare. 

Rebus i-a mulţumit din nou şi a pornit Saabul. 

— Ai înţeles ceva din ce-a spus? a întrebat-o pe Siobhan. 

— Nu ştiu decât că „Monty” e porecla lui Colin Montgomerie... 

— Atunci ştii tot atât cât mine despre acest joc nobil şi vechi. 

— N-ai încercat niciodată să înveţi? 

Rebus a clătinat din cap. 

— Bluzele alea pastelate... nu mă văd purtând aşa ceva. 

Au parcat şi au ieşit din maşină şi un grup de spectatori au 
trecut pe lângă ei comentând evenimentele de peste zi. Unul 
purta o bluză roz cu tăietură în V, ceilalţi bluze galbene, 
portocaliu-stins sau bleu-ciel. 

— Vezi? Ce ţi-am spus? a spus Rebus. 

Siobhan a dat din cap în semn că înţelege. 

Casa de oaspeţi a clubului era în stil medieval scoţian şi purta 
numele de Rossdhu. In faţă era parcat un Mercedes argintiu, cu 
şoferul picotind pe scaunul din faţă. Rebus şi-a amintit de el de la 
Gleneagles - şoferul desemnat să îl aducă pe Steelforth la 
turneul de golf. 

— Salut, bărbate, a spus el ridicându-şi ochii spre cer. 

Un tip scund, cu ochelari, o mustață stufoasă şi un aer plin de 
importanţă ieşea cu paşi mari din clădire, îndreptându-se spre ei. 
Tot felul de legitimaţii plastifiate şi alte mijloace de identificare îi 
atârnau de gât, lovindu-se între ele în timp ce se mişca. A lătrat 
scurt un cuvânt care suna a „sekty”, dar pe care Rebus a ales să 
îl traducă drept secretar. Mâna osoasă care a strâns-o pe a lui 
Rebus era prea fermă. Dar măcar el se alesese cu o strângere de 
mână; Siobhan a fost tratată de parcă era un tufiş. 

— Trebuie să discutăm cu comandantul David Steelforth, i-a 
explicat Rebus. Mă îndoiesc că e genul care se bate pe burtă cu 
muritorii de rând nespălaţi. 

— Steelforth? Secretarul şi-a scos ochelarii şi i-a şters de 
mâneca puloverului stacojiu. E de la vreo corporație? 

— Ala e şoferul lui, a spus Rebus, dând din cap în direcţia 
Mercedesului. 

Siobhan a intervenit. 

— Pennen Industries. 

Secretarul şi-a pus din nou ochelarii pe nas şi i s-a adresat lui 

Rebus. 

— Ah, da. Domnul Pennen are un cort pentru oaspeţi. S-a uitat 
la ceasul de la mână. Probabil că la ora asta se odihneşte. 

— Vă deranjează dacă verificăm? 

Secretarul s-a strâmbat şi le-a spus să aştepte, apoi a dispărut 
înapoi în clădire. Rebus s-a uitat la Siobhan, provocând-o să 
comenteze. 

— Javră arogantă, s-a conformat ea. 

— Nu te tentează să completezi un formular de înscriere în 
club? 

— Ai văzut cumva vreo femeie de când am ajuns aici? 

Rebus a aruncat o privire în jur înainte de a recunoaşte că 
Siobhan avea dreptate. S-a întors la sunetul unui motor electric. 
Era un transportor de golf care îşi făcea apariţia din spatele casei 
de oaspeţi Rossdhu, cu secretarul la volan. 

— Urcaţi, le-a spus el. 

— Nu putem să mergem pe jos? a întrebat Rebus. 

Secretarul a clătinat din cap şi a repetat instrucţiunile. 

Spate în spate cu el, vehiculul avea două locuri capitonate. 

— Noroc cu tine, că ai oasele mici, i-a spus Rebus lui Siobhan. 
Secretarul le-a ordonat să se ţină bine. Maşinuţa s-a pus în 
funcţiune cu o viteză apropiată de cea a mersului pe jos. 

— Uau, a spus Siobhan, prefăcându-se entuziasmată. 

— Comisarul-şef o fi şi el vreun fan al golfului? a întrebat 
Rebus. 

— Tot ce se poate. 

— Pentru că la ce noroc am avut toată săptămâna, nu m-aş 
mira deloc să dăm nas în nas cu el. 

Numai că nu au dat. Terenul în sine mai adăpostea la acea oră 
doar câţiva hoinari. Standurile erau goale şi soarele dădea să 
apună. 

— Superb, a fost Siobhan nevoită să recunoască admirând 
priveliştea lacului Lomond şi a munţilor de dincolo de el. 

— Imi aminteşte de tinereţe, a spus Rebus. 

— Veneai aici în vacanțe? 

Rebus a negat dând din cap. 

— Nu eu, vecinii. Şi ne trimiteau întotdeauna câte o vedere. S- 
a răsucit în scaun cât de mult putea şi a văzut că se apropiau de 
un sat de corturi cu propriul cordon de securitate şi oameni de 
pază. Corturi mari, albe, muzică de cimpoi şi conversații 
zgomotoase. Secretarul a încetinit şi apoi a oprit, arătând cu 

capul spre un cort mai mare. Avea ferestre din plastic 
transparent şi personal de servire îmbrăcat în livrea. Se turna 
şampanie, stridii erau oferite pe tăvi de argint. 

— Mersi că ne-aţi adus, a spus Rebus. 

— Să vă aştept? 

Rebus a clătinat din cap. 

— Ne descurcăm singuri, domnule. Mersi încă o dată. Lothian 
and Borders, le-a spus el oamenilor de pază, arătându-şi 
legitimaţia. 

— Comisarul vostru şef e în cortul unde se serveşte şampanie, 
l-a informat îndatoritor un paznic. 

Rebus i-a aruncat o privire lui Siobhan. Săptămâna lor 
norocoasă... A luat un pahar de şampanie şi şi-a croit drum prin 
mulţime. | s-a părut că recunoaşte câteva feţe de la Prestonfield 
- delegaţi la G8, oameni cu care Richard Pennen voia să facă 
afaceri. Joseph Kamweze, diplomatul kenyan, i-a întâlnit privirea, 
dar s-a răsucit iute pe călcâie, pierzându-se în mulţime. 

— Un fel de Naţiunile Unite, a comentat Siobhan. 

Era cântărită din ochi; nu foarte multe femei participau la 
spectacol. Dar cele prezente... ei bine, făceau într-adevăr 
„Sspectacol” - păr lung şi ondulat căzând pe umeri, rochii scurte şi 
zâmbete fixate pe faţă. Femei care preferau să se descrie drept 
„modele” şi nu „call-giris”, femei angajate cu ziua pentru a 
aduce un plus de strălucire şi de bronz de solar evenimentului. 

— Ar fi trebuit să te dichiseşti puţin, a dojenit-o Rebus. Un pic 
de fard nu strică niciodată. 

— Ce? Eşti Karl Lagerfeld? a ripostat ea. 

Rebus a bătut-o pe umăr. 

— Uite-o şi pe gazda noastră. A făcut semn în direcţia lui 
Richard Pennen. Acelaşi păr impecabil aranjat, butoni 
scânteietori la cămaşă, ceas de mână din aur masiv. Insă ceva se 
schimbase. Faţa părea mai puţin bronzată, aerul mai puţin 
încrezător. Râdea la spusele cuiva dându-şi capul cam prea mult 
pe spate şi deschizând gura prea tare. Mimând, în mod evident, 
buna dispoziţie. Interlocutorul său şi-a dat şi el seama şi l-a 
studiat cu atenţie, neştiind ce să creadă. Aghiotanţii lui Pennen - 
care îl flancau, la fel ca la Prestonfield - păreau şi ei îngrijoraţi de 
inabilitatea şefului de a se integra în joc la fel de bine ca înainte. 
Rebus s-a gândit pentru o clipă să se ducă direct spre el, să-l 
întrebe ce mai face, doar aşa, de dragul de a-i vedea reacţia. 
Insă Siobhan i-a pus o mână pe braţ, făcându-l atent. 

David Steelforth, ieşind din cort, adâncit în conversaţie cu 
comisarul-şef James Corbyn. 

— La naiba, a înjurat Rebus. Apoi, după ce a răsuflat adânc: 
Bun, ce-o fi o fi... 

A simţit ezitarea lui Siobhan şi s-a întors spre ea. 

— Poate că ar fi mai bine să te plimbi vreo câteva minute. 

Ea ajunsese însă la o decizie şi a luat-o înainte spre cei doi 
bărbaţi. 

— Scuze că vă întrerup, a auzit-o Rebus rostind în momentul 
când a ajuns-o din urmă. 

— Ce naiba căutaţi voi aici? a mârâit Corbyn. 

— Niciodată nu refuz şampanie gratis, a spus Rebus ridicând 
paharul. Presupun că şi dumneavoastră tot de asta vă aflaţi aici, 
domnule. 

Corbyn s-a înroşit puternic la faţă. 

— Eu am fost invitat. 

— Şi noi, ca să zic aşa, domnule, a spus Siobhan. 

— Cum aşa? a întrebat Steelforth, care părea amuzat. 

— Anchetă criminală, domnule, a răspuns Rebus. Cu rol de 
legitimaţie de VIP. 

— De VVIP, l-a corectat Siobhan. 

— Vrei să spui că Ben Webster a fost ucis? a întrebat 
Steelforth cu ochii fixaţi pe Rebus. 

— Nu tocmai, a răspuns Rebus. Dar bănuim de cea murit. Și 
se pare că moartea lui are legătură cu Clootie Well. Şi-a îndreptat 
apoi privirea spre Corbyn. O să vă punem la curent mai târziu, 
domnule, dar acum am dori să discutăm cu comandantul 
Steelforth. 

— Sunt convins că discuţia asta mai poate să aştepte, a 
ripostat Corbyn pe un ton tăios. 

Rebus şi-a întors ochii spre Steelforth, care a zâmbit din nou, 
de data asta în direcţia lui Corbyn. 

— Cred că ar fi bine să ascult ce au de spus inspectorul şi 
colega lui. 

— E în regulă, s-a înmuiat Corbyn. Atunci daţi-i drumul. 

Rebus a tăcut, schimbând o privire cu Siobhan. 

Steelforth s-a prins imediat. l-a întins cu gesturi teatrale 
paharul său neatins lui Corbyn. 

— Mă întorc repede, domnule comisar-şef. Sper că subalternii 
dumneavoastră vă vor explica totul în timp util... 

— Aşa sper şi eu, a subliniat Corbyn sfredelind-o cu privirea pe 

Siobhan. 

Steelforth l-a bătut liniştitor pe umăr şi s-a îndepărtat, cu 
Siobhan şi Rebus imediat în spatele său. S-au oprit cu toţii când 
au ajuns la gardul jos din ţăruşi albi. Steelforth stătea acum cu 
spatele la mulţime şi cu faţa spre terenul de golf, unde îngrijitorii 
erau ocupați cu înlocuirea bucăţilor de pământ smulse din gazon 
şi greblarea obstacolelor de nisip. Şi-a strecurat mâinile în 
buzunare. 

— Prin urmare, ce vă închipuiţi voi că ştiţi? a întrebat el 
nonşalant. 

— Cred că deja ai ghicit, a răspuns Rebus. Când am menţionat 
legătura dintre moartea lui Webster şi Clootie Well, nici n-ai 
clipit. Ceea mă face să cred că deja bănuieşti ceva. Stacey 
Webster îţi este, la urma urmei, subalternă. Şi o supraveghezi tot 
timpul îndeaproape... probabil că ai început la un moment dat să 
te întrebi de ce îşi tot planifica misiuni în nord, în locuri ca 
Newcastle şi Carlisle. Şi tot de asta stau şi mă întreb ce anume ai 
văzut pe înregistrările făcute în noaptea aceea de camerele de 
supraveghere de la Castel. 

— Scuipaţi tot, a şuierat Steelforth. 

Siobhan a fost cea care a continuat. j 

— Noi credem că Stacey Webster este criminalul în serie. Il 
voia pe Trevor Guest, dar pentru a camufla totul a ucis alți doi 
oameni. 

— lar când s-a dus să-i împărtăşească vestea fratelui ei, a 
spus Rebus, Ben nu a reacţionat aşa cum se aştepta ea. Poate că 
s-a aruncat în gol, poate că a fost şocat şi a ameninţat-o că va da 
totul în vileag... şi Stacey a decis că n-are încotro şi trebuie să-l 
reducă la tăcere. Nu ştiu... a ridicat el din umeri. 

— O teorie cam fantezistă, a comentat Steelforth, ferindu-şi 
privirile. Dar ca buni detectivi ce sunteţi, presupun că aţi 
construit un caz solid, nu? 

— Acum, că ştim ce căutăm, o să ne fie probabil destul de 
uşor cu strângerea dovezilor, a răspuns Rebus. Deşi, desigur, 
toată povestea asta va aduce mari prejudicii de imagine pentru 
S012... 

Steelforth s-a strâmbat, întorcându-se cu o sută optzeci de 
grade pentru a admira petrecea. 

— Până acum o oră, v-aş fi spus amândurora să vă duceţi la 
dracu'. Şi ştiţi de ce? 

— Pentru că Pennen îţi oferise o slujbă, a răspuns Rebus. 

Steelforth a ridicat din sprâncene. Aşa presupun, a explicat 
Rebus. Pentru că pe e/ ai încercat să-l protejezi tot timpul. Şi 
trebuia să fi avut un motiv. 

Steelforth a încuviinţat dând încet din cap. 

— Intâmplător, ai dreptate. 

— Intre timp însă te-ai răzgândit? a intervenit Siobhan. 

— E de ajuns să te uiţi la el. Tipul e pe cale să se facă fărâme. 

— Ca o statuie în deşert, a comentat Siobhan cu ochii la 
Rebus. 

— Luni aveam de gând să-mi înaintez demisia, a spus 
Steelforth pe un ton melancolic. Şi să dau dracului Serviciile 
Speciale. 

— S-ar zice că deja au ajuns acolo, a declarat Rebus, din 
moment ce unul dintre ofiţeri este lăsat să omoare oameni în 
stânga şi-n dreapta... 

Steelforth se uita în continuare la Richard Pennen. 

— Ciudat cum lucrurile se aşază uneori în mod neaşteptat... 
Fisurile cele mai mici sunt cele care fac ca o structură să se 
prăbuşească. 

— Ca în cazul lui Al Capone, a adăugat Siobhan îndatoritoare. 
Nu l-au putut acuza decât de evaziune fiscală, nu-i aşa? 

Steelforth nu a băgat-o în seamă, preferând să-şi îndrepte 
atenţia asupra lui Rebus. 

— Inregistrarea de pe camerele de supraveghere nu era 
concludentă, a admis el. 

— Totuşi îl arăta pe Ben Webster întâlnindu-se cu cineva? 

— La zece minute după ce primise un apel pe mobil. 

— E cazul să cerem desfăşurătorul de la compania de 
telefoane sau putem să plecăm de la ideea că Stacey e cea care 
l-a sunat? 

— Aşa cum am spus, înregistrarea nu e concludentă. 

— Dar ce arăta? 

Steelforth a ridicat din umeri. 

— Doi oameni care stăteau de vorbă... gesticulând nervos... în 
mod evident certându-se. Şi la final unul dintre ei prinzându-l pe 
celălalt de braţ. Greu de distins însă, era şi întuneric... 

— Şi? 

— Şi pe urmă a rămas numai unul. Ochii lui Steelforth s-au 
întâlnit cu ai lui Rebus. Cred că în clipa aceea el a fost cel care a 
decis ce să facă. 

O clipă nimeni nu a spus nimic. Siobhan a fost cea care a rupt 

tăcerea. 

— Şi tu ai vârât gunoiul sub preş, ca să nu se facă valuri... şi 
tot aşa, în linişte, ai expediat-o pe Stacey Webster înapoi la 
Londra. 

— Da, cam aşa ceva... Oricum, nu pot decât să vă urez noroc 
cu sergent Webster. 

— Ce vrei să spui? 

Steelforth s-a întors cu faţa spre Siobhan. 

— De miercuri nu se mai ştie nimic de ea. Se pare că s-a urcat 
în trenul de noapte care trebuia să ajungă la Londra în Gara 
Euston. 

Siobhan şi-a îngustat ochii. 

— Bomba din gară? 

— Ar fi un adevărat miracol dacă toate victimele ar putea fi 
identificate. 

— Aiurea, a spus Rebus apropiindu-şi faţa de obrazul lui 
Steelforth. O ascunzi tu cumva? 

Steelforth a scos un hohot de râs. 

— Chiar vezi conspirații peste tot, nu, Rebus? 

— Ştiai ce-a făcut. Bombele au fost acoperirea perfectă pentru 
dispariţia ei. 

Chipul lui Steelforth s-a înăsprit. 

— Sergent Webster nu mai e. Aşa că daţi-i înainte şi adunaţi 
ce probe reuşiţi să găsiţi - nu ştiu de ce, dar mă îndoiesc că veţi 
ajunge undeva. 

— Dar şi dacă ajungem, o să te trezeşti cu o tonă de bălegar 
pe cap, l-a avertizat Rebus. 

— Oare? şi-a împins Steelforth bărbia înainte, aproape de faţa 
lui Rebus. Deşi câte o tonă de bălegar din când în când face bine 
solului, nu? Acum o să vă rog să mă scuzaţi, mă duc să mă îmbăt 
criţă pe cheltuiala lui Richard Pennen. S-a îndepărtat de ei, 
scoțând mâinile din buzunare pentru a-şi lua înapoi paharul de la 
Corbyn. Comisarul-şef a rostit ceva, gesticulând în direcţia celor 
doi detectivi de la Lothian and Borders. Steelforth s-a mulţumit 
să clatine din cap, aplecându-se apoi puţin spre Corbyn pentru a- 
i spune câteva cuvinte care l-au făcut pe comisarul-şef să scoată 
un hohot de râs puternic - şi deloc fals. 

— CE FEL DE REZULTAT MAI E ŞI ACESTA? A ÎNTREBAT 
SIOBHAN şi nu pentru prima oară. 

Se aflau din nou la Edinburgh, într-un bar de pe Broughton 
Street, situat imediat după colţ de apartamentul ei. 

— Predă fotografiile alea de la Grădinile de pe Princes Street la 
poliţie şi micul nostru amic skinhead va primi condamnarea la 
privare de libertate pe care o merită, a răspuns Rebus. 

Siobhan s-a uitat la el şi a izbucnit într-un hohot de râs 
sălbatic şi lipsit de veselie. 

— Asta e tot? Patra oameni morţi din cauza lui Stacey Webster 
şi doar cu asta ne alegem? 

— Gândeşte-te că am scăpat vii şi nevătămaţi, i-a amintit 
Rebus. In plus, tot barul trage cu urechea la noi. 

Privirile clienţilor s-au întors când Siobhan i-a sfredelit cu 
privirea. Patru ginuri tonic în contul ei până acum, faţă de o 
halbă şi trei pahare de whisky Laphroaig ale lui Rebus. Stăteau 
aşezaţi într-un separeu. Barul era plin şi destul de zgomotos, 
asta până când Siobhan să se apuce să discute despre crime 
multiple, o moarte suspectă, o înjunghiere, violatori, George 
Bush, Serviciile Speciale, revoltele de pe Princes Street şi Bianca 
Jagger. 

— Trebuie să punem totul cap la cap, i-a atras atenţia Rebus. 
Ea a răspuns strângându-şi dispreţuitor buzele. 

— Ce folos? a întrebat cu îndoială în glas. Nu putem dovedi 
nimic. 

— Avem o mulţime de probe circumstanţiale. 

De data asta Siobhan s-a mulţumit să pufnească şi a început 
să numere pe degete. 

— Richard Pennen, S012, guvernul, Cafferty, Gareth Tench, un 
criminal în serie, G8... la un moment dat se părea că există o 
legătură între toate astea. Şi chiar au legătură, dacă stai să te 
gândeşti! Şi-a fluturat cele şapte degete în faţa ochilor lui Rebus. 
Cum el n-a răspuns şi-a coborât mâna, părând că-l studiază 
intens. Cum poţi să fii atât de calm? 

— Cine zice că sunt calm? 

— Atunci te stăpâneşti foarte bine. 

— Am ceva experienţă în domeniu. 

— Eu nu şi-a scuturat ea capul cu furie. Când se întâmplă 
lucruri dintr-astea, îmi vine să strig în gura mare. 

— AŞ zice că am făcut totuşi primii paşi. 

Siobhan se uita în paharul ei gol. 

— Deci moartea lui Ben Webster nu are nimic de-a face cu 
Richard Pennen? 

— Nimic, a admis Rebus. 

— Dar moartea lui l-a distrus şi pe Pennen, nu? 

Rebus s-a mărginit să confirme dând din cap. Siobhan a 
mormăit ceva neinteligibil. Rebus a rugat-o să repete şi ea s-a 
conformat. 

— Fără zei, fără stăpâni. De luni mă tot gândesc la asta. Vreau 
să zic că... presupunând că e adevărat... atunci în cine am putea 
să ne mai încredem? Cine ar trebui să conducă lumea? 

— La asta nu cred că sunt în stare să răspund, Siobhan. 

Ea s-a strâmbat, ca şi cum spusele lui îi confirmau 
suspiciunea. Mobilul a scos un băzâit, avertizând-o că primise un 
mesaj. Siobhan s-a uitat pe ecran, dar nu mai mult de atât. 

— Eşti populară în seara asta, a comentat Rebus. Ea a răspuns 
cu o clătinare din cap. Dacă ar fi să ghicesc, aş zice că era 
Cafferty. 

Incruntată, Siobhan i-a aruncat o privire. 

— Şi dacă ar fi? 

— Poate că ar trebui să-ţi schimbi numărul. 

Ea a dat din cap în semn de încuviinţare. 

— Dar numai după ce o să-i trimit un text lung şi drăguţ în 
care o să-i spun tot ce cred eu despre el. S-a uitat în jos spre 
masă. Nu era rândul meu? 

— Mă gândeam că poate n-ar strica să luăm ceva de 
mâncare... 

— Nu ţi-au ajuns stridiile lui Pennen? 

— Stridiile nu prea ţin de foame. 

— Mai sus pe stradă e un restaurant indian. 

— Ştiu. 

— Sigur că ştii, doar ai trăit aici toată viaţa. 

— Aproape toată, a confirmat el. 

— Totuşi de o săptămână ca asta n-ai avut niciodată parte, l-a 
provocat ea. 

— Niciodată, a recunoscut el. Acum, haide, bea-ţi ginul şi să 
mergem să mâncăm nişte curry. 

Siobhan a dat din cap, cu mâinile încleştate pe pahar ca într-o 
menghină. 

— Mama şi tata au luat masa în restaurantul ăla indian 
miercuri seara. Am ajuns şi eu, la timp pentru cafea... 

— Poţi oricând să te duci la Londra, să-i vizitezi. 

— Mă-ntreb cât o s-o mai ducă. Ochii lui Siobhan sticleau. Asta 
înseamnă să fii scoţian, John? Câteva pahare şi gata, devii 
sentimental? 

— Părem într-adevăr blestemaţi să ne uităm mereu înapoi, a 
admis el. 

— Şi pe urmă ce faci? Te duci şi te angajezi la CID, ceea ce nu 
face decât să înrăutăţească lucrurile. Oameni morţi, iar noi le 
răscolim trecutul... şi nu putem schimba nimic, a spus Siobhan, 
încercând să ridice paharul, dar eşuând, efortul fiind prea mare. 

— Am putea merge să-i tragem o mamă de bătaie lui Keith 
Carberry, a propus Rebus. 

Ea a dat încet din cap. 

— Sau mai bine Marelui Ger Cafferty... sau oricui am avea noi 
chef. Doar suntem doi. S-a aplecat uşor în faţă, pentru a o fixa în 
ochi. Doi împotriva naturii. 

Siobhan i-a aruncat o privire şireată. 

— Versuri dintr-un cântec? a ghicit ea. 

— Titlul unui album al lui Steely Dan. 

— Ştii ce m-am întrebat mereu? a spus ea rezemându-se de 
spătar. De unde îşi iau cântăreții numele astea? 

— O să-ţi povestesc când o să fii trează, a răspuns Rebus, 
golindu-şi paharul. 

A simţit ochii clienţilor urmărindu-i în timp ce o ajuta să se 
ridice şi să iasă din bar. Vântul sufla tăios şi începuse să picure. 

— Poate că ar fi mai bine să mergem la tine acasă şi să 
comandăm mâncare, a sugerat Rebus. 

— Nu sunt atât de beată! 

— Cum vrei. 

Au început să urce panta abruptă, unul lângă altul, în tăcere. 
Sâmbătă noaptea, oraşul revenit la normal: adolescenţi tunaţi, în 
maşinile lor tunate; bani căutând locul în care să fie cheltuiţi; 
pufăitul motoarelor diesel ale taxiurilor. La un moment dat, 
Siobhan şi-a strecurat braţul pe sub al lui şi a mormăit ceva ce 
Rebus nu a înţeles. 

— Nu e de ajuns, nu? a repetat ea. E... doar simbolic... pentru 
că altceva nu putem face. 

— Ce tot spui acolo? a întrebat el zâmbind. 

— Apelul morţilor, a răspuns ea odihnindu-şi capul pe umărul 
lui. 

Epilog 

LUNI DIMINEAŢĂ S-A URCAT ÎN PRIMUL TREN CU DESTINAŢIA 
Londra. Trenul a părăsit gara Waverley din Edinburgh la ora 
şase, urmând să ajungă la King's Cross imediat după ora zece. La 
ora opt a sunat la secţia din Gayfield Square şi a anunţat că e 
bolnav, ceea ce nu era foarte departe de adevăr. Dacă ar fi fost 
întrebat ce are, ar fi avut însă ceva probleme cu răspunsul. 

— Orele suplimentare, s-a mulţumit însă sergentul de serviciu 
să comenteze. 

Rebus s-a dus la vagonul-restaurant şi a luat micul dejun. S-a 
întors la locul său şi s-a apucat să citească ziarul, încercând să-i 
evite pe ceilalţi pasageri. De cealaltă parte a mesei stătea un 
adolescent ursuz care dădea din cap pe ritmul melodiei 
interpretate la chitară ce se revărsa din căşti. Lângă el, o femeie 
de afaceri iritată că nu avea suficient spaţiu pentru a-şi întinde 
hârtiile de lucru. Nimeni pe locul de lângă Rebus - până la York. 
Rebus nu mai circulase cu trenul de ani buni. Trenul era plin de 
turişti cu bagaje, de copii care se smiorcăiau, de oameni plecaţi 
în vacanţă, de lucrători care se duceau la slujbele lor din Londra. 
După York au urmat Doncaster şi Peterborough. Bărbatul îndesat 
care se aşezase lângă Rebus aţipise, însă numai după ce 
subliniase că locul pe care îl rezervase era de fapt la geam, dar 
că nu îl deranja să stea spre culoar dacă Rebus nu voia să se 
mute. 

— În regulă, se mărginise Rebus să răspundă. 

Chioşcul de ziare de pe peronul gării se deschisese cu numai 
câteva minute înainte de plecarea trenului, însă Rebus reuşise să 
cumpere un exemplar din Scotsman. Articolul lui Mairie fusese 
publicat pe prima pagină. Nu era editorialul zilei şi deborda de 
cuvinte precum „presupus”, „poate” şi „probabil”. Totuşi titlul l-a 
uns pe inimă. i 

„MAGNAT AL INDUSTRIEI DE ARMAMENT IMPLICAT IN 

MISTERUL ÎMPRUMUTURILOR CĂTRE PARTIDE” 

Rebus era perfect capabil să recunoască o salvă de tun atunci 
când o vedea. lar Mairie păstrase destulă muniţie pentru viitor. 

Nu-şi luase nici un fel de bagaje la el, ferm hotărât să revină 
acasă în aceeaşi zi, cu ultimul tren. Avea opţiunea de a cumpăra 
bilet de întoarcere la vagonul de dormit, ceea ce nici nu era, la 
urma urmei, o idee prea rea - îi oferea ocazia să discute cu 
personalul trenului, să se intereseze dacă vreunul dintre 
însoțitori lucrase miercuri noaptea pe ruta de la sud de 
Edinburgh. Aparent, Rebus fusese ultima persoană care o văzuse 
pe Stacey Webster în viaţă - poate cu excepţia celor de la 
GNER:%. Dacă ar fi urmărit-o în seara aceea până la gara 
Waverley, acum ar fi fost convins că Stacey se urcase - într- 
adevăr - în tren. Aşa însă, Stacey putea fi oriunde - inclusiv să se 
ascundă până ce Steelforth reuşea să îi procure o nouă 
identitate. 

Rebus se îndoia că tânăra ar fi avut dificultăţi în a începe o 
nouă viaţă. işi dăduse seama de asta cu o noapte înainte, când 
se gândise la multiplele ei personalităţi: poliţist, Santal, soră, 
ucigaş. O cvadrifonie în toată puterea cuvântului, la fel ca în titlul 
albumului celor de la The Who. Duminică, Kenny, fiul lui Mickey, 
venise la el acasă în BMW-ul lui şi îi spusese că are ceva pentru 
el pe bancheta din spate a maşinii. Rebus coborâse să vadă 
despre ce era vorba - albume, benzi de casetofon şi CD-uri, plăci 
de gramofon... toată colecţia lui Mickey. 

— Testamentul, a explicat Kenny. Tata a vrut să le iei tu. 

După ce terminaseră de cărat totul urcând cele două etaje 
până la apartamentul lui Rebus, Kenny stătuse atât cât să-şi 
tragă sufletul şi să bea un pahar cu apă. Rebus îi făcuse apoi cu 
mâna şi se uitase la cadoul primit. Se aşezase pe podea, printre 
cutii şi începuse să cotrobăie înăuntru: o variantă mono a lui 
„Sergeant Pepper”!*€, „Let it Bleed”? cu afişul original de la Ned 
Kelly:5%, multe albume de Kinks şi Taste şi Free... câteva de Van 


135 Great North Eastern Railway - companie de căi ferate care a 
operat trenurile de mare viteză care au circulat pe linia principală de pe 
coasta de est a Marii Britanii din 1996 până în 2007, când acest serviciu 
a fost preluat de societatea National Express East Coast. 

136 „Sergeant Pepper's Lonely Hearts Club” - al optulea album 
(1967) al celebrei formaţii The Beatles. 

137 Album The Rolling Stones (1969). 

138 Bandit australian din secolul al XIX-lea şi erou al filmului cu 

Der Graal şi Steve Hillage. Până şi două benzi stereo 8 - „Killer” 
al lui Alice Cooper şi un album Beach Boys. O comoară de 
amintiri. Rebus şi-a dus copertele la nas - mirosul însuşi îl purta 
înapoi în timp. Muzica băieţilor de la Hollies? pe o placă 
deformată, lăsată prea mult timp să se învârtă în gol după ce 
petrecerea se sfârşise... un single „Silver Machine”! pe care 
Mickey scrisese: „Proprietatea lui Michael Rebus - Nu puneţi 
labele!” 

Şi, desigur, „Quadrophenia”, cu colţurile copertei îndoite, cu 
vinilul zgâriat, dar încă funcţional. 

Stând în tren şi-a amintit ultimele cuvinte pe care i le spusese 
Stacey: Nu i-ai spus niciodată cât de rău iți pare... Chiar înainte 
de a se repezi spre toaletă. Crezuse că se referea la Mickey, abia 
acum şi-a dat seama că vorbea şi despre ea şi Ben. Să-i fi părut 
rău pentru cei trei oameni pe care îi omorâse? Pentru că-i 
povestise despre asta fratelui ei? Pentru că Ben înţelesese că nu 
are altă soluţie decât să-şi predea sora autorităţilor, pentru că 
pipăise piatra groasă a meterezelor, pentru că văzuse în minte 
râpa ce se căsca în spatele lor...? Şi-a amintit memoriile lui 
Cafferty - Schimbarea. Un titlu pe care cei mai mulţi oameni l-ar 
fi putut folosi pentru autobiografiile lor. Oameni pe care îi ştiai de 
multă vreme şi care la suprafaţă păreau neschimbaţi - câteva 
fire albe în păr sau o talie ceva mai îngroşată - însă niciodată nu 
puteai şti ce se petrece în capul lor. 

După ce au trecut de Doncaster, telefonul lui mobil a sunat, 
trezindu-l pe vecinul care sforăia uşor. Siobhan. Rebus a ignorat 
apelul, aşa că ea i-a trimis un mesaj, pe care - cu ziarul parcurs 
deja şi peisajul plictisitor de afară - s-a decis să-l deschidă. 

„Unde eşti? Corbyn vrea să discute cu noi. Trebuie să-i spun 
ceva. Sună-mă.” 

Ştia că nu-i poate spune că e în tren - Siobhan ar fi ghicit 
imediat încotro se îndrepta. Pentru a amâna inevitabilul, a 
aşteptat o jumătate de oră înainte de a trimite răspunsul. 

„In pat mie rău vorbim mai încolo” 

Ortografie greşită, fără semne de punctuație. Siobhan i-a 


acelaşi titlu din 1970, interpretat de Mick Jagger, solistul formaţiei The 
Rolling Stones. 

139 Kinks, Taste, Free, Van Der Graal, Steve Hillage, Alice Cooper, 
Beach Boys, Hollies - trupe şi muzicieni rock-pop din Marea Britanie sau 
SUA. 

140 Melodie din 1972 a formaţiei rock britanice Hawkwind. 

răspuns imediat. 

„Mahmur?” 

„Stridiile de la loch lomond”, a tastat el. 

A închis telefonul pentru a nu rămâne fără baterie, apoi a 
închis şi ochii, chiar în clipa când conductorul anunţa gara King 
Cross din Londra drept „oprirea următoare şi finală”. 

— Următoare şi finală, s-a auzit şi în difuzor. 

Mai devreme fuseseră nişte anunţuri privitoare la închiderea 
unor staţii de metrou. Femeia de afaceri cu trăsături aspre 
consultase harta metroului ţinând-o aproape de ochi pentru a nu 
împărţi informaţiile cu ceilalţi. La periferia Londrei, Rebus a 
recunoscut câteva staţii în momentul în care trenul a trecut prin 
ele. Clienţii obişnuiţi ai căilor ferate au început să-şi strângă 
lucrurile şi să se ridice în picioare. Laptopul femeii de afaceri a 
revenit în geanta de umăr, alături de dosare şi hârtii, agendă şi 
hartă. Bărbatul îndesat s-a sculat şi el, înclinându-se apoi spre 
Rebus, ca şi cum ar fi avut cu el cine ştie ce conversaţie lungă şi 
sinceră. Rebus, care nu se grăbea în fond prea tare, a fost unul 
dintre ultimii pasageri care au coborât din tren şi a trebui să se 
strecoare pe coridor pe lângă echipa care se apucase de făcut 
curăţenie. 

In Londra era mai cald, mai mare zăpuşeală ca în Edinburgh. 
Jacheta îl apăsa prea tare pe umeri. A ieşit din gară pe jos. Nu 
avea nevoie de taxi, nici de metrou. Şi-a aprins o ţigară şi s-a 
lăsat învăluit de zgomotul traficului şi de gazele de eşapament. A 
suflat un rotocol de fum spre tot şi toate şi a scos din buzunar o 
foaie de hârtie. Era o secţiune dintr-o hartă a străzilor pusă la 
dispoziţie de comandantul David Steelforth. Rebus îl sunase 
duminică după-amiaza, explicându-i că el şi Siobhan aveau s-o ia 
uşurel cu omorurile şi să-l consulte cu privire la ceea ce vor 
descoperi înainte de a înainta dosarul procurorului - dacă avea 
să se ajungă vreodată la asta. 

— Bine, spusese Steelforth pe un ton obosit. Zgomotul de 
fundal: aeroportul din Edinburgh, cu comandantul pregătindu-se 
să se întoarcă acasă. Rebus la celălalt capăt al firului, după ce îl 
alimentase cu o grămadă de tâmpenii şi acum cerându-i o 
favoare. 

Rezultatul: un nume, o adresă şi o hartă a străzilor. 

Steelforth mersese până acolo încât îşi ceruse scuze pentru 
mardeiaşii lui Pennen. Care primiseră ordin să îl urmărească; 
hărţuiala nu fusese în nici un fel inclusă în instrucţiuni. 

— Nu am aflat de asta decât ulterior, a spus Steelforth. Şi să 
mai crezi că poţi să ai control asupra unor oameni ca ăştia... 

Control... 

Rebus şi l-a imaginat din nou pe consilierul Gareth Tench, 
încercând să ţină sub control o întreagă comunitate, incapabil 
fiind să-şi schimbe propriul destin. 

Mai puţin de o jumătate de oră de mers pe jos, atâta estimase. 
O zi plăcută pentru o plimbare. Una dintre bombe explodase într- 
o garnitură de metrou, între King's Cross şi Russell Square, alta 
într-un autobuz care circula pe ruta Euston-Russell Square. Toate 
aceste repere se aflau pe harta pe care o ţinea acum în mână. În 
dimineaţa aceea, trenul cu vagon de dormit ajunsese în gara 
Euston în jurul orei şapte. 

8.50 a.m. - explozia din metrou. 

9.47 a.m. - explozia din autobuz. 

Nu îi venea să creadă că Stacey Webster fusese prin preajmă 
la producerea acestor incidente. Conductorul de tren îi asigurase 
că avuseseră noroc: trei zile mai târziu şi staţia terminus ar fi 
fost mutată la Finsbury Park. Rebus ar fi putut spune cu mâna pe 
inimă că Finsbury Park ar fi fost acelaşi lucru... 


Cafferty era singur în sala de biliard. Nici nu a catadicsit să îşi 
ridice ochii la intrarea lui Siobhan până ce nu a lovit bila. Era o 
încercare de dublă“. 

Ratată. 

A ocolit masa frecând tacul cu creta. A suflat pentru a 
îndepărta praful excesiv de pe vârf. 

— Văd că ştii toate loviturile, a spus Siobhan. 

Cafferty a mormăit şi s-a aplecat peste masă. A ratat din nou. 

— Şi totuşi joci prost, a adăugat. Cam la asta se rezumă viaţa 
ta. 

— Bună dimineaţa şi ţie, sergent Clarke. Ce-i asta? O vizită de 
curtoazie? 

— Aşa ţi se pare? 

Cafferty şi-a ridicat privirea spre ea. 

— Nu mi-ai răspuns la mesaje. 

— Obişnuieşte-te cu ideea. 

— Asta nu schimbă cu nimic cele întâmplate. 

— Şi ce anume s-a întâmplat, după părerea ta? 


141 Tip de lovitură nepermisă în care tacul loveşte de două ori bila 
albă la o singură încercare. 

Cafferty nu s-a grăbit să răspundă. 

— Faptul că amândoi am obţinut ceea ce am vrut? a întrebat 
după o clipă de prefăcută chibzuială. Numai că tu te simţi acum 
vinovată, a adăugat sprijinind tacul de podea. Amândoi am 
obţinut ceea ce am vrut, a repetat el. 

— Eu nu l-am vrut mort pe Gareth Tench. 

— Dar ai vrut să fie pedepsit. 

Siobhan a făcut câţiva paşi spre el. 

— Nu încerca să pretinzi că ai făcut ce-ai făcut în folosul meu. 

Cafferty a ţâţâit din buze. 

— Ar trebui să înveţi să te bucuri de micile victorii, Siobhan. 
Din experienţa mea, viaţa nu îţi oferă prea multe. 

— De data asta am greşit, Cafferty, numai că, din fericire, eu 
învăţ repede. De-a lungul anilor te-ai distrat cu John Rebus, dar 
să ştii că de acum înainte o să ai un nou duşman care o să-ți 
sufle în ceafă. 

Cafferty a chicotit. 

— Adică pe tine, nu? s-a sprijinit în tac. Trebuie totuşi să 
recunoşti, Siobhan, că am făcut echipă bună împreună. 
Gândeşte-te ce bine ne-ar fi dac-am ajunge să conducem oraşul 
- schimbând informaţii şi ponturi între noi... Eu cu afacerile mele 
şi tu urcând rapid pe scara ierarhică. La urma urmei, nu asta ne 
dorim amândoi? 

— Ceea ce îmi doresc eu, a rostit Siobhan pe un ton calm, este 
să nu mai am de-a face cu tine până ce nu voi sta în boxa 
martorilor, iar tu pe banca acuzării. 

— Ei, atunci îţi doresc mult noroc, a spus Cafferty, hlizindu-se 
şi îndreptându-şi din nou atenţia asupra mesei de biliard. Intre 
timp, ce-ai zice de-o partidă? Niciodată nu m-am priceput prea 
bine la afurisitul ăsta de joc... 

S-a răsucit spre ea, dar Siobhan pornise deja spre uşă. 

— Siobhan! a strigat el. Mai ţii minte cum am stat noi doi 
acolo, sus, în biroul meu? Cu nemernicul ăla mic de Carberry, 
care se tot foia, încolţit? Atunci am văzut în ochii tăi... 

Siobhan deschisese uşa, dar n-a rezistat tentaţiei. 

— Ce-ai văzut, Cafferty? 

— Am văzut că începuse să-ţi placă. Şi-a trecut limba peste 
buze. Oh, da, sunt sigur că începuse să-ţi placă. 

Râsul lui a însoţit-o pe Siobhan afară, în lumina zilei. 


Pentonville Road şi apoi Upper Street... mai departe decât îşi 

închipuise el. S-a oprit la o cafenea, vizavi de intrarea în staţiile 
de metrou Highbury şi Islington, a mâncat un sandvici şi a răsfoit 
prima ediţie a ziarului Evening Standard. Nimeni din cafenea nu 
vorbea englezeşte şi când a dat comanda a avut dificultăţi din 
cauza accentului. Sandviciul era însă bun... 

Când s-a îndreptat spre uşă, a simţit cum în tălpile ambelor 
picioare încep să se formeze băşici. A ieşit de pe St. Paul's Road 
şi a intrat pe Highbury Grove. A găsit strada pe care o căuta 
vizavi de nişte terenuri de tenis. A găsit blocul pe care îl căuta. A 
găsit numărul apartamentului şi soneria de interfon. Nici un 
nume alături, dar a sunat. 

Fără rezultat. 

S-a uitat la ceas, apoi a apăsat din nou pe butoanele 
interfonului până când cineva a răspuns. 

— Mda? s-a auzit o voce pârâitoare. 

— Un pachet de livrat pentru apartamentul nouă, a spus 
Rebus. 

— Aici e apartamentul şaisprezece. 

— M-am gândit să vi-l las dumneavoastră. 

— Te-ai gândit greşit. 

— Atunci poate în faţa uşii? 

Vocea a scos o înjurătură, dar interfonul a bâzâit şi Rebus a 
intrat. A urcat scările până la apartamentul 9. Uşa 
apartamentului era prevăzută cu vizor. Şi-a lipit urechea de 
lemnul uşii. A făcut un pas în spate şi a studiat-o. Lemn masiv, 
multe încuietori şi margini placate cu oţel. 

— Cine ar vrea să locuiască într-un loc ca ăsta? s-a întrebat 
Rebus şoptit. „David, e rândul tău...” Citat din emisiunea TV 
Through the Keyhole”. Cu diferenţa că el ştia cine e 
proprietarul: informaţie obţinută de - şi de la - David Steelforth. 
A bătut neconvins în uşă, apoi a coborât scările. A rupt partea de 
sus a pachetul de ţigări şi a înfipt-o sub uşa de intrare în holul 
blocului, blocând-o. Apoi a ieşit şi s-a pus pe aşteptat. 

Se pricepea la aşteptat. 

Blocul avea câteva locuri de parcare, fiecare din ele protejate 
de un stâlp metalic vertical. Un Porsche Cayenne a oprit, iar 
şoferul a coborât şi a descuiat lacătul, lăsând lanţul să cadă la 
pământ pentru a parca pe locul rezervat. Fluiera mulţumit când a 


142 Prin gaura cheii (lb. Engleză) - emisiune TV în care concurenţilor 
li se oferă un tur video al reşedinţei unei celebrităţi pe care trebuie să o 
identifice. 

dat ocol maşinii, lovind cu piciorul în cauciucuri pentru a verifica 
presiunea roţilor şi pentru că asta se presupune că fac bărbaţii. A 
şters cu manşeta hainei o pată de murdărie şi a aruncat cheile în 
aer, prinzându-le şi vârându-le înapoi în buzunar. Un alt 
mănunchi de chei şi-a făcut apariţia, din care a ales-o pe cea 
care descuia uşa blocului. A sesizat uimit că uşa nu era perfect 
închisă. Faţa i s-a lovit de ea, fiind împins de la spate în hol, 
Rebus neacordându-i nici o şansă. L-a înşfăcat de păr şi l-a izbit 
de zidul de beton şi sângele a ţâşnit. Un genunchi în spate şi 
Jacko era întins la podea, ameţit şi pe jumătate inconştient. Un 
pumn în ceafă şi altul în bărbie. Primul pentru mine şi-a spus 
Rebus, a/ doilea pentru Mairie Henderson. 

S-a uitat de aproape la faţa bărbatului. Plină de cicatrici, dar 
altfel bine întreţinută. Omul servise în armată, dar se lăsase de 
ceva vreme şi între timp se îngrăşase pe seama sectorului privat. 
Ochii i-au scăpărat o clipă, apoi s-au închis. Rebus a aşteptat 
câteva secunde, ca să se asigure că individul nu trişa. Insă corpul 
prăbuşit părea moale. Rebus i-a verificat pulsul, constatând că 
încă bătea, ca şi căile prin care aerul pătrundea în organism şi 
care nu erau blocate. Apoi i-a tras mâinile la spate şi le-a legat 
cu cablul de plastic pe care îl adusese cu el. 

Le-a legat bine şi strâns. 

S-a săltat în picioare, a luat cheile maşinii din buzunarul lui 
Jacko şi a ieşit afară, unde s-a uitat mai întâi în stânga şi în 
dreapta, asigurându-se că nu este urmărit. S-a îndreptat spre 
Porsche, a zgâriat maşina pe aripă cu cheile, apoi a deschis 
portiera dinspre scaunul şoferului. A introdus cheia în contact şi a 
lăsat portiera deschisă, în chip de invitaţie. 

S-a oprit o clipă pentru a-şi trage răsuflarea, apoi a revenit pe 
stradă. Cu gândul să urce în primul autobuz sau taxi întâlnit în 
cale. Dacă prindea trenul de cinci din King's Cross, avea să 
ajungă la Edinburgh înaintea orei de închidere a puburilor. Îşi 
cumpărare un bilet GNER dus-întors open - mai scump decât un 
zbor la Ibiza. Dar care îi permitea să se întoarcă oricând ar fi avut 
chef. 

Avea lucruri rămase nerezolvate şi acasă. 

A avut norocul să găsească un taxi negru cu lumina galbenă 
aprinsă. Odată aşezat pe bancheta din spate, a băgat mâna în 
buzunar. li ceruse şoferului să-l lase la gara Euston - de unde ştia 
că era un drum scurt pe jos până la King's Cross. A scos o foaie 
de hârtie şi o rolă de scotch. A despăturit foaia şi a studiat-o - 

textul fusese conceput într-o manieră seacă, dar la obiect. Două 
fotografii cu Santal/Stacey: una de la amicul fotoreporter al lui 
Siobhan, cealaltă luată dintr-un ziar mai vechi. Deasupra lor, 
scris cu pix cu mină neagră, groasă, un singur cuvânt: 
„DISPĂRUTĂ”, subliniat cu două linii. Dedesubt, a şasea şi ultima 
tentativă a lui Rebus de a transmite un mesaj credibil: 

„Cele două prietene ale mele, Santal şi Stacey, au dispărut 
după explozii. Au ajuns la Euston în dimineaţa aceea cu trenul de 
noapte din Edinburgh. Dacă le-aţi zărit sau aveţi informaţii 
despre ele, vă rog sunaţi-mă. Vreau să mă asigur că sunt vii şi 
nevătămate.” 

Nici un nume în josul paginii, doar numărul lui de mobil. Avea 
mai multe copii în celălalt buzunar. Deja o înregistrase drept 
persoană dispărută în Sistemul Informatic Naţional cu ambele 
identități: înălţime, vârstă şi culoarea ochilor; câteva date 
referitoare la trecutul ei. In săptămâna care urma, descrierea 
avea să ajungă la asociaţiile caritabile care se ocupau de cei fără 
adăpost şi la vânzătorii ziarului Big /ssue!*. După ieşirea lui Eric 
Bain din spital, Rebus intenţiona să-i ceară sfatul în legătură cu 
internetul. Poate chiar vor crea un site propriu. Dacă Stacey era 
în viaţă, atunci era în stare să dea de urma ei. El, Rebus, n-avea 
de gând să renunţe. 

Cel puţin nu pentru o vreme. 


143 Publicaţie cu un pronunţat caracter politic care apare în Regatul 
Unit şi în alte nouă ţări şi este vândută pe stradă exclusiv de către 
oamenii fără adăpost, constituind pentru aceştia un mijloc de a se 
întreţine. 

MULIUMIRI 


La Auchterarder nu există nici un Clootie Well. Cel din Black 
Isle merită însă vizitat, dacă printre preferinţele voastre turistice 
se numără locurile care îţi dau fiori pe şira spinării. 


De asemenea, nu există nici un pub Ram's Head în 
Coldstream, deşi puteţi mânca o plăcintă cu carne acceptabilă 
într-un local numit Besom. 


Mulţumirile mele lui Dave Henderson, care mi-a împrumutat 
pe termen lung arhiva sa fotografică, precum şi lui Jonathan 
Emmans, care ne-a făcut cunoştinţă. 


Gluma lui Rebus despre  separatiştii basci a fost 


„îimprumutată” (cu acordul autorului) de la Peter Ross, jurnalist 
la Sunday Herald. 

SUMMITUL G8... GEORGE BUSH... 
ȘI INSPECTORUL REBUS 


O combinație explozivă de acţiune și politică... pe fundalul celei 
mai încercate săptămâni din istoria recentă a Marii Britanii 


lulie 2005, reuniunea la nivel înalt G8 din Scoţia. Confruntată cu marșuri 
„de protest, demonstrații și violenţe stradale, poliția din Edinbirgh este 
pusă greu la încercare. Mai mult decât atât, aparenta sinucidere a unui 
membru al Parlamentului britanic coincide cu asasinarea unui violator re- 
cent eliberat din închisoare și descoperirea unor indicii despre un posibil 
criminal în serie aflat în-libertate... Autorităţile vor să închidă cât mai 
repede aceste cazuri, dar lucrurile se vor schimba radical atunci când 
celebrul și problematicul inspector Rebus și mai tânăra sa colegă, Siobhan 
Clarke, intră în scenă, declanșând o luptă înverșunată împotriva propriilor 
colegi... 


„Un Rankin'realist și dur, totul la superlativ.” - Metro London 
„Un roman polițist captivant și complex.” = /ndependent 


„Rankin este din ce în ce mai bun. Actualitatea scrierilor sale și spiritul 
de observaţie sunt fantastice.” - Observer 


„Acest roman,-prin amestecul său ametitor de crimă și problematică politică 
de actualitate, este de-a dreptul năucitor. Rankin se află în deplinătatea 
> maturității sale și aproape că se catapultează în afara . - E, 
E constrângerilor genului polițist.”-- Daily Mail 

